
Să ne întoarcem cu aproape trei decenii în urmă. 

1948... 

„„„Autorul are cu un deceniu mai mult decât secolul. 
Pentru oricine, la 58 de ani, vârsta debuturilor a rămas 
undeva în urmă. Nu şi pentru el: la 58 de ani îşi publică 
primul volum. Un începător întârziat deci, ba încă unul cu 
handicapuri numeroase şi evidente. Meseria nu-l 
predispune la scris. Căci proaspătul autor este un vechi 
militar, care practică meseria armelor de exact 33 de ani. 

La aceşti ani se referă volumul. Nu la toţi însă. Primii 
douăzeci şi şapte sunt plaţi şi cenuşii. O carieră ca oricare 
alta a unui ofiţer de infanterie oarecare. Cu realizări 
mediocre şi cu idealuri înduioşător de modeste. Idealul 
imediat: să conducă o unitate, adică să aibă de-a face 
nemijlocit cu soldaţii. Dar destinul se încăpăţânează să-i 
joace renghiuri, neîngăduindu-i să tragă pe nări mirosul 
prafului de puşcă de pe poligonul de tragere şi 
surghiunindu-l periodic în cancelariile îmbâăcsite de fum de 
tutun ale statelor-majore. Idealul de perspectivă: să iasă la 
pensie cu gradul de colonel. Destinul nu-i va face nici aici 
pe plac. Dar nu reţinându-l în josul scării ierarhice, ci 
catapultându-l pe treptele ei cele mai înalte. Şi nu ale unei 
singure scări, ci ale ambelor posibile: cea militară mai întâi, 
cea civilă ulterior. 

Sursa acestei neverosimile forţe de proiectare trebuie 
căutată într-o perioadă scurtă, care reprezintă ceva mai 
puţin de a zecea parte din durata carierei sale: trei ani din 
cei treizeci şi trei. Către capătul lungii drepte orizontale, un 
minuscul segment ţâşneşte vertiginos în sus. De el, de 
segmentul celor trei ani, se ocupă în prima sa carte. 


Sunt ultimii trei ani ai celui de-al doilea război mondial. 
Despre ei vorbeşte autorul debutant. Abia au trecut alţi trei 
ani de când sângerosul coşmar a luat sfârşit. Nimeni nu a 
uitat nimic din cele întâmplate - nici învingătorii, nici 
învinşii, nici văduvele, nici infirmii, nici orfanii, nici cei 
rămaşi fără nimic de-al lor pe lume, nici cei rămaşi fără 
nimeni din ai lor pe lume. Nimeni nu a uitat, toţi îşi 
amintesc. 

Ce le poate aduce, prin urmare, această carte? Chiar 
dacă se intitulează, sfidător, Cruciadă în Europa. Şi chiar 
dacă o semnează ex-generalul Dwight David Eisenhower, 
purtător al epoletului cu cinci stele - cel mai înalt grad în 
armata de uscat a Statelor Unite -, fost şef al Marelui Stat- 
Major al acesteia şi fost comandant suprem al Forţelor 
expediţionare aliate în Africa de Nord, Italia şi Europa 
occidentală. 

"Pe cine poate interesa a n-a carte despre războiul atât 
de recent şi atât de proaspăt în toate memoriile? - se 
întreabă, încă înainte de a o avea în mână, cronicarul unui 
mare cotidian american. - Eisenhower se grăbeşte să se 
alăture numărului deja respectabil de căpetenii militare ale 
căror opuri posace, scrise parcă de fete bătrâne şi lipsite de 
vlagă, se prăfuiesc, nerăsfoite de nimeni, în bibliotecile 
şcolilor de ofiţeri. Cine să le citească? Cine să-l citească pe 
Eisenhower? Poate doar un camarad de promoţie ros de 
invidie, sau un fost subaltern ranchiunos, care vor zâmbi 
ironic la anumite pasaje, măzgălind pe margine comentarii 
nimicitor de sarcastice... Ne pare rău că Eisenhower, 
invincibil pe fronturile bubuitoare ale războiului, se expune 
unei înfrângeri inevitabile pe frontul foşnitor al paginii 
tipărite”. 

Primele recenzii propriu-zise nu sunt nici ele mai 
încurajatoare. "Stilul generalului este la fel de pedestru ca 
şi trupele în fruntea cărora şi-a câştigat galoanele”?, 
remarcă acru un critic. "Amatorii de revelații senzaţionale 


E New York Herald Tribune din 16 mai 1948. 

sau de polemici-pumnal vor fi profund dezamăgiţi”:, 
avertizează un altul. Dincoace de ocean, în Anglia, tonul 
este şi mai caustic: "Ajungând la capătul cruciadei, avem 
impresia că am citit mai degrabă Patimile mântuitorilor 
(americani) ai Europei, după Sf. Eisenhower”?. 

Dar iată că, refuzând să ia în seamă obiecțiile subtile şi 
rafinate aduse cărţii, publicul o caută cu insistenţă. Primul 
tiraj (30 000 de exemplare) se epuizează în două zile. li 
urmează altele şi altele. Cruciadă în Europa se instalează în 
rândul  bestse/ler-elor şi urcă metodic în clasament, 
ajungând curând pe locul |, pe care îl păstrează îndelung. În 
nici nouă luni, ediţia originală - îngrijit cartonată - atinge 1 
320 000 de exemplare. După aceea vine rândul ediţiei de 
masă, broşată şi sensibil mai ieftină, din care se difuzează 
peste două milioane de exemplare. În Marea Britanie se 
vând alte 600 000, cam tot atât cât versiunile franceză şi 
italiană. Pe frontul foşnitor al hârtiei, inevitabila înfrângere, 
atât de categoric pronosticată, refuză să se materializeze... 

Au trecut de atunci mai bine de două decenii şi jumătate, 
dar Cruciadă în Europa continuă să fie intens solicitată. Nu 
numai de colegiile militare din S.U.A., Anglia şi Italia, unde 
intră în rândul textelor de studiu obligatorii; nu numai de 
profesorii şi studenţii cursurilor de istorie modernă din 
universităţile americane; nu numai de cercetătorii militari 
sau civili ai frământatei perioade 1939-1945; ci de mulţi, 
foarte mulţi civili - contemporani cu evenimentele sau 
născuţi după consumarea lor -, doritori să pătrundă în 
intimitatea complexului proces care a permis coaliţiei 
antihitleriste să repurteze victoria. 

Ar fi greşit să se creadă că de acelaşi succes de librărie s- 
au bucurat şi celelalte volume de memorii pe care le-au 
publicat - înainte sau după Eisenhower - numeroşi 
conducători de oşti americani sau britanici. Unele dintre ele 
au fost ignorate de la bun început, altele au stârnit 
oarecare curiozitate doar pentru un scurt răstimp, eşuând 

apoi în uitare. Cum se explică deci excelenta primire făcută 
Cruciadei şi, mai ales, constanta ei prezenţă în atenţia unui 
vast şi atât de diversificat public cititor? 

In răspunsul pe care încearcă să-l dea acestei întrebări, 
prof. Louis Winkler de la Universitatea California din 
Berkeley pune accentul pe personalitatea autorului: "Calea 
triumfală pe care păşeşte Eisenhower - de la o modestă 
obârşie până la funcţii şi demnități care îi asigură controlul 
asupra celor mai hotărâtoare pârghii ale puterii - trece în 
ochii multora drept o ilustrare a vechiului vis american 
despre «posibilităţile nelimitate», la îndemâna oricui... lar 
faptul că şansa a început să-i surâdă mai aproape de 
sfârşitul vieţii decât de începutul ei pare a încuraja pe toţi 
cei care nu au reuşit, şoptindu-le că nu au reuşit încă şi că 
nu este niciodată prea târziu”>. 

Desigur, nimeni nu poate contesta obârşia sa modestă. 
Coborâtor al unor imigranţi elveţieni, el s-a născut la 4 
octombrie 1890, la Denison (statul Texas), în familia 
strâmtorată a unui fost negustor, care îşi agonisea cu greu 
traiul ca simplu muncitor. Reveniţi la Abilene (statul 
Kansas), de unde erau originari, soţii Eisenhower au avut 
şapte copii. Viitorul general a trebuit să se angajeze încă 
din anii şcolii la o lăptărie, unde, din lipsă de mijloace, a 
rămas un timp după ultima clasă a liceului, înscris la 
Academia militară de la West Point, a terminat-o în 1915, al 
61-lea din cei 164 de absolvenţi. Un an mai târziu, la fortul 
Sam Houston (statul Texas), unde fusese trimis, s-a 
căsătorit cu Mamie Geneva Douda, care i-a născut un fiu în 
1917 (mort în 1921) şi un al doilea în 1922: John Sheldan, 
pe care-l vom întâlni în paginile Cruciadei. 

O carieră mediocră îl purta prin diverse garnizoane de 
provincie din S.U.A. şi de peste hotare, dar nu şi pe 
fronturile primului război mondial. Conform sistemului 
american de "avansare temporară” în perioada unei 
conflagrații, gradul de locotenent-colonel, dobândit în 1918, 
a trebuit să fie “restituit” după numai câteva luni. Detaşat 


2 Louis Winkler. Chronicles of Ihe World. War Il, Los Angeles, 1972, p. 219. 


mai întâi în zona Canalului Panama, căpitanul Eisenhower a 
frecventat, în 1926, Şcoala superioară de ofiţeri de 
statmajor, a redactat în 1928 un ghid istoric al câmpurilor 
de luptă din anii 1914-1918, a funcţionat din 1929 în cadrul 
Departamentului de Război, a absolvit, în 1933, cea de-a 
treia instituţie de învăţământ superior, Colegiul militar 
industrial, şi a lucrat pe lângă şeful Marelui Stat-Major al 
armatei de uscat americane, generalul Douglas MacArthur, 
care, în 1935, l-a luat cu el în insulele Filipine, unde a 
avansat, din nou, la gradul de locotenent-colonels. 

La 7 decembrie 1941 - când S.U.A. au fost antrenate în 
război, ca urmare a atacului japonez împotriva bazei 
americane de la Pearl Harbor -, şef al Marelui Stat-Major al 
armatei de uscat era generalul George Marshall. Ochiului 
său priceput la cântărirea oamenilor i-au fost suficiente 
câteva săptămâni de conlucrare cu Eisenhower, rechemat 
între timp la Washington, pentru a-i detecta şi preţui 
calităţile. Sub o aparenţă lipsită de strălucire, tomnatecul 
locotenent-colonel ascundea valori robuste şi sigure, unele 
deja manifeste, altele încă în stare latentă: onestitatea, 
calmul,  perseverenţa, răbdarea, puterea de muncă, 
metodica abordării problemelor se îmbinau la el cu o 
remarcabilă simplitate în comportare, cu o fire prietenoasă, 
spontană şi comunicativă şi cu o neobişnuită grijă faţă de 
soarta soldatului de rând. 

Pentru George Marshall însă, ponderea cea mai 
importantă au avut-o spiritul lucid şi capacitatea de 
organizator a lui Eisenhower. Insensibil la miturile 
pseudoeroice ale câmpului de luptă, plin de scepticism faţă 
de rolul factorilor vagi şi necuantificabili ca “inspiraţia”, 
“intuiţia” sau "panaşul” unor comandanţi, el concepea 
conducerea unei armate moderne ca pe o simplă variantă a 
conducerii unei întreprinderi industriale. Pentru a aprecia 
activitatea colectivului de soldaţi, subofiteri, ofiţeri şi 
comandanţi superiori, Eisenhower folosea criteriul aplicat 

colectivului de muncitori, maiştri, ingineri şi cadre de 
conducere dintr-o uzină: eficienţa. 

Eficienţa! lată un cuvânt pe care cititorul îl va întâlni 
foarte frecvent în paginile Cruciadei. Totul trebuie 
subordonat eficienţei şi nimic din ceea ce o putea servi nu 
avea voie să fie neglijat. Dar pragmaticul, concretul, 
realistul Eisenhower, omul care planifica minuţios, chiar 
pedant, asigurarea materială a trupei şi care trata fiecare 
etapă a unei operaţii militare ca pe o fază a procesului de 
producţie, nu era, aşa cum l-au acuzat la un moment dat 
adversarii săi, "sclavul mentalităţii administrativiste a unui 
director general de uzină”. El nu uita nici o clipă că analogie 
nu înseamnă identitate şi că există nu numai asemănări, ci 
şi deosebiri fundamentale între o întreprindere de tip 
capitalist (singurul pe care-l cunoştea) şi o armată 
angrenată într-un război drept. Ca dovadă, atenţia pe care 
o acorda educaţiei patriotice în rândurile soldaţilor şi 
ofiţerilor, în scopul ca aceştia nu numai să dobândească o 
idee clară despre justeţea cauzei în numele căreia duceau 
lupta, ci să ajungă şi la acel nivel de conştiinţă care face ca 
interesul personal al individului să cedeze pasul în faţa 
supremelor interese ale naţiunii. Printre factorii de care 
depindea eficienţa - deci, în ultimă instanţă, victoria -, 
"administrativistul” Eisenhower punea pe primul loc moralul 
armatei. 

Acest mod de a gândi era departe de a fi monedă 
curentă printre cadrele de comandă şi de stat-major din 
forţele armate ale celor două mari democraţii burgheze din 
coaliția antihitleristă - Statele Unite şi Anglia. Prejudecăţile 
de clasă şi de castă îşi păstrau poziţii dominante, 
hotărâtoare, atât în structura organizatorică şi modul de 
funcţionare a  establishment-ului militar, cât şi în 
mentalitatea celor mai mulţi dintre ofiţerii superiori. Pe la 
mijlocul lunii ianuarie 1941, adică exact în perioada când la 
Washington locotenent-colonelul Eisenhower începea să se 
afirme, la Londra un alt locotenent-colonel, pe nume Walter 
Bingham, publica o scrisoare în ziarul 7imes, exprimându-şi 


regretul că "profesiunea armelor devine astăzi accesibilă 
clasei de mijloc şi muncitorilor”. După părerea lui Bingham, 
"arta conducerii militare nu se învaţă, ci este o atitudine 
spirituală, instinctivă şi ereditară la aristocrați, făcând parte 
din filozofia lor de viaţă”. Răspunzând melancolicului 
semnatar al scrisorii, cotidianul Daily Mirror a prezentat 
rezultatele unei statistici pe ultimii trei ani, din care rezulta 
că şansele unui vlăstar al nobilimii britanice de a deveni 
ofiţer erau de 14 ori mai mari decât ale unui fiu de medic 
sau inginer şi de 29 de ori mai mari decât ale tinerilor 
proveniţi din clasa muncitoare”. 

Indrăzneala liniştită şi sigură de sine a lui Eisenhower în 
promovarea ideilor de înnoire a forţelor armate l-a sedus, la 
vremea sa, pe generalul Marshall şi este, fără doar şi poate, 
de natură să întrunească adeziunea cititorilor. Dar, oricât 
de interesantă şi constructivă ar fi personalitatea unui autor 
de memorii, ea nu poate justifica, de una singură, un 
succes de talia celui repurtat de volumul Cruciadă în 
Europa. Şi, oricât de consolantă şi fascinantă ar fi 
strălucitoarea traiectorie a carierei lui Eisenhower către 
vârful piramidei societăţii americane pentru cei ce, vorba 
profesorului Winkler, "nu au reuşit încă”, este imposibil de 
presupus ca ei să alcătuiască o cotă cât de cât importantă 
din fabulosul total al cititorilor lucrării. 

O  a-tot-convingătoare dovadă în acest sens ne-o 
furnizează marcata discrepanţă dintre destinul Cruciadei, 
aureolat de ascensiunea autorului, şi cel al cărţilor sale 
apărute ulterior şi respectiv consacrate perioadei când a 
deţinut cea mai înaltă demnitate în stat. În 1948, la data 
publicării Cruciadei, Eisenhower, după ce demisionase din 
armată şi, implicit, din funcţia de şef al Marelui Stat-Major al 
trupelor de uscat, era doar preşedintele Universităţii 
Columbia din New York. Peste doi ani, el şi-a reîmbrăcat 
uniforma, fiind numit şef al forţelor armate ale N.A.T.0. În 
1952 - mizând tocmai pe respectul şi afecțiunea cu care îl 
priveau cetăţenii aparţinând celor mai variate straturi ale 

societăţii -, Partidul Republican l-a desemnat candidat în 
alegerile prezidenţiale. Corpul electoral s-a arătat sensibil la 
prestigiul generalului care terminase victorios războiul din 
Europa şi încrezător în cuvântul omului care făgăduia să 
pună capăt imediat războiului din Coreea. Trimiţându-l la 
Casa Albă, ca al 34-lea preşedinte al Statelor Unite, 
alegătorii i-au reînnoit mandatul în 1956 - prima oară, după 
mai bine de un secol, când un republican rămânea la 
conducerea unei a doua administrații. 

Dacă marşul triumfal al Cruciadei ar fi depins, în 
principal, doar de palmaresul lui Eisenhower, de nivelul 
dregătoriilor ocupate şi de splendoarea onorurilor militare şi 
civile dobândite, orice nouă lucrare a sa ar fi trebuit să se 
bucure automat de o audienţă şi mai entuziastă. Dar 
lucrurile nu s-au petrecut aşa. Nici cele două tomuri de 
memorialistică prezidenţială, The White House Years (Anii 
de la Casa Albă) şi Manaate for Change (Mandat pentru 
schimbare), apărute în 1963, urmate în 1965 de Waging 
Peace (In luptă pentru pace), nici amintirile cu caracter mai 
intim, publicate în 1967 sub titlul glumeţ At Ease! (Pe loc 
repaus!), nici primele cinci volume postume de documente 
din arhiva proprie, The War Years (Anii de război), ieşite de 
sub teascuri în 1970, nu au avut un veritabil ecou de masă 
şi nu au stârnit în rândul publicului un interes cât de cât 
comparabil cu gloriosul precedent din 1948. 

Nu, enorma şi trainica popularitate a Cruciadei în Europa 
nu poate fi atribuită unui singur factor determinant, ci unui 
complex de cauze care acţionează laolaltă, potenţându-se 
reciproc, pe planuri diferit etajate, de la ceea ce este vădit 
şi frapant până la ceea ce este profund şi esenţial. Decisivă 
rămâne adeziunea cititorului faţă de faptele de arme 
săvârşite de ostaşii americani şi povestite de însuşi 
comandantul lor şef în această crâncenă bătălie pentru 
libertatea şi demnitatea naţiunilor şi a oamenilor. 

Incă de la o simplă lectură a sumarului, constatăm că 
vom căpăta mai mult decât ne promite titlul, căci punctele 
nodale ale acţiunii, departe de a se cantona între hotarele 


unui singur continent, ne vor purta succesiv din Asia în 
America de Nord şi din Africa în Europa. Şi mai aflăm că 
vom reface, ghidaţi de autor, sinuosul periplu pe care i l-a 
impus urmărirea agresorilor fascişti pe teritoriul a nouă 
state - în Maroc, Algeria şi Tunisia, în Sicilia şi extremitatea 
meridională a Italiei, în Franţa şi Luxemburg, în Belgia şi 
Olanda, în sfârşit, pe şesurile, pe dealurile şi în munţii din 
partea de vest a Germaniei. 

Pe măsură ce parcurgem şi noi lungul şi trudnicul drum 
spre victorie, îl vedem jalonat de premiere absolute ale 
istoriei militare. Ca, de pildă, debarcările în Africa de Nord şi 
Normandia, al căror proiectant şi realizator strategic 
principal a fost Eisenhower şi care au fost şi rămân cele mai 
ample operaţii de desant maritim cunoscute în vreun 
război, din cele mai străvechi timpuri şi până astăzi. Sub 
comanda lui Eisenhower s-au concentrat nu numai cele mai 
numeroase şi mai puternice forţe armate pe care Statele 
Unite le-au avut vreodată pe un singur teatru de luptă, ci şi 
cea mai gigantică oştire pe care a adunat-o vreodată o 
coaliţie de state. 

Asupra acestei ultime realităţi fără precedent a celui de- 
al doilea război mondial, autorul revine destul de frecvent şi 
cu o deosebită insistenţă. Graţie lui, ne dăm seama cu 
preţul câtor dificultăţi a putut deveni funcţional mecanismul 
alianţei militare anglo-americane, asamblat din piese 
disparate, atât de diferite între ele, încât păreau la un 
moment dat de neconceput în alcătuirea unuia şi aceluiaşi 
angrenaj. Puse în mişcare prin forţa motrice a războiului 
drept, de eliberare, în numele căruia luptau S.U.A. şi Anglia, 
componentele forţei lor militare, plasate sub comanda lui 
Eisenhower, s-au asamblat, adoptând o cadență unitară, 
cronologându-şi răspunsurile la comenzi şi obţinând un 
randament din ce în ce mai bun. Fireşte, rateurile nu 
lipseau, unuia sau altuia dintre motoare i se mai întâmpla 
să se gripeze, iar pentru a se evita frecările dăunătoare, 
lubrefierea trebuia făcută permanent şi fără parcimonie. 


Dar complicatul ansamblu s-a dovedit viabil şi - pentru a 
folosi terminologia lui Eisenhower - extrem de eficient. 
Amintirile autorului Cruciadei în Europa ne pun în contact 
şi cu forţa principală a coaliţiei antihitleriste, Uniunea 
Sovietică. După ce i-au diagnosticat moartea încă din faşă, 
scepticii i-au prezis o viaţă scurtă, încheiată printr-un deces 
brutal. Naziştii au mizat până în ultima clipă pe această 
dezintegrare explozivă a alianţei dintre sovietici şi anglo- 
americani din cadrul coaliţiei antihitleriste. Dar asemenea 
calcule ignobile omiteau - voit sau inconştient - că sovieticii, 
britanicii şi americanii, împreună cu celelalte popoare care 
li se alăturaseră, luptau pentru cele mai nobile, cele mai 
generoase, cele mai progresiste țeluri stabilite într-un 
război de către o coaliţie: salvarea umanităţii de fascism, 
duşmanul ei cel mai primejdios din toate timpurile. Încă de 
la începuturile ei, coaliția Naţiunilor Unite era animată de 
idealurile respectării dreptului fiecărei ţări şi fiecărui popor 
de a-şi alege liber forma de guvernământ, renunţării la 
expansiune teritorială, restaurării independenței şi 
suveranității tuturor statelor cărora li se răpiseră aceste 
drepturi, renunțării la folosirea forței şi, în ultimă instanță, 
înfăptuirii securității generale şi dezarmării universale®. 
Aceste obiective au însufleţit la luptă, la eforturi şi 
privaţiuni liber consimţite sute de milioane de locuitori ai 
globului. Sub presiunea lor s-a întărit tot mai mult mortarul 
care unea cele trei bastioane principale ale 
antihitlerismului, nepermiţând ivirea nici uneia dintre 
fisurile fatale scontate de adversarii coaliţiei dintr-o tabără 
sau alta. O contribuţie deloc neglijabilă la opera de 
cimentare a acestui front comun a adus-o Eisenhower, în 
ciuda numeroaselor piedici pe care i le-au ridicat în cale 
chiar unii dintre camarazii săi de arme, precum şi o serie de 
lideri politici de la Washington şi, mai ales, de la Londra. 
Începând cu consecvenţa cu care a militat în favoarea 
deschiderii celui de-al doilea front în Europa de nord-vest şi 
încheind cu atenta pregătire a istoricei întâlniri de pe Elba 


8 Winston Churchill. The Second World War Londra. 1965, voi. 6, p. 59—60 


dintre ostaşii sovietici şi cei americani, generalul a păstrat 
nezdruncinată credinţa sa nu numai în trăinicia alianţei 
militare, ci şi în capacitatea ei de a prefigura o cooperare 
postbelică la fel de largă şi de rodnică. 

* 


x x 


Cu merite de o valoare indiscutabilă, dintre care nu toate 
au fost amintite, lucrarea de față nu este scutită de 
deficiențe - unele majore, altele mărunte, unele aproape 
inevitabile din unghiul personal al autorului, altele de-a 
dreptul uimitoare din partea unui spirit deschis şi atât de 
ponderat. 

Titlul însuşi nu ni se pare a fi dintre cele mai fericite. De 
ce ”cruciadă”? Singurul sens cu caracter generalizator pe 
care-l dau acestui termen dicționarele limbii engleze sună 
cam aşa: "Orice expediţie salvatoare, întreprinsă cu zel şi 
entuziasm” *. În cazul de faţă, nimeni nu contestă zelul şi 
entuziasmul soldaţilor americani şi englezi, debarcaţi în 
Sicilia şi Normandia, în Italia şi Belgia. Dar noţiunea de 
“salvare”, ca şi cea de “cruciadă” implică un singur subiect 
activ - cruciatul salvator. Celălalt, salvatul, nu este decât un 
obiect pasiv, o victimă neputincioasă, care, în lipsa 
cruciatului, ar fi sortită pieirii. Oare aşa să fi stat lucrurile în 
Europa verii 1944, când a început “cruciada” de sub 
comanda lui Eisenhower? 

Răspunsul este, evident, un categoric nu! Nu, pentru că, 
în primul rând, în Europa se afla şi acţiona forţa principală a 
coaliţiei antihitleriste - Uniunea Sovietică -, care a purtat pe 
umerii săi greul războiului şi a adus contribuţia decisivă la 
înfrângerea fascismului. Ocupând primul loc în privinţa 
tributului de sânge plătit pentru victorie, ca şi a 
distrugerilor materiale pricinuite de conflagrație, Armata 
Roşie şi popoarele U.R.S.S. au apărat nu numai orânduirea 
socială şi de stat sovietică, ci şi existenţa naţională şi 
libertatea multor altor popoare din Europa şi Asia. 


9 Vezi Webster's New Collegiate Dictionary of the English Language, Londra, 1971, p. 200. 


Or, una dintre cele mai serioase scăderi ale lucrării lui 
Eisenhower este tocmai insuficienta atenţie acordată 
uriaşului efort de război sovietic: pe frontul de răsărit nu au 
acţionat niciodată mai puţin de 65% din efectivele totale 
ale celui de-al treilea Reich şi ale sateliților săi - adesea 
mult mai mult -, aşa cum tot acolo s-au desfăşurat cele mai 
mari bătălii din perioada ostilităţilor!*. Autorul Cruciadei în 
Europa le aminteşte doar în treacăt şi rareori de o manieră 
concretă. După cum cititorul îşi poate da repede seama, nu 
este vorba de o ignorare răuvoitoare sau măcar 
premeditată: ori de câte ori i se iveşte ocazia, autorul îşi 
manifestă profundul respect şi nedisimulata admiraţie faţă 
de hotărâtoarele succese ale Armatei Roşii, ca şi calda lui 
prietenie pentru poporul sovietic. Carenţa constă în altceva, 
în ceea ce am putea numi maniera metafizică - ruptă de 
contextul general al războiului - în care sunt abordate 
problemele legate de cele două mari operaţii în fruntea 
cărora s-a aflat generalul american; în bazinul 
mediteranean mai întâi şi în Europa de nord-vest după 
aceea, lucrurile par a se fi petrecut ca şi cum acestea ar fi 
fost singurele fronturi pe care se ducea lupta împotriva 
fascismului. 

Zadarnic am căuta, de exemplu, vreo referire la faptul că 
în noiembrie 1942, când a avut loc debarcarea americană şi 
britanică în Maroc şi Algeria, naziştii nu au putut riposta 
decât cu o infimă fracțiune a forţelor lor, deoarece 
copleşitoarea majoritate a trupelor avea de înfruntat 
titanica rezistenţă a militarilor şi civililor sovietici la 
Stalingrad, Leningrad şi în Caucaz. În luna octombrie 1942, 
deci în ajunul operaţiei "Torch”, numai pe frontul 
Stalingradului, trupele de uscat fasciste numărau peste 50 
de divizii, iar Flota 4 aeriană germană, tot în cadrul bătăliei 
de pe Volga, efectua uneori câte 2 000 de ieşiri-avion pe zi. 
Cu clarviziunea care îl caracteriza, nu se poate ca lui 


19 Vezi Marea conflagrație a secolului XX, ed. a Il-a, Bucureşti, Editura politică, 1974, p. 544._ Vezi dr. 
Nicolae Copoiu, dr. Gheorghe Unc. însemnătatea istorică a Rezistenței antifasciste europene, în 
Rezistenţa europeană, voi. 1, Bucureşti, Editura militară, 1973. 


Eisenhower să nu-i fi fost evident că, fără o asemenea 
angajare masivă în estul Europei, Wehrmachtul ar fi pus 
Corpul expediționar anglo-american într-o situație 
incomparabil mai critică decât cea creată în Tunisia spre 
sfârşitul anului 1942. 

Cu atât mai incongruentă apare alăturarea vocabulei 
“cruciadă” de situaţia din Europa în iunie 1944. Cu mult 
înainte ca operaţia "Overlord” să se materializeze şi cu 
toate că comandamentul hitlerist era perfect conştient de 
iminenţa ei, dintr-un total de 315 divizii şi 10 brigăzi ale 
Wehrmachtului, 198 de divizii şi 6 brigăzi, alături de alte 38 
de divizii şi 18 brigăzi ale statelor satelite, acționau pe 
frontul de răsărit. Incă de la începutul anului, Armata Roşie, 
aflată în neîntreruptă ofensivă,  lichidase blocada 
Leningradului şi eliberase Ucraina de la vest de Nipru şi 
Crimeea, nimicind sau scoțând din luptă, cu prilejul acestor 
operaţii de o deosebită amploare, aproximativ 115 divizii 
inamice. 

Odată cu venirea anotimpului frumos, alte unităţi naziste 
au fost transferate din vestul continentului pe frontul 
sovieto-german, unde Wehrmachtul a mai adus în grabă şi 
diviziile formate în urma mobilizării totale a ultimelor 
resurse umane din Germania. La începutul lunii iulie 1944, 
deci la nici o lună după debarcarea în Normandia, în Răsărit 
acționau 179 de divizii şi 5 brigăzi germane, precum şi 49 
de divizii şi 18 brigăzi ale statelor satelite, faţă de doar 60 
de divizii germane în Franţa şi 26 în Italia. Un calcul 
elementar - pe care este imposibil să nu-l fi făcut şi 
chibzuitul Eisenhower, deprins cu asemenea operaţii 
matematice - arată că în Apus “cruciații” săi nu întâlneau 
decât ceva mai puţin de a cincea parte din forţele inamice, 
restul de patru cincimi având treburi prin alte părţi ale 
Europei. 

Atât şi ar fi suficient pentru a dovedi că imaginea de 
atunci a continentului nostru nu aducea deloc cu cea a unei 
victime incapabile să-şi asigure ea însăşi salvarea. Tabloul 
capătă contururi şi mai precise dacă luăm în consideraţie 


substanţiala contribuţie adusă la înfrângerea celui de-al 
treilea Reich de celelalte popoare din ţările cotropite, 
subjugate sau dominate de fascişti. Din Franţa până în 
Polonia, din Albania până în Norvegia, din Grecia şi 
lugoslavia până în Olanda şi Danemarca s-au ridicat la luptă 
patriotică de eliberare milioane de oameni - ostaşi şi civili, 
bărbaţi şi femei, copilandri şi bătrâni, muncitori şi savanţi, 
artişti şi ţărani -, reprezentanţi ai tuturor păturilor şi 
categoriilor sociale, având în primele rânduri proletariatul, 
condus şi organizat de comunişti, în colaborare cu celelalte 
forţe de stânga, democratice şi progresiste. Acestora din 
urmă li se datoreşte, într-o largă măsură, şi faptul că 
Rezistenţa antifascistă a crescut treptat de-a lungul anilor 
întunecaţi ai războiului, transformându-se dintr-o mişcare 
spontană într-un fenomen de masă organizat, fără 
precedent în istorie, atât prin proporţiile autentic naţionale 
ale tuturor forţelor democratice, patriotice, progresiste pe 
care le-a reunit, cât şi prin numărul incalculabil de eroi şi 
martiri pe care l-a dat. Cât despre ajutorul direct de care s- 
a bucurat din partea Mişcării de rezistenţă în cadrul 
operaţiei "Overlord” şi al acţiunilor militare ce i-au urmat, 
Eisenhower îl menţionează în cartea sa, fără a-i preciza însă 
coordonatele cifrice: numai în Franţa, efective germane de 
o jumătate de milion, iar în Belgia şi Olanda alţi 200 000 de 
soldaţi erau inutilizabili împotriva trupelor anglo-americane, 
fiind blocaţi în lupta cu detaşamentele de franctirori şi 
partizani. 

După cum se ştie, la Conferinţa de la Teheran, 
preşedintele S.U.A., F.D. Roosevelt, şi primul ministru al 
Marii Britanii, Winston Ghurchill, au primit din partea lui I.V. 
Stalin asigurarea că, concomitent cu deschiderea celui de- 
al doilea front în Europa de nord-vest, în 1944, forţele 
armate ale U.R.S.S. vor declanşa o puternică ofensivă pe 
frontul de răsărit, pentru a împiedica transferami Sq trupe 
germane pe frontul de apus. Promisiunea a fost scrupulos 
respectată: la patru zile după debarcarea în Normandia, 
Armata Roşie a pornit la atac în sectorul de nord (Karelia) 


cu peste 41 de divizii, iar la 23 iunie a început vasta 
operaţie ofensivă strategică din Bielorusia, pe un front de 
peste 1 000 km, cu participarea a 166 de divizii, 12 corpuri 
de tancuri şi mecanizate, 7 sectoare fortificaţii, 21 de 
brigăzi de infanterie, de tancuri şi mecanizate, 31 000 de 
tunuri şi aruncătoare, 5 200 de tancuri şi autotunuri şi 
peste 6 000 de avioane. 

Succesele rapide au adus Armata Roşie în spaţiul 
carpato-dunărean, creând condiţii favorabile pentru faza 
finală a luptei de eliberare a forţelor patriotice, antifasciste 
din România. Insurecția naţională antifascistă armată de la 
23 August 1944, care a doborât dictatura militaro-fascistă a 
lui Antonescu, a scos ţara noastră din războiul antisovietic 
şi a alăturat-o coaliţiei antihitleriste, a fost un act istoric de 
uriaşă însemnătate pentru poporul român şi cu mari şi 
imediate repercusiuni pe plan militar-european. Aducând o 
substanţială contribuţie la prăbuşirea poziţiilor 
Wehrmachtului în Balcani, la numai două luni şi jumătate 
după debarcarea în Normandia, insurecția română a 
constituit, totodată, unul dintre cei mai de seamă factori 
care au împiedicat pe hitlerişti să-şi retragă trupele din 
această parte a continentului pentru a le arunca împotriva 
forţelor comandate de Eisenhower. 

La rândul ei, insurecția naţională antifascistă şi 
antiimperialistă, deschizând poporului român era celor mai 
profunde transformări democratice, revoluționare, a 
realizării deplinei independenţe şi suveranităţi naţionale, a 
dus - prin întoarcerea armelor şi angajarea României, cu 
întregul ei potenţial, alături de Uniunea Sovietică şi aliaţi, în 
războiul antifascist - la năruirea unor importante planuri 
strategice ale Germaniei hitleriste. Acţiunea insurecţională 
a poporului român a contribuit la prăbuşirea întregului front 
hitlerist din sud, a deschis drumul înaintării în ritm rapid a 
trupelor sovietice, a accelerat nimicirea dispozitivului 
militar german din centrul şi sud-estul Europei!!. În acele 


11 vezi şi Eugen Bantea. Insurecția română în Jurnalul grupului de armate „Ucraina de Sud", Bucureşti, 
1975. 


zile, ţinând seama, desigur, de acest aport, postul de radio 
guvernamental american "Vocea Americii” aprecia că, 
atunci "când se va scrie istoria, actul de la 23 August va 
însemna un factor important în mersul acestui război”. 

Incepând din ziua de 23 august 1944 şi până la 12 mai 
1945 - deci cu trei zile după încheierea oficială a ostilităţilor 
pe continentul european -, armata română a parcurs un 
lung drum de lupte, care a dus-o mai bine de 1 000 km 
dincolo de 12 mari cursuri de apă, peste 14 masive 
muntoase, până în Podişul Boemiei. Pe acest traseu, care a 
inclus Ungaria, Cehoslovacia, Austria, ostaşii noştri au 
eliberat mai bine de 3 800 de localităţi, pricinuind 
inamicului pierderi care se ridicau la aproximativ 23 000 de 
morţi râmaşi pe teren şi peste 170 000 de prizonieri!?. 

Aceste rezultate, cu atât mai remarcabile cu cât au fost 
obţinute într-un interval de nici nouă luni, au trebuit să fie 
scump plătite (pentru a folosi o altă expresie favorită a lui 
Eisenhower): pierderile armatei române au atins circa 167 
500 de morţi, răniţi şi dispăruţi, adică 31% din efectivele 
totale angajate în luptă - 540 000 de oameni (spre 
comparaţie, menţionăm că, între 6 iunie şi 14 august 1944, 
când a ajuns la frontierele Germaniei, Corpul expediționar 
aliat al lui Eisenhower, care număra în total 2 100 000 de 
oameni, a pierdut 225 000 de morţi, răniţi şi dispăruţi, cu 
alte cuvinte circa 10,8% din efective *. 

In sfârşit, dacă la victoriile obţinute pe front şi la preţul 
de sânge cu care au fost plătite ele adăugăm eroismul 
numeroşilor români care au luptat în rândul formațiunilor 
patriotice de pe teritoriul naţional sau cot la cot cu 
partizanii în U.R.S.S., Iugoslavia, Cehoslovacia şi Franţa ” 
(aceştia din urmă deseori în imediata apropiere a primului 
eşalon operativ aliat), dacă nu dăm uitării nici 
considerabilul aport economic al României la lupta 
antihitleristă, estimat la peste un miliard de dolari (valută 


1 Vezi şi Gheorghe Zaharia. Pages de la resistance antifasciste en Roumanie, Bucureşti, 1974._ Vezi 
R. Ernest Dupuy şi Trever N. Dupuy. The Encyclo- pedia of Military His.ory, Londra, 1970. p. 1 110. 


13 Vezi Români în Rezistenţa franceză. Bucureşti, 1971. 


1938) ***, avem motive temeinice să apreciem că ţara 
noastră a participat din plin nu numai la propria sa 
eliberare, ci şi la eliberarea unei părţi din Europa, infirmând 
o dată mai mult teza "cruciaţilor” veniţi de peste mări şi ţări 


pentru a aduce salvarea continentului în vârful săbiilor lor. 
* 


x x 


Aşa cum era şi de aşteptat, lucrării pe care Editura 
politică o publică acum în româneşte i s-au mai făcut 
numeroase alte critici. Unele se adresează direct textului, 
altele îl privesc indirect, în măsura în care Eisenhower- 
autorul nu s-ar fi păstrat destul de nepărtinitor faţă de 
Eisenhower-generalul, aruncând o lumină prea vie asupra 
succeselor sale şi estompând prea îngăduitor greşelile 
strategice şi tactice sau gafele politice comise în cursul 
războiului. | se mai reproşează, de asemenea, o doză 
excesivă de discuţii frizând nesinceritatea în relatarea 
evenimentelor: este vorba mai puţin de cele desfăşurate în 
văzul tuturor, pe scena propriu-zisă a acţiunii, cât de 
anumite manevre de culise, mai ales când ele erau 
întreprinse de guvernul Statelor Unite şi de autorităţile 
militare americane. 

In această privinţă trebuie precizat că lucrarea poartă 
inevitabil amprenta limitelor nu numai politice şi ideologice, 
ci şi ale concepţiilor şi poziţiilor pe care le-a avut autorul ei. 
Eisenhower a fost - aşa cum vom constata că îi place să 
sublinieze în repetate rânduri - un executant al deciziilor 
luate de alţii. Fără îndoială, în calitatea sa de comandant 
suprem al giganticelor operaţii "Torch” şi "Overlord”, el îşi 
spunea părerea atunci când îi era solicitată - şi, uneori, 
chiar dacă nu i-o cerea nimeni. La fel de neîndoielnic este 
că ponderea opiniilor sale a crescut odată cu ducerea la 
bun sfârşit a acţiunilor în serie, concepute şi efectuate de el 
împreună cu statul-major şi comandanții principali aflaţi în 
subordinea lui imediată. Graţie în bună măsură creditului 
tot mai larg pe care i-l acorda generalul Marshall, superiorul 
său direct, cuvântul lui Eisenhower a atârnat greu în 


majoritatea problemelor de natură strict militară. În 
majoritatea, nu în unanimitatea lor! În materie de hotărâri 
care depăşeau limitele strategiei şi tacticii, nu numai că nu 
era consultat, dar cel mai adesea nu avea nici măcar acces 
la ele decât dacă îl priveau nemijlocit - şi, până şi atunci, 
doar în ultimul moment. 

Eisenhower nu ascunde această realitate, dimpotrivă, o 
scoate insistent în relief. Poate chiar prea insistent, lăsând 
în umbră aspecte pe care le-a cunoscut îndeaproape, dar 
care i s-au părut, probabil, jenante fie pentru el însuşi, fie 
pentru şefii săi militari şi civili de la Washington. 

Zadarnic vom căuta, de exemplu, în paginile Cruciadei în 
Europa o evocare cât de palidă şi fugară a disputei 
americano-britanice care a precedat efectuarea operaţiei 
“Torch”. Incepând cu data (englezii propuseseră ca 
debarcarea în Africa de Nord să aibă loc cu o lună mai 
devreme, la 7 octombrie 1942) şi sfârşind cu punctele unde 
urmau să se desfăşoare acţiunile de desant maritim, cei doi 
aliaţi aveau intenţii, planuri şi obiective complet divergente. 
Britanicii stăruiau în favoarea unor debarcări pe litoralul 
mediteranean, punând accentul asupra necesităţii de a 
ocupa cât mai repede Tunisia, pentru a evita o intervenţie 
nazistă şi a precipita prinderea în cleşte a trupelor lui 
Rommel, urmărite în est de Armata 8 a generalului 
Montgomery. Americanii se  încăpăţânau să limiteze 
debarcările la coasta atlantică a Marocului, temându-se de 
o reacţie a Spaniei şi de o contralovitură germană în cazul 
când Corpul expediționar şi-ar fi făcut apariţia pe țărmurile 
Algeriei şi Tunisiei (aşa cum au demonstrat documentele 
naziste, descoperite după război, această temere era cu 
desăvârşire neîntemeiată). 

Prima schiţă de plan a lui Eisenhower, prezentată la 9 
august 1942, era o tentativă de compromis, prevăzând 
acţiuni de desant în Mediterana, dar nu mai departe spre 
est decât Alger. Englezii au protestat vehement şi, la 21 
august, statul-major al operaţiei “Torch” a oferit un alt 
proiect, cuprinzând exclusiv debarcări pe litoralul algerian. 


De data aceasta s-au opus cu îndârjire americanii, cu care 
Eisenhower, deşi deţinea paternitatea proiectului, era de 
acord în culise. Versiunea definitivă a planului operaţiei 
“Torch” a fost pusă la punct direct de preşedintele 
Roosevelt şi de primul ministru Churchill, printr-un schimb 
de radiograme, peste capul lui Eisenhower, căruia nu i s-a 
cerut nici măcar un aviz. Ultimul mesaj şi, totodată, ultimul 
cuvânt, redus literalmente la unul singur, a venit de la Casa 
Albă, ca răspuns la acceptarea de către britanici a unor 
modificări de detaliu. Purtând data de 5 septembrie, 
radiograma, semnată de Roosevelt, avea următorul 
conţinut: "Ura!”1*. 

Eisenhower nu pomeneşte nimic despre acest conflict. 
Tăcere greu de explicat, deoarece controversa s-a prelungit 
şi dincolo de laconicul entuziasm al preşedintelui S.U.A., 
generalul Marshall şi Henry Stimson, secretarul 
Departamentului de Război, continuând să aducă obiecții 
deoarcărilor în bazinul mediteranean. Tăcere şi mai greu de 
explicat dacă ţinem seama că soluţia finală, de compromis, 
a diminuat considerabil şansele unui succes hotărâtor şi 
rapid, prelungind durata eforturilor aliate în Mediterana şi 
contribuind, implicit, la amânarea deschiderii celui de-al 
doilea front în Franţa. Tăcere foarte greu de explicat atunci 
când, avansând în lectură, vedem că erorile britanicilor în 
alte faze ale conflagrației, departe de a fi tratate cu 
aceleaşi menajamente, sunt expuse şi comentate pe larg. 
Tăcere care se explică de la sine însă dacă ne gândim că 
Eisenhower a deţinut temporar funcţia de comandant 
suprem aliat, dar a fost în permanență ofiţer american. 

In prima ei manşă, competiţia de viteză pentru ocuparea 
Tunisiei s-a soldat cu un eşec pentru aliaţi dintr-o serie de 
motive, printre care la loc de frunte figurează o nefericită 
incursiune a lui Eisenhower în... viaţa politică franceză din 
Africa de Nord. Folosindu-se în mod oficial de serviciile 
amiralului Darlan, colaboraţionist notoriu, fost ministru în 
guvernul de la Vichy, Eisenhower a obţinut un triplu rezultat 


14 Vezi B. Liddell-Hart. History of the Second. World War, Londra, 1970, p. 313—316. 


nedorit: a stârnit indignarea opiniei publice democrate din 
Statele Unite şi Marea Britanie, a deşteptat suspiciunile 
legitime ale generalului de Gaulle” şi ale celorlalţi francezi 
din rândurile aliate şi a lăsat pe planul al doilea problemele 
militare. Una dintre cele mai sobre, concise şi obiective 
cronici americane ale celui de-al doilea război mondial 
apreciază că, "implicat în repercusiunile politice ale 
incidentului Darlan, Eisenhower nu a mai exercitat controlul 
asupra modului cum evolua ofensiva în est [Tunisia]..., 
recunoscând în decembrie că a pierdut cursa” 1°, 

Tabloul pe care ni-l zugrăveşte Eisenhower pe tema 
bătăliei pentru Tunisia (şi, în special, a situaţiei critice ivite, 
în februarie 1943, la trecătoarea Kasserine) este dominat 
de trei culori distincte: de roşul viu al bravurii şi, desigur, al 
eficienţei trupelor americane, de  cenuşiul consacrat 
mediocrei comportări a forţelor coloniale franceze şi de o 
nuanţă ambiguă, un fel de galben decolorat, pentru moralul 
şi combativitatea unităţilor britanice. Citind atent printre 
rânduri, deducem că autorul se arată generos cu aliaţii 
principali, evitând să intre în amănunte penibile. lată însă 
că ceea ce se consideră a fi istoria oficială a Statelor Unite 
în cel de-al doilea război mondial ne furnizează o imagine 
diferită, subliniind dârzenia cu care a luptat un foarte mic 
detaşament britanic, în contrast cu şovăielile şi lipsa de 
fermitate din rândul trupelor S.U.A.: "Inamicul a rămas 
uimit de cantitatea şi calitatea tehnicii de luptă americane, 
eapiuima mai mult sau mai puţin intactă” Y. 


13 Dealtfel, atît în perioada operaţiilor aliate din Africa de Nord, cît şi după aceea, în timpul eliberării 
Franţei şi al urmăririi agresorului nazist spre Rin, Eisenhower s-a găsit în situaţii cel puţin delicate în 
raporturile sale cu şeful guvernului provizoriu francez. Relaţiile puternic tensionate dintre administraţia 
preşedintelui Roosevelt şi generalul de Gaulle erau reflectate şi pe plan militar într-o serie de 
momente al căror personaj principal a fost Ike (diminutivul numelui lui Eisenhower). Cele mai 
cunoscute sint episodul pregătirii unei proclamaţii de eliberare adresate francezilor de către 
comandantul suprem aliat, dar care leza autoritatea generalului de Gaulle şi demnitatea naţională a 
celor cărora le era destinată, şi ordinul privind anularea ofensivei pentru Stras- bourg, dat şi revocat 
apoi de Eisenhower la cererea expresă a lui de Gaulle. Desigur, asemenea episoade s-au 
metamorfozat în motivele despre care celebrul analist american Walter Lippman scria în 1963 că l-au 
făcut pe generalul de Gaulle „să nu ierte şi să nu uite nefericita istorie a relaţiilor Americii cu Franţa în 
timpul şi după cel de-al doilea război mondial". 


R. E. şi T. N. Dupuy, Op. cit., p. 1 086—1 087. 


i7 George F. Howe. U. S. Army in World War Il, North-West Africa: Seizing the Iniţiative in the West, 
Washington, 1957,. p. 456. 


În memorialistica şi istoriografia celui de-al doilea război 
mondial, contradicţiile se întâlnesc la tot pasul şi nu are de 
ce să ne surprindă că nici Cruciadă în Europa nu face 
excepţie de la această regulă. Dar dacă unele dintre 
criticile ce i se aduc sunt întemeiate, există un domeniu 
dintre cele mai importante în care istoria i-a dat deplină 
dreptate lui Eisenhower. Este vorba de îndelungata şi 
dificila bătălie pe care a purtat-o el pentru "Overlord” pe un 
front cu totul aparte, cel interaliat, unde singurele muniții 
erau argumentele şi singurele victime speranţele unora şi 
iluziile altora. Principalul său oponent a fost aici Winston 
Churchill, secondat de şefii de stat-major britanici, care 
ţineau la amânarea sine die a deschiderii celui de-al doilea 
front în Europa de nord-vest. 

În introducerea la unul dintre fragmentele lucrării lui 
Eisenhower, publicate pentru prima oară într-o versiune 
românească în revista Magazin istoric, se arată că, în toiul 
primei conferinţe a miniştrilor de externe ai U.R.S.S., 
Statelor Unite şi Marii Britanii (noiembrie 1943), Churchill 
"si-a manifestat preferința pentru amânarea planului 
«Overlord» şi continuarea operaţiilor în Italia, urmate de 
mutarea lor în Balcani” 18. Aşa-numita "variantă balcanică” 
l-a obsedat pe premierul britanic în tot cursul războiului, 
ceea ce l-a determinat ca, urmărind asigurarea 
preponderenţei de interese şi influenţe ale imperiului în 
sud-estul continentului, să combată sistematic - făţiş şi pe 
ascuns, cu argumente când militare, când politice, 
recurgând la motivații artificiale sau la pretexte 
transparente, simulând fie desperarea, fie criza nervoasă - 
însăşi ideea debarcării pe litoralul francez. 

Opunându-se lui Churchill, Eisenhower s-a opus celor mai 
reacționare tendințe de conducere a războiului, tendințe 
manifeste atât în Anglia, cât şi în Statele Unite, în ultimă 
instanţă mobilul acestei tendinţe era să se păstreze întregul 


18 Dr. Eugen Preda. In ajunul zilei Z, în Magazin istoric- nr. 5/1974, p. 75. Pentru alte amănunte 
biografice privindu-l peEisenhower şi semnificaţia unora din acţiunile şi concepţiile sale militare şi 
politice vezi Magazin istoric nr. 1, 2, 3, 4, 5, 6/1974. 


continent în sfera de influenţă a celor două puteri 
capitaliste. 

Ar fi interesant de cunoscut care a fost reacţia lui 
Eisenhower atunci când a citit memoriile lui Churchill şi a 
ajuns la un pasaj din penultimul volum, a cărui primă ediţie 
a fost publicată la patru ani după apariţia Cruciadei în 
Europa: "«Overlord» în mai (1944) era sacrosanct. Ne 
angajasem (în acest sens) la Teheran doar cu o lună în 
urmă. Nimic din ceea ce ne-ar fi împiedicat să respectăm 
supremul nostru angajament nu putea fi luat în seamă”!*. 
Aceste răsunătoare fraze servesc drept introducere la unul 
dintre nenumăratele tertipuri pe care Churchill le-a folosit 
pentru a sabota operaţia "Overlord” — transferul navelor de 
desant din Mediterana în Canalul Mânecii - şi asupra căruia 
se opreşte şi Eisenhower. 

Spre cinstea lui, comandantul şef al Forţelor 
expediţionare aliate în Europa occidentală a optat cu 
consecvență şi dârzenie pentru ca aceste forțe 
expediţionare să ajungă într-adevăr în Europa occidentală. 

Ciocnirile dintre comandantul şef american şi premierul 
britanic şi alte persoane din conducerea politică şi militară 
engleză au continuat şi în faza finală a războiului, când 
unele dintre acestea insistau, din raţiuni mai puţin 
strategice şi mai mult politice, pentru “saltul până la 
Berlin”, ceea ce-l făcea pe istoricul american Stephen E. 
Ambrose să scrie în concluzia studiului său consacrat 
activităţii lui Eisenhower în fruntea Forţelor expediţionare 
aliate: 

"În ianuarie 1945, alţi ofiţeri britanici, în frunte cu Brooke 
şi Churchill, au pus din nou în discuţie problema conducerii 
supreme, iar natura înaintării în Germania a rămas un 
subiect de dispută până la capitularea definitivă. Istoricul 
acestor controverse este lung şi complex; ceea ce a rămas 
sigur este că Eisenhower a continuat să fie cel ce ia 
hotărârile şi el şi-a impus punctul de vedere. Deşi s-a 
bucurat de cel mai mare ajutor posibil d'n partea 


13 Winston Churchill. The Second World War, voi. 10, Londra, 19G5, p. 90. 


comandamentului său şi din partea lui Marshall. a lui 
Roosevelt şi a Departamentului de Război, el a trebuit să 
facă faţă unor serioase presiuni, incluzând vizite frecvente 
şi mesaje personale din partea lui Churchill. In cele din 
urmă, cel mai mare sprijin, lucrul cu adevărat decisiv a fost 
încrederea pe care a avut-o în el însuşi. Era sigur că 
evaluase totul, că adunase toate informaţiile semnificative, 
că luase în consideraţie toate consecinţele posibile. Numai 
în felul acesta a acţionat. Aceasta este însăşi esenţa ştiinţei 
conducerii.” 20. 

Aşa cum reiese limpede din rândurile scrise de 
Eisenhower, el nu a văzut conflagraţia prin prisma 
meschinelor interese de clasă şi a tendinţelor hegemonice 
ale unora dintre cercurile conducătoare occidentale. Aşa 
cum o mărturiseşte deschis, el s-a angajat şi sufleteşte în 
luptă; din ce în ce mai adânci au devenit ura şi disprețul 
său la adresa stăpânilor celui de-al treilea Reich, pe care-i 
socotea o bandă de criminali hitlerişti (atitudinea sa faţă de 
generalii germani căzuţi prizonieri este concludentă), din ce 
în ce mai puternice au devenit nu numai simpatia şi 
compasiunea pentru victimele holocaustului, ci şi 
solidaritatea şi dorința de a le veni în ajutor cât mai prompt 
şi mai generos. 

Un loc aparte în aceste memorii îl ocupă caldele sale 
sentimente faţă de aliatul din răsărit - Uniunea Sovietică. 
Scrisă şi tipărită la scurtă vreme după declanşarea 
războiului rece, Cruciadă în Europa refuză să se alăture 
corului de calomnii şi injurii debitate pe atunci în S.U.A. pe 
seama statului sovietic şi armatei sale, aducându-le, 
dimpotrivă, un sincer şi profund omagiu. Ţinând seama de 
epocă, era mai mult decât expresia onestă a unei 
convingeri, era un act de curaj. 

În documentele militare ale lui Eisenhower publicate la 
25 de ani după cruciada în Europa găsim o serie de 
aprecieri deosebit de relevante asupra cooperării dintre 
forţele comandate de el şi armatele sovietice chiar în lunile 


20 The Papers of D. D. Eisenhower. The War Years, voi. V, Washington, 1970, p. 48. 


premergătoare capitulării necondiționate a Reichului 
hitlerist. Eisenhower descrie situaţia care se crease 
armatelor sale la începutul anului 1945 într-un raport către 
Comitetul Mixt al Şefilor de State-Majore de la Washington. 
În acest document, Eisenhower precizează amploarea 
rezistenţei hitleriste în faţa înaintării trupelor sale, scriind: 
"Pare că actualele operaţii sunt expresia unui fel de 
fanatism sau de «furie germană» şi nu am nici o îndoială că 
germanii fac un efort supraomenesc pentru a obţine 
victoria pe frontul de vest în cel mai scurt timp posibil. 
Bătălia din Ardeni este, după părerea mea, doar un episod 
şi noi trebuie să ne aşteptăm la astfel de încercări şi în alte 
zone”. Exprimându-şi consideraţiile despre perspectivele 
situaţiei aliaţilor, Eisenhower sublinia importanţa strategică 
cu totul deosebită în acele condiţii pe care o căpătau 
operaţiile de anvergură de pe frontul sovieto-german. EIl 
scria: "Situaţia ar fi mult uşurată dacă ruşii ar lansa o 
ofensivă puternică, întrucât atunci forţele existente ar 
putea fi împărţite între Est şi Vest. Sper că Tedder va fi 
capabil să ne informeze în această privinţă?!. Dacă, totuşi, 
nu este în intenţia ruşilor să atace, vom avea de înfruntat - 
pe frontul de vest - nu numai diviziile înlocuite care sunt 
deja pe poziţii, dar şi sosirea unor noi divizii din Rusia şi de 
pe alte fronturi. Poate că unele se află deja pe drum. 

Aceasta ne va pune în cea mai dificilă situaţie, dar este o 
situaţie căreia va trebui să-i facem faţă. De fapt, este 
obligatoriu să întâmpinăm acest efort total german cu un 
efort total din partea noastră” ??. 

În aceeaşi zi, Eisenhower trimitea o cablogramă 
generalului George Marshall, în care, descriindu-i în termeni 
şi mai sugestivi împotrivirea hitleriştilor, specifica pe primul 
loc între modalităţile de a fi ajutaţi faptul că în mod cert 
ruşii vor începe în cur în d o ofensivă foarte puternică şi 
importantă, obligând resursele germane să-şi micşoreze 


21 Vicemareşalul aerului Tedder, unul dintre adjuncţii lui Eisenhower, se afla în drum spre Moscova. 
E The Papers of D. D. Eisenhower. The War Years, voi. IV, p. 2 407—2 408. 


fluxul”. La 10 ianuarie, Eisenhower îi mulțumea într-o 
telegramă lui Winston Churchill pentru că a intervenit pe 
lângă Stalin în vederea devansării ofensivei sovietice (care 
a început la 12 în loc de 20 ianuarie) pentru a veni în 
sprijinul frontului din apus. "Vestea dumneavoastră este 
pentru noi cât se poate de încurajatoare”24. 

Confruntând cu alte mărturii paginile consacrate relaţiilor 
cu diferiţi reprezentanţi ai Uniunii Sovietice şi, în particular, 
prieteniei spontan stabilite cu mareşalul G.K. Jukov, 
constatăm că uneori unul şi acelaşi episod arată într-un fel 
în versiunea lui Eisenhower şi în alt fel în memoriile lui G. K. 
Jukov. De pildă, autorul Cruciadei în Europa nu pomeneşte 
nimic despre o discuţie destul de încordată între mareşalul 
sovietic şi feldmareşalul Montgomery”, prilej cu care 
Eisenhower s-a situat pe aceeaşi poziţie cu Jukov, ceea cea 
determinat, prin ricoşeu, invitarea sa în U.R.S.S...26 

Dar, dincolo de asemenea deosebiri, cei doi vestiți lideri 
militari ai războiului antihitlerist nu-şi dezmint, în scris, 
stima şi simpatia pe care şi-au manifestat-o prin viu grai. 
Evocând prima sa întâlnire cu Eisenhower şi cu generalul 
american de aviaţie Cari Spaatz, Jukov reproduce o 
convorbire în timpul căreia el a arătat că trebuiau 
reglementate zborurile avioanelor americane şi engleze 
spre Berlin, deasupra zonei sovietice. 

"La aceasta, generalul Spaatz, rezemându-se de spătarul 
scaunului, rosti cu nepăsare: 

— Aviația americană a zburat şi zboară peste tot, fără 
nici un fel de limitări. 

— Peste zona sovietică, aviația dumneavoastră nu va 
zbura fără limitări - îi răspunsei eu lui Spaatz. - Veţi zbura 
numai prin coridoare aeriene stabilite. 


23 Ibidem, p. 2 409. 


24 Ibidem, p. 2 412. 


25 Istoria relaţiilor din anii de război dintre şeful militar american şi subordonatul său britanic — la 
rîndul lui, cel mai ilustru dintre şefii armatei engleze — reprezintă o adevărată odisee a rivalităţii, în 
care din nou caracterul şi firea lui Eisenhower s-au dovedit extrem de utile menţinerii unei conduite de 
cooperare în cadrul Comandamentului Suprem Aliat (vezi în Magazin istoric nr. 1/1975 interviul 
prinţului Bernhard al Olandei). 


26 Vezi G. K. Jukov. Amintiri şi reflecţii, Bucureşti, Editura militară, 1970, p. 783—785. 


Eisenhower interveni repede şi îi spuse impertinentului 
Spaatz: 

— Nu v-am împuternicit să puneţi în felul acesta 
problema zborurilor aviaţiei... 

„„„ Eisenhower mi-a lăsat o impresie favorabilă” 7. 

Sobru, dar fără şovăire, Jukov apreciază operaţia de 
debarcare în Normandia ca grandioasă. "Trebuie spus în 
mod obiectiv - ea a fost pregătită şi executată cu 
pricepere” *. 

In sfârşit, înainte de a-şi exprima rezervele sale faţă de 
activitatea lui Eisenhower ca preşedinte al S.U.A., G.K. 
Jukov subliniază: "Ca om şi conducător de oşti?*, generalul 
de armată Dwight Eisenhower s-a bucurat de un prestigiu 
mare în rândurile trupelor aliate, pe care le-a condus cu 
succes în cursul celui de-al doilea război mondia” %. 

O definiţie cu care vor fi cu siguranţă de acord şi cititorii 
acestei cărţi. Limitele şi  minusurile ei nu-i răpesc 
incontestabila valoare documentară în legătură cu unele 
dintre cele mai dificile, mai complexe şi mai spectaculoase 
faze ale conflagrației de la încheierea căreia s-au împlinit 
trei decenii. Nu ne îndoim că cei pe care-i pasionează 
istoria - ca profesie sau ca domeniu de informare - nu se 
vor mulţumi să o parcurgă o singură dată, ci vor reveni 
asupra paginilor ei, fie pentru a căuta o referinţă, fie pentru 
a-şi reîmprospăta în memorie un episod sau altul. 
Rămânând acelaşi om simplu şi modest dinainte de a fi 
devenit comandant şef al forţelor expediţionare aliate din 
Africa de Nord, Italia şi Europa occidentală şi apoi 
preşedinte al Statelor Unite ale Americii, generalul cu cinci 
stele explică pe drept cuvânt succesul volumului său ca 
datorându-se "nu valorii sale literare, ci faptului că oamenii 


27 Ibidem. p. 782—783. 
28 bidtm, p. 809 


29 Lui Eisenhower i-a fost decernată cea mai înaltă distincție militară acordată în U.R.S.S. pentru lupta 
împotriva Germaniei hitleriste. Printre cei cîţiva titulari străini ai Ordinului „Victoria" figurează : |. B. 
Tito, Michal Zymersky Rola, B. L. Montgomery, Mihai de Hohenzollern. 


29 Ibidem, p. 812.1 Dwight D. Eisenhower : „At Ease !“, New York, 1967, p 313. 


continuă să retrăiască luptele celui de-al doilea război 
mondial” 
CRISTIAN POPIŞTEANU 


Soldaților, marinarilor şi aviatorilor aliați din cel de-al 
doilea război mondial 


Capitolul | 
Preludiu la război 


În ziua de 7 mai 1945, la Marele Cartier General aliat 
stabilit în oraşul Reims, feldmareşalul Jodl a semnat 
documentele de capitulare a Germaniei. Peste alte douăzeci 
şi patru de ore, la miezul nopţii de 8-9 mai, a luat sfârşit în 
Europa o conflagrație care se dezlănţuise la 1 septembrie 
1939. 

Intre aceste două date au pierit milioane de europeni. Cu 
mici excepţii, întreaga parte a continentului situată la vest 
de Rin a trăit, vreme de mai bine de patru ani, sub călcâiul 
unei armate de ocupaţie. Instituţiile libere, ca şi libertatea 
cuvântului nu mai existau. Întregi economii naţionale au 
fost distruse şi industria a stagnat. Pe teritoriul Germaniei 
propriu-zise, după ani de aparentă invincibilitate, s-a 
aşternut un covor de pustiire şi jale: podurile erau rupte, 
oraşele în ruine şi enorma ei capacitate industrială era 
practic paralizată. Pentru a putea duce războiul, Marea 
Britanie îşi epuizase resursele economice şi financiare; 
aproape întregul popor era mobilizat, toţi cei de vârstă utilă 
- atât bărbaţi, cât şi femei - erau angajaţi fie în rândurile 
forţelor armate, fie într-o ramură sau alta a producţiei de 
război. Industria Uniunii Sovietice la vest de Volga era 
aproape complet desfiinţată. 

Nici Statele Unite nu au fost cruţate: până în ziua 
capitulării Japoniei, când războiul a încetat şi în Oceanul 
Pacific, 322 188 de tineri americani căzuseră în luptă sau îşi 
pierduseră viaţa în timp ce erau sub arme şi alţi 
aproximativ 700 000 fuseseră răniți. Poporul american a 
muncit fără preget pentru a asigura resursele necesare nu 
numai propriilor sale forţe terestre, navale şi aeriene, ci şi 
pentru a livra aliaţilor tehnica de luptă cu care să acţioneze 
eficient împotriva vrăjmaşului comun. Fiecare dintre aliaţi a 


contribuit la cauza comună pe măsura posibilităţilor sale. 
Noi am fost ţara care, în perioada dintre începutul şi 
sfârşitul războiului, am realizat cea mai mare transformare, 
trecând de la o stare de neputinţă militară aproape totală la 
o uimitoare forţă şi eficienţă. 

Europa era în război de un an încheiat, când S.U.A. şi-au 
dat seama, alarmate, de jalnica situaţie a capacităţii lor de 
apărare. In 1939, când a făcut primii paşi spre întărirea 
forţelor sale militare, ţara pleca de la nivelul cel mai 
coborât la care se putea lăsa să cadă o mare putere. 

In acea vară, germanii au masat la frontiera poloneză 60 
de divizii de infanterie, 14 divizii mecanizate şi motorizate, 
3 divizii de vânători de munte, peste 4 000 de avioane şi 
mii de tancuri şi autovehicule blindate. Pentru a le ţine 
piept, polonezii nu au putut mobiliza decât ceva mai puţin 
de peste o treime din toate aceste categorii de arme. Sub 
loviturile furibunde ale atacului german, forţele lor erau 
sortite unei distrugeri rapide. Deşi a căzut uşor pradă 
maşinii de război a lui Hitler, armata de uscat poloneză 
depăşea cu mult forţele terestre ale S.U.A. în efective 
umane şi armament. 

La 1 iulie 1939, efectivele armatei americane 3! - în aer, 
pe sol şi în serviciile auxiliare - nu atingeau cifra de 130 000 
de oameni; din cele trei divizii de infanterie organizate şi 
din cele şapte parţial organizate, niciuna nu ajungea la 
efectivul de luptă complet; cele două divizii de cavalerie 
dispuneau de mai puţin de jumătate din efectivele lor; dar 
nu exista nici o divizie blindată şi numărul celor repartizaţi 
în unităţile de tancuri dispersate în cadrul marilor unităţi nu 
se ridica nici la 1 500; întreaga aviaţie militară consta din 
aproximativ 1175 de aparate în stare de luptă şi din 17 000 
de oameni care aveau menirea să le întreţină, să le repare 
şi să le piloteze. În afara ţării, garnizoanele situate între 


31 Activitatea forţelor armate ale Statelor Unite era coordonată pe atunci de două ministere distincte : 
Departamentul de Război (creat în 1789) pentru trupele de uscat, în cadrul cărora se includea şi cea 
mai mare parte din forţele aeriene militare, şi Departamentul Marinei Militare (înfiinţat în 1798) pentru 
forţele maritime militare, care dispuneau de propria lor aviaţie. O reorganizare iniţiată în 1947 şi 
desăvirşită în 1949 a scos aviația militară de sub tutela celorlalte două arme şi le-a pus pe toate trei în 
subordinea unui singur minister, Departamentul Apărării. — Nota trad. 


Cercul polar de nord şi ecuator şi din Panama până în 
Corregidor, pe o distanţă de opt mii de mile, nu dispuneau 
decât de 45 300 de soldaţi. 

Două majorări, aprobate în vara şi toamna anului 1939, 
au ridicat efectivele armatei active din ţară şi de peste 
hotare la un total de 227 000. Dar ele s-au oprit la această 
cifră în timpul celor opt luni cât Germania, după ce 
triumfase cu brutalitate în Polonia, se pregătea din 
răsputeri pentru cotropirea Europei occidentale. 

Poporul american încă mai credea că distanţa ne izolează 
suficient de orice conflict din Europa sau Asia. Relativ puţini 
erau cei ce sesizau legătura directă dintre prosperitatea şi 
securitatea fizică a Statelor Unite, pe de o parte, şi 
existenţa unei lumi libere dincolo de țărmurile noastre, pe 
de altă parte. Drept urmare, singurii americani care se 
gândeau la pregătiri în vederea unui război erau câţiva 
profesionişti din rândul forţelor armate şi acei oameni de 
stat clarvăzători care îşi dădeau seama cât de putin 
probabile erau perspectivele S.U.A. de a se ţine departe de 
un conflict de mare amploare. 

În primăvara anului 1940, când germanii au invadat 
Norvegia şi Danemarca, când războiul-fulger s-a abătut 
asupra Franţei, de la Rin până în Golful Biscayei, şi când 
armata britanică mutilată a operat retragerea de la 
Dunkerque, Statele Unite au început să nu se mai simtă la 
largul lor. Pe la mijlocul lui iunie s-a aprobat mărirea 
efectivelor armatei regulate până la 375 000 de oameni. La 
sfârşitul lui august, Congresul a autorizat mobilizarea Gărzii 
naţionale; şase luni mai târziu intra în vigoare serviciul 
militar selectiv*?. În vara anului 1941, armata de uscat a 
Statelor Unite - alcătuită din militari activi, membri ai Gărzii 
naţionale şi tineri în stagiu - număra 1 500 000 de oameni. 
Era cea mai puternică forţă militară de care dispusese 
vreodată această ţară în timp de pace. Şi totuşi, nu era 

decât un compromis vremelnic, dată fiind situaţia 
internaţională. 

Celor un milion de oameni intraţi în armată prin 
intermediul Gărzii naţionale şi al serviciului selectiv nu li se 
putea cere să-şi efectueze serviciul militar în nici o regiune 
din afara emisferei occidentale şi nici pe o durată mai mare 
de douăsprezece luni în patrie. Prin urmare, în vara anului 
1941, când germanii înaintau impetuos în Rusia şi când 
aliaţii lor japonezi dădeau semne vădite că se pregătesc să 
cucerească zonele îndepărtate ale Pacificului, armata nu 
putea să întărească decât într-o mică măsură garnizoanele 
aflate dincolo de ocean. 

Nu mai rămăseseră decât patru luni până la atacul de la 
Pearl Harbor, când, cu o majoritate de un singur vot în 
Camera Reprezentanţilor, Congresul a adoptat legea 
extinderii serviciului selectiv, care permitea deplasarea 
tuturor unităţilor armatei dincolo de hotare şi mărea durata 
serviciului militar. Măsura luată de Congres se datora, în 
bună parte, intervenţiei personale a generalului George C. 
Marshall, care se bucura încă de pe atunci de un prestigiu 
atât de mare în ochii opiniei publice încât s-a dat ascultare 
presantului său avertisment. Dar nici măcar el nu a fost în 
stare să biruie pe de-a-ntregul convingerea că nu era 
necesar un efort maxim în slujba apărării naţionale. Limitele 
puse serviciului militar - ca, de exemplu, desconcentrarea 
celor ce împliniseră vârsta de 28 de ani - reflectau 
statornica impresie că nu exista nici o primejdie imediată. 

Astfel, de-a lungul a doi ani, în vreme ce războiul 
cuprindea lumea din afara celor două Americi, iar puterile 
Axei ţinteau fără preget spre instaurarea dominaţiei lor 
militare asupra globului, fiecare creştere în efectivele, 
eficienţa şi dotarea forţelor armate era rezultatul unei 
descreşteri corespunzătoare a stării de autoliniştire în care 
se complăcea poporul american. Dar şovăielile acestuia 
faţă de abandonarea compromisurilor şi de trecerea la 
acţiuni hotărâtoare nu s-au risipit cu totul decât atunci când 


atacul de la Pearl Harbor a transformat problema într-o 
luptă pentru supravieţuire. 

În perioada următoare, de-a lungul a trei ani şi jumătate, 
Statele Unite au creat maşina de luptă care a jucat un rol 
indispensabil în îngenuncherea Germaniei, deşi simultan 
ţara noastră, aproape singură, a purtat un război hotărâtor 
împotriva Imperiului japonez. 

Revoluţionarele prefaceri din S.U.A. nu s-au realizat de pe 
o zi pe alta; însuşi faptul că au putut fi efectuate se datora 
existenţei unor aliaţi viteji şi distanţei care ne separa de 
teatrele de război. La început, nimeni dintre noi nu a fost 
capabil să prevadă sfârşitul luptei; puţini au fost cei care au 
înţeles exact ce ni se cerea ca indivizi şi ca popor, dar, pas 
cu pas, fiecare a început să înveţe şi să facă ceea ce avea 
de făcut. 

Trecerea în trei ani a Statelor Unite de la o situaţie 
înspăimântător de primejdioasă la o capacitate de luptă 
fără seamăn a fost unul dintre cele două miracole care l-au 
silit pe Jodl să capituleze la Cartierul nostru general, în ziua 
de 7 mai 1945. Celălalt miracol l-a reprezentat, în aceeaşi 
perioadă, atingerea unei perfecţiuni aproape desăvârşite în 
conducerea de către aliaţi a operaţiilor de luptă. Istoria stă 
mărturie a  inaptitudinii coaliţiilor de a purta război. 
Eşecurile înregistrate de unii aliaţi de-a lungul secolelor au 
fost atât de numeroase şi greşelile lor de neiertat atât de 
frecvente, încât militarii de profesie respinseseră de mult 
posibilitatea vreunei acţiuni aliate eficiente, în afară de 
cazul când resursele disponibile ar fi fost atât de abundente 
încât ar fi asigurat dobândirea victoriei prin inundare. Până 
şi renumele lui Napoleon ca strălucit conducător de oşti 
avea de suferit atunci când studenţii din academiile militare 
ajungeau să-şi dea seama că el luptase totdeauna 
împotriva unor coaliţii - aşadar, împotriva unor state-majore 
divizate şi a unor interese politice, economice şi militare 
diferite. 


Sarcina de căpetenie a aliaţilor occidentali a constat de la 
început în a şti să utilizeze resursele a două ţări mari cu 
promptitudinea de decizie a unei conduceri unice. 

Nu exista nici un precedent, nici o hartă după care să te 
ghidezi. În trecut, luptând laolaltă împotriva unui inamic 
comun, popoarele izbândiseră de obicei atunci când unul 
dintre membrii coaliţiei era atât de puternic, încât devenea 
partenerul dominant. Acum trebuia să se realizeze o unitate 
efectivă din concesii făcute de bună voie. Adevărata istorie 
a războiului şi, în mod deosebit, istoria operaţiilor "Torch” şi 
"Overlord”, în bazinul mediteranean şi nordvestul Europei, 
este istoria unei unităţi create pe baza acestei colaborări 
voluntare.  Divergenţe au existat - divergențe între 
personalităţi puternice, reprezentând popoare puternice şi 
mândre -, dar ele au pălit, nemaiavând nici o însemnătate 
în comparaţie cu miracolul succesului pe care l-a constituit 
marşul umăr la umăr al aliaţilor spre victoria deplină în 
Occident. 

În 1939, în ziua când a început războiul, mă aflam în 
insulele Filipine; se apropia sfârşitul stagiului meu de patru 
ani în calitate de consilier militar superior al generalului 
Douglas MacArthur; care primise misiunea de a crea şi 
instrui o forţă armată independentă a Filipinelor. 

Interesul localnicilor faţă de război a crescut ca urmare a 
certurilor şi încăierărilor iscate în cluburile din Manila între 
membrii consulatelor străine. Cei mai mulţi îl considerau pe 
Hitler un monstru odios, în schimb, în ochii unui grup 
mărunt, dar gălăgios, trecea drept un erou. Hirohito nu era 
menţionat decât arareori; toată atenţia se concentra asupra 
dictatorului nazist. 

Am aflat despre invadarea Poloniei şi am auzit că primul 
ministru al Marii Britanii urma să ţină o cuvântare la radio. 
Împreună cu prietenul meu, colonelul Howard Smith, am 
ascultat declaraţia din care reieşea că Anglia şi Germania 
se aflau din nou în stare de război. Era un moment solemn, 
îndeosebi pentru mine, deoarece nutream convingerea că 


foarte curând Statelor Unite le va fi imposibil să se menţină 
pe o poziţie de neutralitate. 

Eram sigur că S.U.A. vor fi antrenate în vârtejul 
războiului, dar mă înşelam în privinţa felului în care vom 
intra în conflict. Îmi închipuiam că Japonia nu va schiţa 
vreun gest împotriva noastră decât după ce ne vom fi 
angajat în războiul din Europa. In plus, mă înşelam asupra 
momentului: mi se părea că nu va trece nici un an de la 
începerea războiului până ce vom fi siliţi să ne apărăm 
împotriva puterilor Axei. 

Începând din 1931, o seamă de ofiţeri superiori ai 
armatei americane îmi împărtăşiseră adesea convingerea 
lor că lumea se îndrepta, în mod inevitabil, spre un nou 
război mondial. Eram şi eu de aceeaşi părere. Devenise 
limpede că fiecare acţiune a dictatorilor din Japonia, 
Germania şi ltalia vădea hotărârea lor de a pune mâna pe 
toate teritoriile la care râvneau şi că asemenea ambiţii 
aveau să silească destul de repede ţările democratice să 
intre în conflict. Totuşi, mulţi îşi închipuiau că Hitler făcuse, 
în sfârşit, o greşeală de calcul, antrenând în război Anglia şi 
Franţa. 

După aprecierea lor, luptând laolaltă, forţele terestre 
franceze şi marina militară britanică aveau să-l înfrângă pe 
dictatorul nazist. Cei ce gândeau astfel nu numai că nu 
ţineau cont de rapoartele unor observatori competenţi, care 
puneau la îndoială legenda eficienţei militare franceze, dar 
nu luau în consideraţie nici tradiţia Marelui Stat-Major 
german de a ataca numai atunci când minuţioasele calcule 
preliminare îi făgăduiau un succes rapid. 

M-am prezentat la preşedintele Filipinelor şi i-am declarat 
că doresc să mă înapoiez în patrie pentru a participa la 
activitatea de intensă pregătire care, aşa cum eram 
convins, avea să înceapă acum în Statele Unite. 
Preşedintele Manuel Quezon a insistat să rămân mai 
departe, dar hotărârea mea era luată şi am cerut 
permisiunea să părăsesc insulele încă înainte de sfârşitul 
anului. 


În decembrie, când am plecat din Manila împreună cu 
soţia şi cu fiul meu, John, generalul MacArthur ne-a condus 
la chei. A fost ultima noastră întâlnire până la vizita pe care 
aveam să i-o fac, după război, în calitate de şef al Marelui 
Stat-Major, la cartierul său general din Tokio. Discuţia 
noastră s-a învârtit în jurul întunecatelor perspective ale 
lumii, dar presimţirile cele mai negre ni le stârnea Europa, 
nu Asia. 

Călătoria spre patrie ne-a purtat prin Japonia, unde am 
petrecut câteva zile în oraşele de pe litoral. Pe vremea 
aceea, numeroşi ofiţeri ai armatei americane făceau 
excursii de agrement prin Japonia şi scurta vizită a unui 
locotenent-colonel oarecare nu avea nimic neobişnuit. 
Totuşi, s-a petrecut un incident destul de ieşit din comun. 
Abia se încheiaseră formalităţile de debarcare, când, după 
toate aparențele dintr-o pură întâmplare, ne-am întâlnit cu 
un japonez, absolvent al unei universităţi americane, care 
s-a prezentat drept diriginte adjunct de poştă. Spunându-mi 
că ştie de la nişte prieteni ai săi despre munca pe care o 
dusesem în Filipine, el a manifestat un deosebit interes faţă 
de impresiile mele despre poporul filipinez, deşi nu mi-a pus 
nici o întrebare precisă. În tot timpul şederii noastre a 
rămas pe lângă noi în chip de ghid, ajutându-ne să târguim, 
tocmindu-se pentru a ne obţine preţuri mai convenabile, 
călăuzindu-ne prin locurile cele mai pitoreşti şi străduindu- 
se din răsputeri să ne fie pe plac şi de folos. Din cele spuse 
de dânsul reieşea, în esenţă, că era necesară o înţelegere 
prietenească între ţara lui şi a noastră, faţă de care 
manifesta o neţărmurită admiraţie şi afecţiune. Părea să 
aibă la dispoziţie un timp nelimitat, pe care ni-l consacra în 
întregime. Am presupus că îşi făcuse un obicei din a ieşi în 
întâmpinarea americanilor aflaţi în vizită şi din a discuta cu 
ei, poate în amintirea nostalgică a anilor de studenţie. Cu 
toate acestea, câteva săptămâni mai târziu, când am 
pomenit despre el altor călători care trecuseră prin Japonia 
cu puţin înainte sau după noi, nu am reuşit să dau de 


nimeni care să fi avut de-a face cu dirigintele de poştă sau 
cu orice alt funcţionar public. 

La începutul lunii ianuarie 1940 am ajuns în Statele Unite 
şi am fost repartizat ca ofiţer la Regimentul 15 infanterie 
din Fort Lewis (statul Washington). După opt ani petrecuţi 
în birou şi la statul-major, în atmosfera rarefiată a întocmirii 
de planuri şi a ducerii de tratative militare, mă aflam din 
nou în contact cotidian cu cele două elemente 
fundamentale ale efortului militar - oamenii şi armele. 

Nici un ostaş de profesie nu ar fi putut visa la ceva mai 
nimerit într-o vreme când o bună parte a lumii era deja în 
război şi când antrenarea în conflict a Statelor Unite 
devenea din zi în zi mai probabilă. Într-o largă măsură, 
efectivele Regimentului 15 erau alcătuite fie din veterani 
căliţi, care fuseseră cu această unitate în China, până la 
înapoierea ei, în 1938, în Statele Unite, fie din voluntari 
recent înrolați; ofiţerii erau toţi militari activi. 

In caz de război, asemenea unităţi erau menite să devină 
bastioanele apărării şi vârfurile de lance ale ripostei 
noastre, în eventualitatea unui atac prin surprindere 
împotriva S.U.A. Cu condiţia să dispunem de timp pentru a 
dezvolta forţele noastre armate, astfel de regimente puteau 
furniza fie cadrele de bază pentru sute de batalioane, fie 
instructori capabili să transforme sute de mii de recruți în 
soldaţi încercaţi. In ambele ipostaze, soldaţilor şi ofiţerilor li 
se ofereau posibilităţi nelimitate de a-şi pune în evidenţă 
valoarea profesională. 

La începutul anului 1940 însă, armata de uscat a Statelor 
Unite reflecta atitudinea poporului american, aşa cum se 
întâmplă şi astăzi, aşa cum s-a întâmplat şi în urmă cu un 
secol. In marea lor majoritate, ofiţerii şi soldaţii nu-şi 
dădeau seama de gravitatea situaţiei. In cele mai multe 
dintre unităţi, competiţiile atletice, odihna şi distracţiile 
aveau precădere asupra instrucției. În lungii ani de pace, 
unii ofiţeri se cuibăriseră în vizuinile adânci ale rutinei 
profesionale, care-i punea la adăpost de ideile noi şi 
supărătoare, ca şi de problemele greu de soluţionat. Alţii, 


rămaşi buni în grad de mulţi ani, vârsta fiind singurul 
criteriu de avansare, renunţaseră la orice speranţă de 
înaintare. Poate că mulţi dintre ei, asemenea multor soldaţi, 
aveau impresia că rolul infanteristului ţinea de domeniul 
trecutului. 

Numărul de infanterişti repartizaţi în unităţile organizate 
ale armatei fusese redus, între 1 iulie 1939 şi 31 ianuarie 
1940, de la 56 000 la 49 000. Judecând după aparente, 
pedestraşul de rând - care nu avea cum să prevadă ce rol îi 
va reveni în Europa sau pe frontul Pacificului - putea, pe 
bună dreptate, să interpreteze această reducere ca un 
semn al iminentei sale dispariţii de pe scena militară. 

In materie de armament şi asigurare tehnico-materială, 
situaţia nu era nici ea de natură să ridice moralul 
infanteristului. Puşca Springfield era demodată; nu exista 
nici un mijloc corespunzător de apărare împotriva tancurilor 
şi avioanelor moderne; în loc de aruncătoare şi mitraliere, 
trupele foloseau modele de lemn şi nu puteau să studieze 
unele dintre armele noastre noi decât pe hârtia de calc a 
proiectelor. Tehnica de toate categoriile lipsea şi mare 
parte din cea din dotare fusese fabricată pentru nevoile 
armatei S.U.A. în cursul primului război mondial. 

In plus, în deceniul 1930-1940, alocaţiile militare votate 
de Congres limitaseră instrucţia la nivel de unitate, în 
anumite împrejurări a trebuit raţionalizată până şi muniţia 
de infanterie utilizată pe poligoanele de tragere. Dat fiind 
că, în oroarea sa faţă de război, poporul american îşi refuza 
o înzestrare militară corespunzătoare, comandanții îşi 
concentrau atenţia asupra ţinutei impecabile a trupei şi 
asupra formațiilor de defilare şi paradă. 

In consecinţă, doctrina şi teoria militară nu puteau fi 
completate cu aplicaţii tactice în teren; ofiţerii şi soldaţii nu 
aveau acea siguranţă de sine pe care o dau numai 
experienţa câmpului de instrucţie şi exerciţiile practice. 
Totuşi, era vădit că Departamentul de Război se pregătea, 
pe cât de repede îi era cu putinţă, pentru inevitabilul 
deznodământ. Sub conducerea plină de hotărâre a 


generalului Marshall se desfăşurau pregătiri laborioase, 
care aveau de învins dificultăţi aproape de necrezut. 
Piedicile erau foarte numeroase. 

Obstacolul cel mai important era de ordin psihologic - 
autoliniştirea încă mai dăinuia! Nici măcar prăbuşirea 
Franţei în 1940 nu a reuşit să ne facă conştienţi de 
amploarea primejdiei. Şi când spun ”ne” mă refer atât la 
militarii activi, cât şi la ceilalţi. Un general comandant de 
divizie - ofiţer de mare prestigiu şi cu bogate state de 
serviciu - s-a arătat gata să parieze, în ziua când Franţa a 
cerut armistițiu, că Anglia nu va mai rezista nici şase 
săptămâni. Şi a făcut aceasta ca şi cum ar fi pariat că a 
doua zi va fi frumos sau va ploua. Nici nu-i trecea prin 
minte să considere Anglia drept singura putere beligerantă 
care se mai interpunea între noi şi cel mai ameninţător 
pericol. Atitudinea lui era caracteristică pentru un mare 
număr de soldaţi şi civili. Din fericire, existau şi numeroase 
excepţii, iar eforturile acestor oameni plini de devotament 
realizau mai mult decăt ar fi părut posibil. 

In ciuda preocupărilor crescânde ale Congresului, poporul 
american era atât de puţin pregătit să accepte gravitatea 
situaţiei mondiale, încât în cadrul instrucției nu aveam voie 
să reproducem în mod realist condiţiile de pe câmpul de 
luptă. Ne vedeam siliţi să facem o pregătire militară diluată, 
în aşa fel încât să provocăm cât mai puţine resentimente 
din partea soldaţilor şi a familiilor lor. Temându-se de 
comentarii nefavorabile în presă pe tema expunerii 
ostaşilor la vreme proastă sau la oboseala unor manevre 
prelungite, mulţi ofiţeri superiori se temeau să indice 
singurul tip de instrucţie capabil să dea roade atunci când 
gloanţele aveau să înceapă a şuiera. Insistentele directive 
venite de sus şi protestele câte unui "alarmist” ocazional nu 
puteau birui o apatie care îşi avea rădăcinile în confort, 
orbire şi iluzii deşarte. 

Încorporarea Gărzii naţionale a sporit considerabil forţele 
numerice ale armatei terestre, mai ales în domeniul 
infanteriei şi al artileriei antiaeriene. Deşi duceau lipsă de 


oameni, de arme şi de o pregătire corespunzătoare, 
unităţile gărzii dispuneau de o structură organizatorică 
completă; tot ce le mai trebuia pentru a le face eficiente 
erau recruți, tehnică şi metode potrivite de instrucţie. 

Treptat, situaţia militară a început să se amelioreze pe 
alocuri. În toamna anului 1940, Congresul a alocat unele 
fonduri pentru pregătirea de luptă, de care se simţea atâta 
nevoie. Sub îndrumarea generalului-maior - ulterior 
general-locotenent - Lesley J. McNair, unul dintre cei mai 
capabili ofiţeri ai noştri, instrucţia a devenit preocuparea de 
căpetenie a armatei de uscat. Regimentul 15 infanterie din 
compunerea Diviziei 3 a executat manevre prelungite de 
teren, ajungând până în districtele periferice ale statului 
Washington şi până în peninsula Monterey, la oarecare 
distanţă sud de San Francisco. Marşurile efectuate cu acest 
prilej, planificarea asigurării tehnico-materiale, problemele 
de tactică şi inevitabila activitate de stat-major au constituit 
cea mai bună şcoală cu putinţă pentru ofiţeri şi soldaţi, atât 
cei din trupele active, cât şi cei mobilizabili în caz de război. 
Una dintre problemele abordate a reprezentat-o un marş 
motorizat de 1100 de mile, de la Fort Lewis la Jolon Ranch, 
la sud de Monterey (statul California). Creând anumite 
situaţii tactice în timpul deplasării, ne-am verificat 
procedeele de control, sistemele de legătură şi disciplina 
marşului. 

În timp ce activam în cadrul Diviziei 3, am reînnodat 
prietenia cu maiorul Mark V. Clark, fostul meu coleg la 
Academia militară. Împreună cu el, am muncit sistematic la 
multe faze ale aplicaţiilor pe teren, pe care le apreciam atât 
de mult amândoi, şi am dobândit un mare respect pentru 
calităţile sale de planificator, instructor şi organizator, 
calităţi în care nu-l întrecea nici un alt ofiţer. Dar, ca urmare 
a necesităţilor mereu crescânde ale noilor comandamente 
ce răsăreau pe întreg cuprinsul ţării, Clark a fost transferat 
în scurt timp la Washington, în calitate de consilier al 
generalului McNair. La rândul meu, în noiembrie am fost 
mutat din nou de la comanda directă a trupei, pentru a 


deveni şeful de stat-major al Diviziei 3. În această funcţie 
nu am rămas decât patru luni, după care am fost iarăşi 
mutat, de data aceasta ca şef de stat-major al Corpului 9 
armată, constituit cu puţin înainte la Fort Lewis. Noua 
misiune mi-a adus şi prima avansare temporară la gradul 
de colonel în martie 1941. 

Comandantul Corpului 9 era generalul-maior Kenyon A. 
Joyce. In statul său major am dat peste un grup de oameni 
deosebit de capabili, dintre care m-am străduit să ţin pe 
lângă mine vreo trei de-a lungul următorilor ani de război, 
strădanie încununată de un oarecare succes. Pe atunci, toţi 
erau de grade relativ inferioare, dar până la sfârşitul 
războiului au făcut o frumoasă carieră militară. Mă refer la 
generalul-locotenent Lucian K. Truscott, generalul-maior 
Willard G. Wyman şi colonelul James Curtis. Oameni de 
genul lor erau gata, mai mult, ardeau de dorinţa de a 
sprijini orice măsură în stare să perfecţioneze instrucţia, 
făcând-o cât mai realistă. Dar lupta pe care o aveau de dus 
era grea. 

În cursul primăverii anului 1941, toate cazărmile şi 
taberele militare fremătau de activitatea desfăşurată 
pentru făurirea unei armate de uscat a Statelor Unite, în 
care se contopeau toate elementele frontului militar al ţării 
- trupele active, Garda naţională, rezerviştii, precum şi sute 
de mii de oameni recrutaţi pe calea serviciului selectiv. 
Pentru noi, la Fort Lewis, acest proces de dezvoltare a 
început la 16 septembrie 1940, când a sosit la datorie 
primul eşalon al Diviziei 41 infanterie. În scurtă vreme au 
fost încartiruite acolo întreaga divizie şi alte unităţi ale 
Gărzii naţionale. 

În primăvara următoare, toată zona coastei de vest era 
într-un fel de mişcare perpetuă: oameni venind în grupuri 
pentru a-şi face serviciul militar, cadre scoase din unităţi 
pentru a alcătui noi formaţii, ofiţeri şi soldaţi plecând sau 
înapoindu-se de la şcoli de specializare, oraşe din corturi şi 
barăci dotate cu tot confortul modern - spitale, sisteme de 


canalizare, uzine electrice - care răsăreau peste noapte 
acolo unde până atunci fuseseră doar câmpuri înţelenite. 

Obiectivul nostru era de a forma soldaţi pregătiţi din 
punct de vedere fizic, competenţi în specialităţile lor 
militare şi tehnice, deprinşi cu disciplina şi cu munca 
colectivă, însufleţiţi în cea mai mare măsură posibilă de 
mândrie ostăşească în îndeplinirea misiunii lor. Din păcate, 
opinia publică nu era încă de acord cu o veritabilă pregătire 
de luptă, aşa că nu puteam spera să formăm mase de 
combatanți încercaţi, căliţi pe plan psihologic şi profesional 
pentru război. 

Dar chiar şi obiectivul nostru limitat absorbea toată 
energia de care erau capabili ofiţerii şi soldaţii. Cei de la 
statul-major îşi petreceau zilele într-un vârtej neîntrerupt de 
treburi, întocmind planuri, elaborând directive şi inspectând 
unităţi, făcând mereu compromisuri între ceea ce indicau 
ordinele şi ceea ce putea fi realizat, corectând întruna 
transferurile de efective şi repartiţiile de vehicule din cauza 
veşnicelor lipsuri care ne otrăveau viaţa, străduindu-ne tot 
timpul, fiecare în sectorul său, să nu rămânem în urmă, să 
ţinem pasul cu armata în întregul ei. 

În iunie 1941 am fost transferat la cartierul general de la 
San Antonio, ca şef de stat-major al Armatei 3, de sub 
comanda generalului-locotenent Walter Krueger. Acolo m- 
am apropiat într-o mare măsură de problemele de 
ansamblu ale armatei Statelor Unite. Cele patru armate 
tactice în care se împărțeau forţele de uscat difereau în 
privinţa efectivelor, dar semănau prin aceea că aveau un 
nucleu format din unităţi regulate, în jurul cărora se 
asamblau formaţiile Gărzii naţionale, golurile de 
pretutindeni fiind umplute cu ofiţeri de rezervă şi soldaţi 
recrutaţi prin serviciul selectiv. Drept urmare, rapoartele de 
pe teren, pe care le primeam la Fort Sam Houston, cu 
privire la pregătirea, moralul şi capacitatea diviziilor şi 
unităţilor noastre constituiau indicaţii concludente pentru 
progresul realizat pe întreg cuprinsul Statelor Unite. 


În comparaţie cu un an înainte, situaţia se schimbase în 
bine. Armata de uscat a Statelor Unite număra acum în 
total aproximativ 1 500 000 de ofiţeri şi soldaţi. Totuşi, 
persistau încă grave deficienţe. Se resimțea extrem de 
serios lipsa de vehicule, de tancuri moderne şi de artilerie 
antiaeriană. Formaţii aeriene de sprijin aproape că nu 
existau. Şi pe deasupra, se apropia de sfârşit anul de stagiu 
militar pentru unităţile Gărzii naţionale şi pentru cei 
încorporaţi prin serviciul selectiv; aceasta ne pricinuia griji 
de care nu aveam să scăpăm decât peste două luni. În iunie 
ne temeam că exodul de oameni, care urma să înceapă în 
septembrie, nu va fi compensat de un număr echivalent de 
noi recruți. 

Dar nici rapida creştere a armatei şi nici recentele 
manifestări ale forţei militare a Axei nu izbutiseră să scoată 
pe unii ofiţeri de carieră din rigida lor evlavie faţă de 
dogmele rutiniere şi depăşite. Nu mai exista nici o scuză 
acceptabilă pentru orbirea lor. La elementele provenite din 
viaţa civilă ne izbeam de alt gen de dificultate. Mulţi ofiţeri 
de rezervă şi din Garda naţională îmbătrâniseră tot luptând 
pentru păstrarea unei forţe cetăţeneşti de securitate. 
Acum, când eforturile depuse de ei între anii 1920 şi 1940 
începeau să dea roade, nu mai erau în stare să facă faţă pe 
plan fizic cerinţelor de teren în cadrul unităţilor de luptă. 

Insuşi generalul Krueger era unul dintre cei mai bătrâni 
ofiţeri ai armatei de uscat. Soldat de rând, apoi caporal şi 
sergent în ultimii ani ai secolului trecut, i se dusese vestea 
ca unui militar trecut prin ciur şi prin dârmon. Dar în cei 
peste patruzeci de ani de când era în armată ţinuse pasul 
cu fiecare inovaţie militară şi puţini ofiţeri înțelegeau mai 
limpede ceea ce avea să pretindă un nou război din partea 
forţelor armate, puţini erau mai activi şi mai rezistenți 
fiziceşte decât el. Necruţător de exigent cu sine însuşi, nu 
prea avea cum să-şi manifeste exigenţa cu ceilalţi, căci 
aceştia îi urmau repede exemplul. 

Armata 3 a primit la un moment dat ordinul de a se 
disloca în statul Louisiana, pentru a efectua mari manevre, 


în care avea ca adversar Armata 2, de sub comanda 
generalului-locotenent Ben Lear. Niciunul dintre ofiţerii 
noştri din serviciul activ nu comandase vreodată o unitate 
de valoarea unei divizii în primul război mondial. Ca un 
uriaş experiment de laborator, manevrele aveau să pună la 
încercare calitatea ideilor, a oamenilor, a armelor şi a 
materialului. În acea lună septembrie, generalul Krueger a 
strâns sub ordinele lui peste 270 000 de ofiţeri şi soldaţi, 
cea mai mare oştire adunată vreodată pe teritoriul Statelor 
Unite în cadrul unei unice operaţii tactice. Alţi 130 000 de 
oameni porneau simultan din bivuacurile Armatei 2. 

Beneficiul rezultat de pe urma acestor manevre a fost 
incalculabil. Ele au deprins trupele cu munca colectivă de 
masă, au grăbit procesul de eliminare a celor inapţi, au 
adus în atenţia ofiţerilor superiori pe tinerii capabili să 
îndeplinească cele mai dificile misiuni de stat-major şi de 
campanie, au dezvoltat în rândurile conducătorilor 
responsabili priceperea de a mânui mari forţe pe teren. S-a 
câştigat multă experienţă în ceea ce priveşte asigurarea 
tehnico-materială pe scară mare a trupelor în campanie. 
Americanii nu mai făcuseră nici o tentativă similară pe timp 
de pace în materie de asigurare cu hrană, combustibil şi 
muniţie de la magazii şi staţii de cale ferată până la o linie a 
frontului aflată necontenit în mişcare. A fost necesară, 
aşadar, o planificare făcută din timp, intens şi cu toată 
seriozitatea, ceea ce, aşa cum se întâmplă totdeauna, a dat 
roadele aşteptate. 

"Eficienţa fundamentală a asigurării tehnico-materiale a 
reprezentat o trăsătură remarcabilă a manevrelor - a 
declarat generalul McNair, expert în dirijarea şi estimarea 
unor astfel de operaţii, făcând critica manevrelor în faţa 
statelor-majore reunite. Numai amploarea problemei era 
suficientă pentru a stârni îndoieli dacă trupele vor fi 
aprovizionate în mod corespunzător. Comandanții de unităţi 
şi serviciile auxiliare merită în egală măsură cele mai înalte 
elogii pentru rezultatele dobândite”. In septembrie 1941, pe 
şoselele Louisianei s-a putut  întrevedea eficiența 


convoaielor americane de camioane transportând trupe şi 
provizii, eficienţă pe care avea s-o demonstreze atât de 
strălucit, trei ani mai târziu, rapida noastră înaintare de la 
un capăt la celălalt al Franţei. 

După părerea generalului McNair, multe dintre greşelile 
militare ieşite la iveală cu prilejul manevrelor îşi aveau 
izvorul în domeniul disciplinei. "Nu încape îndoială - a arătat 
el - că multe dintre deficienţele care s-au făcut resimtite în 
aceste manevre s-au repetat iar şi iar din cauza lipsei de 
disciplină. Trupele noastre sunt capabile de cea mai 
desăvârşită disciplină. Dacă ea le lipseşte, de vină este 
conducerea. Un comandant care nu poate impune disciplina 
cuvenită trebuie înlocuit”. 

In această perioadă am făcut pentru prima oară 
cunoştinţă mai îndeaproape cu fotoreporterii, care, încă de 
pe vremea lui Brady”, constituiau o trăsătură marcantă a 
scenei militare americane. Dar în toamna anului 1941, 
becurile blitz-urilor reprezentau un element destul de nou în 
viaţa mea cotidiană, iar pentru cei ce le foloseau, eu nu 
eram decât o figură necunoscută. La Camp Polk, în timpul 
discuţiilor pe marginea manevrelor, un instantaneu de grup 
ne-a prins pe generalul Krueger, pe maiorul E. M. Bolden, 
un observator militar britanic, şi pe mine; explicaţia 
fotografiei apărute în ziar identifica corect pe primii doi, pe 
când eu  apăream ca  "locotenent-colonelul D.D. 
Ersenbeing”. Bine că cel puţin inițialele nu erau greşite. 

De pe urma manevrelor am dobândit experienţă şi am 
tras învăţăminte pe care le-am apreciat din ce în ce mai 
mult, pe măsură ce se scurgeau lunile. In Louisiana am 
efectuat un amplu experiment în ceea ce priveşte utilizarea 
avioanelor mici ca mijloace de legătură şi de observaţie. 
Valoarea lor ni s-a demonstrat atât de concludent, încât mai 
târziu, la Departamentul de Război, sub conducerea 
secretarului adjunct John J. McCloy, am putut pleda cu 
succes pentru introducerea lor în dotarea fiecărei divizii. 


23 Matthew B. Brady (1823—1896), pionier al fotografiei în S.U.A. şi autor al unor celebre instantanee 
pe fronturile războiului civil (1861—1865). — Nota trad. 


Avioanele au permis artileriei noastre grele cu bătaie mare 
să dobândească o precizie şi o rapiditate în reglajul 
tragerilor de care aveau parte înainte doar bateriile uşoare, 
amplasate la mică distanţă de obiectiv. lar comandanții de 
mari unităţi au căpătat un tablou al situaţiei tactice - teren, 
direcţii de deplasare, concentrări de trupe şi artilerie - 
aproape la fel de complet ca în secolul al XVIII-lea, când 
căpeteniile de oşti puteau cuprinde cu vederea, de pe cal 
sau de pe un dâmb, toate regimentele angajate în bătălie. 

La încheierea manevrelor am fost avansat temporar la 
gradul de general de brigadă. 

Octombrie şi noiembrie au fost la fel de pline ca şi lunile 
care precedaseră manevrele. S-au luat măsuri la nivel de 
unitate pentru remedierea deficienţelor semnalate în 
Louisiana; în multe cazuri, lăsarea la vatră oferea o soluţie 
imediată. Trebuiau puşi în disponibilitate unii ofiţeri, atât 
din cadrele active, cât şi din rezervă; controversele şi 
zvonurile stârnite de această măsură impuneau trecerea la 
o acţiune rapidă, pentru a împiedica scăderea moralului 
ofiţerilor şi trupei. 

La începutul lui decembrie, deşi negocierile purtate la 
Washington se apropiau de dramaticul lor deznodământ *, 
tensiunea în sânul populaţiei civile a slăbit, fenomen care s- 
a resimţit şi în armată. Se părea că tentativa de bluf a 
Japoniei fusese dejucată şi că, cel puţin pentru moment, 
războiul în Pacific era evitat. Pe frontul sovietic, germanii 
fuseseră opriţi înainte de a ajunge la Leningrad, Moscova şi 
Sevastopol. La 4 decembrie, un editorial din ziarul la care 
eram abonat arăta că devenise acum evident că japonezii 
nu doreau să intre în război cu Statele Unite. Câteva zile 
mai târziu, un comentator relata că la Washington domnea 
ferma impresie că criza din Pacific fusese amânată, deşi cu 
o săptămână mai înainte cercurile din capitală considerau 


= în februarie 1941, secretarul Departamentului de Stat, Cordell Huli, şi ambasadorul japonez la 


Washington, amiralul Kichisaburo Nomura, au început negocieri în vederea găsirii de mijloace pentru a 
reduce tensiunea crescîndă dintre cele două state. La 15 noiembrie a sosit în capitala S.U.A. 
ambasadorul special Saburo Kurusu, pentru a participa la tratative. Acestea au continuat pînă la atacul 
nipon asupra bazei navale şi aeriene americane de la Pearl Harbor, din dimineaţa zilei de 7 decembrie, 
— Nota trad. 


că perspectivele unei iminente izbucniri a războiului erau 
de 10 la 1. 

In după-amiaza zilei de 7 decembrie, la Fort Sam Houston 
(statul Texas), istovit de lunga şi epuizanta muncă de stat- 
major din timpul manevrelor şi din perioada imediat 
următoare, m-am dus la culcare, dând dispoziţie să nu fiu 
deranjat sub nici un motiv. Visam la concediul de două 
săptămâni pe care urma să-l iau şi în cursul căruia soţia 
mea şi cu mine trebuia să plecăm la West Point”, pentru a 
petrece Crăciunul împreună cu fiul nostru, John, boboc la 
Academia militară. Dar până şi visurile de acest fel - ca şi 
strictele mele ordine - au putut fi nesocotite fără teamă de 
pedeapsă de către aghiotantul meu, care mi-a adus vestea 
că intrasem în război. 

La o oră după atacul de la Pearl Harbor, ordinele emise 
de către Departamentul de Război au început să inunde 
cartierul general al Armatei 3. Soseau ordine pentru 
transferarea imediată a unor unităţi de artilerie antiaeriană 
pe coasta de vest, unde cetăţenii înspăimântați reperau în 
fiecare ceas bombardiere-fantomă pe cer; ordine pentru 
adoptarea de măsuri împotriva unor eventuale sabotaje; 
ordine pentru punerea sub o pază atentă a întreprinderilor 
industriale; ordine pentru executarea de misiuni de 
cercetare de-a lungul frontierei de sud, pentru a împiedica 
infiltrarea de spioni, şi ordine pentru a asigura securitatea 
porturilor din Golful Mexicului. Mai soseau şi ordine de 
trimitere în grabă a unor puternice efective de trupe spre 
vest, în vederea preîntâmpinării vreunui atac pe care l-ar fi 
putut iniţia japonezii. La rândul său, cartierul general al 
Armatei 3 avea de transmis instrucţiuni la o sută de unităţi, 
pe cât de repede le putea întocmi şi verifica. Era o perioadă 
de intensă activitate. 

Nota dominantă o constituia rapiditatea de acţiune. 
Făgaşurile administrative normale au fost părăsite; treptele 
ierarhice de comandă s-au comprimat în cadrul unor 


59 Bază militară situată la sud-est de New York, pe malul vestic al fluviului Hudson, sediu al Academiei 

şedinţe, la care se făcea instructajul tuturor eşaloanelor; s-a 
renunţat la lentul şi metodicul proces de întocmire a unor 
amănunțite ordine de deplasare, specificând până la ultima 
virgulă armele şi muniţiile pe care trebuiau să le ia cu sine 
trupele, cum să fie ambalate şi ce să se scrie pe lăzi. O 
simplă chemare telefonică era suficientă pentru a trimite o 
unitate de infanterie de la o extremitate la cealaltă a 
continentului; trupele şi tehnica de luptă se îmbarcau în 
trenuri fără a avea nimic în scris pentru a arăta din 
dispoziţia cărei autorităţi se deplasau. Tunurile erau 
încărcate pe  vagoane-platformă dacă acestea erau 
disponibile; în vagoane descoperite dacă se puteau obţine; 
în vagoane de marfă dacă nu era la îndemână nimic 
altceva. Oamenii călătoreau cu expresuri de lux, în 
vagoane-pat militare, cu garnituri moderne sau cu trenuri 
de navetă care de o generaţie fuseseră scoase din uz şi 
retrase în depouri şi care circulau acum din nou, pentru a 
asigura deplasarea de urgenţă a trupelor. ` 

M-am ocupat de treburile astea timp de cinci zile. In ziua 
de 12 decembrie, dis-de-dimineaţă, a început să sune 
telefonul prin care aveam legătura directă cu 
Departamentul de Război din Washington. Am ridicat 
receptorul şi o voce m-a întrebat: 

— Dumneata eşti, lke?35 

— Da. 

— Şeful zice să te sui într-un avion şi să vii imediat aici. 
Spune-i generalului Krueger că va primi mai târziu şi ordinul 
scris. 

"Seful” era generalul Marshall, iar la celălalt capăt al 
firului se afla colonelul Walter Bedell Smith, care avea să-mi 
devină mai târziu un prieten intim şi şeful statului meu 
major pe toată durata operaţiilor din Europa. 

Mesajul primit îmi dădea o grea lovitură. Toate 
freneticele mele strădanii din primul război mondial de a 
ajunge pe câmpul de luptă se soldaseră cu un eşec, din 


36 Diminutiv de la Dwight, sub care Eisenhower a ajuns să fie cunoscut nu numai de prieteni, ci şi de 

motive care pentru mine nu aveau nici o altă valoare decât 
că se reduceau la a fi "ordine ale Departamentului de 
Război”. Speram ca într-un viitor război să fiu alături de 
trupe. Aşa cum vedeam acum lucrurile însă, transferarea 
mea într-un oraş unde mai lucrasem deja în total opt ani 
însemna practic o repetare a experienţei din primul război 
mondial. Cu inima grea, i-am telefonat soţiei să-mi 
pregătească o valiză şi, în mai puţin de o oră, eram în drum 
spre Washington. 

După toate probabilitățile, am conchis eu, mi se ordona 
să vin la Washington din cauza recentului stagiu pe care-l 
efectuasem în Filipine. La câteva ore după atacul de la 
Pearl Harbor, japonezii  întreprinseseră împotriva 
arhipelagului un raid aerian care redusese practic la zero 
inadecvatele noastre forţe. Asupra acestui punct se 
concentra acum atenţia oficialităților şi a opiniei publice. 
Generalul Marshall voia cu siguranţă să aibă la statul său 
major pe cineva care era destul de familiarizat cu condiţiile 
de atunci din insule şi care avusese de-a face atât cu secţia 
filipineză din cadrul armatei de uscat a Statelor Unite, cât şi 
cu sistemul de apărare a Federaţiei Filipinelor, sistem pe 
care războiul îl surprinsese la mijloc de drum în proiectata 
sa dezvoltare. 

Sistemul de apărare a Federaţiei data din 1935, când 
noul preşedinte ales, Quezon, a cerut generalului MacArthur 
să planifice şi să făurească o forţă militară aptă să apere 
insulele. La 4 iulie 1946, când Federaţia urma să devină o 
republică independentă, trupele americane trebuiau să fie 
retrase, apărarea ţării revenind în exclusivitate filipinezilor. 
După ce generalul MacArthur a acceptat oferta, s-a format 
o misiune militară din ofiţeri americani, în cadrul căreia eu 
deţineam postul de consilier superior. 

In 1935 proiectam ca, graţie unui serviciu militar general 
şi obligatoriu, să formăm în următorii zece ani câte 30 000 
de soldaţi anual, având la bază o instrucţie de cinci luni şi 
jumătate. La început, intenţionam să alcătuim unităţi doar 
de valoarea unui pluton, dar speram ca în patru-cinci ani să 


ajungem până la regimente şi ca în 1946, dispunând de un 
efectiv de 300 000 de oameni cu instrucţia minimă de bază, 
să fim capabili de a forma treizeci de divizii. 

In aceeaşi perioadă de tranziţie, lucrând în strânsă 
colaborare cu forţele de apărare ale Federaţiei şi 
furnizându-le ofiţeri şi instructori din cadrele active, secţia 
filipineză a armatei de uscat a Statelor Unite întocmea 
planuri în vederea propriei sale participări la apărare în 
cazul când războiul va izbucni înainte ca Filipinele să-şi 
dobândească independenţa. Pentru o asemenea 
eventualitate se prevedea retragerea trupelor noastre de 
pe insula principală, Luzon, în peninsula Bataan, în 
vecinătatea insulei Corregidor, astfel încât cele două zone 
să constituie o redută aproape inexpugnabilă, unde forţele 
noastre să poată rezista până la sosirea întăririlor. În 1938 
am asistat la manevre care ilustrau acest plan, iar la scurtă 
vreme după plecarea mea din insule, manevrele s-au 
repetat la o scară mai mare. 

Călătorind spre Washington, la 12 decembrie 1941, nu 
aveam o imagine clară a modului cum se desfăşurau 
luptele în Filipine. Rapoartele primite la Fort Sam Houston 
erau fragmentare şi obscure. Fără îndoială, în înaintarea lor, 
japonezii nu-şi puteau permite să ocolească insulele. Dar 
direcţia şi centrul de greutate al atacului nu ne erau încă 
cunoscute atunci când am ajuns la Departamentul de 
Război. 


Capitolul al Il-lea 


Război pretutindeni 


Washingtonul din anii războiului a fost zugrăvit în fel şi 
chip de diverşi comentatori ironici, unanimi în a stărui 
asupra haosului care domnea acolo. Conform clişeului 
tradiţional, guvernul - inclusiv departamentele cu profil 
militar - se dovedise la fel de nepregătit pentru război şi 
pentru uriaşele probleme ridicate de el ca şi ţara însăşi, iar 
instaurarea stării de alarmă, trezind un sentiment de 
copleşitoare răspundere, a dus la o confuzie generală, pe 
care o agravau şi mai mult puzderia de afacerişti în căutare 
de contracte mănoase şi tot soiul de diletanţi bine 
intenţionaţi. De data aceasta însă, Departamentul de 
Război atinsese un nivel satisfăcător de eficienţă încă 
înainte de declanşarea conflictului. In măsura în care 
propriile mele observaţii din lunile cât am funcţionat acolo 
justifică o apreciere, acest rezultat se datora clarviziunii şi 
energiei unui singur om - generalul Marshall. Bineînţeles, el 
se bucura şi de sprijinul altora. Îl susțineau preşedintele 
Roosevelt şi mulţi dintre cei mai proeminenţi lideri ai 
Congresului sau deținători ai posturilor-cheie din guvern. 
Dar în 1940-1941 i-ar fi fost lesne generalului Marshall să se 
lase dus de curent şi să nu se omoare cu firea în ajunul 
încheierii normale a unei strălucite cariere militare (căci 
dobândise, în rândul tuturor ofiţerilor activi, reputaţia unui 
strălucit comandant). In loc să se culce pe lauri însă, a ales 
luni în şir calea cea mai spinoasă, decis - cu orice preţ 
pentru sine însuşi sau pentru oricine altcineva - ca armata 
de uscat să fie pregătită aşa cum se cuvine pentru 
conflictul pe care-l aştepta în fiecare zi, aproape în fiecare 
ceas. 

M-am prezentat în faţa generalului Marshall în primele 
ore ale dimineţii de duminică 14 decembrie şi pentru prima 


dată în viaţă am avut posibilitatea să vorbesc cu el mai 
mult de două minute. Il vedeam pentru a patra oară. Fără 
nici o introducere, fără a irosi nici o clipă, şeful Marelui Stat 
Major mi-a schiţat situaţia de ansamblu, navală şi terestră, 
din Pacificul de vest. 

Departamentul Marinei Militare îi adusese la cunoştinţă 
că vreme de câteva luni flota Pacificului nu va fi în stare să 
participe la vreo operaţie de amploare. Portavioanele 
rămăseseră intacte, deoarece nu se aflau la Pearl Harbor în 
momentul atacului, dar vasele lor auxiliare erau atât de 
puţine ia număr, încât capacitatea lor operativă trebuia 
considerabil restrânsă. În plus, nu exista în acea clipă nici o 
garanţie că japonezii nu vor lansa curând un asalt amfibiu 
de mari proporţii împotriva arhipelagului Hawaii sau chiar 
împotriva continentului american; iată de ce marina militară 
era de părere că portavioanele trebuiau rezervate pentru 
acţiuni de cercetare şi pentru operaţii defensive, afară de 
cazul când o urgenţă excepţională le-ar fi impus alte 
sarcini. Departamentul Marinei Militare nu oferise 
generalului Marshall nici o estimaţie cu privire la data când 
socotea că flota va fi suficient reparată şi consolidată 
pentru a întreprinde acțiuni ofensive în zona Pacificului. 

Garnizoana din Hawaii era atât de slabă, încât 
Departamentul de Război şi cel al Marinei Militare căzuseră 
de acord în general că forțele sale aeriene şi terestre aveau 
nevoie de întăriri cât mai grabnice şi care trebuiau 
asigurate cu prioritate față de oricare alt efort în Pacific. 

La data atacului japonez, forțele de uscat şi aeriene din 
Filipine ajunseseră la un total de 30 000 de oameni, inclusiv 
Corpul de cercetaşi filipinezi; formaţiile acestuia erau 
integrate în armata Statelor Unite, dar toţi soldaţii şi 
subofiţerii în termen, precum şi o parte din ofiţeri erau 
filipinezi de baştină. 

Garnizoana din Corregidor şi din forturile sale auxiliare 
mai mici era dotată cu tehnică de luptă asigurată de Statele 
Unite. Alte unităţi americane erau încorporate în Divizia 
filipineză, care se compunea din unităţi ale Corpului de 


cercetaşi şi din Regimentul 31 infanterie. Ca întăriri 
sosiseră de curând unităţi ale Gărzii naţionale din S.U.A. - 
trei regimente de artilerie de câmp, un regiment de artilerie 
antiaeriană, un regiment de infanterie, două batalioane de 
tancuri şi formaţii de serviciu. 

Forţele aeriene staționate în Filipine sporiseră în cursul 
anului 1941 şi la ora atacului se aflau acolo 35 de 
bombardiere moderne de tip B-17, împreună cu 220 de 
avioane de vânătoare, nu toate, însă în stare de a fi 
aruncate în luptă. Generalul Marsnall ştia că această forţă 
aeriană suferise din greu în urma primului atac japonez, dar 
nu dispunea de nici un raport referitor la împrejurările în 
care se desfăşurase raidul. 

Se mai ştia că existau lipsuri în sectoare esenţiale ale 
asigurării materiale, dar se presupunea că nu se vor ivi 
probleme prea grele în privinţa hranei şi a tipurilor 
obişnuite de muniții, cu condiţia ca garnizoana să aibă 
răgazul să le concentreze în punctele unde puteau fi 
utilizate la maximum. 

La 10 decembrie, bombardierele japoneze avariaseră 
grav şantierele navale ale marinei americane de la Cavite, 
în imediata apropiere a Manilei. Această parte de forţe din 
modesta grupare operativă cuprinzând Flota asiatică, care 
staţiona la Manila sau în vecinătatea capitalei, consta mai 
ales din mici escadre de submarine. Cea mai mare navă de 
război din Flota asiatică era crucişătorul greu ”"Houston”, 
care îşi avea baza la Iloilo. 

Asemenea forţe nu puteau rezista la nesfârşit unui atac 
puternic şi susţinut. După toate aparențele, japonezii aveau 
intenţia să cotropească Filipinele cât mai repede cu putinţă 
şi problema care se punea era ce ne rămăsese de făcut 
acum. 

Generalului Marshall i-au trebuit poate douăzeci de 
minute pentru a-mi expune toate acestea, apoi m-a întrebat 
fără ocolişuri: 

— Care ar trebui să fie linia noastră generală de acţiune? 


Am reflectat preţ de o clipă şi, sperând că luasem o 
figură imperturbabilă, i-am cerut: 

— Dati-mi un răgaz de câteva ore. 

— În regulă, mi-a răspuns el, lăsându-mă să plec. 

Un fapt semnificativ şi caracteristic era că nu făcuse nici 
o aluzie la unul dintre cei mai importanţi factori ai 
problemei: efectul psihologic al bătăliei din Filipine asupra 
poporului american şi în întreaga zonă a Pacificului, îşi 
spunea, desigur, că cineva care era destul de prost pentru 
a trece cu vederea un astfel de element nu merita să 
poarte steaua de general de brigadă. 

M-am instalat la biroul ce mi se repartizase în secţia 
Departamentului de Război cunoscută sub numele de 
"Planificare de război” şi condusă de vechiul meu prieten, 
generalul de brigadă Leonard T. Gerow. Dacă voiam să-i fiu 
de folos generalului Marshall la Departamentul de Război, 
era limpede că trebuia să-i câştig încrederea; în consecinţă, 
primul meu răspuns trebuia să fie prompt şi impecabil. 

M-am hotărât ca răspunsul să fie scurt, categoric şi bazat 
pe un raţionament în care credeam sincer. nici un fel de 
retorică, nici o argumentare plauzibilă, nici o generalitate 
sclipitoare nu-l puteau impresiona pe generalul Marshall. 

Problema ce mi se punea avea implicaţii aproape 
nelimitate şi cunoştinţele de care dispuneam pentru a o 
aborda erau, probabil, cele ale oricărui ofiţer sârguincios de 
vârsta mea. Fireşte, urmasem cursurile din cadrul 
sistemului de învăţământ al armatei. La scurt timp după ce 
am absolvit, în 1928, Şcoala de război, am fost numit 
consilier special pe lângă cabinetul secretarului adjunct al 
Departamentului de Război, unde în sfera atribuţiilor mele a 
intrat curând şi o activitate confidențială pe lângă şeful 
Marelui Stat-Major al armatei de uscat. 

În această calitate, mi-a revenit misiunea de a studia 
probleme militare de anvergură mondială şi de a mă opri în 
mod concret asupra unor teme ca mobilizarea şi 
compunerea armatelor, rolul forţelor aeriene şi navale în 
război, tendinţele spre mecanizare, strânsa dependenţă a 


tuturor elementelor vieţii militare de capacitatea industrială 
a ţării. Acest ultim subiect prezenta o deosebită importanţă 
pentru mine, deoarece eram ferm convins că, în viitor, 
succesul va aparţine forţelor armate care vor aplica 
motorizarea şi mecanizarea pe scară largă şi îşi vor 
dezvolta aviația în proporţii fără precedent. Pe această 
temă am scris o serie de studii şi rapoarte. Impărtăşind 
asemenea convingeri, eram conştient de faptul că orice 
pregătire serioasă presupune întocmirea de planuri la fel de 
serioase pentru o rapidă mobilizare a industriei. Anii 
consacraţi acestei activităţi mi-au dezvăluit o lume aproape 
nouă. 

De la o astfel de muncă am plecat în 1935 în Filipine. 
Acum, după şase ani, lucram din nou la Departamentul de 
Război, ţara se afla în război, iar Filipinele erau în primejdie 
de moarte. 

M-am concentrat asupra întrebării puse de generalul 
Marshall. Aşa cum o schiţase şeful Marelui Stat-Major, 
situaţia noastră navală în Pacificul de vest era, în acea 
clipă, cât se poate de deprimantă. Flota nu putea să se 
lanseze în nici o acţiune ofensivă departe de o bază sigură 
şi nu îndrăznea să se aventureze cu vasele de suprafaţă în 
apele filipineze. Dacă am fi dat curs zgomotoaselor apeluri 
ale comandanților de unităţi terestre şi aeriene din Hawaii 
şi de pe coasta de vest a Statelor Unite, care cereau 
întărirea mijloacelor lor de apărare - apeluri reluate pe un 
ton isteric de primari, consilieri municipali şi membri ai 
Congresului -, am fi avut nevoie de mult mai multe nave, 
trupe şi baterii antiaeriene imediat disponibile decât 
posedam pe atunci. 

Era dureros de clar că, la acea oră, Filipinele nu puteau fi 
ajutate direct cu forţe terestre şi navale. Orice speranţă de 
a trimite în insule întăriri importante depindea de o refacere 
viitoare a marinei noastre militare, care să-i permită să 
opereze fără teamă în zona filipineză. Deocamdată însă nu 
exista nici un mijloc de a prevedea când se va întâmpla una 
ca asta. 


Pentru a prelungi durata rezistenţei, în vreme ce flota era 
supusă reparațiilor necesare, aveam posibilitatea de a 
trimite în insule materiale de importanţă vitală cu ajutorul 
submarinelor şi al unor nave izolate, care să străpungă 
blocada japoneză. Cu condiţia să menţinem liniile de 
comunicaţie necesare, mai puteam transporta câte ceva şi 
pe calea aerului. Baza cea mai apropiată de Filipine era 
Australia, unde aveam speranţa să ne instalăm şi să 
rezistăm; linia necesară de comunicaţii aeriene urma, 
aşadar, să folosească insulele care se înşirau între acest 
continent şi Filipine. 

Dar dacă intenţionam să utilizăm Australia ca bază, 
devenea imperios necesar să stabilim o cale de comunicaţii 
până acolo. Aceasta însemna că trebuia să luăm măsuri 
imediate pentru a apăra de duşman Hawaii, Fiji, Noua 
Zeelandă şi Noua Caledonie şi să asigurăm securitatea 
Australiei înseşi. 

Părea posibil, dacă nu probabil, ca Indiile Olandeze” - în 
anumite privinţe zona cea mai bogată din lume în resurse 
naturale - să nu fie cedate invadatorilor japonezi, care, 
foarte curând, vor avea o desperată nevoie de petrolul de 
acolo pentru a-şi continua ofensivele. Pierzând Indiile 
Olandeze, nu mai puteam trimite în Filipine avioanele de 
vânătoare cu rază scurtă de acţiune, fără de care nu se 
putea concepe o apărare eficientă. 

In ciuda dificultăţilor, a riscurilor şi aprigei concurenţe 
pentru fiecare bun de care dispunem, o ţară mare ca a 
noastră, oricât de nepregătită pentru război ar fi fost, nu-şi 
putea îngădui să întoarcă cu nepăsare spatele Filipinelor şi 
miilor de americani, militari şi civili, din arhipelag. Trebuia 
să facem tot ce era cât de cât cu putinţă pentru aceste 
nefericite insule, mai ales pe calea ajutorului aerian şi prin 
furnizarea de materiale vitale, chiar dacă rezultatul final nu 
ar fi fost decât o amânare a dezastrului. Şi mai trebuia, cu 
orice preţ, să păstrăm liniile aeriene vitale care treceau prin 
Australia. Noua Zeelandă, Fiji şi Hawaii. 


zii E vorba de actuala Indonezie. — Nota trad. 


Cu aceste sumbre concluzii m-am dus din nou la şeful 
Marelui Stat-Major, căruia i-am spus: 

— Domnule general, va dura mult până ce întăriri 
substanţiale vor putea ajunge în Filipine, mai mult decât va 
fi în stare să reziste garnizoana cu un ajutor pe sponci, dacă 
invadatorii angajează forţe masive pentru a o nimici. Dar 
trebuie să facem tot ce omeneşte ne stă în putinţă pentru 
Filipine. Popoarele Chinei, Filipinelor, Indiilor Orientale 
Olandeze vor fi cu ochii aţintiţi asupra noastră. Poate că ne 
vor ierta dacă nu vom reuşi să le ajutăm, dar nu ne vor 
ierta dacă le lăsăm în voia soartei. Încrederea şi prietenia 
lor este de mare preţ pentru noi. Baza noastră trebuie să fie 
Australia şi trebuie să pornim de îndată la extinderea ei şi la 
asigurarea comunicaţiilor cu ea. În această ultimă privinţă 
nu avem dreptul să eşuăm. Trebuie să ne asumăm riscuri 
mari şi să nu ne dăm înapoi de la cheltuieli, oricât de 
ridicate ar fi. 

— Sunt de acord cu dumneata - s-a mulţumit să-mi 
răspundă generalul Marshall (tonul lui arăta că îmi pusese 
problema pentru a verifica o soluţie la care se şi oprise). - 
Fă tot ce poţi pentru a salva Filipinele. 

Cu aceasta, m-am apucat de treabă. Ca partener îl 
aveam pe generalul de brigadă Brehon Somervell, şeful 
secţiei de asigurare tehnico-materială din Departamentul 
de Război. Indiferent de orice alte preocupări, în fiecare zi 
mă sfătuiam cu el, în speranţa că vom descoperi o nouă 
metodă pentru a aborda o problemă care sfida soluţiile. 
Generalul Marshall continua să manifeste un viu interes 
pentru tot ce făceam şi lua adesea iniţiative menite să ne 
dea un ajutor, mai ales pe plan moral. El a citat pe ordin de 
zi toate unităţile care luptau în Filipine, a acordat imediat 
cele mai înalte grade şi decoraţii generalului MacArthur şi a 
sprijinit, fără precupeţire, toate ideile şi proiectele pe care 
le putea născoci imaginaţia noastră. 

Pe bloc-notesul meu, care a supravieţuit ca prin minune, 
regăsesc această însemnare făcută la 1 ianuarie 1942: "Am 
stăruit asupra faptului că situaţia din Extremul Orient e 


critică pentru ca să nu ne angajăm în nici o acţiune 
secundară până ce forţele de uscat şi aeriene de acolo nu 
vor fi într-o stare satisfăcătoare. In schimb însă, ne ocupăm 
de «Magnet»*, «Gymnast»? etc.”. lar trei zile mai târziu 
notam: "lată că, în cele din urmă, trimitem câte ceva în 
Australia. Planul aerian cuprinde patru grupe de vânătoare 
şi cinci grupe de bombardiere - două grele, două mijlocii şi 
una uşoară. Dar ne trebuie nave - şi ne trebuie acum! 
Lumea e nervoasă. O grămadă de strategi amatori se află 
în treabă. Aş da orice să fiu din nou la trupă”. Vizibila mea 
iritare se datora, probabil, faptului că ştiam cât de mult va 
trece până ce va putea fi realizat "planul aerian”. 

La 22 decembrie, când primul convoi a ajuns la Brisbane, 
am început amenajarea bazei noastre din Australia. Acest 
debut rapid a fost în mare măsură rezultatul unui accident, 
în ziua atacului de la Pearl Harbor, un număr de vase ale 
noastre, încărcate cu trupe, avioane şi provizii, erau în 
drum spre Filipine. Departamentul Marinei Militare a cerut 
să li se ordone fie să se înapoieze în Statele Unite, fie să-şi 
găsească adăpost în Hawaii, deoarece nimeni nu putea fi 
sigur că japonezii nu vor trimite o escadră pentru a le 
intercepta. Navele aflate la numai câteva zile distanţă de 
portul lor de bază s-au întors. Dar Departamentul de Război 
a insistat ca un convoi alcătuit din cinci vase - "Holbrook” şi 
"Republic”, cu 5000 de oameni la bord, şi ”Meigs”, 
"Holstead” şi "Bloemfontein”, transportând tehnică de luptă 
şi provizii - să pornească cu toată viteza spre Australia. Aşa 
a început construcţia marii baze care avea să devină, în 
cele din urmă, platforma de lansare a generalului 
MacArthur pentru operaţiile de eliberare a Filipinelor. 

Intărirea bazei australiene şi a insulelor care serveau 
drept escale în drumul spre ea a continuat fără încetare în 

tot cursul iernii. La 21 februarie, forţele noastre de peste 
hotare depăşeau 245 000 de ofiţeri şi soldaţi. Cea mai mare 
concentrare era în Pacific, unde se aflau la acea dată 115 
877 de oameni, în afară de cei 29 566 încartiruiţi în Alaska 
şi în insulele Aleutine. Garnizoanele noastre din Marea 
Caraibilor numărau pe atunci 79 095 de oameni. Pe teatrul 
de luptă european nu se găseau decât 3 785 de ofiţeri şi 
soldaţi, dar două divizii erau pe drum. Garnizoanele de 
peste hotare ale Comandamentului apărării în est numărau 
15 876 de oameni, dislocaţi în majoritate în Islanda. 

Deşi pe atunci forţele americane nu luptau decât în 
Filipine, nu exista literalmente nici un locşor de-a lungul şi 
de-a latul continentelor sau oceanelor care să nu prezinte 
cel puţin o problemă pentru cei ce se ocupau cu 
planificarea în Departamentul de Război. În Alaska eram 
foarte expuşi unui atac şi se profila categoric posibilitatea 
ca inamicul să ocupe acolo un aerodrom, de unde ar fi 
putut bombarda, prin raiduri întreprinse în sens unic, multe 
dintre oraşele noastre importante. De litoralul brazilian 
aveam nevoie pentru a ne putea construi în cârca 
continentului sud-american o bază de unde să luptăm 
împotriva submarinelor. Regiunea mai prezenta o 
însemnătate suplimentară, deoarece oferea o trambulină 
pentru zborurile peste Atlantic. Mediterana fiind acum o 
mare închisă, cel mai scurt drum spre teatrul de război din 
Orientul Mijlociu trecea peste Africa centrală; trebuia, 
aşadar, să stabilim un itinerar aerian deasupra acestui 
continent nedezvoltat. 

Bineînţeles, Uniunea Sovietică devenise acum aliatul 
nostru şi o altă problemă era de a găsi căile şi mijloacele 
prin care să i se poată acorda un ajutor eficient, astfel încât 
să reziste cu succes inamicului comun. Orientul Mijlociu, cu 
imensele sale resurse în petrol, era o altă regiune a cărei 
securitate era importantă pentru Statele Unite. Pe acolo 
trecea unul dintre canalele de aprovizionare a U.R.S.S. şi ni 
s-a pus problema stabilirii cât mai curând a unei linii de 
comunicaţii de la nordul Golfului Persic până pe teritoriul 


Rusiei. Dacă voiam să menţinem securitatea comunicaţiilor 
noastre cu Australia, pe zeci şi zeci de insule din Pacific 
trebuiau instalate garnizoane. Birmania era o altă zonă 
căreia îi purtam un mare interes, deoarece pe teritoriul ei 
trecea ultima linie care ne mai rămăsese pentru 
aprovizionarea Chinei. 

Condiţia preliminară pentru orice altă acţiune era de a-i 
împiedica pe japonezi să ocupe ţările de care depindeam 
pentru a duce mai departe cu succes războiul - Australia şi 
India. Şi cu toţii căutam neîncetat căi şi mijloace pentru a 
veni în ajutorul celor ce apărau Filipinele. 

Probleme ca repartizarea trupelor şi bateriilor de apărare 
antiaeriană în punctele-cheie de pe teritoriul Statelor Unite; 
distribuirea şi alocarea acelor arme de care dispuneam pe 
atunci; stabilirea de baze - mai ales aeriene - în America de 
Sud, Africa şi în întreaga lume; traducerea unei scheme de 
plan în veritabile ordine operative - toate acestea cereau de 
la fiecare dintre noi o muncă de câte optsprezece ore pe zi. 

Din fericire pentru mine, în această perioadă agitată, 
fratele meu cel mai mic, Milton, şi soţia lui, Helen, locuiau la 
Falls Church, o suburbie a Washingtonului. Ei au insistat să 
mă găzduiască în casa lor în săptămânile care au urmat 
după sosirea mea la Departamentul de Război, până când 
soţia va avea timpul să împacheteze lucrurile noastre de la 
San Antonio şi să ne întemeiem un nou cămin la 
Washington. Milton avea şi el o funcţie oficială legată de 
război şi orele lui de lucru nu erau mai puţin istovitoare 
decât ale mele. Totuşi, în fiecare seară când ajungeam 
acasă, indiferent de oră - care se situa de obicei în jurul 
miezului nopţii -, mă aşteptau amândoi cu un ibric de cafea 
şi cu o gustare în chip de cină târzie. In lunile când am 
lucrat la Washington nu-mi amintesc să le fi văzut vreodată 
locuinţa la lumina zilei. 

Generalul Somervell şi cu mine ne străduiam mereu să 
găsim o metodă prin care să prelungim rezistenţa 
garnizoanei din Filipine. Rezultatul final al tuturor eforturilor 
noastre s-a dovedit destul de firav, dar, după multe luni de 


meditaţie, nu văd nici acum ce anume s-ar fi putut face în 
plus. Atât ziarele, cât şi unii militari de carieră entuziaşti dar 
ignoranţi au făcut adesea propunerea de a se trimite 
aviaţie de vânătoare cu ajutorul portavioanelor până la o 
distanţă convenabilă de insule; restul drumului urma să-l 
parcurgă în zbor, până la aerodromurile din arhipelag, 
pentru a participa apoi la operaţiile împotriva cotropitorilor 
japonezi. Dar prima dificultate care se ridica în calea 
acestui proiect era insurmontabilă prin ea însăşi. 

Departamentul Marinei Militare ne-a declarat categoric că 
niciunul dintre portavioanele sale nu putea fi escortat de 
crucişătoarele şi distrugătoarele de care avea nevoie 
pentru a se aventura într-o operaţie care l-ar fi plasat, fie şi 
pentru un scurt interval, în raza de acţiune a aviaţiei 
japoneze din Filipine. Alte piedici, aproape la fel de 
hotărâtoare, au ieşit la iveală cu prilejul unei atente 
examinări a propunerii, dar cea menţionată era suficientă 
pentru a demonstra zădărnicia unei astfel de sugestii. 

Cu multe luni mai târziu am citit undeva că, în timp ce 
Filipinele luptau din greu pentru a supravieţui, bombardiere 
americane zburau în flux neîntrerupt spre Marea Britanie şi 
că materiale de care aveau nevoie insulele erau stocate 
pentru campania din Africa de Nord. Realitatea era cu totul 
alta. 

In Anglia nu aveam decât o singură escadrilă de 
bombardiere uşoare, care a sosit în mai 1942, şi până în 
luna următoare nu am avut acolo nici o unitate americană 
de bombardiere grele. Până în iulie 1942, campania în 
Africa nu a fost nici măcar un proiect aprobat. Ambele 
aceste date sunt ulterioare capitulării din Bataan şi 
Corregidor. Nodul problemei era că japonezii deţineau 
supremaţia pe mările din jurul Filipinelor şi că noi nu 


s0 Retrăgîndu-se, la sfîrşitul anului 1941, în peninsula Bataan, forțele filipineze şi americane au 


rezistat peste trei luni asalturilor japoneze. La 11 martie 1942, generalul MacArthur a plecat în 
Australia. La 9 aprilie, generalul Edward P. King a capitulat în Bataan. La 6 mai a capitulat şi 
garnizoana din insula Corregidor, de sub comanda generalului Jonathan M. Wainwright. Un rol de 
seamă în această prelungită rezistenţă l-a jucat eroismul ostaşilor filipinezi, dintre care mulţi au 
continuat apoi să acționeze în detaşamente de partizani împotriva cotropitorilor. — Nota trad. 


puteam furniza un ajutor substanţial înainte de a dobândi 
forţele necesare pentru a sparge această încercuire. 

Încă din decembrie 1941 ne-am hotărât să încercăm un 
sistem de străpungere a blocadei şi să răzbatem până în 
Filipine. Am trimis în Australia ofiţeri dispunând de bani ca 
să angajeze, la preţuri oricât de fantastice, nave şi echipaje 
pentru a transporta în insule proviziile şi a le strecura până 
la garnizoana împresurată. 

Omul pe care l-am trimis în Australia pentru a conduce 
această acțiune specială era un fost secretar al 
Departamentului de Război, colonelul - ulterior generalul de 
brigadă - Patrick J. Hurley. El se prezentase la secţia 
operaţii într-o zi la amiază, oferindu-se să lucreze ca 
voluntar într-un post oficial. Tocmai în acel moment eram în 
căutarea unui om care să aibă cunoscuta lui energie şi 
neînfricare, pentru a insufla vigoare tentativelor noastre 
"piratereşti”, aşa că oferta lui a fost imediat acceptată. 

— Când veţi fi gata să vă prezentaţi la datorie? - l-am 
întrebat eu. 

— Acum. 

— Atunci înapoiaţi-vă aici la miezul nopţii, pregătit pentru 
serviciul în campanie. 

Deşi am avut impresia că pălise uşor, nici nu a clipit din 
ochi, răspunzând 

— Voi avea astfel timpul necesar să mă consult cu 
avocaţii mei şi să-mi modific testamentul. 

Imediat l-am recomandat pentru gradul de general de 
brigadă. Ştiind că va fi confirmat ca atare încă înainte de a 
ajunge în Australia, Gerow şi cu mine i-am dăruit câte o 
stea de pe uniformele noastre. După ce le-am prins pe 
umerii fostului secretar al Departamentului de Război, l-am 
expediat din birou cu urări de bine. La ora unu a aceleiaşi 
nopţi, el se afla într-un avion, în drum spre Australia. 

Pentru transportul câtorva materiale de strictă 
necesitate, marina militară ne-a pus la dispoziţie 
submarine. Pe această cale am trimis mici cantităţi de 


focoase pentru proiectilele de artilerie şi de antiaeriană, de 
care garnizoana din Filipine ducea mereu lipsă. 

În Australia am început să asamblăm 52 de bombardiere 
în picaj, pe care speram să le expediem în Filipine graţie 
aerodromurilor improvizate pe insulele intermediare. In 
timp ce se desfăşura această activitate, am continuat să 
trimitem în grabă, dar cu parcimonie, întăriri terestre în 
numeroasele puncte amenințate din Pacific, începând din 
Alaska spre sud: Hawaii, insulele Fiji, Noua Caledonie, 
Tonga Tabu, Noua Zeelandă, Australia şi numeroase alte 
locuri mai mărunte. 

lată un exemplu al deznădăjduitelor extreme la care ne 
vedeam siliţi să apelăm: printr-o pură întâmplare am aflat, 
într-o seară târziu, că, pentru a instala o garnizoană la Efate 
(Noile Hebride), punct considerat ca deosebit de important, 
Marina ordonase folosirea temporară în acest scop a unui 
detaşament de marinari de la bordul unui portavion. Era o 
măsură de neconceput. Fiecare dintre puţinele noastre 
portavioane valora cât greutatea sa în aur. Căutând la 
iuţeală în dreapta şi în stânga, am constatat în câteva 
minute că aveam la dispoziţie în zona critică un batalion din 
armata de uscat şi l-am trimis la Efate. Cam aşa arătau 
măsurile la care eram cu toţii nevoiţi să recurgem. Oricât 
de neînsemnat ar fi fost, incidentul mi-a dezvăluit cât de 
firave şi nesatisfăcătoare erau contactele noastre cu Marina 
Militară. 

La începutul lui februarie, preşedintele Quezon, aflat pe 
atunci pe insula Corregidor împreună cu generalul 
MacArthur, a trimis o radiogramă preşedintelui Roosevelt 
prin care-i solicita să încerce o neutralizare a Filipinelor, 
ambii beligeranţi convenind să-şi retragă trupele. Dată fiind 
situaţia noastră desperată din acel moment, neutralizarea 
insulelor ar fi reprezentat un avantaj militar imediat şi, 
bineînţeles, ar fi preîntâmpinat crâncenele suferinţe şi 
lipsuri la care se expuneau garnizoana şi populaţia. Dar o 
asemenea propunere făcută în mod public ar fi fost primită 
cu dispreţ de japonezi. Şi nu numai atât: recunoaşterea 


slăbiciunii noastre ar fi avut nefericite ecouri de ordin 
psihologic. Niciunul dintre noi nu a considerat vreo clipă că 
sugestia reprezenta o trădare din partea preşedintelui 
Quezon. După părerea noastră, el era de o lealitate 
desăvârşită şi nu făcea altceva decât să supună atenţiei un 
plan care, în deznădăjduita lui situaţie, i se părea că oferă 
singura şansă de salvare a ţării sale. Propunerea a picat ca 
o bombă, dar ideea a fost imediat respinsă de preşedintele 
Roosevelt şi de şeful Marelui Stat-Major. 

O îndatorire principală ce revenea planificatorilor din 
Departamentul de Război era de a prezenta armatei de 
uscat o schemă de operaţii în cadrul războiului purtat 
împotriva Germaniei şi Japoniei. Fiecare dintre inamicii 
noştri, situaţi la o mare distanţă geografică unul de celălalt, 
era posesorul unui bogat imperiu. Pentru a-i învinge, 
trebuia să atacăm. 

La sfârşitul lui decembrie 1941, primul ministru Churchill 
a venit la Washington, însoţit de şefii de stat-major 
britanici: amiralul Dudley Pound pentru marina militară, 
generalul Sir Alan Brooke pentru armata de uscat şi 
mareşalul de aviaţie Sir Charles Portal pentru forţele 
aeriene. Pe vremea aceea mai funcţiona încă vechea secţie 
a planificării de război, de sub conducerea generalului 
Gerow, care, împreună cu alţi membri ai secţiei, au dus 
greul muncii de legătură cu grupul britanic. 

Conferinţa avea două țeluri principale, primul fiind de a 
elabora un sistem funcţional prin care şefii marilor 
statemajore americane şi britanice să poată colabora 
efectiv în cadrul unui colectiv. In esenţă, s-a ajuns la 
concluzia că fiecare dintre şefii marilor state-majore 
britanice să-şi desemneze câte un reprezentant care să 
lucreze la Washington, în strâns contact cu statele-majore 
americane. Englezii l-au numit pe Sir John Dill în fruntea 
misiunii şi, în această calitate, el a continuat, până la 
moartea sa, survenită în 1944, să aducă remarcabile 
servicii. Un al doilea scop al conferinţei a fost de a confirma 
acordurile anterioare asupra regiunilor în care trebuiau 


concentrate cu prioritate forţele principale ale celor două 
tări. Statele-majore nu vedeau nici un motiv să modifice 
concluziile anterioare, conform cărora duşmanul din Europa 
era primul obiectiv al atacurilor noastre. Au mai existat, 
desigur, numeroase şi importante subiecte de discuţie, dar, 
de la locul periferic pe care îl ocupam la conferinţă, acestea 
mi s-au părut cele mai de seamă rezultate. 

Formulate simplu, motivele pentru care se dădea 
prioritate atacului împotriva membrilor europeni ai Axei 
erau următoarele: 

Dintre cei doi inamici separați, numai Axa Roma - Berlin 
putea fi atacată simultan de către toţi trei participanţii la 
coaliția aliată - Uniunea Sovietică, Marea Britanie şi Statele 
Unite. Acestea din urmă erau singura ţară din coaliţie liberă 
să-şi aleagă inamicul pe care îl va ataca mai întâi. Dar dacă 
ne-am fi hotărit să pornim numaidecât şi cu toate forţele 
împotriva Japoniei, am fi lăsat coaliția divizată, cu doi dintre 
membrii săi riscând înfrângerea sau, în cel mai bun caz, 
ducând o luptă nedecisă împotriva giganticei fortărețe 
europene“. Purtând singure războiul împotriva Japoniei, 
Statele Unite ar fi avut de înfruntat, după o victorie în 
Pacific, necesitatea de a trece la cucerirea imperiului lui 
Hitler, având alături doi aliaţi epuizați sau foarte slăbiţi. În 
afară de aceasta - lucru de o importanţă vitală - nu se ştia 
pe atunci cât va mai putea rezista Rusia atacurilor repetate 
ale Wehrmachtului. nici o ofensivă împotriva Japoniei nu 
avea cum să ajute Uniunea Sovietică să rămână în război. 
Singurul sprijin care putea fi dat acestei ţări, în afară de 
trimiterea de furnituri, consta într-o angajare americană cât 
mai efectivă cu putinţă în conflictul european. În sfârşit, 
înfrângerea Axei în Europa ar fi permis britanicilor să se 
întoarcă împotriva Japoniei. 

După câte ştiu, nici un veritabil specialist în probleme 
strategice nu a contestat vreodată justeţea ideii de a ne 


1 Aluzie la Festung Europa (Fortăreața europeană), formulă # propagandei naziste descmnînd 
ansamblu] format din Germania, Italia, satelitele acestora şi târue de pt continentul european 
cotropite de fascişti. — Nota trad 


concentra cu toate forţele împotriva inamicului din Europa 
înainte de a declanşa o campanie hotărâtoare contra 
Japoniei. Totuşi, necazul consta în aceea că era destul de 
lesne să ne stabilim ţelurile în principiu, dar avea să se 
dovedească foarte dificilă întocmirea unui plan realizabil 
pentru a traduce ideea în practică şi a primi aprobările 
statelor-majore ale celor două ţări. 

La Departamentul de Război, planurile de bază pentru 
debarcarea în Europa au început să se contureze, încetul cu 
încetul, în lunile ianuarie şi februarie 1942. Ca de obicei, 
timpul constituia elementul critic al problemei. Şi totuşi, 
pretutindeni ne vedeam siliţi să întârziem! Nu ajuta la nimic 
să ne văicărim pe tema nepregătirii. Caracteristic pentru 
problemele militare este că ele nu cedează decât în faţa 
durei realităţi; lucrurile trebuie reduse la expresia unei 
simplităţi elementare, iar răspunsurile trebuie să fie clare, 
aproape evidente. Peste tot era nevoie de oameni şi 
materiale. Valul agresiunii japoneze nu atinsese încă 
punctul culminant şi, pentru a nu ne lăsa copleşiţi cu totul, 
orice lucru pe care puteam pune mâna în Statele Unite 
trebuia trimis în Pacificul de sud-vest. În afară de păstrarea 
liniilor de comunicaţii aeriene şi navale cu Australia, era 
necesar să menţinem cu orice preţ bastionul indian, căci 
altfel riscam să se producă o joncțiune a forţelor japoneze şi 
germane prin Golful Persic. Prevenirea acestei catastrofe a 
devenit preocuparea de căpetenie a partenerilor noştri 
britanici. 

Perspectiva ca cele două imperii industriale - al Japoniei 
şi al Germaniei - să profite din plin de vastele resurse de 
cauciuc, petrol şi de celelalte imense bogății ale Indiilor 
Olandeze era prea sumbră pentru a fi acceptabilă. 
Bineînţeles, Orientul Mijlociu trebuia şi el să fie păstrat: 
dacă ar fi căzut şi dacă submarinele germane ar fi reuşit să 
treacă prin Marea Roşie până în Oceanul Indian, salvarea 
Indiei devenea îndoielnică. În afară de aceasta, petrolul din 
Orientul Mijlociu era o avuţie deosebit de prețioasă. 


Spre sfârşitul iernii 1941-1942, campania submarinelor 
germane în Oceanul Atlantic aproape că atinsese culmile 
eficienţei. In fiecare lună pierdeam zeci de nave, printre 
care şi valoroase petroliere. O lună caracteristică a fost 
martie 1942, când în Atlantic şi în regiunile arctice am 
pierdut 88 de nave aliate şi neutre cu un deplasament do 
507 502 tone. In mai 1942, când 120 de nave aliate şi 
neutre au fost scufundate în aceleaşi ape, Statele Unite au 
suferit cele mai mari pierderi din toate lunile războiului - 40 
de nave comerciale. O bucată de vreme au fost în pericol 
până şi vitalele noastre linii de comunicaţii cu America de 
Sud. Navigaţia era la mare preţ; simultan, aveam nevoie de 
nave de război de orice tip, de cargoboturi şi de vase care 
să transporte trupe. 

Invăţasem deja lecţia că, deşi aviația singură nu este în 
stare să repurteze victorii, nici o mare victorie nu e posibilă 
fără supremație aeriană. In consecinţă, nevoia de avioane 
în număr mare se lua la întrecere cu toate celelalte nevoi - 
nave, tunuri, tancuri, muniţie, hrană, echipament, material 
greu de construcţie şi tot ceea ce contribuie la potenţialul 
de război al unei ţări beligerante, de la ceară de albine 
până la cuirasate. 

Trebuia să ne descurcăm pe măsura posibilităţilor 
noastre, neavând aproape nimic altceva de repartizat decât 
lipsuri pentru a zăgăzui asalturile inamice. Dar planurile 
pentru obţinerea victoriei trebuiau să prevadă ziua când 
avioanele, escadrele navale, vasele de transport, navele de 
desant şi formaţiile de luptă ne vor permite să trecem la 
ofensivă şi să nu mai cedăm iniţiativa. Proiectele de plan 
pentru debarcarea în Europa trebuiau să-şi capete forma 
iniţială în acest domeniu al viitorului, un viitor atât de 
nesigur încât părea aproape iluzoriu. 

Planurile de viitor însă nu puteau să capete prioritate 
asupra necesităţilor de moment. Intr-o desperată tentativă 
de a salva Indiile Olandeze şi Singapore, în decembrie 
1941, generalul Sir Archibald P. Wavell a fost trimis din 
India în Java, devenind astfel primul comandant suprem 


aliat. Directivele pentru modul cum avea să-şi organizeze 
forţele au fost minuţios elaborate la Washington de către 
Comandamentul Unificat al Şefilor de State-Majore, în 
speranţa că dintr-un efort comun ar putea ieşi o minune. 
Dar Wavell nu a avut nici o posibilitate de a acţiona”. 

Totuşi, însuşi efortul depus la Washington era o lecţie 
valoroasă. Pentru prima oară noi aveam sarcina concretă 
de a redacta documentul de bază al unui comandant 
suprem, document care să asigure autoritatea lui pe 
câmpul de luptă, protejând, totodată, interesele de bază 
ale fiecărei ţări participante. Am găsit de cuviinţă să ne 
ocupăm asiduu de drepturile de contestaţie şi de domeniul 
de exercitare a autorităţii în sistemul operativ şi al 
organizării tehnico-materiale. O temă care ne-a preocupat 
au fost procedurile de urmat în cazul când s-ar fi ivit mari 
divergențe de păreri. Nu ajunsesem încă la stadiul când să 
apreciem pe deplin natura unui comandament aliat. 

Nici un acord scris pentru stabilirea unui comandament 
aliat nu poate rezista considerentelor de ordin naţional 
dacă una dintre puterile contractante riscă să se trezească 
în fața unui dezastru dând ascultare ordinelor 
comandamentului suprem. Fiecare comandant de pe 
câmpul de luptă are puteri disciplinare directe asupra 
tuturor subalternilor de aceeaşi naționalitate şi din aceeaşi 
categorie de arme cu el; indisciplina sau orice altă abatere 
se pedepsesc după cum găseşte de cuviinţă comandantul, 
mergându-se până la traducerea făptaşului în faţa Curţii 
marţiale. Dar o astfel de putere şi autoritate nu pot fi 
conferite de nici o ţară unei persoane de altă naţionalitate. 
Numai încrederea poate instaura autoritatea unui 
comandant suprem aliat cu destulă fermitate pentru ca el 
să nu resimtă niciodată lipsa puterilor legale. 


az La 15 ianuarie 1942, Wavell a fost numit comandant suprem al forțelor americane, britanice, 


olandeze şi australiene, cu misiunea de a menţine aşa-numita „barieră malaeză", menită să protejeze 
arhipelagul Indiilor Olandeze. Debarcarea japonezilor în aceste insule (ianuarie-februarie), căderea 
Singapore-ului (15 februarie) şi zdrobitoarea superioritate aeriană şi navală niponă au dus la 
dizolvarea „primului comandament suprem aliat" la care se referă Eisenhower. La 25 februarie, 
generalul Wavell s-a înapoiat în India, pentru a conduce operaţiile militare care se desfăşurau în 
Birmania. La 9 martie, rămăşiţele forţelor aliate din Indiile Olandeze au capitulat. — Nota trad. 


Succesul unui astfel de sistem depinde, în ultimă 
instanţă, de persoane; oameni de stat, generali, amirali, 
mareşali ai aerului, ba chiar şi populaţii întregi trebuie să 
capete încredere în conceptul de comandament unic, în 
sistem şi în conducătorul prin care se exercită acest 
comandament. nici un regulament obligatoriu, nici o lege 
sau uzanţă nu pot să se aplice tuturor părţilor sistemului. 
Numai un sentiment foarte dezvoltat de încredere reciprocă 
este capabil să rezolve problema. Poate că acest adevăr 
este valabil şi în timp de pace. 

În tot cursul primei ierni de război*?, veştile sosite din 
Indiile Olandeze au fost din ce în ce mai proaste. Marina 
militară nu avea forţe suficiente pentru a întreprinde 
operaţii mai ample departe de o bază sigură. Fiecare vas de 
transport sau cargobot pe care puteam pune mâna era 
trimis în mare grabă spre Pacificul de sud-vest. Dar aveam 
atât de puţine vase! 

Transporturile de trupe fără tehnică grea de luptă nu 
necesitau măsuri organizatorice prea complicate atunci 
când dispuneam de nave rapide, care se bizuiau pe viteza 
lor pentru a scăpa de submarine. Englezii ne-au dat câteva 
dintre cele mai mari şi mai iuți pacheboturi din lume printre 
care şi pe "Queen Mary”. 

Intr-o zi am trimis această navă, fără escortă, dintr-un 
port de pe coasta de est a Statelor Unite până în Australia, 
având la bord 14 000 de soldaţi şi ofiţeri americani. Numai 
un ghinion dintre cele mai negre ar fi permis unui submarin 
german să se apropie suficient de pachebot pentru a-l 
ataca cu succes. In afară de aceasta, după părerea noastră, 
chiar dacă l-ar fi lovit o torpilă, şi-ar fi menţinut o viteză 
suficientă pentru a scăpa de urmărirea oricărui submarin 
din tipurile pe care le posedau pe atunci germanii. Totuşi, 
asemenea probabilităţi nu ne puteau garanta că va ajunge 
cu bine la destinaţie. 


43 Vorbind despre prima iarnă de război pentru americani, autorul re referă, evident, la cea de-a treia 
iarnă a războiului din Europa, respectiv la decembrie 1941 — ianuarie-februarie 1942. — Nota trad. 


În cursul călătoriei, "Queen Mary” a trebuit să se 
oprească într-un port brazilian pentru a se aproviziona cu 
combustibil. lată însă că, spre groaza noastră, am 
interceptat radiograma unui italian din Rio de Janeiro care 
informa guvernul de la Roma despre prezenţa navei. Mai 
mult, atunci când pachebotul a plecat, italianul a transmis 
exact capul pe care-l lua. In săptămâna ce a urmat am trăit 
cu spaima că Axa va reuşi să implanteze pe drum, în 
Atlanticul de sud, un cuib de submarine, aproape imposibil 
de evitat. Nu-mi amintesc dacă generalul Marshall ştia pe 
atunci de acest incident, căci era genul de chestiuni de care 
îl scuteam, pe cât cu putinţă. Nu avea nici un rost să-l mai 
împovărăm şi cu grijile care ne frământau pe noi. Avea 
destule pe cap. 


Capitolul al Ill-lea 
Punct de comandă pentru Marshall 


La începutul lunii ianuarie 1942, şeful Marelui Stat-Major 
anunţase că va reorganiza Departamentul de Război pentru 
a duce războiul cu mai multă eficienţă. Prevăzând că, aşa 
cum fusese organizat, în conformitate cu legislaţia din timp 
de pace, Departamentul de Război nu putea să reziste la 
tensiunea unui conflict lung şi greu, generalul Marshall 
încredinţase cu un an înainte colonelului William K. Harrison 
sarcina de a studia slăbiciunile organizatorice şi de a le găsi 
un remediu. Deşi analiza se încheiase încă la începutul 
iernii şi deşi se adoptase, cu titlu experimental, un plan de 
îmbunătăţiri, atacul de la Pearl Harbor a întârziat punerea 
lui în aplicare. Misiunea de reorganizare efectivă a revenit 
acum generalului-maior Joseph T. McNarney, om înzestrat 
cu spirit analitic şi necruţător în executarea sarcinilor, 
calităţi indispensabile pentru a smulge din rădăcini 
birocraţia inveterată şi pentru a moderniza şi simplifica 
procedurile curente. 

In acelaşi timp era evident că undeva, la nivelul 
Departamentului de Război, trebuia înfiinţat un birou care 
să adune şi să confrunte totalitatea informaţiilor strategice, 
pentru a i le supune generalului Marshall, care, după ce va 
lua o hotărâre, să o poată traduce în fapt tot prin 
intermediul biroului respectiv. Acesta trebuia să devină, cu 
alte cuvinte, punctul de comandă al şefului Marelui Stat- 
Major. Crearea secţiei operaţii a Marelui Stat-Major din 
Departamentul de Război a fost răspunsul la această 
necesitate; ea a înlocuit secţia planificării de război, unde, 
la 16 februarie 1942, luasem locul generalului Gerow, în 
calitate de locţiitor al şefului de stat-major. 


La 9 martie am devenit primul şef al secţiei operaţii. 
Aproape simultan am fost avansat temporar la gradul de 
general maior. 

După câte îmi amintesc, eram mult prea ocupat ca să 
mai găsesc timp să mulţumesc generalului Marshall pentru 
avansarea la un grad care, în armata americană dinainte de 
război, reprezenta practic punctul culminant al carierei unui 
ofiţer activ. 

În cadrul Departamentului de Război, o gravă deficiență, 
care împiedica orice planificare constructivă, se manifesta 
în domeniul informaţiilor. Vina trebuia căutată parţial 
înăuntrul armatei, parţial în afara ei. Opinia publică 
americană a privit totdeauna cu repulsie tot ceea ce avea iz 
de spionaj; în anii dintre cele două războaie mondiale nu s- 
au alocat nici un fel de fonduri cu ajutorul cărora să se 
răspundă cerinţei de bază a unui sistem de informaţii - o 
vastă reţea formată din oameni capabili să culeagă datele 
necesare. 

Singura şi anemica măsură luată de americani în această 
direcţie a fost păstrarea ataşaţilor militari în majoritatea 
capitalelor străine. Dar, neexistând fonduri publice pentru a 
subveni cheltuielilor ieşite din comun ale acestui tip de 
activitate, în posturile respective nu puteau fi trimişi decât 
ofiţeri dispunând de avere personală. De obicei erau 
gentlemeni respectabili, cu maniere frumoase, dar puţini 
cunoşteau abecedarul muncii de informaţie. Rezultatele 
erau aproape complet negative; situaţia nu avea nimic de 
câştigat de pe urma uzanţei ca nu atât meritele, cât un lung 
stagiu ca ataşat militar să fie principalul criteriu pentru 
numirea cuiva ca şef al secţiei de informaţii (G-2) din 
Departamentul de Război. 

In sistemul Statului-Major General american, situaţia de 
copil vitreg a secţiei G-2 era evidentă în multe privinţe. De 
exemplu, legislaţia din timp de pace limita într-atât numărul 
generalilor din cadrul Departamentului de Război, încât una 
dintre secţiile principale era nevoită să se mulţumească cu 
un colonel în fruntea sa. Aproape fără excepţie, secţia G-2 


se alegea cu colonelul. În sine, aceasta nu însemna 
neapărat o nenorocire, căci ar fi fost cu mult preferabil ca 
postul respectiv să fie ocupat de un colonel foarte calificat 
decât de un general mediocru, dar, în practică, armata nu 
acorda atenţia cuvenită muncii de informaţie. Aceeaşi stare 
de spirit se reflecta şi în şcolile militare, unde, în ciuda unei 
oarecare pregătiri în materie de recunoaştere şi cercetare 
pe câmpul de luptă, fazele de mai mare amploare ale 
activităţii erau ignorate aproape cu desăvârşire. Dispuneam 
de puţini oameni capabili să analizeze inteligent acele date 
care parveneau la cunoştinţa Departamentului de Război, 
mai ales în domeniul ce devenise obiectivul central al 
investigaţiei şi analizei informaţiilor, anume industria. 

In prima iarnă de război, aceste multiple şi flagrante 
deficienţe constituiau nişte handicapuri importante. La 
început, secţia de informaţii nu a putut nici măcar să 
întocmească un plan clar pentru propria sa organizare, aşa 
cum nu a putut să ierarhizeze tipurile de informaţii pe care 
le socotea esenţiale pentru a stabili intenţiile şi capacităţile 
inamicilor noştri. Şeful secţiei nu prea avea altceva de făcut 
decât să vină pe la secţiile operaţii şi de planificare ale 
statului-major şi să întrebe, pe un ton cam jalnic, dacă ne 
putea fi cu ceva de folos. 

Un exemplu al grabei nesăţioase cu care ne agăţam de 
fiecare fărâmă de informaţie aparent autentică l-a oferit 
sosirea la Washington a colonelului John P. Ratay, care la 
începutul războiului fusese ataşatul militar american în 
România. Era un ofiţer deosebit de energic şi unul dintre cei 
mai buni ataşaţi militari ai Statelor Unite. În noiembrie 
1940, după ce România a trecut de partea Axei“, Ratay 
fusese mai întâi internat, apoi transportat într-un port 
neutru, de unde se îmbarcase pentru Statele Unite. 


ii Intrarea trupelor germane în România a început, de fapt, în octombrie 1940, ca urmare a politicii 
duse de guvernul militaro-fascist al lui Antonescu şi Horia Sima. Autorul se referă, probabil, la 
semnarea de către Antonescu, la 23 noiembrie 1940, a adeziunii la „Pactul tripartit". Internarea lui 
Ratay nu a putut avea însă loc decit după 12 decembrie 1941, cînd România a declarat război Statelor 
Unite. — Nota trad. 


Aflând de sosirea sa, secţia operaţii l-a convocat imediat, 
pentru a obţine de la el informaţiile pe care le putea 
furniza. Colonelul era ferm convins că forţa militară a 
Germaniei, care nu se desfăşurase încă pe de-a-ntregul, era 
atât de mare, încât Uniunea Sovietică şi Marea Britanie vor 
fi cu siguranţă înfrânte înainte ca Statele Unite să poată 
interveni. Ratay considera că Germania avea pe atunci în 
rezervă 40 000 de avioane militare, cu echipaje instruite, 
gata să intre în luptă în orice clipă. După părerea lui, 
această flotă aeriană nu fusese încă aruncată în foc, 
urmând a servi ulterior la susţinerea unei invazii a Angliei. 
El credea, de asemenea, că Reichul dispunea de un număr 
suficient de divizii de rezervă pentru a duce cu succes la 
capăt o invazie a insulelor britanice. 

Noi, cei de la secţia operaţii, am refuzat să acordăm 
credit informaţiei lui Ratay cu privire la cele 40 000 de 
avioane. Wehrmachtul tocmai fusese oprit în faţa Moscovei; 
eram convinşi că nici o forţă militară aflată în posesia unei 
arme de o putere atât de copleşitoare nu ar fi ţinut-o în 
rezervă doar cu scopul unei viitoare utilizări a ei, mai ales 
atunci când, folosind-o, ar fi asigurat distrugerea şi 
capturarea unui obiectiv atât de important ca Moscova. Pe 
de altă parte, era desigur clar că, dacă germanii dispuneau 
de o asemenea gigantică rezervă, orice tentativă a noastră 
de a pătrunde pe continentul european prin debarcări ale 
trupelor de desant maritime era sortită eşecului. 

Totuşi, cele aflate de noi abia după sfârşitul războiului ne- 
au arătat că informaţiile lui Ratay şi concluziile sale cu 
privire la diviziile de rezervă aveau un temei rezonabil. 
Documentaţia postbelică descoperită în Germania 
dovedeşte că, în vara anului 1941, Hitler plănuia să 
utilizeze numai 60 de divizii ca forţe de ocupaţie în Rusia 
cucerită. El intenţiona să disloce o parte din marele număr 
de divizii astfel eliberate pentru acţiuni în Orientul Mijlociu. 
Pare limpede că înaltul Comandament german considera 
trupele sale de uscat ca fiind perfect capabile să 
îndeplinească orice misiune. 


Nimeni nu era mai conştient de deficienţele noastre în 
materie de informaţii decât generalul Marshall. Străduindu- 
se să îmbunătăţească această activitate, el a numit la 5 
mai 1942 în fruntea secţiei de informaţii pe generalul-maior 
George V. Strong, ofiţer superior înzestrat cu o minte 
ascuţită, o energie fără seamăn şi o hotărâre fermă. 

Nemaifiind handicapat de lipsa de fonduri, şeful Marelui 
Stat-Major a făcut tot ce-i stătea în putinţă pentru a 
remedia neglijenţele comise de-a lungul atâtor ani, dar nici 
o cheltuială de bani şi energie nu era în stare să creeze 
repede vasta reţea de observatori şi informatori de care 
aveam nevoie pe întregul glob. Totuşi, lucrând în 
colaborare cu Oficiul serviciilor strategice“, condus de 
generalul William Donovan, generalul Strong a început să 
organizeze treptat un sistem care avea să devină până la 
urmă o organizaţie eficientă, de ample proporţii. Din 
fericire, în primele zile ale războiului, britanicii, folosind 
experienţa lor anterioară în conflict, ne-au putut furniza 
multe date vitale referitoare la inamic. 

Natura muncii din cadrul Departamentului de Război ne 
punea pe toţi în contact permanent cu alte instituţii 
americane şi cu reprezentanţii la Washington ai altor ţări 
membre ale coaliţiei. Se simţea necesitatea coordonării în 
domeniul producţiei şi al operaţiilor şi era limpede că toate 
teatrele de luptă erau legate între ele, dacă ar fi să ne 
gândim numai la faptul că cerinţele lor depindeau de 
potenţialul industrial al Statelor Unite. Aveau loc frecvent 
întâlniri între şeful Marelui Stat-Major al armatei de uscat şi 
amiralul Harold R. Stark, iar apoi amiralul Ernest J. King“. 

Colaboratorii şefului Marelui Stat-Major, printre care cei 
mai de seamă erau generalul Somervell, generalul- 
locotenent (ulterior general de armată) Henry H. Arnold, 


15 Oficiul serviciilor strategice (0.S.S.) a fost creat în 1942, cu dublul scop de a culege informaţii din 
tabăra inamicului şi de a organiza sabotaje pe teritoriul ocupat de acesta. In 1945, preşedintele 
Truman a transferat secţia de studii şi analiză a O.S.S.-ului la Departamentul de Stat, iar celelalte secţii 
la Departamentul de Război. — Nota trad. 

46 Cei doi amirali au ocupat succesiv postul de şef al Operaţiilor navale, echivalentul şefului Marelui 
Stat-Major al armatei de uscat. — Nota trad. 


generalul McNarney şi şeful secţiei de planificare şi operaţii, 
ţineau şedinţe aproape zilnice cu omologii lor de la 
Departamentul Marinei Militare,  străduindu-se să 
stabilească obiective echilibrate, conforme cu rezultatele 
obţinute în pregătirea de luptă şi cu randamentul industriei 
americane. Astfel, munca în cadrul Departamentului de 
Război îţi oferea prin forţa lucrurilor o imagine completă a 
războiului global. 

Generalul Marshall manifesta o atenţie susţinută şi plină 
de seriozitate faţă de alegerea celor care urmau să ocupe 
posturi de comandă în exterior sau în departamentul 
reorganizat. In cursul acestei activităţi, el dădea uneori 
indicaţii clare asupra genului de oameni care, după părerea 
sa, nu erau potriviţi pentru a deţine munci de conducere. Pe 
primul loc printre indezirabili se situau cei care dădeau din 
coate pentru a avansa cu orice preţ. Presiunile venite din 
orice direcţie în favoarea câte unui individ din rândurile 
armatei aveau toate şansele să se întoarcă împotriva celui 
în cauză, dacă şeful Marelui Stat-Major prindea de veste 
despre ele. Mă aflam într-o zi în biroul său când l-a chemat 
cineva la telefon spre a urgenta, pare-se, avansarea unui 
prieten din cadrul armatei. "Dacă acest om e prietenul 
dumitale, cel mai mare serviciu pe care i-l poţi face este să 
eviţi să-mi pomeneşti de numele lui”, a răspuns generalul 
Marshall. 

Un alt lucru care-i stârnea nemulţumirea erau încercările 
unora de a fugi de răspundere şi, mai ales, de a o trece pe 
umerii lui. Adesea el sublinia că poate găsi o mie de oameni 
care să se ocupe de lucrurile mărunte, dar că mulţi dintre ei 
erau inutili în posturi de răspundere, deoarece îi lăsau lui 
sarcina de a lua toate hotărârile. Generalul Marshall insista 
asupra faptului că principalii săi colaboratori trebuiau să 
gândească şi să acţioneze pe baza propriilor lor concluzii, în 
propria lor sferă de răspundere, o teză susţinută şi în şcolile 
militare americane, dar prea puţin pusă în practică în timp 
de pace. 


În acelaşi timp, el nu nutrea decât dispreţ faţă de cel care 
încerca "să facă totul de unul singur”, socotind că un om 
care se istovea ocupându-se de detalii mărunte nu avea 
capacitatea de a aborda problemele fundamentale ale 
războiului. Un alt tip care îi displăcea generalului Marshall 
era personajul brutal, care confunda fermitatea şi forţa cu 
proasta creştere şi impoliteţea premeditată. Evita, de 
asemenea, pe cei atraşi prea mult de luminile rampei. Tot 
astfel îl iritau cei care se certau mereu cu alţii sau care erau 
prea proşti pentru a pricepe că într-o şedinţă cu subalternii 
modul cum se exercită conducerea e la fel de important ca 
pe câmpul de luptă. 

In sfârşit, generalul Marshall nu putea să sufere 
pesimiştii, care zugrăveau veşnic dificultăţile în cele mai 
întunecate culori şi care se temeau peste măsură că nu vor 
reuşi să le învingă cu mijloacele ce le aveau la îndemână. 
Nu numea pe cineva într-un post de răspundere decât 
atunci când era convins că cel în cauză susţinea cu 
entuziasm planul respectiv şi avea încredere în rezultatele 
scontate. Generalul Marshall era un adept al ofensivei. 

Desigur, cadrele erau selectate uneori din rândul unor 
ofiţeri care nu corespundeau pe deplin şi din toate punctele 
de vedere acestor cerinţe. Dar era clar că, atunci când 
făcea excepţii, generalul Marshall îşi păstra anumite 
rezerve mintale, categorice şi permanente. 

Elaborând planuri strategice, operative şi de asigurare 
tehnico-materială pentru armata de uscat şi forţele sale 
aeriene, secţia operaţii lucra în strânsă colaborare cu 
Comitetul Mixt al Şefilor de State-Majore“ şi cu Comitetul 
Unificat al Şefilor de State-Major“. Analizând situaţia 
curentă de pe fronturi - forţele noastre disponibile în 
comparaţie cu capacitatea de luptă a inamicului şi cu 
uluitoarele lui câştiguri teritoriale -, ne revenea sarcina să 
stabilim o politică militară în funcţie de obiective, de 


47 Organism reunind pe şefii de state-majore ai armatei de uscat şi marinei militare din Statele Unite. 
— Nota trad. 


48 For suprem al comandamentului aliat anglo-american. — Nota trad. 


necesităţile în oameni şi materiale pentru atingerea acestor 
obiective, precum şi mijloacele cele mai eficace pentru a 
răspunde repede necesităţilor respective. 

In spatele acestui limbaj tehnic se ascundea o imensă 
cantitate de muncă brută pentru strângerea, studierea şi 
coordonarea datelor care priveau operaţiile militare. 
Pregătirea unei singure directive pentru o operaţie 
proiectată cerea uneori informaţii care mergeau de la ritmul 
de producţie planificat al unui anumit obiect într-o fabrică 
deosebit de importantă până la prezentarea enciclopedică a 
tuturor factorilor - militari, politici, geografici şi climatici - 
care influenţau compunerea unei mari grupări operative. 
Principiile de bază ale strategiei sunt atât de simple, încât 
până şi un copil poate să le înţeleagă. Dar pentru a stabili 
modul cuvenit de aplicare a lor într-o situaţie dată este 
nevoie de o muncă dintre cele mai grele, prestată de cei 
mai buni ofiţeri de stat-major disponibili. Selectul corp 
ofițeresc care, între cele două războaie mondiale, asimilase 
materiile predate în sistemul de învăţământ militar 
american era admirabil pregătit pentru a îndeplini vitala 
sarcină de planificare operativă, cu o singură excepţie: 
domeniul practic al informaţiei. La secția operaţii, 
planificarea însemna munca trudnică şi monotonă de a topi 
nenumărate date, fără nici o legătură între ele, în substanţa 
omogenă a unei politici militare. Tot ceea ce privea cât de 
cât problemele legate de purtarea războiului reprezenta 
materie primă pentru fabrica noastră de planuri. Dar, deşi 
ne ocupam de viitor, anticipând ziua când vom putea lansa 
mari ofensive, presiunea necesităţilor de moment nu ne 
dădea pace nici o clipă şi dovezile slăbiciunii noastre ne 
săreau mereu în ochi. 

In tot cursul celor douăzeci şi patru de ore ale fiecărei 
zile, de pe toate continentele şi de pe insulele Pacificului 
deţinute încă de noi sau de aliaţii noştri se revărsa spre 
secţia operaţii un şuvoi neîntrerupt de rapoarte asupra 
acţiunilor întreprinse, cereri de întăriri şi mijloace materiale, 
solicitări de măsuri, sinteze informative etc. Mesajele 


descifrate care se îngrămădeau pe biroul meu în acele zile, 
având uneori un conţinut banal, dar de cele mai multe ori 
de o uriaşă valoare strategică, uneori încurajatoare, alteori 
dezastruoase, îmi aminteau mereu că Statele Unite se 
angajaseră într-un război ce cuprinsese întregul glob; pe 
alocuri, acolo unde ostaşii noştri încă mai rezistau eroic, 
duceam o deznădăjduită bătălie pentru a întârzia înaintarea 
inamicului; în alte puncte construiam baze şi extindeam 
liniile de comunicaţii aeriene şi navale în vederea unei 
contraofensive, străduindu-ne mereu să câştigăm o palmă 
de teren pe un front care înconjura tot pământul. 

O zi caracteristică a fost cea de 7 aprilie 1942 - totodată 
o zi tragică, deoarece capitularea forţelor americane în 
Bataan devenea, ceas de ceas, tot mai iminentă. 

Primul mesaj primit în dimineaţa aceea sosea de la Fort 
Mills, pe insula Corregidor, anunţându-ne că situaţia 
alimentară din peninsula Bataan devenise desperată. Unor 
astfel de veşti dezolante nu eram în stare să le răspundem, 
cel mai adesea, decât cu slaba încurajare a unei promisiuni 
că vom face tot ce ne stă în putinţă. De data aceasta însă, 
dacă ar mai fi rezistat puţin, trupele noastre din Bataan ar fi 
căpătat măcar o brumă de ajutor. Imediat s-a comunicat 
generalului-locotenent Jonathan M. Wainwright că i s-au 
trimis provizii la bordul unor submarine care urmau să 
ajungă peste câteva zile în Filipine. l-am cerut să ne 
înştiinţeze de sosirea lor şi să ne aducă la cunoştinţă 
planurile sale de viitor, precum şi orice modificare a 
situaţiei. Generalul MacArthur, aflat pe atunci la Sidney, a 
fost întrebat printr-o radiogramă cum intenţionează să 
aprovizioneze în continuare Golful Manila cu ajutorul 
submarinelor plecate din Australia şi la ce date 
aproximative le va putea trimite. O altă radiogramă a 
plecat spre generalul-locotenent Joseph W. Stillwell, în 
Birmania: i se cerea să studieze posibilitatea de a trimite pe 
calea aerului concentrate de alimente din zona sa în 
Bataan. 


Un al doilea mesaj al generalului Wainwright ne anunţa 
că pe frontul din Bataan inamicul continua să atace masiv, 
înaintând în sectorul central. Spitalul de acolo fusese din 
nou bombardat, de data aceasta în mod intenţionat, 
adăuga generalul (japonezii prezentaseră scuze pentru un 
bombardament anterior). 

Intr-o suită rapidă am primit mesaje anunţându-ne că: 
aeroporturi suplimentare se vor construi în America 
Centrală şi de Sud şi în Liberia, sub supravegherea 
comandantului trupelor de geniu; paza de coastă va 
repartiza patru santinele pe fiecare vas în trecere prin 
Canalul Soo (între Lacul Superior şi Lacul Michigan), cea 
mai critică gâtuire a unei artere de circulaţie de pe 
cuprinsul Statelor Unite, unde ne temeam de mult de 
eventualitatea unui sabotaj; generalul-locotenent John L. 
DeWitt cerea permisiunea de a distribui 3000 de puşti gărzii 
teritoriale din Alaska; inspectând măsurile de apărare luate 
de Noua Zeelandă în insulele Fiji, generalul-locotenent 
Delos C. Emmons le găsea inadecvate în perspectiva unui 
atac masiv al japonezilor; generalul MacArthur cerea să i se 
trimită personalul necesar pentru a organiza în Australia 
cinci centre de instrucţie şi unul de aprovizionare; 
generalul-maior Charles H. Bonesteel dorea confirmarea 
ştirii că convoiul care va aduce întăriri americane în Islanda 
la mijlocul lui aprilie va transporta înapoi în Anglia trupele 
britanice înlocuite; Comandamentul apărării din Marea 
Caraibilor recomanda aducerea unei baterii de coastă pe 
insula Patos; Comandamentul apărării de sud se grăbea să 
formeze un nou stat-major la frontiera de coastă a Golfului 
Mexic, unde domnea temerea că, după toate probabilitățile, 
activitatea submarinelor Axei se va intensifica. 

De la noi au fost transmise prin radio instrucţiuni 
referitoare la apărare în zona Pacificului, în Australia şi 
comandanților noştri de pe insulele Christmas, Bora-Bora, 
Canton şi Fiji. În Islanda am transmis directiva ca generalul 
Bonesteel să preia comanda forţelor de acolo atunci când 
unităţile americane se vor ridica la două treimi din totalul 


efectivelor aflate pe insulă. Generalului Wainwright i-am 
adus la cunoştinţă felicitările preşedintelui Roosevelt pentru 
admirabila rezistenţă opusă în săptămâna precedentă de 
garnizoana din Bataan masivelor asalturi japoneze. Un 
mesaj adresat generalului MacArthur îi cerea detalii asupra 
încadrării ofițerilor olandezi în statul-major al 
Comandamentului Pacificului de sud-vest. 

Studiul mesajelor primite şi pregătirea celor ce urmau să 
fie trimise erau mereu întrerupte de şedinţele pe 
nenumărate teme ţinute cu delegaţii forţelor armate, cu 
funcţionarii guvernamentali, cu conducătorii întreprinderilor 
industriale şi cu reprezentanţii aliaţi. 

Majoritatea şedinţelor aveau loc în biroul meu. La 
încheierea lor se luau hotărâri - multe de importanţă 
minoră, dar unele de o semnificaţie deosebită. Fiecare 
dintre ele necesita trecerea la acţiune, fie în cadrul secţiei 
operaţii sau al Departamentului de Război, fie în vreun 
punct depărtat, unde se aflau trupe ale armatei de uscat. 
Pentru a fi siguri că nici o hotărâre nu va fi dată uitării şi că 
subalternii vor avea totdeauna la dispoziţie un ordin scris, 
am recurs la un sistem automat de înregistrare, care s-a 
dovedit extrem de eficient. 

Metoda consta în înţesarea biroului meu cu dictafoane 
aşezate în aşa fel încât să recepţioneze fiecare cuvânt rostit 
în această încăpere. Discuţiile erau astfel înregistrate 
mecanic într-o cameră vecină, unde o secretară le transcria 
imediat, transformându-le în note şi instrucţiuni destinate 
colegilor mei din secţia operaţii. Drept urmare - şi adesea 
fără a-mi cere indicaţii suplimentare -, personalul secţiei 
putea traduce fiecare hotărâre şi încuviinţare în acţiunea 
corespunzătoare, păstrând, totodată, documentele 
necesare pentru arhivă. 

Îmi făcusem un obicei din a-i pune la curent pe cei ce mă 
vizitau cu sistemul pe care-l utilizam, astfel încât toţi să-şi 
dea seama că scopul lui era de a ne uşura treaba. Aceasta 
mi-a economisit ore de muncă, nefiind nevoit să dictez 
atâtea note sau directive, şi m-a scutit de necesitatea de a- 


mi aminti în detaliu fiecare fapt sau părere ce îmi era 
prezentată. 

La 7 aprilie a mai avut loc o şedinţă a Comandamentului 
Unificat al Şefilor de State-Majore, unde am reprezentat 
secţia operaţii. In cursul discuţiilor au fost elaborate diverse 
subiecte, unele foarte precise, ca, de pildă, repartizarea 
avioanelor destinate iniţial Indiilor Orientale Olandeze atâta 
vreme cât continuam să rezistăm acolo, altele mai vagi, 
cum ar fi intenţiile germanilor în Siria, Turcia şi Irak. 

La căderea nopţii, secţia operaţii îşi încheia o zi tipică de 
lucru. Direct sau indirect, intrasem în contact cu 
principalele sectoare ale efortului nostru de război şi cu 
multe locuri îndepărtate care, numai cu un an mai înainte, 
nu fuseseră decât nişte nume pe o hartă. 

Incă din februarie 1942, producţia navelor de desant ne 
dădea de furcă. Era greu să stârnim un interes mai larg faţă 
de acest tip de nave, concepute, în primul rând, pentru 
operaţii ofensive, când problemele apărării preocupau în 
mod acut pe toată lumea. Forţele maritime militare, cărora 
le revenea sarcina de a construi navele de desant, ne-au 
adus la cunoştinţă că nu puteau furniza nici măcar 
echipajele necesare. Prompt, generalul Somervell le-a 
replicat că se va ocupa el de aceasta. Cu energia care îl 
caracteriza, s-a apucat de treabă şi a dus-o la bun sfârşit. 
Câteva luni mai târziu, când a încercat să transfere marinei 
militare echipajele formate, ne-am lovit de ciudata obiecţie 
că marina nu poate prelua oameni deja încorporați. 

Cât de diferit ar fi arătat lucrurile dacă, încă de pe atunci, 
am fi dus o politică bine coordonată şi am fi avut un singur 
conducător! Prin intermediul şedinţelor mixte şi al 
contactelor între servicii, în tot cursul primăverii anului 
1942 am încercat să ajungem la un acord cu privire la 
natura şi volumul necesităţilor noastre în materie de nave 
de desant şi să găsim persoane care să răspundă de 
procurarea lor. Fireşte, un astfel de program trebuia 
încadrat în planul general de construcţii navale, pentru ca 
înfăptuirea lui să nu afecteze producţia de escortoare, 


submarine şi alte tipuri de vase strict necesare traducerii în 
viaţă a planurilor noastre. La acea dată însă, 
Departamentul Marinei Militare nu avea altă preocupare 
decât refacerea flotei şi nu manifesta vreun interes 
deosebit pentru navele de desant, destinate ofensivelor 
viitoare. Totuşi, dacă nu ne-am fi apucat de construirea lor, 
n-am mai fi reuşit niciodată să trecem la atac. 

Cam tot pe atunci, evacuat din Filipine la bordul unui 
submarin înainte de capitularea definitivă, preşedintele 
Quezon a devenit conducătorul unui nou guvern în exil“. În 
cele din urmă, el a izbutit să ajungă în Statele Unite. La o 
săptămână de la sosire mi-a făcut o vizită la Departamentul 
de Răzooi, unde ne-a furnizat, mie şi colaboratorilor mei, 
numeroase amănunte privind modul cum se desfăşuraseră 
mobilizarea, campania şi înfrângerea finală în Filipine. 

Cândva, istoria acelor zile ale războiului în Pacific va fi 
scrisă în detaliu. Diferitele decizii, mişcări şi acţiuni vor fi 
puse în lumină în modul cuvenit şi se va compara ceea ce s- 
ar fi putut face şi ceea ce au realizat efectiv cei de la 
Washington şi comandanții de mari unităţi. Mica mea 
relatare este necesară doar pentru că situaţia din Pacificul 
de sud-vest, prin unele aspecte ale sale, a avut 
repercusiuni asupra planurilor de luptă pe teatrul de război 
al Atlanticului, de care aveam să fiu strâns legat. Dar, oricât 
ne-am străduit, nu am putut salva Filipinele. Epopeea 
Bataanului a luat sfârşit în mod tragic la 9 aprilie, iar 
Corregidorul a capitulat la 6 mai. 

Bineînţeles, aveam periodic întrevederi şi discuţii cu 
generalul Marshall. Am luat obiceiul ca cel puţin o dată pe 
săptămână să facem un bilanţ general, prilej cu care 
analizam, adesea între patru ochi, situaţia în veşnică 
schimbare; uneori mai erau de faţă şi alte persoane, astfel 
că şedinţa oferea o orientare generală principalilor membri 
ai statului-major. 


49 Autorul se referă la guvernele în exil ale unor ţări europene cotropite de hitlerişti (Polonia, Norvegia, 
Belgia, Olanda etc.).Nota trad. 


O problemă care dădea permanent bătaie de cap 
Departamentului de Război era aceea de a înarma unele 
unităţi cu experienţa practică a câmpului de luptă înainte 
ca întreaga armată să fie aruncată într-o bătălie pe viaţă şi 
pe moarte. In Asia şi în Africa, aliaţii noştri britanici 
desfăşurau operaţii active, aşa încât ar fi fost logic să 
profităm de împrejurări pentru a dobândi experienţă pe o 
scară mai largă decât prin simpla numire a câte unui 
observator american în diferitele regiuni. 

Intr-o dimineaţă ni s-a făcut o propunere care părea atât 
de rezonabilă, încât activitatea întregului personal al secţiei 
operaţii s-a concentrat asupra ei. Era vorba de trimiterea 
unei divizii blindate americane în sprijinul armatei engleze 
în deşertul egiptean. Dacă s-ar fi ivit ulterior nevoia 
prezenţei acestei divizii pe un front american, nu ne-ar fi 
rămas decât să aducem trupele, lăsând tehnica de luptă ca 
material de rezervă pentru forţele britanice. Ideea era cu 
atât mai atrăgătoare cu cât lucram pe vremea aceea la 
fabricarea unui model perfecţionat de tancuri, aşa că 
puteam conta ca, atunci când divizia ne va fi necesară nouă 
înşine, noile care blindate să fie gata de livrare. 

Pentru postul de comandant al unei asemenea unităţi m- 
am gândit imediat la unul dintre cei mai vechi prieteni ai 
mei, generalul-maior George S. Patton jr., care era nu 
numai un expert în materie de tancuri, ci şi un remarcabil 
conducător de oameni. Spre surprinderea mea, propunerea 
s-a lovit de opoziţia categorică a unei mari părţi din statul- 
major. Eram convins însă că aceasta se datora mai de 
grabă unor ciudăţenii ale lui Patton şi acţiunilor sale uneori 
imprevizibile. Anticonformismul lui făcea pe mulţi să se 
teamă că nu va reuşi să se încadreze într-un colectiv. Nu m- 
am lăsat însă influenţat de asemenea îndoieli, căci aveam 
încredere în spiritul său combativ şi eram sigur că va 
conduce cu pricepere trupele pe câmpul de luptă. Aveam 
convingerea că-l cunosc bine, deoarece la sfârşitul primului 
război mondial ne împrietenisem la cataramă, deşi între noi 
se iscau discuţii aprinse, ajungând uneori până la certuri 


violente; dar cel mai adesea divergenţele noastre erau de 
ordin teoretic şi academic, iar nu personal sau material. 

Cu aprobarea şefului Marelui Stat-Major l-am convocat pe 
Patton la Washington şi, cu toate că ştiam dinainte 
răspunsul, l-am întrebat dacă accepta să plece de la 
comanda unui corp de armată în curs de instruire şi să 
preia o divizie pe care s-o ducă la luptă. Răspunsul lui 
afirmativ a contrastat plăcut cu cel al unui alt comandant 
de corp de armată, care refuzase să treacă în fruntea unui 
corp de armată american de pe frontul Pacificului, sub 
motiv că nu se cuvenea ca el, un ofiţer superior, să lupte în 
subordinea unui militar "amator” din Australia. 

Proiectul de a utiliza divizia lui Patton în Egipt a eşuat 
mai ales din pricina lipsei de nave disponibile. În afară de 
escortă, pentru a duce pe calea mării o divizie blindată sunt 
necesare în total 45 de vase de transport şi cargoboturi. În 
cazul de faţă, convoiul ar fi urmat să ajungă la Cairo pe 
lunga rută care înconjoară Capul Bunei Speranţe. Or, la 
acea dată nu ne puteam permite să lipsim alte misiuni de 
transport de un număr atât de mare de vase. 

Totuşi, incidentul mi-a servit o lecţie bună. Mi-am dat 
seama că până şi în timp de război selecţia cadrelor pentru 
posturile-cheie se va lovi adesea de o opoziţie bazată pe 
criterii de rutină şi şabloane; uneori îşi spune cuvântul] până 
şi un factor atât de puţin important cum este comportarea 
celui în cauză. Am mai învăţat, de asemenea, că 
comandanții de mari unităţi trebuie aleşi din rândul celor 
care, fără să ţină seama de considerente mai meschine, 
preferă să se afle pe front decât în orice alt post. 

Secţia operații s-a dezvoltat atât de bine, încât 
colaboratorii mei principali şi cu mine am dobândit treptat 
răgazul de a gândi şi a studia. Puteam acum să lăsăm fără 
grijă operaţiile curente în seama unui grup de tineri şi 
remarcabili ofiţeri de stat-major, în frunte cu generalii de 
brigadă Thomas T. Handy, Matthew B. Ridgway şi Robert W. 
Crawford şi coloneii John E. Huli şi Albert C. Wedemeyer. În 


cursul războiului, toţi aceştia aveau să se distingă printr-o 
meritorie activitate. 

Acum, când victoria ne-a scos din primejdie şi când avem 
posibilitatea să privim înapoi, nu ne e greu să vedem unde 
şi când a greşit Departamentul de Război. Dar niciunul 
dintre noi, nici măcar omul cel mai sincer, cu spiritul cel mai 
analitic, nu poate reedita, în mintea şi sufletul său, temerile 
şi frământările acelor zile. Ele se oglindeau în tensiunea 
morală şi intelectuală la care erau supuşi toţi cei ce 
deţineau munci de răspundere. Timpul avea o importanţă 
vitală: hotărârile trebuiau luate prompt, pe baza brumei de 
date şi estimări de care dispuneam pe atunci. 

lată, de pildă, planurile pentru construcţia unei conducte 
de petrol în Alaska şi a unei autostrăzi în mai multe ţări din 
America de Sud. Ambele idei se născuseră din teama foarte 
accentuată că nu vom fi niciodată în stare să producem 
petrolierele şi escortoarele necesare tuturor cerinţelor 
războiului, de unde concluzia că conducta şi şoseaua se vor 
dovedi salvatoare pentru anumite regiuni importante, 
asigurându-ne în continuare accesul la surse vitale de 
petrol. Secţia operaţii s-a pripit să se pronunţe că niciunul 
dintre proiecte nu va influenţa în mod hotărâtor evoluţia 
războiului. Când s-a luat însă decizia de a se trece la 
realizarea ambelor construcţii, s-a ţinut cont de părerea 
experţilor în problema aprovizionării cu petrol. 

In cursul elaborării unui plan concret pentru traducerea în 
viaţă a politicii aliaţilor de a înfrânge mai întâi puterile Axei 
în Europa, ne-am străduit să studiem şi să analizăm cât mai 
temeinic fiecare pas şi fiecare factor de oarecare 
însemnătate, pentru a nu trece cu vederea nici o 
împrejurare, nici un risc, nici un sector al pregătirii. 
Indiferent dacă e vorba de probleme de tactică, de 
strategie sau de transporturi, în război concentrarea 
forţelor în scopuri pozitive, ofensive, trebuie calculată în 
funcţie de cerinţele minime ale zonelor unde inamicul poate 
da lovituri hotărâtoare. lată de ce în ianuarie, februarie şi 


martie 1942 planurile strategice de bază au trebuit să aibă 
în vedere necesităţile ireductibile din Pacificul de sud-vest. 

Din rândul Naţiunilor Unite, numai S.U.A. puteau crea 
rezerve de materiale în cantităţi mari. Aviația Marii Britanii 
şi, într-o măsură mai mică, forţele sale terestre şi maritime 
erau imobilizate în apărarea propriului teritoriu. Anglia era o 
bază pe care trebuia s-o protejăm cu orice preţ, dacă 
intenţionam să declanşăm vreodată o acţiune ofensivă în 
nordul Europei. Efortul de război punea deja la grea 
încercare resursele umane britanice şi numai prin 
recrutarea femeilor putea Anglia să facă faţă obligaţiilor 
sale şi să se menţină, destul de precar, în Orientul Mijlociu, 
Persia şi India. Forţele sovietice, deşi uriaşe din punct de 
vedere numeric, erau angajate în lupta împotriva unui 
vrăjmaş care ameninţa însăşi existenţa Rusiei. 

Problema ce se punea în faţa Departamentului de Război 
îşi găsea expresia în alegerea direcţiei exacte de operaţii 
prin care forţa potenţială a Statelor Unite să fie cel mai bine 
dirijată împotriva Axei. Odată aleasă, această linie avea să 
devină principiul director al războiului până la înfrângerea 
Germaniei; toate celelalte operaţii şi eforturi trebuiau 
neapărat considerate drept auxiliare sau secundare faţă de 
lovitura principală, având menirea fie să ocrotească verigi 
vitale din sistemul nostru de apărare, fie să sprijine efortul 
principal atunci când grosul forţelor va fi gata de atac. 

Ne era imposibil să utilizăm trupe americane pe frontul 
sovietic pentru o ofensivă împotriva Germaniei. Singurele 
linii de comunicaţii, lungi, întortocheate şi dificile, erau prin 
Murmansk la nord şi prin Golful Persic la sud, via Capul 
Bunei Speranţe. Pe aceste rute nu se putea transporta 
nimic în afară de tehnica de luptă şi materialele necesare 
ruşilor pentru a continua lupta, până la refacerea propriei 
lor structuri industriale, grav afectată de război. 

Am studiat în cele mai mici amănunte planuri de atac 
prin Norvegia, prin Spania şi Portugalia, ba chiar şi planul 
de a nu ataca deloc cu forţe terestre şi de a ne bizui 
exclusiv pe superioritatea noastră navală şi aeriană. 


O altă zonă considerată drept teatru posibil de operaţii 
pentru principalul efort împotriva Germaniei era Marea 
Mediterană. La începutul primăverii anului 1942, situaţia 
englezilor în Orientul Mijlociu nu era chiar atât de proastă. 
Auchinleck se afla în deşertul din vestul Egiptului, de unde 
spera că întăririle sosite din Marea Britanie împreună cu 
tehnica de luptă făgăduită de Statele Unite îi vor permite, 
până la urmă, să declanşeze o ofensivă care să-l 
izgonească pe Rommel din Africa. Dar centrul Mediteranei 
devenise inaccesibil aliaţilor. Malta era asediată, sub 
atacurile necontenite ale bombardierelor care decolau din 
Italia şi Sicilia. Orice ofensivă declanşată din Gibraltar 
împotriva Italiei şi Siciliei era sortită eşecului de la bun 
început, deoarece forţele de debarcare lipsite de sprijin 
aerian ar fi trebuit să treacă pe sub focul giganticei aviaţii 
inamice bazate la sol. 

Încă la acea dată timpurie am studiat posibilitatea de a 
trimite un corp expediționar care să ocupe posesiunile 
franceze de pe litoralul Atlantic al Africii de Nord şi să facă 
din zona respectivă o bază principală de unde să atacăm 
Festung Europa. Un ofiţer superior a propus, cu toată 
seriozitatea, să debarcăm mai întâi în Liberia şi de acolo, 
încetul cu încetul, să ne croim drum spre nord, pe coasta 
Africii, până în Europa. 

Ruta mediteraneană nu a fost acceptată ca făgaş 
principal de atac dintr-o serie de motive. Primul dezavantaj 
era distanţa care separa bazele nord-africane de inima 
Germaniei. Chiar dacă era de presupus că Italia va fi scoasă 
repede din luptă, nucleul inamic cel mai important îl 
reprezenta Germania şi prăbuşirea Italiei nu ar fi avut un rol 
hotărâtor. Dificultatea de a ataca Germania prin regiunile 
muntoase de la hotarele ei sudic şi sudvestic era şi ea 
evidentă. Trebuia, de asemenea, să recunoaştem că 
întreaga forţă militară a Statelor Unite şi Marii Britanii nu 
putea fi concentrată în Mediterana. Această operaţie nu era 
posibilă decât având Anglia drept bază. Ceea ce îi mai 
rămăsese Marii Britanii din armata ei terestră şi, mai ales, 


forţele sale aeriene şi navale, care îi slujeau la apărare, nu 
puteau fi utilizate în scopuri ofensive decât dacă erau 
aruncate în foc peste Canalul Mânecii, direct asupra 
continentului european. În plus, între litoralul nord-vestic al 
Europei şi frontiera germană nu se găseau obstacole 
naturale comparabile ca dificultate cu Alpii. 

Un alt motiv foarte important pentru a face din Marea 
Britanie bază principală de lansare a ofensivei era acela că, 
pornind de la New York, cel mai scurt drum peste Atlantic 
ducea în Regatul Unit. De acolo vasele se puteau întoarce 
foarte rapid, după ce ar fi folosit marile porturi britanice, 
construite de mult şi în bună stare de funcţionare. Alegerea 
acestei baze era avantajoasă pentru navigaţie şi în alt sens. 
Pentru a combate haitele de submarine germane care 
infestau Atlanticul de nord, mijlocul cel mai convenabil era 
escortarea masivă a convoaielor. Indiferent însă de planul 
de operaţii militare asupra căruia ne-am fi oprit, tot trebuia 
să păstrăm în mâinile noastre această linie de comunicaţii, 
vitală pentru Anglia. 

Necesităţile sale minime de existenţă o obligau să 
importe anual între 20 000 000 şi 25 000 000 de tone de 
produse (în vreme de pace, totalul se ridica la peste 50 000 
000) şi o considerabilă parte din ele provenea din Statele 
Unite. Comunicaţiile trebuiau, aşadar, păstrate şi, trimițând 
transporturile noastre de trupe şi material militar pe 
aceeaşi rută, beneficiam de o mai sigură protecţie 
împotriva submarinelor, până în clipa când aveam să fim în 
stare să înlăturăm acest pericol. 

Luând în consideraţie necesitatea de concentrare a 
forţelor, uşurinţa de acces spre centrul Germaniei, evitarea 
unor obstacole de teren insurmontabile şi rapiditatea 
ritmului în care trebuiau aduse întăririle, cea mai bună 
soluţie, în comparaţie cu oricare alta posibilă, era o 
debarcare în Europa de nord-vest, având Anglia ca bază. 

Toate acestea erau atât de evidente, încât deveneau 
axiomatice şi nimeni nu le punea la îndoială. Dar de aici 
încolo ne-am izbit de piedica de care se poticneau toate 
discuţiile, făcând să explodeze divergenţele. Unii dintre 
experimentaţii noştri ostaşi, marinari şi aviatori 
împărtăşeau categorica convingere că țărmurile fortificate 
ale Europei occidentale nu puteau fi luate cu asalt. Aflasem 
deja multe despre uriaşul efort depus de germani pentru a 
face inexpugnabil "zidul Atlanticului”5. În plus, o parte 
considerabilă din forţele aeriene ale Germaniei se mai 
aflau, probabil, în această zonă, iar unităţi importante ale 
marinei sale se adăposteau în porturile din nordul Franţei, 
din Norvegia şi din Marea Baltică. Linia de coastă era 
înţesată de cuiburi de submarine, în timp ce minarea apelor 
bloca rapid orice posibilitate de acces. 

Mulţi susțineau că a ataca un astfel de sistem defensiv 
însemna pur şi simplu o sinucidere militară. Chiar şi printre 
cei ce considerau că, până la urmă, va fi necesar un asalt 
direct, întreprins de forţe de uscat, majoritatea opina că, 
înainte de a ne angaja într-o acţiune ca aceasta, trebuia să 
constatăm apariţia unor indicii precise de scădere a 
moralului germanilor. 

Foarte puţini - la început chiar foarte, foarte puţini - se 
situau pe o poziţie contrară. Informat din timp asupra 
concepţiei de bază care ne călăuzea, generalul Marshall se 
număra printre ei. Alături de dânsul se aflau general-maiorii 
McNarney şi Carl Spaatz din forţele militare aeriene. Cât 
despre colaboratorii mei credincioşi din micul grup de la 
secţia operaţii, printre care generalii Handy şi Crowford şi 
coloneii Hull şi Wedemeyer, ei erau de-a dreptul 
entuziasmați. In general, despre existenţa proiectului nu 
prea ştiau mulţi ofiţeri, aşa cum nu se cunoşteau nici 
puternicele argumente pro şi contra în focul cărora avusese 
loc elaborarea lui. Mulţi dintre cei cu care a trebuit să ne 
consultăm erau oricând gata să dea glas celor mai sumbre 


30 Sistem de fortificaţii de coastă, construite pe mare adîncime, începînd în nord cu litoralul olandez şi 
mergînd în sud pînă la frontiera dintre ţărmul atlantic al Franţei şi cel al Spaniei. — Nota trad. 


îndoieli, ceea ce însă nu a descurajat niciodată grupul care 
răspundea de pregătirea planului. 

Membrii acestui grup susțineau că asaltul împotriva 
"zidului Atlanticului” nu numai că era posibil, dar avea să 
ducă la înfrângerea definitivă a Germaniei, dacă operaţia 
planificată va porni de la premisa că, în momentul ales 
pentru declanşarea acţiunii, aviația noastră va avea o 
covârşitoare superioritate; că forţele aeriene germane vor fi 
practic măturate de pe cer şi că bombardierele noastre vor 
împiedica pe inamic să-şi aducă întăriri pe linia frontului; că 
submarinele duşmane vor fi atât de eficient contracarate, 
încât convoaiele noastre vor conta, cu relativă certitudine, 
pe o traversare în siguranţă a Atlanticului; că navele 
noastre de sprijin vor fi prezente în număr mare pentru a 
nimici poziţiile locale de apărare ale inamicului şi că vom 
dispune de atâtea nave speciale de desant, încât, după 
efectuarea ruperii iniţiale, vom putea arunca pe țărm o 
mare oştire. Micul nostru grup mai afirma, sus şi tare, că 
nici o altă operaţie nu putea decât să împungă perimetrul 
exterior al apărării germane şi că, dacă nu se va întreprinde 
o campanie în Europa occidentală, perspectivele de a 
înfrânge Germania pe uscat erau extrem de întunecate. 

Aveam sentimentul că elaborăm o nouă concepţie, 
aproape un nou crez în gândirea strategică, o concepţie 
care vedea operaţiile aeriene coordonate cu cele terestre, 
în aşa măsură, încât să ia naştere o echipă uscat-aer cu 
scopul de a spori eficienţa ambelor categorii de arme. 

Mulţi ofiteri ai armatei terestre  desconsiderau 
posibilitățile avionului în lupta împotriva formațiilor de 
uscat. Şi mai curios era că numeroşi ofiţeri din aviaţie se 
opuneau şi ei ideii de coordonare, văzând într-însa o 
încercare de a priponi avioanele de pământ şi deci o 
nesocotire a deplinelor posibilităţi ale atacului aerian. Noi 
explicam cu răbdare, iar şi iar, că, dimpotrivă, coordonarea 
va face ca bazele aeriene să se dezvolte continuu şi va 
combina efectele bombardamentelor strategice cu strategia 
pe uscat. Astfel încât, sprijinind necontenit forţele de uscat, 


nu numai că activitatea aviaţiei va căpăta o anvergură mai 
mare, dar nimicirea obiectivelor asupra cărora se va 
concentra va contribui mai efectiv şi mai direct la 
înfrângerea naziştilor. Toate aceste lucruri - atât de uşor de 
înţeles astăzi - au format obiectul unor dezbateri 
îndelungate şi serioase, care au durat zile şi săptămâni. 

Aceste idei şi argumentele în favoarea lor, împreună cu o 
largă documentaţie tehnică, au fost, în cele din urmă, 
sintetizate într-un proiect de schiţă strategică destinat 
şefului Marelui Stat-Major, care era, bineînţeles, la curent 
cu pregătirea lui. 

Cu obişnuita sa receptivitate şi lipsă de prejudecăţi, 
generalul Marshall ne-a cerut să explicăm pe larg proiectul. 
Sarcina de a face demonstraţia ne revenea nouă, dar 
punctul critic, fundamentul însuşi al întregului plan trebuia 
să fie acceptat aproape pe credit. Acest fundament consta 
în convingerea că, graţie copleşitoarei superiorităţi a 
forţelor noastre aeriene, numărând nu sute, ci mii de 
avioane, poziţiile de apărare ale germanilor vor putea fi 
nimicite sau neutralizate, liniile lor de comunicaţie vor 
suferi atât de grav, încât o regrupare de forţe va deveni 
foarte dificilă, avioanele lor vor fi izgonite din spaţiul aerian 
şi armatele noastre de uscat vor dispune de un permanent 
atu de o incalculabilă valoare. Fără această convingere, 
întregul plan se transforma în opera unor vizionari. Totuşi, 
nu aveam la îndemână nici un mijloc de a demonstra 
valabilitatea tezei noastre, printre altele pentru că 
avioanele necesare nici nu existau încă. 

După ce a ascultat cu răbdare lungile noastre expuneri, 
şeful Marelui Stat-Major a sfârşit prin a spune: 

— In regulă. Se aprobă. 

Imediat după aceea, el a ţinut o şedinţă cu amiralul King 
şi cu generalul Arnold”, care s-au declarat, de asemenea, 
de acord. Pasul următor îl reprezenta obţinerea unei 
aprobări din partea preşedintelui Roosevelt, apoi trebuia să- 


3l Generalul Henry H. Arnold se afla în fruntea forțelor aeriene din subordinea armatei de uscat. — 
Nota trad. 


i convingem pe aliaţii noştri britanici. Era limpede că, dacă 
nu căpătăm sprijin deplin din partea guvernului de la 
Londra, tot planul se năruia de la sine. Fără colaborarea 
neprecupeţită a britanicilor nu exista nici o posibilitate de a 
transforma Anglia într-o tabără militară americană şi, cu 
atât mai puţin, de a beneficia de sprijinul ei naval, aerian, 
terestru şi de asigurare materiala. Preşedintele i-a ordonat 
generalului Marshall să plece la Londra împreună cu Harry 
L. Hopkins, consilier intim al lui Roosevelt. Plecarea a avut 
loc la 7 aprilie. 

În lunile următoare am avut multe întrevederi cu 
Hopkins. Preocupat cum eram de problemele războiului, nu 
am aflat mare lucru prin aceste contacte directe despre 
propria sa filozofie politică, care, în tot timpul cât a lucrat la 
Washington, a format obiectul unor dispute înverşunate. 
Dar omul era de o lealitate aproape fanatică faţă de 
preşedinte şi lealitatea sa nu şovăia să se manifeste, atunci 
când găsea de cuviinţă, printr-o îndărătnică împotrivire şi 
prin discuţii îndelungate. Avea o capacitate fenomenală de 
a sesiza datele esenţiale ale problemelor militare şi se 
devota cu trup şi suflet unei singure cauze - repurtarea 
victoriei. Nu se cruța niciodată, nici măcar în perioadele 
când sănătatea lui era atât de şubredă încât medicii îl 
ţineau la pat. În calitate de colaborator apropiat al 
preşedintelui avea o infinită varietate de sarcini, cele mai 
multe în legătură cu războiul, ceea ce îi absorbea toată 
atenţia şi făcea dintr-însul un personaj dintre cele mai 
importante. 

Generalul Marshall nu mi-a dezvăluit niciodată amănunte 
despre negocierile purtate la Londra. Ştiu doar că s-a 
înapoiat cu un acord încheiat între guvernele britanic şi 
american, prin care se stabilea că atacul peste Canalul 
Mânecii va constitui principalul efort ofensiv al celor două 
state în Europa. Hotărârea a fost luată în aprilie 1942. 

Istoria dovedeşte că nimic nu e mai greu într-un război 
decât să respecţi cu stricteţe planul strategic iniţial. 
Perspective neprevăzute şi ademenitoare, pe de o parte, şi 


neaşteptate dificultăţi şi primejdii, pe de altă parte, te 
îndeamnă mereu să renunţi la linia de acţiune stabilită, în 
favoarea alteia. Debarcarea în Europa nu a făcut nici ea 
excepţie de la regulă: felul cum s-a realizat planul era 
departe de modul în care fusese conceput. În nenumărate 
rânduri s-a recurs la argumente, linguşiri şi implorări pentru 
a se obţine abandonarea lui. Dar războiul în Europa a fost, 
în cele din urmă, câştigat deoarece, înfruntând toate 
necazurile şi rezistând tuturor ispitelor, fără a ţine seama 
de dificultăţi, de întârzieri, de presiuni sau de avantajoasele 
operaţii preliminare în Mediterana, care ofereau ele însele 
tentaţia de a da uitării proiectul iniţial, preşedintele 
Roosevelt, generalul Marshall şi mulţi alţii nu s-au abătut 
nici o clipă de la țelul stabilit, acela de a efectua, cât mai 
curând cu putinţă, o debarcare pe scară mare în Europa, 
trecând peste Canalul Mânecii. 


Capitolul al IV-lea 


Platformă pentru debarcare 


La foarte scurtă vreme după înapoierea sa de la 
conferinţa ţinută la Londra în aprilie, generalul Marshall m-a 
convocat în biroul său pentru a-mi spune că, în cursul 
şederii sale acolo, nu prea avusese prilejul să ia cunoştinţă 
de activitatea americanilor. Il pusese însă pe gânduri faptul 
că ofiţerii noştri detaşaţi în capitala Angliei nu erau la 
curent cu problemele şi obiectivele de anvergură ale 
Departamentului de Război. Mai precis, ei nu ştiau aproape 
nimic despre planurile în curs de definitivare, conform 
cărora insulele britanice urmau să fie transformate în cea 
mai mare bază militară din întreaga istorie. Marshall mi-a 
ordonat să plec la Londra pentru a vedea ce puteam face 
ca să remediez această situaţie şi pentru a mă întoarce cu 
recomandări privind viitoarea organizare şi dezvoltare a 
forţelor noastre în Europa. l-am cerut permisiunea să iau cu 
mine pe generalul-maior Mark Clark, pe atunci şeful de stat- 
major al generalului McNair, comandantul forţelor de uscat. 
Puneam mare preţ pe părerea lui Clark despre Anglia ca 
teren de instrucţie şi de concentrare a forţelor noastre. 

Am plecat în a doua jumătate a lunii mai. Avionul nostru 
a mers pe ruta de nord, creată de forţele aeriene ale 
armatei americane şi menită să joace un rol de seamă în 
înfrângerea Axei în Europa. Aerodromurile construite în 
statul Mâine, în Newfoundland, Labrador, Groenlanda, 
Islanda şi Scoţia au permis tuturor avioanelor noastre, până 
şi celor de vânătoare, să ajungă în Europa. Fără această 
rută, construită în ciuda dificultăţilor, a tendinţelor la 
demoralizare, ba chiar a unui profund scepticism faţă de 
posibilităţile ei de utilizare, cu greu ne-am fi putut menţine 
forţele trimise în Europa. 


La sosirea în Anglia ne-a întâmpinat generalul-maior 
James E. Chaney, care fusese detaşat acolo ca "observator 
militar” înainte de intrarea noastră în război. Nici lui, nici 
micului său stat-major nu li se dăduse ocazia să se 
familiarizeze cu revoluţionarele prefaceri care avuseseră loc 
între timp în Statele Unite, aşa că erau complet dezorientaţi 
în sincerele lor încercări de a contribui la efortul de război. 
Ajunseseră la un punct mort, de unde nu mai puteau scăpa 
decât întorcându-se în Statele Unite. Până la acea dată, 
războiul din Pacific preocupase într-atât comandamentul 
american, încât mai că dăduse uitării micul nostru grup de 
la Londra. Lumina reflectoarelor nu se aţintise încă asupra 
scenei europene. 

Grupul nostru de inspecţie a stat zece zile în Regatul 
Unit. Înapoindu-mă în S.U.A., am raportat şefului Marelui 
Stat-Major că, după părerea mea, răspunderea forţelor 
americane în Europa trebuia să revină cuiva care să fie 
perfect la curent cu planurile guvernului Statelor Unite şi 
care să cunoască destul de bine capacităţile noastre de a 
forma unităţi de uscat, aeriene şi navale, precum şi de a le 
dota cu tehnica de luptă necesară unor ofensive. Cu 
obişnuita lui promptitudine, generalul Marshall m-a întrebat 
pe cine propun. De data aceasta aveam răspunsul gata: l- 
am propus pe generalul McNarney. Ştiam că el mai fusese 
detaşat pe câteva luni la Londra într-o perioadă anterioară, 
că se familiarizase pe deplin cu mecanismul ministerelor de 
resort şi că-i cunoştea pe mulţi dintre ofiţerii oare deţineau 
acolo posturi de răspundere. In afară de aceasta, primele 
operaţii ce urmau a fi întreprinse de americani pornind din 
Anglia aveau să se limiteze, după toate probabilitățile, la o 
serie de raiduri aeriene, deoarece concentrarea enormelor 
forţe de aviaţie prevăzută în planul de debarcare trebuia să 
ducă, în primul rând, la iniţierea unei lungi şi viguroase 
campanii de bombardamente. În sfârşit, ştiam că generalul 
McNamey avea o profundă încredere în capacitatea forţelor 
aeriene de a înlesni o debarcare în Franţa. 


Şeful Marelui Stat-Major a respins propunerea mea. Abia 
îl numise pe McNarney ca locţiitor al său şi nu exista nici un 
alt ofiţer potrivit pentru acest post. Pentru a asigura 
integrarea serviciilor armatei şi a crea un climat de 
încredere reciprocă, generalul Marshall era de părere că în 
perioada aceea locţiitorul său trebuia să aparţină forţelor 
aeriene. 

La 8 iunie am prezentat şefului Marelui Stat-Major un 
proiect de "Directive pentru comandantul suprem al 
teatrului de operații european”, care prevedeau un 
comandament unic al tuturor forţelor dislocate pe frontul 
european. Am atras atenţia generalului Marshall să citească 
foarte atent acel text înainte de a-i da drumul, deoarece 
avea să constituie, probabil, un document important în 
fazele ulterioare ale războiului. Îmi amintesc şi astăzi 
răspunsul lui: 

— Nici vorbă că-l voi citi. S-ar putea să fii cel care va 
traduce planul în viaţă. În această eventualitate, când poţi 
pleca? 

Peste trei zile, generalul Marshall mi-a anunţat numirea 
mea oficială în fruntea teatrului de operaţii din Europa. 

Fireşte, m-am întrebat adesea cum anume s-a ajuns la 
această hotărâre, la prima vedere neaşteptată. Generalul 
Marshall nu mi-a suflat niciodată vreun cuvinţel, dar mi-am 
dat seama, bineînţeles, că hotărârea nu era neaşteptată 
decât pentru mine şi că el chibzuise îndelung înainte de ao 
lua. Cărui ostaş nu-i surâde trecerea de la statul-major la un 
post de comandă pe câmpul de luptă? Dar, în cazul de faţă, 
povara responsabilităţii era atât de grea, încât făcea să-mi 
piară orice sentiment de orgoliu personal, şi atât de 
complicată, încât nu-mi mai vedeam capul de treburi. 
Oricum, ordinul primit pe neaşteptate m-a aruncat într-un 
vârtej de pregătiri, legate în majoritatea lor de predarea 
sarcinilor pe care le aveam la Departamentul de Război în 
mâinile urmaşului meu, generalul Handy. 

Am avut întrevederi cu câţiva înalţi demnitari. Dintr-o 
scurtă convorbire cu secretarul Departamentului de Război, 


Stimson, am rămas cu impresia că el sconta pe foarte 
curând o declanşare a operaţiilor ofensive. l-am atras 
atenţia că orice atac împotriva continentului european va 
trebui precedat de o lungă perioadă de concentrare a 
forţelor, dar, cu acest prilej, am aflat că sprijinea cu 
fermitate planul nostru. 

Ceva mai târziu am fost convocat la Casa Albă, unde 
preşedintele Roosevelt şi oaspetele lui, primul ministru 
Churchill, s-au întreţinut amical cu mine. Discuţia nu a avut 
nici o semnificaţie militară, dar era prima oară când 
stăteam de vorbă cu vreunul dintre cei doi oameni de stat. 
Germanii tocmai ocupaseră portul Tobruk, în deşertul nord- 
african, şi în toată tabăra aliată domnea jalea. Cei doi 
conducători însă nu vădeau nici un semn de pesimism. Era 
o desfătare să constaţi că se gândeau la ofensivă şi 
victorie, nu la defensivă şi înfrângere. 

Am avut, de asemenea, o întrevedere cu amiralul King - 
un ofiţer de marină cu o fire combativă, tăios, hotărât şi 
adesea atât de lipsit de menajamente, încât îi băga în 
sperieţi pe subalterni. In discuţia purtată mi-a subliniat că 
misiunea cu care plecam în Anglia marca prima tentativă 
deliberată a forţelor armate americane de a institui un 
comandament unic pentru o campanie de o durată 
nedefinită. Amiralul m-a asigurat că va face tot ce-i va sta 
în putinţă pentru a da consistenţă rangului meu de 
"comandant” al tuturor forţelor americane dislocate în 
Europa. Adăugind că nici nu voia să audă de pălăvrăgeli 
neroade cum că autoritatea mea s-ar bizui pe "colaborare şi 
interesul suprem”, el a insistat asupra necesităţii de a 
exista o unică responsabilitate şi o unică autoritate. King m- 
a invitat călduros să intru în contact personal cu el ori de 
câte ori mi se va părea că marina încalcă, cu intenţie sau 
fără, acest principiu. 

Erau lucruri de o importanţă vitală pentru mine, deoarece 
până atunci regulamentul comun al forţelor terestre şi 
navale în campanie avusese drept criteriu "interesul 
suprem”, pentru a stabili căreia dintre cele două genuri de 


armă Îi reveneau autoritatea şi  responsabilitatea 
conducerii. 

Generalul Clark şi cu mine am plecat din Washington la 
sfârşitul lui iunie 1942 împreună cu câțiva colaboratori. De 
data aceasta, despărțirea de familie mi s-a părut deosebit 
de grea, deşi, într-un fel, nu era decât o reeditare a unor 
situații similare care se iviseră de-a lungul multor ani. Am 
petrecut două zile împreună cu fiul meu, venit de la West 
Point, şi cu soția, după care am plecat. 

Grupul nostru a ajuns fără nici un incident în Anglia, unde 
am preluat imediat comanda forţelor de uscat americane 
de pe teatrul de operaţii european, care se reducea pe 
atunci la Regatul Unit şi Islanda. Conform deprinderii, 
căpătate de la izbucnirea războiului, de a fabrica câte un 
cuvânt nou din inițialele altora, această titulatură a devenit 
repede cunoscută sub numele larg răspândit de ETOUSA*. 

Statele Unite au creat teatrul de operaţii în Europa cu 
scopul de a pregăti participarea americană la debarcarea 
pe continent, pe care guvernele Marii Britanii şi S.U.A. 
căzuseră de acord să o considere drept principalul efort 
strategic îndreptat spre înfrângerea Germaniei. lată câteva 
scurte extrase din directive: 

"Comandantul suprem... al teatrului european... va 
conduce toate forţele de uscat ale S.U.A. şi personalul aflat 
acum pe teatrul de operaţii european sau trimis ulterior 
acolo, inclusiv orice unitate de infanterie maritimă care ar fi 
detaşată pentru a lupta împreună cu armata de uscat. 

Conform acordului dintre Departamentul de Război şi 
Departamentul Marinei Militare, planificarea şi controlul 
operativ... vor fi exercitate de către comandantul suprem... 
în ceea ce priveşte toate forţele navale ale S.U.A. dislocate 
pe acest teatru. 

Comandantului suprem al teatrului de operaţii european 
îi revin sarcinile tactice, strategice, teritoriale şi 
administrative ale unui comandant de front, cu restricţiile 

cuvenite pe insulele britanice, pentru a evita orice violare a 
suveranităţii britanice. 

Misiunea comandantului suprem al teatrului de operaţii 
european va consta în a pregăti şi executa operaţii militare 
pe teatrul european împotriva puterilor Axei şi a aliaţilor 
lor”. 

Pe la sfârşitul lui iunie 1942, presa din Statele Unite şi 
Marea Britanie se făcea ecoul apelului sovietic la 
deschiderea unui "al doilea front”. Era un lucru care punea 
la grea încercare pe militarii de carieră, nu pentru că ar fi 
avut ceva de obiectat împotriva acestei idei, ci pentru că 
nerăbdarea opiniei publice dovedea limpede desăvârşita ei 
ignoranță în problemele respective, mai ales în privinţa 
răgazului necesar pentru lansarea unei astfel de operaţii. 
Celui care nu înţelege cât de cât complexitatea acestor 
probleme îi va rămâne ininteligibilă şi fără sens orice 
relatare a celor întâmplate în cursul următorilor doi ani. 
Pentru a contribui la o mai bună înţelegere, iată câteva 
date statistice. 

La 6 iunie 1944, când a avut loc debarcarea în nord- 
vestul Europei, în Anglia se aflau gata de luptă: 

17 divizii ale Imperiului britanic, printre care 3 
canadiene; 
20 divizii americane; 
1 divizie franceză; 
1 divizie poloneză; 

5 049 avioane de vânătoare; 

3 467 bombardiere grele; 

1 645 bombardiere medii, uşoare şi avioane-torpiloare; 

698 alte aparate de luptă; 
2 316 avioane de transport; 
2 591 planoare; 
233 L.S.T.-uri ? (vase mari, capabile să debarce direct 
pe plajă tancuri şi camioane grele); 
835 L.C.T.-uri 5%; 
6 cuirasate şi 2 monitoare; 


23 Landing Ship, Tarik. — Nota trad. . 


22 crucişătoare; 

93 distrugătoare; 

59 nave militare mai mici, în afara vedetelor-torpiloare 
americane, a P.T.B.-urilor” şi a puitoarelor de mine; 

255 dragoare de mine. 

Avioanele de luptă enumerate mai sus nu cuprind decât 
pe cele efectiv încadrate în escadrile. In total, navele de 
desant, vasele comerciale şi navele militare au trecut de 6 
000, cifră în care nu intră "raţele” sau tancurile-amfibii. 

In afară de acestea se mai găseau în Anglia puternice 
contingente de trupe la bazele noastre, unităţi de transport, 
echipe de întreţinere pe aerodromuri, numeroase spitale şi 
tot soiul de baze de reparaţii şi întreţinere. Forţele aliate 
aparţinând corpului expediționar totalizau în acea zi 
2.876.439 de ofiţeri şi soldaţi. Li se adăugau 41 de divizii în 
Statele Unite împreună cu tehnica lor de luptă şi cu 
aprovizionarea materială necesară, gata de a pleca pe cât 
de repede puteau să le primească porturile din Anglia şi 
cele ce vor fi fost cucerite pe continent. În plus, 10 divizii 
suplimentare, printre care şi câteva franceze, urmau să 
efectueze o debarcare în sectorul mediteranean. 

O parte dintre cele mai importante şi mai vitale tehnici 
de luptă nu ne-au sosit în Marea Britanie decât în mai 1944, 
în ajunul debarcării. 

Să vedem care era situaţia în iunie 1942. 

Statele Unite abia se angrenau în activitatea de 
mobilizare şi pregătire de luptă a forţelor lor terestre, 
navale şi aeriene. In Irlanda de Nord nu sosiseră decât 
Divizia 34 infanterie, Divizia 1 blindată şi mici detaşamente 
ale forţelor aeriene americane, toate având la bază doar o 
pregătire parţială. Cea mai mare parte din tehnica de luptă 
navală, aeriană şi terestră încă nu fusese creată. Unele 
nave de desant nu se aflau nici măcar în stare de proiect. 
Limitele de care se izbea producţia industrială erau 


SA Landing Craft, Tank — navă de desant peniru tancuri, cn un deplasament mai mic decît L.S.T. — 
Nota trad. 


22 Petrol Torpedo Boat — vedetă-torpiloare în flota de război britanică. — Nota trad. 


suficiente pentru a exclude orice posibilitate de debarcare 
pe scară mare în 1942 sau la începutul lui 1943. De fapt, nu 
a trecut mult până să devină clar că, dacă nu vom pune 
practic întreaga producţie industrială a Statelor Unite şi 
Angliei în slujba unui singur ţel - debarcarea în Europa -, 
operaţia nu va putea avea loc înainte de începutul anului 
1944. 

Desigur, nu ne era îngăduit să explicăm publicului 
asemenea lucruri. Inamicul ar fi dat mult să ştie ce 
perspective aveam cu privire la asigurarea materială a 
debarcării şi noi ne străduiam din răsputeri să-i blocăm 
orice acces la astfel de informaţii. 

Incă înainte de sosirea mea, armata americană îşi 
instalase cartierul general într-un bloc impozant din inima 
Londrei. Nu-mi surâdea deloc ideea unui comandament 
care funcţiona în centrul unei metropole, dar nu aveam 
deocamdată altă soluţie. Criza de spaţiu se făcea resimţită, 
şi majoritatea hotelurilor şi a celorlalte clădiri disponibile se 
aflau lângă Grosvenor Square, unde era situat şi cartierul 
meu general. La început, o bună parte din activitatea 
noastră a constat dintr-o serie de şedinţe cu reprezentanţii 
autorităţilor civile şi militare britanice. Or, lipsa mijloacelor 
de transport ne obliga să locuim cât mai aproape de 
punctele noastre principale de contact. Adăugind că nu am 
găsit afară din oraş o clădire destul de încăpătoare pentru 
personalul nostru şi că nu eram încă în stare să construim 
baracamente, este lesne de înţeles de ce am suferit o 
înfrângere în prima mea bătălie organizatorică şi de ce m- 
am resemnat să mă stabilesc temporar la Londra. 

Statul-Major General al forţelor navale americane în 
Europa avea în fruntea sa pe amiralul Stark, fostul şef al 
Operaţiilor navale. Biroul său era independent de al meu, 
dar imediat ce am sosit în Anglia, Stark a venit la mine şi 
mi-a declarat: 

— Singura mea rațiune de existenţă este să fiu de folos 
forţelor armate americane în Europa. Puteţi veni la mine cu 


orice dorinţă, la orice oră din zi sau din noapte. Şi spuneți- 
mi ”Betty”. Porecla asta o port de când am intrat la marină. 

Forţele navale americane ce-mi fuseseră repartizate 
pentru operația proiectată se aflau sub comanda 
subalternului meu direct, contraamiralul Andrew C. Bennett, 
care s-a prezentat la mine de îndată ce am sosit la Londra. 
Vreme de multe luni, detaşamentul naval pus la dispoziţia 
mea nu prea avea să primească alte sarcini, în afara 
pregătirii de luptă. Aceasta reprezenta însă un element 
important în planurile noastre: o debarcare pe continent nu 
era de conceput fără o prealabilă instrucţie pe scară mare 
în vederea unor operaţii amfibii. 

Prima mea treabă a fost de a închega şi organiza un 
colectiv de muncă. Generalul Marshall mi-a aprobat cererea 
de a-l numi pe generalul de brigadă Walter Bedell Smith în 
postul de şef al statului meu major. Un veritabil dar al 
cerului, acest om cunoştea pe de rost fiecare amănunt, 
fiind, totodată, capabil de a sesiza în mod clar problemele 
de ansamblu. Serios, harnic şi leal, el s-a dovedit la fel de 
eficient în anumite şedinţe dificile, ca şi în activitatea 
profesională. Ferm din fire şi tăios din instinct, generalul 
Smith instaura o atmosferă de armonie fără a recurge la 
împăciuitorism şi dobândise o reputaţie demnă de invidie în 
rândul mai tuturor armatelor şi guvernelor din Europa. A 
sosit la Londra în ziua de 7 septembrie şi între noi doi s-a 
legat o prietenie personală, dublată de o colaborare 
oficială, care a durat în tot cursul războiului. 

Deşi planurile prevedeau că efectivele noastre se vor 
număra cu milioanele în faza finală, eram hotărit să mă 
feresc de plaga unei supraorganizări prea timpurii a forţelor 
de uscat. Pentru început am adus din Statele Unite doar 
statul-major al Corpului 2 armată, plasându-l pe cea mai 
înaltă treaptă ierarhică şi numind în fruntea lui pe generalul 
Clark. Ştiam că, în lunile ce aveau să urmeze până la 
strângerea efectivelor necesare pentru o ofensivă de mare 
amploare, aveam timp destul pentru a aduce în Anglia cele 
câteva  comandamente ale armatelor care ne erau 


necesare. Am evitat astfel confuzia pe care ar fi iscat-o cu 
siguranţă prezenta simultană a unui număr prea mare de 
ofiţeri superiori care n-ar prea fi avut ce face, sporind doar 
înghesuiala generală. Alcătuind diversele state-majore de 
jos în sus, făceam o treabă concretă şi precisă, rezervându- 
ne timpul pentru a alege cu grijă comandanții de mari 
unităţi. Corpul 2 armată a fost încartiruit la Salisbury Plain, 
cel mai bun centru de instrucţie din Regatul Unit. 

În fruntea serviciilor de asigurare tehnico-materială, 
generalul-maior John C. H. Lee s-a apucat imediat să aducă 
la îndeplinire cumplita sarcină de a amenaja o serie de 
porturi şi de a construi depozite, bivuacuri, aerodromuri şi 
ateliere de reparaţii, toate acestea fiind indispensabile 
pentru a lansa un atac de la bazele din Anglia. S-ar putea 
scrie o carte întreagă numai despre munca desfăşurată sub 
conducerea generalului Lee, într-atât a fost ea de uriaşă ca 
proporţii şi de importantă pentru succesul nostru. Doi ani 
mai târziu, atunci când s-a declanşat operaţia debarcării, 
Regatul Unit era un gigantic conglomerat de baze aeriene, 
ateliere, depozite şi tabere militare. Pe vremea aceea 
circula gluma că fără nenumăratele baloane captive de 
baraj care pluteau permanent pe cerul Angliei, insulele 
britanice s-ar fi scufundat în mare. 

Din punct de vedere organizatoric, fiecare comandament 
american în Europa era structurat, conform schemei 
convenţionale, într-un stat-major general şi unul special. 
Încă de la început şi în tot cursul campaniilor noastre 
ulterioare, ne-a dat de furcă întrebarea: cum să separăm 
activitatea administrativă de cea operativă fără a mai 
înfiinţa încă un stat-major? Legile şi regulamentele 
americane atribuie comandantului suprem al unui teatru de 
luptă o enormă autoritate şi responsabilitate administrativă, 
pe care, în mare parte, el trebuie să le exercite personal. A 
lua de pe umerii unui stat-major mobil, cu misiuni tactice, 
imensul volum al acestei munci (care trebuie făcută de 
obicei la un cartier general fix şi stabil) şi a folosi, totodată, 
cu chibzuinţă cadrele de înaltă calificare a constituit 


întotdeauna o problemă. Dificultăţile s-au ivit de la bun 
început, dar ele au devenit cu adevărat supărătoare atunci 
când mi s-a încredinţat în plus sarcina de a comanda forţele 
aliate. Într-un prim stadiu am adoptat o soluţie temporară, 
plecând de la premisa că Anglia ca atare va fi de fapt numai 
o bază, nu şi un teatru de operaţii. In calitatea sa de 
comandant al serviciului de asigurare tehnico-materială şi 
al bazei noastre în Marea Bnitanie, generalul Lee a preluat 
şi munca administrativă. 

Timpul ne zorea să trecem la organizarea forţelor 
aeriene. Cât mai curând cu putinţă intenţionam să 
participăm la campania de bombardament împotriva 
Germaniei. Teatrului nostru de luptă îi fusese repartizată 
Flota 8 aeriană, de sub comanda generalului Spaatz. Din 
iulie, când a sosit la Londra, şi până la ultimul foc de armă 
care a răsunat victorios în Europa, el nu s-a mai despărţit 
de mine. În aproape trei ani de luptă, cu fiecare zi ce 
trecea, găseam noi motive pentru a mulţumi zeilor 
războiului şi Departamentului de Război pentru darul pe 
care mi-l făcuseră în persoana lui "”Tooey” Spaatz. Era atât 
de modest şi de timid, se ferea cu atâta grijă de orice 
reclamă, încât e probabil că publicul larg nu a ajuns 
niciodată să-i cunoască pe deplin calităţile. 

Era firesc ca o acţiune de proporţiile debarcării să ridice o 
puzderie de probleme organizatorice. Ele fuseseră 
prevăzute şi nu a trecut mult până la rezolvarea lor, cel 
puţin cât priveşte nevoile imediate. Unic în felul său era 
însă un alt domeniu, căruia a trebuit să-i acordăm o foarte 
mare atenţie: e vorba de modul cum se încadrau în viaţa de 
zi cu zi a englezilor activităţile noastre pe tărâmul pregătirii 
de luptă, al construcţiilor şi al măsurilor organizatorice. 

Planul de a aduce în Marea Britanie masivele noastre 
forţe militare cerea din partea acestor insule dens populate 
efortul de a se pregăti pentru găzduirea a două milioane de 
americani şi de a le crea toate condiţiile necesare 
pregătirilor pentru marea debarcare, inclusiv terenurile de 
instrucţie. Criza alimentară a Angliei dusese deja la un 


program de cultivare intensivă a fiecărui petic de pământ, 
oricât de neînsemnat ar fi fost; pentru a se economisi 
combustibilul şi energia electrică, se desfiinţaseră toate 
mijloacele de transport şi toate instalaţiile electrice care nu 
erau absolut indispensabile. Amicala noastră invazie avea 
să arunce o povară considerabil mai grea pe umerii 
populaţiei. Intreaga suprafaţă a insulelor britanice nu 
depăşeşte decât cu puţin pe cea a statului Colorado şi 
unele porţiuni erau fie inutilizabile, fie necorespunzătoare 
scopurilor noastre. Irlanda de Sud era neutră, iar Scoţia 
dispunea de puţine terenuri convenabile pentru instrucţie. 
Dacă unele trupe ale noastre staţionau în Irlanda de Nord, 
aproape tot restul trebuia încartiruit în zonele aglomerate 
din centrul şi sudul Angliei. Era de aşteptat, aşadar, să se 
nască inevitabile conflicte cu populaţia civilă şi, în ciuda 
celor mai bune intenţii de ambele părţi, ne vedeam siliţi să 
anticipam - şi pe cât posibil să prevenim - o serie de 
fricţiuni reciproce, care ar fi dus în mod firesc la dispute, 
punând bete în roate efortului de război. 

Cu excepţia primului război mondial, opinia publică din 
Statele Unite considera îndeobşte că conflictele dintre ţările 
europene nu-i privesc decit pe europeni. lată de ce era 
aproape sigur că, odată sosit în Anglia, mai fiecare soldat 
american se va socoti un cruciat cu stea în frunte, trimis 
peste ocean pentru a salva pe britanici de la pieire. Fireşte, 
el se va aştepta să fie tratat ca atare. Pe de altă parte, 
englezul se considera el însuşi salvatorul democraţiei, cu 
atât mai mult cu cât, vreme de un an încheiat, ţinuse piept 
nazismului şi atacurilor Axei de unul singur şi cu o neclintită 
dârzenie. O greşită înţelegere a acestei atitudini putea să 
aibă consecinţe nefericite. 

Problema ar fi fost mai puţin acută dacă în Regatul Unit 
ar fi existat întinse spaţii disponibile. Dar, din cauza 
densităţii populaţiei, fiecare soldat american ajuns acolo 
contribuia parţial la înrăutățirea condiţiilor de trai. Fiecare 
camion american care trecea pe stradă şi fiecare fâşie de 


teren care nu mai putea fi cultivată stârneau noi 
nemulțumiri. 

Din fericire, toate acestea fuseseră prevăzute şi discutate 
deschis cu cei care dirijau efortul de război al Angliei. 
Principalul nostru colaborator era Brendan Bracken, 
ministrul informaţiilor. Personalitate, pare-se, la fel de 
controversată în viaţa politică britanică ca şi Harry Hopkins 
în cea americană, Bracken ne-a dat întotdeauna o mină de 
ajutor şi, lucru de egală importanţă, era un om plin de 
hotărâre şi de energie. Avea şi o altă trăsătură, frapantă 
mai ales la un englez, care trece de obicei drept un model 
de conservatorism şi corectitudine. Am crezut totdeauna că 
supremaţia mondială în materie de limbaj pitoresc aparţine 
cow-boy-ului american, dar mi-am schimbat părerea după 
ce l-am cunoscut pe Bracken. Efectul coloratelor sale 
expresii era cu atât mai puternic, cu cât ele erau debitate 
de o voce care scârţâia strident. 

Lucrând cot la cot cu admirabila echipă de la Ministerul 
Informaţiilor, am elaborat un ciclu de programe intensive, 
menite să-i ajute pe americanii proaspăt veniţi să se 
adapteze la viaţa extrem de complexă a unei zone dens 
populate, în aşa fel încât inconvenientele să fie reduse la 
minimum. Dintre aceste programe, cel mai mare succes l-a 
înregistrat, probabil, munca educativă dusă de ambele 
părţi, pe care am îmbinat-o cu contactele organizate atât în 
locuri publice, cât şi la domiciliile particulare ale cetăţenilor. 
Graţie lui Brendan Bracken, englezii erau permanent la 
curent cu evoluţia situaţiei. El explica de ce întregii 
populaţii i se cereau noi sacrificii, de ce trebuiau să se 
creeze noi spaţii de cazare şi de ce era necesară multă 
îngăduinţă din partea tuturor. In acelaşi timp, noi difuzam 
broşuri şi alte tipărituri educative în rândul trupelor 
americane înainte de îmbarcarea lor în Statele Unite cu 
destinaţia Anglia. Scrise în diverse limbi materne şi dialecte 
locale, textele conţineau indicaţii precise, de natură să 
uşureze procesul de adaptare a soldaţilor noştri la noul lor 
mediu. 


Ori de câte ori era cu putinţă, noii veniţi erau duşi într-o 
scurtă vizită prin regiunile bombardate ale Angliei. Crucea 
Roşie americană şi câteva organizaţii de asistenţă socială 
din Marea Britanie au colaborat la lansarea unei acţiuni 
sistematice de invitare a militarilor americani în familii 
engleze. Nu am cunoscut vreun soldat de-al nostru care, 
după un sfârşit de săptămână petrecut ca oaspete al unei 
astfel de familii, să nu fi rămas cu convingerea că Statele 
Unite aveau un aliat sigur şi de nădejde. În schimb, am aflat 
de cazuri când, din dorinţa de a fi cât mai ospitaliere, 
gazdele foloseau rațiile lor pe câte o săptămână întreagă 
pentru a primi pe musafirul american de duminică. Imediat 
am recomandat alor noştri să ducă cu ei propriile lor raţii 
atunci când mergeau în vizită; simultan, o campanie 
propagandistică a explicat englezilor atitudinea noastră, 
pentru a le menaja orgoliul de gazdă şi a evita situaţiile 
penibile. Oriunde ne pândeau neplăceri, am luat măsuri 
preventive, care, în general, au fost încununate de succes. 
Nota dominantă a campaniei consta în evitarea exceselor 
de sentimentalism şi în axarea tuturor programelor noastre 
pe fapte concrete, cu accent pe posibilitatea oferită 
fiecăruia de a descoperi el însuşi faptele. Orice om care a 
deţinut un post de răspundere în Anglia acelei epoci va 
încerca totdeauna un sentiment de recunoştinţă pentru 
contribuţia adusă de ambele părţi la climatul de colaborare, 
bună înțelegere şi prietenie care domnea aproape 
pretutindeni. 

Problemele de acest gen au scos imediat la lumină 
necesitatea ca fiecare stat-major să dispună de un serviciu 
de informare publică cât mai eficient. Preocuparea noastră 
era cu atât mai acută cu cât trebuia să furnizăm celor două 
populaţii - americană şi engleză - informaţii pe teme foarte 
variate. În ceea ce mă priveşte, am inaugurat sistemul de a 
ţine scurte conferinţe de presă cu caracter neoficial, al 
căror scop era dezbaterea unor probleme de interes 
reciproc şi căutarea unor soluţii comune. Am insistat ca 
ziariştii să fie trataţi ca şi cum ar fi fost membri ai statului 


meu major. Mi-am manifestat întotdeauna respectul faţă de 
răspunderile lor colective în cadrul războiului şi ei s-au 
comportat la fel faţă de mine. 

Prima conferinţă de presă ţinută de mine s-a soldat cu un 
rezultat bizar. Inainte de sosirea mea în Anglia, cenzura 
comandamentului american suprima orice ştire sau 
comentariu pe marginea măruntelor fricţiuni ivite între 
soldaţii americani de culoare şi alţi militari sau civili. Aceste 
incidente aveau adesea ca punct de plecare relaţiile 
personale care se creaseră între negrii din armata noastră 
şi tinerele englezoaice. Cu excepţia celor din oraşele mari şi 
din rândul claselor avute, britanicii nu împărtăşesc 
sentimentele de superioritate rasială care se manifestă atât 
de puternic în Statele Unite. Fetei dintr-un orăşel englezesc 
de provincie i se părea la fel de firesc să meargă la cinema 
sau la dans cu un negru ca şi cu un alb. Era un lucru pe 
care albii din armata americană nu-l puteau înţelege. Din 
cauza aceasta se iscau adesea încăierări şi albilor noştri nu 
le-a venit să-şi creadă ochilor când au constatat că ziarele 
britanice erau categoric de partea negrilor. 

Aflând la conferinţa de presă că ştirile de acest gen 
cădeau sub interdicţia cenzurii, am revocat pe loc ordinul şi 
le-am spus gazetarilor că pot scrie ce vor, rugându-i doar să 
nu piardă din vedere perspectivele de mai largă amploare. 
Spre surprinderea mea, câţiva ziarişti au luat cuvântul, 
cerându-mi să nu ridic interdicţia şi aducând o serie de 
argumente în sprijinul acestei teze. Pescuitorii în apă 
tulbure, susțineau ei, vor exagera importanţa incidentelor, 
iar ştirile publicate pe marginea lor vor stârni disensiuni în 
Statele Unite. Le-am mulţumit, dar am rămas la punctul 
meu de vedere, urmarea fiind că niciuna dintre relatările 
apărute ulterior nu a provocat vreo agitaţie cu adevărat 
serioasă. Era o lecţie pe care m-am străduit să nu o uit 
niciodată. 

Trebuia să facem paşi înainte pe mai multe planuri 
deodată - administraţie, pregătire, instrucţie, planificare. 
Din pricina unor deficienţe mai vechi ale armatei noastre, în 


rândul soldaților americani domnea o  consternantă 
incapacitate de a discerne cauzele fundamentale ale 
războiului. Deosebirile dintre democraţie şi totalitarism 
constituiau subiecte care prezentau un interes de natură 
mai curând academică decât personală. Soldaţii nu 
înțelegeau câtuşi de puţin de ce se amestecau Statele Unite 
într-un conflict din Europa. Dar, indiferent de divergenţele 
de opinie ivite pe această temă înainte de intrarea noastră 
în război, acum era imperios necesar ca oamenii noştri să 
capete o explicaţie clară, simplă şi la îndemâna tuturor. O 
altă deficiență, decurgând din prima, o constituia lipsa de 
înţelegere a soldaţilor faţă de necesitatea disciplinei 
militare şi a pregătirii sistematice prin care să înveţe 
mânuirea armelor şi să se integreze în colective bine 
închegate. 

Ambele aspecte reveneau adesea în comentariile unor 
ziarişti dotați cu spirit de observaţie. Erau probleme care nu 
puteau fi ignorate - aşa cum încercau să facă unii 
comandanţi -, sub pretextul de complezenţă că trupele nu 
trecuseră încă prin "botezul focului”. Dintotdeauna dăinuie 
ciudata concepţie că, în acest domeniu, culmile perfecțiunii 
se ating instantaneu, odată cu primul ţiuit al unui glonte 
vrăjmaş. Fără îndoială, experienţa de luptă te învaţă 
anumite lucruri pe care nu ai cum să le asimilezi pe nici o 
altă cale. Tot atât de adevărat este însă că un comandant 
care-şi lasă unitatea să intre în foc fără ca ea să fi 
beneficiat în prealabil de nici un avantaj, nici o pregătire, 
nici o explicaţie utilă, se face vinovat de o gravă crimă faţă 
de soldaţii pe care-i conduce. 

Ostaşul trebuie să ştie pentru ce luptă - iată un punct 
asupra căruia s-ar părea că nu încap discuţii. Totuşi, mi-a 
fost dat să aud comandanţi care încercau să simplifice 
peste măsură această problemă psihologică, susţinând că 
ostaşii nu luptă decât din câteva motive elementare şi de 
ordin mai ales local. Printre acestea se numără mândria de 
a face parte dintr-o unitate, respectul faţă de părerea 
camarazilor şi devotamentul orb pentru superiorul imediat. 


Sunt lucruri importante, pe care nici un comandant înţelept 
nu le va neglija dacă vrea să aibă o unitate combatantă de 
prim rang, în care toţi ostașii să fie atât de bine pregătiţi, 
încât şansele de succes şi de supravieţuire să atingă nivelul 
maxim. Dar, în ciuda limbajului său zeflemist, uneori chiar 
cinic, soldatul este o făptură umană înzestrată cu 
inteligenţă; el pretinde, pe bună dreptate, să cunoască 
motivele fundamentale care au determinat ţara sa să intre 
în război, precum şi consecinţele diametral opuse pe care 
le-ar avea victoria sau înfrângerea. 

Odată cu încorporarea contingentului 1941, răspunderea 
pentru clarificarea unor astfel de probleme a revenit în mod 
aproape exclusiv comandanților militari. Dar aici îşi spunea 
cuvântul o flagrantă deficiență a procesului educativ din 
Statele Unite: după părerea mea, insistența cu care s-a pus 
accentul pe drepturile şi libertățile individuale ale 
cetăţeanului american lăsa în umbră un adevăr la fel de 
important, anume că privilegiile individului nu pot fi 
asigurate decât atâta vreme cât cetăţeanul acceptă să 
răspundă pe deplin de bunăstarea poporului care îi 
garantează exercitarea unor astfel de drepturi. 

Credinţa într-o cauză fundamentală reprezintă un factor 
cel puţin la fel de important pentru a repurta o victorie ca şi 
disciplina sau spiritul de corp, indiferent prin ce metode s-ar 
obţine ele. Ostaşii lui Cromwell mărşăluiau spre câmpul de 
luptă cântând imnuri. Disciplina lor de fier era dublată de o 
convingere interioară care nu-i părăsea niciodată, oricât de 
dramatică ar fi fost situaţia. 

Graţie soldaţilor amatori de porecle, clădirea din 
Grosvenor Square, sediul cartierului nostru general şi al 
Ambasadei americane, a fost botezat curând 
"Eisenhowerplatz”, nume sub care era menţionat din când 
în când până şi în presă. 

Din păcate, cartierul în care era situată nu-mi permitea 
să duc o viaţă personală tihnită. Ospitalitatea britanică şi 
prezenţa la Londra a unui mare număr de prieteni din 
Statele Unite dădeau naştere unui torent de invitaţii de tot 


soiul. În cele din urmă, pentru a evita incidentele inerente 
vieţii de hotel, m-am mutat cu domiciliul personal într-o vilă 
mică şi liniştită de la marginea oraşului. M-am instalat acolo 
împreună cu consilierul naval, comandorul Harry C. 
Butcher, şi cu ordonanța mea, sergentul Michael McKeogh. 
Doi militari de culoare, sergenţii John Moaney şi John Hunt, 
care se ocupau de întreţinerea; casei şi de pregătirea unor 
mese frugale, au rămas alături de mine tot restul războiului. 

Începând cu luna iulie şi până la capitularea Germaniei, 
nu am mai dat curs nici unei invitaţii, cu excepţia celor 
venite din partea primului ministru Churchill şi a 
reprezentanţilor forţelor armate americane sau britanice. 
Aceste reuniuni aveau însă ca principal obiect rezolvarea 
unor probleme de muncă. 

Vizitele pe la unităţi nu ajunseseră încă la proporţiile pe 
care aveau să le atingă ulterior, căci însuşi numărul 
unităţilor americane în Regatul Unit era încă destul de 
redus. Una dintre primele călătorii de acest gen am făcut-o 
în legătură cu cea dintâi operaţie ofensivă pe care am 
întreprins-o împotriva inamicului - un raid de 
bombardament în cinstea zilei de 4 iulie 1942. Obiectivele 
erau patru aerodromuri germane din Olanda. Cele şase 
aparate "Boston”, puse sub comanda căpitanului Charles C. 
Kegelman şi încadrate într-o formaţie britanică mai mare, 
au fost întâmpinate cu un foc intens de antiaeriană şi două 
dintre ele nu s-au mai înapoiat. Pentru a marca apariţia 
noastră pe câmpul de luptă european, am găsit răgazul să 
fac o vizită echipajelor chiar înainte de decolare şi să stau 
de vorbă cu supraviețuitorii după întoarcerea lor din raid. 

În toată perioada războiului, primul ministru Churchill a 
păstrat un contact atât de strâns cu toate teatrele de 
operaţii, încât devenise de fapt membru al Consiliului 
Britanic al Şefilor de State-Majore; nu-mi amintesc de vreo 
discuţie mai importantă ţinută acolo fără ca el să fi fost de 
faţă. 

Conducător înzestrat cu harul de a însufleţi oamenii, 
Churchill întruchipa parcă curajul şi perseverenţa Angliei 


atunci când e pusă la grea încercare şi spiritul ei 
conservator ori de câte ori repurtează o izbândă. Nutrind 
convingeri de o fermitate extraordinară, era un maestru în 
arta discuțiilor şi a dezbaterilor. Dăruindu-se fără 
precupeţire unei singure cauze - încheierea victorioasă a 
războiului - şi achitându-se destul de în treacăt de restul 
răspunderilor ce-i reveneau în calitate de prim-ministru al 
Marii Britanii, el se dovedea un adversar dificil atunci când 
propriile tale păreri nu-ţi permiteau să subscrii la punctul lui 
de vedere, în majoritatea cazurilor, problemele noastre se 
rezolvau pe baza unui acord aproape instantaneu, dar, din 
când în când, pe anumite teme importante, discuţia lua cu 
totul altă întorsătură. Chiar într-o convorbire purtată cu o 
singură persoană, Churchill era în stare să devină foarte 
retoric, dar, în acelaşi timp, forţa sa de voinţă dădea 
frazelor un ton firesc şi adecvat. Apelând cu aceeaşi 
uşurinţă la umor ca şi la patetism, împrumutând de la 
clasicii greci ca şi de la Donald răţoiul, folosea în sprijinul 
tezei sale tot ce-i putea servi - de la citate şi şabloane până 
la expresii grosolane de argou. 

ÎI admiram şi mi-era drag, lucru de care era perfect 
conştient şi pe care nu ezita să-l speculeze, încercând să 
mă atragă de partea lui în câte o discuţie. Totuşi, în ciuda 
voinţei sale neclintite, în niciuna dintre împrejurările în care 
opiniile noastre se dovedeau a fi diametral opuse, Churchill 
nu s-a purtat cu nimic mai puţin prieteneşte faţă de mine, 
chiar şi atunci când rămâneam până la capăt la părerea 
mea. De asemenea, el şi-a dat totdeauna multă osteneală 
să mă trateze cu tot respectul ce mi se cuvenea, mai întâi 
ca ofiţerul american cel mai înalt în grad din Anglia, apoi în 
calitate de comandant suprem al forţelor aliate în Europa. 
Studia cu pasiune istoria militară a diferitelor războaie din 
trecut şi nu exista discuţie cu el, fie şi pe teme pur 
profesionale, de pe urma căreia să nu ai ceva de învăţat. 
Dacă trebuia să accepte o măsură cu care nu era de acord, 
revenea mereu şi mereu la atac, încercând să-şi impună 
punctul de vedere, până în clipa când se trecea la 


executarea hotărârii luate. Odată acţiunea declanşată, avea 
darul să uite totul, din dorinţa de a duce treaba la bun 
sfârşit, şi, fără excepţie, se străduia să acorde un sprijin mai 
mare decât cel pe care-l făgăduise. In diferite perioade ale 
războiului, primul ministru şi cu mine ne-am situat pe poziţii 
potrivnice în câteva dintre cele mai critice situaţii pe care 
le-am avut de înfruntat. Dar, atâta vreme cât acţionam în 
limitele directivelor stabilite de cele două guverne aliate, 
Churchill nu avea nici un drept să se amestece. Nu-i mai 
rămânea decât fie să încerce să mă convingă, fie să 
atenteze pur şi simplu la concepţia de bază a alianţei 
noastre. Cu toate acestea, dacă ar fi fost o personalitate 
ceva mai puţin mare, ar fi putut să-mi facă infinit mai multe 
dificultăţi de tot soiul. Îi voi rămâne veşnic şi profund 
îndatorat pentru ireproşabila sa curtoazie şi pentru sprijinul 
neprecupeţit pe care mi l-a acordat, chiar şi atunci când 
anumite hotărâri importante nu-i erau pe plac. 

Munca de planificare şi organizare scotea uneori la iveală 
faptul că între concepţiile americane şi cele britanice 
existau deosebiri care săpau direct la temelia planului 
nostru de ansamblu. Deşi au fost discutate într-o atmosferă 
cordială şi obiectivă, problemele erau foarte serioase. Ori 
de câte ori intram în contradicţie eu el, primul ministru se 
bucura, bineînţeles, de sprijinul Cabinetului de Război 
britanic şi al consilierilor săi tehnici. Era inevitabil şi firesc 
să apară divergențe între noi. Diferenţele de condiţii 
geografice antrenează deosebiri în materie de doctrină 
militară, iar variatele experienţe din timpul războiului duc la 
concepţii strategice foarte puţin asemănătoare. Un 
exemplu ni l-a oferit, încă de la început, planul de utilizare a 
aviaţiei noastre de bombardament, care se dezvolta într-un 
ritm lent 

Comandamentul forţelor aeriene militare ale Statelor 
Unite preconiza raiduri de zi, efectuate de formaţii bine 
protejate şi având drept coloană vertebrală bombardierele 
de tip "Fortress”. Mi-am exprimat deplinul acord cu acest 
punct de vedere. Fiecare avion "Fortress” dispunea de zece 


mitraliere de calibru 0,50 pentru apărare. După părerea 
noastră, zburând în formaţii destul de strânse pentru a 
permite concentrarea unei enorme puteri de foc, ele puteau 
depăşi considerabil zona în care erau sub protecţia 
avioanelor de vânătoare, efectuând bombardamente de zi 
fără a suferi pierderi prea mari. 

Churchill era convins că greşim şi că S.U.A. îşi iroseau 
resursele şi energia în această tentativă. Generalul Spaatz 
ştia că uzinele americane lucrau încă de pe atunci la 
construcţia unor avioane de vânătoare cu rază mare de 
acţiune, pe care Flota 8 aeriană urma să le capete în 
termenul prevăzut pentru completarea efectivelor sale. Dar 
vreme de câteva luni, Spaatz trebuia să se mai 
mulţumească cu avioanele de vânătoare de tip P-39 şi P-40, 
care aveau o rază de acţiune foarte limitată - în jur de 300 
de mile. Churchill ne cerea cu insistenţă să abandonăm cu 
desăvârşire ideea bombardamentelor de zi şi să începem 
pregătirea echipajelor noastre pentru zboruri de noapte. La 
acea epocă, englezii aveau o experienţă mult mai mare 
decât noi în materie de aviaţie. Imediat după "bătălia 
Angliei” din 1940, ei se apucaseră să creeze cu mare trudă 
o flotă aeriană de bombardament, care putea lovi până 
departe, în inima Germaniei. Experienţa îi învățase să 
efectueze numai raiduri de noapte, altfel sufereau pierderi 
grele. În noaptea de 30 spre 31 mai 1942, britanicii au 
întreprins primul lor bombardament cu o mie de avioane, 
atacând oraşul Köln. Pierderile s-au ridicat la 42 de aparate. 

La lumina zilei, bombardierele engleze nu ar fi putut să 
se angajeze într-o astfel de acţiune decât cu preţul unor 
pierderi catastrofale. După părerea noastră, aceasta se 
datora faptului că avioanele britanice erau concepute cu 
scopul de a transporta o încărcătură masivă de bombe la 
mare distanţă, ceea ce se obținea pe seama vitezei şi a 
puterii de foc defensive. Avionul de vânătoare englez 
denumit "Spitfire” avea dezavantajul unei foarte scurte 
raze de acţiune, deşi în alte privinţe se număra printre cele 
mai  izbutite realizări aeronautice ale epocii. Deşi 


recunoşteau superioritatea puterii de foc defensive a 
formațiilor noastre de “Fortress”, englezii continuau să 
afirme că, dacă nu ne vom orienta repede spre 
bombardamente de noapte, vom suferi pierderi uriaşe şi 
eforturile noastre se vor dovedi zadarnice. 

Discuţiile pe această temă s-au lungit la nesfârşit, fără ca 
vreuna din părţi să se dea bătută. Cu toţii căzusem de 
acord că, în caz de reuşită, bombardamentele de precizie la 
lumina zilei ar fi cu mult superioare bombardamentelor 
nocturne "în zonă”, ţinând seama de rezultatele obţinute pe 
fiecare tonă de explozive. Discuţiile se axau, aşadar, pe un 
singur punct - posibilitatea de punere în practică. Poziţia 
adoptată de generalul Spaatz şi de mine avea aprobarea 
şefilor marilor state majore americane. Noi insistam ca 
sistemul pe care-l preconizam să fie supus unor probe şi 
verificări foarte minuţioase înainte de a ne lăsa convinşi să 
renunţăm la el. 

Câteva luni mai târziu, bilanţul final a arătat că ambele 
tabere avuseseră parțial dreptate. Atunci când 
bombardierele noastre grele au început să opereze în 
formaţii compacte, ieşind din raza de acţiune a vânătorii 
aliate, volumul focului lor de apărare a stârnit o asemenea 
stupoare în rândurile inamicului, încât o bucată de vreme 
am beneficiat de un grad foarte înalt de imunitate. Treptat 
însă, germanii au inventat noi tactici şi metode, începând 
să atace unităţile noastre cu puternice formaţii de 
vânătoare. Procentajul pierderilor americane a prins să 
crească rapid. La 13 iunie 1943, Flota 8 aeriană a S.U.A. a 
atacat portul Kiel cu 76 de bombardiere neînsoţite de 
vânătoare şi a pierdut 22. Într-un raid ulterior, din 291 de 
avioane am pierdut 60. Cu fiecare avion doborât ieşeau din 
luptă cel puţin zece ofiţeri şi soldaţi. In faţa unui asemenea 
procentaj de pierderi este cert că, dacă nu am fi trecut la 
producţia de masă a unui avion de vânătoare eficient şi cu 
rază mare de acţiune, ar fi trebuit să ne modificăm 
programul de bombardament şi n-am mai fi pătruns în 


spaţiul aerian al Germaniei decât sub mantia întunericului 
sau a vremii proaste. 

Dar pe vremea când aveau loc dezbaterile despre care 
am vorbit, aceste experienţe ţineau încă de domeniul 
viitorului. În calculele mele intra, ca un factor de seamă, 
importanţa pe care o atribuiam bombardamentelor de 
precizie în netezirea drumului spre debarcarea în Franţa a 
forţelor noastre de uscat. 

Aici se afla cheia de boltă a planului de debarcare. Dacă 
bombardamentul de zi, incomparabil mai exact, se dovedea 
impracticabil, o ofensivă pe scară mare împotriva 
continentului european devenea, după părerea mea, 
extrem de riscantă. lată de ce, chiar dacă 
bombardamentele de precizie nu puteau depăşi limita razei 
maxime de acţiune a avioanelor de vânătoare, aviația 
militară a S.U.A. trebuia să se dezvolte şi mai departe în 
aceeaşi direcție, ca să avem cândva la dispoziţie 
puternicele forţe aeriene necesare pentru efectuarea 
acţiunilor de pregătire în zonele alese pentru debarcare. 

Până în cele din urmă, aviația militară americană a 
perseverat în aplicarea programului de bombardamente de 
precizie, în timp ce bombardierele britanice s-au străduit să 
sporească eficienţa raidurilor nocturne. In ianuarie 1943, cu 
prilejul Conferinţei de la Casablanca, problema s-a pus din 
nou, la cel mai înalt nivel, dar rezultatul a fost doar o 
confirmare a deciziei anterioare de a folosi ambele 
procedee. 

Pe lângă munca de organizare şi planificare; ne mai 
revenea sarcina de a elabora un plan operativ care să 
aplice în practică principiile strategice asupra cărora cele 
două guverne căzuseră de acord. Pe vremea aceea, 
generalul Sir Bernard Paget se afla în fruntea forţelor 
armate ale metropolei, din rândul cărora urma să provină 
contingentul britanic al armatei de debarcare. Din trupele 


36 La Conferința de la Casablanca (14—23 ianuarie 1943), preşedintele Roosevelt, primul ministru 
Churchill şi Comitetul Unificat al Şefilor de State-Majore au convenit asupra viitoarelor operaţii ale 
forţelor americane şi britanice, printre care debarcarea în Sicilia şi amînarea cu un an a debarcării în 
Europa. — Nota trad 


lui Paget făceau parte şi câteva divizii canadiene, puse sub 
comanda generalului Andrew McNaughton.  Mareşalul 
aerului Sir Sholto Douglas era desemnat să devină 
comandantul forțelor aeriene ale Corpului expediționar 
britanic, iar amiralul Sir Bertram Ramsay fusese numit în 
fruntea forțelor navale. In colaborare cu toți aceştia, statul- 
major american, condus de mine, s-a înhămat la munca de 
elaborare a unui plan de debarcare în Europa. 

E greu de evocat acum atmosfera sumbră, ba chiar 
apăsătoare a acelor zile, când starea de spirit a populației 
se repercuta asupra moralului multora dintre cei ce lucrau 
înăuntrul sau în afara statului nostru major. Cu excepţia 
înfrângerii suferite de flota japoneză la Midway” în primele 
zile ale lunii iunie, situația aliaţilor nu era deloc trandafirie. 
Perspectivele se anunțau promițătoare numai într-un viitor 
îndepărtat şi doar cu condiţia ca Uniunea Sovietică să 
reziste în continuare, deşi Statele Unite, în plină perioadă 
de dezvoltare a capacităţilor lor latente, nu-i puteau oferi 
decât un limitat ajutor material. De asemenea, era esenţial 
ca Marea Britanie să lupte cu ghearele şi cu dinţii pentru a 
se menţine în India °? şi în deşertul egiptean, astfel încât cei 
doi inamici principali ai noştri să nu facă joncţiunea şi să nu 
pună mâna pe petrolul din Orientul Mijlociu. 

In vara anului 1942 îţi trebuia o doză considerabilă de 
încredere, ca să nu spun de optimism, pentru a aştepta ziua 
când potenţialul Statelor Unite va ajunge la stadiul deplinei 
dezvoltări şi când forţa celor trei mari aliaţi se va exercita, 
simultan şi decisiv, împotriva puterilor Axei în Europa. 
Această atitudine de încredere era o obligaţie la toate 
eşaloanele superioare. Orice manifestare de defetism, ca şi 
orice simptom de demobilizare în muncă erau motive 
suficiente pentru o demitere imediată a celui în cauză - 
lucru pe care îl ştiau toţi ofiţerii. 


i, în bătălia de la Midway (4—6 iunie 1942) una dintre cele mai hotăritoare ciocniri navale ale 


războiului, japonezii au pierdut 4 portavioane, un crucişător greu, 275 de avioane şi 3 500 de morţi. 
Pierderile americane s-au limitat la un portavion, 132 de avioane şi 307 morţi. — Nota trad. 

38 După invadarea Birmaniei (ianuarie-mai 1942), japonezii se aflau la frontierele Indiei, unde britanicii 
se temeau de o noua ofensivă niponă odată cu începutul anotimpului uscat. — Nota trad. 


În mai 1942, cu prilejul primei mele vizite la Londra, 
constatasem că nu se întocmise încă nici un studiu 
amănunţit în vederea planurilor tactice pentru o debarcare 
pe litoralul de nord-vest al Europei. Rămâneau încă de 
stabilit necesităţile în oameni, avioane şi asigurare tehnico- 
materială. În linii generale, mă gândeam la un asalt care să 
aibă loc la începutul anului 1943. In fazele iniţiale, britanicii 
urmau să alcătuiască grosul trupelor, americanii sprijinindu- 
i cu zece sau douăsprezece divizii. Acest proiect de 
ansamblu presupunea existenţa în Anglia a unei forţe 
aeriene în stare, cu unele întăriri, să întreprindă acţiunile de 
pregătire şi de sprijin pe care le socoteam necesare. 
Porneam, de asemenea, de la premisa că englezii vor putea 
să ne ajute materialmente în procurarea rapidă a întregii 
tehnici de desant maritim de care aveam nevoie. Şi, 
bineînţeles, contam pe faptul că din Statele Unite vor sosi 
cu regularitate noi divizii cu efective suficiente pentru a 
susţine în permanenţă ofensiva şi pentru a intensifica 
operaţiile împotriva inamicului. 

Cu aceste idei generale în minte, dar fără a dispune de 
un studiu amănunţit pe baza căruia să pot trage o concluzie 
fermă, am participat la o şedinţă neoficială a Consiliului 
Britanic al Şefilor de State-Majore. La scurtă vreme după 
începerea şedinţei am fost invitat să-mi expun părerile de 
ansamblu în privinţa operaţiei proiectate. Pe atunci eram un 
american oarecare şi mă ocupam cu planificarea în 
Departamentul de Război din Washington, fără să am habar 
că peste o lună voi fi detaşat la Londra. De pe această 
poziţie, am spus în esenţă următoarele: 

— Prima măsură care trebuie luată este numirea unui 
comandant al întregii operaţii. Cele două guverne vor 
învesti pe acest om cu maximum de autoritate pe care i-o 
pot delega. | se va cere să elaboreze un plan de debarcare 
în Europa, bazat pe certitudinea că acţiunea va fi 
încununată de succes, cel puţin în sensul că pe continent se 
va stabili un front ferm, de unde vom întreprinde operaţii 
eficiente împotriva germanilor. | se va ordona să 


întocmească de urgenţă o schiţă a planului şi să prezinte 
Comandamentului Unificat al Şefilor de State-Majore lista 
necesităţilor sale, nu numai în trupe de toate armele, ci şi în 
tehnică de luptă de toate categoriile - uscat, apă şi aer. 

— Şi pe cine aţi numi în fruntea expediției? - a fost prima 
întrebare ce mi s-a pus. 

Sub impresia că debarcarea va avea loc la începutul lui 
1943, când era inevitabil ca englezii să asigure majoritatea 
efectivelor angajate în fazele iniţiale, am răspuns: 

— In America am auzit multe despre un om care se 
ocupă intens, de luni de zile, cu studiul operaţiilor de 
debarcare. După câte ştiu, este şeful de stat-major al 
operaţiei de desant maritim şi se numeşte amiralul 
Mountbatten. Dealtfel, indiferent de persoană, cineva 
trebuie numit în funcţia de comandant unic: o astfel de 
operaţie nu poate fi dirijată de un comitet. Mi s-a spus că 
amiralul Mountbatten este viguros, inteligent şi curajos şi, 
cum la începutul acţiunii vor participa forţe predominant 
britanice, cred că o va scoate la capăt. 

O tăcere uimită a întâmpinat observaţiile mele, după care 
generalul Brooke mi-a spus: 

— Domnule general, probabil că n-aţi făcut încă 
cunoştinţă cu amiralul Mountbatten. Stă chiar în faţa 
dumneavoastră, de partea cealaltă a mesei. 

Faptul că nu-l recunoscusem intrând în şedinţă, ca şi 
remarcile personale pe care le formulasem la adresa lui au 
provocat un moment de stânjeneală. Nu m-am lăsat însă şi 
am răspuns: 

— Repet, totuşi, că cheia succesului stă în numirea unui 
comandant căruia să i se dea deplină autoritate şi 
răspundere pentru munca de planificare şi de pregătire, 
care altfel va rămâne nefăcută în vecii vecilor. 

Şedinţa avea drept scop doar un schimb de păreri, aşa că 
nu a dat nici un rezultat concret. Inutil să adaug însă că de 
atunci încoace lordul Mountbatten este prietenul meu 
apropiat şi statornic. 


După detaşarea mea definitivă la Londra; comandanții pe 
care îi privea operaţia proiectată au început să ţină o serie 
de şedinţe pentru a examina în amănunt condiţiile ce se 
cereau îndeplinite. De obicei, la aceste discuţii participau 
generalul Paget, amiralul Ramsay, mareşalul de aviaţie 
Douglas, generalul Spaatz, amiralul Mountbatten şi cu 
mine, împreună cu grupuri din statele-majore respective. 

Nu s-a întocmit nici un plan al vreunei acţiuni precise, 
deoarece niciunul dintre noi nu era învestit cu autoritatea 
necesară pentru aşa ceva. Am discutat la nesfârşit zeci de 
păreri diferite despre strategie, tactică, organizare şi 
asigurare. Discuţiile se încâlceau şi mai rău datorită 
prejudecăţilor personale şi profesionale, precum şi 
feluritelor opinii despre utilitatea aviaţiei în operaţiile 
terestre. 

Totuşi, graţie acestor analize şi dezbateri, americanii au 
avut prilejul să ia cunoştinţă mai îndeaproape de detaliile 
problemelor strategice, tactice şi de asigurare pe care le 
ridica o debarcare de vaste proporţii în Europa. Am căpătat 
acces la toate datele aflate în posesia serviciilor de 
informaţii britanice şi am aflat exact în ce constau forţele 
de uscat, navale şi aeriene ale Angliei şi ce obligaţii le 
reveneau. A împinge şi ai departe mobilizarea resurselor 
britanice, într-o măsură cât de cât semnificativă, era de 
neconceput. Englezii aruncaseră în luptă toate capacităţile 
lor, folosind până şi femeile între 18 şi 52 de ani. 

Am aflat o grămadă de lucruri care ne-au determinat să 
revizuim radical concepţiile noastre mai vechi despre 
operaţie. În primul rând, am aflat că forţele aeriene 
britanice nu dispuneau de avioane în număr suficient şi de 
tip corespunzător, nici de echipaje cu pregătirea încheiată 
pentru a efectua intensiva pregătire de zbor pe care o 
consideram indispensabilă în vederea unei debarcări 
reuşite. În al doilea rând, ne-am dat seama că marina 
militară a Angliei, nevoită să se ţină în rezervă pentru a 
face faţă oricând vreunui pericol de atac din partea flotei de 
suprafaţă germane, nu putea asigura un sprijin direct destul 


de masiv şi nici un bombardament naval destul de intens 
pentru a asigura succesul debarcării. 

In privinţa forţelor de uscat, englezii stăteau; de 
asemenea, destul de prost. Ţinând seama de obligaţiile pe 
care le aveau în India şi în Orientul Mijlociu, precum şi de 
precara lor poziţie în Africa de Nord, ei nu aveau cum să 
participe la debarcare cu mai mult de cincisprezece divizii, 
în sfârşit, am constatat că, în materie de nave de desant, 
tehnică specială şi depozite pentru stocarea materialului de 
rezervă, englezii nu o duceau mult mai bine ca noi. Toate 
acestea însemnau că nu puteam conta pe efectuarea unei 
debarcări de amploare în Europa până ce Statele Unite nu 
vor dispune de forţele terestre, navale şi aeriene capabile 
să permită participarea S.U.A. la faza iniţială a operaţiei cel 
puţin pe picior de egalitate cu Anglia, urmând ca apoi ele să 
asigure grosul unităţilor terestre şi aeriene de care va fi 
nevoie. In afară de aceasta, atacul mai depindea şi de 
momentul când industria americană va fi în stare să livreze 
tehnică specială din belşug şi o uriaşă cantitate de 
materiale de aprovizionare. 

Pentru noi, cei de la statul-major american din Londra, 
devenea din ce în ce mai îndoielnic că o ofensivă pe scară 
mare va putea fi lansată la începutul primăverii anului 
1943. Pe de altă parte, ar fi fost extrem de riscant să 
declanşăm o operaţie importantă peste Canalul Mânecii în 
sezonul de toamnă, aşa că, treptat, am început să realizăm 
că o debarcare masivă nu va fi cu putinţă înainte de 
primăvara anului 1944. 

Era dureros că ajunsesem la o asemenea concluzie. Era 
dureros pentru noi, pentru şefii statelor noastre majore, şi 
infinit mai dureros pentru conducătorii politici ai celor două 
ţări, căci nu numai că pe umerii lor apăsa povara obligaţiei 
de a dirija în aşa fel industria încât să producă nave, tunuri, 
tancuri şi avioane, precum şi de a mobiliza milioane de 
oameni în acest scop, dar tot lor le revenea sarcina de a 
susţine moralul populaţiei civile în perioada de pregătire. In 
plus, cele mai multe dintre cauzele cărora li se datora 


întârzierea debarcării nu puteau fi explicate publicului. A le 
da în vileag ar fi însemnat a scoate la lumină propriile 
noastre slăbiciuni, riscând să facem şi mai irespirabilă 
atmosfera de tristeţe şi descurajare, atât de apăsătoare pe 
atunci, ca urmare a rapidelor victorii japoneze şi a 
eşecurilor suferite de trupele engleze în deşert la începutul 
verii5?, 

Comitetul Unificat al Şefilor de State-Majore îşi dădea 
acum seama, cât se poate de clar, că nici o debarcare de 
amploare în Europa occidentală nu era posibilă în 1942. L- 
am ţinut pe generalul Marshall la curent cu stadiile 
succesive ale concluziilor noastre, mai ales pe calea 
comunicărilor verbale, transmise prin ofiţeri de stat-major 
demni de încredere. La mijlocul lunii iulie 1942, generalul 
Marshall şi amiralul King au sosit la Londra pentru 
convorbiri cu şefii britanici de state-majore. Pe ordinea de zi 
erau problemele ridicate de constatarea că va mai trece o 
lungă perioadă de vreme înainte de a se putea efectua o 
operaţie hotărâtoare şi de mari proporţii pe coastele de 
nord-vest ale Europei. Următorii factori trebuiau luaţi în 
considerare: 

"Importanta operație strategică care urma să fie 
întreprinsă de comun acord de Marea Britanie şi Statele 
Unite nu ar putea fi realizată, în cel mai bun caz, decât spre 
sfârşitul anului 1943 din cauza lipsei de efective şi de 
tehnică de luptă. Deoarece toamna ar fi o perioadă extrem 
de defavorabilă pentru lansarea unei astfel de campanii, 
este posibil ca ziua Z să fie amânată până în primăvara 
anului 1944, în afară de cazul când ar surveni o modificare 
neprevăzută şi radicală a situaţiei. 

Rusia cere cu insistenţă ca Marea Britanie şi Statele Unite 
să întreprindă o acţiune ofensivă în 1942 şi există serioase 
temeri că, fără o asemenea acţiune, s-ar putea ca frontul 
sovietic să sufere consecinţe dintre cele mai grave. 


59 După căderea Tobrukului (21 iunie 1942), trupele Axei, sub comanda lui Rommel, au silit Armata 8 
britanică să se retragă cu peste 60 km în interiorul Egiptului, pe linia fortificată El- Alamein—Qatar, la 
numai 96 km de Alexandria. — Nota trad. 


În Statele Unite şi Marea Britanie, precum şi în toate 
ţările ocupate din Europa, reacţia psihologică riscă să 
atingă limitele dezastrului în eventualitatea că nu se va 
întreprinde nici o acţiune pozitivă de un fel sau altul în 
cursul anului 1942. 

Oricare ar fi operaţia iniţiată în 1942, ea va avea în mod 
inevitabil proporţii mult mai reduse decât proiectata 
debarcare în Europa şi, în măsura posibilului, va trebui să 
nu afecteze serios planul de producţie şi programul 
pregătirilor în curs pentru importanta operaţie finală. 

Preşedintele a ordonat în mod special şefilor de state- 
majore ale S.U.A să declanşeze o acţiune ofensivă terestră, 
de un fel oarecare, în Europa, în cursul anului 1942. 

Date fiind împrejurările, trei direcţii de acţiune se 
impuneau a fi studiate cu atenţie. 

Prima era trimiterea de întăriri directe trupelor britanice 
din Orientul Mijlociu pe ruta din jurul Capului Bunei 
Speranţe, în scopul de a distruge armata lui Rommel şi de a 
lua sub un control sigur zona centrală a Mediteranei, prin 
cucerirea Tripolitaniei. 

Cea de-a doua consta în pregătirea unor forţe de desant 
maritim pentru a ocupa Africa de nord-vest, în intenţia de a 
întreprinde ulterior operaţii spre est, pentru a-l prinde pe 
Rommel într-un cleşte gigantic şi, până la urmă, a face 
întreaga Mediterană utilizabilă de către Naţiunile Unite. 

Cea de-a treia direcţie viza o operaţie limitată pe coasta 
de nord-vest a Franţei, cu forţe relativ mici şi cu obiective 
mărginindu-se la capturarea unei regiuni care putea fi 
apărată de atacurile germane; ulterior, ea urma să 
constituie un cap de pod pentru debarcarea de mari 
proporţii, asupra căreia se căzuse de acord că forma 
obiectivul final. Locurile alese erau fie Peninsula Cotentin, 
fie Bretania. Această variantă purta numele de cod 
"Sledgehammer” ("Baros"). 

Pentru moment nu se întrevedea nici o altă posibilitate 
de acţiune. Dezbaterile au fost lungi şi exhaustive. Un 
factor de seamă care influenţa pe atunci modul de a gândi 


al americanilor era profunda noastră bănuială că englezii nu 
vedeau cu ochi buni proiectul aprobat de expediţie peste 
Canalul Mânecii, având serioase îndoieli în privinţa 
posibilităţii de a efectua vreodată o debarcare de mari 
proporţii în nord-vestul Europei. lată de ce, deşi nu puteam 
recomanda să stăm cu mâinile în sân în tot intervalul cât 
vor dura producerea şi acumularea celor necesare marii 
debarcări, nu ne surâdea nici un proiect de natură să ne 
creeze obligaţii imprecise faţă de o strategie în care nu 
credeam. Eram la curent cu îndoielile sincere ale britanicilor 
- adesea exprimate într-o manieră generală de Churchill, 
dar într-un mod precis şi concret de generalul Paget - faţă 
de vasta operaţie ofensivă peste Canalul Mânecii, 
cunoscută la acea epocă sub numele de "Roundup” 
(”Razie”). Generalul Marshall era pe deplin de acord că, 
indiferent de hotărârea Conferinţei de la Londra care se 
ţinea atunci, trebuia să obţinem de la englezi o 
reconfirmare fără echivoc a strategiei marii debarcări în 
Europa. 

Sub influenţa acestor considerente, eu personal înclinam 
la acea dată spre cea de-a treia direcţie de acţiune, cu alte 
cuvinte spre tentativa de a ocupa un mic cap de pod pe 
litoralul de nord-vest al Franţei. Totuşi, i-am spus 
generalului Marshall ca proiectul era hazardat şi că singurul 
motiv care mă făcea să-l susţin era teama că ne vom 
angaja atât de mult într-o altă operaţie, încât marea 
expediţie de partea cealaltă a Canalului Mânecii va fi 
amânată sine die, ba chiar anulată. Era aproape cert că 
orice operaţie întreprinsă în 1942 în Mediterana va face 
imposibil asaltul hotărâtor în 1943. 

Desfăşurarea ulterioară a evenimentelor m-a convins că 
cei care considerau că operaţia "Sledgehammer” nu era 
indicată în acel moment aveau dreptate în modul cum 
apreciau datele problemei. Avioanele noastre de vânătoare 
din 1942, cu raza lor limitată de acţiune, nu ne-ar fi putut 
asigura o acoperire suficientă în spaţiul aerian al 
peninsulelor Cotentin sau Bretania împotriva aviaţiei 


germane de atunci. În cel mai bun caz, operaţia ar fi fost 
foarte costisitoare. Pe de altă parte, de pe urma debarcării 
în Africa de nord-vest, aliaţii au cules roade care s-au făcut 
simţite de-a lungul întregului război şi au contribuit 
materialmente la dobândirea marii victorii în 1944, când a 
avut loc debarcarea în Europa. De pe urma ocupării portului 
Cherbourg nu ne-am fi ales decât cu avantaje anemice; 
singurele calităţi ale acestui proiect erau că ar fi deschis 
imediat un mic “al doilea front” şi că ar fi îndreptat primul 
nostru efort ofensiv în aceeaşi direcţie şi pe acelaşi traseu 
ca şi puternicul asalt de mai târziu. 

In orice caz, Comitetul Unificat al Şefilor de State-Majore 
a ajuns mai întâi la concluzia că încercarea de a trimite 
întăriri directe Armatei 8 britanice, pe atunci în Egipt, ar fi 
fost nerentabilă şi neeconomică. În această privinţă s-a 
realizat un acord unanim. Pe la sfârşitul lunii iulie 1942, şefii 
de state-majore din S.U.A. şi Marea Britanie aveau de ales, 
aşadar, între o debarcare în Africa de nord-vest şi ocuparea 
un cap de pod în nord-vestul Franţei. 

După câte ştiu, nu au existat contradicții pe considerente 
de interes naţional. Participanţii la conferinţă nu urmăreau 
altceva decât să găsească cea mai avantajoasă operaţie de 
desant maritim care putea fi întreprinsă în 1942. 

La 24 iulie s-a luat hotărârea de a se trece la întocmirea 
proiectului de debarcare în Africa de nord-vest a unei forţe 
aliate alcătuite din toate genurile de armă şi având în 
frunte un comandant american. Operația a primit 
denumirea codificată "Torch” şi a fost aprobată de 
preşedintele Roosevelt la 25 iulie. Ambele guverne au căzut 
de acord ca, cel puţin la început, întreaga acţiune să se 
desfăşoare sub o firmă exclusiv americană. Se spera că 
Africa de Nord franceză nu va opune trupelor debarcate 
decât un simulacru de rezistenţă şi şansele unei astfel de 
evoluţii favorabile promiteau să fie mult mai mari dacă 
operaţia era prezentată ca fiind sută la sută americană. 
Englezii deveniseră foarte impopulari în Franţa din cauza 


incidentelor de la Oran, Dakar şi din Siria, când forţele 
celor două ţări intraseră într-un conflict fățiș. 

La 26 iulie, generalul Marshall m-a convocat la cartierul 
său general de la Hotelul "Claridge”, unde mi-a comunicat 
că aveam să fiu comandantul suprem al expediției aliate. 
Deşi decizia era definitivă, a adăugat el, mai avea să treacă 
ceva timp până la încheierea tuturor formalităţilor necesare 
unei numiri oficiale. In august, această numire s-a 
materializat într-o directivă a Comitetului Unificat al Şefilor 
de State-Majore. 

Hotărârea de a debarca în Africa de Nord impunea o 
răsturnare completă a concepţiilor noastre şi o revizuire 
drastică a tuturor planurilor şi pregătirilor. Pe când înainte 
ne bizuiam pe un mare număr de luni în cursul cărora să ne 
concentrăm sistematic forţele, acum aveam la dispoziţie 
doar câteva sâptămâni. In locul unui atac masiv peste o 
fâşie îngustă de apă, expediţia proiectată implica deplasări 
în largul Oceanului Atlantic, unde submarinele inamice 
constituiau o reală ameninţare. Obiectivul nostru nu mai 
era un front restrâns, unde ştiam exact ce rol vor juca în 
desfăşurarea operaţiilor militare factori ca terenul, condiţiile 
locale şi populaţia, ci buza unui continent unde nu mai 
avusese loc de secole nici o campanie militară mai de 
seamă. Nu mai dispuneam de forţele aeriene pe care le 
planificasem pentru Europa; aviația pe care contam urma 
să fie concentrată la o singură bază, extrem de vulnerabilă 
- Gibraltar -, aşa că încă de la primele ciocniri trebuia să 
dobândim un succes imediat şi substanţial. Un cap de pod 
în Normandia putea fi apărat şi chiar lărgit, oricât de încet 
s-ar fi întâmplat aceasta; un cap de pod pe coasta africană 
risca să se dovedească cu neputinţă de menţinut. 


eo La 3 iunie 1940, după semnarea armistițiului franco-german, o escadră britanică a cerut navelor 
militare franceze din rada portului Oran fie să se alăture Angliei, fie să se lase internate într-un port 
britanic, fie să se sabordeze ; în faţa refuzului francez, englezii au deschis focul, scufundînd trei 
cuirasate. în zilele de 22—25 septembrie 1940, o formaţie de desant maritim alcătuită din britanici şi 
Forțe franceze libere ale generalului de Gaulle a încercat să ia cu asalt portul senegalez Dakar, dar a 
fost respinsă de garnizoana locală, aflată sub ordinele unor ofiţeri fideli politicii colaboraţioniste a lui 
Pétain. In iunie-iulie 1941, trupele britanice împreună cu Forțe franceze libere au ocupat Siria, înfrîn- 
gînd rezistenţa opusă de ofiţerii francezi colaboraţionişti şi de „consilierii" lor germani. — Nota trad. 


Brusc, modificarea survenită în obiectivul, orarul şi 
împrejurările atacului putea avea serioase repercusiuni 
psihologice asupra tuturor acelora care  nutreau 
convingerea că numai o ofensivă îndreptată direct 
împotriva centrelor vitale ale inamicului era capabilă să 
asigure victoria. Din fericire însă, decizia de a ataca Africa 
nu însemna, nici măcar implicit, că Comitetul Unificat al 
Şefilor de State-Majore abandona ideea de a efectua la 
momentul oportun debarcarea în Europa printr-o traversare 
a Canalului Mânecii. Deşi avea un caracter de diversiune, 
expediţia în Africa era determinată de necesităţi ale 
momentului şi de speranţa că graţie ei se vor obţine 
rezultate importante. Efectul minim scontat era că Axa nu 
va mai putea folosi Africa de nord-vest pentru bazele ei 
aeriene şi de submarine- Se mai miza, de asemenea, pe 
faptul că o înaintare spre est va veni în ajutorul Maltei 
asediate. Speranţa cea mare, formulată la acea dată 
timpurie, era că toată Africa de Nord va fi curățată de 
trupele Axei şi că Mediterana, cel puţin de-a lungul 
coastelor ei meridionale, va deveni accesibilă convoaielor 
aliate cu direcţia Orientul Mijlociu şi îndepărtat, permiţând 
astfel să se renunţe la lunga rută din jurul Capului Bunei 
Speranţe. 

Oricât ar părea de curios, unii ofiţeri considerau că, chiar 
dacă vom reuşi să-l izgonim pe Rommel din Africa, tot nu 
vom izbuti să folosim Mediterana, deoarece germanii vor 
dispune în continuare de baze aeriene în sudul Europei. Un 
general-locotenent din armata de uscat a Statelor Unite era 
convins, chiar de la începutul războiului, că orice speranţă 
de navigaţie în Mediterană era cu desăvârşire iluzorie. Incă 
înainte de plecarea mea la Londra, el mi-a cerut cu 
insistenţă să mă opun unei astfel de tentative, pe care o 
califica drept o "idioţie”. Această atitudine pesimistă a fost 
categoric respinsă de marina militară - şi mai ales de 
marina britanică -, care garanta că, cu sprijinul unor 
escadrile de vânătoare avându-şi bazele pe coasta nord- 


africană, convoaiele vor putea circula prin Mediterană fără 
a suferi pierderi peste măsură de mari. 

De îndată ce s-a adoptat hotărârea de a se debarca în 
Africa de Nord, generalul Marshall şi amiralul King s-au 
înapoiat la Washington, iar eu am rămas în fruntea forţelor 
americane de pe teatrul de luptă european. Numai că acum 
îmi revenea şi sarcina suplimentară de a organiza şi a 
conduce o expediţie aliată în Africa de nord-vest. 

Ne angajasem definitiv în rezolvarea acelui gen de 
problemă care avea să reţină atenţia mea şi a 
colaboratorilor mei apropiaţi pentru tot restul războiului. 


Capitolul al V-lea 
Pregătiri pentru operaţia ”Torch” 


Prima mea sarcină era de a alege ofiţeri americani şi 
britanici pentru posturile-cheie la comanda marilor unităţi şi 
în statele-majore de care aveam nevoie pentru debarcarea 
în Africa. 

În războaiele moderne, câmpurile de bătălie se întind 
adesea pe un front de câteva sute de kilometri şi măsoară 
cam tot atâta în adâncime. Pe cuprinsul unui astfel de 
teatru se află trupe de linia întâi, centre de refacere, 
spitale, linii de comunicaţii, ateliere de reparaţii, depozite, 
porturi şi nenumărate puncte de deservire, atât pentru 
forţele de uscat, cât şi pentru cele aeriene. In aceeaşi 
regiune se găseşte o populaţie civilă uneori prietenoasă, 
alteori ostilă, alteori neutră sau având atitudini diferite. 
Toate aceste unităţi, persoane şi activităţi trebuie ţinute 
sub un control atent, ca să se încadreze, fără excepţie, în 
efortul de realizare a planului strategic al comandantului 
suprem. Dar chiar când aceste condiţii sunt îndeplinite, 
sarcina statului-major general nu este încheiată. Tot ceea 
ce îi este necesar comandantului suprem trebuie să-i fie 
furnizat de către ţara sau ţările care-l sprijină. Zilnic, între 
statul său major şi guvernele din spate circulă sute de 
mesaje cu privire la planuri, calcule, pierderi, rechiziţii, 
personal, transporturi navale şi toate celelalte lucruri care-i 
sunt necesare pentru a atinge obiectivele fixate de 
superiorii săi. Metodele şi mecanismele militare de ducere a 
războiului au devenit extraordinar de complicate şi de 
încâlcite, astfel încât înalții comandanţi trebuie să 
folosească un personal uriaş pentru munca de control şi 
îndrumare. Din această cauză se crede uneori că rolul 
individului în război se pierde în mulţime, că greşelile unui 
ofiţer cu răspunderi sunt îndreptate sau camuflate de 


activitatea colectivă a unui mare număr de colaboratori. 
Lucrurile nu stau aşa. 

Individul lucrează acum altfel; de fapt, una dintre cele 
mai importante trăsături ale unui bun ofiţer de astăzi este 
capacitatea sa de a-şi schimba metodele, ba chiar şi 
procesul de gândire, pentru a se ţine la curent cu 
necontenitele modificări aduse câmpului de bătălie de către 
ştiinţa modernă, care lucrează sub presiunea nevoii de 
autoapărare a fiinţei naţionale. Mai mult ca oricând însă, 
calităţile personale joacă un rol deosebit în ducerea 
războiului. Explicaţia e simplă. Faptul că Wellington era un 
individ colţos şi inabordabil, care se delecta trimițând 
observaţii sarcastice Ministerului de Război britanic, nu 
prezenta o importanţă prea mare. El era căpetenia unică, el 
avea o privire de ansamblu asupra câmpului de luptă şi 
dirija operațiile cu ajutorul unui restrâns personal 
administrativ şi al câtorva aghiotanţi şi curieri. De vreme ce 
avea curajul să ia hotărâri şi să nu se abată de la ele, de 
vreme ce abilitatea sa tactică corespundea necesităţilor 
epocii şi împrejurărilor respective, Wellington era un mare 
conducător de oşti. Dar colectivele şi statele-majore prin 
intermediul cărora îşi dobândeşte comandantul modern 
informaţiile şi îşi exercită autoritatea trebuie să constituie 
un mecanism alcătuit din piese admirabil angrenate, care 
să lucreze fără greş. In mod ideal, toţi cei ce muncesc 
laolaltă trebuie să formeze un singur creier. lată de ce 
elementele necorespunzătoare lovesc în unitatea de voinţă 
a colectivului de comandament, a cărui ireproşabilă 
funcţionare este esenţială pentru asigurarea şi controlul 
uriaşelor forţe terestre, aeriene, maritime şi de transport, 
care trebuie să acţioneze ca o singură entitate împotriva 
inamicului. Calitățile personale ale comandanților superiori 
şi ale ofiţerilor de stat-major prezintă o deosebită 
importanţă. Capacităţile militarului de profesie şi tăria de 
caracter, însuşiri indispensabile în posturile de înaltă 
răspundere, sunt adesea contracarate de trăsături 
negative, două dintre ele fiind mai frecvent întâlnite şi mai 


dăunătoare: goana excesivă după celebritate şi greşita 
concepţie că fermitatea de acţiune presupune o comportare 
arogantă, chiar insuportabilă. Un ostaş remarca odată că un 
om care e sigur de pasul său nu simte nevoia să umble 
călare. 

Statele-majore elaborează planuri pe baza deciziilor de 
ansamblu luate de comandanții superiori. Aşa cum se 
întâmplă, de exemplu, în cazul giganticelor operaţii 
combinate uscat-apă-aer, procesul de planificare necesită 
uneori săptămâni sau luni. Prin urmare, planurile trebuie să 
pornească de la fapte şi de la concluzii juste şi, odată 
întocmite, să fie definitive şi limpezi. Devierile de la 
concepţiile fundamentale sunt admisibile numai atunci 
când le reclamă profunde modificări ale situaţiei. 
Comandantul trebuie să fie, aşadar, calm, clar şi hotărât; 
indiferent de postul de conducere pe care-l ocupă, dar mai 
ales atunci când se află în fruntea unor forţe aliate, 
eficienţa sa va depinde într-o măsură mai mare de 
capacitatea de a conduce şi de a convinge decât de 
respectarea rigidă a practicii de a emite ordine arbitrare. 
Acest adevăr este deosebit de valabil în intervalul de timp 
necesar comandantului pentru a crea un climat de 
încredere, atât din partea guvernelor coaliţiei respective, 
cât şi din partea tuturor colaboratorilor săi. Dar, ori de câte 
ori un incident sau o problemă îl obligă să-şi exercite şi să- 
şi impună autoritatea, comandantul trebuie să ceară ca 
ordinele sale să fie executate prompt şi integral. 

O abatere - din fericire, măruntă - de la regulile securităţii 
comisă de un ofiţer american care începuse să se cam dea 
la băutură mi-a atras atenţia încă din prima fază a 
pregătirilor asupra necesităţii de a examina cu multă grijă 
felul de a fi al tuturor celor cărora li se încredinţau funcţii de 
răspundere. Lealitatea şi eficienţa nu erau suficiente, la 
acestea trebuia să se mai adauge în mod obligatoriu 
discreţia, tăria de caracter şi sobrietatea. Atunci când 
persoanele în cauză fie că erau relativ necunoscute, fie că 
nu fuseseră puse încă la încercare, apelam la foarte 


capabilul nostru serviciu secret pentru a întreprinde o 
anchetă confidențială. Toţi colaboratorii mei personali au 
fost astfel verificaţi şi controlaţi fără ştirea lor în decurs de 
câteva săptămâni. Erau în joc probleme prea importante 
pentru a lăsa ceva la voia întâmplării. Până şi şoferii aveau 
uneori prilejul să ajungă în posesia unor date preţioase 
pentru inamic. 

In materie de organizare, funcţionare şi compunere a 
statului meu major, am procedat ca şi cum toţi cei în cauză 
ar fi fost de aceeaşi naţionalitate. In fiecare secţie însă ne- 
am străduit să includem atât americani, cât şi englezi, aşa 
că a trebuit să aducem anumite modificări în sistemul 
nostru organizatoric din cauza deosebirilor de procedee 
dintre cele două ţări. În primele zile, ofiţerii aparţinând celor 
două naţionalităţi colaborau la fel de cordial ca un dulău 
care se trezeşte nas în nas cu un motan. Dar, pe măsură ce 
trecea vremea, atmosfera de prietenie şi respect reciproc 
ce s-a instaurat a dus la închegarea unui colectiv care - prin 
comunitatea sa de țeluri, prin devotamentul faţă de datorie 
şi prin lipsa oricărei fricţiuni - nu era cu nimic mai prejos 
decât o echipă formată exclusiv din oameni de aceeaşi 
naţionalitate şi de aceeaşi armă. 

Pentru a preîntâmpina eventualitatea unui accident care 
m-ar fi făcut inapt de muncă, mai ales în stadiile iniţiale ale 
operaţiei, s-a luat hotărârea să mi se atribuie un locţiitor, 
tot din armata S.U.A., ceea ce avea să menţină cât mai 
mult cu putinţă aparențele unei acţiuni exclusiv americane. 
În acest post a fost numit generalul Clark, care sosise în 
Anglia în calitate de comandant al Corpului 2 armată. Era 
un om relativ tânăr, dar un militar de carieră extrem de 
capabil, cu un deosebit talent de a-şi alege colaboratori 
destoinici şi de a le ţine moralul ridicat. In cursul fazelor de 
planificare a operaţiei "Torch”, generalul Clark a funcţionat 
ca locţiitor şi până la sosirea generalului Smith, la începutul 
lui septembrie, ca şef de stat-major. Lui îi revine mai mult 
decât oricui meritul coordonării în amănunţime a acestui 
prim plan aliat de desant maritim în Mediterana. 


Pentru noi, cei de la Londra, la începutul lui august 1942 
era limpede că nu mai aveam nici o clipă de pierdut dacă 
voiam să lansăm o ofensivă serioasă încă în cursul anului. 
Vara era deja pe trecute şi condiţiile meteorologice 
favorabile unei campanii nu mai aveau să dureze mult. 
Criza de timp era atât de acută, încât nu mai încăpea nici o 
posibilitate de a căuta varianta cea mai bună sau cea mai 
sigură - una satisfăcătoare devenise, de voie de nevoie, 
idealul nostru. 

Mii de încurcături trebuiau soluționate în strânsă 
colaborare cu forurile britanice - Ministerul Transporturilor, 
Ministerul Aviației, Direcţia navigaţiei comerciale şi primul 
ministru. Aceste implicaţii se făceau simţite în egală 
măsură şi în Statele Unite. Aveam de-a face cu o aventură 
de tip nou şi aproape inedită din punctul de vedere al 
concepţiei. Până atunci, nici o ţară nu încercase vreodată 
să-şi trimită oştile într-o expediţie care să străbată mii de 
mile peste mări de la baze şi până la destinaţie, iar odată 
acolo să declanşeze o ofensivă de vaste proporţii. 

Una dintre primele probleme cu caracter permanent ce s- 
a ridicat cu insistenţă în faţa noastră a fost de a determina 
exact ce forţe terestre, aeriene şi navale ne puteau fi puse 
la dispoziţie. De obicei, unui comandant i se fixează, odată 
cu obiectivul general, un volum precis de forţe, pe baza 
cărora îşi elaborează planul strategic, cât şi programele 
respective de ordin tactic, organizatoric şi de asigurare 
tehnico-materială. În cazul de faţă, situaţia era vagă, totalul 
resurselor necunoscut, obiectivul final imprecis; singurul 
element cert în toată afacerea îl constituiau instrucţiunile 
de a ataca. Duceam încă lipsă de multe lucruri şi nu exista 
ceva de care să dispunem din belşug. In jurnalul meu din 
acea epocă figurează extrase din zeci de mesaje, în 
majoritatea lor transmise între cele două ţărmuri ale 
Oceanului Atlantic, având drept unul şi acelaşi subiect 
disponibilităţile Statelor Unite în materie de forţe terestre, 
aeriene şi navale. Departamentul Marinei Militare îndeosebi 
nu voia nici în ruptul capului să se angajeze categoric cu 


privire la numărul de nave pe care îl putea furniza 
expediției. Eram nevoiţi să lucrăm şi să întocmim planuri 
într-o atmosferă de nesiguranţă care ne măcina nervii. 

Orice relatare în legătură cu problemele pe care le-am 
avut de înfruntat la sfârşitul verii şi în toamna lui 1942 ar 
trebui să le trateze pe rând, una după alta; soluţiile însă 
trebuiau găsite toate deodată. Strategia de ansamblu, 
tactica, procurarea navelor de desant, repartizarea forţelor 
navale pentru sprijin cu foc, organizarea forţelor aeriene, 
măsurile de amenajare a centrelor de instrucţie şi de etapă, 
asigurarea aprovizionării iniţiale şi ulterioare şi stabilirea 
compunerii exacte a fiecărui element din fiecare grupare de 
asalt - toate aceste teme pretindeau a fi abordate simultan 
şi progresiv. Orice dificultate ivită în vreo verigă dădea 
naştere imediat unor dificultăţi în toate celelalte. 

În primul rând, trebuiau stabilite zonele unde se va 
desfăşura atacul şi care va fi forţa globală a acestuia. Incă 
din ianuarie 1942, guvernele noastre respinseseră, după o 
scurtă examinare, proiectul unei debarcări americane 
numai la Casablanca, proiect purtând numele de cod 
"Gymnast”. Scopul său se limita la a împiedica Axa să 
folosească Africa occidentală pentru bazele sale de 
submarine. Ceva mai târziu, obiectivul iniţial al operaţiei 
"Gymnast” a fost lărgit, cuprinzând şi o debarcare a 
englezilor pe litoralul mediteranean. Aş adăuga aici între 
paranteze că în cursul întregii noastre campanii de mai 
târziu nu am găsit nicăieri în Africa occidentală vreo dovadă 
că porturile de pe coasta ei fuseseră vreodată utilizate de 
Axă ca baze pentru submarine. 

Pentru a stabili punctele de debarcare ale expediției 
trebuia să ţinem seama, înainte de orice, de posibilitatea de 
a asigura convoaielor noastre o acoperire aeriană adecvată 
din momentul când vor intra în raza de acţiune a 
bombardierelor inamice şi până la cucerirea capetelor de 
pod. Zona primejdioasă cuprindea Mediterana occidentală 
până la Gibraltar şi se extindea chiar mult mai la vest de 
strâmtoare, până unde puteau ajunge bombardierele 


inamice cu rază mare de acţiune. Nu aveam la dispoziţie 
portavioane aliate în număr suficient; de fapt, în tot cursul 
întregii noastre experienţe în Mediterana nu am dispus 
niciodată de mai mult de două sau trei portavioane 
simultan. 

Aproape întreaga povară a protecţiei aeriene trebuia deci 
să cadă pe umerii aviaţiei bazate la sol, şi anume, în 
singurul loc cu putinţă, adică Gibraltarul. lată de ce 
Gibraltarul devenea punctul focal al umbrelei noastre 
aeriene, de unde se stabilea distanţa până la care puteam 
înainta fără teamă în Mediterana cu navele de suprafaţă. 
Numărul redus al vaselor comerciale limita efectivele 
forţelor pe care le puteam transporta, iar lipsa de 
escortoare şi de nave pentru sprijin cu foc ne obliga să 
prevedem debarcări doar în trei puncte principale (în 
primele săptămâni am crezut că vor fi numai două). 

In cadrul registrului nostru de posibilităţi, patru porturi 
sau zone portuare importante constituiau obiective demne 
de interes. Ele erau, de la vest spre est, Casablanca, pe 
coasta Atlanticului, şi Oran, Alger şi regiunea Bóne, pe 
litoralul mediteranean. O debarcare directă încununată de 
succes în regiunea Bizerta-Tunis ar fi dat rezultate 
excelente, dar Tunisul ieşea cu mult din raza avioanelor 
noastre de vânătoare, iar experienţa convoaielor britanice 
care se îndreptau spre Malta frizase îndeaproape dezastrul, 
aşa că am renunţat repede la acest proiect, ca depăşind 
limitele unui risc justificabil. 

Totuşi, era foarte de dorit să cucerim regiunea Bizerta- 
Tunis cât mai repede cu putinţă, pentru a veni în ajutorul 
Maltei şi pentru a ataca - pe uscat, pe mare şi în aer - linia 
de aprovizionare a lui Rommel, punând astfel capăt 
victorios războiului din Africa. 

La cealaltă extremitate, Casablanca era importantă în 
acel moment doar din două motive. Mai întâi, acolo se afla 
punctul terminus al unei lungi şi şubrede linii de cale ferată, 
care şerpuia prin Munţii Atlas spre răsărit, până la Oran şi 
Alger, ca să ajungă, în cele din urmă, în Tunisia. Calea 


ferată avea o capacitate mică, dar ne oferea o linie de 
comunicaţie, fie ea şi firavă, în eventualitatea că inamicul 
ne-ar fi atacat prin Spania - ţară cu o atitudine amicală faţă 
de Axă - şi că artileria şi bombardierele sale ar fi scos din uz 
strâmtoarea Gibraltar ca arteră de întreţinere a forţelor 
noastre. Fără calea ferată Casablanca-Oran, aşa proastă 
cum era ea, trupele trimise în Mediterana ar fi rămas izolate 
şi chiar o eventuală acţiune pentru salvarea lor ar fi devenit 
riscantă. 

Celălalt factor care făcea din Casablanca un obiectiv 
important era influenţa pe care o debarcare în forţă acolo 
urma să o exercite asupra Spaniei şi a triburilor din Maroc. 
Dacă operaţia dădea greş, nu era exclus ca autorităţile 
franceze vichyste să asmută aceste triburi războinice 
împotriva noastră, împrejurare care ar fi oferit aproape 
sigur Spaniei un motiv în plus pentru a interveni de partea 
Axei. 

Proiectul Casablanca prezenta un risc operativ puţin 
obişnuit. Spre sfârşitul toamnei şi iarna, coasta de nord-vest 
a Africii este greu accesibilă navelor mici de desant. 
Talazurile lungi ale Atlanticului se revarsă pe plaje, 
spărgându-se cu o furie înspăimântătoare - fenomen care, 
în medie, se întâlneşte în patru zile din cinci, chiar şi 
toamna, când vremea e relativ bună. Din punct de vedere 
naval, riscul unei astfel de operaţii ar fi fost mult mai mare 
decât în Mediterana, unde prognoza meteorologică era 
relativ favorabilă. 

De la început a fost clar că, indiferent de planul operativ, 
trebuia să cucerim Oran şi Alger. Ambele erau porturi 
importante, iar aerodromurile de lângă Oran urmau să 
joace un rol esenţial în operaţiile ulterioare, mai ales ca 
puncte de escală pentru avioane de vânătoare cu rază mică 
de acţiune în zborul lor de la Gibraltar spre linia frontului, 
oriunde ar fi ajuns ea. Cât despre Alger, acesta era centrul 
activităţii politice, economice şi militare din întreaga zonă. 


Rămânea acum de stabilit care vor fi planurile asaltului. 
Aveam de ales între a ataca fie Casablanca, Oran şi Alger, 
fie Oran, Alger şi B6ne. 

Ne-am aplecat asupra acestei probleme îndelung şi cu 
toată seriozitatea. Personal am ajuns să înclin în favoarea 
debarcării întregii forţe pe ţărmul Mediteranei. După 
părerea mea, Tunis era un trofeu atât de preţios, încât 
merita să debarcăm într-un punct situat cât mai departe 
spre est, aşa cum era B6ne. Desigur, a trece în Mediterana 
fără a stabili o bază la Casablanca însemna a înfrunta o 
primejdie în plus. Dar, gândeam eu, de vreme ce şi aşa 
riscam foarte mult, de ce să nu mizăm totul pe o singură 
carte? Izolată de noi dinspre est, Casablanca fie că ar fi 
căzut de la sine, fie că ar fi fost ocupată de coloanele 
noastre venite pe calea ferată de la Oran. Opţiunea mea 
era influenţată şi de dorinţa de a ocoli marile primejdii 
naturale care pândeau o debarcare la Casablanca. 

Transmiţând acest proiect Comitetului Unificat al Şefilor 
de State-Majore, am constatat că superiorii noştri de la 
Washington nu erau de acord ca din planul iniţial de atac să 
fie omisă Casablanca. Ei considerau că riscul de a ne bizuli 
exclusiv pe strâmtoarea Gibraltar ca linie de comunicaţie 
era prea mare şi că, în ciuda capacităţii sale limitate, calea 
ferată Casablanca-Oran trebuia să cadă repede în mâinile 
noastre, devenind o garanţie parţială în cazul când Axa ar fi 
atacat îngusta trecere de la Gibraltar. Şefii statelor-majore 
americane erau, de asemenea, de părere că, în lipsa 
debarcării imediate a unor puternice forţe în Maroc, 
guvernul de la Madrid ar înclina cu mult mai mult să intre în 
război sau să permită germanilor să treacă prin Spania 
pentru a ataca spatele frontului nostru. O altă obiecţie 
împotriva operaţiei Bone izvora din îndoiala că am fi fost în 
stare să furnizăm acoperirea aeriană corespunzătoare într-o 
zonă atât de accesibilă avioanelor Axei staționate în Italia şi 
Sicilia. Trebuie spus că pierderile suferite ulterior la Bóne şi 
în alte porturi din vecinătate ca urmare a raidurilor 
bombardierelor inamice, au tins să dovedească temeinicia 


acestor obiecţii. Dar hotărârea Comandamentului Unificat al 
Şefilor de State-Majore de a nu include o debarcare la Bóne 
în prima fază a operaţiei ne obliga să efectuăm orice 
înaintare ulterioară de la Alger spre est numai în coloană de 
marş, simultan cu acţiuni locale de desant maritim 
împotriva porturilor mai mici de pe coastă, până la Tunis. 

După câte îmi amintesc, a fost singura împrejurare din 
cursul războiului când vreunul dintre plaiurile operative 
propuse de noi a suferit o schimbare parţială prin 
intervenţia unei autorităţi superioare. Am acceptat bucuroşi 
hotărârea, deoarece fusese luată pe considerente mai 
curând politice decât tactice, iar aprecierile politice intră în 
preocupările guvernelor, nu ale ostaşilor. Aceasta nu ne-a 
împiedicat, totuşi, să atragem atenţia asupra faptului că 
perspectiva de a ocupa repede portul Tunis se deplasa 
astfel de pe tărâmul probabilului pe cel al unui posibil 
îndepărtat. 

Următoarea decizie majoră privea stabilirea datei. 
Prognozele meteorologice indicau o persistentă înrăutăţire 
a condiţiilor atmosferice încă de la începutul toamnei. 
Timpul devenea, aşadar, de o importanţă vitală. Am făcut 
totul pentru a lansa atacul cât mai curând cu putinţă, 
mergând până acolo încât am renunţat să mai asigurăm în 
măsura dorită capacitatea de luptă a formațiilor navale, 
aeriene şi terestre, de vreme ce a le întări dincolo de nivelul 
care le dădea o şansă de succes ar fi însemnat a întârzia 
operaţia. 

Unul dintre cei mai de seamă factori în pregătirea 
expediției a fost evaluarea situaţiei politice din Africa de 
Nord. Era o chestiune extrem de complicată, asupra căreia 
se aplecaseră de multă vreme atât guvernul Statelor Unite, 
cât şi cel al Marii Britanii. Ambele guverne erau de acord ca 
debarcarea să aibă o înfăţişare cât mai americană cu 
putinţă. Se socotea însă la fel de important ca expediţia să 
fie atât de puternică numericeşte, încât autorităţile locale 
franceze, civile şi militare, să poată invoca pe drept cuvânt 
o "zdrobitoare superioritate” ca justificare faţă de guvernul 


de la Vichy şi de patronii săi hitlerişti pentru grabnica lor 
capitulare şi, aşa cum nădâăjduiam, pentru ulterioara 
colaborare cu noi. 

Concepţia de bază a expediției pornea de la premisa că 
forţele armate franceze, reprezentanţii autorităţilor şi 
populaţia Africii de nord-vest ne vor permite să debarcăm 
fără a opune rezistenţă, alăturându-ni-se apoi în lupta 
comună împotriva Germaniei. Nimic din istoria politică a 
anilor 1940-1942 însă nu lăsa să se întrevadă că aşa se vor 
petrece lucrurile; cele anticipate de noi erau mai mult o 
speranţă decât o perspectivă. Prin urmare, se impunea să 
ne pregătim pentru eventualitatea că vom avea de luptat 
împotriva unor forţe al căror total era estimat la 200 000 de 
ofiţeri şi soldaţi. Dar instrucţiunile guvernelor noastre 
indicau foarte clar că era necesar să ne străduim ca Africa 
de Nord să devină aliatul nostru. Nu trebuia să acţionăm ca 
şi cum am fi ocupat un teritoriu inamic, afară de cazul când 
am fi fost siliţi să ne comportăm aşa din cauza unei 
prelungite rezistenţe a francezilor. Planurile elaborate de 
noi prevedeau tot ceea ce era de natură să determine 
forţele franceze din Africa să treacă de partea noastră; o 
mare atenţie s-a acordat, de exemplu, formulărilor din 
apelurile şi proclamaţiile care urmau să fie date publicităţii 
odată cu începerea debarcării. 

La Casablanca şi Oran a fost destul de lesne să dăm 
expediției o faţadă exclusiv americană. Primul dintre aceste 
porturi urma să fie atacat numai de forţe venite direct din 
Statele Unite. La asaltul Oranului participau două divizii 
americane: Divizia 1 infanterie şi părţi din Divizia 1 
blindată, ambele staționate pe atunci în Regatul Unit. 
Deoarece lipsa de vase nu ne îngăduia să mai aducem şi 
alte forţe direct din S.U.A., singurele trupe americane 
implicate în debarcarea la Alger erau o parte din Divizia 34, 
venită din Irlanda, precum şi un regiment din Divizia 9 şi un 
batalion de rangers. Nu era suficient pentru a duce la capăt 
misiunea în eventualitatea că am fi întâmpinat o rezistenţă 
reală, dar unităţile britanice de sprijin erau astfel 


repartizate printre forţele de desant, încât numai în câteva 
cazuri ele intrau efectiv în valurile de asalt. 

Fără îndoială, la scurtă vreme după primele debarcări, 
forţele armate franceze şi populaţia din Africa aveau să-şi 
dea seama de participarea englezilor; se considera însă că, 
din moment ce puneam piciorul acolo şi reuşeam să 
dovedim, repede şi clar, bunele noastre intenţii, 
eventualele complicații se vor reduce la minimum. 
Drapelele americane aveau să servească la identificarea 
trupelor şi vehiculelor noastre. 

Tot studiind, revizuind, verificând şi reverificând, am 
elaborat coordonatele esenţiale ale planului nostru de atac, 
pe care le-am respectat cu stricteţe, în ciuda unor 
modificări de amănunt. Aşadar, urma să debarcăm la 
Casablanca, Oran şi Algers!. Forţelor americane le revenea 
sarcina de a proteja spatele frontului în Maroc, iar forţele 
britanice, după o debarcare cât mai rapidă şi în măsura în 
care situaţia o permitea, trebuiau să se năpustească spre 
Tunis. 

Am adus la cunoştinţa generalului Marshall dorinţa de a-l 
avea pe generalul Patton în fruntea desantului de la 
Casablanca şi peste puţină vreme George s-a prezentat la 
Londra, unde a căpătat instrucţiuni detaliate cu privire la 
partea de plan care îi revenea. Dar imediat după înapoierea 
sa la Washington am primit un mesaj care mă anunţa că 
intrase într-un conflict atât de cumplit cu Departamentul 
Marinei, încât se discuta în mod serios destituirea lui din 
funcţie. Convins că toată încurcătura, indiferent de natura 
ei, nu era decât o manifestare a tendinţelor histrionice ale 
lui George, am protestat imediat: dacă ieşirile lui prea 
personale dădeau naştere la dificultăţi în cursul diverselor 
şedinţe cu oficialităţile, propuneam să fie trimis împreună 
cu trupele, permiţându-se unuia dintre colaboratorii săi să-l 


ȘI Operația „Torch" (8—11 noiembrie 1942) a fost efectuată de trei grupări operative (Task Forces) : 
Gruparea operativă de vest (35 000 de oameni în 39 de nave de transport, însoţite de o masivă 
escortă) cu destinaţia Casablanca, a venit direct din S.U.A. ; Gruparea operativă de centru (39 000 de 
oameni în 47 de transportoare), cu destinaţia Oran, şi Gruparea operativă de vest (33 000 de oameni 
în 34 de transportoare) cu destinaţia Alger, au venit ambele din Anglia şi au fost de asemenea 
escortate de puternice escadre navale. — Nota trad. 


reprezinte la dezbaterile unde se puneau la punct 
amănuntele planului. Oricum, incidentul nu a avut urmări. 

Ştiam bine că lui Patton îi plăcea să-şi uluiască auditoriul 
cu declaraţii fantastice; mulţi dintre cei ce-şi închipuiau că-l 
cunosc îndeaproape nu au reuşit niciodată să străpungă 
carapacea de saltimbanc, sub care se ascundea mereu şi 
cu multă grijă. ln fond însă era un foarte priceput 
comandant, care ştia totdeauna să câştige devotamentul 
subalternilor săi. Încă din fragedă tinereţe, singura lui 
ambiţie era de a dobândi gloria pe câmpul de luptă. Din 
acelaşi motiv studia cu nesaţ istoria militară, eroii lui fiind 
marii conducători de oşti ai trecutului. 

Afectarea şi manierismul pe care le afişa Patton erau 
născocite de el cu premeditare. Una din pozele sale, de 
exemplu, era aceea a celui mai neîndurător ofiţer din 
armată. In realitate, poate că defectul lui cel mai mare era 
tocmai îngăduinţa, mai ales atunci când era vorba de un 
prieten. Intr-un rând, ceva mai târziu în cursul războiului, 
mi-a cerut pe un ton vehement să scot din cadrele armatei 
optzeci de ofiţeri care, după spusele lui, se dovediseră 
incapabili şi timoraţi până la laşitate. Era atât de indignat şi 
de insistent, încât m-am declarat de acord, cu condiţia să- 
mi trimită în prealabil un raport în scris. Uimit, pare-se, de 
încuviințarea mea, a început să amâne prezentarea listei de 
la o săptămână la alta, sub diverse pretexte. În cele din 
urmă, mi-a mărturisit, spăşit, că se răzgândise şi că nu mai 
voia să pedepsească pe nimeni. 

Gruparea operativă de centru, Corpul 2 armată american, 
care urma să atace Oranul, avea în fruntea sa pe generalul- 
maior Lloyd R. Fredendall. IIl cunoscusem doar în treacăt 
înainte de lansarea operaţiei în Africa, dar avea o excelentă 
reputaţie de organizator şi instructor. 

Gruparea operativă de est, căreia îi revenea sarcina de a 
debarca la Alger, urma să acţioneze într-un mod mai 
aparte. Pentru a păstra faţada americană, trupele de asalt 
se aflau sub conducerea generalului-maior Charles W. 
Ryder, comandantul Diviziei 34. El se comportase admirabil 


în primul război mondial, în cursul căruia fusese avansat de 
câteva ori pe câmpul de luptă, dobândind gradul de 
locotenent-colonel pe când era încă foarte tânăr. In anii 
dintre cele două războaie mondiale i se dusese faima de 
ostaş valoros, iar acum avea să dovedească o mare tărie de 
caracter şi o neîntrecută vitejie pe câmpul de bătălie. Ryder 
urma să rămână în vârful atacului numai până la ocuparea 
Algerului. De îndată ce gruparea operativă de est avea să 
se consolideze în oraş, conducerea urma să treacă în 
mâinile generalului-locotenent Sir Kenneth A. N. Anderson, 
comandantul Armatei 1 britanice. Misiunea lui era de a 
înainta spre est cât mai repede cu putinţă, încercând să 
ocupe  Tunisul. Generalul Anderson era un scoţian 
îndrăzneţ, adevărat om al datoriei, fără urmă de egoism. 
Cinstit şi deschis, era de o sinceritate vecină uneori cu 
impoliteţea; în mod bizar, această însuşire îl făcea să 
ajungă în conflict mai degrabă cu camarazii lui de arme 
britanici decât cu americanii. Adevăratul lui punct slab era, 
probabil, timiditatea. Nu se bucura de popularitate, dar 
spiritul lui combativ îmi impunea realmente respect. Până şi 
celor mai severi critici ai săi le-ar veni greu să treacă cu 
vederea strălucita victorie pe care Anderson a repurtat-o, în 
cele din urmă, în Tunisia. 

Încă din faza de elaborare a proiectului de expediţie, 
guvernele noastre au studiat atent posibilitatea de a 
prevedea participarea la operaţia "Torch” a generalului de 
Gaulle, care se afla pe atunci la Londra. Dar unităţi de sub 
comanda sa luaseră parte la falimentarul asalt împotriva 
Dakarului, unde atacatorii trebuiseră să se retragă în 
dezordine în faţa rezistenţei opuse de garnizoana franceză 
locală. Englezii au rămas încredinţaţi că acest eşec se 
datora unor indiscreţii ale cartierului general al lui de Gaulle 
de la Londra. Influenţate poate de acest nefericit precedent, 
guvernele american şi britanic ne-au trimis instrucţiuni în 
sensul că nu aveam voie sub nici un motiv să comunicăm 
vreo informaţie generalului de Gaulle în legătură cu 
proiectata expediţie în Africa. 


Se confirma presupunerea că prezenţa generalului de 
Gaulle în rândul primelor forţe de asalt va suscita o 
împotrivire îndârjită din partea garnizoanelor franceze. 
Căci, în timp ce întocmeam planurile pentru ”Torch”, ne 
parvenea la Londra un şuvoi neîntrerupt de informaţii 
trimise de consuli şi de alţi reprezentanţi oficiali pe care 
Departamentul de Stat îi avea în Africa. Toate aceste 
informaţii concordau în a sublinia că, la vremea aceea, 
corpul de ofiţeri activi din armata franceză îl considera pe 
de Gaulle un ostaş neleal. Cu totul alta era reputaţia lui în 
rândurile Mişcării de rezistenţă a populaţiei civile. Dar pe 
atunci - şi mai ales în Africa -, acţiunile elementelor din 
Rezistență erau încă slabe şi lipsite de eficienţă, iar primul 
nostru obiectiv consta în a atrage de partea aliaţilor forţele 
armate franceze. 

Nu e greu de înţeles de ce ofiţerii din armata franceză 
nu-l agreau pe de Gaulle. Odată cu capitularea Franţei, în 
1940, ofiţerii rămaşi în rândurile armatei acceptaseră 
poziţia şi ordinele guvernului de la Vichy, renunțând să mai 
lupte. Din punctul lor de vedere, dacă atitudinea lui de 
Gaulle era justă, reieşea că orice ofiţer francez care se 
supunea ordinelor lui Pétain era un poltron. Dacă de Gaulle 
era un patriot, ei trebuiau să se socotească nişte laşi. 
Fireşte, ofiţerilor nu le convenea să se vadă într-o astfel de 
postură; le era mai la îndemână să considere că ei erau 
adevărații fii credincioşi ai patriei, care executau ordinele 
autorităţii civile constituite. lată de ce, în ochii lor, pe plan 
atât oficial, cât şi personal, de Gaulle era un dezertor. 

Totuşi, se ştia că în Africa de Nord exista un puternic 
curent antigerman şi antivichyst, chiar şi în rândurile 
ofiţerilor. Dacă atacul nostru făcea dovada unei forţe 
suficiente încă de la început, se aprecia că exista 
posibilitatea ca toţi aceşti ofiţeri să considere că onoarea le 
era salvată printr-o rezistenţă de formă; înclinându-se în 
faţa inevitabilului, ei ni se puteau alătura ulterior în lupta 
împotriva inamicului tradiţional, care îi umilise în 1940. 
Situaţia era complicată şi confuză, dar politica fermă a celor 


două guverne aliate a fost de a păstra un secret total 
asupra expediției faţă de francezii de la Londra. Un 
argument suplimentar şi foarte important a fost şi acela că 
operaţia nu putea reuşi decât dacă surpriza era 
desăvârşită. Cu cât mai puţini erau cei care ştiau ceva 
despre "Torch”, cu atât era mai bine. 

Fiecare zi aducea cu sine noi dificultăţi în munca de 
elaborare a planurilor. Printre aceste probleme complexe se 
numărau, de exemplu, transporturile destinate Rusiei. 
Retragerea vaselor de pe rutele maritime - pentru a li se da 
răgaz să se reînarmeze, să fie încărcate, să se strângă 
laolaltă şi să treacă în Mediterana - afecta în mod serios 
convoaiele în direcţia Murmansk. Fenomenul a început să 
se resimtă încă din septembrie 1942. Din aceleaşi 
considerente aveau de suferit şi alte obligaţii vitale ale 
Marii Britanii şi Statelor Unite în materie de transporturi 
navale. Era însă unul dintre inevitabilele preţuri pe care 
trebuia să le plătim pentru a putea declanşa operaţia. 

O altă complicaţie se datora faptului că toată tehnica de 
luptă, ca şi materialele de aprovizionare livrate Angliei de 
Statele Unite înainte de proiectul ”Torch” erau destinate 
atacului peste Canalul Mânecii. Graba de a descărca navele 
pentru a li se permite să se înapoieze cât mai rapid era pe 
atunci un considerent de prim ordin, aşa că toate 
materialele şi tehnica de luptă au fost fie azvârlite în 
magazii, fie depozitate în aer liber, fără a fi inventariate şi 
separate pe sortimente. Ni se părea că vom avea destulă 
vreme pentru asta, pe măsură ce va spori şi personalul 
nostru. Acum ne trezeam brusc în situaţia de a avea 
imediat nevoie de lucrurile aduse de peste ocean, dar nu 
exista nici o evidenţă graţie căreia materialele necesare să 
fie alese, ambalate şi încărcate în minimum de timp. Ar fi 
trebuit să dăm mai multă atenţie “birocraţiei” şi 
hârţoagelor. _ 

O altă complicaţie privea forţele noastre aeriene. In vara 
anului 1942  păşisem cu dreptul, organizând un 
comandament al aviaţiei de bombardament şi unul al 


aviaţiei de vânătoare, în scopul de a întreprinde acţiuni 
aeriene împotriva Germaniei. Acum însă a trebuit să luăm 
un mare număr de unităţi de aviaţie de la destinaţia lor 
iniţială, să le supunem unei noi pregătiri de luptă şi să le 
reorganizăm în vederea participării lor la debarcarea în 
Africa. Câteva escadrile americane de vânătoare au fost 
nevoite să zboare pe aparate britanice "Spitfire”. Probleme 
la fel de dificile au survenit în legătură cu reţeaua de 
transporturi din interiorul Angliei, cu folosirea porturilor ei 
aglomerate şi cu instruirea trupelor de uscat. 

Fiecare săptămână ne aducea liste de noi şi noi nave 
scufundate sau avariate de submarinele inamice, nave ce 
figurau în planurile noastre pentru transportul trupelor, al 
tehnicii de luptă şi al materialelor de aprovizionare. Fiecare 
scufundare ne obliga să ne revizuim planurile operative şi 
tactice. 

Toate acestea ne determinau să ţinem nenumărate 
şedinţe, de regulă cu reprezentanţii statelor-majore tactice 
şi ai serviciilor din Marea Britanie, dar adesea şi cu primul 
ministru. La cererea sa, în această perioadă am luat 
deprinderea să mă întâlnesc cu Churchill de două ori pe 
săptămână. Marţi prânzeam împreună la locuinţa sa din 
Downing Street nr. 10, de faţă fiind de obicei şi unul sau 
mai mulţi membri ai Consiliului Britanic al Şefilor de State- 
Majore sau ai Cabinetului de Război. In serile de vineri luam 
cina la Chequers, reşedinţa de ţară a primului ministru, 
rămânând uneori şi peste noapte, prilej pentru un şir 
nesfârşit de şedinţe cu reprezentanţi ai oficialităților, atât 
militare, cât şi civile. Aproape totdeauna era prezent şi 
ministrul de externe, Anthony Eden. 

După vreo şase săptămâni de muncă intensă la 
elaborarea planurilor, am fost anunţaţi că Robert E. Murphy, 
cel mai de seamă reprezentant al Departamentului de Stat 
în Africa de Nord, ne va face o vizită confidențială, spre a 
discuta cu noi implicaţiile politice şi posibilităţile din acea 
zonă - factori care se numărau printre marile semne de 
întrebare ale întregii operaţii. Franţa regimului de la Vichy 


era o ţară neutră, cu care Statele Unite continuau să 
întreţină relaţii diplomatice. In tot cursul istoriei lor, S.U.A. 
nu participaseră niciodată la vreun atac neprovocat 
împotriva unui stat neutru şi, deşi Pétain colabora făţiş cu 
Hitler, nu încăpea îndoială că sub acest raport liderii politici 
americani priveau cu multă repulsie operaţia „Torch”. 

Considerând că opinia publică din Africa de Nord înclina 
în favoarea aliaţilor, atât guvernul american, cât şi cel 
britanic voiau să confere debarcării aspectul unei operaţii 
întreprinse ca răspuns la dorinţa populaţiei locale de a se 
elibera de jugul vichyist. Nu numai că eram hotărâți să 
evităm trecerea Franţei pe lista - şi aşa prea lungă - a 
inamicilor noştri, dar intenţionam, pe cât cu putinţă, să dăm 
impresia că am venit în Africa nu cu forţa, ci mai curând ca 
invitaţi. 

Ne dădeam seama că oficialităţile vor trebui să opună o 
oarecare rezistenţă debarcării, deoarece în Europa francezii 
se aflau în continuare sub călcâiul german. Dacă am fi 
putut însă demonstra că opinia publică era categoric 
potrivnica conducătorilor de la Vichy, opoziţia politică pe 
care o întâmpina proiectul nostru în Marea Britanie sau în 
Statele Unite s-ar fi atenuat. 

Robert Murphy, care se afla de mult la post în Africa, 
fusese informat din timp şi în mod confidenţial de 
preşedintele Roosevelt despre posibilitatea unei acţiuni 
militare în această zonă. Cu ajutorul colaboratorilor săi, el 
nu numai că a făcut un sondaj continuu al opiniei publice, 
dar s-a străduit din răsputeri să depisteze pe conducătorii 
militari şi politici care erau categoric ostili Axei şi care-şi 
păstrau posturile doar din lealitate faţă de Franţa. Amabil, 
prietenos, extrem de abil şi vorbind bine limba franceză, 
Murphy corespundea admirabil acestei misiuni. Activitatea 
desfăşurată de el între anul 1940 şi ultimele luni ale anului 
1942 a adus, fără doar şi poate, o mare contribuţie la 
succesul final. 

Călătoria sa la cartierul meu general de la Londra, în 
toamna anului 1942, s-a efectuat în cel mai strict secret. La 


Washington, unde făcuse prima escală, i se dăduse o 
uniformă şi gradul fictiv de locotenent-colonel. La mine s-a 
prezentat sub numele de McGowan. M-am întâlnit cu el într- 
un loc dinainte stabilit, în afara oraşului, şi în mai puţin de 
douăzeci şi patru de ore era din nou în drum spre 
Washington. 

Am aflat de la Murphy numele ofiţerilor care nutreau 
simpatii pro-aliate, precum şi ale celor decişi să ne dea o 
mână de ajutor. Tot de la el am aflat în ce stare de spirit se 
afla armata franceză, precum şi populaţia civilă. A 
pronosticat cu multă exactitate că cea mai puternică 
rezistenţă o vom întâmpina în Marocul Francez, unde 
generalul Auguste Paul Nogués era ministrul de externe al 
sultanului“?. Murphy ne-a furnizat, de asemenea, o serie de 
amănunte cu privire la prezenţa militară franceză în Africa, 
inclusiv date despre tehnica de luptă şi gradul de instruire a 
forţelor de uscat, aeriene şi navale. Din calculele sale 
reieşea că o rezistenţă înverşunată a francezilor s-ar fi 
soldat cu bătălii sângeroase; în schimb, dacă francezii s-ar 
fi hotărât imediat să treacă de partea noastră, puteam 
spera să ne atingem repede obiectivul principal, acela de a 
ocupa Tunisia şi de a-l ataca din spate pe Rommel. După 
părerea lui Murphy, trebuia să ne aşteptăm la o situaţie de 
mijloc între cele două extreme. Evenimentele ulterioare au 
confirmat aceste prevederi. 

Intr-o altă privinţă însă, pronosticurile sale au fost cu 
totul eronate, deşi nu din vina lui. Generalii francezi Charles 
Emmanuel Mast, şeful de stat-major al Corpului 19 armată 
din Algeria, Marie Emile Bethouart, comandantul diviziei din 
Casablanca, şi alţi ofiţeri care îşi puneau viaţa în primejdie 
pentru a ne veni în ajutor îl convinseseră pe Murphy că 
aducerea în Africa de Nord a generalului Henry Giraud? cu 


62 í M : : 

Protectorat francez din 1912, Marocul avea un conducător nominal — sultanul — şi unul real — 
comisarul rezident general, care reprezenta puterea protectoare. Nogués cumula acest post cu cel de 
„ministru de externe" în guvernul sultanului. — Nota trad. 


63 Comandant al Armatei 7 In 1939 şi apoi al Armatei 9, generalul Henri H. Giraud a fost luat prizonier 
de germani la 18 mai 1940 şi internat în fortăreaţa Konigstein. A evadat în aprilie 1942, stabilindu-se 
în condiţii de semiclandestinitate în partea de sud a Franţei, aflată sub jurisdicţia guvernului de la 
Vichy. — Nota trad 


scopul mărturisit de a contribui la o insurecție împotriva 
guvernului de la Vichy ar fi declanşat o reacţie imediată şi 
entuziastă; întreaga regiune s-ar fi ridicat atunci la luptă 
unită sub ordinele unui conducător pe care informatorii 
diplomatului american îl prezentau ca fiind foarte popular. 
Câteva săptămâni mai târziu, o critică întorsătură a situaţiei 
avea să ne arate că această speranţă nu avea nici un 
temei. 

Murphy era convins că legăturile de colaborare cu 
prietenii noştri din Africa de Nord nu ar fi avut decât de 
câştigat dacă un ofiţer superior din cadrul statului meu 
major ar fi plecat acolo pentru a stabili un contact direct. 
Fireşte, întâlnirea trebuia să aibă loc în clandestinitate, 
căci, dacă ar fi fost descoperiţi, emisarii mei ar fi fost 
internaţi într-un lagăr, iar toţi ofiţerii francezi amestecați 
într-o treabă ca aceasta ar fi fost judecaţi, probabil, ca 
trădători de către autorităţile vichyiste. Am luat pe loc 
hotărârea de a ne asuma riscurile şi de a trimite o mică 
solie la generalul Mast şi la prietenii săi. Deoarece, evident, 
eu însumi nu mă puteam duce, am ales dintr-o grămadă de 
voluntari pe locţiitorul meu, generalul Clark, care a plecat 
împreună cu o suită restrânsă. 

Călătoria s-a efectuat cu avionul şi submarinul. Totul a 
mers ca pe roate, numai că, până la urmă, autorităţile 
locale au mirosit ceva suspect: conspiratorii francezi s-au 
văzut nevoiţi să dispară în grabă, iar generalul Clark şi 
însoțitorii săi au trebuit să se ascundă înainte de a se urca 
din nou la bordul submarinului. Din cauza timpului 
nefavorabil, îmbarcarea s-a făcut cu dificultate, dar, în afară 
de o baie forţată şi de pierderea unei mici sume de bani, nu 
s-a întâmplat nimic grav. Expediția a avut meritul de a ne fi 
adus noi informaţii de amănunt, care însă nu au determinat 
nici o modificare substanţială în planurile noastre. 

Pentru cei mai mulţi dintre noi, şi mai ales pentru 
americani, discuţiile cu Robert Murphy au reprezentat 
primul contact indirect cu o serie de oficialități franceze. El 
ne-a expus pe larg trăsăturile caracteristice şi tendinţele 


politice ale celor mai de seamă generali şi reprezentanţi ai 
autorităţilor civile cu care urma, probabil, să avem de-a 
face. Murphy a subliniat cu insistenţă că, la acea dată, 
francezii vădeau o profundă stimă pentru guvernul şi 
poporul american, spre deosebire de ostilitatea pe care o 
manifestau faţă de englezi, Churchill a acceptat acest punct 
de vedere şi şi-a dat personal toată osteneala ca "Torch” să 
îmbrace, pe cât era omeneşte cu putinţă, aparențele unei 
operaţii pur americane. La un moment dat, el a avut chiar 
intenţia de a ordona tuturor unităţilor britanice care 
participau la debarcarea inițială să îmbrace uniforma 
armatei de uscat americane. La discuţiile duse în jurul 
diverselor aspecte politice asista aproape totdeauna 
Anthony Eden, ministrul de externe, adesea fiind prezent şi 
John Winant, ambasadorul Statelor Unite în Marea Britanie 
în anii războiului. Preocupările noastre în acest domeniu 
ilustrează din plin vechiul truism conform căruia 
considerentele politice nu pot fi niciodată rupte complet de 
cele militare, iar războiul nu este decât o continuare a 
politicii pe tărâmul forței. Debarcarea aliată în Africa a fost 
o incursiune cu totul aparte a forțelor armate în arena 
politicii internaționale: invadam un stat neutru pentru a 
face din el un prieten. Dar, oricât de importante ar fi fost 
chestiunile de ordin politic, ele nu reprezentau decât o 
fracțiune din problemele dificile cu care aveam zilnic de 
furcă. 

Ne angajasem într-un joc de noroc cu miză mare, ceea ce 
este însă o caracteristica a războiului şi nu constituie în sine 
un motiv deosebit de nelinişte. Dar domnea nesiguranța în 
multe privinţe: nesiguranţă în legătură cu atitudinea 
Spaniei şi cu ceea ce aflase inamicul despre planurile 
noastre; nesiguranţă în legătură cu numărul exact de nave 
disponibile în clipa când expediţia va primi ordinul de 
plecare; nesiguranţă în legătură cu capacitatea forţelor 
aeriene de a asigura o protecţie corespunzătoare 
convoaielor noastre atunci când se vor apropia de coasta 
africană. 


Mari riscuri prezenta, de asemenea, proiectul de a trimite 
din Anglia, la bordul unor avioane de transport, un 
detaşament de paraşutişti care să ocupe aeroporturile din 
vecinătatea Oranului. Aceste avioane trebuiau să parcurgă, 
cu viteza lor relativ mică, o distanţă de peste 1 200 de mile, 
trecând prin zone unde puteau fi atacate de aviația 
duşmană. Aterizarea lor (sau lansarea paraşutiştilor) urma 
să aibă loc pe aerodromuri despre care nu deţineam decât 
foarte vagi informaţii. Mulţi ofiţeri experimentați s-au 
apucat literalmente cu mâinile de cap în faţa unui proiect 
atât de “smintit”. Alte planuri prevedeau asalturi directe, 
care promiteau să fie foarte sângeroase, întreprinse de 
unităţi speciale împotriva docurilor din Alger şi Oran, în 
scopul de a preveni sabotajele şi distrugerile şi de a 
menţine intacte instalaţiile portuare pentru necesităţile 
noastre ulterioare. 

Sistemul de conducere a operaţiei “Torch”, avea o 
concepţie de bază cu desăvârşire inedită. De nenumărate 
ori, în vara anului 1942, o serie de vechi camarazi de arme 
s-au simţit datori să mă avertizeze că ideea de unitate între 
cei doi aliaţi pe care o pusesem la temelia schemei de 
organizare a comandamentului era impracticabilă şi 
imposibilă; că orice comandant aflat pe postul meu era 
sortit dinainte eşecului şi nu avea decât o singură 
perspectivă, aceea de a deveni ţapul ispăşitor care să 
poarte vina pentru falimentul întregii operaţii. Mi s-au servit 
tot soiul de istorisiri despre insuccesele înregistrate de 
coaliţii, începând cu Grecia antică, cu cinci sute de ani 
înaintea erei noastre, şi, trecând prin dezbinările din 
diverse tabere aliate de-a lungul veacurilor, până la 
dureroasele disensiuni franco-britanice din 1940. Dar 
sumbrele profeţii erau mai mult decât compensate de ceea 
ce se petrecea la cartierul general al operaţiei “Torch”, 
unde simţeam cum se dezvolta zi de zi spiritul de 
colaborare şi de camaraderie, încrederea şi optimismul. 
Fără să-şi dea seama, cufundaţi în rezolvarea unor 


probleme comune, englezii şi americanii se debarasau 
treptat de platoşa lor de îndoieli şi suspiciuni reciproce. 

La începutul toamnei, Consiliul Britanic al Şefilor de 
State-Majore l-a scos pe amiralul Ramsay de la comanda 
forţelor navale ale expediției, numind în locul lui pe amiralul 
Sir Andrew B. Cunningham, pe care l-am văzut atunci 
pentru prima oară. Era un amiral de genul lui Nelson: în 
concepţia lui, navele militare aveau rolul de a ieşi în largul 
mării pentru a căuta şi distruge pe inamic. Nu se gândea 
decât la atac, niciodată la defensivă. Viguros, îndrăzneţ, 
inteligent şi sincer, avea darul de a inspira o remarcabilă 
afecţiune, în ciuda severităţii sale, tuturor gradelor şi 
rangurilor din marina militară britanică şi, într-o mare 
măsură, din celelalte arme, atât britanice, cât şi americane. 
Era un adevărat lup de mare. Nu voi uita niciodată 
răspunsul pe care mi l-a dat în toamna anului 1943, când i- 
am cerut să trimită flota de luptă britanică, având la bord o 
divizie de infanterie, în rada portului Taranto, despre care 
ştiam că era înţesată de mine şi de obstacole submarine. 

— Domnule general - mi-a spus el -, flota Maiestăţii- Sale 
este gata să plece oriunde veţi găsi de cuviinţă s-o trimiteţi. 

Cei ce nu au trecut prin experienţa pregătirii unei mari 
operaţii aliate într-un război modern îşi pot cu greu imagina 
înspăimântătoarea tensiune sub care lucram. Şi totuşi, 
această tensiune va rămâne veşnic vie în amintirea tuturor 
celor care au pus umărul la desăvârşirea pregătirilor pentru 
“Torch”. 

La fel de grea ar fi acum o clasificare în ordine ierarhică a 
problemelor care ne consumau timpul de muncă, în primul 
rând, trebuia să stăm de vorbă cu diverse persoane, în 
majoritatea lor angajate în punerea la punct a amănuntelor 
operaţiei; multe altele aveau însă preocupări mergând de la 
activităţi de Cruce Roşie până la necesitatea de a expedia 
arabilor pânza albă pe care o foloseau la confecţionarea 
giulgiurilor mortuare, fiind gata să facă moarte de om 
pentru a şi-o procura. Discuţiile cu aceşti vizitatori erau 
aproape obligatorii, deoarece grija de a menţine un moral 


ridicat, atât în Statele Unite, cât şi în Anglia, nu ne părăsea 
nici o clipă. 

Trebuia să ne coordonăm planurile cu forţele maritime 
militare nu numai britanice, ci şi americane. Nu era o 
treabă deloc lesnicioasă şi necesita un mare număr de 
şedinţe. Ca să ne ajute la întocmirea planurilor, amiralul 
King ne-a trimis doi destoinici ofiţeri de marină. De cum i-a 
văzut, generalul de brigadă Alfred M. Gruenther, şeful 
echipei americane de planificare, le-a declarat că marina 
militară ne putea ajuta să găsim răspunsul la o mie de 
întrebări. "Am venit aici numai pentru a asculta”, i-au 
replicat ei. Ştiam că, dacă aş fi putut vorbi personal cu 
amiralul King, nu aş fi întâmpinat nici o dificultate, dar în 
împrejurările respective aceste frecuşuri trebuiau rezolvate 
cu grijă şi răbdare. 

La urma-urmei, marina militară a S.U.A. ne putea 
demonstra că noi îi pretindeam, nici mai mult, nici mai 
puţin, decât una dintre cele mai uriaşe flote de luptă din 
toate timpurile - aproximativ 110 cargoboturi şi nave pentru 
transportul trupelor şi 200 de nave militare. 
Comandamentul forțelor noastre maritime considera 
necesar să țină sub observație flota germană, despre care 
credea pe atunci că dispune de cel puţin un portavion, 
poate chiar de două. Anumiți ofiţeri din marina militară 
priveau uneori cu ochi răi operaţia ”Torch”, punând-o, pare- 
se, pe seama unei inițiative britanice, la care noi fusesem 
înhămaţi cu de-a sila. La şedinţele ținute în această fază a 
pregătirilor am arătat şi răs-arătat că “Torch” era rezultatul 
unui ordin al comandantului suprem, preşedintele Statelor 
Unite, şi al primului ministru al Marii Britanii; am propus, de 
asemenea, să debarcăm în Africa de nord-vest, aşa cum 
cerea ordinul, indiferent dacă vom avea sau nu nave 
militare de protecţie. 

Atacurile Axei împotriva convoaielor britanice în 
Mediterana continuau să ne furnizeze veşti proaste. Un 
convoi de 14 cargoboturi, însoțit de o puternică escortă, 
care încerca să aducă materiale de aprovizionare în Malta, 


a sosit acolo numai cu trei vase comerciale neatinse încă. 
Dintre ele, unul a fost scufundat în docuri. Portavionul 
“Eagle”, care urma să participe la operaţia “Torch”, a fost 
torpilat şi scufundat. Din timp în timp, ofiţerii de marină ne 
aduceau astfel de ştiri şi de fiecare dată trebuia să ne 
revizuim planurile. 

Pe la mijlocul lui septembrie am trimis generalului 
Marshall o informare asupra perspectivelor pe care le avea 
debarcarea, aşa cum vedeam noi situaţia cu şapte 
săptămâni înainte de declanşarea operaţiei: 

"Datele aproximative şi neoficiale despre sprijinul aerian 
pe care ni l-ar putea da portavioanele britanice sunt 
următoarele: în forţa de acoperire de la est de Gibraltar, un 
portavion cu 20 de avioane de vânătoare şi 20 de avioane- 
torpiloare; la Alger, în sprijin direct, 66 de avioane de 
vânătoare şi 18 avioane-torpiloare. In plus faţă de cele de 
mai sus ar mai fi eventual disponibil un portavion vechi, cu 
13 avioane. 

Factorii speciali care influenţează direct gradul de risc 
inerent al acestei operaţii sunt următorii: 

a) Acoperirea aeriană furnizată de portavioane în fazele 
inițiale. 

Potenţialul operativ al aviaţiei militare franceze în Africa 
constă în aproximativ 500 de avioane. Nici bombardierele, 
nici avioanele de vânătoare nu sunt de tipul cel mai 
modern, dar cele de vânătoare au performanţe superioare 
tipurilor corespunzătoare de pe portavioane. Prin urmare, 
dacă francezii opun debarcării iniţiale o rezistenţă hotărâtă 
şi unificată, mai ales concentrând grosul forţelor lor aeriene 
împotriva vreunuia dintre marile porturi, ei pot stânjeni în 
mod serios, dacă nu chiar împiedica, o debarcare în acel 
punct. Totalul avioanelor noastre de vânătoare de pe 
portavioane (inclusiv cele 100 de avioane americane de pe 
«Ranger» şi navele auxiliare) se va ridica, după cât se pare, 
la 166 de avioane, care vor sprijini efectiv debarcările. 
Numai 20 sau 30 vor însoţi spre est forţele navale de sprijin 
cu foc. Aceste avioane de vânătoare se vor lovi de 


obişnuitele dificultăţi pe care le întâmpină aviația de pe 
portavioane atunci când operează împotriva unor forţe 
aeriene bazate la sol. 

b) Posibilităţi de a folosi Gibraltarul ca punct de 
concentrare a avioanelor de vânătoare după ocuparea unor 
aerodromuri. 

Deoarece Gibraltarul este singurul port la dispoziţia 
aliaţilor în această regiune, transferarea rapidă a avioanelor 
de vânătoare pe aerodromurile cucerite în Africa va 
depinde în mare măsură de capacitatea noastră de a 
concentra la Gibraltar un număr suficient pentru primele 
operaţii şi de a asigura ulterior un flux de cel puţin 30 de 
avioane pe zi. Vulnerabilitatea Gibraltarului este evidentă, 
mai ales în cazul unei intervenţii a forţelor spaniole. Dacă 
spaniolii întreprind acţiuni împotriva noastră imediat după 
începerea operaţiilor de debarcare, ne va fi practic 
imposibil să folosim în Africa de Nord aviaţie de vânătoare 
bazată la sol pe o perioadă de câteva zile. 

c) Un alt factor critic care influențează forțele aeriene va 
fi starea vremii. 

Se prevede că unităţile de aviaţie americane staționate 
actualmente în Marea Britanie vor fi transferate pe calea 
aerului pe aerodromurile cucerite în Africa de Nord, cu 
excepţia grupelor care utilizează tipul «Spitfire». Acestea 
din urmă vor trebui să fie transportate la bordul vaselor şi 
reasamblate la Gibraltar sau pe aerodromurile cucerite. O 
perioadă de vreme proastă ar slăbi considerabil acoperirea 
aeriană prevăzută pentru stadiile iniţiale ale operaţiei, 
reprezentând o altă piedică serioasă în calea succesului. 

d) Caracterul rezistenței opuse de armata de uscat 
franceză. 

In regiune se află actualmente aproximativ 14 divizii 
franceze, dotate destul de slab, dar beneficiind, probabil, de 
un grad înalt de instruire şi de o conducere competentă. 
Dacă această armată va opune rezistenţă debarcării, 
acţionând unitar, ea ar putea - dat fiind ritmul lent de 
adunare a forţelor aliate în cele două porturi principale - să 


întârzie şi să stânjenească în aşa măsură operaţiile, încât să 
nu ne atingem principalul obiectiv, acela de a lua sub 
controlul nostru litoralul de nord al Africii înainte ca Axa să 
trimită acolo întăriri substanţiale. 

e) Atitudinea armatei de uscat spaniole. 

Deşi până acum nu există nici o indicație că spaniolii vor 
interveni în război ca urmare a operaţiei «Torch», faptul 
trebuie considerat ca posibil, mai ales dacă germanii îşi vor 
manifesta hotărârea de a intra în Spania. În orice caz, 
intervenţia Spaniei va avea drept urmare imediată 
pierderea Gibraltarului ca bază aeriană şi ne va împiedica 
să mai folosim strâmtoarea Gibraltar până în clipa când 
aliaţii vor putea să treacă la acţiuni eficiente. Date fiind însă 
resursele disponibile, e îndoielnic că asemenea acţiuni 
eficiente intră în cadrul posibilităţilor noastre. 

f) Eventualitatea ca forțele aeriene germane staționate 
actualmente în Europa occidentală să intre repede în 
Spania şi să opereze impotriva liniilor noastre de 
comunicații. 

O astfel de operaţie nu va fi uşoară pentru germani, în 
afară de cazul unui deplin acord şi sprijin din partea 
Spaniei. Pe aerodromurile spaniole nu se află benzina, 
bombele şi lubrifianţii necesari, iar transferarea în această 
ţară a serviciilor de întreţinere la sol va cere un interval de 
timp considerabil. Câteva argumente pledează împotriva 
probabilității ca inamicul să întreprindă o asemenea 
operaţie: mai întâi, Germania dispune de excelente 
aerodromuri în Sicilia, de unde poate arunca în luptă 
avioanele sale cu rază mare de acţiune fără a-şi mai da 
osteneala de a înfiinţa noi baze. În al doilea rând, ocuparea 
cu forţa a peninsulei lberice a prezentat dintotdeauna 
avantaje pentru germani; faptul că ei nu au luat vreo 
iniţiativă demnă de semnalat în această direcţie, nici măcar 
în vremea din urmă, când un număr important de nave 
britanice se află în Mediterana, constituie cel puţin o 
dovadă că inamicul nu consideră ocuparea Spaniei ca fiind 
o operaţie uşoară. 


g) Alţi factori de care am ţinut seama ca să ajungem la 
concluziile de mai jos sunt: experienţa recentului convoi 
spre Malta şi presupunerea că pierderile navale ale aliaţilor 
în ultimele zece zile sunt considerabile. Convoiul spre Malta 
nu a fost atacat din aer decât atunci când se afla practic la 
sud de Sardinia, iar dificultăţile întâlnite la vest de acest 
punct s-au datorat acţiunii submarinelor. 

Pe baza celor de mai sus, considerăm că operaţia 
«Torch» are perspective mai mult decât favorabile de 
succes, cu condiţia ca Spania să rămână neutră, iar forţele 
franceze fie să opună doar o rezistenţă simbolică, fie să 
sufere atât de mult de pe urma disensiunilor interne şi a 
manevrelor politice ale aliaţilor, încât împotrivirea lor să 
devină neglijabilă. După părerea noastră, Spania va rămâne 
neutră, cel puţin în cursul primelor faze ale operaţiei, cu 
condiţia să reuşim a păstra cel mai deplin secret asupra 
intenţiilor noastre. Aceeaşi atitudine a avut-o guvernul 
spaniol şi înainte, când convoaie la fel de mari au trecut 
prin strâmtoarea Gibraltar. Pe de altă parte, credem că vom 
întâmpina o rezistenţă foarte dârză din partea anumitor 
unităţi ale armatei franceze. Considerăm că regiunea în 
care francezii vor avea cea mai favorabilă atitudine faţă de 
noi se situează în jurul Algerului, iar regiunile în care vom 
întâlni, probabil, împotrivire sunt cele dintre Oran şi 
Casablanca şi în apropierea Tunisului. 

Apreciem că şansele de a efectua debarcările iniţiale 
sunt mai mari de 50%, dar şansele de succes global al 
operaţiei, inclusiv ocuparea Tunisului înainte ca Axa să 
trimită acolo întăriri, sunt simţitor mai mici de 50%. Această 
estimare ţine seama de enormele dificultăţi care se ridică în 
calea concentrării unei forţe aeriene bazate la sol, de 
redusa capacitate a porturilor şi deci de încetineala în 
concentrarea forţelor de uscat, de foarte slaba calitate a 
lungii linii de comunicaţie dintre Casablanca şi Oran şi, în 
sfârşit, de incertitudinea care domneşte în privinţa atitudinii 
francezilor. 


Ne este greu să anticipăm eventualităţi ulterioare, ca, de 
exemplu, modificarea atitudinii spaniole sau creşterea 
dificultăţilor în materie de nave militare şi de transport, 
ceea ce ar avea drept urmare încetinirea ritmului de 
aducere a întăririlor. Orice simptom de eşec în această 
fază, ca şi orice întârziere în sosirea întăririlor ar putea fi 
folosite de Axă ca motive pentru a intra în Spania. lar dacă 
Spania ar intra în război, consecinţele ar fi dintre cele mai 
serioase”. 

Săptămână după săptămână, aşa au mers lucrurile. Deşi 
planul nostru operativ se cristalizase de mult în liniile lui 
esenţiale, fiecare zi aducea câte o mică modificare de 
amănunt, şi aceasta până aproape în ajunul plecării la 
drum. 

În afară de elaborarea planurilor, ne mai ocupam şi cu 
supravegherea modului cum se făcea instruirea trupelor şi 
pregătirea lor fizică. Ultima şi cea mai dificilă aplicaţie de 
desant maritim a avut loc în vestul Scoției, pe o vreme 
mizerabilă. Cei câţiva colaboratori ai mei de la statul-major 
care mă însoţiseră pentru a urmări desfăşurarea operaţiei 
nu au avut nici un motiv de satisfacţie constatând cât de 
greu se descurcau oamenii, mai ales echipajele navelor şi 
vedetelor de desant. Cum însă aceste echipaje fuseseră 
alcătuite în ultimul moment, pentru a perturba cât mai 
puţin programul de transporturi maritime ale aliaţilor, 
credeam şi speram că greşelile principale comise în cursul 
aplicaţiei nu se vor repeta cu prilejul debarcării efective. 
Aşa s-a şi întâmplat. 

Pe când mă aflam în Scoţia mi s-a adus la cunoştinţă un 
fapt care mi-a evocat din nou tradiționala indiferenţă 
manifestată de americani în timp de pace faţă de 
pregătirea de luptă. Un comandant de unitate m-a anunţat 
că tocmai primise ultimul lot de bazuca$*, cea mai bună 
armă de apărare a infanteristului împotriva tancurilor. 
Deoarece însă îmbarcarea trupei urma să înceapă a doua 
zi, comandantul era complet derutat, nevăzând cum ar 

putea să-i înveţe pe oamenii săi să mânuiască aceste arme 
de o importanţă vitală. 

— Eu însumi nu ştiu despre bazuca decât din auzite, mi-a 
mărturisit el. 

La Londra nu mai era acum nimic de făcut. Mi-am închis 
sertarele, răsuflând uşurat. Pentru ca absenţa mea din 
capitala Marii Britanii să nu pară suspectă, a fost dată 
publicităţii o ştire, redactată cu grijă, potrivit căreia 
plecasem în vizită la Washington. Până şi preşedintele 
Roosevelt a colaborat la acest subtertugiu. De fapt, la 5 
noiembrie 1942, noi am decolat cu direcţia Gibraltar la 
bordul a cinci avioane de tip "Fortress”. Ajunşi la destinaţie, 
am fost întâmpinați de guvernator, generalul-locotenent Sir 
F. N. Mason MacFarlane, care ne-a găzduit cu multă 
ospitalitate la reşedinţa sa. Datorită unor ghinioane în serie, 
Londra nu a primit nici o veste despre avionul în care 
zburasem eu, deşi sosirea normală a celorlalte patru fusese 
anunţată cu câteva ore mai înainte. Aceasta a provocat o 
oarecare consternare printre membrii statului-major, dintre 
care cei mai mulţi se găseau încă în Regatul Unit. Noi nu 
am aflat însă decât mai târziu despre toată încurcătura. Un 
avion care nu reuşise să decoleze odată cu noi a plecata 
doua zi, fiind atacat pe drum de două avioane de vânătoare 
germane JU-88. Un membru al echipajului a fost rănit, dar 
mitraliorii noştri au reuşit, în cele din urmă, să-i alunge pe 
atacatori. 

Am coborât în subteranele fortăreței Gibraltar, unde erau 
instalate birourile noastre. Acolo l-am întâlnit pe amiralul 
Cunningham, care venise din Anglia la bordul unui 
crucişător rapid. Ilmpreună cu el, am studiat buletinele 
meteorologice şi informările operative, am verificat şi 
reverificat fiecare măsură pe care o luasem şi am discutat 
pe larg despre toate problemele pe care am avut prilejul să 
le menţionez în paginile precedente. 


Capitolul al VI-lea 


Debarcarea în Africa 


La Gibraltar, cartierul nostru general a avut parte de cel 
mai dezolant decor pe care l-am cunoscut în timpul 
războiului. Pasajele subterane, săpate în stâncă, ofereau 
singurul spaţiu disponibil pentru birourile noastre. Tot acolo 
era instalat echipamentul de transmisiuni, cu ajutorul 
căruia urma să păstrăm contactul cu comandanții celor trei 
forţe de asalt. Veşnica beznă a tunelurilor era ici-colo 
străpunsă de luminile unor becuri anemice. Aerul umed şi 
rece de pe culoarele lungi era stătut şi apăsător, refuzând 
să se lase primenit, în pofida eforturilor zdrăngănitoare ale 
unor ventilatoare electrice. Din tavanul boltit picurau 
necontenit stropi de apă, marcând fidel, dar monoton 
scurgerea secundelor de nesfârşită, aproape insuportabilă 
aşteptare, caracteristică pentru intervalul dintre elaborarea 
unui plan militar şi momentul când începe operaţia. 

Nu exista nici un alt loc pe care să-l putem folosi. Cu 
excepţia fortăreței Gibraltar, aliaţii nu dispuneau în 
noiembrie 1942 de nici un petic de teren în toată Europa 
occidentală, de nici un punct de sprijin în bazinul 
mediteranean la vest de Malta. Gibraltarul, aflat în 
posesiune britanică, făcea cu putinţă debarcarea în Africa. 
Fără el nu am fi izbutit să dobândim vitala acoperire 
aeriană pe teatrul de război nord-african. In fazele de debut 
ale debarcării, micul aerodrom al fortăreței a trebuit să 
servească atât ca bază aeriană operativă, cât şi ca punct de 
escală pentru avioanele care zburau din Anglia până pe 
continentul african. Încă cu câteva săptămâni înainte de 
ziua Z, aerodromul era înţesat de avioane de vânătoare. 
Fiecare centimetru pătrat era ocupat fie de un “Spitfire”, fie 
de un bidon cu benzină. Totul era expus la vederea 
avioanelor de cercetare inamice, căci nu se putea schiţa 


nici măcar o tentativă de camuflare. Mai grav, aerodromul 
însuşi se afla la frontiera cu Spania, de al cărei teritoriu era 
despărţit doar printr-o reţea de sârmă ghimpată. Din punct 
de vedere politic, Spania înclina spre Axă şi nenumărați 
agenţi ai acesteia mişunau în spatele gardului de sârmă 
ghimpată. In fiecare zi ne aşteptam la un raid masiv al 
bombardierelor inamice; cu fiecare zi ce trecea fără ca un 
asemenea atac să aibă loc, ne duceam la culcare 
nedumeriţi, ba chiar uimiţi. 

Singura explicaţie era că stratagemele noastre dădeau 
roade. Ştiam că, încă cu mult înainte ca debarcarea să 
înceapă, inamicul va fi la curent cu intensa activitate de la 
Gibraltar. Speram că el va vedea în aceasta o nouă 
tentativă a noastră, deosebit de ambițioasă, de a veni în 
ajutor Maltei, care de luni de zile trecea prin încercări foarte 
grele. 

Şi totuşi, în ciuda inevitabilelor consecinţe ale unui 
eventual raid aerian inamic, în ciuda peisajului dezolant, în 
ciuda celor o mie şi unu de lucruri care puteau ieşi prost în 
marea operaţie pe cale de a fi declanşată, la statul-major 
domnea o atmosferă de incontestabilă însufleţire. Soldaţii, 
marinarii şi aviatorii adunaţi acolo se simțeau stimulaţi de 
acea euforie care te cuprinde ori de câte ori laşi în urma ta 
luni de istovitoare pregătiri şi de plictisitoare inactivitate şi 
îţi întorci privirile pline de speranţă spre deznodământul 
unei îndrăzneţe aventuri. 

Nici vorbă, trăiam sub tensiune, o tensiune pe care o 
simţeai în fiecare cotlon de peşteră, transformat în birou. 
Era şi firesc. In cele câteva ore ale zilei Z, aliaţii aveau să 
afle ce soartă era rezervată primei lor încercări comune de 
ofensivă din timpul războiului. În afară de zigzagul 
campaniilor de înaintare şi retragere din deşertul nord- 
american şi de bătălia de pe insula Guadalcanal, nicăieri 
pe glob forţele de uscat ale aliaţilor nu se dovediseră în 


63 La 7 august 1942, trupe din infanteria maritimă a Statelor ţjnite au debarcat în insula Guadalcanal 
(arhipelagul Solomon), ocupată cu mai bine de un an înainte de japonezi. După lupte grele şi 
sîngeroase, insula a fost evacuată de forţele nipone la începutul lunii februarie 1943. — Nota trad. 


stare să facă altceva decât să se apere. Până şi palmaresul 
nostru defensiv era îndoliat de tragice înfrângeri, purtând 
nume de tristă amintire, ca Dunkerque, Bataan, Hong Kong, 
Singapore, Surabaya şi Tobruk. 

În timp ce număram orele, parcurgând încoace şi încolo 
cavernele Gibraltarului, sute de nave aliate, în convoaie de 
mare şi mică viteză, străbăteau Atlanticul de nord, 
îndreptându-se spre un obiectiv comun de pe coasta de 
nord-vest a Africii. Pentru a ataca Algerul şi Oranul, 
majoritatea acestor vase trebuiau să treacă prin îngusta 
strâmtoare a Gibraltarului, străjuită de tunuri care puteau în 
orice clipă să-şi spună cuvântul în favoarea naziştilor. Alte 
nave venind din Statele Unite urmau să asalteze direct 
Casablanca şi oraşele portuare de la nord şi sud de ea. 

Cele trei expediţii principale navigau pe ape infestate de 
submarine duşmane. La Gibraltar, cele mai multe dintre 
convoaiele care veneau separat aveau să pătrundă într-o 
zonă aflată sub ameninţarea bombardierelor inamice. 
Trupele aliate nu beneficiau decât de o sumară pregătire 
pentru complexa operaţie de desant maritim şi, în 
majoritatea lor, nu participaseră până acum la nici o 
bătălie. Lipsa de nave nu ne îngăduise să aducem toate 
efectivele şi toată tehnica de luptă de care am fi avut 
nevoie pentru a fi siguri de succes. Fireşte că trăiam sub 
tensiune. 

Insăşi călătoria noastră până la Gibraltar fusese plină de 
peripeții. Ea a avut loc după ce două tentative anterioare, 
pe aceeaşi rută, eşuaseră din cauza vremii proaste, înainte 
de a decola pentru a treia oară din Anglia, s-a prezentat la 
mine comandantul celor şase avioane “Fortress” care 
trebuiau să ne ducă la Gibraltar. Cu aerul unui om care ştie 
ce face, el mi-a înmânat odată cu avizul său tehnic, prin 
care recomanda anularea zborului, şi decizia de decolare, 
pentru a-mi pune pe ea semnătura. A fost singura dată în 
viaţă când m-am trezit într-o asemenea situaţie, deoarece, 
în mod normal, decizia finală de zbor aparţine 
comandantului formaţiei respective. Nu prea era de bun 


augur pentru marea aventură, dar nu aveam încotro. Am 
zburat la o altitudine medie de o sută de picioare. Când 
marea stâncă a Gibraltarului s-a ivit, în sfârşit, la orizont din 
negurile care o învăluiau, pilotul avionului nostru a 
remarcat: 

— E prima oară când, la capătul unui zbor lung, trebuie 
să iau mai întâi înălţime ca să pot ateriza. 

In ciuda inactivităţii silite de la Gibraltar, nu duceam lipsă 
de treabă. Începusem deja să ne ocupăm de cele ce aveam 
de făcut după ce ne reuşea debarcarea, ca, de exemplu, 
mutarea cât mai grabnică a cartierului general la Alger. 
Probleme de viitor care să ne stârnească interesul existau 
din belşug, dar niciuna din ele nu putea fi rezolvată, nu 
putea fi nici măcar abordată decât dacă atacul iniţial 
izbutea. In mod inevitabil, gândurile şi discuţiile noastre se 
întorceau, iar şi iar, la acest subiect. 

Aşteptarea a durat trei zile. În cele din urmă, într-o 
noapte, primele nave şi-au făcut apariţia în îngusta 
strâmtoare. Le-am petrecut cu privirea de pe promontoriile 
cufundate în întuneric. nici o veste încă despre vreun atac 
aerian sau submarin! Simţeam cum ne cresc speranţele: 
poate că inamicul, folosind tactica din trecut împotriva 
convoaielor spre Malta, îşi va concentra şi acum forţele 
aeriene, submarinele şi navele de suprafaţă mai spre est, în 
jurul Siciliei, în vederea declanşării unui atac nimicitor pe 
măsură ce convoaiele vor intra în îngusta strâmtoare dintre 
această insulă şi continentul african. 

Elaborând versiunea iniţială a planului, probabilitatea de 
a întâmpina dificultăţi insurmontabile la Casablanca a fost 
unul din factorii care m-au determinat să nu încredinţez 
această operaţie celui mai puternic contingent al nostru. La 
Casablanca ne pândea din plin pericolul unei amânări de 
ultim moment, în care caz nu ne rămâneau decât două căi 
de urmat. 

Prima era de a ordona marelui convoi să amâne acţiunea 
de desant şi să navigheze în cerc prin zonele maritime 


d 1 picior = 0,304 m. — Nota trad. 


învecinate, aşteptând un moment prielnic. Soluţia avea 
multiple dezavantaje. Mai întâi, atacul în această regiune 
pierdea orice element de surpriză. În al doilea rând, navele 
rămâneau expuse la atacul submarinelor care forfoteau în 
Golful Biscayei şi la sud de el. In al treilea rând, pălea 
considerabil imaginea de forţă copleşitoare pe care trebuia 
să o creeze asaltul simultan al celor trei porturi. In sfârşit, 
capacitatea rezervoarelor de combustibil ale navelor era 
limitată. 

Cealaltă cale era aducerea întregului convoi în 
Mediterana şi masarea lui în apropierea portului Gibraltar, 
care şi aşa era aglomerat. Astfel, navele economiseau 
combustibilul, fiind gata să se reîntoarcă oricând la 
Casablanca pentru a realiza desantul conform planului; mai 
exista şi posibilitatea ca trupele să debarce la Oran după 
luarea lui cu asalt şi să-şi croiască drum de-a lungul căii 
ferate, spre coasta de nord-vest. Niciuna dintre cele două 
căi nu mă atrăgea, deoarece fiecare impunea revizuirea şi 
rectificarea unor planuri în curs de executare. Legea 
probabilităților ne arăta, totuşi, că va trebui să recurgem la 
una din ele. 

Până în după-amiaza din ajunul atacului, buletinele 
meteorologice, transmise de la bordul unuia dintre 
submarinele noastre aflate în regiunea Casablanca, erau 
sumbre. Am luat atunci hotărârea provizorie de a îndrepta 
expediţia spre Gibraltar dacă condiţiile atmosferice nu se 
vor ameliora. Evident, toate planurile noastre erau date 
peste cap, dar soluţia mi se părea mai nimerită decât aceea 
de a pune vasele să se învârtească fără rost pe ocean, 
ferindu-se mereu de submarine. 

Niciodată în tot cursul războiului nu am încercat un 
sentiment mai profund de uşurare decât în dimineaţa 
următoare, când am primit un raport laconic, anunţându- 
mă că condiţiile de pe plajă erau acceptabile şi că 
debarcarea la Casablanca se desfăşura conform planului. 
Am înălţat o rugăciune de mulţumire: temerile mele cele 
mai negre se spulberaseră. 


O dificultate neprevăzută s-a ivit în comunicațiile radio. În 
fazele de început ale campaniei, cartierul general aliat nu 
avea nici un alt mijloc de contact cu diversele expediţii în 
afară de radio. Când am constatat că în permanenţă 
aparatele noastre funcționau prost sau nu funcționau deloc, 
mai că ne-a cuprins spaima. Defecţiunile se datorau, pare- 
se,  suprasolicitării canalelor ce legau centrul de 
transmisiuni din Gibraltar de navele pe care se aflau 
comandamentele celor trei expediţii. Dar, indiferent de 
cauză, urmarea a fost că am hotărât să mut cât mai repede 
statele-majore pe teritoriul Africii. 

Prima informare venită de pe câmpul de luptă ne-a 
dezamăgit. Cargobotul american "Thomas Stone”, navigând 
în convoi spre Alger şi ducând la bord un batalion întărit de 
trupe S.U.A., fusese torpilat în ziua de 7 noiembrie, la 
numai 150 de mile de destinaţie. Amănuntele lipsind, ne 
temeam că pierderile în vieţi omeneşti fuseseră foarte 
ridicate şi, deşi până atunci ne bucuraserăm de o şansă 
surprinzătoare, nu eram mai puţin îngrijoraţi de soarta celor 
de pe vas. In seara aceea nu am mai putut căpăta nici o 
informaţie suplimentară. Mai târziu însă am aflat că 
incidentul se încheiase cu bine şi onoarea armatei 
americane era intactă. Se înregistraseră puţine victime şi 
nava nu suferise avarii grave, aşa că nu era în primejdie de 
a se scufunda. Totuşi, refuzând să aştepte cu braţele 
încrucişate până ce cargobotul va fi remorcat spre un port 
corespunzător, ofiţerii şi soldaţii au primit cu aclamații 
decizia comandantului de a se îmbarca în şalupele de 
salvare pentru a încerca să ajungă la timp pe plaja pe care 
trebuiau s-o ia cu asalt. Vremea proastă care a survenit 
după-amiază a zădărnicit temerarele lor intenţii, obligându-i 
să urce la bordul unor distrugătoare şi al altor nave de 
escortă. In cele din urmă au ajuns la țărm, dar cu douăzeci 
de ore întârziere. Din fericire, absenţa lor nu a avut 
consecinţe serioase în realizarea planurilor noastre. 


După-amiaza aceleiaşi zile de 7 noiembrie mi-a prilejuit 
una dintre cele mai deprimante întrevederi din cursul 
războiului. 

Deoarece atât la Londra, cât şi la Washington domnea 
ferma convingere că generalul Giraud va putea aduce 
forţele armate franceze din Africa de Nord în tabăra 
aliaţilor, începusem negocieri încă din octombrie - prin 
intermediul lui Murphy - pentru a-l scoate pe general din 
sudul Franţei, unde trăia practic ca un întemnițat. Împreună 
cu Murphy, care se întorsese în Africa după vizita sa la 
Londra, câţiva dintre prietenii noştri francezi au pus la cale 
un plan foarte amănunţit. Ţinut la curent prin intermediari 
de încredere cu cele ce se pregăteau, generalul Giraud a 
ajuns la momentul stabilit pe litoralul francez al 
Mediteranei, în ciuda vigilenţei germanilor şi a autorităţilor 
vichyiste. In toiul nopţii s-a urcat într-o bărcuţă, urmând să 
fie cules de unul din submarinele noastre, care îl aştepta nu 
departe de țărm. Submarinul aparţinea Angliei, dar în 
această unică expediţie la comanda lui se afla căpitanul 
Jerauld Wright din marina militară a S.U.A. După ce cu mare 
dificultate l-a cules la bord pe general, submarinul a ieşit în 
larg şi, într-un alt punct dinainte stabilit, s-a întâlnit cu unul 
din hidroavioanele noastre. Şi iată-l pe Giraud, însoţit doar 
de trei adjutanţii personali şi ofiţeri de stat-major, sosind la 
cartierul meu general în după-amiaza de 7 noiembrie. 
Episodul pe care l-am relatat atât de succint a fost în 
realitate o acţiune de o excepţională dârzenie şi 
îndrăzneală. 

Deşi purta haine civile, generalul Giraud avea o ţinută 
foarte ostăşească. Înalt de peste 1,80 m, drept, cu un mers 
aproape ţeapăn, vorbind pe un ton tăios şi comportându-se 
aşişderea, avea o înfăţişare impunătoare, în ciuda 
costumului cam ponosit. Încercările prin care trecuse în 
timpul războiului, inclusiv o lungă perioadă de prizonierat şi 
o dramatică evadare, nu-i tociseră cu nimic spiritul 
combativ. 


Curând mi-am dat seama că acceptase să plece din 
Franţa legănându-se în periculoasa iluzie că va prelua 
imediat conducerea întregii expediţii aliate. De cum a intrat 
în chilia mea subterană, şi-a oferit serviciile în această 
calitate, lucru pe care eu nu puteam să-l accept. Rolul lui 
era să plece în Africa de îndată ce am fi fost în stare să-i 
garantăm securitatea şi acolo să preia comanda acelor 
trupe franceze care aveau să i se alăture de bună voie. Mai 
presus de orice alt motiv, ţineam să-l avem de partea 
noastră deoarece ne obseda teama că ne vom angaja într-o 
lungă şi grea luptă cu francezii, nu numai spre jalea şi 
paguba noastră, dar şi în detrimentul campaniei împotriva 
germanilor. 

Generalul Giraud nu s-a lăsat înduplecat; după părerea 
sa, erau în joc propria-i onoare şi cea a Franţei, de aceea 
nu-i era îngăduit să accepte nici o funcţie inferioară celei de 
comandant suprem. Fireşte, lucrul era de la bun început 
imposibil. Numirea unui comandant suprem al unor forţe 
aliate este un proces complex, care necesită acordul 
simultan al conducătorilor politici şi militari din ţările 
respective. Din punct de vedere legal, nici un comandant 
subaltern din cadrul expediției nu ar fi putut accepta vreun 
ordin din partea generalului Giraud. Mai mult, în acel 
moment, nici un francez nu era membru al 
comandamentului aliat; dimpotrivă, singurii inamici cu care 
riscam să avem de-a face erau francezii. 

Ne-am străduit să explicăm generalului toate acestea. 
Tulburat şi dezamăgit, după multe ore de discuţii, s-a simţit 
obligat să-şi decline orice participare la acţiune, declarând: 

— Generalul Giraud nu poate accepta o poziţie de 
subaltern în acest comandament. Compatrioţii săi n-ar 
înţelege aşa ceva şi prestigiul lui de soldat ar fi întinat. 

Situaţia era cu atât mai tristă, cu cât generalul îşi lăsase 
pe toţi ai săi în Franţa, la cheremul germanilor, înfruntând 
el însuşi mari riscuri pentru a veni alături de noi. 

Pe vremea aceea aveam drept consilieri politici pe H. 
Freeman Matthews, de la Departamentul de Stat al S.U.A., 


şi pe William H. B. Mack, de la Ministerul de Externe al Marii 
Britanii. Amândoi au fost atât de afectaţi de această 
întorsătură a situaţiei, încât mi-au propus să-l instalez de 
formă pe generalul Giraud în funcţia de comandant suprem, 
eu păstrând de fapt autoritatea efectivă în conducerea 
operaţiilor. După părerea lor, succesul sau dezastrul 
debarcării depindeau de asocierea sau neasocierea în mod 
public a numelui lui Giraud la operaţia “Torch”. Nu am fost 
de acord cu acest subterfugiu, rămânând neclintit la 
hotărârea că, dacă generalul nu se va mulţumi să preia 
comanda trupelor franceze din Africa de Nord care vor trece 
de partea noastră în lupta împotriva Germaniei, campania 
se va desfăşura mai departe exact ca şi cum nu ne-am fi 
întâlnit şi nu am fi discutat niciodată cu Giraud. 

Convorbirea eu el a continuat, cu unele întreruperi, până 
după miezul nopţii. Deşi înţelegeam binişor franceza vorbită 
de general, am insistat să folosim un translator pentru a 
evita orice risc de interpretare greşită. După ce oboseala i-a 
dat gata pe traducătorii mai competenţi, generalul Clark şi- 
a oferit serviciile şi, deşi nu vorbea o franceză tocmai 
curgătoare, am scos-o la capăt destul de bine. Printre altele 
şi pentru că, după prima oră de discuţie, fiecare dintre noi 
nu făcea decât să repete într-una argumentele invocate la 
început. In cele din urmă, când s-a dus la culcare, generalul 
Giraud nu dădea nici un semn că şi-ar fi modificat, măcar 
cu o iotă, pretenţiile iniţiale. În loc de noapte bună ne-a 
declarat: "în această treabă, generalul Giraud va fi un 
simplu spectator”. Am convenit, totuşi, să ne întâlnim în 
dimineaţa următoare la reşedinţa guvernatorului general. În 
noaptea aceea, pe chipurile consilierilor politici de la 
cartierul nostru general se întipărise jalea. 

Inainte de a-mi încheia ziua de lucru, am trimis 
Comitetului Unificat al Şefilor de State-Majore o dare de 
seamă detaliată asupra celor discutate şi am avut 
satisfacția de a primi cu promptitudine răspunsul că poziţia 
adoptată de mine se bucura de un sprijin deplin. Sfârşitul 
mesajului era trunchiat, dar am putut descifra următoarele: 


"Singurul nostru regret este că aţi fost nevoit să irosiţi atât 
de mult timp cu această problemă într-o perioadă când...”. 
Ce noroc că pe atunci nu puteam să prevăd cât de mult 
timp aveam să irosesc, în săptămânile următoare, cu 
sâcâitoarele şi zadarnicele discuţii în jurul chestiunilor 
politice ale Africii de Nord! 

Din fericire, o noapte de somn a operat o schimbare în 
atitudinea generalului Giraud, care, în şedinţa de a doua zi 
dimineaţă, s-a hotărât să participe la "Torch” în condiţiile 
propuse de noi. l-am făgăduit că, dacă va reuşi să 
dobândească un sprijin din partea francezilor, îl voi 
considera administrator al regiunii până când autorităţile 
civile vor avea posibilitatea să consulte populaţia. 

Din convorbirile ulterioare purtate cu generalul Giraud a 
reieşit că exista o deosebire radicală între concepţia lui şi a 
mea în legătură cu sarcinile strategice ale momentului. El 
era de părere că trebuia să ne îndreptăm de îndată atacul 
asupra sudului Franţei, fără a ne mai preocupa de Africa de 
Nord. l-am arătat că, exact în clipa când vorbea, trupele 
noastre debarcau pe plajele stabilite; că nu aveam 
posibilitatea să asigurăm acoperirea aeriană a acţiunii de 
desant pe care o propunea; că navele aflate pe atunci la 
dispoziţia aliaţilor nu ne permiteau să concentrăm în sudul 
Franţei forţe suficiente pentru a rezista masivelor atacuri pe 
care germanii le-ar fi dezlănţuit cu siguranţă împotriva 
unităţilor debarcate. In sfârşit, i-am explicat că operaţia în 
curs de desfăşurare avea în spatele său o structură 
organizatorică atât de complexă şi minuțioasă, încât 
schimbarea propusă de el era cu desăvârşire imposibilă. 

Generalul Giraud nu înţelegea de ce aveam nevoie de 
Africa de Nord ca bază, de ce trebuia să ne instalăm ferm şi 
statornic în această regiune înainte de a declanşa, cu şanse 
de succes, o ofensivă în zona meridională a Europei. 

Războiul nu-l învățase pe Giraud lecţia cu privire la 
ravagiile pe care era capabilă să le facă aviația bazată la 
sol atunci când se năpustea asupra unor nave lipsite de 
acoperire aeriană. Probabil că nu analizase niciodată din 


punctul de vedere al semnificației tactice pierderea în 
Pacificul de sud-vest a marilor nave britanice "Prince Of 
Wales” şi "Repulse”“, imprudent expuse aviaţiei bazate la 
sol. Generalul îşi închipuia, pe deasupra, că era destul ca 
aliaţii să vrea, pentru ca 500 000 de oameni să ajungă în 
sudul Franţei în numai două sau trei săptămâni. li venea 
greu să înţeleagă că ne angajasem într-o operaţie care 
solicita la maximum resursele noastre şi că, dată fiind 
penuria acestor resurse, trebuia să calculăm riguros 
obiectivele strategice iniţiale. 
Debarcări în Africa de Nord 
8 - 15 noiembrie 1942 
Paraşutele indică operaţii de desant aerian. 


e7 La 10 decembrie 1941, cuirasatul „Prince of Wales" şi crucişătorul „Repulse", lipsite de acoperire 
aeriană din cauza pierderilor suferite de aviația britanică în Orientul îndepărtat, au fost atacate de 
avioane japoneze decolate de la bazele lor din sudul Indochinei. După o bătălie navă-aer care a durat o 
oră, ambele nave au fost scufundate. — Nota trad. 

În cursul nopţii şi în primele ore ale dimineţii de 8 
noiembrie am început să primim rapoarte operative destul 
de încurajatoare. Aşa cum ne aşteptam, trupele debarcate 
la Alger nu au întâmpinat aproape nici o împotrivire şi 
regiunea a fost repede ocupată. Succesul se datora în largă 
măsură, pe de o parte, strădaniilor anterioare ale lui Robert 


Murphy, care lucrase prin intermediul generalului francez 
Mast, pe de altă parte, generalului Alphonse Pierre Juin$, 
care-şi camufla simpatiile proaliate sub mantia unei 
ostilităţi oficiale. 

Necesitatea de a înainta cât mai grabnic în Tunisia ne 
preocupa în permanenţă. In noaptea de 8 noiembrie am 
mâzgălit cu creionul o însemnare pe care o mai am şi astăzi 
şi care glăsuieşte: "In sectorul de est batem pasul pe loc, în 
loc să înaintăm imediat spre linia B6ne- Bizerta”. 

Am debarcat şi la Oran, dar forţele franceze de acolo, 
îndeosebi cele navale, au opus o rezistenţă înverşunată. Au 
avut loc lupte grele, în cursul cărora a primit botezul focului 
Divizia 1 americană, care mai avea să poarte un lung şir de 
bătălii până la sfârşitul războiului. Deşi cu pregătirea de 
luptă neterminată, Divizia 1, sprijinită de elemente ale 
Diviziei 1 blindate, a reuşit să înainteze şi, în ziua de 9 
noiembrie, ştiam că era aşteptat un rezultat victorios în 
această regiune. La 10 noiembrie au încetat luptele la Oran. 
Generalii Fredendall şi Terry de la M. Allen“? au trecut cu 
bine primele lor examene pe câmpul de bătălie. 

Ni se adusese la cunoştinţă că începuse şi atacul 
împotriva coastei de vest a Marocului, dar nu aveam nici o 
informaţie despre desfăşurarea lui. Aşa cum am aflat mai 
târziu, în anumite puncte, mai ales la Port Lyautey, luptele 
au fost crâncene. Marea cea perfidă ne dăruise singura zi 
din lună în care era posibilă o operaţie de desant, dar 
perioada de calm durase puţin şi în continuare debarcarea 
întăririlor s-a realizat cu foarte mare dificultate. Am făcut 
tot ce mi-a stat în putinţă pentru a intra în contact cu 
comandanții Grupării operative de vest, contraamiralul K.H. 
Hewitt din marina militară americană şi generalul Patton 
din armata de uscat. Postul de radio însă îşi făcea iarăşi de 
cap, neoferindu-ne decât nişte semnale ininteligibile. Am 
încercat atunci să stabilim legătura cu ajutorul unor 


og Luat prizonier de germani în 1940, eliberat în 1941 la cererea lui Pétain şi numit de acesta 


comandant suprem al forțelor franceze din Africa de Nord, generalul Juin s-a raliat ulterior lui Giraud — 
Nota trad. 


69 Comandantul Diviziei 1 infanterie americană. — Nota trad. 


bombardiere uşoare pe care le-am trimis la Casablanca, 
dar, după ce aviația franceză de vânătoare a doborât 
câteva dintre ele, ne-am dat seama că nici această metodă 
nu era bună. In desperare de cauză, l-am întrebat pe 
amiralul Cunningham dacă nu cumva avea în port o navă 
de mare viteză. Spre norocul nostru, tocmai atunci se afla 
la Gibraltar una dintre cele mai rapide, pregătindu-se de 
plecare pentru a transporta în Malta materiale de care era 
urgentă nevoie. Fără nici o şovăire, amiralul mi-a pus nava 
la dispoziţie pe durata necesară pentru a stabili contactul 
cu Gruparea operativă de vest. Am alcătuit un grup de stat- 
major în frunte cu contraamiralul american Bernhard H. 
Bieri, care a pornit la drum în mai puţin de o oră. 

In dimineaţa zilei de 9 noiembrie, generalul Clark şi 
generalul Giraud au plecat cu avionul la Alger, cu scopul de 
a găsi o cale de înţelegere cu cele mai înalte autorităţi 
franceze. Misiunea lor era de a pune capăt luptelor şi de a 
obţine participarea francezilor la viitoarele operații 
împotriva germanilor. 

Dar generalul Giraud a fost primit de compatrioţii săi din 
Africa cu o răceală care a dat o lovitură de moarte 
speranţelor noastre. A fost pur şi simplu ignorat. 
Cuvântarea lui radiodifuzată, prin care anunţa că prelua 
conducerea Africii de Nord franceze şi ordona forţelor 
franceze să înceteze lupta împotriva aliaţilor, nu a avut 
absolut nici un efect. Mă îndoiesc chiar că a ajuns la 
urechea unui număr de oameni cât de cât semnificativ. 
Comunicaţiile noastre prin radio cu Algerul se făceau foarte 
greu, dar, până la urmă, ne-a parvenit un mesaj care 
confirma o ştire anterioară: amiralul Darlan” se afla la 
Alger. 

Am eliminat imediat ipoteza că el ar fi venit în Africa 
cunoscându-ne dinainte intenţiile sau dorind să ne ajute în 


19 Amiralul Jean F.L.X. Darlan, comandant suprem al forţelor maritime militare franceze în 1939, a 
devenit în iunie 1940 ministru al marinei militare şi comerciale în guvernul de la Vichy, apoi 
vicepreşedinte al Consiliului de Miniştri. Colaboraţionist zelos, a vrut să pună la dispoziţia naziştilor, în 
1941, porturile Bizerta, Dakar şi Casablanca, concesie pe care pînă şi Pétain a refuzat s-o aprobe. 
Demisionînd din guvern în aprilie 1942. a rămas comandant suprem al forţelor armate vichyiste din 
metropolă şi colonii. — Nota trad. 


atingerea obiectivelor stabilite. După cum dovedeau cele 
constatate la Oran şi Alger, debarcarea noastră a constituit 
o surpriză desăvârşită pentru toţi militarii şi civilii din Africa 
de Nord, cu excepţia celor foarte puţini care ne sprijineau în 
mod activ. Dar nici lor nu li se comunicase decât în ultimul 
minut data exactă a atacului. Nu încăpea îndoială că 
prezenţa lui Darlan era cu totul întâmplătoare, datorându- 
se bolii grave a fiului său, la care ţinea foarte mult. 

Pusesem mâna, aşadar, pe comandantul suprem al 
forţelor armate franceze! Cel mai simplu şi mai uşor ar fi 
fost să-l întemniţăm. Dar, în calitatea pe care o avea, el 
putea da foarte numeroaselor unităţi din flota franceză 
staționate la Toulon şi Dakar ordine de natură să ne ofere 
simultan două avantaje: reducerea virtualului pericol naval 
în Mediterana şi completarea flotei noastre de suprafaţă cu 
un binevenit supliment de vase. Cu puţin înainte de 
plecarea mea din Anglia, Churchill îmi spusese cu toată 
seriozitatea: "Il detest din adâncul inimii pe Darlan, dar, în 
eventualitatea că m-aş întâlni cu el, aş umbla bucuros în 
patru labe cale de o milă, dacă în felul acesta l-aş îndupleca 
să-şi pună flota la dispoziţia forţelor aliate”. 

Aveam însă un alt motiv, şi mai presant, pentru a încerca 
să profităm de situaţia în care se afla Darlan. Negociind cu 
autorităţile militare şi civile, generalul Clark s-a izbit curând 
de tradiționala tendinţă a francezilor de a nu întreprinde 
nimic care să nu aibă o acoperire legală. La militari, cel 
puţin, era un adevărat fetiş: după spusele lor, capitularea 
din 1940 nu fusese decât actul unor ostaşi leali, care se 
supuseseră ordinelor primite de la superiorii lor civili. 

Fără excepţie, toţi comandanții francezi cu care generalul 
Clark a purtat nesfârşite discuţii au refuzat să mişte măcar 
un deget pentru a-şi aduce trupele de partea aliaţilor atâta 
vreme cât nu li se dădea ordin s-o facă. Fiecare dintre ei 
depusese un jurământ personal de credinţă mareşalului 
Pétain. nici un ofiţer nu socotea că putea să fie absolvit de 
jurământ sau să dea ordin de încetare a focului dacă nu 
primea instrucţiuni în acest sens de la comandantul său 


legal, amiralul Darlan, considerat ca reprezentant direct şi 
personal al mareşalului Pétain. 

Pe atunci - şi o bună bucată de vreme după aceea - era 
inutil să stai de vorbă cu un civil sau cu un militar francez 
dacă nu recunoşteai în prealabil influenţa precumpănitoare 
a lui Pétain. nici o propunere nu era acceptabilă decât dacă 
"ar fi de acord şi mareşalul”. 

Generalul Clark ne-a comunicat prin radio că fără 
concursul lui Darlan nu era posibilă o încetare a focului. De 
aceeaşi părere era şi generalul Giraud, care stătea acum 
ascuns la Alger. Atât cât îi îngăduiau împrejurările, Clark mă 
ţinea la curent cu evoluţia situaţiei, dar era limpede că 
încercările lui de a-i convinge pe francezi să nu mai lupte 
împotriva trupelor noastre se loveau de mari dificultăţi. In 
timp ce îmi băteam capul cu aceste probleme, am primit un 
mesaj din partea şefului meu de stat-major, care rămăsese 
provizoriu la Londra. El mă informa că, ţinând seama de 
succesele iniţiale ale operaţiei “Torch” şi de rezultatele ei, 
care nu mai dădeau loc la îndoieli, o persoană sus-pusă îi 
sugerase să renunţăm la concentrarea forţelor necesare în 
continuarea operaţiei pentru a le folosi în alte scopuri 
strategice. De-a lungul anilor de război m-am familiarizat cu 
tendinţa anumitor personalităţi aflate departe, în spatele 
frontului, de a supra-aprecia primele succese ale unei 
acţiuni şi de a nesocoti greutăţile pe care le rezerva viitorul. 
Dar în clipa aceea, primirea mesajului m-a scos din fire şi 
m-am grăbit să trimit un răspuns prompt, din care citez 
cele ce urmează: 

"Categoric împotriva propunerii de reducere a forţelor 
pentru «Torch». Situaţia nu s-a cristalizat. Dimpotrivă, în 
Tunisia suntem pe muchie de cuţit. Regiunea nu este 
complet pacificată, comunicațiile constituie o problemă de 
prim ordin şi principalele două porturi din Africa de Nord 
sunt serios blocate. Toate eforturile de a obţine o cooperare 
organizată şi eficientă din partea francezilor se 
împotmolesc într-un păienjeniş de intrigi politice şi 
personale, ceea ce ne face să credem că nimeni nu doreşte 


cu adevărat nici să lupte împotriva noastră, nici să treacă 
alături de noi. 

În loc de a vorbi despre eventuale reduceri, ar trebui să 
căutăm mijloacele pentru a grăbi concentrarea de forţe, 
astfel încât să putem lichida pe inamic în Africa de Nord. 
Desigur, în materie de strategie este necesar să întocmim 
planuri din timp şi cu chibzuinţă. Dar, pentru numele lui 
Dumnezeu, să nu ne apucăm de mai multe treburi deodată! 
În ultimele trei zile am pierdut o mulţime de nave şi ne vine 
extrem de greu să asigurăm acoperirea aeriană a 
convoaielor. Pericolul unei intervenţii germane prin Spania 
nu a dispărut. Nu mă sperii de propria mea umbră şi nu dau 
alarme false. Vreau numai să subliniez că, din moment ce 
am făcut cu bine primii paşi, trebuie să ne înzecim 
eforturile, nu să ne culcăm pe o ureche. Abia ne-am angajat 
într-o acţiune de mari proporţii. Să nu zădărnicim un 
început bun pornind de la nişte presupuneri lipsite de 
certitudine”. 

La 12 noiembrie, generalul Clark mi-a transmis că, după 
toate aparențele, Darlan era singurul francez care putea 
determina forţele armate din Africa de Nord să colaboreze 
cu noi. Mi-am dat seama că era o problemă care trebuia 
rezolvată expeditiv şi pe loc. Dacă m-aş fi adresat 
Washingtonului şi Londrei, cerându-le avizul, ar fi urmat 
discuţii prelungite şi tărăgănări inevitabile. S-ar fi irosit mult 
timp, care ar fi costat atâta sânge şi ar fi provocat atâtea 
resentimente, încât nu ne-ar mai fi rămas nici o şansă de a 
ajunge la o înţelegere amicală, prin care forţele armate 
franceze să fie absorbite în rândul trupelor noastre. 

Aveam la noi ordinele în scris ale guvernelor american şi 
britanic de a colabora cu orice autoritate franceză pe care o 
vom găsi fiinţând în momentul sosirii noastre în Africa. In 
afară de aceasta, problema care ni se punea era de ordin 
pur militar. Dacă soluţionarea ei ar fi dus la repercusiuni 
politice atât de grave încât ar fi devenit necesară 
sacrificarea cuiva, logica şi tradiţia ar fi cerut ca întreaga 
răspundere să revină omului care se afla la faţa locului, 


destituirea lui din funcţie reprezentând simbolic îndreptarea 
greşelii. Riscam să fiu înlăturat, dar numai printr-o hotărâre 
promptă puteam să asigurăm în continuare unitatea de 
luptă a celor două ţări aliate şi să facem faţă cerinţelor 
imediate ale frontului. 

Am discutat aceste posibilităţi cu multă sobrietate şi 
seriozitate, neuitând nici o clipă că ordinele noastre în 
principiu ne indicau să efectuăm debarcarea în Africa 
pentru a câştiga un nou aliat, nu pentru a ucide francezi. 

Eram perfect conştient de faptul că orice negociere cu un 
reprezentant al guvernului de la Vichy va stârni o profundă 
indignare în rândul acelor englezi şi americani care nu 
cunoşteau asprele realităţi ale războiului; în consecinţă, am 
decis să mă limitez doar la aspectele militare locale. La 13 
noiembrie, luându-l pe amiralul Cunningham cu mine, am 
plecat cu avionul la Alger, unde am ţinut numaidecât sfat 
cu generalul Clark şi cu Robert Murphy, consulul general al 
Statelor Unite. Era prima reîntâlnire cu Murphy după vizita 
lui la Londra, cu câteva săptămâni mai înainte. 

Cei doi mi-au prezentat o dare de seamă asupra tuturor 
evenimentelor care avuseseră loc până atunci. La 10 
noiembrie, Darlan ordonase tuturor comandanților să 
înceteze focul. La Vichy, Pétain a dezavuat de îndată 
măsura, destituindu-l pe amiral. Acesta a încercat atunci să 
revină asupra ordinului, dar Clark nu i-a permis. Pe urmă, la 
Alger s-a aflat că naziştii invadaseră zona de sud a Franţei. 
Darlan declara acum că, deoarece germanii violaseră 
armistițiul din 1940, el era gata să conlucreze de bună voie 
cu americanii. Între timp, generalul Giraud, zdruncinat mai 
întâi de descoperirea că francezii din partea locului nu 
voiau să-i dea ascultare, se convinsese că Darlan era 
singura personalitate oficială de acolo care putea aduce 
Africa de Nord în tabăra aliaţilor. Când germanii au pătruns 
în sudul Franţei, Giraud s-a dus la Darlan, oferindu-se să 
coopereze. Ordinul lui Darlan a pus capăt luptelor la 
Casablanca; prin alte părţi, focul încetase încă înainte de 
primirea ordinului. Ofițerii francezi care ne sprijiniseră pe 


faţă, inclusiv generalii Bethouart şi Mast, căzuseră temporar 
în dizgrație şi nu erau în măsură să facă nimic. 

După o trecere în revistă exhaustivă a situaţiei, Murphy 
mi-a spus: 

— Acum întreaga problemă ţine de domeniul militar. 
Dumneavoastră vă revine găsirea unei soluţii. 

In cursul discuţiilor pe care le-am mai purtat înainte de a 
ajunge la hotărârea finală, consulul general s-a ţinut cu 
totul deoparte, participând doar din când în când, în calitate 
de interpret. Mie şi numai mie îmi revenea sarcina să decid 
dacă semnarea unui armistițiu, economia de timp, cruţarea 
de vieţi omeneşti şi încheierea fără zăbavă a unor acorduri 
realizate cu francezii valorau mai mult pentru forţele aliate 
decât arestarea arbitrară a lui Darlan, măsură care ar fi dat 
cu siguranţă naştere la noi ciocniri şi la animozităţi şi mai 
puternice. Autoritățile franceze locale continuau să 
reprezinte, pe plan oficial, o ţară neutră. lată de ce, în afară 
de cazul când guvernele noastre erau gata să declare în 
mod solemn război Franţei, nu aveam nici un drept legal 
sau de altă natură să instaurăm cu forţa, după modelul 
nazist, un organ de conducere alcătuit din marionete 
selecţionate de noi. 

Acordul realizat a fost aşternut pe hârtie într-un 
document trasând în linii mari metodele prin care 
autorităţile franceze se angajau să sprijine forţele aliate. Pe 
un teritoriu considerat ca fiind favorabil nouă, nu ocupat de 
noi, comandantul suprem aliat căpăta toate drepturile şi 
privilegiile legale de care avea nevoie pentru a-şi organiza 
forţele şi a dirija operaţiile militare. Ni se asigura 
posibilitatea de a utiliza porturile, căile ferate şi alte 
instalaţii. 

Aliaţii se mărgineau să declare că, cu condiţia ca forţele 
armate şi populaţia să se supună ordinelor lui Darlan de a 
conlucra cu noi pe tărâm militar, nu se vor amesteca în 
controlul exercitat de organele administrative franceze în 
Africa de Nord. Dimpotrivă, ne afirmam dorinţa de a 
colabora cu ele pentru păstrarea ordinii. În acord nu figura 


nici o prevedere de natură să angajeze guvernele noastre 
în vreo recunoaştere politică de un fel sau altul. Darlan era 
doar autorizat, prin consimţământul spontan al oficialităților 
locale şi cu încuviințarea noastră, să ia asupră-şi sarcinile 
administrative ce reveneau Franţei în Africa de Nord, în 
timp ce noi ne ocupam de lichidarea forţelor germane de pe 
acest continent. Amiralul s-a declarat, de asemenea, de 
acord să încredinţeze prietenului nostru, generalul Giraud, 
comanda tuturor trupelor franceze din Africa de nord-vest. 

Important pentru noi era faptul că, dacă ne-am fi permis 
luxul unei ocupaţii militare, ar fi trebuit să stopăm orice 
acţiune împotriva Axei. Populaţia arabă era pe atunci 
favorabilă guvernului de la Vichy, care privase pe evreii de 
acolo de toate drepturile; o răscoală a arabilor, pe care 
germanii se străduiau să o pună la cale, ar fi fost un 
dezastru. Nu intenţionam să cucerim Africa de Nord decât 
pentru a o folosi ca bază de unde să ducem mai departe 
războiul împotriva lui Hitler. Din punct de vedere legal, 
poziţia noastră acolo se deosebea de cea de mai târziu în 
Sicilia, aşa cum aceasta din urmă avea să se deosebească 
de poziţia noastră în Italia şi apoi în Germania. Teoretic, ne 
aflam pe teritoriul unui aliat. De fapt, prin angajamentul lui 
Darlan ni se recunoştea rolul de factor dominant şi se 
dădea consistenţă acestui rol, pe care însă trebuia să-l 
jucăm cu multă abilitate dacă voiam să evităm neplăcerile. 

Spre deosebire de disprețul cu care întâmpinase apelul 
lansat de Giraud, armata franceză a dat ascultare ordinelor 
lui Darlan. Acesta a pus capăt luptelor pe coasta de vest, 
unde forţele americane abia se concentraseră în jurul liniei 
de apărare de la Casablanca, pregătindu-se să declanşeze 
un asalt general. Experienţa dobândită în Maroc de 
generalul Patton în zilele precedente dovedea că ciocnirea 
ar fi fost sângeroasă. 

In ziua de 13 noiembrie s-a realizat la Alger acordul final 
cu reprezentanţii armatei de uscat, ai marinei militare şi ai 
forţelor aeriene franceze, în frunte cu Darlan. Luând avionul 
în aceeaşi seară, amiralul Cunningham şi cu mine era cât 


pe-aci s-o păţim din cauza vremii proaste şi a condiţiilor 
nefavorabile de aterizare pe aeroportul din Gibraltar. Ne-am 
învârtit de jur împrejurul Stâncii în bezna cea mai 
compactă, tot încercând să descoperim pista şi negăsind-o. 
Puteam să jur că ne sunase ceasul din urmă. Până în ziua 
de azi cred că tânărul locotenent care pilota avionul trebuia 
să se fi bizuit mai degrabă pe vreun talisman decât pe 
dibăcia sa atunci când a reuşit iscusita aterizare care ne-a 
adus cu bine pe pâmânt. Această experienţă m-a întărit şi 
mai mult în intenţia mea mai veche de a muta repede 
cartierul nostru general la Alger. Hotărârea a stârnit panică 
în rândul trupelor de transmisiuni, al căror comandant mi-a 
declarat că nu poate asigura reţeaua de comunicaţii pentru 
Alger înainte de 1 ianuarie. Mutarea a avut loc însă la 23 
noiembrie. 

Bineînţeles, trimiteam periodic celor două guverne ale 
noastre rapoarte asupra tuturor problemelor politice care se 
iveau. In cazul Darlan, totuşi, criticile din presa americană 
şi britanică deveniseră atât de vehemente, încât atât 
preşedintele Roosevelt, cât şi primul ministru Churchill s-au 
văzut siliţi să ne ceară o explicaţie mai amănunţită. Au 
primit-o sub forma unei lungi telegrame, care a căpătat o 
largă circulaţie în rândul funcţionarilor guvernamentali din 
Washington şi Londra. Nici acum, după o îndelungată 
reexaminare a situaţiei, nu am mare lucru de adăugat la 
argumentarea telegrafică expediată atunci. O transcriu mai 
jos, parafrazată în conformitate cu regulile de protecţie a 
securităţii codurilor secrete: 

"14 noiembrie. 

înțeleg pe deplin nedumerirea provocată la Londra şi 
Washington de întorsătura pe care au luat-o negocierile cu 
francezii din Africa de Nord. Starea lor de spirit nu 
corespunde nici pe departe aprecierilor noastre prealabile. 
Trebuie să se ţină seama de următorii factori şi să nu se 
treacă la măsuri pripite, de natură să strice echilibrul pe 
care am reuşit să-l stabilim. 


Numele mareşalului Pétain se bucură de mare trecere 
aici. Autorităţile civile, militare şi navale franceze sunt de 
părere că în Africa de Nord un singur om are dreptul 
incontestabil de a vorbi în numele mareşalului. Acest om 
este Darlan. Până şi Giraud - care a devenit pentru noi un 
sfetnic de încredere şi un prieten credincios, după ce în 
discuțiile purtate cu el l-am adus cu picioarele pe pământ - 
recunoaşte acest considerent  precumpănitor şi şi-a 
modificat în mod corespunzător atitudinea. 

Împotrivirea pe care am întâmpinat-o la început s-a 
datorat faptului că ofiterii de toate gradele îşi închipuiau că 
aceasta era dorința lui Pétain. lată de ce Giraud, care i-a 
sfătuit să nu se opună debarcării, poartă oarecum în ochii 
lor vina de incitare la nesupunere. Generalul Giraud 
înțelege acest punct de vedere unanim şi pare a-l şi aproba 
într-o oarecare măsură. Toţi cei în cauză declară că sunt 
gata să ne ajute, cu condiția ca Darlan - dar numai el, şi 
nimeni altul în locul lui - să le dea ordine în acest sens. 
Amiralul Esteva din Tunis afirmă că se va supune ordinelor 
lui Darlan. Nogues a pus capăt luptelor în Maroc la ordinul 
lui Darlan. Este cert că poziția lui Darlan în această privință 
nu poate fi contestată. 

Acordul realizat de noi prevede în esență că francezii vor 
face tot ce le stă în putință pentru a ne ajuta să cucerim 
Tunisia. Grupul francez va lua măsuri în vederea unei 
conlucrări eficiente. Sub conducerea lui Giraud se va trece 
la reorganizarea unei forțe militare selecționate, care va 
participa la război. Grupul francez va recurge la toate 
mijloacele posibile pentru a determina flota de la Toulon să 
se alăture aliaților. Noi vom sprijini grupul francez ín 
administrarea şi pacificarea ţării şi în înzestrarea unităţilor 
selecționate. Amănunte încă în discuție. 

Speranța noastră de a cuceri repede Tunisia şi de a 
dobândi acolo adeziunea populaţiei nu se poate realiza 
decât dacă se acceptă un acord de ansamblu mergând pe 
linia celui realizat de noi cu Darlan şi cu celelalte oficialități 
care dețin pârghiile administrative în Africa de Nord şi 


controlează triburile din Maroc. Giraud este acum conştient 
de incapacitatea de a face ceva de unul singur sau chiar cu 
sprijinul nostru. El a acceptat cu satisfacţie postul de 
comandant militar în grupul Darlan, fiind de acord ca 
numele său să nu fie menţionat înainte de scurgerea unei 
perioade de câteva zile. In lipsa unor autorităţi franceze 
puternice, am fi siliți să recurgem la ocuparea militară a 
teritoriului. Preţul în timp şi resurse ar fi gigantic. Generalul 
Patton apreciază că numai în Maroc ar avea nevoie de 60 
000 de ofițeri şi soldaţi pentru a ține în mână triburile. 
Având în vedere repercusiunile pe care le-ar avea o 
răscoală a triburilor asupra Spaniei, vă dați seama cât de 
dificilă este problema”. 

In cursul lungilor negocieri duse cu noi, Darlan nu şi-a 
exprimat cu nici un prilej certitudinea că va reuşi să aducă 
flota franceză de partea noastră. După părerea lui, datorită 
lipsei de combustibil, precum şi confuziei şi nesiguranţei 
care domneau neîndoielnic în sudul Franţei, era posibil ca 
navele să nu primească ordinul de a ieşi în larg şi de a ni se 
alătura. Darlan afirma însă, cu deplină convingere, că 
amiralul care comanda la Toulon nu va permite ca vasele să 
cadă în mâinile germanilor. Acest lucru ni l-a repetat de 
nenumărate ori şi desfăşurarea ulterioară a evenimentelor 
a dovedit că avusese perfectă dreptate”. 

Pe de altă parte, Darlan era sigur că amiralul Jean Pierre 
Esteva, comandantul forţelor franceze din Tunisia, va 
proceda ca restul oficialităților din Africa de Nord şi va 
executa ordinele sale. Vina principală pentru spulberarea 
acestor mari speranţe a purtat-o timpul irosit cu prelungirea 
negocierilor de la Alger. Durata pertractărilor a creat 
amiralului Esteva un sentiment de incertitudine; informat 
despre natura convorbirilor în curs la Alger, el era supus, 
totodată, presiunilor guvernului de la Vichy, care îi ordona 
să reziste aliaţilor şi, după cum ni s-a spus, să primească 

Amiralul Laborde, comandantul flotei franceze de la Toulon. nu a dat curs mesajului lui Darlan, care 
era formulat nu ca un ordin, ci ca o „recomandare urgentă". La 27 noiembrie, trupele hitleriste au 
pătruns prin surprindere în incinta bazei navale, dar vasele aflate acolo s-au sabordat. — Nota trad. 


forţe germane în Tunisia. Alţi comandanţi militari din Africa 
de Nord, ca generalii Louis Marie Koeltz la Alger şi Louis 
Jacques Barre la Tunis, erau la fel de nehotărâţi; mai mult, 
ni s-a adus la cunoştinţă că generalul Koeltz se pronunţase 
categoric împotriva oricărui acord cu aliaţii. 

In această atmosferă de îndoială şi ezitări, germanii au 
început să debarce în Tunisia. Primul lor eşalon a sosit, pe 
calea aerului, în după-amiaza zilei de 9 noiembrie, întăririle 
succedându-se într-un ritm susţinut. La data când am ajuns 
la un acord cu Darlan, amiralul Esteva nu mai era în situaţia 
de a acţiona independent. Într-o ultimă convorbire 
telefonică cu un reprezentant al oficialităților franceze din 
Alger, el a mărturisit: "Acum sunt păzit”. Am interpretat 
aceasta drept un semn că germanii îl luaseră ostatec. În 
schimb, generalii Koeltz şi Barre au executat, fără să 
crâcnească, ordinele lui Darlan, cel dintâi devenind ulterior 
un remarcabil comandant în rândurile trupelor aliate. 

După primirea telegramei mele, guvernele de la Londra şi 
Washington m-au asigurat de totala înţelegere pe care o 
aveau în problema respectivă şi mi-au comunicat că aprobă 
acordul încheiat, în măsura în care francezii vor respecta cu 
scrupulozitate clauzele lui şi atâta vreme cât vor dura 
ostilitățile în Africa. 

Aranjamentul la care ajunsesem se deosebea 
fundamental de ceea ce prevăzusem noi la Londra înainte 
de declanşarea operaţiei. Guvernele noastre se înşelaseră 
însă nu numai în pronosticurile privind influenţa diferitelor 
personalităţi în Africa de Nord. Ele crezuseră că populaţia 
franceză locală nutrea o ură profundă împotriva dominaţiei 
naziste-vichyiste, fiind gata să îmbrăţişeze în chip de 
eliberatori pe ostaşii aliaţi care vor reuşi să debarce acolo. 
Incă de la primul bombardament german asupra Algerului - 
şi au fost multe -, presupunerea s-a dovedit greşită. Fireşte, 
existau mulţi patrioţi şi, după ce am repurtat victoria în 
Tunisia, numărul lor a crescut. Dar în primele zile, când 
situaţia era în cumpănă şi când bombele cădeau în fiecare 
noapte, cele ce-mi ajungeau mereu la ureche arătau că 


adevărata stare de spirit se exprima astfel: "De ce ne-aţi 
adus războiul pe cap? Trăiam liniştiţi până ce aţi venit voi, 
ca să pierim cu toţii”. În ultimul său raport, redactat după 
încheierea campaniei, generalul Anderson scria în legătură 
cu atitudinea populaţiei în prima perioadă după debarcare: 

”...Mulţi primari, şefi de gară, diriginți de poştă şi alți 
funcționari cu care am avut de-a face pe măsură ce 
înaintam (de exemplu, reţeaua telefonică civilă era la 
început principalul meu mijloc de comunicare atât cu 
unitățile avansate, cât şi cu cartierul general aliat) nu 
manifestau nici un entuziasm față de aliați, ezitau să 
conlucreze fățiş cu noi, unii fiindu-ne chiar ostili. Nu greşesc 
dacă afirm că, în general, ofițerii superiori erau şovăielnici 
şi se temeau să se angajeze într-o colaborare efectivă; 
majoritatea ofițerilor inferiori țineau cu aliații, iar soldații 
executau ordinele. Francezii ne manifestau simpatie, dar 
erau apatici, autoritățile civile se situau, de regulă, pe 
poziții de adversitate. Toate acestea mi-au creat impresia 
că, în eventualitatea unei retrageri forțate, nu prea puteam 
conta pe securitatea trupelor mele, puține la număr şi 
izolate”. 

O constatare foarte îndepărtată de speranţa guvernelor 
noastre că, odată cu debarcarea aliaţilor, populaţia Africii 
de Nord se va ridica spontan la luptă împotriva guvernului 
de la Vichy, dominat de nazişti! 

Instalarea lui Darlan în fruntea administraţiei franceze din 
Africa de Nord şi prestigiul de care se bucura el în Africa 
Occidentală Franceză au făcut ca importantul centru Dakar 
să cadă repede în mâinile aliaţilor. Guvernatorul 
Senegalului, Pierre Boisson, o cătană veche care îşi 
pierduse auzul şi un picior în primul război mondial, era 
însufleţit de o sinceră şi vădită ură faţă de tot ce era 
german. Devotat până la fanatism Franţei, nu concepea o 
altă datorie decât păstrarea Africii occidentale în sânul 
imperiului francez. Cu doi ani şi ceva în urmă respinsese o 
tentativă de debarcare la Dakar întreprinsă de englezi şi de 
francezii liberi, declarând că va lupta împotriva oricui se va 


atinge de teritoriul de care răspundea. Când însă germanii 
au invadat sudul Franţei, el mi-a comunicat că era gata să 
dea ascultare ordinelor mele - şi numai alor mele -, 
transmise prin intermediul amiralului Darlan. 

Deoarece Dakarul nu intra în sfera teatrului meu de 
război, unde aveam destul de furcă cu problemele pe care 
mi le ridica propria mea campanie, precum şi din cauza 
nemulțumirilor manifestate de presa britanică şi americană 
faţă de acordul militar încheiat cu Darlan, am comunicat 
superiorilor mei că nu-mi revenea sarcina de a obţine 
adeziunea lui Boisson la capitularea generală şi că nu mă 
voi ocupa de această treabă decât dacă mi se va ordona s- 
o fac. Am adăugat, totuşi, că puteam obţine oricând 
Senegalul şi am citat declaraţiile lui Boisson. Răspunsul a 
venit foarte repede: mi se ordona să iau măsuri pentru a 
asigura trecerea Africii occidentale de partea aliaţilor, exact 
aşa cum procedasem în Africa de Nord. 

Discuţia mea hotărâtoare cu guvernatorul Boisson a fost 
aproape dramatică. Aveam multe detalii de pus la punct. In 
Africa occidentală se aflau pe atunci un număr de marinari 
britanici internaţi în lagăre, după ce se salvaseră de pe 
cargoboturile scufundate în primii ani ai războiului. 
Guvernul de la Londra cerea eliberarea lor imediată, iar 
Boisson insista ca, în compensație, să se pună capăt de 
îndată propagandei desfăşurate de posturile de radio ale 
Franţei libere în teritoriile vecine cu Africa occidentală. 
După spusele lui, aceste emisiuni îl acuzau pe el şi pe 
colaboratorii săi de cele mai diverse crime şi îi creau 
dificultăţi cu băştinaşii, motiv pentru care cerea ca guvernul 
britanic să le curme fără întârziere. S-au mai ivit şi alte 
asemenea probleme, niciuna din ele nefiind menţionată ca 
atare în documentul pe care aveam să-l semnăm. Erau de 
faţă amiralul Darlan şi alte personalităţi oficiale franceze, 
precum şi Robert Murphy şi câţiva membri ai statului meu 
major. Pe măsură ce discuţia avansa, participanţii se 
întărâtau din ce în ce şi francezii se apucaseră să vorbească 
toţi deodată. În cele din urmă l-am luat pe guvernatorul 


Boisson, care înţelegea puţin limba engleză, şi l-am dus 
într-un colţ ca să discut cu el între patru ochi. In esenţă, i- 
am declarat: 

"Domnule guvernator, nu am posibilitatea să vă spun în 
amănunțime ce va face exact guvernul britanic, aşa cum nu 
am posibilitatea să vă spun în amănunțime ce va face 
guvernul american. Dar un lucru pot să vă spun categoric: 
cele două guverne mi-au dat instrucțiuni să ajung cu 
dumneavoastră la un acord pe principiul de bază că Africa 
occidentală se va ralia Africii de Nord în lupta împotriva 
Axei. Guvernele noastre au declarat că nu vor să se 
amestece în problemele de administraţie locală, aşteptâna 
ca dumneavoastră să conlucrați cu noi aşa cum ar conlucra 
orice aliat, ceea ce presupune eliberarea imediată a tuturor 
cetățenilor noştri actualmente internați pe teritoriul 
dumneavoastră. Londra şi Washingtonul se vor strădui să 
pună capăt oricărei propagande îndreptate împotriva 
dumneavoastră şi a administraţiei dumneavoastră şi vor 
uza, fără doar şi poate, de bunele lor oficii pentru ca toți 
ceilalți aliați, inclusiv Forțele franceze libere, de sub 
comanda guvernului de Gaulle, să renunțe la asemenea 
practici. Evident însă, guvernele noastre nu pot da ordine 
generalului de Gaulle în această privință. Vrem să folosim 
spațiul aerian al teritoriului dumneavoastră, vrem ca 
dumneavoastră să treceţi de partea noastră, şi toate 
acestea le vrem foarte repede. Ne-ar trebui săptămâni 
pentru a pune la punct puzderia de detalii mărunte, dar nu 
avem timp de pierdut. Semnati acordul şi vă asigur, pe 
onoarea mea de soldat, că voi face tot ce este omeneşte cu 
putință pentru ca cele convenite de noi să se realizeze pe 
principiul  conlucrării dorite de guvernele american şi 
britanic, aşa cum se întâmplă şi în Africa de Nord. Atâta 
vreme cât cele două guverne mă vor menține în funcţia pe 
care o dețin acum, puteți fi sigur că aliaţii nu vor încălca 
niciodată spiritul acordului nostru”. 

Fără să mai rostească un cuvânt, Boisson s-a dus la 
biroul meu şi, în timp ce prin colţuri pălăvrăgeala continua, 


a luat loc şi şi-a aşternut numele în josul acordului. De 
îndată ce a semnat, l-am întrebat: 

— Domnule guvernator, când vor putea începe avioanele 
noastre să folosească aerodromul din Dakar? 

El m-a privit ţintă şi mi-a răspuns prompt, în franceză: 

— Chiar acum! 

In cursul convorbirii ce a urmat, Boisson a ţinut să 
sublinieze importanţa pe care o acorda cuvântului meu de 
soldat că vom evita perturbarea inutilă a instituţiilor 
franceze din Africa occidentală şi că vom da o mână de 
ajutor la reorganizarea unei forţe armate franceze, capabilă 
să ia parte la război alături de noi. 

Pe vremea aceea nu era greu să cazi în păcatul de a 
simplifica excesiv problemele pe care le puneau francezii. 
Numai răbdarea şi stăruința ne puteau aduce aliaţi de 
valoare, care, până la urmă, să aibă o atitudine 
democratică. Dimpotrivă, violenţa şi  desconsiderarea 
sentimentului de umilinţă pe care îl încercau ei nu ar fi dus 
decât la discordie, atrăgându-ne, pe drept cuvânt, acuzaţia 
că procedăm la fel ca naziştii. 

Puterea braţelor noastre şi acceptarea unei administrații 
franceze provizorii în Africa de Nord au avut drept rezultat 
încetarea completă a focului la 12 noiembrie 1942 pe 
întregul teritoriu situat la vest de Alger, inclusiv în acest 
oraş. 

In sectorul de est - Tunisia -, lucrurile stăteau altfel. 


Capitolul al VII-lea 
larna la Alger 


Obiectivul minimal al campaniei în Africa de Nord era 
cucerirea principalelor porturi dintre Casablanca şi Alger, 
împiedicând astfel Axa de a le folosi ca baze de submarine 
şi urmărind apoi să ne continuăm operaţiile spre est, pentru 
a face joncţiunea cu forţele britanice din deşert. Succesele 
înregistrate în primele câteva zile ne-au permis atingerea 
obiectivului minimal, aşa că am îndreptat imediat întreaga 
noastră atenţie spre misiunea mai importantă ce ne fusese 
încredinţată, aceea de a conlucra cu forţele generalului Sir 
Harold R.L.G. Alexander, aflate pe atunci la celălalt capăt al 
Mediteranei, la o distanţă de 1 200 de mile. Împreună cu 
ele, trebuia să nimicim toate forţele Axei din Africa de Nord, 
făcând, totodată, Mediterana navigabilă pentru 
transporturile aliate. 

La 23 octombrie, în Egipt, generalul Alexander dăduse 
ordin Armatei 8 britanice, de sub comanda generalului Sir 
Bernard L. Montgomery, să ia cu asalt liniile inamice de la 
El-Alamein. După două săptămâni, inamicul gonea în 
retragere spre vest, urmărit îndeaproape de englezii 
învingători. Dacă, la rândul nostru, puteam ajunge la linia 
de comunicaţii a Axei, strălucitul succes tactic al Armatei 8 
se transforma într-o victorie strategică de şi mai mari 
proporţii. 

În Mediterana, la est de Tripoli, inamicul nu avea acces la 
o linie de comunicaţii sigură din cauza forţelor aeriene şi 
navale britanice, cu bazele în Egipt şi Malta. Propria noastră 
poziţie în Africa de Nord, la vest de B6ne, marca limita 
occidentală a zonei maritime pe care o putea folosi Axa. 
Astfel că, pentru a veni în ajutorul lui Rommel, Hitler şi 
Mussolini nu dispuneau decât de porturile situate între Bone 
(Algeria) şi Tripoli (nord-vestul Libiei). Inaintând pe oricare 


din flancuri, aliaţii aveau posibilitatea să restrângă din ce în 
ce mai mult canalul de aprovizionare al inamicului, până la 
strangularea lui definitivă. 

Forţele aeriene ale Axei din insulele Sicilia şi Pantelleria şi 
din sudul Italiei erau încă atât de puternice, încât o acţiune 
navală a aliaţilor în această regiune era imposibilă. Tăierea 
liniei de comunicaţii inamice necesita o ofensivă pe uscat, 
în cadrul căreia să împingem mereu înainte forţele noastre 
aeriene şi bazele lor. 

Porturile africane de departe cele mai importante de care 
dispunea atunci Axa erau Bizerta şi Tunis, pe un loc 
secundar situându-se, mai la sud, Sfax şi Gabes. Deşi avea 
o radă destul de bună, Tripoli obliga navele inamice să 
treacă practic pe sub tunurile Maltei, unde aviația britanică 
devenise destul de puternică pentru a le provoca pierderi 
grave. Era limpede că, dacă reuşeam să ocupăm repede 
porturile Tunis şi  Bizerta, aprovizionarea armatelor 
duşmane din Africa devenea aproape imposibilă, iar 
distrugerea lor, mult mai lesnicioasă. 

Obiectivul nostru strategic principal consta, aşadar, în 
ocuparea cât mai grabnică a nordului Tunisiei. După acest 
criteriu ne-am călăuzit în tot ceea ce am întreprins pe plan 
militar, economic şi politic. Trecând prin succese şi eşecuri, 
prin nenumărate incidente şi accidente, prin nelipsitele 
dificultăţi care se ţin scai de soldaţi pe câmpul de bătălie, 
aveam cu toţii, necontenit, acest unic obiectiv înaintea 
ochilor, convinşi fiind că atingerea lui va însemna sfârşitul 
Axei în Africa. 

Prima acţiune a avut loc pe la mijlocul lunii noiembrie, 
când ne aflam încă la Alger, stăruind pe lângă Darlan să 
ordone francezilor să pună capăt luptelor şi să conlucreze 
cu noi. Armata 1 britanică, de sub comanda generalului 
Anderson, fusese organizată cu scopul anume de a duce 
campania spre est, având ca bază de pornire Algerul. 
Anderson avea instrucţiuni să opereze conform planului, 
neprecupeţind nici un efort pentru a captura Tunisul şi 


Bizerta în timpul cel mai scurt cu putinţă. El avea însă de 
luptat cu dificultăţi deosebit de mari. 

Cea dintâi dintre ele era penuria de ansamblu a forţelor 
sale. Lipsa de vase nu ne îngăduise să aducem efectivele şi 
tehnica de luptă care ar fi putut rezolva problema repede şi 
expeditiv. Generalul Anderson trebuia deci să se bizuie mai 
mult pe rapiditate şi îndrăzneală decât pe numărul de 
oameni de care dispunea. 

A doua dificultate o constituia slaba noastră dotare în 
vehicule motorizate, carenţă agravată de foarte proasta 
calitate a căii ferate cu o singură linie Alger-Tunis. 

A treia piedică majoră o reprezenta starea vremii. Au 
început să cadă ploi inoportune şi, dat fiind că, dintre 
aerodromurile risipite ici-colo, pe care sperasem să le 
utilizăm, niciunul nu avea pistă asfaltată, micile noastre 
forţe aeriene nu au putut interveni, zile în şir fiind reduse la 
o paralizie aproape totală. Inamicul era într-o situaţie mult 
mai avantajoasă, deoarece marile sale aerodromuri de la 
Bizerta şi Tunis se pretau la operaţii în orice condiţii 
atmosferice. 

Un alt obstacol era apropierea câmpului de luptă din 
Tunisia de forţele Axei din Italia şi Sicilia. A doua zi după 
primele noastre debarcări, inamicul a început să trimită 
trupe în Tunisia, unde numărul lor creştea rapid. 

O altă dificultate iniţială o constituia incertitudinea ce 
domnea în legătură cu atitudinea forţelor franceze situate 
în zona dintre Constantine şi Tunis, în fruntea cărora se afla 
generalul Barre. În momentul când generalul Anderson şi-a 
început înaintarea nu se ştia dacă aceste forţe şi populaţia 
locală i se vor împotrivi în mod activ, vor adopta o poziţie 
neutră sau îl vor sprijini în ofensiva sa spre Tunis. 

În aceste condiţii, numai un comandant extrem de leal şi 
de cutezător ar fi acceptat fără nici o obiecţie să conducă 
operaţia de a cărei realizare răspundea generalul Anderson. 
Ca răspuns la ordinele mele presante, el a intrat în 
campanie la 11 noiembrie, de îndată ce a pus piciorul pe 
țărm. 


Amintindu-mi că generalul Anderson era englez, iar 
trupele sale aproape în întregime britanice, am considerat 
totdeauna ca remarcabil faptul că el nu a scos nici un 
cuvânt de protest atunci când a primit acest ordin temerar 
din partea unui american. Era un aliat fidel şi un luptător 
viteaz. Din Alger a pornit spre est, înaintând pe uscat şi pe 
mare. Printr-o serie de acţiuni rapide a cucerit porturile 
Djiâjelli, Philippeville şi B6ne, progresând, totodată, şi în 
interiorul ţării, unde a ocupat oraşele Setif şi Constantine. 
Avioanele şi submarinele Axei îşi luau cu regularitate 
tributul de la navele aliate şi provocau pagube materiale 
micilor porturi care căzuseră în mâinile noastre. Dar, fără 
nici o ezitare, flota britanică, sub comanda amiralului 
Cunningham, a continuat să dea tot sprijinul operaţiilor în 
curs, iar generalul Anderson şi-a văzut mai departe de 
drum, fără să ţină seama de primejdiile ce i se iveau în 
cale. Din regiunea B6ne-Constantine, Armata 1 britanică a 
înaintat mereu spre est prin văile Souk-Ahras şi Souk-el- 
Arba, unde au luat pentru prima oară contact cu trupele de 
uscat inamice. 

La 23 noiembrie, când mi-am mutat statul-major de la 
Gibraltar la Alger, am profitat de călătorie pentru a începe 
să inspectez trupele şi instalaţiile. Pe aerodromul din Oran 
m-am ciocnit nas în nas cu condiţiile care aveau să 
constituie o plagă pentru noi în tot cursul acelei crâncene 
ierni. Am aterizat pe o fâşie de pământ bătătorit, dar 
avionul nu a putut trece nici măcar cu un metru dincolo de 
pistă, din cauza noroiului fără fund din jur. După ce s-au 
introdus nişte scânduri mari sub roţile avionului, a apărut 
un imens tractor care ne-a remorcat câţiva metri, pentru a 
permite aparatului următor să aterizeze. Deoarece 
operaţiile tactice stagnau, mi-am petrecut dimineaţa 
interesându-mă de probleme ca asigurarea cu materiale, 
încartiruirea şi hrana. 

Sosind la Alger în aceeaşi seară, am constatat că ordinele 
mele anterioare, de a se acorda sprijin Armatei 1 britanice 
de către toate contingentele americane care puteau fi 


aduse din regiunea Oran, nu fuseseră înţelese exact şi nici 
executate energic. Când am ajuns la birourile noastre, l-am 
găsit acolo pe generalul de brigadă Lunsford E. Oliver, şeful 
comandamentului Brigăzii B din Divizia 1 blindată a S.U.A. 
Făcuse o recunoaştere pe front, îşi dăduse seama că pe 
calea ferată nu va putea ajunge în timp util pe câmpul de 
luptă şi cerea permisiunea de a-şi transporta o parte din 
brigadă în transportoare semişenilate, pentru a străbate 
cele 700 de mile dintre Oran şi Souk-el-Arba. Ofiţerul de 
stat-major căruia i se adresase cunoştea îndeaproape 
caracteristicile transportoarelor semişenilate şi refuza să-i 
satisfacă cererea, pe motiv că un asemenea drum ar 
reduce la jumătate durata de folosire a vehiculului! 

Tânărului ofiţer de stat-major nu i se putea reproşa 
această stupefiantă atitudine. În anii de pace, el fusese 
dăscălit cu insistenţă pe tema veşnicei nevoi de economii şi 
a evitării oricărei risipe. Dar, după cum ştia prea bine chiar 
el, cele învăţate în timp de pace erau valabile numai atunci 
când sacrificiile făcute de dragul economiilor nu aveau nici 
o importanţă. El nu se deprinsese încă cu cruzimea de fond 
a războiului, nu-şi dădea seama că însuşi cuvântul ”război” 
este sinonim cu ”risipă” şi nu înţelegea că orice acţiune 
efectivă cere cheltuieli. Problema este de a stabili - în 
spaţiu şi timp - cum să-ţi împărţi bunurile pentru a obţine 
maximum de rezultate. Odată acest lucru precizat, trebuie 
să fi darnic cu bunurile, mai ales dacă rezultatul poate fi 
măsurat în cruţarea de vieţi omeneşti. 

Insistenţele generalului Oliver, dorinţa sa de a ajunge pe 
câmpul de bătălie, căldura cu care pleda pentru a i se 
permite să pornească într-un marş istovitor (deşi ar fi putut 
să accepte o soluţie facilă fără ca el să poarte vreo 
răspundere) - toate acestea m-au impresionat profund, în 
cinci minute era pe drum, cu ordinele pe care le solicita. 

In noaptea aceea şi în cea următoare, Algerul a fost 
bombardat fără încetare. "Luftwaffe” nu a trimis în nici un 
moment un număr mare de avioane, dar zgomotul 
necontenit te împiedica să dormi şi lipsa de somn s-a putut 


citi curând pe feţele celor de la statul-major. Principalele 
obiective ale avioanelor germane erau navele din docuri, la 
vreun sfert de milă depărtare de hotelul nostru, dar 
bombele căzute pe străzile oraşului au provocat câteva 
victime şi o enormă consternare. 

Apărarea noastră antiaeriană nu s-a dezvoltat decât cu 
încetul. Una dintre navele scufundate de submarinele 
inamice transporta la bordul său cea mai mare parte din 
aparatura de avertizare şi control de care aveau neapărată 
nevoie avioanele noastre de vânătoare. Spre sfârşitul lunii 
însă am remediat unele dificultăţi şi, după ce a încasat-o de 
câteva ori zdravăn, ”Luftwaffe” a renunţat la atacurile 
împotriva porturilor principale, cu excepţia unor tentative 
perfide de raiduri efectuate prin surprindere. Într-o noapte 
am avut dovada incontestabilă a profundului respect pe 
care echipajele bombardierelor inamice se învăţaseră să-l 
poarte apărării noastre antiaeriene.  Interceptând o 
comunicare prin radio pe care comandantul unei escadrile 
de bombardament o făcea bazei sale, l-am auzit raportând: 
"Bombele lansate asupra Algerului, conform ordinului”. Dar 
noi, având un avion care ţinea contactul cu escadrila, ştiam 
că bombele căzuseră la vreo treizeci de mile în largul mării. 
Am adus imediat la cunoştinţa oamenilor noştri această 
dovadă că moralul inamicului scăzuse şi vestea a produs un 
efect uimitor de reconfortant. 

După numai trei zile de muncă intensă la statul-major am 
pornit spre front, în automobil, luându-l pe generalul Clark 
cu mine. Deoarece inamicul domina spaţiul aerian, orice 
călătorie în poziţiile înaintate era o aventură palpitantă. 
Observatorii scrutau cu atenţie cerul şi, ori de câte ori 
apărea vreun avion, dădeau semnalul de alarmă, iar noi 
coboram din maşină şi ne risipeam care încotro. 
Bineînţeles, uneori se nimerea să fie un avion de-al nostru, 
dar nimeni nu putea să-şi asume riscul de a-şi continua 
drumul bizuindu-se pe o astfel de întâmplare. Am ajuns cu 
toţii mari experţi în identificarea avioanelor, dar n-am 
întâlnit vreodată pe cineva care să fie atât de sigur pe 


competenţa lui în această materie încât să mizeze pe ea 
punându-şi viaţa în joc. Şoferii de camioane, geniştii, 
artileriştii, până şi infanteriştii din pozițiile înaintate 
trebuiau să fie mereu cu ochii în patru. Sătui până peste 
cap de această situaţie, ei se plângeau într-una: "Unde 
dracu’ e aviația noastră? Unde te uiţi, numai nemți - de 
ce?”. Atunci când inamicul deţine superioritatea aeriană, 
forţele de uscat nu se sfiesc să-i înjure pe “aviatori”. 

Clark şi cu mine l-am găsit pe Anderson dincolo de Souk- 
Ahras, unde terenul era de jur împrejur înţesat de mărturiile 
unor lupte grele şi îndelungate. Pe marginea drumului, orice 
discuţie între soldaţi scotea la iveală câte o exagerare 
neverosimilă. "Beja a fost bombardată până n-a mai rămas 
piatră peste piatră”; "De aici încolo, pe şosea, nu mai scapă 
nimeni cu viaţă”; "Cu siguranţă că trupele noastre or să 
bată în retragere - în condiţiile astea nu rezistă nimeni”. In 
general, totuşi, moralul era bun. Exagerările nu reprezentau 
altceva decât dorinţa oamenilor de a transmite ideea că 
trecuseră printr-o urgie fără seamăn. Niciunul din ei nu se 
gândea, de fapt, să dea bir cu fugiţii. 

Atât soldaţii, cât şi ofiţerii nu aveau experienţă, dar nici 
veteranii cei mai căliţi în lupte nu ar fi putut întrece trupele 
generalului Anderson în cutezanţă, curaj şi energie. 
Eforturile fizice pe care le depuneau erau aproape de 
neîndurat. Noroiul creştea zi de zi, astfel încât orice 
operaţie trebuia să se desfăşoare exclusiv pe şosea, care 
literalmente se dezintegra pe lungi tronsoane. Frigul iernii 
începea să se aştearnă peste înălțimile Tunisiei. Transportul 
materialelor de aprovizionare şi al munițiilor devenise o 
sarcină herculeană. Dar, în ciuda tuturor piedicilor, în ciuda 
slabelor efective de care dispunea - totalul lor se ridica la 
vreo trei brigăzi de infanterie şi o brigadă de tancuri 
rablagite -, Anderson a înaintat prin valea Souk-el-Khemis şi 
a ocupat Béja, ajungând, în cele din urmă, într-un punct de 
unde, la picioarele lui, vedea periferiile Tunisului. 


Cu fiecare zi ce trecea după primul contact cu germanii, 
lupta devenea mai aprigă, mai îndârjită, mai grea, iar 
inamicul căpăta întăriri într-un ritm mai rapid decât noi. 

De la bun început mi-am propus să completez forţele lui 
Anderson, chiar cu riscul suplimentar de a slăbi spatele 
frontului. Lipsa mijloacelor de transport însă mă silea să-i 
trimit întăririle cu ţărâita - şi până şi cel mai necopt recrut 
cunoaşte pericolele inerente unei astfel de operaţii. O 
droaie de sfetnici se înghesuiau să mă avertizeze cât de 
vehementă va fi reacţia opiniei publice împotriva 
"dispersării” armatei americane! Mi se punea adesea 
întrebarea: "Cum şi-a făurit Pershing”? reputaţia în primul 
război mondial?”. Ceea ce uitau aceşti sfetnici era celebra 
declaraţie a lui Pershing din martie 1918, când aliaţii 
treceau printr-o gravă criză. Dându-şi seama atunci cât de 
primejdioasă era situaţia, el a amânat procesul de alcătuire 
a unei armate de uscat americane în Franţa şi i-a spus lui 
Foch”: "Toţi oamenii, toate tunurile, tot ce avem se află la 
dispoziţia dumneavoastră, pentru a le folosi aşa cum veţi 
crede de cuviinţă”. După părerea mea, situaţia din Tunisia 
ne oferea un strălucit prilej, comparabil la scară mică cu cel 
din 1918, şi eram gata să iau asupra-mi toate criticile 
ulterioare, cu condiţia ca forţele aliate să poată prezenta 
popoarelor noastre Tunisul ca dar de Anul Nou! 

Jocul era foarte hazardat, dar miza mi se părea atât de 
ispititoare, încât am renunţat la orice prudenţă din dorinţa 
de a aduce în sectorul generalului Anderson toate forţele 
disponibile de pe teatrul de război nord-african. Mai persista 
încă teama că germanii îşi vor trimite aviația peste Pirinei, 
în Spania, pentru a ne ataca pe la spate. Ca început, totuşi, 
forţele aeriene americane au primit ordin să se deplaseze 


72 John Joseph Pershing (1860—1948), general american, comandant al corpului expediționar al S.U.A. 
în Franţa (1917— 1918), s-a opus tendinţelor franco-britanice de a face din trupele sale simple 
„rezervoare umane" ale aliaţilor, dispersate de-a lungul întregului front, şi a cerut ca ele să lupte 
laolaltă, într-un singur sector, şi păstrîndu-şi Identitatea naţională. Totuşi, la 27 martie 1918, atunci 
cînd ofensiva germană de pe Somme ameninţa să ia proporţii catastrofale pentru aliaţi, el a oferit lui 
Foch cele 8 divizii de care dispunea pe atunci. — Nota trad. 


13 Ferdinand Foch (1851—1929), mareşal francez, s-a remarcat în cîteva mari bătălii ale primului 


război mondial, devenind, la 26 martie 1918, comandant suprem al forțelor aliate pe frontul de vest. — 
Nota trad. 


cât mai spre est cu putinţă, pentru a veni în ajutorul 
generalului Anderson şi pentru a participa la operaţiile de 
blocare a comunicaţiilor pe mare ale Axei între Tunisia şi 
ltalia. Era o modificare radicală a planului iniţial, care 
prevedea reținerea aviaţiei noastre militare la extremitatea 
occidentală a bazinului mediteranean. Această măsură a 
pus forţele aeriene americane într-un strâns contact cu cele 
britanice, creând necesitatea unei coordonări de fiecare 
moment. 

Pentru a conduce această acţiune, l-am chemat în Africa 
pe generalul Spaatz, pe care-l lăsasem în Anglia. Ne-am 
mulţumit să improvizăm un mecanism de control şi i-am 
acordat lui Spaatz rangul de "locţiitor interimar al 
comandantului şef al forţelor aeriene”. Iniţial, în fruntea 
aviaţiei americane din Africa de Nord se afla generalul- 
maior James Doolittle, care îşi câştigase celebritatea după 
raidul condus de el asupra oraşului Tokio. Cu 
personalitatea lui dinamică şi plină de energie, i-a trebuit 
ceva timp ca să se împace cu gândul că, răspunzând de 
întreaga forţă americană a S.U.A. în Africa de Nord, nu mai 
avea dreptul să piloteze un avion de vânătoare şi să 
angajeze lupta cu inamicul. Cum însă avea nepreţuita 
calitate de a învăţa din experienţă, Doolittle a devenit unul 
dintre cei mai destoinici comandanţi ai noştri. 

Acţiunea de întărire treptată a sectorului de est cu trupe 
în majoritate americane a continuat la sfârşitul lui 
noiembrie şi începutul lui decembrie. Din cauza grelelor 
lupte de zi cu zi şi a lipsei mijloacelor de transport, nu 
puteam aştepta să aducem o mare unitate ca entitate 
aparte, nici să constituim o asemenea unitate înainte de ao 
arunca în foc. Dacă nu reuşeam să ocupăm Tunisul, 
sistemul întăririlor bucăţică cu bucăţică ne rezerva mari 
necazuri, dar generalul Anderson a primit ordin să facă tot 
ce-i va sta în putinţă pentru a-şi atinge obiectivul înainte ca 


14 La 18 aprilie 1942, 16 bombardiere americane de tip B-25, sub conducerea lui Doolittle, decolînd de 
pe portavionul „Hornet", au parcurs 800 de mile, pentru a ataca Tokio şi alte localităţi japoneze. — 
Nota trad. 


vremea proastă şi întăririle Axei să ne oblige la o lungă 
campanie de iarnă în condiţii atât de neatrăgătoare şi de 
neospitaliere. 

De la Oran am adus Divizia 1 blindată şi elemente din 
Divizia 1 infanterie, ambele americane. Divizia 34 
americană a fost eşalonată de-a lungul liniei de comunicaţii, 
pentru a proteja punctele nevralgice şi a asigura 
securitatea unor ţinuturi imense, în care altfel eram 
complet lipsiţi de apărare. Am folosit trupe aliate în acest 
scop numai în punctele cele mai vitale; cum inamicul a 
recurs curând la lansări nocturne de paraşutişti pentru 
organizarea de sabotaje, ne-am văzut nevoiţi să 
încredinţăm unor contingente franceze misiunea de a 
proteja sute de poduri, podeţe, tunele şi alte asemenea 
puncte, unde câţiva indivizi hotărâți la orice puteau pricinui 
daune aproape ireparabile liniilor noastre de comunicaţie. 

Dar, deşi curajul, ingeniozitatea şi rezistenţa la dificultăţi 
s-au manifestat la trupele noastre din plin şi clipă de clipă, 
ele nu au putut birui complet coaliția pe care o formau 
inamicul, vremea proastă şi terenul. La începutul lui 
decembrie, duşmanul era destul de puternic în unităţi 
mecanizate pentru a declanşa atacuri locale, dar violente, 
care ne-au silit să ne retragem de pe poziţiile cele mai 
avansate din faţa Tunisului. 

De îndată ce am încetat să mai atacăm, situaţia în nordul 
Tunisiei a devenit dificilă pentru noi, chiar privită dintr-un 
punct de vedere defensiv. Datorită unei greşeli comise în 
cursul unei retrageri locale, am pierdut cea mai mare parte 
din tehnica de luptă a Brigăzii B din Divizia 1 blindată a 
S.U.A. Regimentul 18 infanterie din Divizia 1 americană 
infanterie a suferit pierderi grele şi un batalion al unui 
excelent regiment britanic a fost practic exterminat. Nu a 
trecut mult şi generalul Anderson a ajuns la concluzia că va 
trebui să abandoneze Medjez-el-Bab, centru rutier şi punct 
de joncțiune cu forţele franceze de pe flancul drept. 
Deoarece însă localitatea ne era indispensabilă atunci când, 
dobândind efectivele necesare, aveam să reluăm ofensiva, 


am interzis evacuarea ei,  asumându-mi personal 
răspunderea pentru soarta garnizoanei şi pentru 
consecințele eventualei ocupări de către inamic a Medjez- 
el-Bab-ului asupra securității comandamentului. 

Încă ne mai străduiam să lansăm propria noastră 
ofensivă. Munceam câte douăzeci şi patru de ore pe zi 
pentru a regrupa forţele, care, cu condiţia unei îmbunătăţiri 
trecătoare a vremii, ne-ar fi putut oferi o şansă serioasă de 
a cuceri nord-estul Tunisiei înainte ca iarna să paralizeze 
definitiv orice mişcare. Data aleasă pentru ultimul şi cel mai 
ambițios atac al nostru era de 24 decembrie. Speranţa ne-o 
puneam mai ales în temporara noastră superioritate în 
materie de artilerie, superioritate care era destul de 
importantă. Dar de pe front soseau veşti descurajatoare: în 
loc să se îndrepte, vremea se strica şi mai rău. 
Perspectivele de a declanşa o nouă ofensivă păleau din ce 
în ce. 

Eram hotărât însă să nu renunţ, până ce nu mă voi 
convinge personal că ofensiva devenise imposibilă. 
Condiţiile atmosferice nepermiţând avioanelor să zboare, 
am plecat cu automobilul spre front la 22 decembrie. Din 
clipa când am ieşit din Alger, ne-am izbit de starea 
mizerabilă a drumului. Călătorind aproape fără oprire, l-am 
găsit pe generalul Anderson la statul său major în primele 
ore ale dimineţii de 24 decembrie şi, împreună cu el, am 
plecat imediat spre Souk-el-Khemis. Acolo se afla statul- 
major al Corpului 5 armată britanic, care urma să susţină 
asaltul şi care avea în fruntea sa pe generalul-maior C.W. 
Allfrey. Mici detaşamente trecuseră deja la efectuarea 
acţiunilor preliminare, încercând să ocupe anumite poziţii 
nevralgice înainte ca operaţia principală, fixată pentru 
noaptea următoare, să înceapă. 

Ploua într-una. Ne-am deplasat personal pentru a cerceta 
zona prin care urmau să înainteze trupele noastre. Cred că 
un incident la care am fost martor pe drum m-a convins, 
mai mult decât orice alt argument, că asaltul nostru era 
sortit eşecului. La vreo zece metri de şosea, pe un câmp 


cultivat, pare-se, cu grâu de toamnă, o motocicletă se 
împotmolise în noroi. Patru soldaţi se dădeau de ceasul 
morţii s-o scoată de acolo, dar, în ciuda celor mai titanice 
eforturi, nu izbuteau decât să se afunde ei înşişi în argila 
cleioasă. Până la urmă au fost nevoiţi să se lase păgubaşi şi 
să abandoneze motocicleta, şi mai adânc înnămolită decât 
la început. 

Ne-am înapoiat la Alger, unde am dat instrucţiuni ca 
ofensiva să fie amânată sine die. Era o decizie dureroasă. 
De îndată ce am luat-o, am fost puşi în faţa unei serii de 
probleme ca realinierea şi rectificarea poziţiilor noastre, 
încadrarea diverselor unităţi în formaţii corespunzătoare, 
strângerea de rezerve locale şi protejarea flancului de sud, 
unde terenul se preta la operaţii în tot cursul iernii. Toate 
aceste sarcini reveneau generalului Anderson, care mai 
avea şi obligaţia de a nu ceda nimic din ce a ce câştigase şi 
de a aştepta condiţii atmosferice mai prielnice în 
primăvară. 

In astfel de împrejurări, comandantul unei mari unităţi 
trebuie să evite cu orice preţ o atitudine defetistă; 
demoralizarea lui molipseşte repede şi inevitabil întregul 
comandament, cu consecinţe întotdeauna nefericite. De 
data aceasta însă îmi venea extrem de greu să arborez o 
mină optimistă. 

Incă de la mijlocul lunii noiembrie, forţele franceze din 
Tunisia trecuseră de partea noastră şi controlau destul de 
precar masivele muntoase care se întindeau la sud de 
capitală, unde, deşi nu dispuneau de nici un fel de tehnică 
modernă, nu erau chiar atât de expuse la distrugere. 
Renunţând la proiectul de a ocupa imediat Tunisul, ne-am 
ales ca linie de apărare un traseu care proteja 
aerodromurile avansate de la Thelepte, Youks-les-Bains şi 
Souk-el-Arba. Atâta vreme cât pistele de acolo erau în 
mâinile noastre, aveam permanent posibilitatea să lovim, 
cel puţin când timpul era acceptabil, în liniile de 
comunicaţie ale Axei cu forţele noastre aeriene ce sporeau. 
Era, de asemenea, o poziţie ideală pentru a relua asaltul 


atunci când aveau să ne-o permită condiţiile atmosferice şi 
de teren, ca şi forţele noastre crescânde. Prin urmare, 
planul nostru defensiv pentru restul iernii prevedea 
apărarea acestui perimetru avansat. Pierzându-l, am fi fost 
nevoiţi să ne retragem în regiunea B6ne-Constantine şi în 
primăvara următoare în faţa noastră s-ar fi ridicat problema 
de a înainta prin luptă, fără o acoperire aeriană adecvată, 
într-un ţinut muntos şi dificil, cu preţul unui mare număr de 
vieţi. Eram convins că nici obstacolele ce se ridicau în calea 
transporturilor, nici ameninţarea sub care se aflau poziţiile 
înaintate nu trebuiau să precumpănească, fie şi pentru o 
clipă, faţă de primejdiile cărora le-ar fi dat naştere o 
retragere generală pe poziţii mai sigure şi mai convenabile. 
Nu puteam trece cu vederea nici deplorabilul efect al unei 
retrageri asupra populaţiei nord-africane, aspect care 
îngrijora profund pe Giraud şi pe alţi lideri francezi. 

Deocamdată, singura apărare de flanc pe care fusesem 
capabili s-o realizăm pe tot cuprinsul imensei suprafeţe ce 
se întindea de la Tebessa spre sud până la Gafsa era 
asigurată de unităţi dispersate ale trupelor franceze 
neregulate, întărite şi însufleţite de un mic detaşament de 
paraşutişti americani, sub comanda viteazului colonel 
Edson D. Raff. Cronica isprăvilor sale în această parte a ţării 
reprezintă în sine o mică epopee. Stratagemele la care 
recurgea, rapiditatea cu care ataca, îndrăzneala şi 
agresivitatea sa au semănat săptămâni de-a rândul o 
desăvârşită confuzie în rândurile inamicului. Dar odată cu 
oprirea atacurilor noastre în nord, duşmanul a căpătat 
imediat posibilitatea să-şi concentreze forţele aşa cum 
dorea, la adăpostul barierei muntoase de pe coastă. Era 
lipsit de sens să-ţi închipui că el nu-şi va da seama de 
marile noastre deficienţe din regiunea Tebessa; mult mai 
probabil era ca inamicul să ne administreze la iuţeală o 
lovitură necruțătoare, în afară de cazul când luam măsuri 
ca să o preîntâmpinăm. 

Pentru a furniza protecţia necesară, statul-major al 
Corpului 2 armată, de sub comanda generalului Fredendall, 


a fost mutat de la Oran în regiunea Tebessa, unde i s-a 
repartizat Divizia 1 blindată de tancuri, la ora aceea ajunsă 
la efective aproape complete, deşi parte din tehnica ei era 
deja depăşită. Comandamentul serviciilor s-a împotrivit 
proiectului meu de a concentra un corp de armată complet 
la est de Tebessa, văicărindu-se pe tema mizerabilelor 
noastre linii de comunicaţie, care nu îngăduiau asigurarea 
tehnico-materială decât pentru o divizie blindată şi un 
regiment suplimentar. Convins însă că inamicul va profita 
de vădita noastră inferioritate de acolo, am ordonat să se 
înceapă concentrarea unui grup de patru divizii şi le-am 
spus celor de la servicii să se descurce cum or şti cu 
aprovizionarea. 

Divizia 1 infanterie americană urma să fie repartizată 
acestui corp de îndată ce se regrupa de pe poziţiile 
dispersate pe care le ocupase pe front şi ajungea în 


sectorul  Tebessa. Divizia 9 americană - minus 
Detaşamentul de luptă regimental 39, care participase la 
asaltul Algerului - a fost luată treptat din regiunea 


Casablanca şi transferată spre est, pentru a intra în 
subordinea Corpului 2 odată cu încheierea mutării. Ordine 
similare a primit şi Divizia 34, sarcinile ei în privinţa liniei de 
comunicaţii fiind preluate de francezi. 

Corpul 2 armată american a căpătat instrucţiuni să 
asigure flancul stâng al grosului trupelor noastre, aflate în 
nord. Generalului Fredendall i s-a ordonat să apere 
trecătorile din munţi cu detaşamente de infanterie uşoară şi 
să concentreze Divizia 1 blindată în spatele avanposturilor 
de infanterie, gata să atace în forţă orice coloană inamică 
care ar încerca să se strecoare prin munţi spre linia noastră 
de comunicații. Generalul Fredendall a căpătat, de 
asemenea, permisiunea ca, odată încheiată regruparea 
corpului său de armată, să întreprindă acţiuni ofensive în 
direcţia Sfax şi Gabes, pentru a tăia linia de comunicaţii a 
lui Rommel cu Tunisia. Unii membri ai statului-major pe 
care a început să-i obsedeze gândul la rezultatele 
potenţiale ale unei astfel de operaţii doreau s-o declanşăm 


de îndată. Nu am fost de acord, căci capacitatea noastră 
imediată de a trece la ofensivă era egală cu zero. Pentru a 
evita orice interpretare greşită, am avut o întrevedere 
personală cu generalul Fredendall, căruia i-am schiţat în 
linii foarte precise intenţiile mele în legătură cu 
concentrarea corpului său de armată în regiunea Tebessa. 
Aşa cum am mai arătat, scopul era de a asigura o apărare 
mobilă şi strategică a flancului nostru drept, având drept 
principală unitate de şoc divizia blindată, care dispunea de 
mai multe tancuri decât cele pe care i le-ar fi putut opune 
inamicul. Numai după ce se va fi convins că întregul 
perimetru era la adăpost de un atac avea voie Fredendall 
să treacă la acţiuni ofensive în direcţia liniei de coastă şi, 
chiar şi în aceste condiţii, nu era autorizat să lase 
garnizoane izolate de infanterie în niciunul dintre oraşele de 
pe coastă pe care le-ar fi ocupat. 

Cu acest prilej am combătut pe şleau înclinația pe care o 
au statele-majore de a formula concepţiile operaţionale în 
termenii punctelor şi obiectivelor geografice. Ideea de a ne 
proteja prin luptă acolo unde era necesar şi de a ne 
concentra în anumite puncte pentru a distruge inamicul 
este greu de exprimat. O astfel de idee, presupunând 
operaţii de mare mobilitate şi elasticitate, creează dificultăţi 
ofiţerilor de stat-major atunci când trebuie să o aştearnă pe 
hârtie. lată de ce ei s-au deprins să întocmească planuri 
bazate pe ocuparea sau păstrarea anumitor puncte 
geografice. E un lucru uneori necesar, mai ales în materie 
de planificare strategică. Totuşi, planurile de acest gen sunt 
periculoase, deoarece tind să impună o rigiditate de 
mişcare comandantului care are sarcina de a le aduce la 
îndeplinire. În mod normal, unui comandant competent ar 
trebui să i se traseze doar o misiune cu caracter general, fie 
de ofensivă, fie de apărare, dându-i-se apoi mijloacele de a 
o realiza. El ar beneficia astfel de o totală libertate de 
acţiune pentru a atinge obiectivul de ansamblu pe care i l-a 
fixat superiorul său. 


În cursul tuturor acestor săptămâni ne-a fost imposibil să 
constituim un comandament unificat pentru linia frontului, 
cu excepţia Cartierului General al Forţelor Aliate, condus de 
mine. Francezii refuzau să primească ordine de la ofiţerii 
englezi, susţinând că, dacă voi insista în acest sens, în 
armata lor va izbucni o  răzmeriţă, din cauza 
resentimentelor care mai persistau de pe urma ciocnirilor 
cu britanicii în Siria, la Oran şi la Dakar. Armata 1 britanică 
ocupa flancul stâng, francezii se aflau în centru, iar 
americanii în flancul drept, dar toţi deţineau poziţii - în 
strânsă interdependenţă - ale uneia şi aceleiaşi linii de 
bătaie şi toţi foloseau o singură linie de comunicaţii, şi 
aceea inadecvată. Era o situaţie exasperantă, plină de 
pericole potenţiale. Cel mai bun lucru pe care puteam să-l 
fac a fost să creez un punct înaintat de comandă pentru 
mine însumi, unde să stau cât mai mult. Am instalat acolo 
un mic stat-major permanent, sub conducerea generalului 
Truscott, care avea misiunea de a mă reprezenta în munca 
de coordonare a diverselor detalii pe front. 

Această stare de lucruri a durat până pe la mijlocul lunii 
ianuarie 1943, când forţele franceze din centru, dând înapoi 
în faţa unor mici, dar viguroase atacuri germane, au creat o 
situaţie critică, care a necesitat o nouă dispersare a 
trupelor americane, în curs de regrupare, pentru a astupa 
breşele apărute în front. In aceste condiţii, imediat după 15 
ianuarie am ordonat categoric generalului Anderson să 
preia răspunderea întregii linii de bătaie. M-am dus 
personal la generalul Juin, comandantul forţelor franceze 
din centru, pentru a mă asigura că va executa ordinele 
generalului Anderson. L-am informat ulterior şi pe generalul 
Giraud despre măsurile luate şi el nu a ridicat nici o 
obiecţie: nevoia de un comandament unificat devenise mai 
mult decât evidentă. 

Când generalul Anderson a preluat comanda întregului 
nostru front, acesta arăta ca o linie lungă şi subţire care se 
întindea de la Bizerta la Gafsa, cu unităţi foarte amestecate 
şi fără rezerve locale. Nu aveam nimic la îndemână pentru 


a-l sprijini cât timp Corpul 2 armată american nu se 
concentra pe deplin în regiunea Tebessa şi cât timp trupe 
suplimentare, venite din Anglia, nu procedau în mod similar 
în nordul Tunisiei. Activitatea de triere a unităţilor şi de 
formare a rezervelor, care începuse înainte de Crăciun, a 
avut mult de suferit la mijlocul lui ianuarie, când francezii 
şi-au părăsit poziţiile şi a trebuit să trimitem de urgenţă 
unităţi americane pentru a astupa breşele. Infrângerea 
francezilor nu se datora unei lipse de curaj sau de bărbăţie, 
ci doar absenței complete a tehnicii moderne de luptă, o 
deficiență pe care ne străduiam s-o remediem. 

În tot cursul acestei perioade, situaţia politică, cu 
complicațiile ei, ne-a dat mult de furcă. Era greu să 
descâlceşti urzeala de intrigi, dezinformare, vrajbă şi 
flagrante prejudecăţi care învăluia până şi datele minore 
ale problemei de ansamblu. Un rol principal pe acest 
eşichier îl juca populaţia arabă şi explozivele sale 
potenţialităţi. În Maroc, generalul Nogués nu avea o 
comportare leală, ca să nu spun şi mai rău, dar era 
ministrul de externe al sultanului şi, după cum arătau toate 
informaţiile noastre, se bucura de întreaga încredere şi 
prietenie a marocanilor. Războinicele triburi din această 
ţară erau o forţă pe care nu o puteai trece cu vederea. 
Generalul Patton, pe care evoluţia situaţiei îl cam speria, 
rămăsese în continuare la părerea că, dacă marocanii 
deveneau ostili, era nevoie de 60 000 de soldaţi americani 
dotați cu toată tehnica de luptă pentru a menţine ordinea 
numai pe acest teritoriu. Dar noi nu aveam de unde scoate 
o asemenea forţă. De aceea, Patton ne recomanda stăruitor 
să-l lăsăm pe Nogués într-ale lui! 

O complicaţie aparte în această harababură o reprezenta 
secularul antagonism dintre arabi şi evrei. Deoarece primii 
erau de vreo patruzeci de ori mai numeroşi decât ceilalţi, 
autorităţile franceze locale practicau o politică de conciliere 
faţă de arabi pe spinarea evreilor, împotriva cărora se 
promulgaseră legi represive. În ochii arabilor, orice 
propunere de amendare a acestor legi trecea drept o 


manifestare a intenţiei de a aduce pe evrei la putere şi de 
a-i supune pe ei la persecuții. Ţinând seama că de ani de 
zile o intensă propagandă hitleristă întreținea cu 
premeditare asemenea prejudecăţi în rândurile unei 
populaţii needucate, e lesne de înţeles de ce situaţia cerea 
mai curând prudenţă şi evoluţie decât acţiuni pripite şi 
eventuale revoluţii. Africa de Nord vuia de zvonuri, lăsându- 
se aproape dominată de ele. Unul dintre zvonuri afirma că 
eu aş fi evreu şi că am fost trimis acolo de evreul Roosevelt 
pentru a-i asupri pe arabi şi a da Africa de Nord pe mina 
evreilor. Consilierii noştri politici au fost atât de alarmaţi, 
încât au publicat articole despre mine în presă şi în foi 
volante tipărite special, pentru a demonstra adevărata mea 
obârşie. Tulburări în rândurile arabilor sau, şi mai rău, 
răzvrătirea lor făţişă ne-ar fi legat de mâini pe luni de zile şi 
ne-ar fi costat nenumărate vieţi omeneşti. 

Cât despre francezul de cafenea - cel care stătea la 
nesfârşite taclale cu corespondenţii de presă -, pentru el, 
soluţia tuturor problemelor era încântător de simplă. Ea se 
rezuma la înlăturarea arbitrară din posturi a tuturor 
funcţionarilor publici care simpatizaseră cu guvernul de la 
Vichy sau îi executaseră ordinele şi numirea în locul lor a 
celor ce pretindeau acum că erau de partea noastră. Dar, 
deoarece odioşii slujbaşi ai lui Pétain avuseseră grijă să se 
pună bine cu populaţia arabă, era limpede că numai prin 
adoptarea de reforme treptate şi prin tratarea cu 
menajamente a funcţionărimii puteam face în aşa fel încât 
oala arabo-franco-evreiască să nu dea în foc. 

Un exemplu pentru a ilustra cât de delicată era situaţia: 
încă de la început am cerut autorităţilor franceze să 
revizuiască legile şi practicile antisemite, insistența noastră 
în această privinţă depăşind cu mult limitele "conlucrării 
aliate”. Au fost date publicităţii proclamaţii corespunzătoare 
şi am avut impresia că s-au realizat unele progrese. E lesne 
de imaginat uimirea mea în ziua când Darlan a venit la 
mine cu o scrisoare iscălită de cineva despre care amiralul 
mi-a spus că era "rabinul din Constantine”. Semnatarul 


ruga stăruitor autorităţile să o ia foarte încet cu abolirea 
măsurilor antisemite, căci altfel - spunea scrisoarea - arabii 
vor dezlănţui fără doar şi poate un pogrom! Această 
măruntă pildă, care demonstra câtă confuzie domnea pe 
tărâmul raporturilor rasiale şi politice, se multiplica zilnic, în 
nenumărate direcţii. 

Politica, economia şi operaţiile militare - toate se 
amestecau într-un ghem de nedescurcat, confundându-se 
una cu cealaltă. 

Pe plan politic, Murphy şi omologul său britanic, Harold 
Macmillan, munceau fără preget, dar aveau, din păcate, de- 
a face cu indivizi ca periculosul Darlan, onestul şi temerarul 
Giraud, pe care însă politica nu-l interesa, molatecul Yves 
Chatel, faimosul Nogués şi alţii de aceeaşi teapă. Noi ne 
străduiam din răsputeri să democratizăm regimul politic, 
dar fiecare zi aducea cu sine noi plângeri - întemeiate în 
cea mai mare parte - despre nedreptăţi care se perpetuau, 
despre lipsa de bună-credinţă a autorităţilor şi despre 
contradicţia dintre vorba şi fapta lor. Eram hotărâți să 
începem eliminarea figurilor celor mai compromise, dar ne 
aducea la desperare neputinţa noastră de a găsi înlocuitori 
care să dea satisfacţie. Şi pe deasupra, trebuia să acţionăm 
mereu în ideea că ne aflam oficial pe teritoriul unui aliat, 
deci nu beneficiam nici de autoritatea, nici de 
responsabilităţile caracteristice unei ocupaţii militare. 
Totuşi, i-am spus din vreme lui Darlan că trebuia să se 
descotorosească de Chatel, guvernatorul Algeriei, şi de 
Nogués, ministru al sultanului din Maroc. 

In această categorie de probleme, generalul Giraud nu ne 
era de nici un folos. El nutrea o adevărată ură faţă de 
politică - nu numai faţă de necinstea sau tertipurile politice, 
ci până şi faţă de orice părticică din necesara sarcină de a 
pune pe picioare un sistem închegat şi democratic de 
guvernământ, aplicabil caleidoscopului din Africa de Nord. 
Giraud nu-şi dorea decât materiale de aprovizionare şi 
tehnică de luptă pentru a crea unităţi combatante; cu 
condiţia să capete ceea ce cerea, puţin îi păsa de modul 


cum era organizată administraţia sau de persoanele care 
ocupau posturi de răspundere. Ţelurile sale erau curate, dar 
capacitatea lui în domeniul mai larg administrativ şi 
organizatoric era îndoielnică. 

Darlan a fost asasinat la 24 decembrie, exact în ziua în 
care am fost silit să renunţ la orice proiect de atac imediat 
în Tunisia de nord. Mă aflam la statul-major al Corpului 5 
armată britanic, lângă Beja, când am fost înştiinţat de 
moartea lui. Am plecat numaidecât la Alger, unde am ajuns 
după treizeci de ore de călătorie neîntreruptă cu maşina, pe 
ploaie, zăpadă şi lapoviţă. 

Toate relaţiile mele cu Darlan s-au limitat la o perioadă 
de şase săptămâni. Avea faima de a fi colaborat 
îndeaproape cu Hitler, dar în vremea când a condus 
administraţia franceză în Africa de Nord nu şi-a călcat 
niciodată - după câte ştim noi - vreun angajament sau vreo 
făgăduială. Pe de altă parte, modul lui afectat de a fi nu 
inspira încredere şi, din cauza reputației sale, nu ne 
simţeam niciodată la largul nostru când aveam de-a face cu 
el. În orice caz, moartea lui a ridicat noi probleme în faţa 
noastră. 

Deşi se ştia, bineînţeles, că persoana cea mai de 
încredere din administraţia franceză era generalul Giraud, 
statul meu major tot nu se simţea în stare să instaleze o 
conducere alcătuită din marionete de-ale noastre. 
Recurgând la o astfel de metodă nazistă, am fi încălcat mult 
mai grav principiile pentru care luptam decât acceptând 
provizoriu un individ care din punctul nostru de vedere se 
compromisese în trecut. Pe de altă parte, aşa cum reieşea 
din discuţiile noastre în cerc restrâns, ne îndoiam de 
capacitatea lui Giraud de a ocupa cu fermitate cel mai înalt 
post de conducere; din păcate, nu exista nimeni altul care 
să fie în acelaşi timp acceptabil şi disponibil. Fără întârziere, 
oficialităţile franceze locale l-au numit pe generalul Giraud 
ca succesor temporar al lui Darlan în fruntea administraţiei 
Africii de Nord. Venit în vizită la cartierul meu general, 
Giraud şi-a formulat prima revendicare în noua sa calitate, 


anume ca eu "să încetez să mai tratez Africa de Nord ca pe 
un teritoriu ocupat şi s-o consider mai mult ca pe un aliat, 
aşa cum, dealtfel, se străduia să devină”. Ne-a surprins 
această atitudine din partea cuiva care, după părerea mea, 
înţelegea atât de bine raţiunile noastre. 

Guvernatorul Algeriei, Chatel, era un abulic care nu se 
bucura de încrederea nici unuia dintre noi. De el şi de 
generalul Nogués eram hotărâți să ne descotorosim repede, 
deşi despre cel de-al doilea generalul Patton afirma cu 
insistenţă că depune o activitate eficientă în favoarea 
aliaţilor în Maroc. În ceea ce mă privea, eram convins că 
generalul Nogués era în stare să conlucreze cu noi atâta 
vreme cât i se părea că vom ieşi învingători, dar la primul 
semn de slăbiciune s-ar fi întors împotriva noastră fără nici 
o şovăială. 

În căutarea unor personalităţi satisfăcătoare, ne-am 
hotărât să-l aducem la Alger pe Marcel Peyrouton. Mi se 
spusese despre el că era practic exilat în Argentina, 
nemaiavând voie să se înapoieze în Franţa din cauza 
duşmăniei pe care i-o purta Laval, cea mai ticăloasă unealtă 
a lui Hitler. Mai aflasem că mai de mult dobândise reputaţia 
unui administrator priceput în Africa de Nord. Totuşi, fosta 
lui calitate de ministru pe o îndelungată perioadă în 
guvernul de la Vichy îl făcea să treacă drept fascist în ochii 
cercurilor democratice. Am expus Departamentului de Stat 
problema şi, după un schimb de mesaje pe această temă, 
am fost informaţi că Washingtonul era de acord cu noi. 

Aducerea lui Peyrouton ca guvernator al Algeriei a fost o 
greşeală, deşi s-a arătat cu mult superior molatecului şi 
oscilantului său predecesor. Era greu, într-adevăr, să 
găseşti oameni care să aibă experienţă în administraţia 
colonială franceză şi care, totodată, să nu poarte pecetea 
Vichyului. În prima clipă ne gândisem să-i folosim pe Mast, 
Bethouart şi pe alţi câţiva care dovediseră prin fapte că ne 
erau prieteni. Aici însă ne-am lovit de opoziţia armatei 
franceze, al cărei sprijin ne era extrem de preţios. Presiunile 
noastre au dus la reintegrarea oficială a lui Mast şi 


Bethouart, ba chiar la avansarea lor, dar nu şi la o 
reintegrare socială, cel puţin în acel moment. Soţiile lor au 
fost tratate cu răceală, uneori şi insultate de către soțiile 
altor ofiţeri. Resentimentul împotriva lor a fost la început 
atât de violent, încât ei înşişi, ca şi Giraud, ne-au sfătuit să 
renunţăm la tentativa de a-i utiliza în posturi 
administrative. 

In aceeaşi perioadă am comis o altă greşeală, deşi 
izvorâtă dintr-un motiv onorabil, aplicând cenzura asupra 
ştirilor politice din Africa de Nord pe o perioadă de şase 
săptămâni. Dată fiind repulsia mea personală faţă de 
cenzură, a trebuit să fiu convins că această măsură era pe 
deplin justificată, în cazul în speţă, justificarea exista. 
Consilierii mei politici şi cu mine intenţionam să promovăm 
o fuziune între administraţia franceză locală şi forţele lui de 
Gaulle de la Londra. După părerea noastră, era o evoluţie 
dificilă, dar necesară. 

Opoziția locală împotriva lui de Gaulle se manifesta 
intens în rândurile armatei şi la toate nivelele 
administraţiei; printre civili însă, el se bucura de o 
remarcabilă popularitate, sentiment care a crescut treptat, 
pe măsură ce perspectivele de succes ale aliaţilor 
deveneau tot mai luminoase. Prin toate mijloacele pe care 
le aveau la îndemână, forţele gaulliste de la Londra şi din 
Africa Centrală atacau cu violenţă orice personalitate 
oficială, militară sau civilă din Africa de Nord. Cei atacați 
voiau să răspundă în mod public şi în termeni nu mai puţin 
vehemenţi. Consideram că a permite unei asemenea 
competiţii publice de insulte reciproce să ia proporţii 
însemna a crea condiţii în care o viitoare reconciliere ar fi 
devenit imposibilă. introducând cenzura politică, 
împiedicam oficialitățile locale franceze să participe la 
cearta în gura mare. Cei vizaţi au protestat cu înverşunare, 
ca şi corespondenţii de război de pe teatrul de război nord- 
afriean. Cred, totuşi, că cenzura şi-a atins parţial scopul. 
Am desfiinţat-o în clipa când am aflat că de Gaulle şi Giraud 
căzuseră de acord să se întâlnească la Casablanca, dar 


motivele pentru care o introdusesem nu au putut fi 
explicate, eeea ce a dus, bineînţeles, la interpretări greşite 
în Statele Unite şi Anglia. 

Încâlcită pe plan militar şi politic, situaţia se complica şi 
mai mult din cauza factorului economic. Africa de Nord 
ducea lipsă de bunuri de consum, iar transporturile 
maritime se făceau cu atâta zgârcenie, încât fiecare tonă 
disponibilă avea o destinaţie militară. Se resimțea o 
desperată nevoie de grâu, cărbune, stofe, medicamente, 
săpun şi o sumedenie de alte mărfuri. Deşi foloseam drept 
criteriu necesităţile militare - cu alte cuvinte, soluţia 
oricărei probleme depindea de repercusiunile ei pe acest 
tărâm -, adesea era totuşi greu să stabileşti, de exemplu, 
dacă necesităţilor militare le-ar corespunde mai bine un vas 
încărcat cu bombe sau o cantitate egală de cărbune! 

Perioada Crăciunului mi-a prilejuit deprimanta constatare 
că rezistenţa fizică are şi ea anumite limite, care nu pot fi 
depăşite fără riscuri. De la vânjoşii mei strămoşi am 
moştenit o constituție robustă şi, cum în trecut 
respectasem scrupulos regulile de îngrijire a sănătăţii, 
ajunsesem să cred că eram imun la fenomenele de 
extenuare şi epuizare pe care le observam atât de des la 
alţii. Credeam că se poate munci neîntrerupt, ore şi ore de- 
a rândul, cu condiţia să nu te laşi pradă unor preocupări 
inutile şi să nu-ţi iroseşti energia în nici un fel de exces. 
Dar, cum zilele lui decembrie m-au purtat mereu pe 
drumuri, cu maşina sau avionul, iar o neobişnuită 
nervozitate îmi strica orele de somn, care şi aşa erau din ce 
în ce mai puţine, am început să simt cu acuitate o uzură a 
forţelor mele, pe care n-am mai putut să o birui. În prima zi 
de Crăciun am contractat o formă gravă de gripă şi, 
încăpăţânându-mă să nu stau la pat, m-am îmbolnăvit în 
cele din urmă de-a binelea. 

Medicii m-au luat în primire, interzicându-mi să fac vreo 
mişcare vreme de patru zile. În acest răstimp nu numai că 
m-am însănătoşit, dar am tras şi nişte învăţăminte, de la 
care nu m-am mai abătut niciodată: un bun comandant nu 


se poate dispensa de o sănătate de fier. Până la sfirşitul 
războiului nu am mai fost bolnav nici o zi, cu excepţia unor 
accidente neînsemnate. 

În decembrie am primit cel dintâi contingent al Corpului 
feminin al trupelor de uscat, care purta pe atunci 
denumirea de Corpul auxiliar feminin al trupelor de uscat. 
Înainte de şederea mea la Londra mă împotrivisem ideii de 
a folosi femei în uniformă. Dar în Marea Britanie le-am 
văzut făcându-şi atât de strălucit datoria în diferite sectoare 
de activitate, printre care şi la bateriile de artilerie 
antiaeriană, încât m-am convertit. În Africa, numeroşi ofiţeri 
mai aveau încă îndoieli cu privire la utilitatea femeilor în 
uniformă - cei vârstnici, îndeosebi, erau plini de suspiciuni 
şi nu-şi ascundeau scepticismul. Ei nu-şi dădeau seama cât 
de mult se schimbaseră cerinţele războiului. Din modestul 
cartier general al unui Grant sau al unui Lee” nu mai 
rămăsese nici urmă. În zilele noastre devenise necesară o 
întreagă armată de arhivişti, stenografi, şefi de birou, 
telefonişti şi şoferi. Ar fi fost aproape o crimă să punem la 
toate aceste munci pe ostaşii de care aveam atâta nevoie, 
când aveam la dispoziţie un număr foarte mare de femei cu 
înaltă calificare. Din prima clipă când au sosit, prestigiul lor 
în materie de randament şi eficienţă a crescut necontenit. 
Către sfârşitul războiului, până şi cei mai îndărătnici 
conservatori fuseseră cuceriţi şi le solicitau în număr din ce 
în ce mai mare. La început am ţinut cu grijă femeile la 
adăpost pe lângă Marele Cartier General şi la baze bine 
apărate. Dar, pe măsură ce activitatea depusă de ele îşi 
demonstra utilitatea, se extindea şi aria îndatoririlor lor în 
sectoare tot mai apropiate de linia frontului. Fireşte, 
surorile de caritate fuseseră de mult acceptate ca o 
componentă indispensabilă a unei forţe combatante şi încă 
de la începutul războiului ale noastre s-au dovedit la 


2 Ulysses Simpson Grant (1822—1885), general american, comandant al armatelor nordiste în 
războiul de secesiune, preşedinte al S.U.A. (1869—1877) ; Robert Edward Lee (1807—1870), general 
american, comandant al armatelor sudiste în războiul de secesiune. — Nota trad. 


înălţimea tradiţiilor unei Florence Nightingale”f. lată de ce 
pare de neînțeles rezistenţa iniţială a unora faţă de 
folosirea femeilor în alte munci. Ele au funcţionat ca 
asistente medicale, dieteticiene, secretare şi chiar ca ofiţeri 
inferiori de stat-major la multe cartiere generale. Ceva mai 
târziu, în cursul războiului, George Patton avea să 
sublinieze în repetate rânduri că unul dintre cei mai preţioşi 
colaboratori pe care i-a avut a fost şefa cancelariei sale, 
membră a Corpului auxiliar. 

Pe la sfârşitul lui decembrie, colaboratorii mei personali, 
în număr de doi cu opt luni înainte, au format echipa care 
avea să se menţină ca atare până la sfârşitul ostilităţilor. 
Ordonanţa mea, sergentul Michael McKeogh, m-a însoţit 
pretutindeni, fiind alături de mine zi şi noapte. Într-o zi, pe 
când mă aflam în Africa, a trebuit să plec de urgenţă pe 
front, aşa că i-am telefonat să-mi aducă o valiză la 
aerodrom. Condiţiile de zbor erau deplorabile şi, dată fiind 
absenţa totală de repere în ţinuturile muntoase ale Tunisiei, 
călătoria nu promitea să fie deloc plăcută. Când am ajuns la 
avion, l-am găsit pe sergentul McKeogh gata şi el de 
îmbarcare. l-am spus: 

— Mickey, am de gând să mă întorc mâine şi până atunci 
n-o să am nevoie de dumneata. Condiţiile de zbor nu sunt 
prea confortabile şi nu are nici un rost să ne chinuim 
amândoi. Poţi să te duci acasă. 

Pălind puţin la faţă, sergentul m-a privit drept în ochi şi 
mi-a răspuns: 

— Domnule general, mama mi-a scris că datoria mea în 
războiul ăsta e să am grijă de dumneavoastră. Şi mi-a mai 
spus: "Dacă generalul Eisenhower nu se întoarce teafăr din 
război, să nu care cumva să-ţi calce piciorul pe-acasă”. 

Emoţia stârnită de atâta lealitate şi devotament - nu 
numai din partea sergentului, ci şi a unei mame care putea 


19 Florence Nightingale (Anglia, 1820—1910), soră de caritate, directoare de spital, organizatoarea 
serviciului de asistență medicală a Corpului expediționar britanic în războiul Crimeii, unde energia şi 
devotamentul ei au devenit legendare. — Nota trad. 


vorbi astfel cu fiul ei - m-a lăsat aproape fără grai. Tot ce 
am putut spune a fost: 

— Atunci, hai în avion. Suntem în întârziere. 

La multe luni după sfârşitul războiului am auzit că o 
proprietăreasă nu a îngăduit sergentului McKeogh şi familiei 
sale să locuiască provizoriu într-unul din apartamentele 
sale, sub motiv că, "la urma-urmei, n-a fost decât un biet 
valet al generalului Eisenhower, şi eu trebuie să-mi ţin 
casele la un nivel social convenabil”. Urez respectivei 
doamne să nu se intereseze vreodată de nivelul la care se 
află ea, comparativ cu sergentul McKeogh, în afecțiunea, 
respectul şi admiraţia mea! 

Pe plan oficial aveam un stat-major remarcabil şi mulţi 
dintre membrii săi au lucrat cu mine în tot timpul războiului. 
Orice comandant se străduieşte totdeauna să aleagă cei 
mai buni ofiţeri pe care îi poate găsi pentru posturile-cheie 
de la cartierul său general. Totuşi, aceşti oameni, care, de 
regulă, ar da orice să comande trupa şi ar obţine rezultate 
strălucite în asemenea posturi, îşi consacră talentele 
corvezilor specifice statului-major, neavând parte decât de 
puţine dintre recompensele acordate camarazilor lor de pe 
câmpul de luptă. 


Capitolul al Vili-lea 


Campania din Tunisia 


În decembrie 1942 ni s-a comunicat că preşedintele 
Statelor Unite şi primul ministru al Marii Britanii, fiecare 
dintre ei insoţit de o numeroasă suită civilă şi militară, se 
vor întâlni la Casablanca în cursul lunii ianuarie. Am primit 
instrucţiuni să facem toate pregătirile necesare pentru 
această conferinţă. 

Nu am aflat niciodată motivele exacte care i-au 
determinat pe preşedintele Roosevelt şi pe primul ministru 
Churchill să aleagă Casablanca drept sediu al conferinţei. 
Poate că cei doi oameni de stat s-au oprit asupra acestui 
oraş în speranţa că-l vor putea convinge pe I.V. Stalin să 
vină şi el până acolo pentru a participa la discuţii. Poate că 
preşedintele şi primul ministru au văzut anumite avantaje 
de ordin psihologic în faptul că întâlnirea se desfăşura într-o 
localitate atât de recent ocupată de forţele aliate. Nouă, la 
vremea aceea, treaba ni s-a părut destul de riscantă: nu 
numai că bombardierele inamice pătrundeau din când în 
când în spaţiul aerian al portului marocan, dar în rândul 
populaţiei existau multe elemente potrivnice aliaţilor, 
printre care şi un număr de fanatici, în stare să se angajeze 
în tot soiul de acţiuni extremiste. Pregătirile pentru 
conferinţă au solicitat din partea noastră o grijă vecină cu 
neliniştea şi o imensă cantitate de muncă, consacrată în 
bună parte păstrării secretului. _ 

Întâlnirea a avut loc la data prevăzută. În cursul 
dezbaterilor, o serie de ofiţeri britanici şi americani din 
toate categoriile de forţe armate au fost convocați în 
calitate de martori experţi. Eu am petrecut o zi întreagă la 
conferinţă, după un zbor în care, pe neaşteptate, am trecut 
prin unele peripeții, datorită defectării a două motoare ale 
avionului. Din ordinul pilotului, căpitanul Jock Reedy, am 


parcurs ultimele cincizeci de mile ale voiajului stând în 
picioare cu toţii în dreptul uşilor, echipați cu paraşute şi 
gata să sărim dintr-o clipă într-alta. Din fericire pentru 
mine, care aveam un genunchi cam beteag de pe urma 
fotbalului, nu a trebuit să recurgem la această metodă de 
aterizare. 

Conferinţa nu m-a reţinut decât în ziua aceea. Eram şi 
aşa prea ocupat cu alte treburi ca să rămân măcar un 
minut mai mult decât era necesar. Despre majoritatea celor 
întâmplate şi hotărâte la Casablanca am aflat mai târziu, 
când generalul Marshall mi-a făcut o vizită la Alger. La 
şedinţa la care am participat însă, situaţia militară din 
Africa de Nord a fost dezbătută sub toate aspectele. 

Am înfăţişat celor prezenţi condiţiile care ne siliseră să 
suspendăm ofensiva în nordul Tunisiei şi le-am vorbit 
despre eforturile pe care le depuneam pentru a aduce 
Corpul 2 armată în regiunea Tebessa. Am arătat că, dacă 
întregul corp va reuşi să ocupe acolo şi să păstreze poziţiile 
stabilite şi dacă inamicul va continua să nu se mişte, vom 
putea încerca mai târziu să înaintăm spre Gabes sau Sfax, 
fără însă a fi siguri că aşa se va întâmpla. Consideram o 
astfel de operaţie ca foarte indicată, cu condiţia să fie şi 
posibilă, şi ne concentram forţele cât mai repede cu 
putinţă, dar principala preocupare era şi avea să rămână 
apărarea flancului nostru drept, prea expus. 

La acest punct, generalul Alexander m-a întrerupt pentru 
a spune că puteam renunţa la proiectul de ofensivă, 
întrucât forţele britanice vor ocupa curând Tripoli şi, dacă 
portul era cât de cât utilizabil, Armata 8 britanică va ajunge 
la frontiera de sud a Tunisiei în prima săptămână a lunii 
martie. Era o veste straşnică! 

Am avut convorbiri îndelungate cu generalul Marshall, cu 
primul ministru Churchill şi cu alte personalităţi. În primele 
ore ale serii, preşedintele Roosevelt mi-a comunicat că 
doreşte o întrevedere între patru ochi. A fost una din cele 
câteva convorbiri intime şi cu caracter particular pe care le- 
am purtat cu el în timpul războiului. Am pus optimismul şi 


buna lui dispoziţie - care ajungea până la voioşie - pe 
seama atmosferei aventuroase în care se scălda expediţia 
întreprinsă la Casablanca. Reuşind să se despovăreze 
pentru câteva zile de multe din îndatoririle impuse de 
conducerea statului, Roosevelt avea aerul:ă plutea în al 
nouălea cer de bucurie că o tulise de la Washington şi că 
participa la o conferinţă istorică, ţinută pe un teritoriu care 
numai cu două luni în urmă fusese un câmp de bătălie. Fără 
a trece sub tăcere gravitatea problemelor militare care mai 
stăteau încă în faţa aliaţilor, cele spuse de el se refereau în 
mare parte la viitorul îndepărtat, la sarcinile postbelice, 
printre care şi repartizarea coloniilor şi a teritoriilor. 

Preşedintele s-a oprit îndelung asupra perspectivei ca 
Franţa să-şi recâştige vechea sa poziţie de forţă şi prestigiu 
în Europa, fiind foarte pesimist în această privinţă. Drept 
urmare, îl preocupa găsirea unor metode de a controla 
anumite puncte strategice din imperiul colonial francez, pe 
care, după părerea lui, metropola nu mai avea şanse să-l 
păstreze. 

ÎI interesau în mod special impresiile mele despre 
personalităţile franceze cele mai proeminente, mai ales 
Boisson, Giraud, de Gaulle şi Flandin (pe acesta din urmă 
nu-l cunoşteam). 

Am trecut amănunţit în revistă evenimentele politice şi 
militare din ultimele zece săptămâni, succesele noastre 
provocindu-i o vădită şi sinceră satisfacţie. Când i-am 
prezentat însă posibilitatea de a suferi unele înfrângeri în 
cursul iernii, m-a lăsat să înţeleg, prin atitudinea lui, că 
vedeam lucrurile prea în negru. Ne dădeam amândoi seama 
că trupele Axei în Africa nu vor fi în stare să reziste la 
nesfârşit cleştelui în care le strângeau forţele generalului 
Sir Harold R.L.G. Alexander în Libia şi cele ale noastre în 
Tunisia; după părerea mea însă, preşedintele Roosevelt 
anticipa o prăbuşire finală a inamicului cu multe săptămâni 
prea devreme. La insistenţele lui de a fixa o dată, am 
bânguit, până la urmă, cel mai miraculos pronostic pe care 
l-am făcut în cursul războiului: 15 mai. Ceva mai târziu, 


când i-am povestit şi lui asta, Alexander a zâmbit, 
spunându-mi că, punându-i-se aceeaşi întrebare în timpul 
conferinţei, el răspunsese: 30 mai. 

Am constatat că, în privinţa problemelor africane 
curente, preşedintele Roosevelt nu distingea totdeauna 
foarte clar limita dintre ocupaţia militară a unui teritoriu 
inamic şi situaţia în care ne găseam noi în Africa de Nord. 
Referindu-se la planurile şi propunerile în legătură cu 
populaţia locală, armata franceză şi reprezentanţii 
autorităţilor, el le vedea realizându-se pe bază de ordine, 
instrucţiuni şi forţă. A trebuit să-i amintesc că, de la bun 
început, noi acţionasem conform principiului de a dobândi 
şi folosi un aliat, precum şi că, departe de a guverna o ţară 
cucerită, ne străduiam doar să determinăm o lărgire a bazei 
de conducere, având drept obiectiv final să lăsăm la 
latitudinea poporului dreptul de a decide asupra tuturor 
treburilor interne. Bineînţeles, preşedintele s-a declarat de 
acord - dându-şi seama că participase el însuşi la 
elaborarea acestei politici încă cu mult înainte de debarcare 
-, dar a continuat, poate în mod subconștient, să discute 
problemele locale de pe poziţiile unui cuceritor. Ce uşor ne- 
ar fi fost dacă am fi putut face şi noi la fel! Roosevelt a 
subliniat cu perspicacitate că eram pe deplin justificaţi să 
furnizăm enorma cantitate de tehnică de luptă pe care 
francezii o solicitau atât de stăruitor, numai cu condiţia ca 
ei să accepte punctele de vedere americane în legătură cu 
strategia în Europa, cu utilizarea bazelor franceze şi cu 
treptata înlocuire a personalităţilor oficiale pe care guvernul 
S.U.A. le considera necorespunzătoare. Dacă francezii nu ne 
sprijineau pe ansamblul acestor importante probleme, nu 
avea nici un rost să-i înarmăm. În sfârşit, preşedintele a 
insistat deosebit de mult ca Boisson să rămână la 
conducerea Africii Occidentale Franceze. 

Pentru mine, cel mai îmbucurător rezultat al întregii 
conversații a fost convingerea pe care mi-am format-o că 
Roosevelt rămăsese un ferm susţinător al concepţiei 
noastre strategice fundamentale în Europa - debarcarea pe 


celălalt țărm al Canalului Mânecii. Preşedintele era sigur că 
vom recolta roade bogate de pe urma campaniilor de 
primăvară şi vară în bazinul mediteranean, dar le 
considera, pe bună dreptate, ca acţiuni preliminare şi 
auxiliare ale marii operaţii despre care se convenise, cu 
aproape un an mai înainte, că va reprezenta principalul 
efort aliat în vederea înfrângerii Germaniei. 

Vizitându-l după aceea pe primul ministru Churchill, am 
avut bucuria să-l aud exprimând o convingere similară. El 
mi-a spus: 

— Domnule general, se zvoneşte pe aici că noi, englezii, 
am avea intenţia să torpilăm operaţia "Roundup”. Nu-i 
adevărat! Mi-am dat cuvântul şi-l voi respecta. Dar ni se 
oferă acum un prilej minunat, e păcat să-l scăpăm din 
mână. Când va veni sorocul, veţi constata că britanicii sunt 
gata să facă ceea ce au de făcut în cealaltă operaţie. 

După cum se ştie, "Roundup” era numele de cod, care a 
fost schimbat ulterior în "Overlord”. 

Sperând că situaţia politică franceză se va reglementa 
repede printr-o reconciliere între Giraud şi de Gaulle, 
preşedintele Roosevelt se simţea în stare să-i convingă pe 
amândoi că, reunindu-şi forţele, vor sluji cel mai bine 
interesele patriei lor. In cursul convorbirii, care adesea lua 
un caracter personal, m-a frapat fenomenala lui memorie 
pentru amănunte. Şi-a amintit că fratele meu, Milton, 
fusese în Africa şi mi-a arătat motivele pentru care îl 
numise la O.W.I.7”, sub conducerea lui Elmer Davis. Mi-a 
repetat fraze întregi, aproape alineate, din radiograma 
expediată de mine la Washington pentru a explica 
problema Darlan şi mi-a spus că mesajul se dovedise foarte 
folositor pentru a potoli temerea că devenisem cu toţii 
fascişti. 

Abia la câtăva vreme după înapoierea mea la Alger, 
Roosevelt şi Churchill au dat publicităţii celebra formulă a 


1 Office of War Industries, organism guvernamental creat în 1942 în Statele Unite, cu scopul de a 
coordona activitatea fabricilor şi uzinelor a căror producţie era destinată direct sau indirect nevoilor 
militare ale ţării. — Nota trad. 


"capitulării necondiționate”. Pentru mine avea o importanţă 
mai mare în acel moment hotărârea ca Armata 8 britanică 
şi forţele aeriene din deşert, venind de la Tripoli, să fie 
încadrate în forţele aliate de sub comanda mea de îndată 
ce vor intra în sudul Tunisiei. În ziua petrecută la 
Casablanca fusesem informat despre acest plan în general, 
dar numai după sosirea generalului Marshall la Alger am 
aflat că primise toate aprobările. Generalul Alexander urma 
să devină locţiitorul meu la conducerea forţelor aliate, 
amiralul Cunningham rămânea comandant al marinei 
militare, iar mareşalul aerului Sir Arthur W. Tedder era 
numit în fruntea forţelor aeriene. Se prevedea ca noua 
schemă de organizare să intre în funcţiune la începutul lunii 
februarie. 

Măsurile adoptate m-au umplut de o bucurie fără 
seamăn, întrucât ele însemnau, mai presus de orice, o 
deplină unitate de acțiune în centrul bazinului 
mediteranean şi ne furnizau mecanismul necesar pentru o 
efectivă coordonare strategică şi tactică. Am comunicat 
preşedintelui Roosevelt şi generalului Marshall că aş fi 
încântat să lucrez sub ordinele lui Alexander dacă i s-ar 
încredința lui autoritatea supremă. Am făcut această 
propunere deoarece în efectivele trupelor de uscat aliate 
englezii deţineau o pondere şi mai precumpănitoare după 
fuziunea cu Armata 8 britanică. Ne-am declarat cu toţii 
satisfăcuţi, şi astfel a început pentru mine o experienţă 
excepţional de rodnică în materie de unitate de gândire şi 
acţiune a unui comandament aliat. Alte hotărâri ale 
Conferinţei de la Casablanca se refereau la faze ulterioare 
ale operaţiilor noastre, principala fiind pentru noi cea care 
stabilea pregătirea atacului împotriva Siciliei îndată după 
lichidarea trupelor Axei în Africa. 

În mare grabă am folosit restul lunii ianuarie şi începutul 
lunii februarie pentru a organiza în modul cuvenit linia 
frontului, a efectua lucrări de îmbunătăţire a aerodromurilor 
şi a aduce întăriri, atât în oameni, cât şi în tehnică de luptă. 
Un şir de atacuri inamice relativ mici pe tot frontul ne-au 


împiedicat să ne îndeplinim pe de-a întregul planul de 
încadrare a unităţilor mai mari în formaţii corespunzătoare. 
Consecința cea mai gravă s-a răsfrânt asupra Diviziei 1 
blindate americane, pe care comandantul de armată a găsit 
de cuviinţă s-o disperseze în detaşamente relativ mici de-a 
lungul unei părţi considerabile a frontului. 

După încheierea Conferinţei de la Casablanca, generalul 
Marshall şi amiralul King au venit la Alger, unde toţi trei am 
analizat cu atenţie situaţia. Cei doi şefi de stat-major au 
sesizat riscurile inerente pe care le comporta vremelnicul 
eşec al tentativei mele de a da lovitura cea mare, dar au 
aprobat cu entuziasm faptul că măcar încercasem, iar 
amiralul King mi-a spus: 

— Am văzut ce se întâmplă atunci când comandanții stau 
pe cuptor şi aşteaptă ca inamicul să atace. Daţi-i mereu la 
cap! 

Pe la 4 sau 5 februarie, generalul Alexander şi mareşalul 
aerului Tedder urmau să sosească la noi, în Tunisia, unde îi 
aşteptam cu nerăbdare, sperând că venirea lor ne va oferi 
prilejul unei mai bune unificări a câtorva sectoare ale 
frontului. Deoarece generalul Anderson, în fruntea Armatei 
1 britanice, se angajase iniţial în zona de nord, punctul său 
de comandă şi centrul de transmisiuni de care dispunea 
erau situate în aşa fel, încât îi venea extrem de greu să 
controleze efectiv sectoarele de centru şi de sud ale 
întinsului front. Pe de altă parte, slaba calitate a sistemului 
de transmisiuni dintre vestul şi estul Africii de Nord mă 
împiedica să stau în permanenţă acolo unde aveam de-a 
face, în esenţă, cu un singur front de luptă. Sosirea lui 
Alexander avea să remedieze, în mod automat, această 
deficiență. 

Mă preocupa dorinţa ca atât Alexander, cât şi Fredendall 
să înţeleagă foarte bine că intenţiile mele în Tunisia de sud 
aveau deocamdată un caracter defensiv şi că dispozitivul 
nostru era menit să ne protejeze flancul drept şi să asigure 
securitatea aerodromurilor avansate. La 18 ianuarie am 
plecat cu avionul la Constantine, unde am ţinut o şedinţă cu 


generalii Anderson, Fredendall şi Juin, de faţă fiind şi câţiva 
ofiţeri de stat-major. l-am indicat din nou lui Anderson să 
păstreze ca rezervă mobilă o parte cât mai mare din Corpul 
2 armată, şi în special Divizia 1 blindată. Am repetat, de 
asemenea, instrucţiunile cu privire la ameliorarea poziţiilor 
noastre defensive în sectorul de sud. Am spus celor 
prezenţi că ceea ce aflasem la Casablanca despre viteza cu 
care Alexander înainta spre vest, traversând deşertul, nu 
făcea decât şi mai presantă necesitatea de a ne pune cât 
mai bine la adăpost în zona unde avea să se producă 
joncţiunea între cele două forţe. Se recomanda declanşarea 
unor mici atacuri sau a unor acţiuni tactice de importanţă 
redusă, dar nu trebuia întreprinsă nici o operaţie care ne-ar 
fi putut dezechilibra. 

Într-una din călătoriile mele ulterioare pe front, la 1 
februarie, am discutat din nou cu Anderson şi i-am dat iar 
indicaţia de a avea în sectorul de sud o puternică rezervă 
mobilă. Din păcate, eforturile sale de a executa aceste 
ordine au continuat să fie zădărnicite de incapacitatea 
forţelor franceze - insuficient dotate cu tehnică de luptă - de 
a rezista uşoarelor, dar repetatelor atacuri inamice în 
munţii dintre sectoarele american şi britanic. Anderson era 
mereu obligat să umple spărturile din centru cu efective 
luate din cele două sectoare vecine. 

La începutul lunii februarie am ajuns în posesia unor 
informaţii conform cărora inamicul pregătea un contraatac 
împotriva liniilor noastre mai puternic decât oricare dintre 
cele întreprinse până acum. Pentru a-i asigura un plus de 
forţă, trupe ale lui Rommel erau dislocate în grabă de la 
Tripoli, ca întăriri ale celor de sub comanda lui von Arnim şi 
Messe”? în Tunisia. După informaţiile noastre iniţiale, atacul 
urma să se producă prin trecătoarea de la Fondouk. 
Bineînţeles, trebuia să fim cu ochii în patru pretutindeni şi 
devenea mai important ca oricând ca rezervele noastre 
mobile, mai ales elementele blindate, să fie bine 


18 Generalul german Jugen von Arnim se afla în fruntea Armatei Panzer (blindată) din Tunisia, unde 
generalul Giovanni Messe comanda Armata 1 italiană. — Nota trad. 


concentrate, astfel încât să facă faţă atacului aşteptat, 
indiferent prin care dintre cele câteva trecători abordabile 
ar fi fost lansat el. 

Poziţiile cele mai expuse erau cele ocupate de Corpul 2 
armată american, care se eşalona pe o linie lungă de la 
Gafsa, în sud, până lângă Fondouk, pe flancul stâng. După o 
serie de consfătuiri ţinute la Alger cu persoane care 
participaseră la Conferinţa de la Casablanca, am plecat cât 
am putut mai repede spre acest sector al frontului, unde 
voiam să petrec o săptămână pentru a mă convinge că 
totul era bine pregătit în vederea respingerii atacului. Un 
decepţionant mesaj al generalului Alexander mă anunţase 
că nu va ajunge pe teatrul de război înainte de 16 sau 17 
februarie. Consideram deci absolut necesar să verific 
personal dispozitivul de apărare, deşi generalul Anderson 
se afla acolo de câteva săptămâni. 

Am plecat din Alger la 12 februarie, puţin după miezul 
nopţii. Reţinut de o serie de consfătuiri pe drum, am ajuns 
la statul-major al lui Fredendall în după-amiaza zilei de 13 
februarie. Era prima mea călătorie în calitate de general cu 
patru stele, grad temporar la care fusesem avansat la 11 
februarie. În armata regulată eram în continuare 
locotenent-colonel. 

Cartierul general al Corpului 2 se instalase într-o râpă 
adâncă şi aproape inaccesibilă, la câteva mile spre est de 
Tebessa. Frontul era departe, dar, având în vedere 
lungimea liniilor şi puţinele drumuri existente, locul ales 
pentru a fi sediul comandamentului principal era, probabil, 
la fel de bun ca oricare altul. Ajungând acolo, am auzit 
zgomot de ciocane şi  perforatoare pneumatice. 
Interesându-mă care era cauza, am aflat că geniştii corpului 
de armată sfredeleau tunele în povârnişurile râpei pentru a 
pune la dispoziţia statului-major un adăpost bine apărat. Pe 
un ton calm, am întrebat dacă geniştii dăduseră mai întâi o 
mână de ajutor la întărirea poziţiilor de apărare din linia 
întâi; un tânăr ofiţer de stat-major, uimit parcă de ignoranţa 
mea, mi-a replicat: 


— Păi, diviziile au propriii lor genişti pentru treaba asta! 

A fost singura dată în timpul războiului când am văzut la 
o divizie sau la o unitate mai mare un comandament atât 
de preocupat de propria sa securitate încât să-şi 
construiască adăposturi subterane. 

Împreună cu  locotenent-colonelul Russel F. Akers 
("Roşcovanul”), unul dintre ofiţerii de stat-major ai lui 
Fredendall, am pornit imediat pe front, într-o inspecţie care 
a durat toată noaptea. Pe vremea aceea, Corpul 2 armată 
consta din trei divizii americane: Divizia 1 blindată, Divizia 1 
infanterie şi Divizia 34, în curs de regrupare în zonă. Divizia 
9 americană avea ordin să intre în dispozitiv de îndată ce 
va sosi acolo. _ 

Am făcut o seamă de constatări îngrijorătoare. In primul 
rând, era vorba de o anumită lăsare pe tânjeală, care se 
traducea printr-o nechibzuită întârziere în lucrările de 
întărire a poziţiilor de apărare din trecători. De vină era 
lipsa de pregătire şi de experienţă a comandanților. Într-un 
loc unde câmpurile de mine încă nu fuseseră instalate mi s- 
a invocat drept scuză faptul că infanteria se afla acolo doar 
de două zile. Cu un aer semeţ, comandantul mi-a declarat 
că întocmise o hartă a câmpurilor de mine, plantarea 
acestora urmând să înceapă a doua zi. Experienţa 
dobândită în nordul Tunisiei ne arătase că inamicul era în 
stare să pună pe picioare o poziţie defensivă puternică, 
capabilă să reziste la un contraatac, în interval de numai 
două ore de la sosirea lui la locul respectiv. După ce ocupa 
o colină sau un teren de altă natură, duşmanul avea 
invariabilul obicei să-şi îngroape imediat minele, să 
instaleze cuiburi de mitraliere şi să-şi amplaseze trupele de 
rezervă prin apropiere, de unde puteau interveni în mod 
eficient împotriva oricăror forţe trimise de noi. După toate 
aparențele, comandanții americani, până şi cei care se 
aflau de trei luni de zile pe câmpul de luptă, trecuseră cu 
vederea aceste lecţii tactice. Am dat ordin de remediere 
imediată a situaţiei. 


Dar deficienţa de departe cea mai gravă consta în faptul 
că Divizia 1 blindată încă nu se concentrase în suficientă 
măsură pentru a putea fi folosită ca unitate compactă. 
Generalul Anderson dispunea în acel moment de rezerve 
atât de anemice pe tot traseul lungului său front, încât se 
văzuse nevoit să oprească jumătate din divizie lângă 
Fondouk, unde prevedea că se va desfăşura principalul atac 
al inamicului. El ţinea aceste tancuri în rezerva corpului de 
armată, fiind singurul în măsură să decidă angajarea lor în 
luptă. Restul diviziei se dispersase în mici detaşamente 
spre sud, pe parcursul întregului front al Corpului 2. Drept 
urmare, generalul Orlando Ward, comandantul Diviziei 1 
blindate, nu mai avea sub ordinele sale directe decât nişte 
detaşamente mărunte de tancuri uşoare. 

In aceeaşi noapte am inspectat frontul între Maknassy şi 
trecătoarea Faid. In apropierea acesteia am decorat pentru 
fapte de vitejie un ofiţer american cu numai două sau trei 
ore înainte ca germanii să dezlănţuie atacul împotriva 
poziţiilor noastre de la Sidi-Bou-Zid, dincolo de trecătoare. 

In valea de lângă Fondouk, generalul de brigadă Paul 
McD. Robinett, un vechi prieten de-al meu, comandantul 
unei unităţi blindate, şi-a exprimat convingerea că inamicul 
nu va ataca în acest punct, arătându-mi ca dovadă pe hartă 
distanţa până la care ajunseseră patrulele lui de 
recunoaştere. Mi-a povestit că raportase în câteva rânduri 
superiorilor săi cele constatate. Convins de exactitatea 
informaţiilor sale, i-am spus că voi discuta a doua zi 
problema cu generalul Fredendall şi cu comandanții de 
divizii. 

Restul acelei istovitoare nopţi l-am petrecut în consfătuiri 
cu diferiţi comandanţi, trecându-mi pe hârtie chestiunile pe 
care voiam să le examinez împreună cu generalul 
Fredendall. Micul nostru grup de inspecţie a pornit pe 
drumul de întoarcere cu puţin înainte de revărsatul zorilor. 
La Sbeitla însă ne-au reţinut nişte salve de focuri sporadice 
care răsunau undeva, în faţa noastră. După o recunoaştere 
în forţă, în cadrul căreia aghiotantul meu, căpitanul Lee, şi 


locotenent-colonelul Akers au alcătuit valul de asalt, iar eu 
şi un pistol de calibru 0,45 am format rezerva mobilă, ne- 
am reîmbarcat în maşini şi am străbătut oraşul fără nici un 
incident. La scurt timp după aceea, şoferul meu a adormit 
la volan şi ne-am pomenit într-un mic şanţ, dar n-am păţit 
nimic. Sosind la cartierul general al Corpului 2, am aflat că 
germanii declanşaseră atacul. Era prea târziu pentru a mai 
face vreo modificare în dispozitiv. 

În cursul dimineţii, generalul Anderson a primit din partea 
trupelor americane numeroase relatări extrem de precise 
(după cum s-a dovedit mai târziu) cu privire la efectivele şi 
direcţia atacului german prin trecătoarea Faid. Dar secţiile 
de informaţii ale Armatei 1 britanice şi Marelui Cartier 
General al Forţelor Aliate au nesocotit aceste indicaţii, ca 
fiind nişte exagerări ale unor începători lipsiţi de 
experienţă. Atât la statul-major al Armatei 1 britanice, cât şi 
la secţia G-2 a Marelui Cartier General al Forţelor Aliate, 
după cum am aflat ulterior, persista certitudinea că 
inamicul va da lovitura principală prin trecătoarea Fondouk. 
Eroarea comisă de secţia G-2 era foarte serioasă, aşa că am 
luat măsuri pentru înlocuirea şefului ei de îndată ce bătălia 
s-a încheiat. Rezultatul acestei greşeli de anticipare a fost 
că inamicul a realizat o pătrundere de proporții 
considerabile înainte ca generalul Anderson să se 
dezmeticească. 

In seara de 14 februarie, dându-mi seama că frontul va 
avea urgentă nevoie de întăriri în oameni şi tehnică de 
luptă, m-am înapoiat în grabă la Marele Cartier General, 
pentru a le expedia cât mai repede. După ce am mobilizat 
toate rezervele disponibile, am făcut cale întoarsă spre 
front. 

In cursul retragerii, americanii au purtat o serie de lupte 
temerare, dar fără rezultat, în intenţia de a temporiza 
înaintarea duşmanului spre trecătoarea Kasserine, punct 
care trebuia apărat cu toată dârzenia. Ofițerii noştri de 

acolo nu au ştiut însă să aprecieze exact cele ce se 
întâmplau şi trupele cărora li s-a încredinţat această 
misiune nu erau nici destul de numeroase, nici destul de 
experimentate pentru a păstra în mâinile lor puternica 
poziţie. Dând peste cap apărarea înjghebată în pripă, 
blindatele inamicului au răzbătut prin trecătoare. 

Până la urmă, totuşi, în ciuda surprizei şi a pierderilor 
destul de grele, ai noştri şi-au venit în fire şi s-au repliat 
pentru a asigura acoperirea importantului centru Tebessa şi 
a căilor de comunicaţie către nord, de la Kasserine la Le 
Kef. 

A trebuit să părăsim vremelnic aerodromurile înaintate 
de la Thelepte, dar forţele noastre aeriene au reuşit să 
efectueze retragerea fără pierderi în oameni sau avioane şi 
cu neînsemnate sacrificii de combustibil şi alte materiale. 
Chiar în spatele Tebessei se afla aerodromul de la Youks- 
les-Bains, astfel încât pentru Corpul 2 armată păstrarea 
acestui centru de comunicaţii era de două ori mai 
importantă. Mai spre nord, unităţile sale trebuiau să reziste 
unei pătrunderi germane spre Thala, în direcţia Le Kef. 
Poziţiile de pe flancul nordic erau ocupate de Divizia 34 
americană, care, în ciuda dispersării sale şi a unei 
îndelungate perioade de inactivitate, s-a descurcat bine în 
apărare. Pentru a contribui la respingerea presiunii inamice 
spre Thala, am adus în grabă artilerie şi tancuri britanice 
din sectorul de nord, unde germanii îşi cam 
descompletaseră liniile ca să poată asigura efectivele 
necesare ofensivei de la Kasserine. La acţiune a mai luat 
parte cu succes şi artileria Diviziei 9 americane. In seara 
zilei de 21 februarie era vădit că inamicul ajunsese la 
capătul puterilor şi că asigurarea lui materială începea să 
se lovească de dificultăţi. Mai mult, liniile sale de 
comunicaţii treceau prin vulnerabila breşă de la Kasserine, 
iar trupele germane aflate la vest de acest punct erau din 
ce în ce mai expuse la lovituri din partea forţelor pe care le- 
am fi putut aduce acolo. 


La 22 februarie, înaintarea germanilor s-a oprit cu 
desăvârşire. George Patton, căruia totdeauna i-a plăcut să 
evoce precedente istorice, remarca: "Von Arnim ar fi trebuit 
să citească despre atacul lui Lee la Fort Stedman”. Acolo, în 
apropiere de orăşelul Petersburg, ultimul contraatac 
desperat al sudiştilor a fost respins de puternicele rezerve 
ale  nordiştilor, transformându-se într-o sângeroasă 
retragere. 

Având sarcina de a prezenta de fiecare dată latura 
întunecată a unei situații, statul-major a întocmit un plan de 
acțiuni pentru eventualitatea că inamicul va pătrunde până 
la principala linie de comunicație a Armatei 1 britanice. Am 
spus colaboratorilor mei că planul nu merita să mai fie luat 
în consideraţie, deoarece duşmanul fusese oprit. In cele din 
urmă însă am convenit că nu ar strica deloc ca subalternii 
noştri să ştie cum să reacționeze într-o împrejurare ca 
aceasta, cu totul neprevăzută. Alexander, Spaatz şi alţii au 
căzut de acord că nu ne mai ameninţa o primejdie imediată 
şi ne-am îndreptat cu toţii atenţia asupra loviturilor pe care 
trebuia să le administrăm inamicului. 

Tocmai atunci, condiţiile atmosferice, care fuseseră atât 
de păcătoase încât ne împiedicaseră să folosim efectiv 
forţele noastre aeriene din ce în ce mai puternice, s-au 
îmbunătăţit pe neaşteptate şi toate avioanele de luptă pe 
care le aveam au intrat în foc. În cursul acestor raiduri 
aeriene a avut loc un incident penibil; deşi atribuit în mod 
oficial lipsei de experienţă a echipajelor, el ilustrează destul 
de bine anumite dificultăţi tehnice despre care criticii 
militari, instalaţi confortabil în fotoliul de unde dirijează 
bătăliile, habar nu au. 

O grupă de avioane "Fortress" a primit ordin să 
bombardeze trecătoarea Kasserine. Decolarea a avut loc pe 
un timp noros şi căutarea obiectivului a cerut timp. 
Navigând exclusiv după estimă, grupa s-a rătăcit rău de tot. 
In cele din urmă, când li s-a părut că se aflau deasupra 
țintei, echipajele au lansat bombele, dar au nimerit peste 
Souk-el-Arba, un oraş important în interiorul liniilor noastre, 


situat la peste o sută de mile de trecătoarea Kasserine. Un 
număr de arabi au fost ucişi şi răniţi, iar foarte multe case 
au fost distruse. Pentru a evita consecinţe dezagreabile 
trebuia să luăm măsuri de urgenţă. Aflasem mai de mult că 
populaţia băştinaşă se arăta dispusă să reglementeze 
aproape orice diferend în schimbul unei compensaţii în 
bani. In cazul de faţă, vinovăția noastră era atât de 
evidentă, încât am aprobat la iuţeală plata unei sume de 
câteva mii de dolari, care să însoţească scuzele prezentate 
de aliaţi. În război survin frecvent asemenea întâmplări, 
pentru care îţi trebuie fonduri la îndemână. Recunoscând 
această evidenţă, Departamentul de Război a deschis 
credite considerabile fiecărui comandant al unui teatru de 
acţiuni militare pentru a le folosi la nevoie. 

În seara de 22 februarie am discutat personal situaţia cu 
generalul Fredendall, căruia i-am spus că inamicul nu mai 
era capabil de operaţii ofensive. l-am mai adus la 
cunoştinţă că nu comitea nici o imprudenţă dacă îşi lua 
riscul moderat de a lansa contraatacuri locale, care puteau 
fi susţinute în mod corespunzător de artileria sa. Eram atât 
de sigur de această apreciere a situaţiei, încât am declarat 
comandantului Corpului 2 că îmi asumam toată 
răspunderea pentru eventualele dezavantaje rezultate de 
pe urma unei acţiuni energice din partea sa. Fredendall era 
de părere că inamicului îi mai rămăsese "un ultim sfanţ în 
buzunar” şi că corpul său de armată ar trebui să se ocupe, 
în următoarele 24 de ore, de completarea şi întărirea 
poziţiilor defensive, iar nu să încerce o concentrare de forţe 
pentru a contraataca în direcţia Kasserine. Era greu să 
aduci obiecţii categorice împotriva acestei opinii; propriile 
mele convingeri şi intenţii se întemeiau pe arzătoarea 
dorinţă de a profita imediat de efemerul prilej pentru a 
zdrobi duşmanul înainte ca el să iasă din impasul în care se 
afla. 

Încă din dimineaţa următoare ne-am putut da seama cu 
toţii că germanii începeau să se replieze. Deplasându-se cu 
repeziciune în timpul nopţii şi beneficiind din nou de zile cu 


cer noros, ei au izbutit să-şi retragă o mare parte din forţele 
de atac. De-a lungul întregului front însă, aliaţii exercitau 
acum o permanentă presiune şi, în scurt timp, inamicul a 
fost silit să revină pe poziţiile iniţiale, de unde nu s-a mai 
hazardat niciodată să lanseze vreun contraatac serios. 

In ultimele câteva zile ale bătăliei, generalul Alexander se 
afla pe câmpul de luptă, unde preluase comanda 
operaţiilor. Calitățile sale de ostaş mi-au inspirat curând un 
mare respect şi o sinceră admiraţie, sentimente care au 
crescut necontenit în anii următori ai războiului. De anumite 
deficienţe ale frontului, care au favorizat succesele iniţiale 
ale germanilor, mă făceam vinovat eu însumi. Daeă aş fi 
stăruit categoric şi din primul moment ca trupele franceze, 
încadrate în dispozitivul aliat în noiembrie 1942, să fie 
subordonate generalului Anderson, confuzia iscată ulterior 
nu ar fi luat asemenea proporţii. Desigur, o bucată de 
vreme am fi avut de furcă cu resentimente şi dificultăţi 
sporite, dar rezultatul de ansamblu ar fi fost avantajos. De 
asemenea, până ce avea să se apropie armata lui 
Montgomery, venind din deşert, ar fi trebuit să delimitez 
precis zona din flancul nostru de sud unde Corpul 2 armată 
putea fi autorizat să opereze în forţă. Extinzând spre sud 
frontul Corpului 2 pentru a cuprinde şi Gafsa, ne 
încumetasem, fără îndoială, să întreprindem prea multe cu 
mijloace prea puţine. 

Gafsa ca atare nu prezenta importanţă pentru noi înainte 
ca Armata 8 britanică să ajungă în vecinătatea frontierelor 
sudice ale Tunisiei şi ca forţele noastre să capete 
posibilitatea de a conlucra cu ea. Localitatea oferea însă 
cea mai bună poziţie de apărare dinspre sud împotriva 
oricărui raid sau atac având ca obiectiv importantul 
aerodrom de la Thelepte. Resimţeam o nevoie acută de 
aerodromuri înaintate şi la Thelepte se afla cel mai bun 
dintre toate. Construit pe o câmpie nisipoasă, permitea 
desfăşurarea operaţiilor şi pe timp de ploaie, numai câte o 
furtună de nisip făcându-l din când în când neutilizabil. 
Profitând de calităţile sale, am adus acolo mari formaţii 


aeriene, împreună cu materiale de aprovizionare în cantităţi 
corespunzătoare şi cu ateliere de întreţinere şi reparaţii. Ar 
fi fost mai chibzuit să trimitem la Gafsa doar un detaşament 
de recunoaştere şi să ţinem forţele de apărare mai departe, 
în spatele frontului. Păstrarea acestei localităţi ducea la 
slăbirea altor sectoare din linia atât de lungă a Corpului 2 
şi, dat fiind că Divizia 1 blindată americană nu mai era o 
formaţie compactă, în stare să efectueze contraatacuri 
energice şi viguroase, situaţia de ansamblu prezenta 
incontestabile riscuri. 

Pe plan tehnic, impasul în care ne găseam avea patru 
cauze principale. Prima şi de departe cea mai importantă o 
constituiau consecinţele inevitabile ale eşecului nostru în 
cursa contra cronometru de ocupare rapidă a Tunisului. 
Cursa se desfăşurase din ordinul meu personal. După 
aceea, unităţile dispersate nu s-au mai putut regrupa şi 
pregăti din timp pentru a face faţă reacției inamicului, de 
care eram sigur că avea să urmeze. Dacă la sfârşitul lui 
noiembrie m-aş fi împăcat cu gândul că deocamdată 
dădusem greş şi că trebuia să trecem la defensivă, nici un 
atac împotriva noastră nu ar fi înregistrat nici măcar un 
succes trecător. 

A doua cauză de seamă consta în activitatea defectuoasă 
a secţiilor de informaţii. La statele-majore domnea tendinţa 
excesivă de a se lua în considerare un segment izolat de 
informaţie, căruia i se acorda implicit tot creditul, şi de a se 
închide ochii la orice posibilitate contrară. Specialiştii de la 
G-2 au hotărât că atacul german urma să se desfăşoare 
prin strâmtoarea Fondouk. Deşi unităţile noastre de 
cercetare din valea Ousseltia, de lângă Fondouk, au 
anunţat în repetate rânduri că forţele inamice nu se 
concentrau în zona respectivă, secţiile de informaţii au 
persistat orbeşte în convingerea lor, ceea ce l-a determinat 
pe comandantul corpului de armată să greşească în 
alcătuirea dispozitivului. 

A treia mare cauză a fost incapacitatea noastră de a 
sesiza corect posibilităţile inamicului şi de a găsi cele mai 


bune metode pentru a le contracara. Situaţia de pe frontul 
Corpului 2 impunea apărarea trecătorilor din munţi cu 
elemente uşoare de cercetare şi de întârziere, având 
imediat în spatele lor cele mai puternice rezerve mobile, 
care să atace repede şi în forţă orice străpungere a barierei 
muntoase. În această privinţă, instrucţiunile cu privire la 
structura generală a apărării erau corecte, dar temerile 
ivite ici-colo şi din nou informaţiile defectuoase au dus la o 
dispersare a rezervelor mobile, care le-a văduvit de 
eficienţă atunci când s-a produs atacul. 

A patra cauză a fost lipsa de experienţă, mai ales în 
rândul comandanților de mari unităţi. Diviziile americane 
angajate în luptă nu beneficiaseră de programele intensive 
de pregătire introduse în Statele Unite după izbucnirea 
războiului. În majoritatea lor, ele fuseseră trimise în pripă în 
Marea Britanie şi, deoarece mijloacele de transport nu 
ajunseseră încă la nivelul perfecţionat de mai târziu, 
tehnica de luptă le lipsise în cursul unor îndelungate 
perioade. In cea mai mare parte a anului 1942, instruirea 
soldaţilor fusese practic imposibilă. Consecințele acestei 
stări de lucruri se făceau simţite în rândul ofiţerilor şi al 
trupei; deşi nu le-a lipsit îndrăzneala şi  dârzenia, 
randamentul lor iniţial nu suferea comparaţie cu cel al 
diviziilor americane aruncate ulterior în luptă, după un an 
întreg de pregătire intensivă. 

Aceste lecţii le-am plătit scump, dar îşi aveau valoarea 
lor. Până la urmă, preţul s-a mai redus, majoritatea 
pierderilor în personal fiind reprezentată de prizonieri, pe 
care i-am recuperat în mare parte la sfârşitul războiului. 
Fireşte, am suferit pierderi în oameni şi tehnică de luptă, 
dar, atunci când inamicul a reuşit să se retragă pe vechile 
sale poziţii, pierderile lui din ambele categorii erau egale cu 
ale noastre. Între 14 şi 23 februarie, americanii au 
înregistrat 192 de morţi, 2 624 de răniţi şi 2 459 de 
prizonieri şi dispăruţi. 

Săptămână în care germanii au atacat a fost pentru noi 
plină de griji şi nelinişti. Ori de câte ori iniţiativa trece în 


mâinile inamicului, tensiunea şi frământările devin 
inevitabile, căci oricând se poate întâmpla orice. Nimeni nu 
scapă de preocupări, deoarece, în ciuda încrederii în 
situaţia de ansamblu şi în rezultatul final, există mereu 
riscul unui dezastru local. 

Bătălia de la Kasserine a marcat sfârşitul unei faze a 
campaniei. Infrângerea atacului german a dovedit limpede 
că inamicul pierdea ultima şansă de a întreprinde o 
ofensivă de amploare. Ceea ce nu l-a împiedicat să 
dezlănţuie, în scurt timp, o serie de violente atacuri locale 
împotriva Armatei 1 britanice, din nord. In toată luna 
martie, această înverşunată hărţuială a continuat: germanii 
încercau să-şi lărgească şi să-şi consolideze dispozitivul de 
apărare din jurul Tunisului şi Bizertei, iar britanicii se 
străduiau să păstreze şi să recâştige poziţii favorabile 
pentru o ultimă ofensivă nimicitoare. Luptele necontenite şi 
lungimea frontului, care trebuia acoperit de formaţii 
descompletate, l-au silit, în cele din urmă, pe Alexander să 
folosească o parte din Divizia 1 americană pentru a veni în 
ajutorul Armatei 1 britanice. Dar atacurile germane erau în 
majoritate frontale şi nu prezentau pericolul ca inamicul să 
realizeze câştiguri substanţiale. Această certitudine ne-a 
permis să reluăm procesul de triere şi reorganizare a 
poziţiilor de luptă, de îmbunătăţire a asigurării noastre 
materiale şi de pregătire pe toate căile a unei ofensive de 
proporţii imediat ce condiţiile atmosferice aveau să devină 
favorabile. 

După încheierea bătăliei de la Kasserine, poziţiile noastre 
s-au consolidat permanent în mai multe privinţe. In primul 
rând, ca urmare a luptelor ce avuseseră loc, cele patru 
divizii ale Corpului 2 armată s-au concentrat, în sfârşit, în 
regiunea Tebessa, unde a format o verigă solidă între 
forţele aliate din nordul Tunisiei şi Armata 8 britanică, care 
înainta dinspre deşert. Trupa, comandanții şi ofiţerii de stat- 
major au dobândit o mare doză de experienţă, de care s-au 
folosit ulterior în permanenţă. 


În afară de aceasta, în urma unei strălucite acţiuni 
întreprinse la Washington, pe teatrul de acţiuni militare a 
sosit un lot suplimentar de 5 400 de autocamioane. Ele au 
contribuit într-o uriaşă măsură la îmbunătăţirea situaţiei 
transporturilor şi asigurării noastre materiale, jucând, de 
asemenea, un rol deosebit de activ în operaţiile ulterioare. 
Aducerea camioanelor s-a realizat în împrejurări de natură 
să dea de gândit celor ce-şi imaginaseră Departamentul de 
Război şi Departamentul Marinei Militare ca pe nişte cuiburi 
de birocraţi înrăiţi. Transportul a necesitat un convoi 
special, într-o perioadă când atât cargoboturile, cât şi 
escortoarele erau la mare preţ. Profitând de faptul că 
generalul Sommervell se afla întâmplător în vizită la 
cartierul meu general, i-am explicat câtă nevoie aveam de 
aceste vehicule. Mi-a răspuns că în trei zile ele ar putea fi 
încărcate în porturile americane, cu condiţia ca marina 
militară să furnizeze escortoarele. M-am adresat în această 
problemă amiralului King, care se afla pe atunci la 
Casablanca, şi după câteva ore am primit de la el 
răspunsul, un simplu ”Da”. Camioanele au început să 
sosească în Africa la mai puţin de trei săptămâni de la 
prima mea cerere. 

Generalul Sommervell se mai afla încă la cartierul meu 
general când am primit din partea Departamentului de 
Război mesajul că ultimul camion fusese expediat. 
Telegrama, semnată de  locţiitorul lui  Sommervell, 
generalul-maior Wilhelm D. Styer, relata elocvent istoria 
nesfârşitelor ore de muncă intensă necesitate de 
organizarea acestui transport de urgenţă. Fraza finală suna 
cam plângăreţ: "Dacă vi se năzare cumva să aveţi nevoie 
acolo de Pentagon, vă rugăm anunţaţi-ne cu aproximativ o 
săptămână înainte”. 

Imensa valoare a camioanelor a avut drept rezultate 
concrete creşterea capacităţii noastre de a subveni 
cerinţelor frontului şi, mai mult, posibilitatea de a disloca 
repede trupe dintr-un sector într-altul. Fără aceste vehicule 
în plus, Corpul 2 armată nu s-ar fi putut deplasa mai târziu, 


în totalitatea sa, din regiunea Tebessa în nordul Tunisiei. În 
acelaşi timp, geniştii noştri, de sub comanda generalului de 
brigadă Carl Gray, au făcut adevărate minuni, punând pe 
picioare mizerabila cale ferată de construcţie franceză, care 
ducea spre front. Când am debarcat în Africa de Nord, 
trenurile de pe această linie puteau livra zilnic materiale de 
aprovizionare în cantitate maximă de 900 de tone. Graţie 
unor metode moderne, Gray a ridicat tonajul zilnic la 3 000 
încă înainte de a primi vreo locomotivă sau vreun vagon de 
marfă suplimentar din Statele Unite. 

O altă evoluţie satisfăcătoare au marcat-o creşterea 
constantă a efectivelor şi eficienţei aviaţiei noastre, ca şi 
construirea unor aerodromuri şi baze aeriene adecvate. 
Remarcabilă a fost şi rapiditatea cu care Armata 8 britanică 
a redeschis şi a început să utilizeze portul Tripoli, recent 
ocupat. Acum eram siguri că înaintarea englezilor nu va 
mai putea fi oprită, aşa cum se întâmplase de atâtea ori în 
trecut, din cauza lipsurilor în aprovizionare. 

Un ultim avantaj de care am avut parte în această 
perioadă a fost constituirea unui întreg sistem de 
comandament pe o bază sănătoasă şi permanentă, în 
conformitate cu cele convenite la Casablanca. Toate forţele 
aeriene au fost concentrate sub conducerea mareşalului 
aerului Tedder, cu generalul Spaatz ca locţiitor, în vreme ce 
comandamentul trupelor de uscat de pe frontul tunisian a 
fost încredințat generalului Alexander. Eliberat de 
necesitatea de a comanda şi o armată, ceea ce 
reprezentase un handicap pentru generalul Anderson, 
Alexander a putut să-şi consacre toată atenţia muncii 
cotidiene de coordonare tactică. 

Imediat după 1 martie l-am înlocuit pe Fredendall cu 
Patton în funcţia de comandant al Corpului 2 armată. Nu 
aveam câtuşi de puţin intenţia să recomand retrogradarea 
lui Fredendall sau să arunc pe umerii lui răspunderea 
pentru înfrângerea iniţială în bătălia de la Kasserine, lucru 
pe care i l-am şi adus la cunoştinţă. Mulţi alţii, inclusiv eu 
însumi, purtam răspunderea pentru săptămână în care 


suferisem atâtea eşecuri. Dar starea de spirit a Corpului 2 
armată era proastă, aşa că trebuia neapărat să ridicăm 
moralul oamenilor. Pentru o astfel de treabă Patton nu-şi 
avea pereche în toată armata, în vreme ce, după părerea 
mea, Fredendall se potrivea mai bine unei munci legate de 
pregătirea de luptă a trupelor în Statele Unite decât unui 
post de comandă pe câmpul de bătălie. Am recomandat 
generalului Marshall să-l avanseze la gradul de general de 
armată în S.U.A., unde, într-adevăr, a devenit general- 
locotenent. 

Nestăvilita energie a generalului Patton şi accentul pus 
de el pe instaurarea unei stricte discipline au insuflat 
repede o nouă tinereţe Corpului 2 armată, aducându-l la un 
înalt nivel de combativitate. Am înlocuit în scurt timp 
pierderile noastre în tancuri, personal şi tehnică de luptă, 
iar pe toate aerodromurile din est, încăpute din nou pe 
mâinile noastre, ne-am instalat aviația de luptă. 

În deşert, condiţiile atmosferice şi de teren erau mult mai 
bune decât în nordul Tunisiei şi Armata 8 britanică a 
generalului Montgomery şi-a continuat înaintarea spre vest, 
în intenţia de a face joncţiunea cu flancul drept al forţelor 
noastre din această zonă. Pentru a atinge acest obiectiv, se 
prevedea că Montgomery va da principala bătălie de-a 
lungul liniei Mareth, un complex defensiv construit mai de 
mult de francezi la frontiera Tunisiei, unde ne aşteptam ca 
forţele Axei să opună o rezistenţă îndârjită. Pentru a veni în 
sprijinul englezilor, generalul Alexander a ordonat Corpului 
2 armată să-şi concentreze grosul trupelor în zona Gafsa şi 
de acolo să exercite o presiune spre est, astfel încât să 
atragă cât mai multe forţe ale lui Rommel de pe frontul 
Armatei 8 britanice. Manevra a avut efectul dorit, deoarece 
Rommel,  neputându-şi lăsa descoperită linia de 
comunicaţii, s-a văzut silit să folosească o considerabilă 
parte din efectivele sale pentru a se pune la adăpost de 
această ameninţare. 

În noaptea de 20 martie, generalul Montgomery şi-a 
încheiat pregătirile de atac împotriva liniei Mareth. Luptele 


au fost grele, dar în toiul bătăliei, printr-o rapidă şi 
strălucită deplasare de forţe, el a reuşit să ia prin 
surprindere inamicul, depăşindu-l prin flanc şi obligându-l 
să bată precipitat în retragere spre nord. Curând, flancul 
sting al Armatei 8 a făcut joncţiunea cu Corpul 2 armată al 
lui Patton. Toate trupele noastre se întâlneau, în sfârşit, pe 
poziţiile uneia şi aceleiaşi linii a frontului. 

La scurt timp după luptele de pe linia Mareth i-am făcut o 
vizită lui Montgomery. Armata 8 britanică, de sub ordinele 
lui, avea foarte mult pitoresc, fiind, probabil, cea mai 
cosmopolită oştire care a luptat în Africa de Nord de la 
Hanibal încoace. În afară de unităţi engleze, în rândurile ei 
se aflau scoțieni, neozeelandezi, indieni (printre care 
gurkhi“”, înarmaţi cu kukri-un - cuțite lungi şi arcuite, cu 
care-şi decapitau vrăjmaşii), polonezi, cehi, francezi liberi, 
australieni şi sud-africani. Nu toţi au ajuns chiar până în 
Tunisia. Ataşate Armatei 8, câteva escadrile aeriene 
americane erau cele dintâi unităţi ale S.U.A. care se 
angajaseră în luptă împotriva germanilor în Africa, 
participând la întreaga campanie încă de la El-Alamein. Din 
fericire, am avut prilejul să stau de vorbă cu piloţii şi cu 
echipajele în timpul vizitei mele la Montgomery, iar ceva 
mai târziu le-am putut trimite unele bunătăţi după care se 
dau în vânt soldaţii şi de care fuseseră înţărcaţi în cursul 
lungii traversări a deşertului. 

Pentru a tăia retragerea germanilor din faţa Armatei 8, 
generalul Alexander a dezlănţuit un atac menit să 
străpungă poziţiile inamice din trecătoarea Fondouk şi să 
preseze spre est, în direcţia mării. Acţiunea a implicat 
flancul stâng al Corpului 2 armată american, dar 
conducerea întregii operaţii a revenit unui comandant 
britanic de corp de armată. Singura divizie americană care 
a participat efectiv la atac nu avea decât o pregătire 
sumară de luptă; de multe săptămâni, ea se îndeletnicea cu 
paza liniei noastre de comunicaţii, astfel că-i lipsise prilejul 
de a acţiona ca o unitate în totalitatea ei. Misiunea ce i se 

atribuise era dificilă şi atacul a dat greş. Până la urmă, 
formaţiile britanice au realizat o străpungere, care nu s-a 
soldat însă cu rezultate deosebite, deoarece germanii 
izbutiseră să se retragă spre nord. În prezenţa 
corespondenţilor de presă, generalul sir John Crocker, 
comandantul britanic al corpului de armată, a criticat cu 
severitate eşecul diviziei americane, fiind poate singura 
dată în cursul operaţiilor din Africa când cei doi aliaţi şi-au 
adus aprige învinuiri reciproce. Era un fapt îngrijorător, cu 
atât mai mult cu cât nu avea nici un rost. Cu ajutorul lui 
Alexander, am luat măsuri prompte pentru a curma 
polemica. Nimic nu dă naştere - atât de lesne şi de frecvent 
- la fricţiuni între aliaţi ca discuţiile inutile, mai ales cele 
care discreditează pe unul dintre ei. Opinia publică acordă 
totdeauna  certurilor de familie o importanţă mult 
exagerată. 

Deşi rezultatul atacului menţionat ne-a dezamăgit, rapida 
repliere a germanilor a avut ca efect scurtarea liniei lor de 
apărare, astfel încât Corpul 2 armată american a rămas 
disponibil pentru un alt sector al frontului. 

Era oare nimerit ca acest corp să participe efectiv la 
bătălia finală? Intrebarea a prilejuit oarecare dezbateri. 
Statul-major al lui Alexander era de părere că trebuia să 
trimitem o bună parte din efectiv în regiunea Constantine, 
pentru a-şi completa instrucţia. Intr-adevăr, unii dintre 
soldaţi se comportaseră ca nişte începători. Totuşi, atât eu, 
cât şi Patton eram convinşi că acum Corpul 2 atinsese un 
înalt nivel de combativitate, fiind în măsură să-şi asume 
răspunderea unui important sector al frontului. În orice caz, 
soldaţii fuseseră cuprinşi, în sfârşit, de întărâtare, nu numai 
din cauza brutalităţii cu care-i tratase inamicul, ci mai ales 
pentru că comentariile sarcastice şi jignitoare lansate de 
prizonierii germani pe seama calităţilor ostăşeşti ale 
americanilor se bucurau de o circulaţie destul de largă pe 
tot cuprinsul teatrului de război. 

Intr-o întrevedere personală cu Alexander am stăruit 
asupra folosirii întregului Corp 2 ca o unitate întrunită, 


aducând câteva argumente în acest sens. În primul rând, 
Statele Unite urmau să furnizeze grosul trupelor de uscat 
necesare aliaţilor occidentali pentru a înfrânge Germania. 
Nevoia unei pregătiri de luptă pe scară mare se impunea, 
aşadar, de la sine. In al doilea rând, în toate bătăliile sale 
precedente, Corpul 2 fusese nevoit să acţioneze fracţionat, 
în formaţii mici, neavând niciodată prilejul să-şi exercite 
forţa în mod unitar. In al treilea rând, de la 1 martie, 
moralul se ridicase simţitor şi corpul de armată căpătase 
acum dreptul să-şi demonstreze propria sa eficienţă, ca şi 
calităţile armamentului american. 

Un eventual succes avea să-i sudeze unitatea, dând, 
totodată, poporului american sentimentul datoriei împlinite, 
sentiment meritat cu prisosinţă ţinând seama de strădaniile 
sale de până acum. Dintr-o izbândă repurtată în comun de 
ambele noastre ţări avea să se nască o solidaritate care 
altfel nu se putea dobândi. Soldaţii înşişi meritau să se 
angajeze într-o operaţie în care, pentru prima oară, 
condiţiile aveau să le fie favorabile, în loc să le ridice 
obstacole în drum. O victorie autentică avea să le insufle un 
puternic elan pentru încercările şi mai grele care îi 
aşteptau. 

Numaidecât Alexander s-a arătat de acord cu intenţiile 
mele de a folosi Corpul 2 armată în totalitatea sa şi ca o 
unitate întrunită. Am aprobat propunerea lui de a disloca 
corpul prin spatele Armatei 1 britanice, ca să ocupe poziţiile 
de pe flancul de nord, în faţa Bizertei. Deplasarea necesita 
o foarte minuțioasă muncă de stat-major, pentru a se evita 
interferarea cu liniile de asigurare tehnico-materială ale 
Armatei 1, dar comandamentele lui Anderson şi Patton au 
pus la punct detaliile cu atâta precizie, încât nu s-a produs 
nici o încurcătură. Era o mişcare pe care colegiile 
antebelice de stat-major ar fi considerat-o imposibilă. Dar 
respectarea cu stricteţe a orarelor şi competenta dirijare a 
circulaţiei la intersecțiile de drumuri au asigurat reuşita 
acţiunii. 


Tot atunci am făcut o altă schimbare în comandamentul 
Corpului 2. Pe la sfârşitul lui februarie, generalul-maior 
Omar N. Bradley se prezentase la mine în calitate de 
“inspector”. În afară de remarcabilele sale însuşiri 
personale, el acumulase multă experienţă în cursul luptelor 
din martie şi de la începutul lunii aprilie. Motivul 
determinant al schimbării a fost dorinţa de a permite 
generalului Patton să se înapoieze la cartierul general al 
Armatei 7 americane, unde să ducă la bun sfârşit pregătirile 
pentru debarcarea în Sicilia, care urma să aibă loc cât mai 
repede cu putinţă după încheierea campaniei din Africa. Un 
al doilea motiv, mai puţin important, dar singurul dat 
publicităţii, deoarece în acel moment nu puteam, 
bineînţeles, dezvălui adevărul, era că viitoarele operaţii ale 
Corpului 2 aveau să angajeze mai curând infanteria decât 
tancurile: trecerea pe postul de comandă a unui expert în 
infanterie în locul unui tehnician al tancurilor devenea, 
aşadar, logică. Bradley a preluat comanda la 15 aprilie 
1943, după ce o parte din corpul de armată îşi ocupase 
poziţiile în sectorul de nord. 

Între timp, generalul Montgomery continua să înainteze 
spre nord, până ce a ajuns la linia din faţa oraşului 
Enfidaville, unde s-a izbit de foarte puternicele poziţii ale 
inamicului, care i-au blocat orice posibilitate de a avansa. 

Totul era însă aproape complet pregătit pentru asaltul 
final şi hotărâtor împotriva duşmanului. Profitând cu 
promptitudine de îmbunătăţirea condiţiilor atmosferice, 
aviația noastră a început să hărţuiască linia de comunicaţie 
a inamicului dintre Africa şi Italia, astfel că situaţia Axei a 
devenit din ce în ce mai precară. Sub protecţia unei 
crescânde superiorităţi aeriene, forţele navale aliate şi-au 
sporit, de asemenea, activitatea, creând duşmanului noi 
dificultăţi. Trupele noastre de uscat erau pline de încredere 
şi ardeau de dorinţa de a încheia cu bine campania. Pe 
flancul de vest, inamicul deţinea încă o parte din zona 
montană, aşa că prima noastră mişcare a constat în 
lansarea de atacuri menite să-l împingă până la marginea 


câmpiei tunisiene. Atacurile le-am început la 23 aprilie, 
înregistrând progrese satisfăcătoare pe toată linia. 
Coordonarea dintre forţele aeriene şi cele de uscat era 
incomparabil mai bună decât la începutul campaniei şi 
toate acţiunile noastre ofensive s-au bucurat de un real 
sprijin din partea aviaţiei. Un alt avantaj ni-l asigura 
superioritatea pe care o aveam în materie de artilerie. 

In clipa când Alexander a atins la vest linia de unde voia 
să declanşeze asaltul final, ne-am dat seama că în sud 
acţiunile lansate da Armata 8 ar fi fost şi costisitoare şi 
nedecisive, din cauza terenului accidentat pe care se afla 
linia de la Enfidaville. In acelaşi timp însă aveam credinţa 
certă că germanii aşteptau ofensiva principală tocmai din 
această direcţie: ţinând seama de strălucita reputaţie pe 
care şi-o făurise Armata 8 în cursul îndelungatei urmăriri 
prin deşert, era firesc ca inamicul să se aştepte să-i 
încredinţăm ei administrarea loviturii de graţie. 

Plecând, aşadar, de la premisa că duşmanul va păstra, în 
orice caz, forţe puternice în faţa lui Montgomery, generalul 
Alexander a luat repede şi în secret câteva dintre cele mai 
bune divizii ale Armatei 8 şi le-a deplasat pe flancul celălalt, 
ataşându-le Armatei 1 britanice. Aceste dislocări s-au 
încheiat la vreme, astfel că asaltul final a început la 5 mai 
1943. 

In scurt timp, rezultatele s-au dovedit hotărâtoare. Pe 
aripa stingă, Corpul 2 armată american, împreună cu 
câteva detaşamente de goumiers*! francezi, a înaintat 
triumfal, în ciuda unei îndârjite împotriviri, şi a ocupat 
Bizerta în ziua de 7 mai. Imediat mai spre sud, susţinând 
efortul principal, Armata 1 britanică, sub comanda 
generalului Anderson, a intrat în Tunis la aproximativ 
aceeaşi dată. 

În ultimele zile ale campaniei din Tunisia, două bătălii 
locale desfăşurate la nord, una în sectorul britanic, cealaltă 
în sectorul american, au monopolizat atenţia întregului 


da Odinioară, băştinaşi din Maghreb şi, în general, din Africa încadraţi în formaţii de miliţie, puse sub 
comandament francez. — Nota trad. 


teatru de operaţii militare. Ambele poziţii beneficiau de un 
relief care le făcea extrem de puternice, ambele au fost 
apărate cu înverşunare şi ambele ne erau indispensabile 
pentru sprintul final spre victorie. Poziţia din sectorul 
britanic purta denumirea codificată "Longstop” şi luptele 
duse pentru cucerirea ei de la începutul până la sfârşitul 
campaniei din Africa au costat, probabil, mai multe vieţi 
decât ciocnirile pentru oricare alt punct din Tunisia. In 
sectorul american, locul se numea "Colina 609” şi a fost 
până la urmă luat cu asalt de Divizia 34, spre nemărginita 
satisfacţie mai ales a înaltului Comandament al trupelor 
S.U.A. Într-o măsură mai mare decât oricare alta, această 
divizie suferise de lipsa posibilităţilor de a-şi face pregătirea 
de luptă, astfel că succesul ei pe formidabila Colină 609 
dovedea în mod concludent că forţele de uscat americane 
ajunseseră la o deplină maturitate. 

Ofensiva de primăvară în Tunisia 

Linia întreruptă indică situaţia frontului la 21 martie 1943 

British First = Armata 1 britanică 

Frencb = unităţi franceze 

U.S. II Corps = Corpul 2 armată american 

Imediat după străpungerea frontului inamic, Alexander a 
trimis rapid înainte unități blindate de tancuri ale Armatei 1 
britanice care au tăiat baza peninsulei Bon, unde ne 


temeam că se vor replia germanii pentru a încerca să ne 
opună o ultimă rezistenţă, de tipul celei de la Bataan. În 
ciuda miilor de soldaţi inamici care mai luptau în unităţi 
dispersate pe frontul Armatei 1, prompta acţiune a lui 
Alexander a răpit Axei cea din urmă speranţă. Cu începere 
de atunci, operaţiile au avut caracter de curăţire a 
terenului. Lupte răzlețe au continuat până la 12 mai, dar în 
ziua de 13, cu excepţia câtorva rătăciţi de unităţile lor, care 
se ascundeau prin munţi, singurii germani în viaţă din 
Tunisia erau cei din captivitate. Numai în ultima săptămână 
a campaniei am luat 240 000 de prizonieri, dintre care 
aproximativ 125 000 germani, în dosul gardurilor de sârmă 
ghimpată se afla acum tot ceea ce rămăsese din "Afrika 
Korps” şi dintr-un număr de alte unităţi de elită germane şi 
italiene. 

Înainte de dezastrul final, Rommel a părăsit teatrul de 
operaţii militare, prevăzând, pare-se, inevitabilul 
deznodământ şi ferm hotărât să-şi salveze pielea. Mitul 
invincibilităţii sale, ca şi mitul invincibilităţii naziştilor 
fuseseră însă nimicite cu desăvârşire. Von Arnim a dat ordin 
de capitulare trupelor germane, iar feldmareşalul Messe, 
care preluase pe hârtie comanda tuturor forţelor Axei, s-a 
predat împreună cu trupele italiene. În drum spre locul său 
de prizonierat, von Arnim a trecut prin Alger şi unii membri 
ai statului meu major şi-au dat cu părerea că, din respect 
pentru uzanţele vremurilor de demult, se cuvenea să-i 
permit să-mi facă o vizită. 

Obiceiul îşi are obârşia în faptul că soldaţii mercenari de 
odinioară nu nutreau sentimente de reală duşmănie 
împotriva adversarilor lor. Ambele părţi luptau de dragul de 
a lupta, dintr-un simţ al datoriei sau, cel mai probabil, 
pentru bani. In secolul al XVIII-lea, un conducător de oşti 
căzut în captivitate devenea, pe o perioadă de câteva 
săptămâni sau de câteva luni, oaspetele de onoare al celui 
ce-l făcuse prizonier. Rămâăşiţe ale tradiţiei conform căreia 
toţi militarii de carieră sunt, în fond, camarazi de arme au 
supravieţuit până astăzi. 


Pentru mine însă, cel de-al doilea război mondial era ceva 
prea personal ca să mai lase loc unor astfel de sentimente. 
Zi de zi creştea în mine convingerea că, mai mult ca în 
orice altă conflagrație din trecut între mai multe popoare, 
forţele ce apărau drepturile omului şi binele umanităţii 
înfruntau o funestă conspirație a răului, cu care nu se putea 
ajunge la nici un compromis. Deoarece lumea nu avea 
posibilitatea să reintre pe făgaşul ei normal decât după 
completa distrugere a Axei, războiul devenise pentru mine 
o cruciadă în sensul tradiţional al acestui cuvânt, folosit 
adesea într-un mod atăt de necorespunzător. 

In cazul de faţă, am ordonat generalului de brigadă 
Kenneth Strong, şeful serviciului de informaţii, să obţină tot 
ce se putea scoate de la generalii căzuţi în captivitate. Pe 
mine însă mă interesau numai generalii pe care nu-i luasem 
încă prizonieri. Nu am acceptat să fiu vizitat de niciunul 
dintre comandanții inamici capturați, rămânând credincios 
acestui principiu în tot cursul războiului. Nu am adresat 
niciodată cuvântul unui general german până în mai 1945, 
când feldmareşalul Jodl a semnat capitularea la Reims; 
chiar şi atunci nu i-am spus altceva decât că-l vom 
considera personal şi în întregime răspunzător de aducerea 
la îndeplinire a condiţiilor de capitulare. 

Rezultatele campaniei din Tunisia ne-au dat, bineînţeles, 
profunde satisfacţii, dar înaltul Comandament Aliat era atât 
de ocupat cu pregătirile în vederea debarcării în Sicilia, 
încât nu prea ne-a rămas timp pentru a sărbători succesul. 
Totuşi, în ziua de 20 mai 1943 a avut loc la Tunis o paradă 
a victoriei, pentru a celebra prăbuşirea imperiului Axei în 
Africa. 

Proporţiile înseşi ale victoriei noastre - sau, cel puţin, 
marele număr de inamici căzuţi în captivitate - ne-au 
complicat şi mai mult munca de pregătire a debarcării în 
Sicilia. Aveam peste un sfert de milion de prizonieri în 
lagărele din Tunisia, unde starea proastă a căilor de 
comunicaţii făcea ca paza şi alimentarea lor să fie dificile, 
iar o evacuare rapidă, imposibilă. Dar încheierea campaniei 


a avut ca efect eliberarea comandanților şi a statelor- 
majore de sarcinile unor operaţii imediate, îngăduindu-le 
să-şi concentreze atenţia asupra noilor probleme care-şi 
aşteptau rezolvarea. Elaborarea de planuri pregătitoare a 
revenit, încă din februarie, unui grup special ataşat Marelui 
Cartier General Aliat şi condus de generalul Alexander. 
După victorie, grupul a fost complet absorbit de statul- 
major al lui Alexander şi întregul proces de pregătire s-a 
desfăşurat într-un ritm mult mai viu. 


TUNIS-FINAL PHASE 
MAY I -MAYIS 


Tunis — faza finală 
1—13 mai 1943 
Linia frontului la 1 mai 


Naţiunile Unite au salutat cu bucurie izbânda repurtată în 
Tunisia. Ea dovedea limpede, atât prietenilor, cât şi 
duşmanilor, că aliaţii luaseră, în sfârşit, iniţiativa. După ce 
în iarna precedentă germanii suferiseră zdrobitoarea 
înfrângere de la Stalingrad, fiind siliţi să renunţe la celelalte 
ofensive pe frontul sovietic şi să treacă la o deznădăjduită 


apărare, ei au trebuit după Tunisia să se gândească numai 
cum să păstreze ceea ce cuceriseră, iar nu cum să-şi mai 
extindă cuceririle. 

Pe teatrul de operaţii militare din Africa, unul dintre cele 
mai importante rezultate ale victoriei a fost progresul 
realizat în sudura unităţii aliate şi crearea unui colectiv de 
comandament ai cărui membri dovedeau de pe acum cât 
de mult le crescuse încrederea în ei înşişi, ca şi încrederea 
reciprocă. E lesne să minimalizezi piedicile ce se ridică de 
obicei în calea făuririi unui mecanism eficient de conducere 
a unor mari forţe aliate. Unele obstacole sunt uşor de 
identificat, ca, de exemplu, cele determinate de deosebirile 
în tehnica şi pregătirea de luptă, în tezele tactice, în modul 
cum funcţionează statele majore şi în metodele de 
organizare. Dar toate acestea sunt eclipsate de mândria şi 
prejudecățile naţionale. 

În războiul modem, cu vastele sale posibilităţi de 
informare rapidă a unui mare număr de oameni despre cele 
ce se întâmplă pe front, fiecare diferend mărunt ia proporţii 
uriaşe. Angajat într-o luptă pe viaţă şi pe moarte, ostaşul 
are tendinţa să se comporte foarte pătimaş; până şi 
veterani încercaţi, care în mod normal sunt senini şi 
capabili de abnegaţie, pot reacţiona brusc şi exploziv la 
citirea unui titlu de ştire care, după părerea lor, favorizează 
pe nedrept soldaţi de altă naţionalitate. Problema este 
delicată, complexă şi importantă. Succesul unei operaţii 
aliate poate fi asigurat însă dacă principalele autorităţi 
civile şi militare îşi dau seama de necesităţile situaţiei şi 
refuză să încalce principiul de bază al unităţii, atât în public, 
cât şi în confidenţialele contacte personale cu subalternii şi 
membrii  statelor-majore.  Lealitatea nemijlocită şi 
permanentă față de conceptul de unitate şi de 
comandamentul aliat este indispensabilă victoriei. În clipa 
când un comandant încetează să mai beneficieze de 
încrederea fie a guvernelor din coaliţie, fie a majorităţii 
principalilor săi subalterni, el trebuie să fie înlocuit. 


Acestea au fost marile învăţăminte pe care le-au tras 
aliaţii în Tunisia. La fel de importantă, pe plan tehnic, s-a 
dovedit valoarea pregătirii de luptă. O cât mai completă 
pregătire tehnică, psihică şi fizică constituie scutul şi arma 
pe care orice ţară trebuie să le pună la îndemâna ostaşilor 
săi înainte de a-i arunca în foc. Deoarece însă pentru an 
stat democratic războiul se prezintă totdeauna sub forma 
unei necesităţi neprevăzute, instrucţia trebuie realizată în 
bună parte încă din timp de pace. Până ce lumea va fi pusă 
în rânduială, iar dezarmarea universală va surveni ca o 
consecinţă logică, este o crimă să lipseşti pe soldaţi de 
acele metode şi categorii de instrucţie care le oferă o şansă 
serioasă de supravieţuire pe câmpul de luptă. Multe dintre 
crucile mormintelor din Tunisia stau mărturie acestui 
adevăr. 


Capitolul al IX-lea 
”Husky” 


În cursul ultimelor săptămâni ale campaniei din Tunisia, 
mai ales după ce deznodământul nu mai lăsa loc la nici o 
îndoială, comandamentele superioare lucrau de zor la 
planurile viitoarei noastre operaţii. Aşa cum stabilise 
Conferinţa de la Casablanca, era vorba de ocuparea Siciliei. 
În timpul conferinţei, Comitetul Unificat al Şefilor de State- 
Majore a discutat diverse posibilităţi de acţiune în 
Mediterana. Una era luarea cu asalt a Siciliei în cel mai 
scurt timp cu putinţă, alta era debarcarea în Sardinia şi 
Corsica. 

Aşa cum am declarat participanţilor la Conferinţa din 
ianuarie, Sicilia reprezenta, după părerea mea, obiectivul 
cel mai indicat, dacă țelul nostru rămânea mai departe 
eliminarea inamicului din Mediterana, pentru ca aliaţii să 
poată naviga fără teamă pe această mare. Sicilia se 
învecinează atât de aproape şi cu Africa şi cu Italia, încât 
practic taie Mediterana în două, ocuparea ei ducând la o 
considerabilă scădere a riscurilor noastre pe această rută 
maritimă. Pe de altă parte însă, dacă veritabilul ţel al 
aliaţilor era o debarcare în Italia, pentru a desfăşura acolo 
operaţii de mare amploare, menite să scoată complet din 
luptă această ţară, consideram că cele mai nimerite 
obiective iniţiale ar fi fost Sardinia şi Corsica. Evaluările 
făcute în privinţa efectivelor inamice arătau că cele două 
insule puteau fi cucerite cu forţe mai mici decât era necesar 
în cazul Siciliei, ceea ce însemna că şi operaţia putea fi 
efectuată mai curând. De asemenea, dat fiind că Sardinia şi 
Corsica se află în apropiere de lungul carâmb al cizmei 
italiene, ocuparea lor ar fi silit duşmanul să-şi disperseze 
într-o măsură mult mai mare forţele din ltalia decât o 


simplă debarcare în Sicilia, care se găseşte în imediata 
vecinătate a vârfului muntos al peninsulei. 

Dezbaterea ne-a ajutat să ne concentrăm din nou atenţia 
asupra necesităţii de a fixa, odată pentru totdeauna, 
obiectivele finale în bazinul mediteranean. Era perfect 
normal să se ivească unele divergențe de opinii; nu 
ajunsesem încă destul de departe pe drumul spre 
înfrângerea Axei pentru a trage concluzii unanime şi limpezi 
ca cristalul cu privire la care anume acţiuni ne vor asigura 
mai neîndoielnic victoria. Generalul Marshall şi cu mine 
împărtăşeam convingerea că tot ce se făcea în Mediterana 
trebuia să fie subordonat şi folosit în sprijinul principalului 
obiectiv - atacul peste Canalul Mânecii la începutul anului 
1944. Unii s-au declarat de acord cu noi, dar alţii au 
susţinut că în război trebuia să profităm de orice prilej care 
se ivea şi că, dacă ne mergea bine lovind în „pântecele 
moale” al Europei, nu avea rost să ne întrerupem din treabă 
numai pentru că ne hotărâsem să efectuăm debarcarea în 
nord-vestul Franţei. Doctrina  oportunismului, atât de 
frecvent aplicabilă în domeniul tacticii, devine periculoasă 
în materie de strategie. Pe acest tărâm, orice schimbare 
mai importantă are repercusiuni până şi asupra uzinei care 
lucrează pentru război sau a centrului de instrucţie a 
recruţilor. Aceste consecinţe trebuie analizate cu atenţie. În 
plus, în cazul de faţă rămăseseră în picioare toate motivele 
iniţiale care ne determinaseră să considerăm expediţia 
peste Canalul Mânecii drept obiectivul nostru strategic de 
bază. Dar chiar dacă slujeam cu fidelitate acest ţel, tot se 
mai ridicau, şi aveau să se ridice şi mai târziu, probleme 
importante privind cele mai bune metode de utilizare a 
forţelor noastre în sud pentru a veni în sprijinul marelui 
asalt proiectat pentru 1944. 

La Casablanca s-a optat în favoarea debarcării în Sicilia 
din două motive, primul fiind imensul avantaj imediat al 
deschiderii rutelor maritime în Mediterana. Al doilea era că 
ocuparea suprafeţei relativ mici a insulei nu avea să 
reclame din partea aliaţilor efective excesiv de numeroase, 


chiar dacă inamicul ar fi trecut la o contraofensivă pe scară 
mare. Acest considerent a cântărit greu în ochii generalului 
Marshall. În plus, hotărârea luată la Casablanca în ianuarie 
1943 ne scutea de angajarea într-o serie de ofensive 
strategice imprecise în bazinul mediteranean. O debarcare 
reuşită în Sicilia ne punea la dispoziţie baze şi mai înaintate 
pentru bombardierele noastre, fără a ne obliga neapărat să 
ducem o campanie în stare să devoreze necontenit resurse 
preţioase. Comitetul Unificat al Şefilor de State-Majore a 
ordonat ca Alexander să fie nu numai locţiitorul meu, ci şi 
comandantul trupelor de uscat în cadrul operaţiei din 
Sicilia. 

Importanţa bazelor aeriene mediteraneene pentru 
intensificarea campaniei de bombardamente asupra 
Germaniei centrale a contat totdeauna ca un factor de 
seamă în planurile noastre. În primăvara anului 1943 s-a 
elaborat la Washington proiectul unui raid extraordinar 
împotriva regiunii petrolifere Ploieşti, cea mai importantă 
sursă de ţiţei natural de care dispunea Axa. Intocmit pe 
baze ştiinţifice, planul ne-a fost prezentat de un grup de 
ofiţeri de stat-major veniţi special de la Washington în acest 
scop. Din cauza puternicii apărări antiaeriene germane, a 
distanţei până în România, a naturii terenului şi a 
presupusei eficiente a bombardamentului “orizontal”, 
planul prevedea un singur atac prin surprindere, executat 
în zbor razant, echipajul fiecărui avion având instrucţiuni să 
atace o anumită instalaţie din cadrul vastului complex. 
Autorii proiectului studiaseră cele mai mărunte probabilităţi 
matematice, stabilind apoi efectivele la dublul numărului de 
bombardiere socotit necesar. După calculele lor, raidul 
putea să atingă aproape culmile perfecțiunii în privinţa 
rezultatelor destructive. 

O particularitate a planului împotriva căreia am avut de 
obiectat era încrederea în deplina eficacitate a unui singur 
raid. De prea multe ori constatasem că întreprinderi ale 
inamicului trecute de experţii noştri pe lista celor distruse 
lucrau din nou, cu tot randamentul, după numai câteva 


săptămâni sau chiar câteva zile. Am mai pus şi o altă 
întrebare: cât de indicată era acţiunea? Tinta era o mare 
rafinărie, dar informaţiile arătau că germanii dispuneau de 
mai multe capacităţi de rafinare a țițeiului, dificultăţile lor 
situându-se la nivelul producţiei şi al distribuţiei. Obiecţiile 
şi îndoielile noastre nu au jucat însă un rol decisiv în 
desfăşurarea operaţiei, deoarece formaţiile aeriene cărora li 
se încredinţase executarea acestei misiuni speciale ne 
fuseseră trimise direct din Statele Unite. 

Raidul a avut loc la 1 august 1943 şi echipajele s-au 
ilustrat printr-o remarcabilă vitejie (cinci oameni au fost 
decoraţi cu Medalia de Onoare). Ca de obicei, calculele 
matematice nu au putut depăşi anumite condiții 
neprevăzute, dar acţiunea s-a soldat cu succese destul de 
marit?. Era al doilea atac aerian american împotriva 
Ploieştiului. În primăvara lui 1942, pe când eram încă şeful 
secţiei operaţii a Marelui Stat-Major, o formaţie restrânsă de 
bombardiere mari decolase de la bazele din Orientul 
Apropiat, inițiind un raid prin surprindere, dar fără a obţine 
nici un rezultat şi pierzând majoritatea aparatelor. 
Aterizând forţat în Turcia, câteva echipaje au fost internate. 
Această primă tentativă, denumită "Proiectul Halverson” 
(HALPRO), după numele comandantului formaţiei, a 
contribuit întrucâtva la risipirea iluziei că războiul putea fi 
câştigat cu câteva avioane mari. 

Elaborarea planului de debarcare în Sicilia, purtând 
denumirea codificată de "Husky” (”Voinicul”), a început în 
februarie. Principalele puncte asupra cărora trebuia să ne 
hotărâm erau efectivele necesare atacului, data declanşării 
acestuia şi locul exact unde avea să se desfăşoare. Fireşte, 
nu puteam să ne bizuim exclusiv pe trupele angajate atunci 
în campania din Tunisia. Dacă am fi procedat aşa, ar fi 
trebuit să amânăm decizia de fixare a datei până după 
ultima operaţie din Africa şi, în lipsa unui calendar precis, 


82 Operația a fost executată de 178 de bombardiere de tip B-24, concentrate în secret pe un aerodrom 
de lîngă Benghazi. După ce a parcurs peste 1 600 km (cel mai lung raid de bombardament întreprins 
pînă atunci), formația a atacat obiectivul, provocînd pagube numeroase, dar relativ superficiale. 54 de 
avioane au fost doborite, alte 7, avariate, trebuind să aterizeze forțat în Turcia. — Nota trad. 


tot restul planului ar fi plutit în vag, iar comandanții şi 
statele-majore nu ar fi acţionat cu încredere. 

Ţinând seama de efectivele garnizoanei inamice, am 
apreciat că vom disloca vreo cinci sau şase divizii pentru 
debarcarea iniţială, ceea ce presupunea concentrarea unui 
foarte mare număr de nave de desant şi de nave 
suplimentare ale marinei militare. 

În cursul primăverii anului 1943 am menţinut un 
permanent contact cu Comitetul Unificat al Şefilor de State- 
Majore pentru a stabili resursele pe care contam şi 
momentul când deveneau disponibile. Marele Stat-Major al 
trupelor de uscat americane a ajuns la concluzia că ne 
putea trimite Divizia 45, cu o admirabilă pregătire de luptă 
şi îmbarcată după toate regulile în convoaie de asalt. În 
afară de aceasta, mai dispuneam de Divizia 3, pe care nu 
aveam de gând s-o folosim în Africa. De asemenea, 
planurile noastre prevedeau ca Divizia 1 americană să fie 
scoasă de pe câmpul de luptă tunisian de îndată ce 
succesul avea să devină o certitudine. Cele trei divizii, 
completate cu Divizia 2 blindată, care se afla încă în Maroc, 
cu paraşutişti din Divizia 82 aeropurtată şi cu trupe de 
comando, aveau să formeze componenta americană a 
forţelor de asalt. De partea britanică s-a stabilit aducerea 
unui corp de armată canadian din Anglia, urmând ca 
Armata 8 să repartizeze o fracțiune din efectivele sale 
pentru pregătirea debarcării în Sicilia încă înainte de 
încheierea campaniei în Tunisia. Forţele aliate urmau să 
atace insula la începutul lunii iulie şi toate pregătirile au 
pornit de la premisa respectării acestei date. Ţinând seama 
de amplasamentul trupelor noastre şi de punctele de 
îmbarcare, convoaiele aveau să se îndrepte spre Sicilia 
venind dinspre est, vest şi sud. 

Alegerea zonei de debarcare constituia o problemă 
complicată. Luând drept criterii posibilităţile de acces ale 
navelor noastre, care plecau din porturi răspândite pe 
litoral, protejarea căilor aliate de comunicaţie şi relieful 
țărmului, regiunile din sud-estul insulei prezentau, pare-se, 


anumite avantaje. La comandamentele serviciilor de 
asigurare materială s-a exprimat însă convingerea că 
plajele existente nu puteau asigura întreţinerea unei forţe 
de asemenea proporţii. Chiar admițând că am fi ocupat de 
la început Siracuza, pe coasta de est a insulei, experţii 
afirmau categoric că, în lipsa altor porturi, operaţia va eşua 
datorită carenţelor în materie de întăriri, muniţie şi 
materiale de aprovizionare. Cealaltă cale era de a organiza 
acţiunea în aşa fel încât să cucerim cât mai multe porturi şi 
puncte de intrare, dar, din cauza numărului limitat al 
navelor de desant, fiecare dintre aceste atacuri avea să fie 
relativ slab. Experienţa de până atunci ne îndemna să nu 
punem prea mare preţ pe calităţile defensive ale unităţilor 
italiene, dar de data aceasta ele aveau să-şi apere propriul 
teritoriu, aşa că rezistenţa putea fi mult mai dârză. 

O misiune deosebit de importantă a serviciilor noastre de 
informaţii era să afle de ce forţe dispunea garnizoana 
germană. După părerea noastră - şi evenimentele ulterioare 
au demonstrat că apreciasem corect -, dacă germanii 
aveau în insulă, la data debarcării, considerabil mai mult de 
două divizii cu armament şi efective complete, asaltul 
conceput de noi era prea slab şi ar fi fost mai cuminte să 
amânăm operaţia până ce am fi putut realiza o concentrare 
mai mare a forţelor noastre. 

Intrucât calculele arătau că nu vom putea asigura cu 
materiale diviziile operative şi condiţiile lor de întărire prin 
plajele de la sud şi est, am studiat şi am adoptat, cu titlu de 
încercare, un plan prevăzând eşalonarea asaltului; o 
debarcare în sud-est avea să fie urmată de o a doua în sud 
şi de o a treia în apropiere de Palermo, pe coasta de nord. 
Porneam de la ideea că fiecare dintre aceste acţiuni va oferi 
o acoperire aeriană celei următoare şi că vom ocupa astfel 
cât mai curând cu putinţă un număr de plaje şi porturi, ceea 
ce va facilita şi aprovizionarea. 

Pericolul unei asemenea operaţii era că eşecul oricărei 
desantări antrena după sine anularea celor următoare şi că, 
chiar dacă  debarcările iniţiale reuşeau, concentrarea 


ulterioară de forţe era dificilă şi riscam să fim înfrânți în 
etape succesive. Această ultimă posibilitate nu ni se părea 
serioasă decât dacă, încă înainte ca asaltul nostru să 
înceapă, efectivele germane ar fi depăşit considerabil 
punctul critic, adică două divizii. Dar planul era complicat, 
ceea ce constituie totdeauna un dezavantaj, deşi la început 
părea să fie singura soluţie a problemei. 

Pe măsură ce timpul trecea, era vădit că germanii îşi 
întăreau garnizoana din Sicilia, dar informaţiile de care 
dispuneam ne îndrituiau să apreciem că inamicul încă nu 
atinsese - sau cel puţin nu depăşise - ceea ce socoteam a fi 
nivelul critic. 

De fapt, nimănui dintre noi nu-i surâdea atacul eşalonat. 
Complicaţiile pe care le comportă, dispersarea forţelor şi 
debarcările desfăşurate succesiv în locul unui asalt simultan 
ni se păreau a fi riscuri mai mari decât cele determinate de 
lipsa instalaţiilor portuare. Indeosebi Montgomery, adept 
dintotdeauna al concepţiei superiorității de forţe, dorea să 
arunce efective puternice în zona de sud-est a insulei. Am 
cerut din nou serviciilor de asigurare materială să studieze 
problema şi iată că, de data aceasta, estimările lor au fost 
mai optimiste decât cu câteva săptămâni mai înainte. 

Schimbarea se datora unei neprevăzute dotări cu un 
număr considerabil de nave de desant pentru tancuri 
(L.S.T.-uri) şi producţiei în serie a ”raţei”, vehicul amfibiu 
care s-a dovedit unul dintre cele mai preţioase utilaje 
fabricate de Statele Unite în timpul războiului. Menţionez în 
treacăt că alte patru elemente ale tehnicii de luptă pe care 
ofiţerii superiori au ajuns să le considere printre cele mai 
necesare succeselor noastre în Africa şi Europa au fost 
buldozerul, automobilul de 0,250 tone, cunoscut sub 
numele de jeep, camionul de 2,5 tone şi avionul de tip C-47. 
Partea curioasă este că niciuna dintre aceste maşini nu 
fusese proiectată în scopuri militare. 

Cu imense cantități de utilaje perfecţionate în 
perspectivă, comandamentele formațiilor de servicii au 
convenit că estimările lor puteau fi simţitor revizuite în sus. 


În consecinţă, s-au cristalizat planuri prevăzând că forţele 
britanice vor ataca litoralul de est al Siciliei, iar americanii 
porţiunea estică a coastei de sud. 

Înainte de a trece mai departe, câteva cuvinte despre "ce 
ar fi fost dacă ar fi fost” conform planului iniţial. După 
război, diverşi specialişti şi nespecialişti au afirmat cu tărie 
în discuţiile pe care le-am avut cu ei că, dacă am fi evaluat 
corect slaba capacitate combativă a enormei garnizoane 
italiene, am fi rămas la planul de “încercuire”, ocupând 
astfel insula în 10-15 zile, în locul celor 39 de care am avut 
până la urmă nevoie. S-a susţinut, de asemenea, că am fi 
capturat grosul forţelor defensive ale germanilor, în loc să-l 
respingem doar înapoi, în Italia. Dacă Siracuza, Gela şi 
Palermo ar fi căzut repede în mâinile noastre, am fi reuşit 
poate să ocupăm şi Messina, poziţia-cheie, înainte ca 
germanii să-şi fi concentrat suficient trupele pentru a 
respinge atacurile noastre. Dar nici măcar judecind situaţia 
cu mintea noastră de acum nu am putea garanta că 
întreaga garnizoană italiană ar fi capitulat. Consider şi 
astăzi că am procedat înţelept concentrând maximum de 
forţe posibile şi trecând la ocuparea sistematică a unei 
insule apărate de 350 000 de soldaţi şi ofiţeri. In orice caz, 
planul pe care l-am adoptat a fost acela al asaltului simplu 
şi simultan. 

Pentru a efectua debarcarea în sectorul britanic, 
generalul Alexander a desemnat Armata 8, comandată de 
generalul Montgomery, în timp ce sectorul american a fost 
încredinţat generalului Patton, care fusese scos de pe 
frontul tunisian la mijlocul lunii aprilie. Generalului 
Alexander îi revenea comanda directă a tuturor forţelor de 
uscat, cartierul său general primind denumirea de Grupul 
15 de armate. 

Pe când planurile se aflau încă în faza de elaborare, o 
analiză a situaţiei a arătat că era oportun să ocupăm în 
prealabil insula Pantelleria, situată între Sicilia şi coasta de 
nord-est a Tunisiei. Cunoscută sub porecla de "Gibraltarul 
Mediteranei centrale”, această insulă era socotită de mulţi 


ca inexpugnabilă. Aerodromul său, de unde avioanele Axei 
operau împotriva noastră, ne-ar fi prins foarte bine la 
completarea sprijinului de aviaţie pentru debarcarea în 
Sicilia. Cu excepţia unui mic număr de avioane P-38, noi 
mai utilizam încă "Spitfire”-ul britanic, cu rază scurtă de 
acţiune, şi aparatele americane P-40, aşa că o mutare a 
bazelor mai aproape de obiectivul stabilit ar fi reprezentat 
un imens avantaj. 

Din punct de vedere topografic, Pantelleria ridica în calea 
unui asalt obstacole de proporţii aproape înspăimântătoare. 
Relieful ei era cu totul impropriu pentru o intervenţie a 
trupelor aeropurtate, iar litoralul, atât de stâncos, încât 
numai dacă navele de desant intrau în rada unicului şi 
minusculului port al insulei, se putea efectua o debarcare. 
Era limpede că trebuia să dăm asaltului nostru un caracter 
nimicitor, cu alte cuvinte, volumul de foc să fie atât de 
mare la punctul de atac, încât, în ciuda lipsei elementului 
de surpriză, trupele noastre de desant să poată ajunge pe 
țărm şi să-şi consolideze poziţiile. 

Mulţi dintre experimentaţii noştri comandanţi şi ofiţeri de 
stat-major s-au pronunţat cu hotărâre împotriva unei astfel 
de operaţii, pe motiv că orice eşec ar fi avut un efect 
demoralizant asupra unităţilor care urmau să debarce în 
Sicilia. Amiralul Cunningham însă s-a numărat printre cei 
care erau de acord cu mine că Pantelleria putea fi cucerită 
fără pierderi prea mari. Convingerea noastră se întemeia pe 
prezumția că majoritatea italienilor să săturaseră până 
peste cap de război şi căutau un pretext plauzibil ca să se 
predea. După părerea noastră, dacă supuneam insula unui 
bombardament aerian intensiv timp de câteva zile şi câteva 
nopţi, nelăsând garnizoanei nici o clipă de somn sau de 
răgaz, desantul nu avea să întâmpine dificultăţi, cu condiţia 
să fie sprijinit de un puternic foc de artilerie navală. Nu era 
exclus ca italienii să capituleze chiar înainte ca noi să 
începem debarcarea. 

Am pornit de la această premisă deoarece forţele noastre 
aeriene  sporiseră în asemenea măsură, încât un 


bombardament de genul celui prevăzut devenise lesne de 
executat. Mareşalul aerului Tedder, generalul Spaatz şi cei 
din aviaţie au aderat cu entuziasm la proiect. De-a lungul a 
şase zile şi şase nopţi, aproximativ 5 000 de tone de 
explozive brizante au fost lansate deasupra părţii de est a 
insulei, pe un perimetru extrem de limitat, astfel că am 
realizat o concentraţie de foc superioară tuturor celor 
obţinute de noi anterior. 

În cele din urmă, cucerirea Pantelleriei s-a dovedit atât 
de uşoară - garnizoana a capitulat la 11 iunie, exact atunci 
când trupele noastre au început să treacă de pe vasele de 
transport la bordul navelor de desant -, încât puţini au fost 
cei cărora le-au ajuns la ureche îndoielile şi temerile pe care 
le avusesem de biruit înainte de a declanşa operaţia. De 
fapt, obiecțiile deveniseră din ce în ce mai insistente, aşa 
că m-am decis să fac personal o cercetare în ajunul 
asaltului pentru a stabili dacă poziţiile de apărare ale 
inamicului suferiseră destul de pe urma bombardamentului 
ca să fim siguri de succes. Cercetarea a îmbrăcat forma 
unui bombardament aerian şi naval al insulei cu două zile 
înainte de debarcare, executat în aşa fel ca să dea 
italienilor impresia că acţiunea de desantare era iminentă şi 
ca să simuleze cât mai fidel operaţia reală. Impreună cu 
amiralul Cunningham, m-am îmbarcat într-o seară la B6ne 
pe un crucişător şi am pornit spre est cu toată viteza, 
pentru a ajunge în aceeaşi noapte la punctul de 
concentrare a escadrei, lângă Pantelleria. Cunningham mi-a 
spus că toată zona era minată, cu excepţia îngustului 
culoar pe care navigam noi şi care fusese curăţit. Ceea ce 
m-a îndemnat să-l întreb: 

— Dar mine plutitoare nu sunt pe aici? 

— Ba da - mi-a răspuns el -, dar la viteza aceasta valul de 
provă le îndepărtează de nave. Ar fi curat ghinion să ne 
lovim de o mină. 

Pe la ora 11 dimineaţa, escadra, alcătuită din vreo şase 
crucişătoare şi zece distrugătoare, a deschis focul, în timp 
ce avioanele veneau în valuri succesive, lansând bombele 


deasupra obiectivelor fixate. Reacţia inamicului a fost slabă 
şi sporadică. Deşi toate navele noastre s-au apropiat 
sensibil de coastă, iar navele de desant, mici şi rapide, au 
ajuns până la marginea digului, niciuna din ele nu a suferit 
vreo avarie. Cunningham şi cu mine ne-am convins, o dată 
mai mult, că debarcarea nu se va lovi de o rezistenţă 
puternică şi că, dacă am fi avut trupe la bord, am fi putut 
ocupa Pantelleria chiar atunci. 

Winston Churchill, care în zilele acelea venise în vizită la 
cartierul meu general din Africa, ardea de dorinţa de a lua 
parte personal la debarcarea pe insulă. Am evitat să-i dau 
un răspuns direct, deşi nu aş fi fost niciodată de acord, 
deoarece era un risc inutil pentru o personalitate de talia 
lui. În schimb, nu mi-a fost deloc la îndemână când a trebuit 
să-i explic ulterior că amiralul Cunningham şi cu mine 
avusesem de la bun început intenţia să participăm la 
acţiune. Doi ani mai târziu, primul ministru mi-a reamintit 
că mă purtasem foarte incorect faţă de el cu acel prilej, cu 
atât mai mult cu cât la mijloc se mai afla şi o investiţie 
financiară personală. 

Era o aluzie la rămăşagul pe care-l pusese cu mine, 
susţinând că în Pantelleria nu se aflau mai mult de 3 000 de 
italieni şi oferindu-se să-mi plătească cinci centime de 
fiecare prizonier în plus faţă de această cifră. Am capturat 
11 000 de oameni şi, deşi eu uitasem, fireşte, de glumeaţa 
prinsoare, Churchill şi-a achitat datoria cu promptitudine, 
calculând el însuşi totalul în valută americană şi declarând 
că la preţul acesta (a douăzecea parte dintr-un cent pe cap 
de om) era gata să cumpere toţi prizonierii pe care-i 
puteam lua. 

După ocuparea Pantelleriei, am adus puternice formaţii 
de aviaţie pe aerodromul local. Simultan, ne-am consolidat 
şi mai ferm situaţia pe acest plan, construind o nouă pistă 
pe insula Gozo, din imediata vecinătate a Maltei. Pe 
teritoriul Maltei înseşi, bazele aeriene erau pline ochi de 
avioane. 


Pe la sfârşitul lui mai, cu o lună înainte de termenul 
prevăzut pentru debarcarea în Sicilia, primul ministru 
Churchill, însoţit de generalul Marshall şi de generalul 
Brooke, şeful Marelui Stat-Major Imperial al Marii Britanii, au 
venit la cartierul meu general pentru a discuta în 
amănunţime şi celelalte obiective ale campaniei proiectate, 
în afară de simpla ocupare a insulei cu scopul de a ne 
asigura o circulaţie liberă pe ruta maritimă a Mediteranei. 
Odată Sicilia în mâinile noastre, se iveau argumente 
puternice în favoarea sistării operaţiilor de amploare în 
bazinul mediteranean şi a concentrării tuturor forţelor 
noastre în vederea ofensivei principale din Europa de nord- 
vest. _ 

Existau însă şi contraargumente serioase. Incetarea 
atacurilor de anvergură ar fi însemnat înlăturarea oricărui 
pericol pentru Germania pe frontul de sud, ceea ce ar fi dat 
inamicului o mare libertate de acţiune. In Europa, trupele 
de uscat ale aliaţilor ar fi urmat să stea cu braţele 
încrucişate din vara anului 1943 până la începutul verii 
anului 1944. Aveam o stringentă nevoie de excelentele 
aerodromuri din sudul Italiei. În sfârşit, speram că, sub 
continua noastră presiune în această zonă, Italia avea să se 
prăbuşească şi să iasă din luptă. Intr-o asemenea 
eventualitate, garnizoanele italiene ar fi abandonat 
Balcanii, silind Germania să-şi disperseze şi mai mult 
forţele. 

La conferinţa cu Churchill, Marshall şi Brooke au fost 
invitaţi Alexander şi Montgomery, alături de amiralul 
Cunningham, mareşalul aerului Tedder, generalul Spaatz şi 
şeful statului meu major, Bedell Smith. Primul ministru a 
atins culmile elocinţei, zugrăvind trandafiriile perspective 
pe care considera că ni le va deschide ocuparea Siciliei. In 
discuţiile ulterioare, el a repetat că nu avea câtuşi de puţin 
de gând să se amestece în pregătirile pentru debarcarea 
din 1944 în Europa de nord-vest, dar că ţinea ca eu să 
înţeleg dorinţa guvernelor american şi britanic de a da 
posibilitate forţelor aliate să exploateze repede toate 


avantajele rezultate din cucerirea Siciliei. Churchill şi-a 
exprimat teama ca nu cumva să interpretăm atât de îngust 
misiunea ce ne revenea încât, după ocuparea insulei şi 
indiferent de împrejurări, să ne suspendăm complet 
activitatea. 

Exploatarea la maximum a victoriei făcând parte 
integrantă din orice bătălie, nu prea m-am lămurit ce 
anume dorea sau spera primul ministru al Angliei. Trebuie 
să spun, totuşi, că nu l-am auzit cu urechile mele 
propunând vreo campanie de importanţă majoră, care să 
aibă Balcanii sau chiar nordul Italiei ca obiectiv minim, în 
acel moment, după câte ştiu, părea sincer preocupat doar 
de cucerirea rapidă a Italiei meridionale şi de nimic altceva. 

Într-o convorbire între patru ochi însă, Brooke mi-a 
mărturisit că ar fi revizuit bucuros proiectul expediției peste 
Canalul Mânecii, mergând până acolo încât să elimine 
această temerară idee din planurile strategice definitive ale 
aliaţilor. În cursul scurtei campanii din Franţa, în 1940, 
Brooke comandase un corp de armată, având sub ordinele 
sale pe Alexander şi Montgomery. Impulsiv din fire - aşa 
cum se cuvenea unui vlăstar de neam irlandez -, era 
extrem de inteligent şi se devotase trup şi suflet unui singur 
tel - câştigarea războiului. La prima noastră întâlnire, în 
noiembrie 1941, mi s-a părut mai mult abil şi viclean decât 
profund şi înţelept. Treptat însă mi-am dat seama că aerul 
lui afectat, care-mi făcea o impresie bizară, nu era decât o 
aparenţă, sub care se ascundea un fond de sinceritate. Deşi 
îi lipsea capacitatea, atât de caracteristică generalului 
Marshall, de a cântări cu calm datele contradictorii ale unei 
probleme spre a ajunge astfel la o concluzie de 
nestrămutat, m-am deprins repede să lucrez cu el. Când 
era cazul, nu ezita să-şi exprime dezacordul în mod 
categoric şi vehement, dar totdeauna cinstit şi pe faţă. 
Oricât de înverşunată ar fi fost discuţia oficială, relaţiile sale 
personale de prietenie cu susținătorul părerii opuse, ca şi 
sprijinul fără rezerve pe care i-l acorda nu aveau nimic de 


suferit. Putea fi considerat un ostaş strălucit, de aceea am 
ascultat cu atenţie opiniile sale de atunci. 

Brooke preconiza folosirea forţelor noastre navale şi 
aeriene pentru a realiza o şi mai strictă blocadă a 
Germaniei şi a-i distruge industria, evitând însă marile 
operaţii pe fronturile principale pe uscat. După părerea lui, 
luptele purtate pe un vast teatru de acţiuni militare terestre 
ne-ar fi pus într-o marcantă inferioritate, cerându-ne jertfe 
uriaşe şi inutile. Şeful Marelui Stat-Major Imperial nu vedea 
nici un motiv pentru a deschide vreun front mai larg decât 
cel pe care puteam să-l susţinem în Italia. Nu ştiu dacă 
Churchill era de acord cu Brooke în privinţa amânării sine 
die a debarcării în Franţa; cert este însă că primul ministru 
ţinea morţiş să arunce împotriva Italiei maximum de forţe 
aliate disponibile în bazinul mediteranean. 

Orice sugestie sau aluzie în legătură cu renunţarea la 
operaţia "Overlord” ne provoca automat, lui Marshall şi 
mie, o reacţie extrem de violentă, care se traducea printr- 
un refuz categoric şi fără echivoc de a lua în consideraţie, 
fie şi pentru o clipă, o asemenea intenţie. Amândoi 
continuam să credem - şi nu ne sfiam s-o repetăm oricât de 
des - în valabilitatea motivelor care ne determinaseră încă 
de la început să acordăm planului "Overlord” principala 
pondere în strategia noastră din Europa. Dar nu numai atât: 
Marshall şi cu mine examinam îndeaproape orice propunere 
de angajare a trupelor pe alt teatru de acţiuni militare 
numai prin prisma repercusiunilor pozitive sau negative pe 
care le-ar fi putut avea asupra şanselor de succes ale 
operaţiei "Overlord”. Eram amândoi dispuşi să recunoaştem 
roadele posibile ale unei ofensive reuşite în sudul Italiei şi 
să ne dăm toată silinţa pentru a le culege, dar respingeam 
cu hotărâre ideea de a ne lăsa antrenați, împreună cu 
trupele noastre, într-o campanie pe viaţă şi pe moarte 
menită să ne aducă victoria finală pe câmpul de luptă 
italian. 

Din aceste motive, precum şi din altele, am ajuns la un 
acord potrivit căruia valorificarea operaţiei "Husky” era 


lăsată de fapt la aprecierea mea, contându-se pe faptul că 
voi profita de orice prilej favorabil pentru a debarca în Italia 
şi scoţându-se în relief deosebita importanţă pentru noi a 
aerodromurilor de la Foggia. Cum pentru a ne menţine în 
peninsulă aveam nevoie de un port încăpător, oraşul Napoli 
a fost desemnat drept cea de-a doua localitate principală în 
obiectivul aliaţilor. 

La conferinţă s-a discutat pe larg despre oportunitatea 
bombardării gărilor de triaj din apropierea Romei. Am căzut 
cu toţii de acord să nu provocăm daune inutile Cetăţii 
Eterne - aceasta fiind, de fapt, atitudinea noastră faţă de 
toate vestigiile de civilizaţie antică din Italia -, dar nu era un 
secret pentru nimeni că germanii profitau de reticenţele 
noastre pentru a utiliza capitala drept verigă principală în 
sistemul lor de comunicaţii. Nu s-a tras atunci nici o 
concluzie definitivă, dar ulterior am fost autorizaţi să 
bombardăm staţiile de triaj, având grijă să nu aducem 
stricăciuni Romei şi Cetăţii Vaticanului. 

In linii mari, planul campaniei în Sicilia a fost comunicat 
corespondenţilor de presă cu o lună înainte de a fi 
executat. In mod paradoxal, această măsură fără precedent 
a avut drept scop tocmai păstrarea secretului. 

Simţeam că trebuia să curm speculaţiile corespondenţilor 
de război pe marginea viitoarelor intenţii ale forţelor aliate, 
căci ştiam că germanii ne pândesc cu atenţie. Este uimitor 
eu câtă pricepere reuşeşte personalul bine stilat al unui 
serviciu de informaţii să pună cap la cap frânturi disparate 
de informaţii, aparent fără importanţă, pentru a obţine un 
tablou al planurilor inamice. În acel moment, Africa de Nord 
se transformase într-un furnicar vânzolit de pregătirile 
pentru debarcarea în Sicilia. Se făcea instrucţie pe fiecare 
colţişor liber de plajă; porturile mai mari gemeau de 
materiale de toate categoriile necesare operaţiei, pe când 
porturile mici şi golfuleţele de pe litoral adăposteau nave de 
desant. Dacă reporterii, în goană după subiecte de senzaţie 
pentru ziarele şi staţiile de radio la care lucrau, ar fi 
continuat să transmită ştiri despre activitatea pe cuprinsul 


teatrului de acţiuni militare, era inevitabil ca în scurt timp 
inamicul să tragă concluzii destul de precise despre 
efectivele şi calendarul operaţiei, chiar dacă am fi reuşit să 
nu ne dăm de gol în privinţa locului. 

In perioadele de stagnare pe câmpul de luptă, ziariştii au 
obiceiul să-şi împăneze corespondenţele cu tot soiul de 
speculaţii. Cum câteva luni de experienţă pe un teatru de 
acţiuni militare sunt suficiente pentru a înarma pe orice 
ziarist cu o remarcabilă competenţă în pronosticarea 
evenimentelor dintr-un viitor apropiat, se contura tot mai 
ameninţător pericolul ca germanii să ne afle planurile 
aproape în amănunţime. După părerea mea, duşmanul nu 
se alege cu cine ştie ce de pe urma speculațiilor la care se 
dedau aşa zişii comentatori militari aflaţi în ţară, la mare 
depărtare de front. Teleconcluziile lor se bazează pe 
informaţii dintre cele mai sumare, fiind mai curând 
amuzante decât nocive, deşi devin din ce în ce mai 
primejdioase pe măsură ce se apropie de adevăr şi ce aduc 
date statistice în sprijinul tezelor lor. Cu totul alta este 
situaţia pe un teatru de acţiuni militare în plină activitate: 
iată de ce, dintr-o ură înnăscută faţă de cenzura aplicată 
fără justificare şi, mai mult decât atât, mizând pe 
încrederea pe care o dobândisem în integritatea ziariştilor 
acreditaţi pe lângă mine, m-am hotărât să le dezvălui taina. 

A fost o experienţă pe care nu aş ţine cu tot dinadinsul să 
o repet, căci o asemenea deconspirare pune o grea povară 
pe umerii celui care poartă răspunderea principală pentru 
păstrarea secretului. Procedând aşa însă, am insuflat 
fiecărui corespondent sentimentul că poartă aceeaşi 
răspundere ca mine şi colaboratorii mei. Succesul a fost 
desăvârşit. Din acea clipă şi până după lansarea atacului, 
nici o speculație nu a mai emanat de pe teatrul nostru de 
război şi nici un corespondent de presă nu a încercat să mai 
trimită vreun material cât de cât susceptibil de a fi utilizat 
de către inamic. După încheierea operaţiei "Husky”, mulţi 
corespondenţi mi-au vorbit despre spaimele prin care 
trecuseră la gândul că s-ar fi putut face vinovaţi fie şi de o 


deconspirare involuntară. În perioada de pregătire nu le 
mai venea să abordeze subiectul nici măcar între ei, 
inventând cele mai complicate nume de cod pentru a 
desemna diverse piese de armament sau detalii ale 
proiectatei debarcări. 

Ţin minte cum auditoriul meu a rămas cu gura căscată 
când am deschis conferinţa de presă, anunțând pe 
corespondenţi că vom efectua un desant maritim în Sicilia 
la începutul lui iulie, atacând plajele meridionale cu Armata 
7 americană, sub ordinele generalului Patton, şi coasta de 
est, la sud de Siracuza, cu Armata 8 britanică, comandată 
de generalul Montgomery. Tăcerea a devenit aproape 
apăsătoare când am continuat, arătând că generalul 
Alexander va dirija ambele armate şi că începusem deja 
campania preliminară, menită să nimicească forţele aeriene 
germane, să taie liniile de comunicaţii maritime şi terestre 
ale Axei şi să-i slăbească poziţiile defensive. Am mărturisit 
presei că organizasem ofensiva aeriană în aşa fel ca 
inamicul să creadă că debarcarea va avea loc în 
extremitatea occidentală a insulei. Am mai informat pe 
corespondenţi că în cadrul acţiunii vom folosi trupe de 
desant aerian pe o scară mult mai largă decât se încercase 
vreodată pe un câmp de luptă. Atacul s-a desfăşurat exact 
în felul descris, începând din noaptea de 9 iulie. 

Deoarece Malta dispunea de o admirabilă reţea de 
comunicaţii navale, am ales-o drept cartier general pentru 
fazele iniţiale ale operaţiei. Cum însă majoritatea formațiilor 
noastre de aviaţie erau masate pe aerodromurile din nord- 
estul Tunisiei, statul-major general al forţelor aeriene a 
trebuit să rămână în vecinătatea străvechii Cartagine. 
Impreună cu generalul Alexander şi cu amiralul 
Cunningham am ajuns în Malta cam cu o zi înainte de data 
fixată pentru atac, ca să putem lua toate măsurile care s-ar 
fi dovedit necesare. Eram oaspeţii feldmareşalului lord Gort, 
guvernatorul insulei. 

Malta avea cu totul altă înfăţişare decât cu câteva luni 
mai înainte, când asupra ei se mai înverşuna încă aviația 


inamică, care nu întâmpina decât o foarte slabă împotrivire, 
în ciuda  ravagiilor provocate de bombe, moralul 
apărătorilor nu a fost zdruncinat nici o clipă. După cucerirea 
Africii de Nord, când au început să beneficieze de sprijinul 
aerian şi naval al aliaţilor, ei s-au dovedit la mare înălţime. 
lar când a sunat ceasul să recurgem la avantajele oferite de 
Malta, am găsit aerodromurile sale într-o stare excelentă şi 
garnizoana arzând de nerăbdare să intre în luptă. 

Un exemplu din perioada pregătirilor ilustrează câtă 
senzaţie  stârneau uneori metodele americane ale 
producţiei de masă. Pe mica insulă Gozo, în vecinătatea 
Maltei, se construia un aerodrom. Terenul era atât de 
neprielnic, încât geniştii britanici, care se bizuiau într-o 
largă măsură pe unelte manuale şi utilaj uşor, îşi luaseră 
orice speranţă de a mai amenaja pista în timp util pentru 
campania din Sicilia. Din fericire, tocmai la momentul critic, 
mareşalul aerului Park, comandantul forţelor aeriene de pe 
insulă, a primit vizita unui ofiţer din trupele americane de 
geniu, specializat în construcţia de aerodromuri. 

Park i-a înfăţişat problema neobişnuită ce i se punea şi, 
ducându-l la locul unde se desfăşurau lucrările, l-a întrebat 
cât timp i-ar lua realizarea unei piste pentru operaţii. 

— Zece zile, a sunat răspunsul plin de dezinvoltură. 

Park - el însuşi un dinam cu chip de om - a considerat 
răspunsul atât de absurd, încât s-a crezut o clipă victima 
unei farse. Remarcând, totuşi, seriozitatea cu care genistul 
american analiza problema, l-a întrebat: 

— Când puteţi începe? 

— De îndată ce-mi parvine utilajul, adică peste câteva 
zile. 

Urmarea a fost că prin văzduh au început să zboare 
mesaje şi, la treisprezece zile după ce prima unitate 
americană de construcţii a pus piciorul pe insulă, primul 
avion de vânătoare decola de pe pistă. 

Pentru a săvârşi ceea ce părea o minune, geniştii au 
folosit aproape toate tipurile curente de buldozere şi 
escavatoare care se întâlnesc pe marile şantiere de 


construcţii din Statele Unite. Uitându-se cu jind la aceste 
utilaje, englezilor nici nu le-ar fi trecut prin minte că ele 
puteau fi aduse într-un ungher atât de îndepărtat al unui 
teatru de acţiuni militare. Ofițerii britanici din Malta mi-au 
istorisit de nenumărate ori această întâmplare şi admiraţia 
lor pentru geniştii americani friza veneraţia. Pista astfel 
construită ne-a oferit o bază suplimentară de susţinere a 
operaţiei noastre în Sicilia. 

Convoaiele de vase care aduceau trupele la punctul de 
concentrare soseau din porturi răspândite de-a lungul 
întregului litoral mediteranean. Coordonarea şi manevrele 
finale ale diferitelor coloane de nave trebuiau efectuate nu 
numai foarte precis - în strâmta fâşie de mare înţesată de 
mine care desparte Sicilia de continentul african -, ci şi într- 
un fel care să semene, până în ultimul moment, derută şi 
confuzie în rândurile inamicului. Amiralul Cunningham, 
amiralul Hewitt şi toţi cei de sub ordinele lor şi-au îndeplinit 
impecabil misiunea. 

Totul părea să decurgă perfect până în ziua asaltului, 
când vremea, de obicei senină în lunile de vară prin acest 
colţ al Mediteranei, a început să se strice din ce în ce mai 
rău, periclitând posibilităţile noastre de debarcare. Cum 
vântul sufla mai ales dinspre vest, ne preocupa situaţia de 
pe plajele meridionale, căci cele de pe coasta de est erau 
protejate chiar de insulă. 

Am petrecut câteva ore în biroul amiralului Cunningham, 
căruia meteorologii îi aduceau într-una buletine şi 
prognoze. Cei din marina militară au obiceiul să se refere la 
viteza vântului folosind termenul forţă”. Intra, de pildă, 
câte unul şi spunea "Forţa IV, domnule amiral!” sau "Forţa 
V, domnule amiral!”. Eu trebuiam să traduc aceste formule 
în mile pe oră, dar, uitându-mă la figura pe care o făcea 
Cunningham, nu mi-a fost greu să pricep că forţa V era mai 
rea decât forţa IV. Prognoza anunţa, totuşi, o reducere a 
vitezei vântului către asfinţit, ceea ce ne-a mai reconfortat, 
căci dacă această scădere continua, la miezul nopţii 
condiţiile aveau să fie satisfăcătoare. 


Unii dintre noi au mai ieşit pe afară să facă o scurtă 
plimbare, dar privirile pline de teamă, ba chiar rugătoare 
ale tuturor erau aţintite asupra anemometrelor, căci se 
apropia repede ora dincolo de care nu mai puteam întoarce 
forţele de desant maritim de la locurile fixate pentru 
debarcare. Ne-a sosit un mesaj din partea generalului 
Marshall: "Asaltul mai are loc sau nu?” Mi-a venit să-i 
răspund: "Ce n-aş da să ştiu şi eu!”. Seara începea să 
coboare şi prognozele indicau o uşoară ameliorare a vremii. 
Ne-am hotărât să acţionăm conform planului şi am trimis o 
radiogramă în acest sens generalului Marshall. Imi spuneam 
că, chiar dacă pe coasta meridională forţele noastre se vor 
vedea nevoite să-şi amâne debarcarea, cele de pe coasta 
de est vor ajunge cu siguranţă la țărm. In felul acesta, 
inconvenientele şi dezordinea ar fi fost mai mici decât dacă 
am fi încercat să oprim întreaga expediţie. 

Dar seara se scurgea şi viteza vântului creştea, luând 
proporţii alarmante. Nu ne mai rămânea altceva de făcut 
decât să ne rugăm cu desperare. 


Capitolul al X-lea 
Sicilia şi Salerno 


Primele trupe care urmau să ajungă pe insulă erau 
detaşamentele aeropurtate. Deoarece unele avioane care 
le transportau treceau exact deasupra Maltei, câţiva dintre 
noi s-au urcat pe o coamă de deal pentru a le petrece cu 
privirea. Vântul şi furtuna le făceau să-şi păstreze cu greu 
direcţia. Planşeta cartografică din biroul operaţii arăta că 
multe avioane şi planoare remorcate fuseseră abătute la 
mare distanţă de itinerarul lor de deplasare, dar, în general, 
coloanele şi-au păstrat capul spre obiective. După ce 
formaţia pe care o urmărisem s-a îndepărtat, ne-am 
înapoiat la cartierul general ca să aşteptăm rapoarte de pe 
câmpul de luptă, iar cei mai mulţi s-au grăbit să fure câteva 
ore de somn. 

Primele mesaje recepționate în dimineaţa respectivă 
erau un amestec de veşti bune cu veşti rele. Un număr de 
planoare care participau la acţiunea de desant aerian pe 
frontul britanic fuseseră detaşate de avioane pe când se 
aflau încă prea departe de ţintă şi vântul dezlănţuit zvârlise 
câteva dintre ele în mare. Ne temeam de pierderi masive în 
vieţi omeneşti şi, deşi statisticile au demonstrat ulterior că 
jertfele nu atingeau cifrele la care ne gândeam, incidentul 
nu a avut mai puţin un caracter tragic. Pe ambele flancuri, 
efectuarea desanturilor maritime părea să se desfăşoare în 
condiţii bune, întâmpinând doar o împotrivire moderată. 

Pe frontul de sud, paraşutiştii au aterizat cu bine, deşi în 
anumite cazuri cam departe de punctele fixate. În sectorul 
american, situaţia se prezenta atât de favorabil, încât mai 
că nu ne venea să credem comunicările primite. Doar ne 
pregătisem sufleteşte pentru eventualitatea ca 
comandantul convoiului de asalt, contraamiralul Alan Kirk, 
să amâne câteva ore îmbarcarea oamenilor pe navele de 


desant, în aşteptarea unor condiţii meteorologice mai bune. 
Atât de puţin plauzibile i s-au părut amiralului Cunningham 
debarcările în zona meridională, încât a pornit repede la 
bordul unui distrugător să vadă cu propriii lui ochi cum se 
prezenta situaţia. La înapoiere mi-a relatat că debarcările în 
sectorul Diviziei 45 reprezentau una dintre cele mai reuşite 
demonstraţii de măiestrie marinărească la care îi fusese dat 
să asiste în cei patruzeci şi cinci de ani ai săi de activitate. 
Pe măsură ce începeau să curgă ştirile de pe front, 
devenea din ce în ce mai evident că inamicul se lăsase 
păcălit rău de tot în privinţa punctului de atac. Cele mai 
bune formaţii ale sale erau amplasate mai ales la 
extremitatea occidentală a insulei, pe care îşi închipuise că 
o vom alege ca teatru de operaţii din cauza apropierii de 
porturile noastre din Africa de Nord. Reacţionând în mod 
caracteristic, germanii şi-au trimis spre est şi spre sud 
forţele cele mai mobile, atacând Divizia 1 americană, 
debarcată la Gela. Oamenii noştri nici nu coborâseră bine 
pe țărm, când acest atac ameninţa serios cu ruperea 
poziţiilor lor de apărare până la plajă. Dar inamicul ducea 
lipsă de trupe de sprijin, mai ales de infanterie şi artilerie. 
Acţiunile pline de îndrăzneală ale Diviziei 1, sprijinite cu 
fermitate de o formaţie aeropurtată şi bucurându-se de 
sprijinul unui foc de artilerie navală, au respins contraatacul 
după câteva ore de lupte înverşunate de hărţuială. 
Gândindu-mă la posibilitatea ca inamicul să contraatace 
în continuare în acest sector, am plecat în noaptea aceea 
din Malta la bordul unui distrugător britanic pentru a mă 
întâlni cu Patton şi Hewitt, comandanții forţelor de uscat şi 
navale direct implicate. Ajuns la destinaţie în dimineaţa 
următoare, am constatat că germanii se repliau, probabil în 
intenţia de a-şi consolida linia de apărare din regiunea 
Catania, care avea o importanţă decisivă. Ai noştri erau cu 
toţii în formă şi, deşi de la bordul distrugătorului nu prea 
am văzut mare lucru din bătălie, în afara unui foc sporadic 
de artilerie, ne-am format o imagine corectă despre 
întreaga acţiune de pe coasta meridională. Am profitat de 


ocazie pentru a cobori pe plajă şi a trimite corpului de 
armată canadian un mesaj de bun venit în rândurile forţelor 
aliate. 

Istoria nu cunoştea până la acea dată nici un alt asalt 
amfibiu care să se apropie ca amploare de cel întreprins de 
noi în Sicilia. Pe distanţe de mile întregi de-a lungul coastei 
pluteau cu sutele nave de luptă şi nave de desant, în vreme 
ce, asemenea unor furnici, coloane de soldaţi înaintau pe 
țărm, protejate din văzduh de avioanele noastre de 
vânătoare. 

Obiectivul pe care doream să-l cucerim cât mai repede 
era Messina, port situat la extremitatea de nord-est a 
Siciliei, chiar în dreptul îngustei strâmtori ce separă insula 
de Italia continentală. Prin Messina trebuia să se efectueze 
aproape toată asigurarea materială a inamicului, aşa că 
ocuparea portului ar fi adus garnizoana într-o situaţie 
desperată. Inamicul a sesizat această realitate la fel de 
limpede ca şi noi şi şi-a concentrat repede forţele pentru a 
tăia calea lui Montgomery, care se afla cel mai aproape de 
ţintă. Natura terenului favoriza considerabil mişcările 
germanilor. Muntele Etna, care domină tot colţul de nord- 
est al insulei, nu oferea Armatei 8, în înaintarea ei spre 
nord, decât un drumeag strâmt, pe povârnişul dinspre 
mare. La început ofensiva lui Montgomery a progresat în 
ritm susţinut, depăşind repede plajele răsăritene, inclusiv 
portul Siracuza, deosebit de preţios pentru planul nostru de 
asigurare tehnico-materială. De acolo şi până spre Catania, 
rezistenţa a sporit necontenit în intensitate. Incepând din 
ziua de 17 iulie, Armata 8 a ocupat poziţii în câmpia 
Cataniei, faţă în faţă cu bastionul Muntelui Etna, prin ale 
cărui trecători britanicii nu prea aveau şanse să răzbată 
spre nord. Montgomery a început să-şi aducă întăriri, în 
intenţia de a trimite spre vest o coloană de încercuire, 
unicul mijloc de care dispunea pentru a continua înaintarea 
spre obiectivul final. _ 

Câmpia era infestată de paludism. In nici o altă zonă a 
teatrului de acţiuni militare din Mediterana nu am 


înregistrat un procentaj similar de pierderi din cauză de 
boală. Malaria a făcut numeroase victime şi în alte puncte 
din Sicilia, dar Catania era focarul de infecţie al întregului 
teritoriu. 

Intre timp, Patton continua să preseze energic spre 
centrul insulei, trimițând simultan coloane mobile ale 
flancului său de la extrema stângă în jurul perimetrului 
occidental al Siciliei şi intrând în Palermo la numai 12 zile 
după debarcarea primului eşalon. Rapidele sale manevre au 
avut drept consecinţe că inamicul nu a mai rămas decât în 
posesia unui singur port - Messina -, moralul imensei 
garnizoane italiene s-a prăbuşit, iar Armata 7 americană a 
dobândit posibilitatea să atace dinspre vest, pentru a 
scoate din impas flancul de est al forţelor noastre. 

Studiind cu mult discernământ principiile de strategie şi 
tactică, Patton a ştiut dintotdeauna să preţuiască aşa cum 
se cuvine rapiditatea în conducerea operațiilor. 
Repeziciunea de mişcare îţi permite adesea să reduci la 
minimum orice avantaj vremelnic al inamicului, dar, lucru şi 
mai important, face posibilă exploatarea deplină a tuturor 
prilejurilor favorabile şi împiedică pe inamic să-şi 
reorganizeze forţele, pentru a ţine piept unor atacuri 
succesive. Astfel, graţie rapidităţii şi hotărârii, fiecare 
succes se dobândeşte mai uşor şi la un preţ mai mic decât 
cel precedent. Aplicat perseverent, procedeul duce în final 
la demoralizarea inamicului, fază în care trebuie sporită şi 
mai mult viteza, căci urmărirea rapidă şi neîntreruptă este 
cea mai avantajoasă operaţie în război. 

Pentru a asigura rapiditatea de acţiune, toţi ostaşii 
trebuie să ştie cum să recunoască o posibilitate favorabilă 
atunci când ea se iveşte şi să fie  însufleţiţi de 
nezdruncinata hotărâre de a profita la maximum de ea. Pe 
măsură ce fiecare operaţie progresează, comandantul mai 
înalt în grad trebuie să planifice necontenit şi să-şi dirijeze 
în aşa fel trupele, încât succesul să le găsească în situaţii şi 
condiţii prielnice pentru a parcurge fără întrerupere câteva 
etape succesive. Lungile perioade de inactivitate pentru 


regruparea forţelor nu se justifică decât în cazuri de strictă 
necesitate. Soldaţii căliţi în lupte îşi dau seama că, 
înaintând în permanenţă şi atacând implacabil un inamic 
zdruncinat, obţin izbânzile cele mai substanţiale la preţul 
cel mai scăzut. Rapiditatea de acţiune necesită o bună 
pregătire de luptă şi condiţie fizică, un climat de încredere 
şi un moral ridicat, mijloace de transport corespunzătoare şi 
o conducere competentă. Patton a aplicat neabătut această 
tactică, reuşind astfel nu numai să-şi reducă la minimum 
pierderile, ci şi să zgâlţâie violent întregul guvern italian, 
ceea ce a dus la prăbuşirea lui Mussolini spre sfârşitul lunii 
iulie 1943. 

Pe măsură ce Armata 7 americană se apropia de 
versantul occidental al Muntelui Etna, luptele deveneau din 
ce în ce mai grele. Bătălia de la Troina, purtată cu 
precădere de Divizia 1, a fost una dintre cele mai aprig 
disputate acţiuni de mai mică amploare din anii războiului, 
în cursul ei, inamicul a lansat 24 de contraatacuri separate. 

Pe terenul stâncos şi accidentat se aflau tainice 
ascunzişuri, care erau greu de curăţat. La câteva zile după 
cucerirea poziţiei, ai noştri au avut surpriza să descopere 
într-o mică vale câteva sute de cadavre germane, până 
atunci nepuse la socoteală, care căzuseră victime focului de 
artilerie al americanilor. 

Înaintând de la Palermo spre est, de-a lungul coastei, 
flancul stâng al Armatei 7 a efectuat o serie de mici operaţii 
amfibii, efectivele desanturilor maritime variind de la unul 
la două batalioane. O grupare de proporţii reduse, sub 
comanda contraamiralului Lyal A. Davidson, împreună cu 
infanteria care avansa printre falezele stâncoase ale 
litoralului sicilian au atins un remarcabil nivel de 
coordonare şi eficienţă în executarea acestor atacuri. 
Singurul drum disponibil era de gen “raft” - o biată nişă în 
faleză, întreruptă de numeroase poduri şi podeţe, pe care 
inamicul, retrăgându-se prin luptă, le distrugea sistematic. 
Înaintarea Armatei 7 pe linia de coastă spre Messina a 


reprezentat un triumf al neobosiţilor genişti, al iscusiţilor 
navigatori şi al vitejilor infanterişti. 

Pe la sfârşitul lui iulie, întreaga garnizoană italiană 
capitulase, cu excepţia câtorva mici formaţii aflate sub 
directa dominație a germanilor. Dar pe marea creastă 
zimţată care avea în centru Muntele Etna, trupele naziste 
luptau cu dibăcie şi înverşunare. Unităţile blindate şi 
formaţiile de paraşutişti de acolo se numărau printre cele 
mai combative cu care am avut de-a face în cursul 
războiului. Înainte de a câştiga fiecare poziţie, a trebuit să 
nimicim cu desăvârşire pe cei ce o apărau. 

Totuşi, în clipa când armatele 7 americană şi 8 britanică 
au făcut joncţiunea, pregătindu-se să declanşeze atacul 
final împotriva bastionului de pe Muntele Etna, germanii au 
înţeles că partida se încheiase şi au început evacuarea prin 
strâmtoarea Messina. Bombardierele noastre s-au năpustit 
asupra acestei căi de comunicaţii, dar îngustimea căii de 
apă a permis inamicului să-şi salveze, la adăpostul 
întunericului, cea mai mare parte din trupele sale snopite în 
bătaie. 

În dimineaţa zilei de 17 august, Divizia 3 americană a 
pătruns în oraşul Messina. Ceva mâi târziu a sosit şi un 
eşalon al Armatei 8 şi, la aceeaşi dată, a fost eliminată 
ultima rămăşiţă a forţelor inamice de pe insulă. 

Totuşi, în clipa când armatele 7 americană şi 8 britanică 
au făcut joncţiunea, pregătindu-se să declanşeze atacul 
final împotriva bastionului de pe Muntele Etna, germanii au 
înţeles că partida se încheiase şi au început evacuarea prin 

apă a permis inamicului să-şi salveze, la adăpostul 
întunericului, cea mai mare parte din trupele sale snopite în 

În dimineaţa zilei de 17 august, Divizia 3 americană a 
pătruns în oraşul Messina. Ceva mâi târziu a sosit şi un 
eşalon al Armatei 8 şi, la aceeaşi dată, a fost eliminată 
ultima rămăşiţă a forţelor inamice de pe insulă. 


În cadrul proiectului iniţial al operaţiei ”Husky”, 
Alexander  nutrise vaga speranţă că trupele aliate 
debarcate pe coasta de est vor răzbi repede spre nord, 
până în apropierea Messinei. De acolo, ele puteau să 
blocheze efectiv calea de evacuare aflată la îndemâna 
inamicului şi aveau posibilitatea să traverseze îngusta 
strâmtoare, debarcând prin surprindere pe celălalt mal şi 
oferind astfel un sprijin viitoarelor acţiuni de desant în Italia 
continentală. 


Debarcarea în Sicilia 


10—31 iulie 1943 


Operaţiile lui Montgomery pe coasta de est începuseră 
sub auspicii bune şi în primele câteva zile se părea că 
speranţele lui Alexander vor fi împlinite. - Dar până ce 
Montgomery să-şi încheie pregătirile pentru a ataca bariera 
naturală de apărare care se întindea de la Muntele Etna 
până la mare, inamicul a adus efective foarte puternice. 
Şansa unei lovituri pe neaşteptate s-a irosit, dacă o fi 


existat cumva vreodată. De atunci, drumul spre nord al 
Armatei 8 a fost tot atât de dificil în ceea ce priveşte 
terenul ca şi înaintarea spre est executată de flancul stâng 
al Armatei 7. In plus, Montgomery avea de furcă cu 
superioritatea numerică a inamicului. Pe falezele vecine cu 
marea, imediat la est ele Etna, am fost martorul unei 
isprăvi aproape neverosimile a geniştilor. Aruncat în aer pe 
o distanţă de vreo 180 m, drumul dispăruse cu desăvârşire, 
făcând o spărtură în peretele stâncos, înalt mai bine de o 
sută de metri. Peste această spărtură, geniştii britanici au 
construit o estacadă capabilă să reziste la încărcăturile cele 
mai grele. Era încă un exemplu de ceea ce pot face ostașii 
pe câmpul de luptă atunci când împrejurările le-o cer. 

Cu toate acestea, au răsunat voci care-l criticau pe 
Montgomery pentru "prudenţa” lui excesivă. Asemenea 
reproşuri la adresa lui le mai auzisem din gura unor 
corespondenţi de presă şi a unor ofiţeri de aviaţie pe 
vremea când conducea lunga urmărire a lui Rommel prin 
deşert. E uşor să critici; eşecul unei ofensive stârneşte 
ţipete împotriva ”măcelarului”, aşa cum orice pauză în 
acţiune dă naştere la văicăreli pe seama "timidităţii”. Sunt 
învinuiri la care nu ai cum să răspunzi, căci nu există dovezi 
pro sau contra. In război, singurul criteriu după care poate fi 
judecat un comandant este bilanţul său general de victorii 
şi înfrângeri. Dacă succesele precumpănesc, el merită să fie 
apreciat pentru competenţa sa, pentru discernământul cu 
care deosebeşte posibilul de imposibil şi pentru calităţile lui 
de conducător. Criticii care afirmă că Montgomery nu a 
reuşit să obţină totdeauna rezultate optime trebuie să 
recunoască, cel puţin, că nu a suferit niciodată vreo 
înfrângere majoră. In cazul Siciliei am examinat cu atenţie 
amănuntele situaţiei împreună cu el şi cu Alexander. Am 
fost de părere atunci - şi sunt de părere şi acum - că un 
atac frontal împotriva dispozitivului german de pe Muintele 
Etna cu mijloacele de care dispuneam la mijlocul lui iulie s- 
ar fi soldat cu un eşec. Nu strică să ne amintim că prudenţa 


nu este sinonimă cu timiditatea, aşa cum nu sunt sinonime 
nici îndrăzneala cu nesăbuinţa. 

Dintre generalii americani, Bradley s-a descurcat atât de 
bine în Sicilia, încât spre sfârşitul lui august, atunci când 
generalul Marshall mi-a cerut să-i recomand pe cineva 
pentru postul de comandant al trupelor de uscat ale S.U.A. 
în Marea Britanie, i-am răspuns: 

— Adevărul gol-goluţ este că ar trebui să-l luaţi pe 
Bradley. Mai mult, sunt gata să-l ţin la dispoziţia 
dumneavoastră la orice dată veţi crede de cuviinţă. 

La scurt timp după aceea, el şi-a preluat noile sarcini în 
Anglia. 

Unul dintre rezultatele cele mai de preţ ale campaniei în 
Sicilia a fost dezvoltarea continuă a spiritului de 
camaraderie între soldaţii britanici şi cei americani în 
luptele purtate umăr la umăr. Primind pe insulă botezul 
focului, Armata 7 a dobândit o faimă care a făcut o 
profundă impresie veteranilor Armatei 8 britanice, iar 
americanii erau sincer entuziasmați de calităţile combative 
ale partenerilor lor englezi şi canadieni. 

Operaţiile au ridicat la un înalt nivel de eficienţă 
activitatea de coordonare între forţele de uscat, aeriene şi 
navale. In misiunile sale de escortă, de sprijin cu foc şi de 
asigurare materială, marina militară a săvârşit adevărate 
minuni şi totdeauna într-o perfectă corelare cu nevoile şi 
contribuţia celorlalte arme. Veritabilul prolog al asaltului l-a 
constituit un colosal bombardament aerian. Fără a mai 
vorbi de victoria repurtată asupra forţelor aeriene inamice, 
această acţiune a provocat grave stricăciuni căilor de 
comunicaţii din Sicilia şi sudul Italiei, ştirbind materialmente 
din mobilitatea trupelor Axei şi ridicând numeroase 
obstacole în calea asigurării lor materiale. 

Întronarea unui spirit de colaborare între cei trei aliaţi şi 
cele trei categorii de arme începuse încă din iulie 1942, 
odată cu înfiinţarea la Londra a unui comandament aliat. La 
sfârşitul campaniei în Sicilia, acest spirit se înrădăcinase 
adânc în minţile noastre, făcând parte integrantă din viaţa 


de zi cu zi a comandanților şi ofiţerilor de statmajor, încât 
cooperarea nu mai constituia practic o problemă. 

Tot în cursul operaţiei ”Husky” a avut loc nefericitul 
incident al ”pălmuirii”, în care a fost implicat generalul 
Patton. Pe când acesta vizita câteva spitale de campanie 
pentru a sta de vorbă cu răniții, i-au ieşit în cale, unul după 
altul, doi pacienţi care nu lăsau să se vadă nici o vătămare 
fizică. Pe cel dintâi, Patton l-a întrebat de ce se internase în 
spital. 

— Cică din pricina nervilor, domnule general, i-a răspuns 
soldatul. 

Patton a simţit că îl copleşea furia. De zile în şir se afla el 
însuşi într-o stare de înspăimântătoare tensiune. Pe 
deasupra, era sincer convins că ceea ce se numeşte 
"nevroza de front” nu există cu adevărat. Dintotdeauna 
fusese de părere că unui om al cărui sistem nervos cedează 
sub presiunea condiţiilor de pe câmpul de luptă i se poate 
reda, printr-un şoc, simţul răspunderii şi conştiinţa datoriei 
ce se cere îndeplinită. De asemenea, în acel moment, 
Patton era extrem de surescitat din cauza celor văzute în 
spital şi a suferințelor pe care şi-a dat seama că le îndurau 
răniții. Fapt este că a izbucnit într-un potop de injurii la 
adresa soldatului. Tirada debitată de el a stârnit proteste 
din partea medicilor şi a surorilor, dar ieşirea era atât de 
violentă, încât nimeni nu a cutezat să intervină. 

Peste numai câteva clipe s-a întâlnit cu cel de-al doilea 
soldat, în condiţii oarecum similare. De data aceasta, 
Patton, pierzându-şi cumpătul, i-a tras celuilalt o palmă 
peste casca pe care o purta pe cap, zvârlind-o de-a dura pe 
podea. Biruindu-şi sfiala firească pe care le-o impunea 
prezenţa unui general, medicii şi surorile s-au interpus între 
el şi pacient. 

Amândoi soldaţii au suferit, bineînţeles, un şoc foarte 
puternic, mai ales unul care era grav bolnav (ulterior, 
medicii au depus mărturie că avea o febră de 38,8*). Patton 
şi-a venit repede în fire, ducându-şi până la capăt inspecția 
şi părăsind apoi spitalul. Dar în tot restul vizitei, el a 


continuat să vorbească cu glas tare despre laşii care 
pretindeau că suferă de psihonevroze şi cărora n-ar fi 
trebuit să li se permită internarea în acelaşi spital cu vitejii 
oare fuseseră răniți. 

Vestea despre incident s-a răspândit cu iuţeala fulgerului 
prin tot spitalul şi apoi la unităţile vecine. Curând am primit 
un raport neoficial din partea medicului-şef al spitalului şi, 
la numai câteva ore după aceea, au venit la mine câţiva 
corespondenţi de presă care fuseseră la faţa locului pentru 
a culege amănunte. Cele relatate de ei confirmau în esenţă 
informarea pe care mi-o trimisese medicul. Se punea 
întrebarea ce să fac? După cum ştie orice veteran trecut 
prin foc, în primele linii ale frontului sunt adesea necesare 
măsuri severe pentru a determina pe fiecare om din 
unitatea respectivă să-şi facă prompt datoria. Intr-un pluton 
sau într-un batalion, orirce simptom de sustragere sau 
şovăială în îndeplinirea obligaţiilor trebuie reprimat repede 
şi cu asprime. Soldaţii nu urmează cu încredere pe un 
comandant decât atunci când ştiu că el cere fiecărui 
membru al colectivului să-şi facă pe deplin datoria. Când 
gloanţele şuieră prin jur şi când viaţa şi securitatea 
fiecăruia depind de modul cum acţionează ceilalţi camarazi 
din unitate, ostaşii nu acceptă ca frânele conducerii să fie în 
mâinile unui ofiţer slab de înger. Dacă ar fi fost proferate în 
cadrul unui pluton de asalt, chiar pe linia frontului, insultele 
lui Patton nu ar mai fi fost insulte, ci un simplu incident de 
luptă, pe care nimeni nu l-ar fi luat în seamă, decât poate 
gândindu-se în treacăt: "lată un comandant care nu înghite 
chiulul!” 

Dar, din cauza locului şi momentului când se produsese, 
gestul jignitor al lui Patton era grav, mai ales având în 
vedere gradul şi prestigiul său. Lovirea şi insultarea unui 
soldat în spital era pur şi simplu o brutalitate, deşi 
explicaţia trebuia căutată în surescitarea în care se afla 
Patton însuşi. Impulsivitatea şi permanenta sa tensiune 
nervoasă reprezentau tocmai acele calităţi care făceau 
dintr-însul un admirabil conducător de oşti pe câmpul de 


luptă. Pentru urmărirea inamicului şi exploatarea succeselor 
este nevoie de un comandant care să nu ştie de nimic 
altceva decât de necesitatea de a înainta. Cu cât îşi mână 
mai aprig oamenii, cu atât le cruţă mai mult viaţa, de aceea 
el trebuie să se arate indiferent faţă de oboseala lor şi să le 
ceară, fără cruţare, până şi ultimul strop de energie fizică. 

Toate acestea le înţelegeam şi puteam să mi le explic 
mie însumi, în ciuda indignării pe care mi-o stârnise 
purtarea lui. După părerea mea, Patton trebuia să rămână 
la conducerea trupei, căci ne aşteptau încă bătălii grele în 
Europa, dar îmi revenea mie sarcina să găsesc modalitatea 
de a reduce la minimum inevitabilele consecințe 
dăunătoare ale ieşirii lui impulsive şi de a mă asigura că ea 
nu se va mai repeta. Lucram pe atunci de zor la planurile 
pentru debarcarea în Italia, aşa că nu mă puteam deplasa 
imediat în Sicilia. In aceste împrejurări am trimis acolo trei 
persoane care îmi inspirau deplină încredere prin 
înţelepciunea, tactul şi integritatea lor. Pe unul din cei trei |- 
am trimis la generalul Patton, al doilea s-a dus la spitalul 
unde se petrecuse incidentul, iar al treilea a investigat prin 
diviziile de sub ordinele lui Patton pentru a stabili personal 
în ce măsură aflaseră soldaţii despre cele întâmplate şi care 
era reacţia lor. Voiam nu numai să capăt informări 
independente una de cealaltă, din câteva surse diferite, ci 
şi să termin ancheta cât mai repede cu putinţă. 

Rezultatul a fost că m-am decis să-l păstrez pe Patton. l- 
am trimis mai întâi o scrisoare de mustrări, foarte tăioasă, 
în care îi aduceam la cunoştinţă că repetarea unei astfel de 
abateri va fi sancţionată cu destituirea imediată. l-am mai 
comunicat că, pentru a rămâne comandant în cadrul 
teatrului meu de acţiuni militare, trebuia să-şi ceară scuze 
celor doi soldaţi pe care îi insultase, precum şi întregului 
personal al spitalului, care fusese de faţă la incident. În 
sfârşit, i-am cerut să se prezinte înaintea ofiţerilor şi a unor 
grupuri reprezentative de soldaţi din toate diviziile sale, 
cărora să le declare că se lăsase furat de un impuls şi să-i 


asigure de respectul pe care-l purta calităţii lor de 
combatanți ai unei ţări democratice. 

Patton s-a executat fără întârziere şi din nou m-am 
informat despre rezultate printr-o serie de "observatori” şi 
“inspectori”. 

De îndată ce m-am decis asupra liniei ce o aveam de 
urmat, am convocat grupul de gazetari care îmi aduseseră 
ştirea despre neplăcuta întâmplare şi le-am explicat în 
amănunţime ce măsuri luasem şi din ce motive. Le-am citit 
scrisoarea pe care o trimisesem lui Patton, precum şi 
fragmente din scrisoarea lui de răspuns. În ceea ce mă 
privea pe mine, incidentul era închis. 

La multe interpretări greşite a dat naştere unul dintre 
aspectele acestei afaceri - şi anume, prezumția că s-ar fi 
aplicat cenzura. Or, tocmai dimpotrivă, eu am ordonat 
statului meu major şi generalului Patton că, indiferent de 
împrejurări, nu le era permis să schiţeze nici cel mai mic 
efort pentru a opri relatarea incidentului. Aceste indicaţii 
precise, pe care le-am adus la cunoştinţa grupului de 
ziarişti, se refereau atât la cenzura directă, cât şi la 
"presiunile indirecte”. Am spus fără ocolişuri 
corespondenţilor de presă să procedeze aşa cum vor găsi 
cu cale! Cea mai concludentă dovadă că ei au refuzat din 
proprie iniţiativă să scrie sau să discute despre acest caz a 
fost faptul că Demaree Bess şi Quentin Reynolds, doi dintre 
cei care îmi povestiseră în amănunţime întâmplarea, s-au 
înapoiat în Statele Unite câteva zile mai târziu şi au 
respectat consemnul, deşi nu se mai aflau sub influenţa 
directă sau indirectă a Marelui Cartier General Aliat. 

Un epilog îndepărtat al incidentului a dus, totuşi, la o 
vremelnică încordare a relaţiilor noastre - de obicei perfecte 
- cu presa. Câteva luni mai târziu, când vestea a ajuns, în 
cele din urmă, la Washington pe calea bârfelilor, a izbucnit 
un mare scandal public imediat după difuzarea ei de către 
un comentator de radio. Pentru a respecta regulile jocului 
faţă de ziariştii acreditaţi pe lângă noi, şeful statului meu 
major a hotărât să ţină o conferinţă neoficială de presă, 


unde să le furnizeze toate detaliile de care ar mai fi putut 
avea nevoie. Singura indicație pe care i-am dat-o a fost de 
a spune tot adevărul. 

In cursul acestei conferinţe s-a pus o întrebare referitoare 
la sancţiunile disciplinare aplicate lui Patton. Şeful statului- 
major a răspuns că generalul nu primise nici o mustrare, 
ceea ce era adevărat din punct de vedere tehnic, deoarece 
scrisoarea mea nu figura în evidenţele oficiale, dar fals sub 
raportul faptelor. Indată după terminarea conferinţei, unul 
dintre ziarişti m-a chemat la telefon pentru a protesta 
împotriva ”ruşinosului tratament aplicat presei”. Imediat 
am dat ordin să se rectifice eroarea, dar era prea târziu: în 
numai zece minute, corespondenţa ajunsese în Statele 
Unite! Şeful statului-major regreta amarnic gafa comisă şi 
îşi făcea atâtea reproşuri, încât era limpede că nu va mai 
cădea niciodată într-un astfel de păcat. In plus, păţania lui a 
avut darul să ne demonstreze amândurora cât de iute 
lucrau ziariştii; cu ei trebuia să fim foarte atenţi, căci nu ne 
lăsau timp să ne reparăm greşelile. 

După ce incidentul a fost dat uitării, vechiul meu prieten 
George Patton mi-a trimis o lungă scrisoare, în care spunea 
printre altele: "Nu mă simt în stare să găsesc cuvinte ca să- 
mi exprim durerea şi amărăciunea pe care le încerc la 
gândul că ţi-am dat motive de nemulţumire tocmai ţie, 
omul căruia îi datorez totul şi pentru care mi-aş jertfi 
bucuros viaţa”. 

Campania din Sicilia a avut şi rezultate de mai mare 
anvergură decât simpla capturare a garnizoanei inamice. 
După cum am mai arătat, Mussolini cel bombastic căzuse 
de la putere. Semnele de nelinişte şi de nemulţumire în 
rândurile poporului italian deveneau din ce în ce mai 
marcate şi era evident că această ţară căuta cea mai 
uşoară cale pentru a ieşi din război. In locul lui Mussolini, 
postul de prim-ministru a fost ocupat de bătrânul general 
Pietro Badoglio. La început, declaraţiile lui lăsau să se 
înţeleagă că guvernul de la Roma voia să continue lupta, 
dar lumea îşi dădea seama că asemenea fraze nu aveau 


altă menire decât de a-i linişti pe germani şi de a oferi o 
portiţă de scăpare italienilor, ameninţaţi de represaliile 
arogantului lor aliat. 

Intr-adevăr, şansele lor de a negocia o capitulare 
separată erau foarte firave. Mussolini permisese sau fusese 
obligat să accepte infiltrarea în întregul sistem 
guvernamental şi administrativ italian a unui mare număr 
de germani, care abia aşteptau cel mai mărunt simptom de 
defecţiune pentru a se repezi să pună mina pe putere, nu 
numai de fapt, ci şi de drept. Dar, în ciuda vigilenţei lor, 
guvernul Badoglio a încercat să intre în contact cu noi, 
trimițând un emisar la Lisabona. Am delegat, la rându-mi, 
pe doi dintre cei mai de încredere colaboratori ai mei - 
generalul W. Bedell Smilh, şeful statului meu major, şi 
generalul de brigadă Kenneth Strong, şeful serviciilor 
noastre de informaţii - pentru a ne reprezenta ca emisari la 
tratative şi a obţine capitularea necondiționată a forţelor 
italiene. 

A început astfel un lung şir de negocieri, mesaje cifrate, 
călătorii clandestine ale agenţilor secreţi, frecvente întâlniri 
prin locuri ascunse şi alte asemenea peripeții pe care 
cineva, găsindu-le într-un roman, le-ar trata cu dispreţ 
drept aventuri neverosimile de melodramă. S-au pus la cale 
tot soiul de comploturi, la care s-a renunţat din cauza 
împrejurărilor mereu în schimbare. Printre aceste planuri 
conspirative s-a numărat şi lansarea unui puternic desant 
aerian aliat în apropierea Romei. În ultimul moment a 
trebuit să anulăm acţiunea fie din cauza panicii în care 
intrase guvernul Badoglio, fie pentru că, aşa cum 
pretindeau italienii, germanii îşi mobilizaseră rezervele; 
până în ziua de astăzi nu cunosc adevăratul motiv. Dar 
între timp, generalul de brigadă Maxwell D. Taylor, care 
avea să devină mai târziu bravul comandant al Diviziei 101 
aeropurtate, a fost trimis de urgenţă şi în mare secret la 
Roma, unde aventurile sale şi ale însoţitorului său au 


83 E vorba de generalul Castellano, care, de fapt, a plecat mai întîi (15 august) la Madrid, de unde 
Ambasada britanică l-a trimis la Lisabona. — Nota trad. 


adăugat încă un capitol de senzaţie acestui roman 
palpitant. În tot cursul războiului nu am cerut nici unui alt 
agent sau emisar să înfrunte riscuri atât de mari ca Taylor: 
purta pe umeri o răspundere copleşitoare şi s-a achitat de 
ea cu o impecabilă competenţă, deşi îl pândea în fiecare 
clipă primejdia de a fi descoperit şi ucis. 

Italienii ardeau de dorinţa de a capitula, dar numai cu 
condiţia ca o foarte puternică forţă aliată să debarce în 
peninsulă exact în momentul ieşirii lor din război, astfel 
încât să pună la adăpost guvernul şi ţara de represaliile 
germane. De aceea au încercat să afle planurile noastre în 
toate detaliile, lucru cu care nu am fost de acord, întrucât 
nu puteam elimina cu desăvârşire eventualitatea unei 
trădări. Pe deasupra, o debarcare cu efectivele pe care 
italienii le socoteau necesare era absolut imposibilă, pentru 
simplul motiv că nu dispuneam de atâtea trupe pe acest 
teatru de acţiuni militare şi, chiar dacă le-am fi avut, nu 
existau navele cu care să le transportăm. Autorităţile 
militare italiene nu concepeau ca aliaţii să se lanseze într-o 
astfel de operaţie cu mai puţin de 15 divizii, care să 
alcătuiască valurile de asalt. Noi însă intenţionam să nu 
folosim decât trei divizii plus câteva unităţi de întărire, în 
afara celor două divizii care urmau să forţeze strâmtoarea 
Messina. 

Acestea din urmă, sub comanda lui Montgomery, s-au 
strecurat într-o noapte pe ţărmul celălalt fără a întâmpina 
nici o împotrivire, astfel că, în timp ce tratativele îşi urmau 
cursul**, debarcarea aliată pe continentul european a 
devenit un fapt împlinit. Ea a avut loc la 3 septembrie, cu 
zece zile mai târziu decât sperasem eu că va fi cu putinţă. 
Pregătirile pentru o acţiune de desant maritim cer mult 
timp, dar în cazul de faţă, dacă am fi economisit câteva 
zile, problemele noastre în golful Salerno ar fi fost mult mai 


93 De la Lisabona, negocierile cu generalul Castellano şi cu un alt emisar italian, generalul Zanussi, au 
continuat în Sicilia. La 31 august, aliaţii au cerut guvernului Badoglio un răspuns categoric în 
următoarele 24 de ore. La 1 septembrie, Roma a anunţat prin radio Marele Cartier General Aliat că 
acceptă armistițiul pe care generalul Castellano l-a semnat în prezenţa lui Eisenhower la 3 septembrie 
1943. — Nota trad. 


uşor de rezolvat. Totuşi, programarea s-a dovedit destul de 
bună pentru a ne permite să utilizăm, în cadrul asaltului 
principal, o parte din navele de desant folosite de 
Montgomery pentru traversarea strâmtorii Messina. Îndată 
după debarcare, Montgomery a început să înainteze spre 
nord, în botul cizmei, în vreme ce forţele inamicului duceau 
lupte prudente de întârziere, străduindu-se să ghicească 
unde vom da viitoarea noastră lovitură principală. 

După căderea lui Mussolini a urmat o scurtă perioadă în 
care am diminuat intensitatea raidurilor de bombardament 
asupra Italiei şi am făcut publicitate în jurul acestui fapt, ca 
fiind menit să dea prilej noului guvern de a cruța ţara de 
alte distrugeri şi de a accepta fără întârziere cererile 
noastre de capitulare necondiționată a tuturor forţelor sale 
armate. Campania noastră propagandistică a provocat un 
protest violent din partea Londrei, ceea ce ne-a reamintit că 
un conducător modern de oşti nu se află niciodată la 
distanţă mai mare de o oră de capitalele aliate şi de opinia 
publică din spatele frontului. De fapt, reducerea 
bombardamentelor se datora necesităţii de a disloca 
unităţile aeriene şi de a aduce materiale de aprovizionare - 
cu alte cuvinte, nu făcusem altceva decât să ascundem 
necesitatea sub masca virtuţii. De îndată ce am fost din nou 
în măsură să folosim forţele aeriene cu maximum de 
randament, am reluat raidurile la aceeaşi scară ca mai 
înainte. 

În elaborarea planurilor tactice s-a ridicat o problemă 
care a dat naştere unei profunde divergențe de opinii. Unii 
susțineau că metoda cea mai sigură, deşi mai puţin 
decisivă, de a înainta în Italia era să urcăm mai departe, 
spre tocul cizmei, după stabilirea capului de pod iniţial de 
către Montgomery şi să ne croim drum încet-încet, pe 
şoselele strâmte şi întortocheate, spre inima ţării. Era un 
plan lipsit de riscuri, dar care nu putea oferi rezultate 
demne de luat în seamă, căci, de îndată ce s-ar fi convins 
că principalul nostru efort venea din acea unică direcţie, 
inamicul putea să ne blocheze cu uşurinţă pe o serie de 


poziţii din munţi, unde nu am fi avut posibilitatea să ne 
desfăşurăm şi să facem uz de forţele noastre. 

Era evident de preferat o debarcare pe un front mai larg 
şi, după ce am examinat fiecare colţişor al litoralului între 
Roma şi vârful cizmei, ne-am oprit asupra golfului Salerno. 
Cel mai mare neajuns al acestui plan era că logica sa 
interioară apărea deopotrivă de limpede inamicului ca şi 
nouă. Majoritatea avioanelor noastre de vânătoare mai 
sufereau încă de pe urma razei lor mici de acţiune, şi golful 
Salerno se afla aproximativ la limita maximă a capacităţii 
lor efective de sprijinire a unei acţiuni de desant maritim. In 
afară de aceasta, între golf şi vârful cizmei nu exista nici o 
altă plajă deosebit de convenabilă pentru debarcări, aşa că 
am lansat operaţia fără a ne face nici o iluzie că vom lua 
prin surprindere pe duşman. 

Între timp, negocierile pentru capitularea Italiei 
progresau cu o viteză de melc. Ce e drept, erau extrem de 
încâlcite, implicând flota maritimă militară italiană, încă 
puternică, rămăşiţele forţelor aeriene şi trupele de uscat 
din peninsulă şi din Balcani. Problema cea mai delicată era 
însăşi posibilitatea capitulării în timp ce germanii dominau 
categoric ţara. În cele din urmă, am căzut de acord ca 
armistițiul să intre în vigoare în seara de 8 septembrie, iar 
Badoglio şi cu mine să-l anunţăm simultan. Alesesem 
această dată deoarece la miezul aceleiaşi nopţi urma să 
înceapă debarcarea la Salerno. Din partea aliaţilor, aceste 
lungi şi uneori exasperante tratative au fost purtate de 
către şeful statului meu major, generalul W. Bedell Smith. 

Totul se desfăşura conform planului, când, la amiaza zilei 
de 8 septembrie, am primit un mesaj expediat pe căi 
clandestine care mă anunţa că Badoglio se răzgândise, pe 
motiv că acţiunea noastră era pripită şi nu ar fi dus decât la 
o completă subjugare a Italiei de către germani, precum şi 
la pedepsirea sângeroasă a celor implicaţi în negocieri. Dar 
ajunsesem prea departe pentru a mai tărăgăna 
deznodământul. Am replicat printr-o radiogramă categorică, 
arătând că, indiferent de atitudinea lui Badoglio, eu voi 


anunţa armistițiul la ora 6,30, aşa cum convenisem în 
prealabil, iar dacă el nu va proceda la fel, Italia va rămâne 
fără nici un prieten în acest război. 

Mă aflam pe atunci la comandamentul meu din 
apropierea Cartaginei. Mesajul lui Badoglio fusese mai întâi 
recepționat la Marele Cartier General Aliat din Alger, al 
cărui stat-major, complet derutat, a cerut prin radio 
instrucţiuni de la Comitetul Unificat al Şefilor de State- 
Majore, în timp ce-mi transmitea mie mesajul original. 
Hotărât să acţionez aşa cum îmi dicta raţiunea mea proprie, 
am ordonat să se anuleze radiograma către Comitetul 
Unificat sau, dacă nu mai era posibil, să se explice că 
luasem deja măsurile necesare. In aceeaşi seară, la ora 
6,30 am anunţat capitularea Italiei şi după o oră şi 
jumătate, tremurând de spaimă, Badoglio s-a hotărât, în 
sfârşit, să procedeze la fel. 

Această acţiune nu a schimbat cu nimic planurile noastre 
de debarcare. De câteva zile ştiam că trupele italiene din 
zona golfului Salerno erau înlocuite treptat cu forţe 
germane de elită. Serviciile noastre de informaţii 
pronosticau lupte aprige în capul de pod, culminând cu 
violente contraatacuri între a patra şi a şasea zi de la prima 
operaţie de desant maritim. 

Angajând asaltul cu valoarea a patru divizii - pe lângă 
cele două aflate în Italia, dar încă departe spre sudest, în 
vârful cizmei -, declanşam ofensiva într-o ţară unde trupele 
inamicului erau evaluate la 18 divizii. Deşi efectivele 
noastre iniţiale urmau să fie dublate de forţe debarcate 
ulterior, în anumite privinţe operaţia părea nesăbuită. Am 
întreprins-o totuşi, deoarece ne bizuiam pe capacitatea 
aviaţiei noastre, care, concentrându-şi puterea de foc, avea 
să asigure capului de pod acoperirea aeriană şi sprijinul în 
caz de nevoie până la aducerea unor forţe suficiente. 
Aveam, de asemenea, încredere în posibilităţile marinei 
militare de a acorda trupelor debarcate un sprijin de foc 
continuu şi susţinut, până ce ele vor fi în măsură să se 
descurce singure. 


Operația de desant maritim şi cele următoare s-au 
desfăşurat aproape exact aşa cum prevăzuseră secţiile G-2. 
Pentru a pune piciorul pe țărm, ai noştri au susţinut o luptă 
înverşunată, dar de durată relativ scurtă şi, cu mici excepţii, 
diversele etape ale debarcării au mers bine. Potrivit 
obiceiului său, inamicul a lansat imediat contraatacuri şi, 
până spre ziua de 13 septembrie, strânsese efective 
suficiente pentru a trece la o acţiune de mare amploare, 
destinată să ne arunce în mare. În această perioadă, 
propaganda germană  ridiculiza debarcarea noastră, 
calificând-o drept o imensă greşeală şi prevestind lumii 
întregi, pe calea undelor, eşecul total al operaţiei aliate. 

La 13 septembrie, inamicul a dezlănţuit un atac furibund, 
după care a urmat o perioadă îndelungată de lupte 
crâncene. Presiunea cea mai puternică, care se exercita în 
centrul sectorului, a permis germanilor să ajungă la două- 
trei mile distanţă de țărm. Situaţia a devenit destul de 
critică, mai ales atunci când Divizia 36 americană, izbită 
dintr-o direcţie neaşteptată, a suferit grele pierderi înainte 
de a se desprinde şi regrupa. La un moment dat părea atât 
de probabil ca forţele de desant să fie tăiate în două, încât 
generalul Clark, pentru orice eventualitate, a întocmit un 
plan de reîmbarcare a comandamentului său, în scopul de a 
putea supraveghea ambele sectoare şi de a continua lupta 
în cel care oferea şanse mai mari de succes. Acest plan 
provizoriu, comunicat Marelui Cartier General Aliat într-o 
formă trunchiată, a produs consternare, fiind interpretat ca 
o dovadă că în golful Salerno comandanții se 
demoralizaseră şi pregăteau retragerea întregului desant. 
Lucrurile nu stăteau chiar aşa. Nici generalul Clark, nici 
generalul Richard L. McCreery, comandantul Corpului 10 
armată britanic, nu se clintiseră măcar o clipă din hotărârea 
lor de a păstra capul de pod. 

Inainte de a i se încredința comanda Armatei 5 
americane la Salerno, generalul Clark nu participase încă la 
nici o bătălie din cel de-al doilea război mondial. El s-a 
dovedit însă un excelent conducător de oameni, justificând 


pe deplin încrederea personală pe care i-o acordasem 
numindu-l într-un post atât de important. Ceva mai târziu, 
când generalul Alexander a devenit comandant suprem al 
teatrului de acţiuni militare din Mediterana, Clark a fost 
avansat la rangul de comandant al Grupului de armate din 
Italia, promovare care constituie o mărturie concludentă că 
autorităţile militare, atât britanice, cât şi americane, erau 
pe de-a-ntregul satisfăcute de serviciile sale. 

Informaţiile care ne soseau în continuare, ca şi acţiunile 
de cercetare efectuate la 13 septembrie ne-au furnizat 
amănunte despre ofensiva germană. |n aceeaşi zi, 
mareşalul aerului Tedder a primit ordin să concentreze 
toate efectivele sale, până la ultimul avion capabil să-şi ia 
zborul, într-un atac asupra punctelor vulnerabile ale 
formatiilor inamice. În dimineaţa zilei de 14 septembrie, 
acest bombardament aerian de mare amploare s-a 
desfăşurat cu multă precizie şi eficienţă, afectând în 
asemenea măsură căile de comunicaţii şi de asigurare 
tehnico-materială ale naziştilor, ca şi mobilitatea trupelor 
lor, încât forţele noastre de uscat, bucurându-se şi de 
sprijinul cu foc al artileriei navale, au reluat iniţiativa în 
mâinile lor. De atunci încolo, contraatacurile germane nu au 
mai reuşit niciodată să pericliteze dispozitivul nostru 
general. 

Dar faza luptelor grele nu fusese încă depăşită. Cele două 
mari obiective iniţiale ale debarcării noastre în Italia erau 
ocuparea, în primul rând, a portului Napoli, menit să 
asigure aprovizionarea tehnico-materială a forţelor noastre, 
şi, în al doilea rând, a aerodromurilor de la Foggia. De acolo 
urma să ne aducem contribuţia la bombardarea Europei 
centrale, operaţie care, până la acea dată, fusese 
întreprinsă aproape exclusiv de escadrile decolând de la 
bazele din Marea Britanie. 

La 16 septembrie m-am deplasat personal în capul de 
pod de la Salerno pentru a investiga împrejurările în care, 
pare-se, unul sau mai mulţi comandanţi americani dăduseră 
dovadă de incompetenţă. După o anchetă amănunţită am 


considerat necesar să aprob propunerea generalului Clark 
de a-l înlocui pe comandantul corpului de armată 
american”. 

In timp de război, înlăturarea unui comandant pe câmpul 
de luptă nu este o treabă uşoară. Primul rezultat este că 
trupele respective interpretează măsura ca o dovadă a 
nemulțumirii faţă de activitatea lor, căci altfel comandantul 
ar fi elogiat, nu destituit. Acest efect, mai mult decât 
probabil, trebuie bine pus în balanţă cu îndoielnicul avantaj 
de a numi în postul rămas liber un alt ofiţer, poate lipsit de 
experienţă. Pe de altă parte însă, un comandant cu 
adevărat incapabil trebuie reperat cât mai repede şi 
înlăturat pe loc. Sunt în joc vieţile a mii de oameni, aşa că 
problema nu se mai pune de a face dreptate unui ofiţer, ci 
de a avea ca preocupare soarta celor mulţi şi dobândirea 
victoriei. 

Din pricina depărtării la care se afla frontul de la Salerno 
de bazele noastre aeriene din Sicilia, ni se impunea cu o 
deosebită pregnanţă necesitatea de a cuceri repede 
aerodromurile de la Foggia. Pentru a facilita această 
operaţie, studiasem în prealabil o serie de planuri. 

La sfârşitul campaniei din Sicilia am început să dislocăm 
şapte divizii - patru americane şi trei britanice - de pe 
teatrul de acţiuni militare din Mediterana în Anglia, în cadrul 
pregătirilor pentru marele asalt peste Canalul Mânecii. În 
lipsa acestei trupe pentru operaţiile în Italia, singura unitate 
de care mai dispuneam pentru o expediţie în călcâiul cizmei 
şi în porţiunea meridională a peninsulei, cu direcţia Foggia, 
era o divizie britanică aeropurtată. Locul stabilit pentru 
acţiunea de desant era Taranto, o bază navală pe care 
speram s-o obţinem în virtutea clauzelor de armistițiu cu 
Italia şi unde forţele germane erau aproape inexistente. 
Dacă reuşeam să debarcăm acolo fie numai şi câteva 


g3 Este vorba de generalul-maior Ernest Dawley, comandantul Corpului 6 armată american, debarcat 
la sud de rîul Sele, care desparte ca o bisectoare țărmul în formă de semilună al golfului Salerno. Unii 
istorici şi analişti militari apreciază că Dawley a căzut victimă erorilor comise de Clark şi încetinelii cu 
care înainta Montgomery (în ciuda ordinelor lui Alexander de a-şi accelera ritmul, la 13 septembrie 
Armata 8 britanică se mai afla încă la o depărtare de 50 de mile). — Nota trad. 


formaţii mici, aveam şanse să ocupăm importantele 
aerodromuri de la Foggia repede şi cu pierderi minime. 

Miza era valoroasă, dar, din păcate, cu excepţia câtorva 
nave de luptă, toate mijloacele noastre de transport 
maritim erau angajate în operaţia de la Salerno. Pe lângă 
aceasta, nedispunând nici de vehicule terestre, nici de 
tehnică grea de luptă, divizia aeropurtată nu era o formaţie 
deosebit de indicată pentru o acţiune de desant care să 
necesite o lungă înaintare pe uscat. Am hotărât să ne mai 
încercăm norocul şi, de rândul acesta, amiralul Cunningham 
şi-a asumat o copleşitoare răspundere. Fără nici o şovăire - 
fără să ţină seama de eventualitatea unei trădări şi de 
pericolul câmpurilor de mine -, el a căzut de acord să intre 
cu escadra sa direct în rada portului Taranto pentru a aduce 
până în docuri Diviza 1 aeropurtată britanică. Operația s-a 
desfăşurat conform planului, la 9 septembrie, singura 
pierdere înregistrată fiind cea a unui brav crucişător 
britanic, care s-a lovit de o mină chiar în radă, 
scufundându-se împreună cu cei peste două sute de 
oameni aflaţi la bord. 

Raportul oficial menţionează un incident dramatic 
survenit în cursul acţiunii: 

"In după-amiaza de 9 septembrie, cuirasatul «Howe», 
însoţit de patru crucişătoare şi ducând la bord unităţi ale 
Diviziei 1 aeropurtate britanice, naviga pe canalul dragat de 
mine spre Taranto. Cu puţin înainte, escadra din Taranto a 
Flotei de luptă italiene ieşise din radă. Momentul când cele 
două formaţii s-au încrucişat a fost plin de încordare. Nu 
exista nici o garanţie că escadra italiană va respecta 
clauzele armistiţiului şi că, până în cele din urmă, nu va 
deschide focul asupra noastră. Dar ultimul gest de sfidare 
din partea amiralului Cunningham, făcut cu acelaşi sânge 
rece care a caracterizat dintotdeauna acţiunile acestui 
neîntrecut navigator, a rămas fără răspuns. Escadra italiană 


s-a pierdut în zare, îndreptându-se spre locul fixat pentru 
capitulare”.86 

La capătul acestei operaţii debarcasem pe teritoriul Italiei 
continentale în trei locuri: golful Salerno, portul Taranto şi 
Reggio Calabria. 

Crâncenele lupte de la Salerno au obligat pe inamic să 
aducă acolo trupe de pe frontul Armatei 8 britanice şi 
Montgomery a putut să înainteze mai repede spre nord. La 
16 septembrie, flancul său stâng a efectuat joncţiunea cu 
flancul drept al lui Clark imediat la sud de golful Salerno. 
Aripa dreaptă a Armatei 7 a înaintat, la rândul ei, pentru a 
face joncţiunea cu Divizia 1 aeropurtată, care îşi croia drum 
spre Foggia. Peste câteva zile, preţioasa pradă pe care o 
constituiau  aerodromurile de acolo cădea în mâinile 
noastre. Clark a continuat să avanseze prin luptă spre 
Napoli, unde forţele sale şi-au făcut o intrare triumfală la 1 
octombrie 19437. 

Echipa mixtă de genişti şi de experţi în lucrări 
subacvatice de salvare, ale cărei realizări în materie de 
repunere în funcţiune a porturilor ne umpluseră mereu de 
uimire, s-a apucat îndată de treabă. Toate succesele sale 
de până atunci la Casablanca, Alger, Oran, Bizerta şi 
Palermo păreau nişte fleacuri în comparaţie cu rapiditatea 
şi eficienţa cu care a reparat instalaţiile portuare - după 
toate aparențele, distruse şi inutilizabile - din Napoli. Cu 
refacerea acestei baze şi cu luarea în stăpânire a 
aerodromurilor de la Foggia ne atinsesem primele obiective 
majore ale campaniei din Italia. Principalul ţel al tuturor 
luptelor pe care aveam să le susţinem ulterior în această 
ţară era de a imobiliza forţele germane departe de zona 
asaltului principal, prevăzut pentru anul următor, peste 
Canalul Mânecii. Un al doilea scop era, bineînţeles, de a 
secătui permanent resursele naziştilor, obligându-i să 
trimită pe întortocheatele şi vulnerabilele căi de comunicaţii 


Sg Escadra din Taranto s-a îndreptat spre Malta, unde la 8 septembrie se refugiase grosul marinei 
militare italiene, care îşi avea baza la Spezia. - Nota trad. 

g7 La data cînd au intrat trupele americane (2 octombrie, după alți istorici), oraşul Napoli fusese 
eliberat prin insurecția victorioasă a locuitorilor săi. — Nota trad. 


italiene diverse materiale şi rezerve pentru înlocuirea 
pierderilor. Un al treilea obiectiv era de natură politică: 
ameninţarea constantă pe care o făceam să planeze asupra 
Romei şi a centrelor industriale din nordul Italiei avea să 
dea naştere unei stări de nelinişte în Balcani şi în alte 
regiuni din Europa, scăzând moralul germanilor şi 
ridicându-l pe al nostru. 

In esenţă însă, de atunci încolo campania din ltalia a 
devenit o operaţie cu totul secundară, deşi rezultatele 
obţinute de ea au jucat un rol imens, aproape incalculabil, 
în înfrângerea efectivă a naziştilor. Era limpede, totuşi, că 
poarta de acces italiană nu se deschidea ca atare spre o 
cale favorabilă ofensivei hotărâtoare împotriva teritoriului 
german. Aceasta nu se putea realiza decât peste Canalul 
Mânecii, prin Franţa şi Ţările de Jos. 

La începutul lui septembrie, imediat după capitularea 
Italiei, în estul bazinului mediteranean s-a creat o situaţie 
care nu numai că ne-a dat multă bătaie de cap, dar avea să 
constituie, încă multă vreme, subiectul unor dezbateri 
contradictorii.  Importantele insule ale arhipelagului 
Dodecanez erau, în majoritatea lor, apărate de garnizoane 
italiene; de aceea, după armistițiul acceptat de Badoglio, 
ele ar fi putut fi ocupate de noi aproape fără luptă. Cu 
condiția de a convinge garnizoanele respective să le apere 
mai departe în numele aliaţilor, aveam posibilitatea să 
dobândim, cu minimum de efort, un uriaş avantaj strategic 
în această zonă. 

Sesizând perfect situaţia, comandamentul aliat din 
Orientul Mijlociu, condus de generalul Sir Henry Maitland, a 
trimis mici detaşamente în insulele Dodecanezului, printre 
care Leros şi Rhodos, înregistrând astfel un prim succes. 
Foarte repede însă ne-am dat seama că trupele italiene nu 
mai aveau destulă vlagă pentru a lupta împotriva cuiva. 
Dacă doreau să păstreze insulele, aliaţii trebuiau să le 
apere ei înşişi, iar efectivele necesare nu puteau fi luate 
decât din cadrul forţelor angajate în crâncenele lupte din 
Italia. 


Deoarece primul ministru Churchill ţinea foarte mult să 
trimitem întăriri în Dodecanez, statul meu major şi cu mine 
am studiat problema, cu sincera dorinţă de a-i face pe plac, 
dar am ajuns la concluzia că nu puteam oferi nimic altceva 
în afară de un sprijin aerian temporar. Detaşarea unui 
număr prea mare de avioane şi, mai ales, dislocarea unor 
trupe de uscat în acea zonă ar fi dăunat în mod grav - poate 
că ar fi fost chiar fatală - bătăliei pe care o duceam în Italia. 
Pe de altă parte, întăririle pe care le-am fi trimis în estul 
Mediteranei nu ar fi avut, probabil, efective suficiente 
pentru a păstra insulele. 

Insistenţele primului ministru britanic de a întreprinde 
ceva pentru a veni în ajutorul Dodecanezului au luat 
asemenea proporţii, incit ni s-a ordonat să ţinem o 
consfătuire cu comandanții şefi din Orientul Mijlociu. Ne-am 
întâlnit cu toţii în Tunisia, unde convocasem pe comandanții 
şefi ai forţelor de uscat, navale şi aeriene de la cartierul 
meu general. 

A fost cea mai simplă şi mai puţin controversată 
conferinţă dintre toate cele similare la care am participat în 
timpul războiului. Am prezentat în linii mari situaţia de 
ansamblu aşa cum o vedeam noi şi am anunţat hotărârea 
pe care o luasem şi care rămânea definitivă, afară de cazul 
când ar fi fost anulată de Comitetul Unificat al Şefilor de 
State-Majore. In esenţă, se stabilea că nu era indicat să 
dislocăm forţe de pe frontul italian şi că nu puteam şi nu 
aveam să facem nimic în problema Dodecanezului. După 
părerea mea, deşi insulele aveau o considerabilă 
importanţă strategică, păstrarea lor nu se compara, pe 
planul valorii militare, cu un rezultat favorabil al bătăliei din 
Italia. Toţi ofiţerii prezenţi la consfătuire şi-au exprimat 
deplinul acord cu concluziile mele, deşi ele reprezentau o 
mare deziluzie pentru comandanții din Orientul Mijlociu, 
fiind, totodată, o pilulă foarte amară pentru Churchill. Am 
adus aceste concluzii la cunoştinţa Comitetului Unificat al 
Şefilor de State-Majore, care a subscris la decizia mea. În 
scurt timp, inamicul a ocupat din nou insulele. 


Încă de la începutul debarcării în Sicilia ne revenise o 
nouă sarcină, aceea de a guverna populaţia unui teritoriu 
ocupat. Ofiţeri cu o pregătire specială în materie de 
"probleme cetăţeneşti” - unii americani, alţii britanici - 
însoțeau forţele de asalt şi înaintau pas la pas cu acestea, 
pentru a prelua din mâinile trupelor combatante misiunea 
de mare răspundere de a cârmui populaţia civilă. 

Contingentul american îşi făcuse ucenicia la şcoala din 
Charlottesville (statul Virginia). Ulterior, grupuri de ofiţeri - 
atât britanici, cât şi americani - din cadrul guvernământului 
militar şi-au continuat pregătirea în Africa de Nord. Ei lucrau 
sub controlul unei secţii speciale a cartierului meu general. 

Sănătatea publică, administraţia, igiena publică, 
agricultura, industria, transporturile şi o sută de alte 
activităţi fireşti ale colectivităţilor umane se aflau sub 
supravegherea şi îndrumarea acestor ofiţeri. Sarcina lor era 
dificilă, dar extrem de importantă, nu numai pe plan 
umanitar, ci şi pentru succesul armatelor noastre. Orice 
comandament are nevoie de linişte şi ordine în spatele 
frontului, altfel trebuie să repartizeze o parte din unităţi 
pentru a proteja reţelele de transmisiuni şi comunicaţii, a 
păzi depozitele şi convoaiele şi a reprima activitatea 
subversivă. 

Era o îndatorire nouă pentru noi şi, în ciuda unor greşeli 
inevitabile, ea a fost îndeplinită admirabil, dându-ne prilejul 
să câştigăm experienţă şi să învăţăm lecţii în vederea 
misiunilor şi mai grele din acelaşi domeniu care ne aşteptau 
în Italia şi Germania. 


CERCETARE PRINTRE RUINE 

“Pe teritorul Germaniei. s-a aşternut un covor de 
pustire și jale: podurile erau rupie, oraşele in 
ruine. + ip 37) 

O patrula de infanterie traversează localitatea 
Zweibrücken. 


TIHNA DIN AJUNUL LUPTEI 


«În timp ce număram orele, parcurpind incoace y incolo 
cavermele Gibraltarului, sute de nave aliate, in convoaie 
de mare şi mică viteză, străbăteau Atlanticul de nord... 
(p. 154) 

Un convoi escortat de nave militare americane se 
apropie de Africa de Nord. 


CUCERITORI ÎN ŞIR INDIAN 
«Inaintind de la Palermo spre est... singurul drum dis- 
ponibil era de gen «raft», o biată nișă in fleză, intreruptă 
de numeroase poduri şi podețe, pe care inamicul, retri- 
gindu-se prin luptă, le distrugea sistematio (p. 252) 


Intanteriști inaintind de-a lungul falezei siciliene. 


LICHIDAREA UNUI SNAIPER 


sOrtaţul american instruit posedă calisti aproape tär 
pereche. Datorită spiritului de iniplativ şi inventivitatii 
tale, precum i facultăţi de a se adapta ba condi noi și 
îmgeniortăți cu care se descurcă în imprejurini 
gtele..4 (p. 569) 

În Normandia, tunul antitanc joacă un rol nou. 


BOMBARDIERELE FAC PRĂPĂD 

În Italia, eatacurile frontale impotriva dispozitivului 
german din inima munților progresau incet și erau 
extrem de costisitoare» (p. 295-296). 

încă de la începutul bombardamentului, trim- 
bele de fum tavăluie Monte Cassino. 


NOROIUL — ALIATUL AXEI 

«Un ostaş a spus intr-un rind sVremea este totdeauna 
neut. Nimic mai puțin adevărat!» (p. 330). În Tunisia, 
în Italia și pe continentul curopean, noroiul a reprezen- 
tat o barieră greu de trecut, in calea inaintäri aliaților, 


Pina și Jeep-ul cădea victima noroiului din Italia. 

ÎN SPATELE DUNEI — EUROPA 
"Veși pătrunde pe continentul european și... veţi executa 
operații avind drept scop să ajungeţi pind în inima Ger- 
mame și să-i distrugeti forțele armate (p. 312), 

Trupele de asalt ajung pe plajele Normandiei în 
ziua Z. 

CARGOURI FOLOSITE LA DEBARCARE 


»..trebuia să concentrăm in zona de debarcare rezerve 
de trupe, muniții și provizii care să ne permită, după 
scurgerea unui interval corespunzător, să inițiem 
oiensive în adincime... (p. 324) 

Nave, trupe; camioane, materiale aglomerează 
plajele franceze. 


PUSTIETATEA CÎMPULUI DE LUPTĂ 


..„precumpănește un sentiment de singurătate... mai 
fiecare individ cade pradă spaimei și panicii, la gindul 
că e destul să se miște sau să se facă văzut, pentru ca 
moartea să-l secere intr-o clipită (p. 420) 


Tunurile germane de 88 mm trag în trupele aliate 
aeropurtate, lingă Arnhem. 


IZOLAŢI, APOI ANIHILAȚI 

+...luptele de anihilare nu sint posibile decit impotriva 
unei grupări izolate din intreaga forță a inamicului, 
Distrugind podurile, căile ferate, şoselele şi canalele, 
aviația tinde să izoleze trupele atacate...» (p. 431) 
Depoul de cale ferată din Ulm, după raidul din 
decembrie 1944. 


PĂRTAȘI LA VICTORIE 

“Ruşii sint generi. Le place să invite oaspeti yi să facă 
daruri... În ochii mei, rusul obisnuit are o promuntară 
asemanare cu așa-numitul american miilocau (p. 588) 


Apusul și Răsăritul în sărbătoare, la Torgau- 


DIRECȚIA SPRE CASĂ, CU DUBLĂ ÎN- 
GĂRCĂTURĂ 
Planul prevedea: +...un om va trebui să doarmă ziua, 
pentru ca altul să-i poată folosi cușeta în timpul nopții.. 
Niciodată nu mi-a aiuns la ureche o plingere a vreunuia 
dintre ei...» (p. 539—540). 

Pachebotul Queen Elizabeti» aduce ostașii 
americani acasă. 


A SUPRAVIEȚUIT BOMBELOR ȘI LUIH 
Dar nici un edificiu, oricit de sfint, nu va sup 
inä și ruinele rămase de pe 
bombardării Gernianiei nu ne-au mai adresat, f 


din Köln se înalță printre ruine. 


Capitolul al XI-lea 
Conferinţa de la Cairo 


În timp ce luptele din vara şi toamna anului 1943 erau în 
toi, ni s-a dat de ştire că preşedintele Roosevelt şi primul 
ministru Churchill, împreună cu suitele lor de colaboratori, 
se pregăteau pentru o nouă întâlnire, de data aceasta lângă 
Cairo. Pe atunci, Egiptul nu se afla în limitele teatrului 
nostru de operaţii militare, dar, în afară de misiunea de a 
ne ocupa de securitatea participanţilor în cursul trecerii lor 
prin zona de care răspundeam, ni s-a ordonat să asigurăm 
sedii protejate împotriva tuturor riscurilor pentru şedinţele 
preliminare şi pentru cazarea diferitelor persoane. Ca de 
obicei, o puzderie de agenţi ai serviciului secret au împânzit 
fiecare localitate unde preşedintele urma să se oprească, 
fie şi pentru scurtă vreme, împreună cu membrii statului 
meu major, ei au început să desfăşoare activitatea de 
"cercetare”, având drept scop să garanteze securitatea lui 
Roosevelt, dar ducând, totodată, în mod inevitabil la 
anunţarea cu surle şi trâmbiţe a sosirii sale. 

Secretul care învăluia planurile legate de conferinţă a 
fost deconspirat, după cât se pare, fie la Washington, fie la 
Londra, şi guvernele noastre erau foarte îngrijorate de 
imensul număr de comentarii apărute în presa mondială, 
printre care câteva detalii jenant de exacte publicate de 
ziarele din Cairo. Chiar şi după ce preşedintele Statelor 
Unite şi primul ministru al Marii Britanii au pornit la drum, 
Washingtonul şi Londra ne-au propus o radicală modificare 
a programului. Departamentul de Război ne-a sugerat ca 
locul conferinţei să fie mutat în Malta sau, dacă era posibil, 
chiar la Khartoum. Povara răspunderii ce ne revenea de a 
garanta securitatea lui Roosevelt şi Churchill creştea 
considerabil la gândul că orice adept fanatic al nazismului 
era la curent cu toate mişcările lor. După matură chibzuinţă 


însă am recomandat stăruitor preşedintelui să nu modifice 
cu nimic planul iniţial. Consideram că, dacă nu eram în 
stare să punem la adăpost de orice pericol pe participanţii 
la conferinţă după ce luasem toate măsurile imaginabile de 
asigurare - inclusiv îngrădirea unor perimetre cu garduri de 
sârmă ghimpată, păzite de numeroase santinele, precum şi 
amplasarea unor baterii de artilerie antiaeriană -, atunci nu 
am fi izbutit decât să sporim riscurile mutându-ne brusc în 
altă parte, unde pregătirile nu mai puteau fi la fel de 
minuţioase. Pentru o escală-surpriză de o zi sau două ne-ar 
fi convenit aproape orice loc, dar securitatea unei 
conferinţe care urma să dureze câteva săptămâni putea fi 
asigurată numai prin pregătirile cele mai serioase. 

Sosind în bazinul mediteranean înaintea lui Roosevelt, 
Churchill a avut o întrevedere cu mine în Malta, unde am 
purtat o lungă convorbire. După multe dezbateri, primul 
ministru s-a declarat de acord cu mine că era mai cuminte 
să respectăm planul iniţial al conferinţei şi a trimis 
preşedintelui o radiogramă în acest sens. 

Churchill era însoţit de statul său major militar, ceea ce 
mi-a dat prilejul să-mi petrec toată ziua revăzând o serie de 
teme importante atât pentru operaţiile în curs, cât şi pentru 
cele viitoare. 

Ca de obicei, Churchill spunea lucruri interesante şi 
spirituale. Nu am mai avut niciodată de-a face cu cineva 
capabil să întreţină o atmosferă atât de însufleţită printre 
comeseni. Comentariile sale pe marginea evenimentelor şi 
a personalităţilor erau incisive şi sarcastice, adesea extrem 
de amuzante. Aştepta cu mult entuziasm întâlnirea cu 
preşedintele Roosevelt, la care, după spusele lui, găsea 
totdeauna sursele de inspiraţie pentru a aborda problemele 
războiului şi ale păcii ce avea să urmeze. Primul ministru a 
zăbovit îndelung asupra unuia dintre subiectele lui favorite - 
importanţa unui atac împotriva Germaniei prin "pântecele 
moale” al Europei şi deci necesitatea de a menţine ritmul 
ofensivei noastre în Italia şi de a-i lărgi cadrul, cuprinzând o 
mare parte din litoralul septentrional al Mediteranei. În 


bazinul acesteia, el vedea mereu posibilităţi uriaşe şi 
hotărâtoare, pe când planul unei debarcări peste Canalul 
Mânecii îl lăsa rece. Cât de frecvent l-am auzit spunând în 
legătură cu perspectivele operaţiei „,Overlord”: 

— Trebuie să avem grijă ca nu cumva sângele tinerilor 
americani şi englezi să înroşească fluxul mării, iar trupurile 
lor să acopere ţărmul. 

Nu mă puteam debarasa de sentimentul că opiniile lui 
Churchill erau influențate inconştient de două considerente 
care ieşeau din cadrul imediat al problemei militare. Nu mă 
bizuiam pe nimic concret pentru a-mi justifica acel 
sentiment, ştiu doar că nu eram singurul care se întreba din 
când în când ce pondere prezentau pentru el cele două 
considerente. Era vorba, în primul rând, de preocuparea sa, 
în calitate de lider politic, pentru viitorul Balcanilor. Aveam 
toată înţelegerea pentru această preocupare, dar ca ostaş 
mă feream ca de foc de asemenea criterii în orientarea 
propriei mele atitudini. În al doilea rând, exista la Churchill 
un fel de impuls lăuntric de a reabilita concepţiile sale 
strategice din primul război mondial, când fusese 
principalul promotor al campaniei din peninsula Gallipolis’. 
Mulţi specialişti erau de acord că debarcarea de acolo 
eşuase mai mult din cauza erorilor de execuţie decât dintr- 
un calcul greşit al posibilităţilor sale. Uneori aveam 
impresia că primul ministru ţinea morţiş să profite de cel 
de-al doilea război mondial pentru ca acest punct de vedere 
să fie acceptat de toată lumea. 

În străvechiul palat al cavalerilor de Malta, Churchill ne-a 
decorat, pe Alexander şi pe mine, cu o medalie specială pe 
care ne-o trimisese regele Angliei şi din care nu aveau să se 
mai toarne altele la fel. Lucrurile s-au petrecut fără nici o 
ceremonie, ceea ce l-a determinat pe unul dintre oaspeţi să 
remarce că un astfel de eveniment în acelaşi palat cu patru 


sg La 25 aprilie şi 6—8 august 1915, trupe australiene şi neozeelandeze au debarcat în peninsula 
Gallipoli, la vestul strîmtorii Dardanele, în tentativa de a scoate Turcia din război şi de a asigura 
comunicațiile maritime cu Rusia. Pregătită defectuos şi executată lamentabil, operaţia s-a soldat cu un 
grav eşec, înregistrind pierderea a 252 000 de ofiţeri şi soldaţi ; aliaţii au trebuit să se retragă, 
evacuîndu-şi ultimele contingente la 6—8 ianuarie 1916. Socotit unul dintre principalii vinovaţi, 
Winston Churchill a trebuit să-şi d*a demisia din postul de prim lord al Amiralității. — Nota trad 


sute de ani mai înainte ar fi oferit garnizoanei din insulă 
ocazia să petreacă zile de-a rândul în turniruri, alaiuri 
sărbătoreşti şi alte îndeletniciri tumultuoase. 

La scurt timp după aceea am fost convocat în 
întâmpinarea lui Roosevelt, care sosea, pe calea mării, la 
Oran. Acolo l-am îmbarcat într-un avion şi l-am dus la o vilă 
de pe litoralul tunisian, care, printr-o coincidenţă, era 
cunoscută prin partea locului sub numele de "Casa albă”. 
La acea dată, preşedintele avea un aer sănătos, optimist şi 
plin de încredere. El a rămas o zi în plus pentru a vizita 
câmpurile de luptă din Tunisia şi, în timp ce le parcurgea, a 
făcut tot felul de ipoteze în jurul posibilităţii ca tot pe acele 
meleaguri să se fi desfăşurat bătăliile din antichitate, mai 
ales cea de la Zama%. După câte ştiam noi doi, istoricii nu 
identificaseră niciodată cu precizie locul respectiv, dar, 
ţinând seama de elefanții pe care îi utilizaseră cartaginezii, 
eram siguri că trebuia să se fi aflat într-o câmpie plată, şi 
nu în munţii unde se desfăşuraseră cele mai multe dintre 
luptele noastre. Gustul pentru istorie al preşedintelui şi 
frecventele sale referiri la evenimentele trecutului făceau şi 
mai atractive convorbirile cu el pe teme militare. Acelaşi 
lucru se putea spune despre George Patton şi Winston 
Churchill. 

În timp ce Roosevelt îşi lua prânzul împreună cu fata din 
Corpul auxiliar feminin care îi servea drept şofer, m-am 
îndepărtat puţin pentru a examina nişte tancuri incendiate. 
La înapoiere, el m-a întrebat: 

— lke, dacă în urmă cu un an ai fi vrut să pariezi că astăzi 
preşedintele Statelor Unite va prinzi la o margine de drum 
în Tunisia, pe cât te-ai fi încumetat să pui rămăşag? 

Plecând de la acest punct, gândul i s-a îndreptat spre 
extraordinarele evenimente ale anului care tocmai se 
încheia, spunându-mi, la început, cât de dezamăgit fusese 
că debarcarea în Africa avusese loc puţin după - în loc de 


83 Bătălia de la Zama a avut loc în anul 202 î.e.n. între romani, conduşi de Scipio Africanul, şi 
cartaginezi, în frunte cu Hanibal. soldîndu-se cu înfrîngerea acestora din urma, din rîndul cărora au 
murit 20 000, iar 10 000 au fost luați prizonieri. — Nota trad. 


puţin înainte de - alegerile din 1942. Mi-a vorbit despre 
Darlan, Boisson şi Giraud, apoi despre ltalia şi Mussolini, 
precum şi despre neliniştea pe care o resimţise în perioada 
contraofensivei inamice de la Kasserine. Mi-a relatat unele 
împrejurări când fusese în dezacord cu Churchill, dar a 
adăugat, grav şi aproape cu emoție: 

— Nimeni nu şi-ar putea dori un aliat mai bun şi mai dârz 
decât acest bătrân conservator. 

Roosevelt dădea impresia că se distra de minune, dar 
amintirile sale au fost întrerupte de un agent din serviciui 
secret, care s-a apropiat de el pentru a-i spune: 

— Domnule preşedinte, stăm aici de prea multă vreme. 
Ar trebui s-o pornim. 

— Ce noroc pe dumneata că nu ai, ca mine, atâţia şefi pe 
cap! - mi-a spus Roosevelt zâmbind. 

Serviciul secret adusese energice obiecţii împotriva 
prezenţei preşedintelui pe fostele câmpuri de luptă, dar eu 
cunoşteam atât de bine condiţiile locale, încât am 
considerat că excursia nu prezenta nici un pericol. Fiind 
vorba de o deplasare efectuată prin surprindere, despre 
care nimeni nu fusese prevenit, securitatea oaspetelui 
nostru, departe de a suferi vreo ştirbire, nu avea decât de 
câştigat. 

Pentru a oferi generalului Marshall şi amiralului King 
răgazul să mai scape puţin din chinga inevitabilelor 
restricţii ale oricărei călătorii împreună cu o suită 
prezidenţială, i-am invitat să stea în vilişoara mea din 
Cartagina. Amândoi şi-au exprimat fără rezerve plăcerea de 
a beneficia de o seară liniştită. Ambii mi s-au părut perfect 
sănătoşi şi într-o excelentă stare de spirit. Într-o discuţie 
înainte de cină, amiralul King a abordat subiectul viitorului 
comandament al operaţiei "Overlord”, spunându-mi că, în 
primele lor convorbiri, preşedintele Statelor Unite şi primul 
ministru al Marii Britanii conveniseră ca comanda supremă 
să fie încredinţată unui ofiţer englez, poate pentru că în 
Mediterana conducerea aparţinea deja unui american. 
Ulterior însă, când şi-a dat seama că efectivele americane 


în „„Overlord” vor precumpăni, până la urmă, asupra celor 
britanice, Roosevelt a ajuns la concluzia că opinia publică 
va reclama un comandant american. El l-a informat în acest 
sens pe Churchill, care a căzut de acord, deşi aceasta îl 
punea într-o situaţie cam jenantă faţă de Alan Brooke, 
căruia apucase să-i promită comanda. 

În acelaşi timp, preşedintele spusese primului ministru 
că, dat fiind acest aranjament, era logic ca în Mediterana 
comandamentul să revină englezilor, deoarece acolo urma 
ca trupele din Imperiul britanic să furnizeze grosul 
efectivelor de uscat şi navale. Pentru moment, Roosevelt 
era decis să numească pe Marshall la conducerea operaţiei 
"Overlord”, în ciuda stăruitoarei şi presantei opoziții a lui 
King şi a altora, care se temeau de consecinţele ieşirii 
generalului din Comitetul Unificat al Şefilor de State-Majore. 

În timpul expunerii făcute de amiral, generalul Marshall, 
cu un aer stânjenit, a păstrat cea mai deplină tăcere. 
Amiralul King a avut amabilitatea să adauge că, numai 
datorită faptului că eu eram cel desemnat să iau locul lui 
Marshall la Washington, putea să privească proiectul fără 
un sentiment de consternare Dar, după părerea lui, era o 
greşeală să schimbi între ei componenţii de bază ai unei 
echipe învingătoare şi avea de gând să mai prezinte o dată 
preşedintelui argumentele sale. 

În Malta, cu câteva zile mai înainte, Churchill îmi vorbise 
şi el de această problemă. Era însă prima oară când 
auzeam pe un american discutând despre comandamentul 
operaţiei "Overlord” altfel decât pe bază de zvonuri şi 
speculaţii. Cele relatate de amiralul King coincideau în cele 
mai mărunte detalii cu spusele primului ministru, aşa încât 
le-am considerat drept înştiinţarea cvasioficială că va trebui 
curând să părăsesc comandamentul teatrului de operaţii 
militare pentru a mă înapoia la Washington. 

În treacăt fie zis, deşi dezamăgit că "Overlord” nu va fi 
condus de Brooke, Churchill îmi vorbise cu o satisfacţie fără 
margini despre perspectiva numirii lui Marshall. 


— E hotărârea preşedintelui - mi-a declarat el. - Noi, 
englezii, vă vom accepta bucuroşi fie pe dumneavoastră, fie 
pe Marshall. Numirea lui - a continuat primul ministru - 
constituie o garanţie că guvernul american va investi toate 
resursele sale în această acţiune. 

Apoi s-a grăbit să adauge că Washingtonul "a procedat 
totdeauna aşa”, dar acum, ţinând seama de personalitatea 
viitorului comandant suprem, o va face cu şi mai mare 
intensitate. Atent, ca de obicei, să nu jignească amorul 
propriu al cuiva, Churchill m-a asigurat că era încântat de 
rezultatele obţinute până acum în Mediterana, dar şi-a 
exprimat convingerea că voi înţelege cât de chibzuită era 
măsura de a trece conducerea acestui teatru de război în 
mâinile unui englez, de vreme ce un american va comanda 
operaţia principală peste Canalul Mânecii. 

În dimineaţa care a urmat convorbirii mele cu amiralul 
King, preşedintele Roosevelt mi-a pomenit pe scurt despre 
viitorul comandament al operaţiei "Overlord” şi, până la 
urmă, am reuşit să înţeleg că această problemă prezenta 
un imens interes pentru oficialităţile şi opinia publică din 
ţară. Preşedintele nu a făcut nici o aluzie la decizia sa 
finală, mărginindu-se să-mi spună că se îngrozea la gândul 
că nu-l va mai avea pe Marshall la Washington. 

— Dumneata şi cu mine ştim cum îl chema pe şeful 
Marelui Stat-Major în războiul de secesiune, dar, cu 
excepţia militarilor de carieră, puţini americani cunosc 
numele lui. Numai că este primejdios să faci schimbări într- 
o echipă învingătoare, a adăugat el, ca şi cum ar fi gândit 
cu glas tare. 

M-am mulţumit să-i declar că mă voi strădui să fac tot ce 
pot în funcţia în care guvernul va găsi de cuviinţă să mă 
folosească. 

În ziua următoare, Roosevelt şi suita sa au plecat la 
Cairo, lăsându-mi dispoziţia să viu şi eu acolo peste două, 
trei zile, pentru a participa la conferinţă. Insoţit de 
principalii mei colaboratori, cu excepţia lui Alexander, care 
era bolnav, am pornit spre capitala Egiptului, pentru a ne 


expune părerea cu privire la forţele noastre în bazinul 
mediteranean. 

Astfel de călătorii îmi dădeau posibilitatea să ofer o 
vacanţă celor care alcătuiau personalul meu auxiliar. In 
mod normal, acestor oameni nu le rămânea aproape nimic 
de făcut în absenţa mea de la Marele Cartier General, aşa 
că invitam cu mine cât de mulţi încăpeau în avion. Drept 
urmare, vestea unui voiaj spre o destinaţie îndepărtată era 
primită totdeauna cu multă satisfacţie, deoarece însemna 
că patru până la şase dintre ei vor petrece un mic concediu, 
vizitând locuri exotice şi văzând privelişti interesante. 
Ofiţeri, soldaţi şi membre ale Corpului auxiliar feminin au 
profitat de câteva ocazii bine meritate, care altfel nu li s-ar 
fi ivit niciodată. 

În măsura în care se puteau înregistra divergențe de 
opinii în materie de strategie între britanici şi americani la 
Conferinţa de la Cairo, eu şi colaboratorii mei am constatat 
că englezii se pronunţau şi acum în favoarea campaniei din 
Mediterana, pe care voiau s-o continue viguros, cu toate 
forţele disponibile, chiar dacă aceasta ar fi dus la o nouă 
întârziere în declanşarea operaţiei "Overlord”. Americanii, 
dimpotrivă, refuzau să accepte cea mai mică sustragere din 
efectivele destinate ofensivei care urma să se desfăşoare la 
începutul verii următoare dincolo de Canalul Mânecii. 
Reprezentanţii Statelor Unite insistau ca toate proiectele în 
legătură cu bazinul mediteranean să fie examinate exclusiv 
prin prisma eventualului folos pe care ele le-ar fi putut 
aduce debarcării în Franţa. Pe de altă parte, englezii erau 
de părere că o concentrare maximă pe frontul italian avea 
şanse să ducă la un succes neaşteptat, care ar fi făcut din 
"Overlord” fie ceva inutil, fie o simplă acţiune de curăţire. 

Churchill şi unii dintre consilierii săi militari priveau încă 
planul de debarcare în Franţa cu suspiciuni abia voalate. 
Din atitudinea lor reieşea că, pentru a evita gravele riscuri 
suplimentare pe care le implica o nouă operaţie de desant 
maritim, era suficient să investim în bazinul mediteranean 
toate resursele noastre terestre, aeriene şi navale. Cu alte 


cuvinte, lăsau britanicii să se înţeleagă, depunând eforturi 
sporite pe frontul din Italia, debarcând în Iugoslavia, 
ocupând Creta, insulele Dodecanezului şi Grecia, am fi dat 
o grea lovitură Germaniei, fără a mai înfrunta primejdiile 
inerente unui atac de mare anvergură în Europa de nord- 
vest. Propriul meu stat-major - inclusiv ofiţerii englezi din 
cadrul său - continua însă, ca şi mine, să adere la punctul 
de vedere stabilit cu un an şi jumătate mai înainte, şi 
anume că numai o operaţie efectuată peste Canalul Mânecii 
putea să concentreze toate forţele noastre şi să 
dobândească rezultate hotărâtoare. 

Debarcarea în Normandia înfăptuindu-se ulterior cu 
succes, fără pierderi excesiv de mari, este lesne ca astăzi 
să treci cu vederea foarte autenticele riscuri şi pericole pe 
care le prezenta planul operaţiei. Dacă am fi suferit o 
înfrângere zdrobitoare în Franţa, cei ce critică actualmente 
rezervele unora faţă de “Overlord” ar condamna la fel de 
necruţător pe cei ce au stăruit în favoarea debarcării. 
Adversarii acesteia se temeau de o reeditare a războiului 
de tranşee din 1914-1918. Pentru britanici, amintirea 
luptelor de lângă Passchendaele şi de pe creasta Vimy” era 
încă vie şi dureroasă. Nimeni dintre noi nu dorea ca 
asemenea experienţe să se repete. În plus, raidul de la 
Dieppe din vara anului 1942 nu făgăduia deloc o debarcare 
uşoară pe ţărmul francez. Efectuat de o puternică formaţie 
canadiană, raidul se soldase cu un ridicat procent de 
pierderi". De pe urma lui am tras o serie de învăţăminte 
care mai târziu ne-au prins bine, dar preţul plătit de 
canadieni încă ne mai stătea pe suflet. 

Sensibilizaţi de asemenea experienţe ale trecutului, unii - 
printre care şi câţiva americani - s-au lăsat tentaţi de ideea 
că era mai înţelept să evităm riscurile unei traversări a 


90 britanicii şi francezii au declanşat o ofensivă care a durat pînă la 10 noiembrie. Aliaţii au reuşit să 
înainteze numai 5 mile, englezii pierzînd aproximativ 300 000 de oameni, francezii — 8 258, iar 
germanii — 260 000. — Nota trad. 


91 La 29 august 1942, 5 000 de ofiţeri şi soldaţi, în majoritate canadieni, dar şi cu participare britanică, 


au întreprins un raid împotriva portului francez Dieppe, ocupat de nazişti. După o luptă scurtă şi 
sîngeroasă, atacatorii au pierdut 3 350 de morţi şi răniţi, 28 de tancuri şi cîteva nave de desant, 
supraviețuitorii fiind nevoiţi să s«* rf'trnpă In p-nM. — Kvic irotL 


Canalului Mânecii, intensificând în schimb, până la limita 
capacităţilor aliate, campania în Italia şi în restul bazinului 
mediteranean. 

Adaug, totuşi, că nu l-am auzit niciodată pe Churchill 
cerând sau propunând să renunţăm cu desăvârşire la 
"Overlord”. După câte îmi puteam da seama, el era convins 
că, odată şi odată, într-un viitor imprecis, aliaţii vor 
întreprinde expediţia peste Canalul Mânecii. In acelaşi timp 
însă aprecia că trebuia să atacăm energic pe alte fronturi, 
până în ziua când inamicul va fi silit să-şi retragă 
majoritatea trupelor din Europa de nord-vest, permiţându- 
ne să debarcăm acolo uşor şi fără riscuri. 

In numele Marelui Cartier General Aliat am expus la 
Conferinţa de la Cairo un alt punct de vedere, şi anume că, 
aşa cum stipulau ordinele primite de noi, ţelurile imediate 
ale campaniei din Italia fuseseră atinse odată cu capturarea 
aerodromurilor de lângă Foggia şi cu intrarea în Napoli, port 
care satisfăcea necesităţile noastre de asigurare tehnico- 
materială. Eram de acord că armatele aliate din Mediterana 
ar fi adus cel mai substanţial ajutor cu putinţă viitoarei 
ofensive din nord-vestul Europei dacă ar fi putut ajunge 
repede până în valea Padului, unde să-şi concentreze 
forţele pentru a ameninţa inamicul cu pătrunderea noastră 
în Franţa pe drumurile de munte ale Rivierei. Tot de acolo 
mai aveam posibilitatea să înaintăm spre nord-est, în 
direcţia Triest şi defileul Ljubljana, până în Austria, fiind, 
totodată, în stare să lansăm, pe căile maritime cele mai 
scurte, operaţii de desant maritim în sudul Franţei sau pe 
ţărmul Mării Adriatice. După părerea noastră însă, nu am fi 
fost în stare să înaintăm până în valea Padului în cursul 
iernii 1943-1944 decât cu condiţia să oprim imediat 
dislocarea în Anglia a trupelor noastre din bazinul 
mediteranean, unde să concentrăm la maximum forţele 
aliate. Numai cu efectivele pe care le aveam pe atunci în 
vedere nu consideram că vom reuşi să ajungem în valea 
Padului înainte ca sezonul de vară să permită din nou 
efectuarea de operaţii terestre, aeriene şi navale. 


În concluzie, pe frontul din Mediterana era necesar să ne 
mulţumim cu un obiectiv mai modest, căci, pentru a 
asigura ocuparea văii Padului, ar fi trebuit să reținem de la 
plecarea în Anglia trupe atât de numeroase şi tehnică de 
luptă de o importanţă atât de vitală, încât operaţia 
"Overlord” nu ar mai fi putut fi întreprinsă în primăvara 
anului 1944. 

Recomandarea pe care am făcut-o Conferinţei de la Cairo 
a fost, ca şi în alte dăţi, să nu angajăm nici o acţiune în 
Mediterana decât dacă ea reprezenta un sprijin direct 
pentru ”Overlord” şi să accelerăm cât mai mult regruparea 
forţelor noastre în Anglia, potrivit planului. Fireşte, în 
bazinul mediteranean trebuia să reținem efective suficiente 
pentru a păstra ceea ce cucerisem şi a sili pe nazişti să-şi 
imobilizeze în zonă un număr considerabil de soldaţi. 

Acesta a fost programul adoptat de Conferinţa de la 
Cairo, aşa că transportul de trupe şi tehnică de luptă spre 
Marea Britanie a continuat fără întrerupere. Totuşi, ni s-a 
atras atenţia asupra valorii psihologice pe care urma să o 
aibă intrarea noastră în Roma, punct pe care Churchill l-a 
subliniat stăruitor. 

Din nou am avut prilejul să mă întreţin în particular cu 
preşedintele Roosevelt, care, în cursul unei asemenea 
întâlniri, m-a decorat, fără nici o ceremonie, cu Legiunea de 
Merit. Discuţiile sale se axau mai mult asupra problemelor 
postbelice decât ale celor privind operaţiile din viitorul 
apropiat. Mi-a înfăţişat opiniile sale în legătură cu ocuparea 
Germaniei după victorie şi a plecat urechea cu simpatie la 
teza mea că ocupaţia va trebui să devină sarcina unor 
organe civile de guvenământ, imediat ce exigenţele 
războiului o vor permite. Preşedintele a menţionat doar în 
treacăt situaţia politică internă a Statelor Unite, 
mărginindu-se să-mi spună că, oricit de mult îşi dorea să 
devină iar un simplu cetăţean, trebuia, pare-se, să 
candideze din nou la preşedinţie. 

Într-o seară, generalul Marshall m-a invitat pe mine şi pe 
alţi câţiva ofiţeri la cină. A fost o masă excelentă, tipic 


americană, cu curcan şi cu tot ce se mai serveşte de obicei 
împreună cu această pasăre. Pe când oaspeţii se pregăteau 
de plecare, unul dintre ei i-a spus generalului Marshall: 

— Vă mulţumesc din suflet pentru minunata cină de Ziua 
recunoştinţei”?. 

M-am uitat, uluit, de jur împrejurul meu: 

— lată ce-i în stare să facă războiul dintr-un om. Habar 
nu aveam că azi este Ziua recunoştinţei. 

O întâmplare agreabilă pe plan personal care s-a 
petrecut cu ocazia călătoriei la Cairo a fost ordinul primit 
din partea şefului Marelui Stat-Major de a-mi lua două zile 
de odihnă şi recreaţie. Am profitat de ele pentru a face o 
vizită în goană la Luxor, unde Egiptul antic înălţase cetatea 
Tebei, şi o plimbare de câteva ore la lerusalim şi Betleem. 
Era primul meu contact cu aceste părţi ale lumii şi, mai 
mult decât orice altceva în cursul războiului, viul interes cu 
care am contemplat vestigiile civilizaţiilor străvechi mi-a 
descătuşat fugitiv mintea de necontenitele preocupări în 
legătură cu problemele militare. 


sa Sărbătoare oficială în Statele Unite (ultima joi a lunii noiembrie), în amintirea primilor colonişti 
britanici care au traversat cu bine Oceanul Atlantic pentru a se stabili ; e teritoriul actualului stat 
Massachusetts. Curcanul este £? mîncare tradiţională în această zi, — Nota trad. 


Capitolul al XII-lea 


Italia 


De la Cairo, preşedintele Roosevelt şi suita sa de 
consilieri şi-au continuat drumul spre Teheran, în vreme ce 
eu m-am întors la teatrul meu de operaţii militare. Statul- 
major înaintat era tocmai în curs de mutare la Caserta, un 
orăşel lângă Napoli. Se punea la punct, într-un ritm 
accelerat, planul de a transfera tot acolo în întregime 
Marele Cartier General, schimbare pe care o consideram 
necesară, căci mă aducea mai aproape de linia frontului, în 
afară de aceasta, treburile noastre în Africa nu mai 
prezentau atâta importanţă, deoarece acum necesităţile de 
a recurge la porturile acestui continent se reduceau 
necontenit, pe măsură ce transporturile maritime plecate 
din Statele Unite şi Marea Britanie puteau ajunge direct în 
porturile italiene ocupate. Un alt obiectiv al mutării era de a 
permite concentrarea masivă a sistemelor de comandă şi 
asigurare tehnico-materială în apropiere de câmpul de 
luptă. În sfârşit, mutarea cartierului genera] se recomandă 
de fiecare dată când personalul său se "oploşeşte” aşa ca 
cel de la Alger, adică atunci când ofiţerii de stat-major se 
lasă prea absorbiți de avantajele unui trai dus la mare 
distanţă de trupele din linia întâi şi de adevăratele 
probleme ale războiului. 

O inspecţie făcută imediat de-a lungul întregului front mi- 
a dovedit încă o dată cât de întemeiată era previziunea 
noastră că operaţiile în Italia pe timpul iernii vor avea de 
înfruntat gigantice piedici şi dificultăţi, mai ales pentru că 
nu vor beneficia de sprijinul continuu cu foc al marelui 
nostru atu - o forţă aeriană covârşitor superioară celei 
inamice. Ştiam că, pentru a susţine moralul trupelor, vor fi 
necesare un control atent al tuturor acţiunilor de luptă şi 
eforturi neprecupeţite din partea comandanților. Evident, 


aveam intenţia să mă aflu prin apropiere, pentru a da o 
mină de ajutor la nevoie. 

O nouă piesă de tehnică militară pe care am început s-o 
primim pe atunci a fost un veritabil dar al zeilor. E vorba de 
aşa-numitul ”tankdozer”. Ori de câte ori se retrăgeau cu un 
pas înapoi, germanii luau măsuri pentru a arunca în aer 
toate podurile şi podeţele de pe traseul mizerabilelor şosele 
de ţară; în acelaşi fel era nimicit fiecare drum tăiat în 
povârnişurile abrupte ale munţilor. Pentru a le face cât de 
cât utilizabile, ne vedeam siliţi să  recurgem la 
omniprezentele buldozere. Aceste maşini trebuiau să 
lucreze în linia întâi, uneori chiar în faţa ei, astfel ca 
materialele de aprovizionare necesare să parvină trupelor, 
iar răniții să poată fi evacuaţi. 

Pentru a contracara această activitate, inamicul folosea 
cuiburi mascate de mitraliere şi alte arme de calibru mic, 
dar cu tragere lungă, care, de la adăpostul unei distanţe de 
peste 300 m, îşi concentrau focul asupra celor ce lucrau pe 
buldozere, adesea distrugând şi maşinile. Aflând despre 
această dificultate, cineva cu imaginaţie şi cu scaun la cap 
de pe frontul producţiei din Statele Unite a rezolvat 
problema, transformând pur şi simplu în buldozere o serie 
de tancuri de tip "Sherman”. Acestea erau invulnerabile la 
focul oricărei arme de infanterie şi nu puteau fi distruse 
decât cu proiectile antitanc sau mine de mare calibru. De 
atunci, formaţiile noastre de genişti de pe linia frontului au 
început să beneficieze de un grad de securitate atât de 
ridicat, încât oamenii simțeau un real imbold să solicite 
acest gen de activitate aventuroasă. Nimeni dintre noi nu a 
izbutit să identifice pe inventatorul "tankdozerului”, dar, 
dacă s-ar fi aflat în mijlocul nostru, l-am fi aclamat şi 
decorat cu toate medaliile pe care i le-am fi putut prinde pe 
piept. 

Un principiu de bază în efectuarea unei operaţii auxiliare 
sau de sprijin este că ea trebuie să coste cât mai puţin cu 
putinţă. Scopul fiind de a provoca o risipire a forţelor 
vrăjmaşe, acţiunea nu poate fi considerată ca reuşită decât 


atunci când afectează proporţional mai serios resursele 
inamicului decât pe ale noastre. E limpede însă că operaţia 
auxiliară trebuie să pună în pericol ceva de preţ pentru 
inamic şi că forţele noastre trebuie să fie destul de masive 
pentru a da consistenţă pericolului. Dacă nu se respectă 
aceste două condiţii, duşmanul îşi poate îngădui să nici nu 
ia în seamă întreaga operaţie. 

Câteva motive ne făceau să credem că în Italia naziştii 
vor reacţiona la ameninţarea pe care o reprezentau trupele 
noastre şi că vor rezista până la limita capacităţilor lor. 
"Complexul cuceritorului” aproape că îi silea să procedeze 
aşa, după cum îi determinase să trimită mai departe 
oameni şi muniții în Tunisia mult timp după ce nu le mai 
rămăsese nici o şansă de a restabili situaţia. La fel se 
întâmplase şi în Sicilia la o scară mai redusă. Roma avea, 
de asemenea, o imensă valoare psihologică, iar resursele 
industriale ale Italiei de nord prezentau o mare importanţă 
economică pentru germani. 

Deţinând supremaţia pe mare şi dispunând de Napoli ca 
punct terminus al căii de comunicaţii, nouă ne venea mult 
mai uşor să  întreprindem operaţii active în Italia 
meridională şi centrală decât inamicului, care era obligat 
să-şi aducă toate cele necesare pe ruta lungă, sinuoasă şi 
vulnerabilă care traversează Alpii. Problema care a început 
să se ridice în faţa noastră acum era aceea de a provoca 
lupta, dar cu prudenţă şi chibzuinţă, pentru a nu irosi inutil 
efective şi tehnică de luptă, care puteau fi folosite în cadrul 
operaţiei "Overlord”. Trebuia să ne călăuzim după un plan 
care să evite eşecurile, atacurile prea costisitoare şi 
cheltuielile excesive de materiale, continuând însă să 
stârnească nelinişte în tabăra inamică şi împiedicând-o să-şi 
reducă forţele din ltalia pentru a-şi întări dispozitivul în 
Europa de nord-vest. 

In cadrul campaniei de iarnă aveam de gând să 
declanşez ofensive de proporţii mici, minuţios planificate şi 
cu succes garantat în fiecare caz. Aşa ne cerea obiectivul 


stabilit şi necesitatea de a susţine moralul trupei în 
condiţiile inevitabil deprimante din munţii Italiei. 

Odată cu venirea toamnei, vremea se înrăutăţise 
considerabil. Soldaţii americani, plini de un sarcastic 
dezgust, făceau frecvente aluzii la "însorita Italie”. Având 
de furcă cu căi ferate distruse, poduri năruite şi numeroase 
tronsoane de drumuri aruncate în aer, înaintarea se efectua 
cu dificultate, chiar în lipsa unei împotriviri a inamicului. 
Ţinutul însuşi era ideal pentru apărare. Terenul era 
întretăiat de râuri, unele dintre ele încolăcindu-se în atâtea 
meandre, încât trebuia să le traversăm de câteva ori. 

Divizia 34, de pildă, a întâlnit de trei ori în drumul său 
râul Volturno. Într-o noapte, locţiitorul comandantului, 
generalul de brigadă B.F. Caffey, se înapoia de pe front într- 
un jeep al cărui şofer i-a declarat că nu pricepea nici în 
ruptul capului cum de o ţară putea să fie atât de "trăsnită”. 
Întrebat de Caffey de ce şi-a format această părere despre 
Italia, soldatul a dat o replică antologică: 

— Păi, în ţara asta aiurită, fiecare nenorocit de râu se 
cheamă Volturno. 

În defileurile muntoase, germanii au construit poziţii de 
apărare aproape inexpugnabile, punând ingeniozitatea 
americană la cele mai grele încercări. La scurt timp după 
cucerirea Muntelui Camino am fost dus într-un loc unde, 
pentru a ataca din flanc una dintre aceste fortărețe 
montane, un mic detaşament făcuse o remarcabilă 
demonstraţie de alpinism. Nu am înţeles niciodată cum de 
au fost în stare oamenii noştri, în ciuda echipamentului 
greu care le stânjenea mişcările, să se caţere cu ajutorul 
frânghiilor pe nişte stânci atât de abrupte şi de înalte. Cred 
că orice specialist în sporturi alpine ar fi cercetat cu inima 
îndoită locul respectiv înainte de a-l escalada. Cu toate 
acestea, detaşamentul a ajuns în vârf şi, dibuind unde era 
adăpostul comandantului de companie, a dat năvală şi l-a 
luat prizonier pe căpitan, care a bolborosit: 

— Cum de aţi ajuns aici? Pe stâncile astea e imposibil de 
urcat! 


Atât Armata 5 americană, cât şi Armata 8 britanică 
luptau în ţinuturi cu relief dificil, deşi în sectorul american 
terenul era mai muntos. Principalele probleme care i se 
puneau lui Montgomery în perioada sfârşitului de toamnă 
erau râurile, noroiul şi inamicul. Şi totuşi, ai noştri înaintau 
pe întregul front, încet, dar fără întrerupere. 

La 15 noiembrie 1943, Armata 5 era alcătuită din diviziile 
americane 3, 34 şi 45 infanterie, 82 aeropurtată și 1 
blindată, precum şi din diviziile 46 şi 56 infanterie britanice 
şi 7 blindată. Dar divizia 1 blindată nu-şi dislocase încă tot 
efectivul în Italia, iar diviziile 82 aeropurtată şi 7 blindată 
urmau să fie retrase curând de pe front pentru a fi 
transferate în Anglia. Armata 8 a lui Montgomery avea 6 
divizii: 5, 78 şi 1 - toate trei canadiene -, 8 indiană, 2 
neozeelandeză şi 1 aeropurtată. 

In toamnă am luat măsuri pentru a aduce din Africa pe 
câmpul de luptă italian corpul de armată francez de sub 
comanda generalului Juin. Pentru a dispune de efective 
sporite într-o campanie care, după părerea mea, avea să fie 
de mare ajutor viitoarei debarcări în nord-vestul Europei, 
am propus  Washingtonului întărirea  contingentului 
american cu două-trei divizii proaspete de îndată ce se va 
ivi vreo posibilitate. 

La 2 decembrie 1943, un incident extrem de regretabil şi 
de supărător a avut loc la Bari. Foloseam acest port pentru 
asigurarea tehnico-materială a Armatei 8 şi a puternicelor 
forţe aeriene pe care le concentram în Italia. Rada era 
veşnic înţesată de nave şi portul însuşi se situa neplăcut de 
aproape de câteva baze aeriene inamice de pe celălalt țărm 
al îngustei Mări Adriatice. 

In noaptea amintită, Bari a fost supus unui raid de 
bombardament care ne-a pricinuit cele mai mari pierderi 
suferite vreodată de pe urma unui singur atac aerian în tot 
cursul campaniilor aliate din Mediterana şi Europa. Inamicul 
ne-a scufundat 16 vase, unele dintre ele având la bord o 
încărcătură deosebit de prețioasă. Consecințele cele mai 
grave le-a avut lovirea unui tanc petrolier: ţâşnind din 


rezervoarele sparte, lichidul arzând a incendiat multe din 
navele din apropiere. In situaţia creată, o împrejurare 
specială ar fi putut avea cele mai nefaste repercusiuni. Unul 
dintre vasele cuprinse de flăcări transporta în cală o 
cantitate de iperită pe care eram siliţi s-o cărăm tot timpul 
cu noi, nefiind siguri dacă germanii aveau sau nu intenţia 
de a utiliza gazele toxice. Din fericire, vântul sufla dinspre 
țărm, aşa încât iperita, care se răspândea în văzduh, nu a 
făcut victime. Dacă însă vântul ar fi bătut în direcţie 
contrară, urmările ar fi fost catastrofale, mai ales că ne-ar fi 
venit extrem de greu să explicăm prezenţa gazului, chiar 
dacă îl fabricam şi îl transportam numai pentru a putea 
trece la represalii în eventualitatea unei iniţiative luate prin 
surprindere de inamic. 

Ca rezultat al acestei nefericite întâmplări, am înfiinţat un 
sistem mult mai perfecţionat de informare şi control pentru 
coordonarea apărării antiaeriene a forţelor de uscat, navale 
şi aeriene. A fost ultima lovitură serioasă înregistrată de 
trupele de sub comanda mea din partea aviaţiei inamice în 
bazinul mediteranean. 

Un incident legat de cele petrecute la Bari ilustrează în 
mod convingător faptul că războiul se duce mai curând pe 
tărâmul posibilului şi al estimărilor decât pe cel al 
certitudinilor. Nu e bine niciodată să fii prea sigur de viitor! 
In după-amiaza premergătoare atacului de la Bari, 
mareşalul aerului Sir Arthur Coningham, comandantul 
aviaţiei de sprijin a Armatei 8, a ţinut o conferinţă de presă. 
Forţele aeriene germane suferiseră o înfrângere 
zdrobitoare, fiind aproape eliminate din zona propriu-zisă a 
frontului, aşa încât Coningham ajunsese la concluzia că nu 
mai aveau capacitatea de a interveni în cursul campaniei. 
Ziariştilor care îl ascultau le-a declarat pe un ton categoric: 

— Voi lua drept o insultă şi un afront personal orice 
încercare făcută de "Luftwaffe” de a întreprinde vreo 
acţiune cât de cât importantă pe acest front. 

In dimineaţa următoare, Coningham nu mai ştia pe unde 
să scoată cămaşa, iar amicii săi din presă nu l-au lăsat cu 


nici un chip să uite arbitrara şi incompetenta declaraţie din 
ajun. 

In prima zi de Crăciun, ultima dată când am inspectat 
trupele noastre care luptau în Italia, linia frontului avea în 
mare traseul Ortona-Arielli-Orsogna-malul de est al râurilor 
Sangro, Peccia şi Gorigliano. Lunga şi sângeroasa bătălie 
pentru Muntele Cassino a început după plecarea mea de pe 
teatrul de operaţii militare. 

Soldatului de pe front nu-i pasă prea mult dacă înaltul 
Comandament trece o operaţie în rândul celor “secundare”, 
în cazul de faţă, calificativul nu diminua cu nimic 
dificultăţile de care se izbeau trupele noastre. Ploua cu 
găleata şi cursurile de apă se transformau în torente. 
Vremea se răcea zi de zi. Oamenii şi vehiculele se înfundau 
în noroi. Luptele continuau însă cu aceeaşi îndârjire. 
Poziţiile de apărare ale germanilor, săpate adesea direct în 
stâncă, ţineau sub foc toate căile de acces, şi fiecare metru 
de teren era cucerit numai cu preţul unor trudnice manevre 
pe povârnişurile muntoase şi numai după ce artileriştii sau 
geniştii noştri îi scoteau pe mitraliorii inamici din 
adăposturile lor. 

La începutul lui decembrie mi s-a adus la cunoştinţă că 
pe drumul de întoarcere în Statele Unite preşedintele 
Roosevelt va trece din nou prin zona noastră. Am plecat la 
Tunis pentru a-i ieşi în întâmpinare. Cu câteva ore înainte 
de sosirea lui am primit din partea generalului Marshall o 
radiogramă cam trunchiată, în care era vorba despre nişte 
detalii administrative legate de iminenta mea numire într- 
un alt post. Scriind mesajul, generalul Marshall îşi închipuise 
probabil că, pe baza informaţiilor sosite la statul-major, 
eram la curent cu toate amănuntele noii mele misiuni. 
Nefiind însă în posesia unor astfel de informaţii, nu am 
putut descifra exact semnificaţia radiogramei. Preşedintele 
a sosit pe la mijlocul după-amiezii și de cum s-a instalat în 
maşină, a lămurit misterul printr-o singură frază scurtă: 

— Ştii, lke, dumneata vei comanda operaţia "Overlord”. 


Trebuind să punem de îndată la punct detalii ale 
programului său din ziua următoare, nu am avut pe 
moment posibilitatea să mai vorbim despre noua mea 
misiune, aşa că nu am reuşit să-i spun decât: . 

— Domnule preşedinte, îmi dau seama că o asemenea 
numire v-a obligat să luaţi hotărâri dificile. Sper să nu vă 
dezamăgesc. 

Restul după-amiezii l-am petrecut organizând călătoria lui 
Roosevelt în Malta şi Sicilia. În Malta, preşedintele dorea să 
înmâneze lordului Gort şi, prin el, garnizoanei din insulă o 
Citaţie prezidenţială pentru brava luptă de apărare purtată 
în 1941 şi 1942. În Sicilia voia să inspecteze un aerodrom 
american şi să-l decoreze personal pe generalul Clark. 
Ambele dorinţe i-au fost împlinite, dar, din cauza unor 
defecţiuni mecanice ale avionului său, nu şi-a putut 
continua drumul spre Statele Unite în aceeaşi zi, aşa cum 
prevedea programul. Cei de la serviciul secret erau enervaţi 
şi plini de teamă, dar Roosevelt mi-a mărturisit că se 
decisese în orice caz să petreacă încă o noapte la Cartagina 
şi că, dacă nu s-ar fi ivit un motiv temeinic de întârziere, ar 
fi născocit el un pretext. Mi-am exprimat mirarea, deoarece 
îmi închipuiam că nimeni nu ar fi cutezat să pună în discuţie 
dreptul preşedintelui Statelor Unite de a stabili amănuntele 
propriei sale călătorii. El mi-a răspuns apăsând pe fiecare 
cuvânt: 

— Se cunoaşte că n-ai avut ocazia să te cerţi cu cei de la 
serviciul secret! 

În timpul vizitei, Roosevelt a abordat în câteva rânduri 
probleme legate de iminentul meu transfer la Londra. Mi-a 
spus că, având deplinul acord al generalului Marshall, mă 
numise comandant al "Overlord”-ului, deoarece aprecia că 
factorul timp nu mai îngăduia nici o întârziere în ocuparea 
postului respectiv. Mi-a mai spus că la început se gândise 
să încredinţeze generalului Marshall această misiune, pe 
considerentul că era indicat ca ofiţerii superiori să facă 
rotaţie între activitatea şi onorurile statului-major şi cele ale 
comandamentului de campanie. După matură chibzuinţă 


însă ajunsese la concluzia că nu se putea lipsi de Marshall 
la Washington, mai ales pentru funcţia sa din cadrul 
Comitetului Unificat al Şefilor de State-Majore. 

Roosevelt a subliniat că tocmai prestigioasa prezenţă a 
lui Marshall în sânul Comitetului i-a inspirat dintotdeauna 
un puternic sentiment de încredere în deciziile adoptate de 
acest organism. A mai adăugat apoi că, deşi englezii l-ar fi 
acceptat cu plăcere pe Marshall la conducerea "Overlord”- 
ului, toţi colaboratorii preşedintelui se declarau satisfăcuţi 
de hotărârea pe care o luase. 

Pe Roosevelt îl preocupau în mod deosebit două 
probleme care mie nu mi se păreau chiar atât de 
importante, dar cărora el şi Harry Hopkins le atribuiau o 
semnificaţie specială. Prima privea momentul când se va 
anunţa numirea mea; până la urmă, s-a stabilit că 
preşedintele o va face la Washington, până atunci ea 
rămânând strict secretă. A doua problemă se referea la 
titlul pe care aveam să-l port în calitate de conducător al 
operaţiei ”"Overlord”. Roosevelt a adus de câteva ori în 
discuţie termenul “suprem”, dar deocamdată nu s-a 
pronunţat definitiv, mulţumindu-se să arate că va trebui să 
inventeze un titlu care să scoată în relief importanţa 
acordată de aliaţi acţiunii ce se pregătea. 

La câteva zile după plecarea sa am primit din partea 
generalului Marshall o foaie de hârtie care a rămas şi astăzi 
pentru mine una dintre cele mai dragi amintiri din cel de-al 
doilea război mondial. 


Din partea preşedintelui către mareşalul Stalin. 
S-a adoptat hotărârea ca generalul Eisenhower să fie 
numit în funcţia de comandant al operației “Overlord”. 
Roosevelt 
Cairo, 7 dec. 43 
Dragă Eisenhower, m-am gândit că ti-ar face plăcere să 
păstrezi rândurile de mai sus spre aducere aminte. Le-am 
scris eu, în mare grabă, la încheierea şedinţei finale de ieri 
şi preşedintele le-a semnat imediat. 
GI. M. 


Pentru mine, valoarea reală a acestei însemnări 
neoficiale rezidă în postscriptumul lui Marshall. Incă din 
toamna anului 1943 circulau bârfeli mincinoase şi 
răuvoitoare potrivit cărora între el şi mine izbucnise un 
conflict personal pe tema funcţiei de comandant al 
operaţiei "Overlord”. Mulţi prieteni de-ai mei ştiau că aş fi 
preferat să rămân undeva pe teatrul de acţiuni militare 
decât să mă întorc la munca de birou de la Washington. Dar 
nici eu, nici generalul Marshall nu ne-am pretat vreodată la 
manevre de culise pentru a ocupa un post, fie în perioada 
de pace, fie în anii războiului. Niciodată nu mi-am 
manifestat în prezenţa cuiva preferința pentru o funcţie 
anume şi ştiu că nici Marshall nu a făcut una ca asta. De 
fapt, sub raport personal, aş fi dorit mai mult ca orice să 
rămân comandantul forțelor aliate din bazinul 
mediteranean. 

Solicitudinea cu care Marshall mi-a trimis scrisoarea de la 
Cairo, ştiind bine cât de mult o voi preţui, nu era nicidecum 
gestul unui adversar iritat de înfrângerea suferită în cursa 
pentru “slujbă”. Deşi cu el nu am abordat niciodată 
chestiunea în mod direct, am intuit de la bun început că 
cuvântul lui atârnase în balanţă mai greu decât al oricărei 
alte persoane în problema numirii mele la conducerea 
"Overlord”-ului. Încă de la prima noastră întâlnire, la 
începutul războiului, nu am simţit pentru el decât lealitate 
şi un respect fără margini. Dealtfel, comunicasem 
preşedintelui Roosevelt convingerea mea că nimeni nu 
putea dirija operaţia "Overlord” cu mai mari perspective de 
succes decât Marshall. Eram sigur pe atunci - aşa cum sunt 
sigur şi acum - că pe câmpul de luptă ar fi dovedit aceleaşi 
calităţi excepţionale ca şi în complexele sarcini pe care le 
avea de îndeplinit la Washington. 


Campania în Italia 
Septembrie - decembrie 1943 
Săgeţile albe indică forţe americane. 


Săgeţile punctate indică forţele britanice 

Bineînţeles, îmi dădeam seama de aprecierea şi 
încrederea ce mi se arătau prin alegerea mea în această 
dificilă funcţie şi le preţuiam aşa cum se cuvenea. Totuşi, în 
vreme de război, un comandant militar care este mutat 
dintr-o muncă într-alta cade totdeauna pradă unei stări de 
oarecare deprimare. Prin însăşi natura activităţii sale, el şi-a 
creat strânse legături cu prietenii şi colaboratorii apropiaţi 
şi s-a familiarizat cu nenumărate probleme complicate, 
astfel că resimte un fel de şoc traumatic la gândul că va 
trebui să ia treaba de la capăt, punând pe picioare 
organismele de lucru, alcătuind statele-majore şi elaborând 
planurile necesare pentru declanşarea unei noi operaţii. 
Colac peste pupăză, în plină campanie activă, eu şi cei pe 
care îi luam cu mine abandonam pe o perioadă de câteva 
luni arena crâncenelor înfruntări nemijlocite pentru a trece 
la o muncă de studiu, cercetare şi planificare. 

Sistemul de organizare a comandamentului care fiinţa în 
bazinul mediteranean la sfârşitul anului 1943 era rezultatul 
unui proces evolutiv, al cărui debut trebuia căutat cu mult 
în urmă, în vremea febrilelor zile de la Londra din vara şi 
toamna lui 1942. 

În noiembrie 1942, aliaţii debarcaseră în Africa cu o serie 
de idei preconcepute despre zonele în care aveau să fie 
folosite trupele britanice şi americane. Comandamentul 
fusese structurat în aşa fel, încât să se potrivească 
condiţiilor prevăzute. În clipa când am constatat că 
cerinţele militare se deosebeau radical de cele la care ne 
aşteptam, a trebuit să purcedem la reorganizarea 
comandamentului şi a  statului-major. Se  desprindea 
limpede concluzia că în viitoarea operaţie trebuia să ne 
ferim de situaţii necesitând o revizuire fundamentală a 
structurii comandamentului în toiul luptelor şi să adoptăm o 
formulă care, având o bază trainică şi flexibilă, putea face 
faţă oricărei eventualităţi probabile. 

Experienţa noastră în Mediterana a confirmat adevărul că 
unitatea, coordonarea şi conlucrarea sunt cheile succesului. 
Războiul se desfăşoară în cele trei elemente, dar nu există 


un război terestru separat de cel naval sau de cel aerian. 
Atunci când mijloacele disponibile din toate trei elementele 
se combină şi se coordonează în mod eficient împotriva 
unui obiectiv comun, ales cu grijă, se obţine un randament 
maxim. Obiectivele fizice pot fi despărțite între ele de 
suprafaţa unui întreg continent sau ocean, totuşi, nimicirea 
lor trebuie să contribuie în cea mai mare măsură posibilă la 
realizarea planului complex de operaţii. lată în ce constă 
coordonarea. 

Aveam nevoie de colaboratori care nu numai să înţeleagă 
acest adevăr, ci să aprecieze corect şi importanţa moralului 
trupelor, dovedind că sunt capabili să instaureze şi să 
menţină o stare de spirit corespunzătoare în rândurile lor. 
Luând pe fiecare în parte, printre factorii de care depinde 
succesul în război, moralul se situează pe primul loc. 
Superioritatea faţă de inamic în alte domenii esenţiale - 
conducere, disciplină, efective, tehnică de luptă, mobilitate, 
aprovizionare tehnico-materială şi servicii - reprezintă 
condiţia prealabilă a unui moral ridicat. Bineînţeles, acesta 
atinge nivelul cel mai înalt atunci când se înregistrează 
succese, dar un comandant destoinic îl menţine destul de 
sus chiar dacă trupele sale înfrunta perioade lungi de 
eşecuri. Metodele de ridicare a moralului diferă atât de mult 
de la comandant la comandant, încât prescrierea unei 
anume reţete este imposibilă. O singură regulă însă are o 
valabilitate perenă: în cursul unei campanii îndelungate şi 
dificile, moralul va avea de suferit dacă ostaşii de toate 
gradele nu sunt pe deplin convinşi că principala şi 
consecventa preocupare a comandanților lor este 
bunăstarea trupelor care duc greul luptelor. Capacitatea de 
a înţelege problemele oamenilor şi priceperea firească de a 
trăi cot la cot cu ei, pe bază de egalitate, fac mai mult 
decât dibăcia tehnică, oricât de departe ar ajunge ea. 

Am avut şansa de a-l obţine pe mareşalul aerului Tedder 
ca locţiitor al meu la conducerea ”Overlord”-ului. În 
Mediterana, el cucerise respectul şi admiraţia tuturor 
camarazilor săi, fiind nu numai un strălucit aviator, ci şi un 


adept de neclintit al principiului ”aliat”, aşa cum îl aplicam 
noi în cadrul comandamentului. Mi s-a permis, de 
asemenea, să-l iau pe şeful statului meu major, generalul 
W. Bedell Smith, fără ajutorul căruia mi-ar fi fost greu să 
organizez comandamentul unei mari operaţii aliate. La 
început am crezut că fie generalul Alexander, fie generalul 
Montgomery aveau să fie disponibili pentru a conduce 
forţele britanice care participau la "Overlord”. Pe atunci mi- 
am arătat preferința faţă de Alexander, mai cu seamă 
pentru că colaborasem foarte strâns cu el şi îmi inspira 
sentimente de admiraţie şi prietenie, care au crescut odată 
cu scurgerea anilor. Îl consideram cel mai competent 
comandant britanic în probleme de strategie. In plus, avea 
o fire deschisă şi plăcută, iar americanii îl simpatizau 
instinctiv. 

Până la urmă însă, Churchill a hotărât să nu-l scoată pe 
Alexander de la conducerea campaniei din Italia, care urma 
să joace un rol important în desfăşurarea cu succes a 
operaţiei "Overlord” şi de la care primul ministru încă mai 
aştepta rezultate aproape decisive. In consecinţă, l-a numit 
pe generalul Montgomery în fruntea trupelor britanice care 
aveau să debarce în nord-vestul Europei, alegere care mi s- 
a părut acceptabilă. Generalul Montgomery este neîntrecut 
în două privinţe. Mai întâi, reuşeşte foarte repede să câştige 
admiraţia şi devotamentul soldaţilor de rând, ceea ce 
reprezintă cea mai de seamă însușire a unui comandant. În 
al doilea rând, dovedeşte o mare pricepere tactică în ceea 
ce s-ar putea numi "bătălia pregătită”: pentru a obţine un 
succes tactic, el studiază dispozitivul şi situaţia inamicului 
cu aceeaşi atenţie şi meticulozitate cu care îşi grupează 
blindatele, artileria, aviația şi infanteria, mergând apoi la 
sigur. 

Mi-a făcut o deosebită plăcere să-l capăt pe amiralul 
Ramsay în calitate de comandant al forţelor navale. Cu 
câteva săptămâni mai înainte, amiralul Cunningham ne 
părăsise, fiind numit prim-lord al Amiralității, dar Ramsay 
era un comandant la care competenţa se îmbina cu curajul, 


ingeniozitatea şi o fantastică energie. De asemenea, îl 
ştiam cu toţii ca pe un om săritor şi sociabil, deşi uneori 
zâmbeam pe sub mustață văzând grija cu care veghea, 
conform tradiţiei şi practicii naţionale, ca marina militară 
să-şi păstreze rangul de regină a mărilor. 

In ajunul Crăciunului am ascultat la radio importanta 
cuvântare pe care aflasem că o va ţine Roosevelt. In 
cuprinsul ei, preşedintele a făcut prima declaraţie publică 
despre numirea mea la conducerea operaţiei "Overlord”, 
anunțând, totodată, şi titlul pe care urma să-l port: 
comandant suprem al forţelor expediţionare aliate. Suna 
foarte impunător, ceea ce l-a determinat pe comandorul 
Butcher,  aghiotantul meu naval, să declare că în 
săptămâna următoare sarcina lui principală avea să fie 
elaborarea unui antet care să se potrivească cu măreţul 
meu titlu. 

Cea mai semnificativă dintre ultimele treburi pe care le- 
am făcut în bazinul mediteranean a fost cea din prima zi de 
Crăciun, când am efectuat o nouă inspecţie a frontului din 
Italia şi am plecat cu avionul în Tunisia, unde m-am întâlnit 
cu Churchill. De faţă se mai aflau noul comandant al 
teatrului de acţiuni militare din Mediterana, generalul Sir 
Henry Maitland Wilson, generalul Alexander şi o serie de 
ofiţeri de stat-major. Discuţia avea ca temă propunerea de 
a se efectua o operaţie de desant maritim în portul Anzio. 
Debarcarea nu putea să aibă loc decât în ianuarie, deci 
după plecarea mea, aşa că părerile mele despre acest 
proiect nu aveau o pondere decisivă. Totuşi, problema mă 
privea şi pe mine, deoarece declanşarea atacului urma să 
provoace o oarecare întârziere în programul conform căruia 
se expediau în Anglia anumite nave de desant. lată de ce 
mi se solicita acordul. 

Aşa cum se prezenta pe atunci situaţia în ltalia, era 
limpede că o înaintare substanţială spre nordul peninsulei 
nu se putea realiza decât printr-un şir de desăntări 
maritime, care să depăşească inamicul prin flanc, preferabil 
chiar prin ambele flancuri. Atacurile frontale împotriva 


dispozitivului german din inima munţilor progresau încet şi 
erau extrem de costisitoare. Trebuia rezolvată de fapt 
problema dacă interesele de ansamblu ale aliaţilor aveau 
mai mult de beneficiat de pe urma alocării unor resurse 
suficiente pentru a imprima un ritm viu înaintării noastre pe 
frontul din ltalia sau dacă, dimpotrivă, nu trebuia să ne 
limităm la atacuri minore, dar bine pregătite în regiunea 
muntoasă, urmărind obiective modeste, dar făcând 
maximum de economie în oameni şi materiale. 
Deocamdată, nu dispuneam nici de trupe, nici de nave de 
desant în număr suficient pentru a efectua operaţii de mare 
amploare pe ambele flancuri. Litoralul de vest al Italiei era 
mai indicat decât cel estic pentru asemenea acţiuni, 
deoarece oferea condiţii relativ mai favorabile aducerii de 
întăriri ulterioare. 

Am convenit că, în general, era oportun să ne continuăm 
înaintarea, dar am subliniat că debarcarea a două divizii cu 
efective incomplete în portul Anzio, la o sută de mile 
dincolo de linia frontului, va fi o treabă plină de riscuri, iar 
atacul ca atare nu-i va obliga pe germani să bată în 
retragere. Chiar dacă strategia militară seamănă întrucâtva 
cu jocul de şah, este primejdios să împingi analogia prea 
departe. La şah, un rege ameninţat de adversar trebuie 
apărat prin retragerea altor piese; în război, s-ar putea ca el 
să prefere lupta. Naziştii nu s-au repliat imediat din Africa şi 
Sicilia numai pentru că spatele frontului le era periclitat. 
Dimpotrivă, şi-au adus întăriri şi s-au bătut până la capăt. 
Bineînţeles, în cazul de faţă, unul dintre primele noastre 
obiective era de a sili inamicul să aducă întăriri, sporindu-şi 
astfel efectivele în Italia, dar la fel de important era să ne 
atingem țelul plătind un preţ cât mai redus. Tocmai din 
punctul de vedere al preţului am insistat să se analizeze cu 
atenţie întregul plan al operaţiei, arătând că numai dacă 
vom trimite la Anzio câteva divizii puternice vom obţine 
rezultate semnificative. Am subliniat de asemenea că, din 
cauza distanţei până la Anzio, va fi greu să concentrăm 
acolo forţele de atac într-un interval scurt, aşa că navele de 


desant vor fi necesare încă multă vreme după termenul la 
care căzusem de acord să fie trimise în Anglia. 

Churchill era însă hotărât să treacă la înfăptuirea 
operaţiei de desant maritim. Primul ministru şi statul său 
major erau atât de siguri de marele şi rapidul succes al 
debarcării, încât s-au angajat să dea disponibile navele de 
desant de îndată ce ambele divizii se vor afla pe țărm. l-am 
avertizat din nou asupra rezultatului probabil, dar am 
acceptat fermele angajamente luate de britanici cu privire 
la data când urmau să restituie aceste nave, de care era 
urgentă nevoie în Anglia, învoindu-mă să recomand 
Comitetului Mixt al Şefilor de State-Majore din S.UA. 
rămânerea lor în Mediterana încă două săptămâni. 

Până la urmă, operaţia de la Anzio a dat rezultate destul 
de frumoase, dar în fazele ei iniţiale a evoluat exact aşa 
cum pronosticasem noi, cei de la cartierul general. In plus, 
navele de desant care urmau să fie transferate în Regatul 
Unit au fost nevoite să mai rămână toarte mult timp în 
Mediterana, pentru a aduce cât mai prompt întăriri trupelor 
noastre de la Anzio, pe care inamicul le supunea unei 
puternice presiuni. Din fericire, această întârziere nu a avut 
consecinţe dăunătoare pentru ”Overlord”. S-a dovedit însă 
că, înainte de a dobândi un succes demn de luat în seamă, 
a trebuit să concentrăm la Anzio mai bine de şase divizii şi 
să luptăm, în condiţii vitrege, vreme de vreo patru luni. Pe 
de altă parte, nu încape îndoială că operaţia a reuşit să-l 
convingă pe Hitler că aliaţii intenționau să dea mari 
proporţii operaţiei din Italia, determinându-l să trimită ca 
întăriri trupelor sale din peninsulă opt divizii suplimentare. 
Ceea ce a reprezentat un mare avantaj pentru celelalte 
fronturi ale noastre. 

In ajunul plecării mele la Londra m-am trezit cufundat 
până în gât într-o grămadă de amănunte finale privind 
teatrul de acţiuni militare din Mediterana. Nu puteam să mă 
debarasez de sentimentul de neplăcere pe care mi-l 
stârnea proiectul de debarcare la Anzio. Spre uimirea mea, 
am aflat că urma să se renunţe la planul de a se concentra 


Marele Cartier General Aliat, în întregimea sa, la Caserta. 
Decizia mi s-a părut că reflecta o lipsă de înţelegere a 
situaţiei şi a îndatoririlor ce revin comandantului suprem; 
indiferent de preocupările pe care i le creează multitudinea 
problemelor de mare importanţă, el nu trebuie să înceteze 
niciodată de a lua “pulsul” trupelor. Desigur, el poate şi 
trebuie să delege responsabilitatea tactică şi să evite 
amestecul în sfera de autoritate a subalternilor pe care şi i- 
a ales. În cursul unei campanii importante şi dificile însă va 
eşua inevitabil dacă nu se va menţine într-un foarte strâns 
contact cu oamenii, pe plan atât faptic, cât şi spiritual. 
Acest contact presupune numeroase vizite făcute direct 
trupelor. Comandantul unor forte aliate constată, ce-i drept, 
că asemenea vizite la unităţi de altă naţionalitate îmbracă, 
din păcate, un aspect formal, pe care însă poate şi trebuie 
să-l evite atunci când se duce la soldaţi din aceeaşi ţară cu 
el. 

Nu mi-a fost deloc greu să predau succesorului meu 
sarcinile legate de conducerea operaţiilor. Marea majoritate 
a ofiţerilor de stat-major şi principalii colaboratori ai 
comandantului suprem rămâneau în bazinul mediteranean. 
Ei cunoşteau îndeaproape planurile, cât şi resursele, ca, 
dealtfel, şi noul comandant, generalul Wilson, care se aflase 
în fruntea trupelor britanice din estul Mediteranei. El 
asistase la consfătuirea cu Churchill de la Tunis din ziua de 
25 decembrie, unde se analizase exhaustiv fiecare aspect 
al situaţiei noastre militare. Murphy şi Macmillan rămâneau 
mai departe consilierii politici ai generalului Wilsor. In 
consecinţă, nu aveam de ce să mă tem că acesta va 
întâmpina dificultăţi, chiar dacă nu făcuse încă cunoştinţă 
cu principalele oficialități franceze şi nu era la curent eu 
planurile americane de a furniza armament forţelor 
franceze. 

În domeniul administrativ însă mai erau multe de făcut, 
în afara sarcinilor de comandant al forţelor aliate, îmi 
revenea, bineînţeles, şi răspunderea trupelor americane din 
bazinul mediteranean. Gospodărirea unei asemenea oştiri - 


cu veşnicele ei probleme de asigurare, întreţinere tehnică, 
înlocuiri,  avansări,  destituiri, plus o voluminoasă 
corespondenţă cu Departamentul de Război - constituia un 
proces foarte complex şi, uneori, cu caracter foarte 
personal. 

Una dintre primele chestiuni care trebuiau puse la punct 
era alegerea ofițerului american care să devină acum 
locţiitor al generalului Wilson, preluând, totodată, 
îndatoririle administrative legate de prezenţa trupelor 
Statelor Unite în Mediterana. 

Aceasta a pus pe tapet problema completării funcţiilor de 
conducere care reveneau americanilor pe ambele teatre de 
acţiuni militare. Fireşte, generalul Marshall şi cu mine 
doream ca fiecare ofiţer să deţină funcţia în care calităţile 
sale specifice vor fi cât mai bine valorificate în fazele 
următoare ale războiului. 

Pe vremea aceea, părerile mele despre formula ideală de 
repartizare a comandanților americani pe cele două teatre 
de război şi-au găsit expresia în radiograma trimisă 
generalului Marshall la 23 decembrie 1943: 

"În etapele inițiale ale operaţiei «Overlord» nu văd 
necesitatea unor comandanţi britanici şi americani ai 
grupurilor de armate. Mai mult chiar, o astfel de organizare 
ar afecta în mod grav coordonarea absolut indispensabilă 
dintre forţele de uscat şi cele aeriene. Când vom avea 
nevoie de comandanţi ai grupurilor de armate, sper din 
adâncul inimii să numesc un ofiţer care are experienţa 
frontului în acest război. Cel pe care-l prefer pentru acest 
post, în clipa când «Overlord» va necesita mai mult decât o 
singură armată americană, este generalul Bradley. Unul 
dintre comandanții de armată din subordinea sa va fi, 
probabil, Patton; celălalt - un om care poate că se va face 
remarcat chiar în cadrul «Overlord»-ului sau, eventual, un 
ofiţer ca Hodges sau Simpson, cu condiţia să poată veni din 
timp în Marea Britanie, pentru a fi alături de Bradley în 
fazele iniţiale ale operaţiei. 


După părerea mea, Bradley ar trebui să conducă armata 
de asalt şi, atunci când va fi cazul, să devină comandantul 
grupului de armate. 

V-am expediat la Washington o lungă scrisoare în care 
îmi expun opiniile cu privire la structura comandamentelor 
americane atât în bazinul mediteranean, cât şi în cadrul 
operaţiei «Overlord». Sper că veţi găsi scrisoarea când veţi 
ajunge în capitală, dar, pentru imediata dumneavoastră 
informare, o rezum aici. Pentru funcţia de comandant al 
forţelor americane de pe teatrul mediteranean de acţiuni 
militare îl propun pe Devers, lăsându-l pe Clark disponibil, 
astfel încât, la momentul oportun, să răspundă din toate 
punctele de vedere de «Anvil»”%. 

Stima mea faţă de Bradley, care data încă din vremea 
studenţiei la West Point, a crescut zi de zi în cursul lunilor 
petrecute împreună cu el în Mediterana. In februarie 1943, 
la cererea mea, venise în Africa, având gradul de general- 
maior, ca să-mi dea concursul într-o calitate pe care am 
botezat-o "Ochii şi urechile comandantului”. Era 
împuternicit - şi totodată dator - să meargă unde şi când 
găsea de cuviinţă prin sectorul american pentru a observa 
şi a-mi raporta tot ceea ce aprecia că era demn de atenţia 
mea. Bradley era deosebit de potrivit pentru acest rol de 
consilier intim nu numai din cauza vechii noastre prietenii, 
ci şi datorită competenţei şi reputației sale de om cu 
judecată, scrupulos şi de o vastă cultură. Curând după 
venirea lui în Africa a fost numit locţiitor al comandantului 
Corpului 2 armată american, care lupta pe atunci în 
regiunea Tebessa. La 16 aprilie 1943 a fost avansat la 
comanda acestui corp, unde a dovedit reale calităţi de 
conducător. Subtil cunoscător de oameni, ştia să le 
evalueze capacitățile cu desăvârşită corectitudine şi 
imparţialitate, în afară de aceasta, avea un sistem nervos 
echilibrat şi sesiza uşor problemele cu o arie mai largă, 
ceea ce îl făcea foarte potrivit pentru o funcţie de 


sd "Anvil” (”Nicovală”) era numele iniţial de cod - ulterior schimbat în ”Dragoon” - al operaţiei de 
desant maritim în sudul Franţei, cares-a efectuat la 15 august 1944. - Nota trad. 


răspundere. Abia aşteptam să reînnodăm strânsa noastră 
colaborare în cadrul expediției peste Canalul Mânecii. 

Avansându-l pe Bradley la rangul de comandant al 
tuturor trupelor de uscat ale Statelor Unite din cadrul 
"Overlord”-ului, prevedeam şi eventualitatea apariţiei unor 
fricţiuni, deoarece aveam de gând să-l folosesc şi pe Patton 
în aceeaşi operaţie, cu condiţia ca el să accepte noua scară 
ierarhică, cu alte cuvinte inversarea poziţiilor pe care le 
ocupaseră, unul faţă de celălalt, cei doi generali în 
victorioasa campanie din Sicilia. Eram de mulţi ani prieten 
intim cu amândoi şi ştiam că vor accepta fără să 
crâcnească orice misiune li se va încredința. Speram, totuşi, 
că Patton, care pentru anumite genuri de acţiuni era cel 
mai eminent ostaş pe care-l dăduse ţara noastră, va adera 
fără nici o rezervă la schema concepută de mine. Am avut o 
convorbire deschisă cu el şi am constatat cu bucurie că era 
total de acord că locul cel mai nimerit pentru el personal 
era în fruntea unei armate. În acel moment nu râvnea la o 
funcţie mai înaltă. Având la dispoziţie pentru "Overlord” pe 
cei doi generali capabili şi cu experienţă, consideram că nu 
aveam nevoie de la început, în cadrul aceluiaşi 
comandament, de generalul-locotenent Jacob L. Devers, pe 
atunci comandantul forţelor americane în Marea Britanie. 
Calitățile sale recunoscute de excelent administrator erau 
deosebit de valoroase în Africa, pe când lipsa lui de 
experienţă pe câmpul de luptă nu constituia o piedică, căci 
conducerea operaţiilor tactice ale trupelor americane pe 
frontul din Italia aparţinea generalului Clark, comandantul 
Armatei 5 a Statelor Unite. Departamentul de Război a 
aprobat recomandările mele şi generalul Devers a primit 
ordinul de transfer în bazinul mediteranean, unde avea să 
fie ofiţerul american cel mai înalt în grad. 

Doream, de asemenea, să-l iau în Anglia pe generalul 
Spaatz. Conform acordului realizat de Conferinţa de la 
Cairo, aviația strategică de bombardament din Mediterana 
urma să fuzioneze cu cea din Marea Britanie, sub comanda 
operativă unică a lui Spaatz, ceea ce făcea mai necesară ca 


oricând prezenţa lui în insulele britanice, de unde avea să 
pornească ofensiva principală. Transferul s-a efectuat prin 
aducerea generalului-locotenent Ira C. Eaker din Regatul 
Unit în calitate de comandant al tuturor forţelor aeriene din 
bazinul mediteranean. În Anglia, funcţia lui Eaker de 
comandant al Flotei 8 aeriene a Statelor Unite a fost 
încredinţată generalului Doolittle. 

Mă ocupam de toate aceste detalii, intenţionând să plec 
în Anglia în jurul datei de 10 ianuarie. De Crăciun însă am 
primit o radiogramă de la generalul Marshall, care mă 
convoca de urgenţă la Washington pentru a avea câteva 
scurte consfătuiri cu el şi cu preşedintele Roosevelt şi 
pentru a petrece o mică vacanţă în Statele Unite înainte de 
a-mi lua în primire noua funcţie. Am protestat, pe motiv că 
timpul juca un rol capital şi că, pe deasupra, nu puteam 
realiza mare lucru ducându-mă la Washington înainte de a 
fi stat la Londra măcar atât cât să mă familiarizez cu 
problemele esenţiale de acolo. Generalul Marshall nu a fost 
de acord, sfătuindu-mă să las "pe altcineva să ducă 
războiul vreme de douăzeci de minute” şi să viu la 
Washington, în sensul strict al cuvântului primeam ordine 
numai de la Comitetul Unificat al Şefilor de State-Majore, 
dar, dându-mi seama de seriozitatea cu care trata generalul 
Marshall această problemă, m-am pus repede de acord cu 
partea britanică şi m-am pregătit de plecare în Statele 
Unite. Aveam de gând să mă întorc în Africa după o 
săptămână, pentru a pune la punct ultimele amănunte în 
legătură cu predarea comandamentului american în mâinile 
generalului Devers, care nu sosise încă de la Londra. Toate 
acestea aveau să consume timp, elementul cel mai preţios. 

Pentru a da unele indicaţii statului-major din Anglia până 
la sosirea mea acolo, am socotit necesar să trimit la Londra 
pe cineva care să fie la curent cu concepţiile mele generale. 
Din fericire, generalul Montgomery era disponibil şi putea 
pleca imediat. Am avut cu el o discuţie la cartierul meu 
general şi i-am spus că cu câteva săptămâni în urmă 
văzusem o schiţă sumară a proiectului de atac peste 


Canalul Mânecii, pe care mi-o adusese generalul de brigadă 
William E. Chambers din armata de uscat a Statelor Unite. 

Aveam îndoieli cu privire la planul tactic, care prevedea o 
acţiune de desant maritim pe un front relativ îngust, unde 
urmau să lupte trei divizii, plus un total de numai cinci 
divizii la bordul navelor de transport în momentul asaltului. 
l-am mărturisit, de asemenea, lui Montgomery că, pe lângă 
nemulţumirea pe care mi-o stârnea proiectul unei manevre 
atât de înghesuite, mă îngrijora şi faptul că schiţa pe care o 
văzusem nu prevedea măsuri eficiente pentru o rapidă 
ocupare a portului Cherbourg. După părerea mea, în afară 
de cazul când surveniseră modificări între timp, planul nu 
insista suficient asupra necesităţii de a ocupa de la început 
porturi importante şi de a aduce repede efective cât mai 
numeroase. 

l-am ordonat lui Montgomery să acţioneze în calitate de 
reprezentant al meu până ce voi veni în Anglia, analizând şi 
revizuind planul de bază al debarcării, cu un accent special 
asupra punctelor care mă preocupau. l-am spus că putea 
comunica cu mine la Washington repede şi uşor. Am 
împărtăşit aceleaşi puncte de vedere generalului W. Bedell 
Smith, şeful statului meu major, care urma să plece la 
Londra de îndată ce succesorul său avea să se familiarizeze 
cu complexa activitate de la Marele Cartier General din 
Mediterana. 

Pe când mă ocupam de aceste detalii în Italia şi la Alger, 
Churchill, aflat încă la Tunis, s-a îmbolnăvit grav. Pe la 
sfârşitul anului, el s-a restabilit suficient pentru a ajunge 
până la Marrakech, în Maroc, unde însă medicii au decis să-l 
reţină câteva săptămâni pentru a-şi face convalescenţa. De 
acolo mi-a trimis un mesaj urgent, invitându-mă să mă 
opresc la el, pentru o consfătuire, în drum spre Statele 
Unite. Am ajuns la Marrakech în după-amiaza de 31 
decembrie. 

La data aceea, operaţia de la Anzio primise toate 
aprobările. Cu obişnuita sa energie şi în ciuda unei sănătăţi 
foarte şubrede, primul ministru se consacra cu trup şi suflet 


sarcinii de a scoate la iveală toate resursele pentru a întări 
atacul şi a-l lansa cât mai devreme cu putinţă, sperând că 
el va permite aliaţilor ocuparea întregii Italii. Eu mi-am 
exprimat din nou îndoiala că succesul va atinge asemenea 
proporţii. Churchill mi-a adresat cererea personală de a 
permite generalului W. B. Smith să rămână şeful statului- 
major în Mediterana, lucru cu care nu am putut fi de acord. 
Raporturile dintre un comandant şi şeful statului său major 
îmbracă o natură foarte personală, care diferă de la 
comandant la comandant. Mă împăcăm atât de bine cu 
generalul Smith, incit consideram ca nu ar fi fost deloc 
cuminte să scindăm cuplul nostru tocmai în ajunul celei mai 
grandioase operaţii din cursul războiului. Eram convins, de 
asemenea, că generalul Wilson avea el însuşi anumite 
intenţii cu privire la numirea unui membru atât de 
important al echipei pe care o conducea şi că i-ar fi 
displăcut să-i fie băgat pe gât cineva din afară, chiar dacă 
iniţiativa aparţinea şefului propriului său guvern. Vizibil 
afectat de boală şi arătând foarte rău, Churchill punea, 
totuşi, atâta pasiune în pregătirea acţiunii de la Anzio, încât 
discuţia noastră a durat până seara târziu. 

Am plecat din Marrakech în zorii zilei de Anul Nou, la ora 
4.45, şi am ajuns la Washington în noaptea următoare, la 
ora 1.00. Călătoria a fost lipsită de incidente, cu o singură 
excepţie: pe când zburam deasupra țărmului uneia dintre 
insulele Azore, servanţii mai nervoşi ai unei baterii 
portugheze de artilerie antiaeriană au tras câteva focuri 
fără rezultat în direcţia noastră. 

Ajuns în Statele Unite, am fost primit mai întâi la 
Departamentul de Război şi apoi la Casa Albă. Roosevelt 
căzuse la pat bolnav de gripă, dar avea un aer foarte bine 
dispus şi m-a ţinut la căpătâiul lui peste o oră, pentru a 
discuta sute de amănunte referitoare la trecutele şi 
viitoarele operaţii. Ca de obicei, m-a uimit prin profundele 
lui cunoştinţe geografice: cele mai obscure localităţi, de 
peste ţări şi mări, erau situate corect pe harta memoriei lui. 
Profitând de ocazie, preşedintele mi-a dezvăluit planurile 


sale de ocupaţie postbelică a Germaniei. Ţinea neapărat ca 
zona de nord-vest să revină Statelor Unite, dar a ascultat cu 
atenţie obiecțiile mele împotriva împărţirii Germaniei în 
"sectoare naţionale”. Recunoşteam cât de dificilă avea să 
fie o ocupaţie cu adevărat în comun, dar socoteam că 
trebuia să stăruim în acest sens, ca fiind singurul procedeu 
aplicabil, care, pe deasupra, avea să pună repede la 
încercare posibilităţile unei veritabile "acţiuni 
cvadripartite”. Am cerut din nou ca administraţia teritoriilor 
ocupate să fie încredinţată cât mai curând cu putinţă 
autorităţilor civile. Roosevelt părea impresionat de 
argumentele mele, dar nu s-a pronunţat într-un sens sau 
altul. 

În niciuna dintre diferitele convorbiri avute cu el nu au 
fost abordate decât cu totul în treacăt probleme de politică 
internă. Fiul său, Elliott, pe care l-am întâlnit de câteva ori 
atât în Anglia, cât şi în Africa, evita, de asemenea, în 
conversaţie subiectele politice, în afară de faptul că vorbea 
uneori despre sine însuşi, pe un ton glumeţ, ca despre "oaia 
cea neagră şi reacționară a familiei”. 

— Vă urez din adâncul inimii grabnică însănătoşire, i-am 
spus preşedintelui la plecare. 

— De ani de zile nu m-am simţit atât de bine ca acum - 
mi-a răspuns el în grabă. Stau în pat numai pentru că 
doctorilor le e teamă să nu se întoarcă boala dacă mă dau 
jos prea devreme. 

Nu l-am mai văzut niciodată. 

În timpul scurtei mele şederi în Statele Unite am avut 
fericitul prilej de a mă duce la West Point împreună cu soţia 
mea pentru a-l vedea pe fiul nostru. După aceea am făcut 
în pripă o călătorie până în oraşul Manhattan (statul 
Kansas), unde se adunaseră, pentru a se întâlni cu mine, 
mama şi fraţii mei, părinţii soţiei şi alţi câţiva membri ai 
familiilor noastre. Aceste vizite m-au reîmprospătat 
sufleteşte - până atunci nu-mi dădusem seama cât de 
insistent tinde războiul să îndepărteze pe cei ce iau parte la 
el de interesele, ţelurile şi preocupările unei vieţi normale. 


Bineînţeles, temporara mea despărţire de preocupările 
războiului era departe de a fi completă. De la Londra 
primeam periodic cablograme care ridicau probleme dintre 
cele mai serioase, cerându-mi-se, în anumite împrejurări, să 
iau hotărâri definitive înainte de a mă familiariza cu toate 
datele cazului respectiv. Totuşi, am constatat cu satisfacţie 
că Montgomery lucra din răsputeri la un plan prevăzând un 
front de asalt pentru cinci divizii, cu alte două ca întăriri 
îmbarcate pe mare. Ştiind aceasta, nu-mi mai făceam chiar 
atâta sânge rău în aşteptarea plecării spre Anglia. 

Intre timp, guvernul britanic începuse să manifeste o 
oarecare nelinişte în legătură cu situaţia comandamentului 
aliat în Mediterana. Atâta vreme cât mă mai aflam nominal 
în fruntea tuturor forţelor din acea regiune, se făcea simțită 
o anumită nehotărâre în activitatea de pregătire a 
debarcării la Anzio, care urma să aibă loc după plecarea 
mea de la Marele Cartier General Aliat din bazinul 
mediteranean. Mi-a ajuns la ureche că ofiţerii cărora avea 
să le revină răspunderea finală şovăiau înainte de a adopta 
o serie de decizii, deoarece, din punct de vedere oficial, 
eram încă superiorul lor. În consecinţă, am renunţat imediat 
la proiectul de a mă mai întoarce în Africa şi i-am 
recomandat generalului Marshall să ia măsuri prompte 
pentru a mă elibera de orice legătură cu acest teatru de 
acţiuni militare şi a încredința întreaga autoritate din 
cuprinsul lui generalului Wilson. Am făcut aceasta cu inima 
niţeluş grea, căci aş fi vrut să mai trec o dată pe la vechiul 
meu comandament, pentru a spune "mulţumesc” şi "la 
revedere” tuturor celor care mă ajutaseră cu lealitate, 
eficienţă şi devotament. Îmi părea bine însă că apucasem 
să adresez trupelor un mesaj scris de rămas bun, în care le 
prevesteam că ne vom întâlni din nou în inima Germaniei. 


Capitolul al XIII-lea 
Planuri pentru ”"Overlord” 


Am plecat din Statele Unite la 13 ianuarie 1944, pentru 
prelua conducerea celei mai puternice oştiri pe care o 
puteau strânge cei doi aliaţi occidentali. În seara de 14 
ianuarie eram la Londra. O luam de la capăt cu pregătirea 
unei debarcări, dar, în comparaţie cu treaba asemănătoare 
din urmă cu un an şi jumătate, rânduiala luase locul 
haosului, iar încrederea şi certitudinea luaseră locul 
temerilor şi îndoielilor. Printre subalternii mei apropiaţi se 
numărau mareşalul aerului Sir Arthur Tedder, generalul- 
locotenent Omar Bradley, generalul Sir Bernhard 
Montgomery, generalul-locotenent Carl Spaatz şi amiralul 
Sir Bertram Ramsay. Toţi se dovediseră conducători 
încercaţi pe câmpul de luptă, toţi aveau experienţă pe 
tărâmul făuririi unei veritabile unităţi aliate, în cadrul unei 
operaţii de proporţii ample. Mareşalul aerului Sir Trafford 
Leigh-Mallory, repartizat de Marele Cartier General în 
calitate de comandant-şef al aviaţiei militare, avea multă 
experienţă, dobândită mai ales în bătălia Angliei, dar nu 
dirijase până atunci operaţii aeriene efectuate în strânsă 
cooperare cu trupele de uscat. 

Ca şi în iunie 1942, când sosisem pentru prima oară la 
Londra, am găsit statul-major încartiruit în centrul capitalei. 
De data aceasta însă eram hotărât să nu mă dau bătut şi să 
găsesc un sediu convenabil în afara oraşului. Am găsit unul 
care a provocat proteste şi sumbre prorociri. Dar, după ce 
ne-am instalat în suburbia Bushey Park, am devenit repede 
o mare şi unită familie, ceea ce a răsplătit cu vârf şi îndesat 
micile inconveniente pricinuite de distanţa care ne separa 
de sediile centrale ale autorităţilor britanice. 
Comandamentul meu purta denumirea oficială de Supreme 
Headquarters, Allied Expeditionary Force (Statul-major al 


Comandamentului Suprem al Forţei Expediţionare Aliate). 
Din inițialele celor cinci cuvinte s-a născut SHAEF. 

Doar specialiştii şi şcolile militare vor studia în 
amânunţime perioada de pregătiri şi de elaborare a 
planurilor care a urmat sosirii mele la Londra. In legătură cu 
structura comandamentului şi a statului-major, trebuiau 
luate în consideraţie câteva puncte importante. Primul 
consta în a stabili cea mai nimerită compunere a statului- 
major. Încă de când fusesem numit comandant aliat, în iulie 
1942, având sub ordinele mele forţe de uscat, navale şi 
aeriene, am descoperit şi am studiat anumite avantaje ale 
unui stat-major cu adevărat integrat, în care să fie 
reprezentate în mod aproximativ egal forţele de uscat, 
aeriene, navale şi de asigurare tehnico-materială. O astfel 
de alcătuire mi se părea necesară în anumite situaţii, când 
importante grupări operative aveau de executat acţiuni de 
amploare la mari distanţe de comandamentul suprem. Aşa 
avusesem de gând să ne organizăm la începutul perioadei 
când pregăteam operaţia ”Torch”, în 1942. Dar, până la 
urmă, am renunţat la idee, deoarece implica un personal 
prea numeros, de care nu era nevoie în condiţiile noastre. 

Am constatat că sistemul cel mai convenabil, care 
permitea tuturor comandanților să se întrunească aproape 
momentan, era de a considera pe şefii forţelor navale, 
aeriene şi de uscat ca funcţionând în două ipostaze. In cea 
dintâi, fiecare făcea parte integrantă din statul meu major, 
lucrând împreună cu colaboratorii săi la elaborarea 
planurilor; în cea de-a doua ipostază, fiecare avea rolul 
comandantului răspunzător de execuţia părţii ce-i revenea 
din întreaga operaţie. Acesta a fost sistemul general pe 
care l-am aplicat în cursul întregii noastre campanii în 
Mediterana şi eram convins că, ţinând seama de condiţiile 
noului teatru de operaţii militare, trebuia să-l adoptăm ca 
mijloc de orientare în alcătuirea actualului comandament, 
deşi unele excepţii erau inevitabile. 

Prima excepţie privea forţele aeriene. Pentru fazele 
pregătitoare ale asaltului şi pentru a dispune de cuvenitul 


sprijin cu foc un cursul criticelor etape iniţiale ale operaţiilor 
terestre - până când ne vom fi implantat destul de ferm 
pentru ca riscul unui eşec să fie eliminat - era de dorit ca 
toată aviația militară din Anglia, cu excepţia 
Comandamentului de coastă, să treacă sub controlul meu, 
inclusiv aviația strategică, formată din Comandamentul 
aviaţiei britanice de bombardament, în frunte cu mareşalul 
aerului Sir Arthur Harris, şi Flota 8 aeriană a Statelor Unite, 
în frunte cu generalul Doolittle. Ideea s-a ciocnit repede de 
oarecare împotrivire, mai ales din partea lui Winston 
Churchill şi a şefilor săi de stat-major. De asemenea, 
comandanții aviaţiei strategice nu admiteau să primească 
ordine de la comandantul aviaţiei tactice. Eram convins că, 
departe de a izvori din motive de ordin personal, obiecțiile 
lor porneau de la premisa că un comandant al aviaţiei 
tactice nu putea să aprecieze aşa cum s-ar fi cuvenit rolul şi 
posibilităţile aviaţiei strategice, riscând astfel să-i dea o 
utilizare necorespunzătoare. O teză şi mai categorică 
afirma că niciodată, nici măcar vremelnic, activitatea 
acestor mari formaţii de bombardiere, care aveau 
capacitatea de a ataca orice punct din Europa occidentală, 
nu trebuia limitată la un rol atât de mărunt ca sprijinirea cu 
foc a unei singure acţiuni terestre. 

Replicând acestor obiecţii, am subliniat că operaţia pe 
cale de a fi efectuată acum de către Statele Unite şi Marea 
Britanie nu putea fi trecută în categoria obişnuitelor mişcări 
tactice, ale căror consecinţe nu depăşeau ca proporţii 
succesul sau eşecul unei bătălii. Cele două ţări ale noastre 
îşi investeau toate speranţele şi toate mijloacele de care 
dispuneau într-un unic şi uriaş efort de a stabili un teatru de 
acţiuni militare în Europa occidentală. O înfrângere ar fi dus 
la rezultate aproape fatale. O astfel de catastrofă ar fi putut 
însemna ca Statele Unite să disloce pe alte teatre de război 
toate forţele concentrate în Regatul Unit, iar lovitura pe 
care ar fi avut-o de suferit moralul şi spiritul combativ al 
aliaţilor ar fi atins proporţii incalculabile. În sfârşit, era cert 
că repercusiunile unui asemenea eşec asupra situaţiei de 


pe frontul sovietic ar fi fost dintre cele mai violente: dacă 
U.R.S.S. ajungea la concluzia că aliaţii săi occidentali erau 
cu desăvârşire neputincioşi să întreprindă o acţiune majoră 
în Europa, nu ar fi fost exclus să ia în consideraţie 
posibilitatea unei păci separate. 

În stăruinţele depuse pe atunci pentru a avea sub 
ordinele mele toate forţele aeriene şi-au spus cuvântul şi 
învăţămintele concludente pe care le-am tras la Salerno: 
într-o bătălie care necesită aruncarea în luptă a tuturor 
forţelor disponibile, comandantul nu trebuie să fie pus în 
situaţia de a le obţine prin solicitări şi tratative. In fazele 
critice ale debarcării era de o importanţă capitală să putem 
folosi întreaga noastră capacitate de asalt, inclusiv ambele 
aviaţii strategice. Am declarat fără ocol că, atâta vreme cât 
deţineam funcţia de comandant suprem, nu aveam de gând 
să accept altă soluţie. Am convenit doar ca şefii celor două 
aviaţii de bombardament greu să nu fie subordonați 
comandantului forţelor aeriene tactice, ci să primească 
ordine direct de la mine. Aceasta nu însemna că-mi luam o 
povară suplimentară prea grea, deoarece locţiitorul meu, 
mareşalul aerului Tedder, era un experimentat comandant 
al forţelor aeriene, care se bucura în plus de încrederea 
tuturor celor din aviaţie, fie ei britanici sau americani. 

Nu intenţionam să utilizăm bombardierele strategice în 
chip de simplă anexă a Comandamentului aviaţiei tactice. 
Dimpotrivă, dorinţa noastră expresă era de a continua 
opera de distrugere a industriei germane, şi îndeosebi a 
celei petroliere. Generalul Spaatz mă convinsese că 
scăderea treptată a rezervelor de petrol, care punea 
Germania într-o situaţie tot mai grea, va avea un efect 
extrem de puternic asupra luptelor de uscat, grăbind în 
mod corespunzător victoria noastră finală în război. 

Argumentele mele au fost acceptate la începutul lunii 
aprilie şi începând de atunci şi până ce fazele critice ale 
campaniei în Franţa şi Belgia au fost depăşite Doolittle şi 
Harris s-au aflat sub ordinele mele. Autoritatea lui Leigh- 
Mallory se exercita numai asupra aviaţiei care fusese 


definitiv repartizată forţelor expediţionare, făcând parte 
integrantă din ele. Era vorba de forţele aeriene britanice de 
sprijin ale Grupului de armate 29, Flota 9 americană de 
sprijin a Grupului de armate 12 şi, mai târziu, forţele 
aeriene americane de sprijin ale Grupului de armate 6 
(francez şi american) în sudul Franţei. Comandamentul său 
cuprindea, de asemenea, avioane mari de transport, 
avioane de recunoaştere şi alte unităţi speciale. 

Nu aveam în perspectivă numirea specială a unui 
"comandant-şef al trupelor de uscat”, care să dirijeze 
aceste forţe. Dat fiind că operaţia noastră de desant 
maritim urma să se desfăşoare pe un front relativ strâmt, 
cu participarea doar a două armate, sarcina de a le 
coordona pe plan tactic în fazele iniţiale trebuia să revină, 
în mod permanent şi nemijlocit, unui comandant al 
frontului. Această misiune a fost încredințată lui 
Montgomery. Dar planurile noastre prevedeau ca, la scurtă 
vreme după debarcarea în Franţa, să se constituie acolo 
grupuri distincte de armate, unul britanic, celălalt american. 
Atunci când ele aveau să dispună de suficiente efective 
pentru a realiza o rupere decisivă a frontului inamic şi a 
începe să înainteze rapid prin Europa occidentală, era logic 
ca gruparea de uscat de pe fiecare direcţie naturală de 
marş să-şi aibă propriul său comandant, care să depindă 
direct de cartierul meu general. Aceeaşi schemă se aplica şi 
grupului de armate care trebuia să debarce ulterior în sudul 
Franţei. Un comandament intermediar între cei trei 
comandanţi ai grupurilor de armate şi cartierul meu general 
ar fi dat naştere la o desăvârşită confuzie - un caz tipic cu 
prea multe moaşe. In consecinţă, fiecare dintre aceşti 
comandanţi ai trupelor de uscat avea să fie, de fapt, un 
comandant-şef în zona atribuită lui şi fiecare avea să 
beneficieze de un sprijin aerian tactic pentru acţiunile de zi 
cu zi. 

Problema a fost dezbătută sub toate aspectele şi bine 
lămurită pentru toţi cu mult înainte de declanşarea 
operaţiei "Overlord”. Totuşi, o serie de ofiţeri britanici - dar 


fără ca printre ei să se numere şi cei de la cartierul meu 
general -, care respectau cu strictețe tradiţia 
"triumviratului” în materie de comandament, considerau că 
ar fi trebuit să existe la cartierul general un comandant-şef 
al trupelor de uscat având funcţia de locţiitor al meu. 

Colectivul nostru a dobândit un nou şi important membru 
odată cu venirea lui George Patton, al cărui transfer din 
bazinul mediteranean îl cerusem. Uneori îşi petrecea seara 
în apartamentul meu şi, deşi aceasta însemna cu 
certitudine că nu mă voi culca până la orele mici ale 
dimineţii, discuţiile cu el erau atât de pasionante, încât îmi 
venea greu să-mi amintesc că ziua de lucru începea înainte 
de revărsatul zorilor. 

Mi-am dat multă osteneală dăscălindu-l pe George să 
evite conferințele de presă şi declaraţiile publice. Dotat cu 
un veritabil talent pentru discursuri explozive, care cel mai 
adesea îi stupefiau pe ascultătorii săi, practica de atâta 
vreme obiceiul de a-şi năuci prietenii şi colaboratorii cu 
afirmaţii ţinând de domeniul fantasticului, încât deprinderea 
devenise o a doua natură, care se manifesta indiferent de 
împrejurări. Puțin după venirea sa în Anglia ţinuse în faţa 
unei divizii americane o cuvântare care stârnise destulă 
uimire şi dăduse loc la numeroase comentarii de piesă. 
Ştiam perfect că mi-ar fi venit incomparabil mai uşor să-i 
rezerv un rol important în război dacă ar fi renunţat la 
exhibiţiile sale oratorice. Mi-a făgăduit solemn că aşa va 
face. 

Ceva mai târziu însă, în cursul primăverii, o nouă furtună 
s-a abătut asupra sa: vorbind în faţa unui auditoriu britanic, 
el şi-a exprimat o seamă de păreri cu totul nesocotite şi 
deplasate despre necesitatea ca Marea Britanie şi Statele 
Unite să-şi unească puterile pentru a conduce lumea după 
obţinerea victoriei în război. 

Palma trasă soldatului în spitalul din Sicilia fiind încă 
proaspătă în amintirea tuturor, spusele lui, reproduse pe 
larg în presă, au atras atenţia într-o măsură mai mare decât 
ar fi fost normal în alte împrejurări. Cei ce-l criticau în public 


s-au convins, o dată mai mult, că Patton nu corespundea 
deloc sarcinii de comandant al unei armate. Pentru prima 
oară, eu însumi am început să mă îndoiesc serios că-l voi 
putea scoate basma curată pe vechiul meu prieten, în a 
cărui capacitate de ostaş aveam, totuşi, o nemărginită 
încredere. Ceea ce mă neliniştea însă nu era atât ultima sa 
cuvântare, virulent criticată în Statele Unite, cât faptul că-şi 
călcase făgăduiala, cu implicita concluzie că nu se va 
îndrepta niciodată în această privinţă. 

Cercetările întreprinse au scos repede la iveală două 
aspecte care mi-au influenţat hotărârea. In primul rând, 
înainte de adunarea respectivă, Patton refuzase să ţină 
vreun discurs şi, la insistența gazdelor sale, nu făcuse 
altceva decât să se ridice pentru a rosti două-trei cuvinte în 
spiritul acelei întruniri. În al doilea rând, i se dăduseră 
asigurări că era vorba de o întâlnire cu caracter privat, fără 
nici un ziarist de faţă, deci fără riscul ca vreun amănunt 
despre cele spuse acolo să transpire. 

Între timp, incidentul a format obiectul unui schimb de 
cablograme cu Departamentul de Stat, dar, ca de obicei, 
secretarul acestui departament şi şeful Marelui Stat-Major 
m-au lăsat pe mine să iau hotărârea finală, bazată exclusiv 
pe modul cum apreciam necesităţile frontului. 

În cursul anchetei, George a venit la mine şi, în felul său 
caracteristic - generos şi temperamental -, mi-a propus să 
mă scoată din încurcătură demisionând din funcţia pe care 
o căpătase. În cele din urmă, când l-am anunţat că mă 
hotărâsem să clasez incidentul şi să-l menţin în funcţia de 
viitor comandant al Armatei 3, a fost atât de emoţionat, 
încât a izbucnit în lacrimi. În asemenea clipe, generalul 
Patton îşi dezvăluia o latură a firii sale greu de înţeles 
pentru cei ce nu-i erau prieteni intimi. După spusele lui, 
avea remuşcări foarte mari nu numai pentru necazurile pe 
care mi le pricinuise, ci şi fiindcă mă criticase vehement în 
faţa colaboratorilor săi, închipuindu-şi că-l voi demite. 
Registrul său emoţional era extrem de larg, el trăind de 
obicei fie la o extremă, fie la cealaltă. 


— Ne eşti debitor cu câteva victorii - i-am spus eu râzând. 
Achită-ţi datoria şi lumea mă va considera un înţelept 
pentru că te-am păstrat. 

Deosebit de importantă era elaborarea din vreme a unei 
strategii de lungă durată pentru ofensiva noastră, în cadrul 
căreia acţiunea de desant maritim nu reprezenta decât 
prima etapă. Comitetul Unificat al Şefilor de State-Majore îşi 
formulase foarte simplu directivele, ordonându-ne doar să 
debarcăm pe litoralul francez, nimicind ulterior forţele 
germane de uscat. Paragraful cel mai semnificativ glăsuia: 
"Veţi pătrunde pe continentul european şi, mână în mână 
cu celelalte Națiuni Unite, veţi executa operaţii având drept 
scop să ajungeţi până în inima Germaniei şi să-i distrugeţi 
forţele armate”. Nimicirea maşinii de război naziste 
constituia dintotdeauna principiul nostru director; nu 
intenţionam să ocupăm diverse puncte geografice decât în 
măsura importanţei lor - fie pentru inamic, în realizarea 
acţiunilor sale, fie pentru noi, ca centre de asigurare 
materială şi comunicaţii, în cadrul efortului de a distruge 
forţele duşmane terestre şi aeriene. 

Inima Germaniei de apus era bazinul Ruhrului, centrul 
principal al industriei de război din această ţară. Bazinul 
Saarului era cea de-a doua importantă regiune industrială a 
Germaniei de apus. Naziştii obțineau cea mai mare parte 
din armele şi muniţiile de care aveau nevoie din zona 
cuprinzând Ruhrul şi Saarul. 

Printre căile naturale de trecere a Rinului cu puternice 
forţe armate, una se afla la nord de bazinul Ruhrului, alta 
străbătea regiunea Frankfurt, iar şi mai la sud, în regiunea 
Strasbourg, se puteau efectua, de asemenea, traversări ale 
fluviului. Dintre toate aceste itinerare posibile, din punctul 
nostru de vedere, cel mai important era primul, la nord de 
Ruhr. În primul rând, acolo terenul de lângă Rin avea o 
configuraţie mai prielnică pentru acţiuni ofensive. În al 
doilea rând, o înaintare relativ mică în această regiune era 
suficientă pentru a despărţi Ruhrul şi fabricile sale de 
armament de restul Germaniei. Un al treilea avantaj al 


traseului nordic îl constituia prezenţa Anversului, cel mai 
bun port din nord-vestul Europei sub raportul asigurării 
noastre tehnico-materiale. Ocuparea şi folosirea acestui 
port ar fi scurtat enorm liniile noastre de comunicaţii. Or, 
era limpede că, odată ajunşi la frontierele germane, 
problemele noastre în legătură cu transporturile aveau să 
fie foarte critice. 

Totuşi, distrugerea ultimelor cuiburi de rezistenţă ale 
germanilor nu se putea realiza aruncând în luptă toate 
resursele noastre numai pe un singur front, care să se 
deplaseze pe direcţia căii de coastă din nord. Se punea în 
continuare problema de a nimici forţele armate ale 
naziştilor pe câmpul de luptă şi nu încăpea îndoială că 
aveam să ne lovim frontal de aceste trupe oriunde îşi va 
simţi inamicul mai puternic ameninţată securitatea. 
Utilizarea în scop ofensiv doar a unei fracțiuni din forţele 
noastre, în indiferent care sector al frontului, nu ar fi dus 
decât la o ciocnire directă între avangărzile noastre şi 
totalitatea forţelor defensive de care dispuneau germanii. 
Dar noi intenţionam să-i atacăm cu toate efectivele noastre 
- toate fiind mobile şi toate contribuind nemijlocit la 
anihilarea completă a maşinii lor de război. 

Spre a evita un impas şi spre a ajunge la poziţia de forţă 
şi mobilitate necesară pentru distrugerea forţelor germane, 
am prevăzut ca, îndată după ruperea poziţiilor de apărare 
duşmane, să efectuăm înaintarea pe un front larg, 
acordând prioritate flancului stâng. În felul acesta aveam 
posibilitatea să ne folosim cât mai repede de porturile 
extrem de importante ale Belgiei. Inaintarea avea să ne 
ducă mai întâi prin locuri unde ştiam că tocmai se instalau 
nişte misterioase "arme secrete”, iar apoi pe poziţii de unde 
să ameninţăm direct bazinul Ruhrului. De asemenea, încă 
de la început se stabilise ca după cucerirea porturilor 
belgiene să înaintăm cât mai departe cu putinţă în direcţia 
Saar, ajungând cu flancul stâng într-un punct de unde să 
exercităm o altă presiune asupra Ruhrului. Era firesc ca 
inamicul să opună rezistenţă, pentru a proteja bazinul 


Saarului. Între timp, forţele noastre care atacau în acest 
sector urmau să facă repede joncţiunea cu trupele aliate 
debarcate în sudul Franţei, care, conform planului, urcau 
spre nord pe valea Ronului. Absolut necesară, această 
închegare a unui front unitar avea câteva avantaje mari şi 
imediate: ne permitea să eliberăm Franţa într-un interval 
scurt; oferea o importantă cale suplimentară de 
comunicaţii, în stare să asigure aducerea trupelor din 
Statele Unite într-un ritm rapid şi asigurarea lor tehnico- 
materială în condiţii satisfăcătoare; în sfârşit, izola unităţile 
germane rămase în Franţa de restul armatei naziste, 
scoţându-le din luptă, ceea ce ne dădea posibilitatea să ne 
angajăm cu toate forţele în înfruntarea şi atacarea 
inamicului, scutindu-ne de costisitoarea obligaţie de a ne 
apăra pe flancuri lungi, unde soldaţilor noştri nu le-ar fi 
revenit decât misiuni statice şi negative. 

Dacă toate aceste mişcări aveau să fie încununate de 
succes, trebuia să purcedem, în faza următoare, la 
anihilarea finală a duşmanului, care în acea etapă avea să 
se apere, probabil, pe linia Siegfried şi în valea Rinului. 

In mai 1944 am calculat că, beneficiind de porturile de 
destinaţie pe care contam să le ocupăm, vom dispune, 
probabil, de 68 de divizii complete - fără a mai socoti pe 
cele venite din bazinul mediteranean - atunci când va sosi 
momentul să declanşăm ofensiva hotărâtoare peste Rin. 
Potrivit evaluărilor serviciilor, pe direcţia de înaintare 
Amiens-Maubeuge-Liege-Ruhr se putea realiza asigurarea 
tehnico-materială a maximum 35 de divizii. Rămâneau 
celelalte aproximativ 33, plus diviziile debarcate în sudul 
Franţei pentru diverse operaţii pe lungul aliniament care se 
întindea de la Wesel, pe malul Rinului, până jos, în sud, la 
frontiera elveţiană. Prin urmare, în afară de cazul când am 
fi străpuns linia Siegfried, nu am fi putut face altceva decât 


94 Linia Siegfried, căreia naziştii îi spuneau şi „Zidul de vest“, era un complex de fortificaţii construite 
încă înainte de război la frontiera occidentală a Germaniei, de la graniţa cu Elveţia pînă în punctul 
unde Rinul pătrunde în Olanda. Intinzîndu-se pe oadîncime de aproape ,„r> km, era compusă din sute 
de cazemate, culoare subterane, puncte de observaţie blindate, obs',.-.colo an titan* naturale şi 
artificiale, cimpuri de mine etc. — Nota trad. 


să ne apărăm pe frontul situat la sud de Ruhr. Profitând de 
avantajele astfel dobândite, inamicul îşi putea concentra 
forţele după bunul lui plac, pentru a lansa puternice 
contraatacuri. 

Perspectiva s-ar fi schimbat însă în mod radical dacă 
reuşeam să ajungem cu efective numeroase pe 
aliniamentul întregului curs al Rinului. Atingând acest 
obiectiv, ne-am fi bucurat de o relativă securitate pe tot 
frontul, ceea ce ne-ar fi îngăduit practic să încredinţăm 
misiuni ofensive oricăror dintre forţele noastre, nu numai 
celor 35 de divizii din coridorul situat la nord de Ruhr. 


Strategia generală „Overlord“ 


îmbinată cu operaţia „Anvil-Dragoon“ 
Main Drive = direcţia ofensivei principale 
Secondary Drive = direcţia ofensivei secundare 


Mai existau şi alte considerente care ne impuneau să 
înaintăm până în valea Rinului, pe întreaga sa lungime, 
înainte de a declanşa asaltul final împotriva Germaniei 


centrale. Ţelul nostru era nimicirea forţelor naziste. Dacă 
izbuteam să zdrobim covârşitoarea lor majoritate /a vest de 
fluviu, nu încăpea îndoială că germanilor nu le mai 
rămâneau decât efective slabe pentru a se apăra ulterior pe 
Rin. Forţele sovietice intraseră deja în Polonia şi o 
considerabilă parte din trupele germane erau imobilizate pe 
frontul de est pentru a face faţă viitoarelor ofensive ale 
ruşilor. În sfârşit, dacă nu reuşeam să distrugem armatele 
inamice la vest de obstacolul reprezentat de Rin, unde căile 
noastre de asigurare materială erau cele mai scurte cu 
putinţă, cum am fi obţinut un asemenea succes la est de 
fluviu, unde avantajul căilor scurte trecea de partea 
duşmanului? Generalii Bradley şi Patton, împreună cu tot 
statul meu major, au sprijinit permanent ideea de a include 
în planuri două înaintări simultane, atât prin breşa de la 
Metz, cât şi la nord de Ardeni. 

Abordând etapa următoare, am ajuns la concluzia că, 
pentru a ocupa bazinul Ruhrului, pe care era de aşteptat ca 
inamicul să-l apere cu cele mai puternice efective 
disponibile, soluţia cea mai nimerită consta într-o dublă 
manevră de învăluire. Pentru realizarea ei, am proiectat să 
atacăm în nord cu maximum de forţe pe care ni-l va îngădui 
capacitatea de asigurare tehnico-materială a căilor de 
comunicaţii şi în regiunea Frankfurt cu restul efectivelor. 
După părerea noastră, de îndată ce trupele de pe aceste 
două sectoare vor face joncţiunea în apropiere de oraşul 
Kassel, la est de Ruhr, Germaniei nu-i va mai rămâne nici o 
speranţă din punct de vedere militar. In orice caz, ştiam că, 
odată ajunşi la Kassel, ne-ar fi fost lesne să acţionăm 
ofensiv pe flancuri, punând astfel capăt războiului în 
Europa. 

Toate aceste faze succesive, împreună cu alternativele 
posibile, au format obiectul unor discuţii prelungite. În cele 
din urmă, s-a aprobat următorul plan general al operaţiei pe 
care urma să o efectuăm. 

Debarcaţi pe coasta Normandiei. 


Concentrati resursele necesare pentru o bătălie decisivă 
în zona Normandia-Bretania şi rupeti dispozitivul de 
încercuire al inamicului. (În primele două faze, operaţiile de 
uscat urmau să se efectueze sub conducerea tactică a lui 
Montgomery.) 

Urmăriţi inamicul pe un front larg, cu două grupuri de 
armate, punând accent pe flancul stâng, pentru a ocupa 
porturile necesare, a ajunge la granițele Germaniei şi a ține 
sub ameninţare bazinul Ruhrului. Pe flancul drept, efectuaţi 
joncțiunea cu forțele debarcate în sudul Franţei. 

Concentrati noi forțe de-a lungul frontierei occidentale a 
Germaniei, cucerind porturile necesare în Belgia şi Bretania, 
precum şi în bazinul mediteranean. 

Pe timpul acţiunii de concentrare a forțelor pentru bătălia 
finală, menţineți-vă într-o permanentă stare de ofensivă, în 
limita posibilităţilor existente, atât pentru a uza forțele 
inamice, cât şi pentru a dobândi avantaje în vederea 
ultimelor lupte. 

Desăvârşiţi lichidarea forțelor inamice la vest de Rin, 
căutând între timp să stabiliți capete de pod peste fluviu. 

Lansaţi atacul final ca o dublă mişcare de învăluire a 
Ruhrului, punând din nou accentul asupra flancului stâng. 
Imediat după aceea, lansați o ofensivă pe teritoriul 
Germaniei, pe o direcţie care se va stabili la momentul 
oportun. 

Curățiți restul Germaniei. 

Acest plan general, elaborat în amănunţime de statul- 
major înainte de ziua debarcării în Normandia, nu a fost dat 
uitării, nici măcar pentru o clipă, de-a lungul întregii 
campanii. 

Calendarul operaţiei era greu de stabilit. La Teheran, 
preşedintele Roosevelt şi primul ministru Churchill 
făgăduiseră generalissimului Stalin că atacul va începe în 
mai 1944. Nouă ni s-a dat însă de înţeles că orice zi din 
această perioadă a anului va corespunde angajamentelor 
luate de cei doi lideri politici. 


Pentru a beneficia de o perioadă cât mai lungă de timp 
frumos, trebuia să declanşăm operaţia "Overlord” cât mai 
devreme. Un alt factor în favoarea unei date timpurii era 
efortul necurmat şi frenetic al germanilor de a-şi întări 
fortificațiile de coastă. Ţinând seama de condiţiile 
atmosferice în Canalul Mânecii, luna mai reprezenta 
momentul cel mai apropiat în care se putea întreprinde cu 
succes o acţiune de desant maritim. Prima combinaţie 
prielnică între orarul fluxului şi cel al răsăritului de soare se 
situa la începutul lunii. Aceasta a fost data aleasă iniţial şi 
cu titlu de încercare pentru ziua Z. 

Ştiri alarmante, furnizate de serviciile de informaţii, cu 
privire la progresele înregistrate de germani în producţia 
noilor arme cu bătaie lungă şi mare capacitate de 
distrugere pledau, de asemenea, pentru lansarea atacului 
cât mai curând. 

In lunile de primăvară, o serie de ofiţeri de stat-major au 
venit de la Washington la cartierul meu general pentru a-mi 
aduce la cunoştinţă cele mai recente ipoteze pe marginea 
realizărilor naziştilor în domeniul armamentului, inclusiv 
posibilitatea ca ei să fie pe cale de a fabrica bomba atomică 
şi arma bacteriologică. Aceste expuneri aveau un caracter 
strict secret şi îmi erau prezentate exclusiv pe cale orală. Mi 
s-a relatat că oamenii de ştiinţă american făcuseră paşi 
inainte în realizarea ambelor tipuri importante de arme şi 
că, bazându-se pe propria lor experienţă, ei puteau trage 
concluzii interesante privind amănuntele activităţii similare 
pe care o depuneau naziştii. Toate aceste date erau 
completate de rapoartele periodice ale serviciilor de 
informaţii din Londra. În plus, se examinau cu cea mai mare 
atenţie fotografiile aeriene, pentru a se descoperi eventual 
unele instalaţii recente ale duşmanului, capabile să 
servească, după toate aparențele, numai introducerii în 
luptă a unor arme noi. 

Atât în Marea Britanie, cât şi în Statele Unite se făcea 
apel la cei mai competenţi savanţi pentru a ne ajuta să 
evaluăm şi să anticipăm diferitele probabilităţi. În cursul 


lunilor de pregătire din anul 1944, singurul nostru mijloc 
eficient de a contracara intenţiile inamicului a fost raidul de 
bombardament. Am trimis, rând pe rând, escadrilele 
aviaţiei strategice deasupra fiecărui colţ din Europa unde, 
după presupunerile oamenilor noştri de ştiinţă, fie că se 
elaborau noi tipuri de arme, fie că se construiau rampe de 
lansare pe ţărmul mării. 

In cursul acestei lungi perioade, calculele serviciilor de 
informaţii se bazau, în mod inevitabil, pe un număr foarte 
sărăcăcios de elemente, aşa încât nu era de mirare că din 
când în când surveneau modificări în evaluarea progresului 
făcut de germani. Totuşi, înainte de a declanşa "Overlord”, 
specialiştii serviciilor de informaţii au reuşit să ne furnizeze 
date remarcabil de precise în legătură cu existenţa, 
caracteristicile şi potenţialul noilor arme naziste. 

Două considerente - unul dintre ele cu caracter decisiv - 
s-au conjugat, determinându-ne să amânăm pentru luna 
iunie acţiunea de desant maritim. Primul şi cel mai 
important a fost insistența noastră ca debarcarea să se 
efectueze pe un front mai larg decât cel prevăzut iniţial de 
către  statul-major de la Londra, care lucrase sub 
conducerea  generalului-locotenent Frederick Morgan. 
inzestrat cu calităţi excepţionale, acest ofiţer inspirase 
generalului Marshall un profund sentiment de admiraţie şi 
respect, cu mult înainte de sosirea mea în Anglia din 
ianuarie 1944. In scurt timp am ajuns şi eu să-i apreciez 
competenţa, în aceeaşi măsură ca şi şeful Marelui Stat- 
Major. In lunile dinaintea venirii mele, el elaborase 
nenumărate proiecte amănunțite, adunase o mulţime date 
şi stocase suficiente materiale pentru a face posibila ziua Z. 
Generalul Morgan era de acord cu modul cum vedeam eu 
desfăşurându-se debarcarea, dar, silit să-şi întocmească 
planul pe baza unui număr fix de nave de transport, de 
desant şi alte resurse, nu-i rămăsese decât să preconizeze 
efectuarea acţiunii de desant maritim pe un front de trei 
divizii. Eu însă am stăruit pentru aruncarea în luptă, de la 
bun început, a celor cinci divizii şi am adus la cunoştinţa 


Comitetului Unificat al Şefilor de State-Majore că trebuia 
neapărat să ni se livreze navele de desant suplimentare, 
precum şi celelalte mijloace tehnice necesare unei operaţii 
de amploare mai mare, chiar dacă aceasta ar fi însemnat 
amânarea debarcării cu o lună. Comitetul unificat s-a 
declarat de acord. 

Un alt factor care a acţionat în favoarea unei date mai 
târzii l-a reprezentat părerea noastră că reuşita operaţiei 
"Overlord” depindea de activitatea pregătitoare a forţelor 
aeriene. Un atac întreprins prea devreme nu ar fi oferit 
aviaţiei aliate decât puţine prilejuri de a bombarda cu 
precizie centrele nevralgice de comunicaţii din Franţa, pe 
când îmbunătăţirea condiţiilor atmosferice, prevăzută de 
meteorologi pentru luna mai, i-ar fi lăsat un răgaz mult mai 
lung şi ar fi creat condiţii mai prielnice pentru a stânjeni 
dislocările rezervelor inamice şi a distruge fortificațiile 
germane de coastă. Bombardarea punctelor vitale de pe 
şoselele şi căile ferate care duceau spre zona debarcării 
constituia o trăsătură capitală a planului "Overlord”. Totuşi, 
amânarea operaţiei "Overlord” ne-a făcut sânge rău, căci 
am fi vrut să nu pierdem nici o zi de vară pentru campania 
din Europa. 

In afară de elaborarea planului general de operaţii, ne- 
am străduit din răsputeri să găsim mijloace pentru a-l 
induce în eroare pe inamic în legătură cu locul şi data 
atacului. Intenţia noastră era de a-l convinge că vom da 
lovitura direct peste tronsonul cel mai îngust al Canalului 
Mânecii, asaltând fortăreaţa Calais. De fapt, dacă am fi dus 
cu bine la capăt acţiunea de desant maritim în această 
regiune, ne-am fi ales, din multe puncte de vedere, cu 
foarte serioase avantaje. Plajele erau nu numai cele mai 
bune de pe întregul litoral de nord al Franţei, dar şi cele mai 
apropiate de porturile britanice şi de frontiera germană. Pe 
deplin conştient de aceasta, inamicul reţinuse efective 
puternice în sectorul Calais şi întărise linia de coastă de 
acolo mai mult decât pe oricare alta. Lucrările de fortificaţie 
erau atât de masive, încât nimeni dintre noi nu putea să 


conceapă un asalt izbutit dinspre mare, afară de cazul când 
l-am fi plătit cu pierderi înspăimântătoare, din cauza cărora 
întreaga expediţie risca să ajungă pe țărm vlăguită şi 
incapabilă de a întreprinde vreo acţiune. Dar ne bizuiam pe 
impresia inamicului că vom ceda ispitei şi vasta gamă de 
măsuri pe care le-am luat pentru a-l întări în această părere 
s-a bucurat de un credit extraordinar la serviciile naziste de 
informaţii. 

Debarcarea complementară în sudul Franţei fusese de 
mult considerată - cel puţin de mine şi de generalul 
Marshall - ca o parte integrantă şi necesară a marii operaţii 
de peste Canalul Mânecii. La începutul anului 1944, pe când 
lucram la elaborarea planurilor, îmi închipuiam că toţi 
comandanții principali, ca şi Comitetul Unificat al Şefilor de 
State-Majore ajunseseră la un acord deplin în această 
privinţă. Analizând însă situaţia la cartierul meu general de 
la Londra, am constatat repede că, chiar amânând 
"Overlord” pentru luna iunie, aliaţii tot nu dispuneau de 
suficiente nave de desant şi de celelalte utilaje necesare 
pentru a declanşa concomitent cele două operaţii - peste 
Canalul Mânecii şi în Mediterana - cu efectivele pe care le 
doream. 

La acea dată, Statele Unite erau angajate în acţiuni 
ofensive pe teatrul de război din Oceanul Pacific, de unde 
nu se puteau deci retrage navele de desant suplimentare, 
de care aveam nevoie. In această situaţie, generalul 
Montgomery a propus să renunţăm cu desăvârşire la 
debarcarea în sudul Franţei (care purta pe atunci 
denumirea codificată „„Anvil”), scriindu-mi la 21 februarie 
1944: "Recomand foarte insistent să ne pronunţăm cu toată 
hotărârea împotriva operaţiei «Anvil»”. Am refuzat să mă 
raliez acestui punct de vedere, dar devenise limpede că 
singura soluţie era de a amâna această debarcare cu un 
interval suficient pentru ca navele de transport şi de desant 
să participe mai întâi la "Overlord” şi apoi să treacă în 
Mediterana, unde să contribuie la punerea în aplicare a 
planului "Anvil”. După părerea noastră, această modificare 


de program nu prezenta inconveniente deosebite, fiind, în 
orice caz, cu mult preferabilă unei anulări a operaţiei 
complementare. Prezenţa aliaţilor în bazinul mediteranean 
nu îngăduia germanilor să-şi evacueze toate trupele din 
sudul Franţei. În cazul, totuşi, când ei şi le-ar fi retras 
treptat, forţele noastre debarcate ulterior pe ţărmul 
meridional ar fi putut înainta mult mai uşor. În consecinţă, 
am căzut de acord să amânăm operaţia "Anvil”, cu 
recomandarea ca ea să fie efectuată cât mai curând după 
15 iulie. 

Proiectele noastre de a utiliza aviația de bombardament 
în pregătirea marelui asalt a întâmpinat o foarte sinceră şi 
serioasă împotrivire, în special la nivelul politic. Distrugerea 
podurilor principale, a gărilor de mărfuri şi a celor mai 
importante artere de cale ferată ale Franţei avea să ducă la 
pierderi inevitabile în rândurile populaţiei civile. Deşi 
intenţionam să dezorganizăm reţeaua căilor de comunicaţii 
bombardând cu prioritate punctele-cheie din jurul marilor 
oraşe, în loc de a ataca pe cele din interiorul centrelor dens 
populate, unii statisticieni au calculat că ofensiva noastră 
aeriană va costa cel puţin 80 000 de vieţi. O astfel de 
calamitate fiind de natură să stârnească resentimentele 
francezilor, primul ministru britanic şi mulţi dintre 
colaboratorii săi ne-au cerut stăruitor să găsim o altă cale 
pe care operaţia “Overlord” să beneficieze de sprijinul 
forţelor aeriene. Profund zguduit de înfiorătorul tablou pe 
care i-l zugrăveau adversarii planului nostru, Churchill mi-a 
adresat apeluri insistente şi patetice, declarând: "Franţa 
postbelică trebuie să devină prietena noastră. Nu este 
numai o problemă de umanitarism, ci şi una de înaltă 
politică statală”. 

Comandanții de aviaţie din subordinea mea contestau, ca 
şi mine, exactitatea cifrelor avansate de statisticieni. 
Pierderile anticipate de noi nu se ridicau decât la o 
fracțiune din totalul de 80.000, mai ales că aveam de gând 
să prevenim populaţia civilă printr-o serie de avertismente, 
unele cu caracter general, altele destinate locuitorilor dintr- 
o anumită regiune. Am folosit toate mijloacele posibile 
pentru a cere în repetate rânduri francezilor şi belgienilor 
să se îndepărteze de punctele-cheie ale reţelei de 
comunicaţii. Mai mult, plănuisem ca înaintea fiecărui raid să 
invităm prin radio şi prin manifeste pe locuitori să evacueze 
vremelnic perimetrele în cuprinsul cărora se găseau 
obiectivele atacului. Ne puteam permite să lansăm astfel de 
avertismente precise deoarece ştiam, pe de o parte, că 
“Luftwaffe” înregistrase pierderi grele, iar pe de altă parte, 


că inamicul nu dispunea de suficientă artilerie antiaeriană 
pentru a asigura, de la o zi la alta, apărarea fiecărui nod 
nevralgic de comunicaţii din Franţa. Planul asaltului aerian 
a trebuit să fie astfel conceput, încât să nu dezvăluie prin 
schema generală a obiectivelor atacate zona pe care o 
alesesem pentru debarcare. Am continuat, aşadar, să-l 
păcălim pe inamic, efectuând cu regularitate 
bombardamente grele asupra unor obiective din sectorul 
Calais, concomitent cu raiduri de pregătire a operației 
"Overlord”. 

Valoarea şi necesitatea bombardamentelor au fost 
discutate îndelung, cu multă seriozitate şi, fireşte, cu toată 
compasiunea, din cauza factorilor umani implicaţi. In cele 
din urmă, Winston Churchill, guvernul britanic şi generalul 
Pierre Joseph Koenig, comandantul Forţelor franceze din 
interior, s-au declarat cu toţii de acord ca raidurile aeriene 
să fie efectuate conform planului, în speranţa că măsurile 
adoptate pentru a preveni populaţia civilă vor reduce la 
minimum numărul victimelor. Evenimentele ulterioare 
aveau să dovedească limpede cât de importantă a fost 
contribuţia bombardamentelor aeriene la succesul dobândit 
de trupele noastre de uscat. De asemenea, nu numai că 
pierderile suferite de populaţia civilă nu au atins decât o 
fracțiune din cifrele pronosticate de statisticieni, dar 
întregul popor francez le-a acceptat cu calm, ca pe o 
necesitate, fără să manifeste din cauza lor vreo animozitate 
împotriva forţelor aliate. În afară de loviturile aplicate 
reţelei de comunicaţii din Franţa, am continuat să 
bombardăm rafinăriile de petrol din Germania şi alte ramuri 
vitale ale industriei naziste de război. De asemenea, aviația 
noastră s-a străduit permanent să angajeze lupte cu 
formaţiile inamice, pentru a le provoca pierderi cât mai 
mari încă înainte ca trupele noastre să debarce pe teritoriul 
francez şi bătălia să ajungă la un stadiu critic. 

Între timp, statele-majore ale forţelor noastre de uscat şi 
aeriene lucrau de zor la perfecţionarea măsurilor de 
coordonare a activităţii lor viitoare. Incetasem de mult să 


ne mai referim la “sprijinul cu foc al aviaţiei pentru trupele 
de uscat”, utilizând doar formula "lupte sol-aer”. Această 
interdependenţă este caracteristică pentru războiul 
modern. Trupele de uscat trebuie totdeauna să ocupe şi să 
apere localităţile care oferă forţelor aeriene bazele 
necesare pentru a opera în imediata apropiere a liniei 
frontului, în vreme ce, pe de altă parte, sprijinul cu foc 
permanent al avioanelor de vânătoare şi bombardament 
trebuie considerat o chestiune curentă. În diverse faze 
critice ale campaniei noastre în Europa, aviația aliată a 
efectuat mai bine de 10 000 de ieşiri de luptă pe zi, dându- 
şi astfel contribuţia la bătălia sol-aer. 

Una dintre cele mai dificile probleme, care se ridică 
invariabil ori de câte ori se elaborează planurile unei 
ofensive tactice, este cea legată de măsurile de asigurare 
tehnico-materială, evacuare şi înlocuire. 

Înainte de cel de-al doilea război mondial se considera că 
orice acţiune majoră de desant maritim, fără excepţie, 
trebuie să ducă în câteva zile la cucerirea unor instalaţii 
portuare, în caz contrar urmând să se renunţe la 
continuarea operației. lIntroducând în practică utilaje 
eficiente de debarcare - printre care L.S.T.-uri, L.C.T.-uri, 
"raţe” şi alte nave de desant -, aliaţii au contribuit într-o 
mare măsură la reducerea dependenţei nemijlocite de 
instalaţii portuare fixe. Se poate spune, fără exagerare, că 
fabricarea în cantităţi mari de către aliaţi a unor tipuri cu 
totul noi de vehicule amfibii a constituit unul dintre factorii 
cei mai de seamă în zădărnicirea planurilor înaltului 
Comandament German. 

Totuşi, existenţa utilajului şi a vehiculelor care permit 
debarcarea de materiale pe ţărmuri, în aer liber, nu exclude 
câtuşi de puţin necesitatea unor porturi - adevăr care era 
deosebit de valabil pentru "Overlord”. Aşa cum arată clar o 
istorie multiseculară, Canalul Mânecii este bântuit de 
furtuni crâncene în tot cursul anului, iarna fiind de departe 
perioada cea mai critică. Unica metodă sigură, aşadar, 


pentru a aproviziona trupele aliate debarcate era cucerirea 
unor instalaţii portuare de mare capacitate. 

Deoarece natura fortificațiilor de care aveam să ne izbim 
elimina posibilitatea ca aliaţii să ocupe repede porturile 
corespunzătoare trebuinţelor noastre, era, de asemenea, 
necesar ca materialele de asigurare materială de pe țărm 
să fie puse la adăpost de efectele furtunilor. Ştiam că, chiar 
după ce aveam să capturăm Cherbourgul, capacitatea radei 
sale, ca şi căile de comunicaţii care-l legau de interiorul ţării 
nu erau suficiente pentru a ne satisface toate nevoile. 
Pentru a rezolva această problemă - care în aparenţa nu 
avea soluţie -, am recurs la un mijloc atât de ieşit din 
comun, încât mulţi sceptici l-au socotit pur şi simplu de 
domeniul fantasticului. Este vorba de construirea unor 
porturi artificiale de-a lungul coastei normande. 

Am auzit prima oară despre această idee în primăvara 
anului 1942, când amiralul Mountbatten, care participa la o 
consfătuire cu o serie de comandanţi, a declarat la un 
moment dat: 

— Dacă nu vor fi porturi disponibile, va trebui, probabil, 
să le construim noi şi să le transportăm, în piese detaşate, 
până în zona de debarcare. 

Primită cu huiduială şi comentarii sarcastice, propunerea 
a devenit peste doi ani o realitate. S-au conceput două 
categorii mari de rade protejate. Prima, denumită "Agrişa”, 
consta doar dintr-un şir de vase scufundate, amplasate 
pupa la pupa, în număr suficient pentru a oferi la bordul de 
sub vânt o linie de coastă adăpostită, unde vasele mici şi 
navele de desant puteau să descarce fără întrerupere pe 
orice vreme, cu excepţia furtunilor violente. Celălalt tip, 
"Aguda”, era de fapt un port complet. Două exemplare din 
această categorie au fost proiectate şi realizate în Marea 
Britanie, urmând să fie remorcate, în piese detaşate, până 
la coasta Normandiei. Principala unitate de construcţie a 
"Agudei” era un vas enorm din beton, denumit "Phoenix" şi 
având forma unei cutii. Greutatea ”Phoenix”-urilor era atât 
de mare, încât scufundate cap la cap de-a lungul unei fâşii 


de coastă formau un scut masiv de protecţie împotriva 
valurilor, aproape indiferent de forţa acestora. Potrivit 
planurilor, s-a realizat un utilaj auxiliar complex, care 
facilita manevrele de descărcare, precum şi tot soiul de 
mecanisme necesare bunei funcţionări a unui port modern. 
Sectoarele de debarcare american şi britanic urmau să 
primească fiecare câte o "Agudă”, prevăzându-se, de 
asemenea, instalarea a cinci "Agrişe”. 

Din experienţa luptelor din bazinul mediteranean 
învăţasem că o divizie întărită a aliaţilor angajată în operaţii 
active consumă zilnic materiale în cantitate de aproximativ 
600-700 de tone, pe care unităţile de servicii trebuie să le 
aducă cu regularitate. In afară de aceasta, trebuia să 
concentrăm în zona de debarcare rezerve de trupe, muniții 
şi provizii care să ne permită, după scurgerea unui interval 
corespunzător, să  iniţiem ofensive în adâncime, cu 
certitudinea că le vom susţine în cursul unor îndelungate 
perioade de acţiuni decisive. În plus, trebuia să mai aducem 
şi materialele grele de construcţie necesare geniştilor 
pentru a restaura şi reutila porturile cucerite, a repara căile 
ferate, podurile şi drumurile şi a construi aerodromuri. Un 
alt punct - şi încă unul dintre cele mai importante - al 
planului de servicii privea rapida evacuare a răniților de pe 
litoralul francez şi transportarea lor de urgenţă la 
numeroasele spitale din Anglia. 

In cadrul Comandamentului Suprem, principalii mei 
colaboratori în domeniul serviciilor erau generalul- 
locotenent Sir Humphrey Gale şi generalul-maior R. W. 
Crawford, ambii foarte experimentați şi competenţi. În 
fruntea unităților de servicii americane se afla generalul- 
locotenent John C. H. Lee, încercat ofiţer de geniu şi reputat 
ca om care îşi îndeplinea exemplar sarcinile. 

In cadrul atacului iniţial am anticipat numeroase 
probleme speciale de ordin tactic, unele dintre ele extrem 
de greu de rezolvat. Mă întâlneam adesea cu principalii 
comandanţi pe care îi aveam în subordine şi cu membrii 
statului-major ca să discutăm şi să punem de acord 


planurile în curs de elaborare. La aceste consfătuiri 
participau frecvent experţi şi specialişti din cele mai diferite 
ramuri, pentru a-şi da avizul în chestiunile tehnice. 

Consilierii mei permanenţi în toate problemele tactice şi 
operative erau ofiţeri în care aveam cea mai deplină 
încredere, ca generalul-maior Harold R. Bull, generalul de 
brigadă Arthur S. Nevins - ambii din forţele de uscat 
americane - şi generalul-maior J. F. M. Whitley din armata 
britanică. 

Într-un colţ izolat din estul Angliei, trupele de uscat 
britanice au reprodus toate tipurile de obstacole tactice la 
care puteau recurge naziştii pentru a respinge atacul 
nostru. In poligoane speciale, englezii au construit 
cazemate, ziduri masive de piatră şi suprafeţe întinse 
acoperite cu reţele de sârmă ghimpată, au plantat câmpuri 
de mine, au înălţat obstacole de oţel cu utilizare 
subacvatică şi terestră, au săpat şanţuri antitanc - toate 
acestea fiind copii fidele ale unor mijloace de apărare pe 
care ştiam că germanii le şi instalaseră. Apoi, englezii s-au 
apucat să proiecteze tehnica de luptă capabilă să uşureze 
distrugerea acestor obstacole artificiale. In sfârşit, au folosit 
poligoanele respective pentru a verifica în practică armele 
astfel create şi a încerca noi procedee de luptă. 

Un interesant exemplu al acestei activităţi experimentale 
l-a oferit o nouă metodă de utilizare a torpilei Bangalore. 
Nimic altceva decât un simplu tub lung, umplut cu exploziv, 
torpila era lansată într-un câmp de mine, unde, detonând, 
arunca în aer toate minele îngropate de-a lungul ei. In felul 
acesta se forma o potecă îngustă, pe care soldaţii puteau 
să înainteze, continuându-şi atacul, în vreme ce alţii, veniţi 
din urmă, curăţau restul câmpului. Arma ca atare intrase de 
mult în folosinţă curentă, dar britanicii găsiseră un mod 
original de întrebuințare a ei, montând pe un tanc model 
"Sherman” o serie de ţevi, fiecare dintre ele prevăzută cu o 
torpilă Bangalore. Orientate drept înainte, ţevile erau de 
fapt nişte tunuri cu mici încărcături de praf de puşcă în 
partea posterioară. Din mers, tancul trăgea automat, 


succesiv din aceste tunuri improvizate, astfel că torpilele 
zburau prin văzduh şi explodau la vreo zece metri în faţă, 
croind mereu drum prin câmpul de mine. Fiecare tanc 
ducea cu sine suficiente torpile pentru a deschide o cărare 
lungă de aproximativ 50 m. Cu alte cuvinte, această muncă 
primejdioasă, în loc de a reveni unor soldaţi pedeștri, lipsiţi 
de apărare, era încredinţată unui echipaj de car blindat, 
aflat la adăpostul relativ al unei cuirase protectoare. Nu am 
văzut niciodată tancul cu torpile în acţiune, dar el 
reprezintă un exemplu de inovaţie prin care încercam să 
rezolvăm problemele cu care avea de-a face infanteristul. 
Poduri transportabile pentru trecerea şanţurilor antitanc, 
tancuri aruncătoare de flăcări, precum şi îmblăciuri, pluguri 
şi rulouri compresoare grele pentru distrugerea minelor se 
numărau printre utilajele în curs de fabricare şi verificare. 

Ca totdeauna, moralul trupelor de uscat polariza atenţia 
constantă a tuturor ofiţerilor superiori. Uneori, această 
atenţie trebuia să se îndrepte asupra anumitor puncte 
speciale. De pildă, un comentator de presă a apreciat că 
orice tentativă de debarcare pe coasta fortificată a Europei 
de nord-vest va provoca unităţilor de asalt pierderi 
ajungând la 80-90% din efective. Această afirmaţie 
iresponsabilă a avut o circulaţie destul de largă pentru a da 
naştere unui sentiment de jenă şi îndoială în sânul 
comandamentului. Cu prilejul numeroaselor vizite făcute 
prin diverse unităţi, Bradley şi alţi ofiţeri s-au grăbit să 
înfiereze articolul cu pricina, arătând că era o născocire 
menită să inducă în eroare şi să stârnească panică şi că 
autorul nu cunoştea realitatea şi habar nu avea de război. 
Bradley a prevăzut că pierderile aliaţilor nu vor depăşi pe 
cele dintr-o bătălie îndârjită de o amploare 
corespunzătoare. Pentru a nu îngădui lugubrei profeţii a 
comentatorului să zdruncine încrederea soldaţilor aliaţi, am 
folosit toate mijloacele aflate la dispoziţia noastră, mergând 
atât de departe, încât am dat publicităţii pronosticul iui 
Bradley. 


Am întocmit în cele mai mărunte detalii planul de acţiuni 
aeriene - în fazele sale atât de pregătire, cât şi de sprijin cu 
foc -, iar în cursul primăverii am analizat săptămânal 
rezultatele obţinute în faza de pregătire. Submarinele şi 
avioanele au efectuat o serie nesfârşită de recunoaşteri, 
dar informaţiile strânse de noi proveneau şi din multe alte 
surse. Planul de acţiuni navale cuprindea protecţia de 
ansamblu, dragarea minelor, escortarea, sprijinul cu foc şi, 
concomitent cu toate celelalte sarcini, construirea de 
porturi artificiale, repararea porturilor capturate şi 
asigurarea aprovizionării tehnico-materiale peste Canalul 
Mânecii. Am studiat fortificațiile de coastă ale naziştilor şi 
am elaborat planuri aparte pentru distrugerea fiecărui 
punct de sprijin, a fiecărei cazemate. Am cercetat 
îndeaproape fotografiile, constatând cu îngrijorare că ele 
aduceau mereu mărturia unei densități crescânde a 
obstacolelor de pe plaje, majoritatea subacvatice în timpul 
fluxului. Pentru îmbarcarea trupelor, a tehnicii de luptă şi a 
proviziilor s-au redactat planuri voluminoase şi foarte 
precise în amănunte. S-au stabilit cu anticipație şi, în 
măsura posibilului, s-au verificat în prealabil itinerarele de 
deplasare spre porturi, orarul plecărilor şi  sosirilor, 
amplasarea, apărarea şi mascarea bivuacurilor provizorii şi 
o mie de alte măsuri de acest gen. 

Comandanții superiori profitau de fiecare clipă liberă 
pentru a vizita şi inspecta trupele. Din însemnările pe care 
ni le-a lăsat un ofiţer de stat-major reiese că în patru luni, 
de la 1 februarie la 1 iunie, am vizitat personal 26 de divizii, 
24 de aerodromuri, patru nave de luptă şi numeroase 
depozite, ateliere, spitale şi alte centre importante. Bradley, 
Montgomery, Spaatz şi Tedder aveau un program similar. 
Astfel de vizite, efectuate în scurtele răgazuri dintre 
nenumăratele consfătuiri şi şedinţe de stat-major, erau 
necesare şi extrem de rodnice. 

Soldaţilor le place să vadă în carne şi oase pe cei ce 
conduc operaţiile. Jigniţi, pe drept cuvânt, de orice 
manifestare de indiferenţă sau de lipsă de grijă din partea 


comandanților lor, ei interpretează orice vizită, chiar şi una 
scurtă, drept o dovadă a interesului ce li se poartă. 
Timiditatea sau modestia nu trebuie să-l abată pe 
comandant de la datoria de a veni în mijlocul oamenilor săi, 
de a le vorbi şi de a fi mereu cât mai aproape de ei, în 
limita posibilităţilor fizice. Efectul acestei atitudini se 
resimte pe plan moral, iar moralul - în condiţiile când toţi 
ceilalţi factori sunt aproximativ echivalenți - joacă rolul 
principal pe câmpul de luptă. 

Când a bătut ceasul să ne deplasăm trupele în porturi, 
partea de sud a Angliei a devenit un unic şi uriaş bivuac, 
depozit şi aerodrom“. La cererea noastră, guvernul britanic 
a suspendat toate comunicațiile dintre această zonă şi 
restul Regatului Unit, aşa cum mai înainte procedase cu 
Irlanda de Sud, stat neutru, în care mişunau spionii inamici. 
Guvernul a luat chiar măsura fără precedent de a opri, în 
mod arbitrar, întregul curier diplomatic dintre Marea 
Britanie şi alte ţări, atrăgându-şi proteste indignate şi 
prelungite. De asemenea, a fost suprimată navigația de 
cabotaj, ale cărei nepreţuite vase ne-au fost repartizate 
nouă, în scopuri militare. Aceasta a aruncat o povară 
aproape insuportabilă în seama reţelei feroviare, care şi aşa 
era suprasolicitată: a încetat practic orice trafic de pasageri 
şi până şi transportul produselor de primă necesitate se 
lovea de imense dificultăţi. Construcţia "Agudelor” şi 
”Agrişelor” cerea mii de oameni, provocând o indescriptibilă 
înghesuială în porturile şi aşa aglomerate. 

Populaţia civilă a Marii Britanii, istovită de anii războiului, 
s-a resemnat, fără să crâcnească, în faţa noilor lipsuri şi 
neplăceri. Incurajaţi de certitudinea unei iminente ofensive 
hotărâtoare şi însufleţiţi de exemplul şi conducerea lui 
Winston Churchill, oamenii au acceptat de bună voie riscul 
de a fi accidentaţi de tancurile şi camioanele militare care 


P în vederea operației „Overlord", s-au concentrat în Anglia 45 de divizii aliate (dintre care două 
treimi americane), cu un efectiv total de aproximativ un milion de oameni destinaţi primului eşalon. Un 
număr aproape egal (circa 980 000) îl aveau unităţile de servicii şi administrative, care răspundeau de 
asigurarea materială a trupelor. în rîndurile forţelor de sprijin navale şi aeriene din cadrul operaţiei 
„Torch" se aflau 896 000 de ofiţeri şi soldaţi. — Nota trad. 


mişunau pe propriile lor străzi şi şosele, de a-şi vedea 
ogoarele şi grădinile călcate în picioare de soldaţi, de a face 
cozi lungi în aşteptarea unor trenuri care rareori soseau, de 
a suferi o nouă reducere a raţiei alimentare, deja 
sărăcăcioasă - toate acestea pentru a da cale liberă 
mişcărilor de trupe şi transportului munţilor de provizii, pe 
care noi le consumam cu atâta lăcomie. 

După ce am renunţat să declanşăm ”Overlord” în luna 
mai, prima combinaţie dintre faza lunii, orarul fluxului şi 
răsăritul soarelui pe care o consideram prielnică pentru 
debarcare survenea în zilele de 5, 6 şi 7 iunie. Intenţia 
noastră era de a ordona convoaielor să traverseze Canalul 
Mânecii în cursul nopţii, pentru ca întunericul să mascheze 
efectivele şi direcţiile celor câteva acţiuni de desant 
maritim. Aveam nevoie de lună pentru  asalturile 
aeropurtate. Inaintea atacului pe uscat ne erau necesare 
aproximativ 40 de minute de lumină a zilei pentru a duce la 
capăt bombardamentele aeriene şi navale. Trebuia să 
debarcăm în timpul refluxului, deoarece nu puteam elimina 
obstacolele de pe plaje decât atunci când deveneau vizibile. 
Dar alegerea zilei exacte urma să depindă de prognoza 
meteorologică. 

În eventualitatea că niciuna dintre cele trei zile din iunie 
nu s-ar fi dovedit satisfăcătoare din punctul de vedere al 
condiţiilor atmosferice, consecinţele ar fi fost 
înspăimântătoare. Secretul nu ar mai fi putut fi păstrat. 
Trupele de asalt ar fi fost nevoite să coboare de la bordul 
navelor şi să se îngrămădească din nou în locuri de 
aşteptare împrejmuite cu sârmă ghimpată şi arhipline deja 
cu soldaţii aparţinând valurilor următoare. Tabele 
complicate de deplasare ar fi trebuit anulate. Moralul s-ar fi 
prăbuşit. Ar fi devenit necesară o aşteptare de cel puţin 14 
- dacă nu 28 - de zile, un fel de pas întrerupt, cu piciorul 
suspendat în aer, implicând peste două milioane de 
oameni! Am fi rămas cu şi mai puţină vreme bună la 
dispoziţie pentru operaţiile majore ale campaniei, iar 
fortificațiile inamicului ar fi devenit şi mai puternice! 


Întreaga Anglie şi-ar fi dat seama că s-a întâmplat ceva rău 
şi demoralizarea britanicilor şi americanilor ar fi putut duce 
la dezastre imprevizibile. În sfârşit, din umbră pândea 
necontenit certitudinea că pe coasta franceză naziştii 
puneau la punct noi arme secrete, probabil eficiente, şi nici 
măcar nu îndrăzneam să ne întrebăm care ar fi l'ost 
consecinţele folosirii lor împotriva porturilor noastre 
aglomerate, şi îndeosebi împotriva  Portsmouthului şi 
P'lymouthului. 

A fost o perioadă plină de încordare, cu atât mai greu de 
suportat cu cât acel unic factor capabil să ne împingă la 
catastrofă scăpa cu desăvârşire de sub controlul nostru. Un 
ostaş a spus într-un rând: "Vremea este totdeauna neutră”. 
Nimic mai puţin adevărat! Vremea proastă este indiscutabil 
duşmanul taberei care se străduie să lanseze operaţii 
necesitând condiţii atmosferice favorabile, ca şi al taberei 
aflate în posesia unei arme valoroase (cum ar fi o aviaţie 
puternică), a cărei eficienţă depinde de starea timpului. 
Pentru a apăra coasta Normandiei, naziştii nu aveau nevoie 
de nimic altceva decât de o vară cu ploi şi furtuni! 

Proiectatul nostru atac aeropurtat în peninsula Cotentin 
ridica o problemă deosebit de dificilă. Planul "Overlord” 
includea o acţiune de desant maritim pe o plajă denumită 
în cod Utah şi situată pe litoralul de est al acestei peninsule; 
după părerea mea, la care se raliase şi Bradley, numai aşa 
devenea posibilă ocuparea rapidă a portului Cherbourg. 
Dacă nu izbuteam să capturăm în scurt timp acest port, 
inamicul avea posibilitatea să încercuiască atât de strâns 
capul nostru de pod, încât întreaga operaţie "Overlod” risca 
să eşueze. De succesul prompt şi complet pe plaja Utah, 
am apreciat noi, depindea reuşita întregii campanii. 

Peninsula Cotentin nu avea decât o singură plajă 
abordabilă, din păcate, foarte păcătoasă. Imediat în spatele 
ei se afla o lagună întinsă, peste care se putea trece numai 
pe câteva diguri strâmte, ce duceau de la plajă spre 
interiorul peninsulei. Dacă inamicul controla punctele de 
ieşire de pe diguri, trupele noastre de desant cădeau într-o 


capcană, riscând, până la urmă, să fie masacrate de focul 
artileriei şi al altor arme fără a putea să dea o replică 
substanţială. 

Pentru a preveni o asemenea eventualitate, am proiectat 
să lansăm două divizii americane aeropurtate dincolo de 
lagună, cu misiunea principală de a cuceri şi păstra în 
mâinile lor vitalele extremităţi ale digurilor. Terenul - aşa- 
numitul bocage - era extrem de neprielnic pentru o acţiune 
de desant aerian, din cauza mulţimii de garduri vii, înalte şi 
viguroase. Baterii antiaeriene înţesau liniile de coastă, 
deasupra cărora trebuiau să treacă vulnerabilele planoare 
şi avioane de transport. In regiune se aflau, de asemenea, 
unităţi mobile ale inamicului, care, în afara unui tir 
antiaerian susţinut, mai aveau posibilitatea să acţioneze 
împotriva paraşutiştilor şi a planoriştilor noştri încă înainte 
ca ei să apuce să se regrupeze în dispozitiv de luptă. 

De la bun început s-au purtat aprige discuţii pe marginea 
acestui proiect, dar Bradley şi generalul-maior Matthew 
Ridgway, care comanda trupele americane aeropurtate, s- 
au declarat tot timpul de acord cu mine că acţiunea era 
necesară şi posibilă. Primind aprobarea de a fi inclusă în 
plan încă din prima perioadă a pregătirilor, o consideram 
drept o problemă rezolvată, dar ea avea să se ridice din 
nou, într-un mod dramatic, chiar în ajunul operaţiei 
"Overlord”. 

Ofițerii de stat-major care puneau la punct, coordonau şi 
înregistrau toate aceste detalii lucrau, desigur, în 
permanent contact cu numeroase instituții şi personalități 
din Londra şi Washington. În perioada de pregătire, la 
cartierul nostru general veneau nenumărați ofiţeri de stat- 
major din S.U.A., ca să ne informeze dacă tehnica de care 
aveam nevoie era disponibilă, să confirme datele unor 
transporturi maritime, să discute planuri în vederea 
înlocuirilor de personal, a măsurilor de securitate, a 
procurării de fotografii şi încă alte o mie de treburi de genul 
acesta. 


Unul dintre principalii colaboratori ai generalului 
Somervell, generalul-maior LeRoy Lutes, a rămas câteva 
săptămâni cu noi, în Marea Britanie, studiind metodele prin 
care putea fi organizat un flux neîntrerupt al materialelor 
de la fabricile din Statele Unite şi până la linia frontului. Cu 
diferite prilejuri am avut consfătuiri cu membri ai 
cabinetului britanic, ca Anthony Eden şi Ernest Bevin, cu 
emisari ai Washingtonului, ca Edward R. Stettinius şi Henry 
L. Stimson, cu reprezentanţii Statelor Unite la Londra, 
Averell Harriman şi Francis Biddle, precum şi cu generalul 
de Gaulle, care a venit din Africa special în acest scop. 
Discuţiile se purtau în jurul celor mai variate teme, printre 
care şi cum vom exercita controlul asupra regiunilor unde 
aveam intenţia să operăm, sau cum vom administra 
teritoriile germane şi austriece după ce vom pătrunde în 
cele două ţări. 

In toată această perioadă am avut frecvente şi rodnice 
contacte cu primul ministru britanic. Îl interesa îndeaproape 
fiecare amănunt mai important şi ne dădea o mână de 
ajutor ori de câte ori revendicările noastre impuneau 
autorităţilor civile britanice - şi aşa suprasolicitate - un efort 
suplimentar. 

La Chequers mă duceam, mai de fiecare dată, cu treburi 
urgente. Dar împrejurimile erau atât de plăcute şi tihnite, 
încât mă destindeam hoinărind din când în când câte o oră 
pe câmpii şi prin păduri. La Chequers, unde odinioară 
locuise Cromwell, cadrul, arhitectura şi mobila prezentau un 
mare interes din punct de vedere istoric. 

Churchill îşi invita de obicei oaspeţii spre seară. După 
cină urma un film de scurt metraj şi apoi, pe la 10.30, 
începea şedinţa de lucru, care uneori dura până la 3 
dimineaţa. Aproape totdeauna erau de faţă Eden şi unul 
sau mai mulţi şefi de stat-major britanici. Se discuta orice 
fel de problemă şi se ajungea adesea la hotărâri precise. La 
fiecare câteva ore parveneau rapoarte operative de la 
Marele Cartier General britanic din Londra, şi Churchill 
participa de fiecare dată, alături de şefii săi de stat-major, 


la redactarea şi expedierea instrucţiunilor, până şi a celor 
strict militare, chiar dacă uneori aveau numai un caracter 
tactic. 

Cu prilejul unor asemenea consfătuiri am început să 
admir şi să îndrăgesc pe mulţi dintre oamenii cu care eram 
într-un contact atât de frecvent. Unul dintre ei era 
mareşalul aerului Sir Charles Portal, şeful Marelui Stat-Major 
al forţelor aeriene militare britanice. 

Dar arareori i se întâmpla lui Churchill să scape ocazia de 
a aduce o notă emotivă în aceste şedinţe. Intr-o zi s-a 
nimerit ca un general să spună “corpuri” referindu-se la 
soldaţi (termen utilizat curent în limbajul tehnic al statului- 
major britanic). Primul ministru l-a întrerupt, criticându-l cu 
asprime într-o înflăcărată cuvântare. Cât de inuman era să 
vorbeşti cu atâta indiferenţă despre ostaşi, a arătat el, ca şi 
cum ai avea de-a face cu nişte baloturi de marfă sau - şi 
mai rău - cu nişte cadavre! Mărturisesc că nici eu nu 
puteam să sufăr expresia, dar de data aceasta am fost de 
partea bietului ofiţer, care o băgase vizibil pe mânecă, 
constatând că, fără să vrea, atrăsese asupră-şi fulgerele lui 
Churchill. 

Ca în majoritatea locuinţelor britanice, la Chequers exista 
o "carte de oaspeţi”, în care fiecare musafir trebuia să 
iscălească ori de câte ori trecea pragul casei, într-un rând, 
în drum spre coasta de sud a Angliei, m-am oprit acolo 
pentru o convorbire de zece minute cu Churchill, după care 
am dat buzna pe uşă ca să-mi continuu călătoria. Tocmai 
când mă instalam în maşină, m-am pomenit cu valetul 
familiei, care, arborând un aer plin de demnitate, mi-a spus: 

— Domnule general, aţi uitat să semnaţi în carte! 

Tonul lui solemn îmi dădea de înţeles cât de greu îi venea 
să mă ierte pentru gafa pe care o comisesem. Mi-am 
îndreptat greşeala şi am pornit-o mai departe. 

În ciuda tuturor preocupărilor, Churchill îşi manifesta în 
permanenţă caldele sale sentimente de omenie. Când 
Londra a trebuit să îndure o nouă serie de bombardamente 
germane, în februarie 1944, el mi-a oferit insistent unul 


dintre adăposturile subterane construite special în capitală. 
Primul ministru a mers până acolo încât a luat măsuri să mi 
se amenajeze un apartament în toată puterea cuvântului, 
cu salon, dormitor, bucătărie şi telefoane secrete. Deşi, nu 
numai că nu l-am folosit niciodată, dar nici măcar nu l-am 
văzut, Churchill a continuat să acorde o mare atenţie 
securităţii mele personale, în timp ce de a lui nu se 
sinchisea câtuşi de puţin. In cursul raidurilor aeriene 
inamice, singura-i preocupare era, pare-se, de a se duce să 
o vadă pe fiica lui, Mary, înrolată ca servant într-o baterie 
de antiaeriană care proteja Londra. 

La toate întâlnirile noastre de lucru, Churchill şi-a expus 
limpede şi concret atitudinea faţă de “Overlord” şi 
speranţele legate de această operaţie. Treptat, el a devenit 
mai optimist decât fusese în trecut, dar tot nu îngăduia 
nădejdilor să-i spulbere cu desăvârşire îndoielile. Nu o dată 
mi-a declarat: 

— Generale, dacă iarna viitoare vă găseşte, împreună cu 
cele 36 de divizii aliate de sub ordinele dumneavoastră, 
bine consolidaţi pe continent şi având în mâini peninsulele 
Cotentin şi Bretania, voi proclama, în auzul întregii lumi, că 
a fost una dintre operaţiile cele mai reuşite ale războiului. 
lar dacă, în plus, mai ocupați portul Le Havre şi eliberaţi 
frumosul Paris din ghearele inamicului, voi afirma sus şi 
tare că aţi repurtat cea mai grandioasă victorie din istoria 
contemporană. 

— Domnule prim-ministru -  răspundeam eu cu 
regularitate -, vă asigur că iarna va găsi forţele aliate chiar 
la frontierele Germaniei. Dumneavoastră vă bizuiţi doar pe 
cele 36 de divizii de care dispunem acum. Dar noi vom mai 
aduce alte zece din Mediterana, iar prin porturile capturate 
vor începe curând să curgă spre front încă 40 de divizii din 
Statele Unite. 

— Toate astea sunt planuri de viitor, deocamdată rămân 
la părerea mea, replica adesea Churchill, care se îndoia că 
vara şi toamna anului 1944 ne vor oferi răgazul necesar 
pentru a atinge obiectivele planului nostru. La stăruitoarele 


mele tentative de a-l convinge că tabloul zugrăvit de mine 
nu era exagerat de trandafiriu, chiar şi în cazul când naziştii 
aveau să lupte cu înverşunare, el îmi răspundea zâmbind: - 
lubite generale, aşa se cuvine - un conducător de oşti 
trebuie să fie optimist. Vă admir entuziasmul, dar eliberaţi 
Parisul până la Crăciun şi nimeni nu va mai avea vreo 
pretenţie la dumneavoastră. 

La 7 aprilie, generalul Montgomery, care colaborase cu 
statele-majore naval şi aerian, era în măsură să prezinte 
planul complet şi amănunţit al operaţiei de desant maritim 
în Normandia. Timp de o zi întreagă, numeroşii participanţi 
la o şedinţă convocată în localul Şcolii Sf. Paul din Londra s- 
au ocupat cu expunerea, analizarea şi coordonarea fiecărui 
detaliu. 

Planul prevedea ca trupele noastre să fie dirijate direct 
spre sud, debarcând pe litoralul francez cu americanii în 
flancul drept şi cu britanicii şi canadienii în flancul stâng. La 
extremitatea flancului drept se afla plaja Utah, în peninsula 
Cotentin, iar capătul flancului stâng se situa aproximativ la 
vărsarea fluviului Orne. Lungimea totală a frontului de asalt 
depăşea 60 de mile. 

Dorind să aducem mai aproape de linia întâi avioane de 
vânătoare-bombardament în număr cât mai mare şi să 
ocupăm zone în care puternicele noastre efective de tancuri 
aveau posibilitatea să opereze cu maximum de randament, 
planul prevedea ca Armata 2 britanică să cucerească 
repede şesurile plate de la sud de Caen. La vest de acest 
oraş, americanii debarcaţi pe plaja Utah urmau să înainteze 
spre sud în acelaşi ritm cu britanicii. Şi mai spre vest, corpul 
de armate american comandat de generalul-maior J. Lawton 
Collins şi debarcat pe aceeaşi plajă trebuia să aibă ca 
principal obiectiv grabnica ocupare a portului Cherbourg. 
Deoarece în sectorul Calais staţionau numeroase trupe 
germane, era de presupus că, pentru a păstra legătura 
dintre această regiune şi Normandia, inamicul va masa 
puternice efective în sectorul Caen. Era, de asemenea, 
sigur că naziştii se vor strădui cu desperare să nu piardă 


Cherbourgul, ca să nu putem folosi noi acest port. Speram 
totuşi că, datorită elementului surpriză şi rapidităţii de 
acţiune, vom intra repede în posesia câmpiei de lângă 
Caen. Bradley aprecia că americanii vor intra în Cherbourg 
într-un interval de zece până la treizeci de zile de la 
debarcare, după cum le va surâde norocul. 

Planul detaliat al lui Montgomery conţinea, de asemenea, 
aprecierile sale cu privire la zonele probabile pe care le 
vom ocupa la diverse termene succesive după debarcare. 
Aceste  anticipări sunt indicate în harta "Prognoza 
Overlord”. 

Bineînţeles, previziunile referitoare la înaintarea noastră, 
aşa cum se înfăţişează ele în contururile care delimitează 
fazele, nu constituiau un element esenţial al planului de 
desant maritim; obiectivul primordial consta în atacarea 
litoralului şi ocuparea unui cap de pod suficient de larg şi 
capabil să reziste oricăror contraatacuri, unde să ne putem 
concentra forţele cât mai repede, în vederea viitoarei bătălii 
hotărâtoare pentru Franţa. Dar anticiparea modului cum se 
va desfăşura înaintarea este totdeauna utilă celor ce 
răspund de asigurarea tehnico-materială: ei îşi pot planifica 
astfel propriile lor activităţi, orientându-se după câteva 
repere care le dau o imagine despre amploarea sarcinilor 
ce le vor reveni. Am ocupat cu puţin înainte de termen 
teritoriul pentru care ne rezervasem un interval de 90 de 
zile. In schimb, datele-limită ale primelor zile s-au dovedit 
cu neputinţă de respectat, din care cauză s-au ivit anumite 
dificultăţi. 

Deja în curs de aplicare, planul de acţiuni aeriene 
prevedea uzura treptată a aviaţiei germane şi distrugerea 
nodurilor de comunicaţii feroviare şi rutiere, pentru a izola 
regiunea de coastă unde urma să aibă loc debarcarea. În 
ziua Z, forţele noastre aeriene aveau misiunea de a ataca 
fortificațiile inamice de pe litoral, nimicind obiective 
dinainte stabilite, de a asigura acoperirea aeriană şi de a 
asigura, prin avioanele de vânătoare-bombardament, 
sprijinul cu foc trupelor noastre care înaintau spre interior. 


Planul de acţiuni navale avea de rezolvat complicațiile 
determinate de configuraţia şi natura regiunii de coastă, 
care nu oferea vaselor decât un spaţiu strâmt pentru 
manevre, precum şi de întinderea şi densitatea câmpurilor 
de mine. Totuşi, s-a stabilit foarte precis întregul program, 
care cuprindea dragarea minelor, escortarea, 
bombardamentele preliminare, sprijinul cu foc și apărarea 
de ansamblu împotriva navelor de suprafaţă şi a 
submarinelor inamice. Planul de transport, subzistență şi 
deservire a trupelor, precum şi de asigurare tehnico- 
materială era la fel de cuprinzător şi amănunţit ca toate 
celelalte. 

La 15 mai, sub conducerea SHAEF, a avut loc o ultimă 
consfătuire la Şcoala Sf. Paul. Au participat toţi membrii de 
seamă ai Cabinetului de Război, prezidat de Churchill, şi ai 
Consiliului Britanic al Şefilor de State-Majore, alături de 
regele Angliei şi de zeci de generali aliaţi. Feldmareşalul 
Smuts” a venit împreună cu vechiul său prieten Winston 
Churchill. In toţi anii războiului nu am mai pomenit vreodată 
o şedinţă la care să se înghesuie atâţia înalţi dregători şi 
comandanţi de oşti. Scopul reuniunii era de a verifica dacă 
clarificasem şi corectasem toate punctele rămase încă sub 
semnul îndoielii la consfătuirea precedentă. În acelaşi timp 
am atras atenţia tuturor comandanților asupra obiectivelor 
generale ale Comandamentului Suprem şi am prezentat 
fiecăruia dintre ei o imagine completă şi exactă a ajutorului 
pe care putea conta. Am controlat şi confirmat 
instrucţiunile cu privire la ordinele care urmau să fie 
transmise unităţilor mici şi la măsurile care trebuiau luate 
în perioada dislocării lor în porturi. Un factor precumpănitor 
îl constituia păstrarea secretului absolut. 

Şedinţa ne-a oferit prilejul de a asculta cuvintele rostite 
de regele Angliei şi de primul ministru britanic. Acesta din 
urmă a ţinut unul dintre tipicele sale discursuri pline de 


99 lan Christiaan Smuts (1870—1950), ofițer sud-african de origine olandeză, inițial inamic al Angliei, 

combativitate, folosind în cursul lui o expresie care ne-a 
frapat în mod deosebit pe mulţi dintre noi, mai cu seamă pe 
americani. "Domnilor - a spus el -, această operaţie mă 
atrage din ce în ce mai puternic”. Ceea ce pentru noi 
însemna că, deşi se îndoise multă vreme de oportunitatea 
"Overlord”-ului, deşi pledase pentru o nouă amânare a lui 
în favoarea unor operaţii de pe alte fronturi, el ajunsese, în 
cele din urmă, să se convingă, alături de noi ceilalţi, că 
aceasta era într-adevăr calea cea mai directă către victorie. 
Consfătuirea a avut o profundă semnificaţie nu numai 
fiindcă a marcat practic încheierea fazei preliminare de 
planificare şi pregătire, ci şi pentru că a insuflat o încredere 
şi mai mare zecilor de comandanţi şi ofiţeri de stat-major 
prezenţi acolo, fiecare aflând în ce va consta sprijinul pe 
care-l va primi pentru a duce la bun sfârşit partea ce-i 
revenea din giganticul asalt. 

Înainte de declanşarea atacului, secţiile operaţii din 
SHAEF şi cartierul general al Grupului de armate 217” s-au 
instalat la Portsmouth, pe coasta de sud a Angliei. Aici se 
afla principalul nostru punct de îmbarcare şi tot aici marina 
militară înființase o reţea de transmisiuni care avea să ne 
ţină la curent, în primele ore ale zilei Z, cu rezultatele 
obţinute de fiecare element component al uriaşei oştiri. 

După transferarea la Portsmouth a secţiilor operaţii, mi- 
am dat seama că mai rămăsese de luat o singură hotărâre 
importantă înainte de ziua Z, şi anume stabilirea exactă a 
zilei şi orei asaltului. Totuşi, comandantul-şef al aviaţiei, 
mareşalul aerului Leigh-Mallory, nu considera încă definitiv 
rezolvată vechea problemă a oportunității acțiunii 
aeropurtate în peninsula Cotentin. Câteva zile după şedinţă, 
la 30 mai, a venit la mine pentru a protesta din nou 
împotriva a ceea ce el numea "masacrul inutil” al celor 
două divizii de elită. După părerea lui, terenul nefavorabil 
unei operaţii de desant aerian, conjugat cu rezistenţa 
inamicului, probabil foarte puternică, constituiau laolaltă un 

risc prea mare. Nu aceeaşi era primejdia în flancul stâng, 
unde urma să fie lansată divizia aeropurtată britanică şi 
unde nu se anticipau jertfe deosebit de grele. În schimb, 
după evaluările lui Leigh-Mallory, americanii aveau să 
piardă 70% din planoare şi cel puţin 50% din paraşutişti 
încă înainte de aterizare, în consecinţă, cele două divizii 
fiind văduvite de orice forţă tactică, atacul avea perspectiva 
să se soldeze cu sacrificiul multor mii de vieţi omeneşti, 
fără măcar să contribuie cu ceva la reuşita asaltului 
general. 

De o sinceritate incontestabilă, Leigh-Mallory, cunoscut 
pentru curajul său personal, nu-şi făcea decât datoria 
expunându-mi fără ocol modul cum vedea el lucrurile. 

Greu de conceput o problemă mai tulburătoare! În 
eventualitatea că expertul meu în materie de aviaţie avea 
dreptate, acţiunea nu era decât o nesăbuinţă condamnabilă 
- dacă nu şi mai rău -, deoarece, nici măcar plătind enormul 
preţ pe care-l anticipam, tot nu atingeam obiectivul 
principal al desantului. Mai mult, dacă dreptatea era de 
partea lui Leigh-Mallory, însemna că nici debarcarea pe 
plaja Utah nu avea, probabil, şanse de succes, astfel încât 
operaţia  "Overlord” prezenta dintr-o dată riscuri 
incalculabile, devenind aproape un act necugetat, care 
prevestea un eşec gigantic, poate chiar înfrângerea forţelor 
aliate în Europa. 

Pentru a-l descărca de orice răspundere în cazul când nu 
aş fi ţinut seama de avizul său, i-am cerut lui Leigh-Mallory 
să-şi aştearnă în scris recomandările şi i-am făgăduit să-i 
dau un răspuns peste câteva ore. Nu m-am sfătuit însă cu 
nimeni. Opiniile şi consideraţiile specialiştilor nu mai ajutau 
la nimic. 

M-am retras în cortul meu de unul singur şi am început să 
chibzuiesc. Am recapitulat de câteva ori fiecare etapă 
parcursă, cam în aceeaşi ordine ca în lucrarea de faţă, dar 
mult mai complet şi mai exhaustiv. Fireşte, îmi dădeam 
seama că, dacă treceam cu bună ştiinţă peste avizul 
expertului meu în acest domeniu şi dacă pronosticurile sale 


se dovedeau corecte, aveam să port până la moarte 
insuportabila povară a unei conştiinţe care m-ar fi învinuit, 
pe drept cuvânt, de sacrificarea nătângă şi iresponsabilă a 
mii de soldaţi, floarea tineretului nostru. Dar, dincolo de 
orice problemă personală, dacă temerile lui Leigh-Mallory 
erau justificate, exista posibilitatea ca efectele dezastrului 
să nu se limiteze la cadrul local, ci să se repercuteze asupra 
întregii operaţii "Overlord”. 

Analizând totuşi situaţia, am ajuns la concluzia că 
punctele nevralgice erau următoarele: 

Dacă anulam acţiunea de desant aerian, trebuia fie să 
renunţ la debarcarea pe plaja Utah, fie să pun forţele de 
asalt sub spectrul unei catastrofe şi mai cumplite decât cea 
prezisă diviziilor aeropurtate. 

Dacă anulam debarcarea de la Utah, provocam 
asemenea  perturbări în complexele planuri întocmite 
pentru "Overlord”, încât diminuam şansele de succes pe 
întregul front şi făceam imposibilă buna desfăşurare de mai 
târziu a asigurării tehnico-materiale. Studiind cu calm şi pe 
îndelete planul cel mare în ansamblul său, convenisem cu 
toţii că debarcarea la Utah juca un rol capital în dobândirea 
succesului. A renunţa la ea însemna, de fapt, a renunţa la 
un plan în care de mai bine de doi ani îmi pusesem toată 
încrederea. 

În definitiv, ipoteza lui Leigh-Mallory nu era decât o 
ipoteză, atât şi nimic mai mult. Experienţa noastră din 
Sicilia şi cea din Italia nu justificau câtuşi de puţin negrul 
său pesimism. Bradley împreună cu Ridgway şi cu alţi 
comandanţi ai trupelor aeropurtate se  declaraseră 
totdeauna de acord cu mine şi cu statul-major în problema 
desantului aerian din peninsula Cotentin. 

Toate aceste consideraţii mi-au insuflat curajul de a 
rămâne la convingerea că Leigh-Mallory se înşela. l-am dat 
un telefon, spunându-i că atacul se va desfăşura conform 
planului şi că îi voi confirma în scris hotărârea. Ulterior, 
când acţiunea a fost încununată de succes, el a fost primul 
care mi-a telefonat, spunându-mi cât de bucuros era şi 


exprimându-şi regretul că găsise de cuviinţă să-mi 
sporească bătăile de cap în zilele pline de încordare 
dinaintea debarcării în Normandia. 

Bineînţeles, în aşteptarea deciziei finale cu privire la data 
atacului, mai erau multe de făcut. Am primit vizita multor 
personalităţi de seamă. Printre ultimii noştri oaspeţi s-a 
numărat generalul de Gaulle, cu care am avut unele 
neînţelegeri în legătură cu programarea şi conţinutul exact 
al apelurilor ce urmau să fie adresate populaţiei franceze 
imediat după debarcare. Generalul de Gaulle voia ca 
guvernele american şi britanic să-l recunoască, în mod 
categoric şi fără echivoc, drept şeful statului francez, 
subliniind cu insistenţă că numai lui îi revenea dreptul să 
dea francezilor ordin de a conlucra cu forţele aliate. 

Preşedintele Roosevelt a refuzat net să-i acorde această 
recunoaştere de un fel mai special. Ca şi în alte dăţi, el a 
scos în relief faptul că în Franţa poporul era suveran şi că 
aliaţii nu intrau pe teritoriul acestei ţări cu scopul de a 
impune cetăţenilor un anume guvern sau un anume 
cârmuitor. De aceea, susţinea preşedintele, proclamaţiile 
noastre trebuiau să arate că eram gata să colaborăm cu 
orice grupare dispusă să participe la lupta pentru nimicirea 
trupelor germane. Dacă toate sau măcar unele dintre 
aceste grupări se hotărau să-l urmeze pe de Gaulle, 
Roosevelt era de acord să cooperăm cu ele prin intermediul 
lui, dar nu putea accepta ideea de a-l impune cu de-a sila 
pe general altor formaţii politice. 

Misiunea de a elabora un plan care să-l mulţumească pe 
de Gaulle şi totuşi să nu depăşească limitele fixate de cele 
două guverne aliate a revenit în mare măsură cartierului 
nostru general, dându-ne mult de furcă, deoarece ne 
bizuiam pe un sprijin considerabil din partea luptătorilor din 
Rezistență. Ştiam că aceştia erau numeroşi mai ales în 
Bretania şi pe dealurile şi munţii din sud-estul Franţei, astfel 
că un conflict făţiş cu de Gaulle ne-ar fi dăunat enorm, 
stârnind resentimente amare şi ducând la inutile pierderi de 
vieţi omeneşti. 


Statul nostru major aprecia că, într-un sens, disputa avea 
un caracter academic: cel puţin în stadiile iniţiale ale 
operaţiei, de Gaulle reprezenta singura autoritate capabilă 
să unifice şi să coordoneze activitatea grupărilor franceze, 
aşa că nu aveam nimic de pierdut dacă-i acordam 
recunoaşterea pe care o cerea. Trebuia doar să i se atragă 
atenţia că, după eliberarea ţării, guvernul şi şeful statului 
francez vor fi aleşi prin voinţa liber exprimată a poporului. 
Cu consimțământul  Washingtonului şi Londrei, îl 
acceptasem deja în cadrul Comandamentului Suprem, sub 
ordinele mele directe, pe generalul Koenig, reprezentantul 
lui de Gaulle, în calitate de comandant al Forţelor franceze 
din interior. 

Ţineam neapărat ca în ziua debarcării de Gaulle să se 
adreseze prin radio, împreună cu mine, populaţiei franceze, 
recomandându-i să evite răscoalele şi jertfele inutile în 
regiunile situate deocamdată departe de front, dar să fie 
gata în orice clipă să ne dea ajutor acolo unde aveam 
nevoie. În limitele directivelor primite, ne-am străduit din 
răsputeri să-l aducem pe de Gaulle pe poziţiile noastre, dar 
el nu s-a lăsat convins pe moment, deşi, după declanşarea 
campaniei, avea să colaboreze cu noi în mod eficient. 

În zilele petrecute la Portsmouth înaintea debarcării, mai 
rămăseseră de pus la punct o serie de alte detalii. Dar 
marele semn de întrebare pe care-l aveam veşnic în faţa 
ochilor îl constituia starea vremii în singura perioadă 
utilizabilă de la începutul lui iunie, zilele de 5, 6 şi 7. 

Întreg sudul Angliei era o imensă tabără militară, gemând 
de soldaţi care aşteptau ordinul de atac şi doldora de 
armament şi subzistenţe, care aşteptau să fie transportate 
pe partea cealaltă a Canalului Mânecii. Regiunea era izolată 
de restul Angliei, guvernul stabilind o linie de demarcaţie pe 
care nimeni nu avea voie s-o treacă, într-un sens sau într- 
altul, fără o autorizaţie specială. Fiecare bivuac, fiecare 
cazarmă, fiecare parc auto, fiecare unitate erau notate cu 
grijă pe hărţile noastre. Planul de dislocare fusese astfel 
întocmit încât fiecare unitate urma să ajungă la punctul de 


îmbarcare exact în clipa când nava respectivă era în 
măsură s-o primească. Bivuacurile de la extremitatea de 
sud, unde se găseau trupele de asalt, erau împrejmuite cu 
garduri de sârmă ghimpată, pentru ca soldaţii să nu mai 
poată ieşi de acolo după ce li se făcuse instructajul privind 
rolul fiecăruia în cadrul "Overlord”-ului. Formidabila oştire 
era încordată ca un resort sub tensiune. La drept vorbind, 
chiar asta era: un uriaş resort uman, aşteptând sub 
tensiune momentul când i se va declanşa energia care-l va 
propulsa dincolo de Canalul Mânecii, în cea mai mare 
operaţie de desant maritim întreprinsă vreodată. 

De două ori pe zi, la nouă şi jumătate seara şi la patru 
dimineaţa, tineam şedinţă cu comisia meteorologică, 
alcătuită atât din britanici, cât şi din americani şi condusă 
de un scoţian posac, dar priceput, colonelul de aviaţie J.M. 
Stagg. La aceste şedinţe, cele mai mărunte indicii 
atmosferice erau migălos prezentate, migălos analizate de 
către experţi şi migălos studiate de către comandanții de 
faţă. Pe măsură ce se apropia termenul stabilit, tensiunea 
creştea necontenit, căci perspectivele de vreme favorabilă 
scădeau văzând cu ochii. 

La 4 iunie, ora patru dimineaţa, era programată ultima 
şedinţă care trebuia să decidă dacă atacul putea fi 
declanşat la data stabilită în principiu - 5 iunie. Incă 
dinainte însă, o parte din navele care transportau trupele 
de asalt primiseră ordinul de a ieşi în larg, căci dacă 
întregul efectiv avea să debarce la 5 iunie, unele unităţi 
importante staționate în nordul Angliei nu puteau rămâne 
pe loc aşteptând decizia finală din dimineaţa de 4 iunie. 

În dimineaţa aceea, când comandanții s-au întrunit, 
prognoza meteo era descurajantă: plafonul jos de nori, 
vântul puternic şi marea foarte agitată amenințau să pună 
în primejdie debarcarea. Meteorologii prevesteau că 
protecţia aeriană se va dovedi imposibilă, sprijinul cu foc al 
marinei militare nu va da rezultate şi până şi manevrarea 
navelor de desant se va lovi de dificultăţi. Amiralul Ramsay 
şi-a exprimat părerea că acţiunea de desant maritim putea 


fi dusă la capăt, dar s-a declarat de acord că reglarea 
tragerilor artileriei navale va fi foarte grea. Îngrijorat, pe 
drept cuvânt, de gravele inconveniente ale unei amânări, 
generalul Montgomery a fost de părere să pornim la atac. 
Tedder s-a pronunţat contra. 

Cântărind toţi factorii, am hotărât să amân operaţia. 
Această decizie impunea trimiterea imediată de ordine 
către navele şi trupele aflate deja în largul mării, ceea ce 
dădea naştere la unele îndoieli cu privire la capacitatea lor 
de a fi din nou gata de luptă peste 24 de ore în cazul când 
ziua următoare s-ar fi dovedit propice pentru asalt. Şi într- 
adevăr, din cauza furtunii, navele au manevrat extrem de 
greu în Marea Irlandei. Faptul că, până la urmă, ele au 
izbutit să se înapoieze în porturi, să se realimenteze cu 
combustibil şi să se pregătească pentru a lua totul de la 
capăt a doua zi a reprezentat o culme a artei marinăreşti şi 
a strădaniilor depuse de comandanţi şi ofiţerii de stat- 
major. 

Şedinţa din seara de 4 iunie nu a adus mai nici o rază de 
lumină în sumbrul tablou de dimineaţă. Tensiunea a sporit 
şi mai mult, deoarece inevitabilele consecinţe ale unei noi 
amânări erau atât de grave, încât nici nu îndrăzneam să le 
luăm în consideraţie. 

In dimineaţa următoare, la ora trei şi jumătate, un vânt 
care atingea aproape proporţiile unui uragan zgâlţâia fără 
milă micul cantonament al cartierului general, iar ploaia 
curgea parcă în şuvoaie orizontale. Drumul lung de o milă, 
pe şoseaua noroioasă, până la statul-major naval nu era 
deloc reconfortant, căci în asemenea împrejurări s-ar fi zis 
că nici nu mai avea rost să discutăm situaţia. 

La începutul şedinţei, colonelul de aviaţie Stagg şi 
colaboratorii săi ne-au informat că pe coasta Franţei 
domneau exact condiţiile meteorologice nefavorabile 
anticipate în ajun şi că, dacă ne-am fi încăpățânat să 
debarcăm la 5 iunie, ne-ar fi pândit cu siguranţă un 
dezastru cumplit. Această introducere era menită, probabil, 
să ne inspire încredere în ceea ce avea să urmeze - 


surprinzătoarea prognoză pentru a doua zi dimineaţă: se 
anunţa o perioadă de vreme relativ bună, pe care nimic nu 
o lăsase să se prevadă până atunci şi care avea să dureze 
aproximativ 36 de ore. Ulterior, timpul avea să se strice din 
nou, dar specialiştii ne-au asigurat că scurtul răgaz de 
acalmie va surveni între sfârşitul furtunii care bântuia şi 
începutul următoarei perioade de vreme proastă. 

Perspectiva nu prea era strălucită: chiar dacă primele 
valuri de asalt reuşeau să debarce, riscam să ne trezim 
apoi în imposibilitate de a aduce întăriri, fiind astfel nevoiţi 
să lăsăm izolată avangarda, care putea deveni pradă 
uşoară pentru contraatacurile germane. Totuşi, 
consecinţele unei noi amânări justificau asumarea acestui 
risc şi m-am grăbit să anunţ hotărârea de a lansa atacul la 
6 iunie. Era exact ora patru şi un sfert în dimineaţa zilei de 
5 iunie. Nimeni dintre cei de faţă nu s-a opus. Cu chipul 
vizibil luminat, fără a mai rosti vreun cuvânt, fiecare a 
pornit spre locul de unde avea să transmită celor din 
subordinea sa dispoziţiile care urmau să pună în mişcare 
întreaga oştire. 

O serie de persoane au apelat la mine, cerându-mi 
permisiunea de a se îmbarca la bordul navelor de sprijin ca 
să asiste la atac. Orice ofiţer de stat-major este în stare să 
demonstreze oricând, invocând o grămadă de argumente, 
de ce tocmai el trebuia să participe la o expediţie, în loc să 
rămână la singurul loc unde poate fi util, de exemplu, la 
centrul de transmisiuni. Nu am acordat nimănui 
permisiunea solicitată, cu excepţia celor ce aveau o 
răspundere militară precisă şi, bineînţeles, corespondenţilor 
de presă şi radio acreditaţi pe lângă SHAEF. 

Printre cei refuzaţi se număra şi Winston Churchill. 
Dorinţa lui izvora în egală măsură din pornirile sale 
războinice, ca şi din nerăbdarea la gândul că va trebui să 
stea la Londra, cu braţele încrucişate, aşteptând veştile. l- 
am răspuns că riscul ca el să păţească ceva avea prea 
multă importanţă pentru întregul efort de război şi că 
trebuia să-l refuz. La rândul său, mi-a ripostat cu 


argumentul, întru totul exact, că, deşi eram comandantul 
unic al operaţiei "Overlord”, în virtutea autorităţii pe care 
mi-o delegaseră cele două guverne, nu intra sub jurisdicţia 
mea şi controlul administrativ asupra forţelor britanice. 

— Aşa stând lucrurile, iubite general - mi-a declarat el -, 
nu este de competenţa dumneavoastră să stabiliţi 
compunerea echipajului pe niciuna din navele aparţinând 
flotei Maiestăţii-Sale. Şi dacă acesta e adevărul - a 
continuat el cu şiretenie -, nu aveţi dreptul să mă 
împiedicaţi de a mă îmbarca în calitate de simplu membru 
al unui echipaj de vas. 

Cu durere în suflet, am recunoscut că aşa era, dar am 
subliniat cu tărie că, încălcându-mi dispoziţiile, Churchill nu 
făcea decât să-mi complice şi mai mult dificultăţile 
personale. Tocmai când eram pe cale să mă dau bătut, am 
primit o neaşteptată mână de ajutor. După cum am auzit 
mai târziu, regele Angliei, aflând de intenţiile primului 
ministru şi fără a se hazarda să se amestece direct în 
hotărârea acestuia, i-a trimis un mesaj: dacă Churchill 
găsea de cuviinţă să însoţească expediţia, atunci şi el, 
regele, considera că era de datoria lui - şi, totodată, un 
privilegiu - să participe la atac în fruntea trupelor. 

Aceasta a pus imediat problema într-o altă lumină şi nu 
mi-a mai fost dat să aud nimic despre ea. 

Totuşi, simpatizam pe deplin cu poziţia primului ministru. 
Din nou a trebuit să îndur interminabila aşteptare care 
survine între ultima hotărâre a înaltului Comandament şi 
prima clipă când este cu putinţă să se stabilească dacă 
operaţia a reuşit sau nu. Mi-am trecut vremea vizitând 
trupele care urmau să ia parte la asalt. Târziu, în seara de 5 
iunie, am ajuns la cantonamentul Diviziei 101 aeropurtate 
americane, una dintre unităţile a cărei participare fusese 
atât de sever criticată de comandantul aviaţiei, Leigh- 
Mallory. Intr-o formă excelentă, soldaţii m-au interpelat în 
glumă, spunându-mi că nu aveam nici un motiv de 
frământare, deoarece divizia lor era pe fază şi totul va 
merge strună. Am rămas acolo până pe la miezul nopţii, 


când ultimul dintre ei şi-a luat zborul. După două ore de 
călătorie, înapoiat la cantonamentul meu, nu-mi mai 
rămânea decât un scurt răgaz înainte de a primi cele dintâi 
veşti. 


Capitolul al XIV-lea 
Bătălia capului de pod 


Primul raport, primit din partea diviziei aeropurtate pe 
care o vizitasem abia cu câteva ore mai înainte, suna foarte 
încurajator*. Pe măsură ce se scurgeau orele dimineţii, 
reieşea că debarcarea se desfăşura în condiţii destul de 
bune. Imbarcându-se pe un contratorpilor, Montgomery a 
plecat să inspecteze plajele şi să găsească un loc unde să-şi 
instaleze statul-major avansat. l-am făgăduit că voi trece pe 
la el a doua zi. 

In sectorul Utah, unde acţiunea de desant maritim 
trebuia coordonată cu acţiunea americană de desant 
aerian, operaţiile progresau satisfăcător, ea şi cele de la 
extremitatea flancului stâng. În sectorul Omaha, în schimb, 
informările primite în cursul zilei indicau lupte crâncene. 
Într-acolo am hotărât să pornesc în dimineaţa următoare. 

Am traversat Canalul Mânecii la bordul unui distrugător 
şi, ajuns pe țărm, am constatat că diviziile 1 şi 29 
americane, care asaltau Omaha, reuşiseră, în cele din 
urmă, să rupă dispozitivul inamic şi înaintau repede spre 
interior. Germanii mai păstrau încă centre izolate de 
rezistenţă, unele dintre ele susţinând un tir de artilerie 
extrem de supărător împotriva punctelor de debarcare şi a 
navelor noastre de desant. Am avut răgazul să stau de 


98 Operația „Overlord" a început imediat după miezul nopții de 5 spre 6 iunie, cînd dragoarele de mine 
au curățat şi balizat zece coridoare prin cîmpurile de mine din Canalul Mînecii, iar bombardierele 

7 000 de avioane de vinătoare şi vînătoare-bombardament. La sfîrşitul zilei de 6 iunie, aliaţii aveau cîte 
o divizie în fiecare dintre cele cinci capete de pod, în afara celor trei divizii care efectuaseră operaţia 
de desant aerian. — Nota trad. 


vorbă cu generalul Bradley, care, ca de obicei, era plin de 
curaj şi încredere. In definitiv, rezistenţa pe care o 
întâmpinam la Omaha avea aproximativ dârzenia cu care 
ne temusem că vor lupta germanii pe întregul front. 
Convingerea naziştilor că nu vom debarca pe o vreme atât 
de proastă ne-a ajutat considerabil să obţinem un efect de 
surpriză, explicând până la un punct slaba împotrivire 
activă de pe majoritatea plajelor. Pe de altă parte, în 
sectorul Omaha, prezenţa unei dinamice unităţi a 
duşmanului, Divizia 352 - care, după spusele prizonierilor 
germani, se afla acolo pentru manevre şi aplicaţii de 
apărare -, era una din cauzele înverşunatelor lupte de pe 
această plajă. 

În cursul zilei de 7 iunie am navigat de-a lungul plajelor, 
găsind prilejul să stau de vorbă cu toţi comandanții 
superiori, printre care şi Montgomery. Spre seară, în timp 
ce treceam în mare viteză pe lângă țărm, distrugătorul 
nostru a eşuat pe o limbă de uscat, avariindu-se atât de 
grav, încât a trebuit să ne îmbarcăm pe altă navă pentru a 
ajunge la Portsmouth. 

Următoarele câteva zile au pus la grea încercare 
programul aducerii de întăriri la capul de pod din 
Normandia, conform planului pe care-l întocmisem cu 
infinită răbdare luni şi luni de-a rândul. In general, 
previziunile lui au făcut faţă de minune împrejurărilor, dar, 
ici şi colo, condiţiile de pe câmpul de luptă au impus unele 
retuşuri minore, pe care cartierul meu general de la 
Portsmouth le-a putut efectua repede şi fără zguduiri. 

Când un astfel de plan este pus în aplicare, se ivesc 
mereu dificultăţi neprevăzute, care adesea afectează două 
sau mai multe categorii de arme. Ele pot fi rezolvate destul 
de lesne dacă înaltul Comandament urmăreşte îndeaproape 
situaţia şi are posibilitatea să intervină pe loc, pentru ca 
neajunsul să nu capete proporţii exagerate. De pildă, atunci 
când nu se respectă orarul de circulaţie a vaselor sau când 
instalaţiile de încărcare şi descărcare se defectează, navele 
încep să se aglomereze la punctele de îmbarcare sau 


debarcare. Astfel se iroseşte un timp preţios şi navigația se 
blochează, riscând să dea naştere la o harababură generală 
dacă nu se găseşte nimeni cu autoritate care să ia repede 
măsurile necesare. Pentru a preîntâmpina asemenea 
încurcături, înfiinţasem un fel de comisie a statului-major în 
care erau reprezentate toate armele şi prin intermediul 
căreia s-a rezolvat în mod satisfăcător coordonarea 
activităţii în porturi, astfel ca îmbarcarea trupelor şi 
încărcarea materialelor de aprovizionare să corespundă 
orarului de sosiri şi plecări ale vaselor. Odată depăşite 
greutăţile primelor. zile, am avut remarcabil de puţine 
necazuri în această privinţă. 

Curând am aflat că, în lunga perioadă de pregătire de 
dinaintea invaziei, atmosfera devenise încordată şi la 
Washington. Abia pusesem piciorul pe țărm, când în Anglia 
şi-au făcut apariţia generalul Marshall, amiralul King şi 
generalul Arnold, împreună cu un grup de ofiţeri de la 
statele lor majore. În ziua de 12 iunie am luat măsuri pentru 
a-i duce la capul nostru de pod, unde au cutreierat 
diversele sectoare, manifestându-şi fără reţinere satisfacția. 
Prezenţa lor a dat şi mai mult curaj oamenilor. Vizitele 
înalţilor comandanţi şi, uneori, ale membrilor proeminenţi ai 
guvernului joacă un rol extrem de important în ridicarea 
moralului soldaţilor, care sunt foarte bucuroşi ori de câte ori 
prin preajma lor se ivesc şefii cei mari. Poate că într-asta 
trupele văd o dovadă că sectorul lor este la adăpost de 
primejdie, altfel şefii nu ar veni acolo! 

Intervalul dintre 6 iunie şi 25 iulie, când am rupt frontul 
inamic, a constituit o etapă bine precizată a operaţiei 
"Overlord”, cunoscută sub numele "Bătălia capului de 
pod”??, 

Oprindu-se asupra bătăliilor din trecut, istoricii - fie ei 
militari sau civili - acordă adesea o deosebită atenție unor 
laturi şi aspecte care nu au prezentat prea multă 

Forțele aliate au atins aliniamentul Caen-Caumont-St. L6 cu aproximativ o lună mai tîrziu decît 
prevedea planul „Overlord", care acorda acestci acțiuni un termen de cinci zile de la debarcare. — 
Nota trad. 


importanţă la data când au avut loc evenimentele sau, cel 
puţin, nu au făcut o impresie specială asupra 
participanţilor. Pentru a stabili, de exemplu, cine a fost 
autorul unei concepţii strategice originale este necesară o 
intensă muncă de cercetare şi de analiză, trebuie studiat în 
amănunţime felul cum evoiuţia situaţiei a corespuns 
planurilor, de unde au emanat anumite decizii şi care a fost 
influenţa cutărui sau cutărui individ asupra cutărei sau 
cutărei acţiuni, fără a mai pune la socoteală obligaţia de a 
răspunde istoricilor care sunt de altă părere. 

"Bătălia capului de pod” din Normandia, care nu face 
excepţie de la această regulă, a dat şi ea naştere la 
numeroase şi înverşunate polemici teoretice, ca şi la multe 
investigaţii migăloase şi obiective, menite să vină în 
sprijinul diverselor teze şi interpretări. Acestea se ocupă de 
probleme care ar fi fost definitiv clarificate pentru 
posteritate dacă cei ce le-au rezolvat pe câmpul de luptă le- 
ar fi acordat însemnătatea cuvenită, lăsând mărturii scrise 
despre modul cum au procedat. 

Din fericire, în război, ostaşii, în majoritatea lor, devin 
foarte obiectivi, considerând că, în toiul unei bătălii, 
dobândirea victoriei atârnă mai greu în balanţă decât 
judecata istoriei. În plus, veşnica criză de timp şi necurmata 
solicitare a atenţiei tuturor comandanților şi ofiţerilor de 
stat-major nu îngăduie ţinerea unui jurnal de bord, în care 
zi de zi şi minut de minut să se noteze fiecare eveniment. 
Numeroase acţiuni importante se iniţiază prin contacte 
verbale, fără nimic în scris. De multe ori, ordinele de luptă, 
chiar pentru unităţile mari, se redactează abia după ce 
instructajul s-a făcut în cadrul unor istovitoare şedinţe, 
unde nu s-a întocmit nici un soi de proces-verbal. Dealtfel, 
curiozitatea istoricilor şi a comentatorilor militari se 
concentrează atât de frecvent asupra intenţiilor şi ideilor, în 
dauna faptelor şi rezultatelor, încât nici cel mai sârguincios 
cronicar n-ar fi în stare să lase o relatare clară şi de 
necontestat a tuturor celor ce se petrec în cursul unei 
campanii. 


Cât despre întrebări gen "Cine a fost autorul planului X?” 
sau "Cine a luat hotărârea Y?”, convingerea mea este că, în 
mod normal, nici un comandant nu poate să jure că un 
anume plan sau o anume concepţie s-a zămislit în mintea 
lui. Preocupările sale curente sunt atât de numeroase, încât 
ulterior îi va fi imposibil să spună dacă prima scânteie a 
unei idei (care, până la urmă, devine un plan foarte reuşit) 
a licărit mai întâi în propriul său creier sau a apărut într-o 
sugestie venită din afară. Una dintre problemele ce se pun 
oricărui comandant este de a-şi păstra receptivitatea, de a 
evita să confunde fermitatea indispensabilă cu 
încăpăţânarea în prejudecăţi sau idei preconcepute. 

Incă ceva: există o enormă diferenţă între planul precis al 
unei lupte sau al unei campanii şi rezultatele finale pe care 
se speră că le va obţine operaţia. Trupele sunt trimise la 
luptă pentru a atinge un minimum de obiective, în caz 
contrar operaţia eşuând. Dincolo de aceste obiective se află 
domeniul aşteptărilor justificate, iar şi mai departe începe 
tărâmul speranţelor, care se realizează şi ele dacă norocul 
surâde constant comandantului respectiv. 

Un plan de luptă se străduie, de obicei, să ofere puncte 
de reper şi pe tărâmul speranţelor, astfel încât nici un prilej 
de exploatare a succesului să nu se piardă din cauză că 
trupele nu cunosc intenţiile comandantului lor. 

Aceste faze ale planului nu cuprind instrucţiuni rigide, ci 
numai indici de orientare. Un plan bine conceput prevede o 
anumită elasticitate în timp şi spaţiu, în aşa fel ca să se 
realizeze scopul final al comandantului. Rigiditatea duce 
inevitabil la înfrângere, şi comentatorii care invocă o 
modificare de amănunt ca dovadă că planul a fost deficient 
demonstrează altceva - o totală ignoranță în ceea ce 
priveşte caracteristicile frontului. 

"Bătălia capului de pod” a însemnat o perioadă de 
necurmate şi grele ciocniri, care, în afară de ocuparea 
Cherbourgului, nu ne-au prilejuit decât puţine câştiguri 
teritoriale. Dar tocmai în această perioadă s-au pus bazele 
spectaculoasei eliberări a Franţei şi Belgiei, care avea să 
urmeze. Luptelor din Normandia li se datorează numeroase 
progrese, pe plan atât practic, cât şi teoretic, care ne-au 
fost de un mare folos până la sfârşitul războiului. 

Ştiind că Rommel, vechiul său adversar din deşert, 
deţinea comandamentul tactic al dispozitivului de apărare 


nazist!%, Montgomery a prezis că inamicul va recurge la 
neîncetate contraatacuri, efectuate de orice unitate imediat 
disponibilă, de la divizie până la batalion sau chiar la 
companie. Fostul comandant al Armatei 8 britanice a arătat 
că Rommel nu-şi va alege niciodată o puternică linie 
naturală de apărare, în spatele căreia să înceapă apoi, calm 
şi răbdător, să concentreze efective în număr cât mai mare, 
pentru a lansa ulterior o ofensivă hotărâtoare împotriva 
poziţiilor noastre de pe plajă. Prevestirea lui Montgomery s- 
a adeverit cuvânt cu cuvânt. 

Din ziua debarcării şi cu excepţia unor puncte izolate, 
bătălia nu a îmbrăcat niciodată un aspect cât de cât similar 
celui al războiului de poziţii din 1914-1918. Dar tocmai o 
asemenea posibilitate nu o puteau trece cu vederea aliaţii, 
şi îndeosebi camarazii noştri britanici, cu amintirile lor de la 
Vimy şi Passchendaele. 

Pronosticând că ocuparea Cherbourgului ne va da mult 
de furcă, Bradley se bizuia pe viteză şi îndrăzneală, în 
aceeaşi măsură ca şi pe puternicele sale formaţii de asalt, 
pentru a repurta un succes rapid în sectorul lui. "Zece zile 
dacă avem şansă, treizeci dacă nu avem”, socotea el. 
Bineînţeles, toate aceste previziuni depindeau, printre 
altele, de măsura în care izbuteam să aducem întăriri în 
proporţiile planificate. Programele de debarcare stabileau în 
cele mai mici amănunte, pe zile şi ore, sosirea unui număr 
precis de unităţi militare de toate categoriile, alternând cu 
descărcarea de muniții şi alte materiale de aprovizionare. 
Aceste întăriri erau necesare nu numai pentru operaţiile 
cotidiene, ci şi pentru formarea de rezerve, care să 
efectueze atacuri neîntrerupte, odată ce am fi ajuns în 
stadiile decisive ale bătăliei. 

Pe flancul estic, localitatea Caen nu a fost cucerită din 
prima lovitură, aşa cum sperasem, ceea ce ne-a împiedicat 


109 Feldmareşalul Erwin Rommel fusese numit, în ianuarie 1944, comandantul Grupului de armate „B“ 
din Franța, care cuprindea armatele 7 şi 15 — cea dintîi staționată în Normandia, cea de-a doua în 
sectorul Calais. In primele zile după debarcare, luptele cu forțele aliate au fost duse exclusiv de către 

adăugat uite două divizii de infanterie şi şapte divizii blindate de tancuri din Grupul de blindate „Vest", 
comandat de generalul Heinrich Eberbach. — Nola trad. 


să pătrundem în zona de la sud şi sud-est de oraş, unde 
avusesem de gând să beneficiem din capul locului de 
superioritatea noastră în materie de blindate şi aviaţie. Dar 
luptele din acest sector s-au dus într-un ritm susţinut şi 
intens. Rommel se apăra cu înverşunare; pe măsură ce se 
desfăşura bătălia, am descoperit de ce era obligat să 
procedeze astfel. 

In sprijinul diviziilor sale aflate în zona debarcării, 
inamicul a adus mai întâi toate trupele pe care le putea 
scoate din peninsula Bretania, apoi pe cele din sudul 
Franţei, precum şi din Olanda şi Belgia. Singurele rezerve 
germane importante, rămase în nord-vestul Europei şi 
nearuncate încă în foc, făceau parte din Armata 15 şi se 
aflau în portul şi în sectorul Calais. Pentru a menţine 
legătura cu ele, Rommel trebuia să păstreze Caen. Dacă 
pierdea oraşul, cele două armate de sub comanda sa se 
separau una de cealaltă şi nu mai puteau acţiona laolaltă 
decât după ce ambele se repliau pe o distanţă 
considerabilă. De aceea, feldmareşalul a trimis în grabă la 
Caen diviziile cele mai puternice şi mai bine instruite, 
făcând toate pregătirile posibile pentru a apăra oraşul până 
la capăt. 

Faptul că nu am izbutit să ne atingem ţelurile tactice 
imediate în sectorul de est nu a adus cu sine nici o 
schimbare în obiectivele generale ale planului operativ. Era 
doar o nouă confirmare a străvechiului adevăr că orice 
asemenea plan nu prevede decât ordinea de angajare în 
luptă a trupelor, conform raportului - calculat de comandant 
- dintre obiectivele urmărite şi resursele necesare, dar fără 
a pierde nici o clipă din vedere că reacţia inamicului va cere 
o permanentă adaptare a tacticii la  imperativele 
momentului. De îndată ce ne-am convins că Rommel 
intenţiona să păstreze cu orice preţ oraşul Caen, ca pe un 
fel de balama a dispozitivului său, am înţeles că era în 
avantajul nostru să-i dăm cit mai mult de furcă în acel 
sector, facilitând astfel toate celelalte operaţii aliate. 


La extremitatea flancului apusean, Corpul 7 armată al 
generalului Collins a atacat mai întâi în linie dreaptă spre 
vest, pentru a tăia în două peninsula Cotentin, apoi a virat 
repede spre Cherbourg, asigurându-şi însă şi pe flancul de 
sud un dispozitiv puternic, pentru a bloca orice încercare a 
întăririlor inamice de a pătrunde în peninsulă. 

La 12 iunie 1944, prima bombă zburătoare, cunoscută şi 
sub denumirea V-I, a lovit Londra. Era vorba, de fapt, de un 
mic avion fără pilot care se deplasa cu mare viteză pe un 
traseu prestabilit şi îşi încheia zborul la punctul dictat de un 
mecanism de direcţionare. V-I conţinea o enormă cantitate 
de exploziv, care detona la primul contact, cu un 
înspăimântător efect destructiv. Prima bombă V-2 nu a 
intrat în uz decât la începutul lui august. Era o rachetă 
lansată la o mare înălţime şi căzând atât de repede, încât 
primul semn al operaţiei sale era însăşi explozia. Dar V-2 nu 
a provocat aceeaşi teroare ca V-I, deoarece în timpul 
zborului nu putea fi nici văzută, nici auzită, nici 
interceptată. 

Bomba V-2 se dovedea deosebit de primejdioasă atunci 
când cădea direct peste vreo construcţie oarecare. Datorită 
vitezei, ea pătrundea adine în pământ şi uriaşa sa forţă 
detonantă se exercita în sus, pe verticală. De aceea, 
căzând pe un spaţiu liber, era relativ inofensivă, în schimb, 
din cauza marii sale încărcături explozive, atunci când lovea 
o clădire, o năruia aproape complet. 

Fără îndoială, punerea la punct şi darea în folosinţă a 
acestor arme au suferit o serioasă întârziere din cauza 
campaniei noastre de bombardamente din primăvară, când 
am atacat locurile unde bănuiam că se fabrică V-I şi V-2. 
Împotriva regiunii Peenemünde din Germania, unde ştiam 
că funcţiona una dintre cele mai vaste uzine experimentale 
naziste, am trimis periodic puternice formaţii de 
bombardiere. Mai existau şi alte puncte pe hartă asupra 
cărora planau suspiciuni, ca, de exemplu, Trondheim, în 
Norvegia, unde se presupunea că germanii lucrau la arma 
atomică. Am bombardat, de asemenea, rampele de lansare 


de pe coasta de nord-vest a Europei, unde fotografiile 
efectuate de avioanele noastre de recunoaştere arătau 
numeroase amenajări şi instalaţii a căror funcţionare nu 
putea fi pusă în legătură cu niciuna dintre armele 
cunoscute. Am atacat fără întrerupere aceste regiuni. 

Moralul populaţiei civile a avut vizibil de suferit din cauza 
noilor arme germane. Marea Britanie rezistase cu succes 
crâncenelor raiduri aeriene întreprinse de "Luftwaffe”, dar 
în iunie 1944, când aliaţii au reuşit să debarce pe coasta 
Normandiei, este indiscutabil că cetăţenii au răsuflat 
profund uşuraţi, nu numai la perspectiva victoriei, ci şi în 
speranţa că vor fi cruţaţi de alte bombardamente. Această 
speranţă s-a risipit în clipa când deasupra Londrei au 
început să apară un număr considerabil de V-I şi V-2. La 
drept vorbind, efectul demoralizant al bombelor nu s-a 
limitat doar la populaţia civilă; pe front, soldaţii britanici au 
început din nou să se frământe pentru soarta celor dragi de 
acasă şi mulţi soldaţi americani mi-au cerut, pe un ton 
îngrijorat, veşti despre cutare sau cutare oraş din sudul 
Angliei unde fuseseră cantonaţi înainte de declanşarea 
operaţiei "Overlord”. 

Dacă germanii ar fi izbutit să pună la punct şi să utilizeze 
noile lor arme cu şase luni mai devreme, debarcarea 
noastră în Europa de nord-vest ar fi fost, probabil, extrem 
de dificilă, poate chiar imposibilă. Sunt convins că, după 
şase luni de bombardament cu V-I şi V-2, îndeosebi dacă 
printre ţintele principale s-ar fi numărat zona Portsmouth- 
Seuthampton, am fi fost nevoiţi să renunţăm la "Overlord”. 

Măsurile de apărare împotriva bombei V-I au ajuns 
repede la un înalt grad de eficienţă, dar, chiar şi aşa, 
primejdia pândea, amenințătoare, la orice oră din zi şi din 
noapte şi pe indiferent ce vreme. Noi, cei de pe front, voiam 
să cucerim cât mai grabnic poziţiile de unde erau lansate 
aceste arme împotriva părţii de sud a Angliei. Spre cinstea 
conducătorilor politici britanici însă trebuie să subliniez că 
niciunul dintre ei nu mi-a cerut vreodată să modific fie şi un 


detaliu din planul operativ, numai pentru a pune capăt 
acestui flagel. 

La 18 iunie, Montgomery încă mai credea că situaţia ne 
permitea să ocupăm în scurt timp Caenul. La data aceea, 
directivele sale glăsuiau: "Este evident că trebuie să 
cucerim acum oraşele Caen şi Cherbourg, ca prim pas spre 
desfăşurarea completă a planurilor noastre. Caen este 
realmente cheia Cherbourgului...”. In aceeaşi directivă, el 
dădea Armatei 2 britanice următoarele 
instrucţiuni: ‚Misiunea imediată a Armatei 2 este de a 
ocupa oraşul Caen”. Ordinul se încheia astfel: "Sper că 
până la 24 iunie atât Caenul, cât şi Cherbourgul vor fi în 
mâinile noastre”. 

Pe flancul stâng, tancurile naziştilor şi puternicul lor 
dispozitiv de apărare au continuat să dejoace intenţiile 
noastre. În schimb, portul Cherbourg a căzut la 26 iunie, 
adică exact la douăzeci de zile după debarcare. Generalul 
Collins a dobândit acest succes atacând fără încetare şi 
dovedind, prin rezultatele ofensivei sale, că-şi merita pe 
deplin porecla de "Joe-Fulgerul'“'. Asaltul final asupra 
portului a primit un substanţial sprijin cu foc, de mare 
precizie, din partea artileriei navale. 

În privinţa acelui factor imponderabil numit noroc, 
avusesem parte de un coeficient aproximativ mijlociu între 
nivelul maxim şi cel minim anticipat de Bradley. Şansa 
noastră a constat mai ales în surpriza pe care o 
provocasem debarcând pe plaja Utah - considerată de 
inamic ca improprie pentru o acţiune majoră de desant 
maritim - şi în excelentele rezultate obţinute de cele două 
divizii aeropurtate - 82 şi 101 -, care aterizaseră aproape în 
centrul peninsulei. Ghinionul s-a manifestat prin uraganul 
care s-a dezlănţuit la 19 iunie şi care vreme de patru zile a 
curmat aproape orice activitate amfibie,  îngreuind 
considerabil toate celelalte operaţii şi atingând o asemenea 
violenţă, încât ofensiva noastră a devenit extrem de dificilă. 

În timpul furtunii, comunicațiile pe mare între Anglia şi 
continent s-au întrerupt cu desăvârşire, avioanelor fiindu-le, 


totodată, aproape imposibil să aterizeze pe minusculele 
piste pe care le construisem în cuprinsul capului de pod. In 
sectorul american, "Aguda” de lângă plaja Omaha a suferit 
avarii ireparabile. Un mare număr de nave şi ambarcaţii au 
eşuat sau au fost aruncate pe țărm. 

Germanii s-ar fi bucurat de condiţii ideale pentru un 
contraatac dacă, în prealabil, forţele noastre aeriene nu ar 
fi dus atât de bine la capăt campania de izolare a 
duşmanului. Ca totdeauna, a ieşit şi atunci la iveală rolul 
hotărâtor al aviaţiei în luptele de uscat. 

In ziua când a încetat uraganul, am trecut în avion pe 
deasupra liniei noastre de coastă, de la un capăt al ei la 
celălalt, numărând peste 300 de nave de dimensiuni medii 
care căzuseră victime vântului şi valurilor, unele dintre ele 
atât de avariate, încât nu mai puteau fi salvate. 

Când izbucnise furtuna, Divizia 83 americană se afla încă 
la bordul vaselor de transport, în apropiere de țărm. Nici 
vorbă nu putea fi de debarcare, aşa că pe toată durata 
vijeliei oamenii au trecut prin încercări extrem de neplăcute 
şi chinuitoare. Făcându-le o vizită în ziua când, în sfârşit, au 
coborât pe uscat, am constatat că mulţi sufereau încă de pe 
urma răului de mare şi erau sleiţi de puteri. 

Nici o scenă din război nu mi-a oferit o asemenea 
imagine asupra forţei industriale a Statelor Unite ca 
spectacolul epavelor zvârlite de furtună pe plajele de 
debarcare. Pentru orice altă ţară, pierderile materiale ar fi 
fost practic fatale, dar capacitatea de producţie a S.U.A. se 
ridicase la un nivel atât de înalt, încât nimicitorul uragan 
abia de a stânjenit cu ceva operaţiile de aducere a 
întăririlor. 

Imediat după ocuparea Cherbourgului a început munca 
de repunere în funcţiune a portului. Germanii aruncaseră în 
aer toate instalaţiile mai importante, iar rada şi apele din 
vecinătate erau înţesate de mine de diverse feluri. Cele de 
tip nou nu puteau fi neutralizate decât de scafandrii de 
mare adâncime, care trebuiau să coboare până în fundul 
mării pentru a le dezamorsa. Era o activitate dramatică şi 


plină de curaj, ca şi cea a echipajelor de pe dragoarele de 
mine din rada portului Cherbourg. 

In cele douăzeci de zile cât a durat până ce Corpul 7 
armată american a cucerit Cherbourgul, pe tot restul 
frontului luptele nu au încetat o clipă. Nu am înregistrat 
nicăieri decât câştiguri de teren locale, cu excepţia 
sectorului Caen, unde intrasem în impas. 

Manevrele tactice efectuate de trupele britanice şi 
canadiene pe flancul de est şi coordonarea acestor operaţii 
cu cele ale americanilor pe flancul de vest constituiau 
tocmai genul de activitate în care Montgomery era 
neîntrecut. Datorită faptului că sesiza de minune 
mentalitatea soldatului britanic, moralul oamenilor săi 
rămânea ridicat, în ciuda unor decepţii şi pierderi capabile 
să zdruncine cu uşurinţă nişte trupe care ar fi avut mai 
puţină încredere în comandantul lor. 

Generalul Bradley a dat dovadă de perseverenţă, 
energie, competenţă militară şi un dar al înţelegerii umane 
- calităţi atât de evidente pentru superiorii săi, ca şi pentru 
subalternii săi, încât colectivul american de comandament, 
călit pe numeroasele câmpuri de luptă ale capului de pod 
din Normandia, a rămas ferm sudat până la sfârşitul 
războiului. Generalul-maior Elwood R. Quesada, un tânăr şi 
activ comandant de aviaţie, conducea grupările aeriene 
tactice care dădeau lui Bradley un sprijin cu foc nemijlocit. 
Atmosfera de încredere reciprocă pe care au creat-o cei doi 
generali, procedeele şi metodele pe care le-au elaborat 
împreună pentru o mai bună coordonare pe câmpul de 
luptă, curajoasa stare de spirit pe care au ştiut s-o insufle 
tuturor subalternilor lor contrastau foarte plăcut cu alte 
cazuri pe care le cunoscusem mai înainte. Marina militară 
se încadra şi ea admirabil în acest tablou general. 
Succesele repurtate în Europa de cele trei categorii de 
arme ale Statelor Unite, sub un comandament unificat, 
aveau să mă determine să pledez cu insistenţă la 
Washington, în perioada postbelică, în favoarea unei 
organizări similare a forţelor noastre armate. 


În stadiile iniţiale ale bătăliei, viaţa mea a fost un şir 
neîntrerupt de călătorii. O vizită la Montgomery, la Bradley 
sau la trupele de pe front era urmată imediat de o perioadă 
de activitate la cartierul general din Portsmouth, unde 
munca de coordonare şi de sincronizare a transporturilor, în 
conformitate cu prevederile fazelor principale ale planului, 
se împletea cu nenumărate discuţii şi şedinţe, fără a mai 
vorbi, bineînţeles, de permanenta datorie de a vizita 
unităţile aflate încă în Anglia şi pe cale de a pleca pe front. 

Un eveniment care mi-a făcut multă plăcere, dovedind, 
totodată, constanta solicitudine a generalului Marshall faţă 
de subordonații săi, a fost sosirea fiului meu în Marea 
Britanie pe la mijlocul lunii iunie. Absolvind Colegiul militar 
de la West Point exact în ziua debarcării în Normandia, John 
căpătase permisiunea, cu aprobarea generalului Marshall, 
de a-şi petrece scurta sa vacanţă de diplomă alături de 
mine, pe câmpul de luptă, cu condiţia de a se reîntoarce în 
Statele Unite înainte de 1 iulie, când trebuia să înceapă 
pregătirea superioară. M-a însoţit pretutindeni şi singura 
decepţie i-a pricinuit-o refuzul meu de a mă amesteca în 
destinul lui de tânăr absolvent şi de a-l repartiza la una din 
diviziile americane de infanterie aflate pe atunci în Europa. 

Atât forţele britanice, cât şi cele americane aduceau 
necontenit întăriri masive în Normandia. În ciuda 
întreruperii transporturilor şi a pagubelor provocate de 
furtuna izbucnită la 19 iunie, întârzierile survenite au avut 
un caracter temporar şi au afectat prea puţin ducerea la 
bun sfârşit a planului final. 

Fluxul neîntrerupt de efective proaspete ne permitea să 
ne menţinem în ofensivă, deşi condiţiile atmosferice şi de 
teren erau neprielnice. Aveam acum drept scop la est să 
reținem cea mai mare parte din trupele germane, iar la vest 
să înaintăm suficient pentru a putea lansa atacul final şi 
coordonat de rupere a liniilor inamice şi de ieşire din 
perimetrul restrâns al capului de pod. 

Sfârşitul lui iunie a însemnat o perioadă grea pentru noi 
toţi. Mulţi dintre înalții noştri oaspeţi au început să-şi 


exprime temerea că intrasem într-un impas şi că dreptatea 
se vădea a fi de partea celor ce prorociseră o soartă tristă 
operaţiei "Overlord”. Într-adevăr, orice acţiune de desant 
maritim împotriva unei mase de uscat continental prezintă 
riscul ca atacanţii să se trezească zăvoriţi într-un cap de 
pod. Dobândirea unui spaţiu de mişcare suficient este 
condiţia sine qua non a aducerii de întăriri şi materiale de 
aprovizionare, necesare unei bătălii mobile şi decisive. 

Când atât posibilităţile de întărire şi aprovizionare, cât şi 
natura terenului favorizează defensiva, se conturează 
perspectiva ca, în ciuda unei debarcări izbutite, câmpul de 
luptă să devină mai curând o rană sângerândă în coasta 
atacatorului decât preludiul unei nimicitoare campanii 
împotriva forţelor principale ale apărătorului. Aşa au păţit 
aliaţii la Gallipoli, în primul război mondial. O experienţă în 
parte similară a reprezentat-o, vreme de câteva luni, la 
începutul anului 1944, debarcarea de la Anzio. Cu mult 
înainte de 6 iunie examinasem pe toate feţele o asemenea 
eventualitate şi luasem măsuri pentru a preveni apariţia ei. 
In acest sens, cel mai de seamă atu era supremaţia noastră 
în aer şi pe mare. Ne bizuiam pe aviaţie pentru a bloca 
liniile de aprovizionare şi comunicaţii ale inamicului, a pune 
piedici mişcărilor de trupe şi a distruge fortificațiile 
dispozitivului de apărare. Graţie dominaţiei pe mare şi 
construirii de porturi artificiale, dispuneam de un mecanism 
robust pentru aducerea de întăriri şi provizii. În consecinţă, 
eram convinşi că vom ieşi învingători în cursa de viteză 
pentru concentrarea forţelor în zona debarcării. În afară de 
aceasta, mai exista posibilitatea unei contra-manevre, prin 
lansarea unei a doua acţiuni de desant maritim şi, eventual, 
de desant aerian în peninsula Bretania. 

Incă de la primele schiţe de planuri, acordasem o foarte 
mare importanţă porturilor bretone. Dacă inamicul îşi 
slăbea dispozitivul de apărare de acolo, în dorinţa de a 
opune trupelor noastre debarcate în Normandia o linie 
inexpugnabilă, ne rămânea deschisă calea unui atac prin 
surprindere în Bretania, care i-ar fi ameninţat pe germani 


din flanc şi din spate. Ştiind din experienţă că ei nu 
evacuau niciodată un port din proprie iniţiativă, fără a lăsa 
în urmă un morman de ruine fumegânde, care făceau 
extrem de dificile reparaţiile grabnice, am stabilit că locul 
cel mai convenabil pentru a asigura aprovizionarea şi 
întreţinerea tehnică a forţelor noastre era golful Quiberon, o 
radă încăpătoare şi bine adăpostită, dar cam primitivă, pe 
coasta de sud a peninsulei. 

Pe măsură ce se apropia luna iulie, urmăream din ce în 
ce mai atent evoluţia situaţiei, pentru a hotărî dacă o 
debarcare secundară va fi sau nu în avantajul nostru, în ce 
mă privea pe mine, soluţia îmi surâdea tot mai puţin. Unul 
dintre motive era că raidurile aviaţiei aliate şi amenințările 
pe care le simulam împotriva sectorului Calais îi împiedicau 
pe germani să aducă în Normandia efective suficiente 
pentru a rezista la infinit forţelor noastre. De asemenea, 
ştiam că orice tentativă de a efectua o a doua debarcare va 
duce la întârzieri inevitabile în concentrarea de trupe şi 
materiale de aprovizionare direct pe frontul principal. Eram 
şi acum convins că vom avea foarte multă nevoie de 
porturile Bretaniei, dar eram la fel de convins că le vom 
obţine mai repede continuând să atacăm în Normandia 
decât slăbind presiunea pe frontul principal de dragul de a 
efectua o a doua acţiune de desant maritim. 

Am petrecut o bună parte din timp în Franţa, unde am 
avut numeroase consfătuiri cu generalul Bradley şi 
generalul Montgomery în legătură cu datele viitoarelor 
operaţii şi cu efectivele pe care proiectam să le angajăm în 
luptă. Vizitele la Bradley îmi făceau totodeauna plăcere, 
căci, ca şi mine, era mare amator de plimbări prin poziţiile 
înaintate, pentru a sta la taifas cu cei ce duceau efectiv 
greul războiului. Până la sfârşitul războiului, multe dintre 
şedinţele noastre în doi s-au desfăşurat în timpul 
frecventelor escapade pe care le făceam împreună în linia 
întâi. 

În Franţa eram însoţit pretutindeni de un sergent 
motociclist din poliţia militară pe nume Sidney Spiegel. 


Devotamentul său, grija cu care voia să mă ocrotească şi 
să-mi fie de folos nu cunoşteau margini. [inea, de 
asemenea, foarte mult să aibă o înfăţişare cât mai 
ostăşească şi, oricât de desfundată şi noroioasă ar fi fost 
şoseaua pe care era nevoit să circule, de îndată ce soseam 
la destinaţie, se apuca să-şi lustruiască motocicleta şi să se 
ferchezuiască, redevenind un model de soldat. In cele din 
urmă, când a trebuit să ne despărţim, am pierdut în el un 
prieten credincios şi un preţios colaborator. 

In această perioadă am întreţinut o vastă corespondenţă 
scrisă, telefonică şi prin radio atât cu Bradley, cât şi cu 
Montgomery. La sfârşitul lui iunie, suprafaţa capului de pod 
era încă prea restrânsă ca să permită Comandamentului 
Suprem să se instaleze în Franţa, dar, pentru a fi în 
permanent contact cu ambii comandanţi principali ai 
trupelor de uscat, mi-am mutat în Normandia statul-major 
personal în cursul lunii iulie. Uneori, câştigurile de teren şi 
concentrarea resurselor se realizau cu o exasperantă 
încetineală, ceea ce dădea naştere la severe critici în presa 
britanică şi cea americană. Fireşte, autorii articolelor 
respective nu cunoşteau situaţia: în război, dacă toată 
lumea ar şti totul, nu ar mai fi cu putinţă să iei prin 
surprindere un inamic care este cu ochii în patru. 

Ori de câte ori se iveşte un impas temporar însă se pune 
problema de a menţine ridicat moralul celor din linia întâi, 
care, după ce că suferă pierderi, mai au şi prilejul să afle 
cât de aspru sunt judecaţi comandanții lor. Din micile 
aparate de radio, de care oamenii nu se despărţeau nici în 
ruptul capului, vocile comentatorilor răsunau în fiecare 
grupă şi în fiecare pluton. 

Efectele sunt şi mai serioase atunci când criticile nu 
lipsesc nici din scrisorile primite de soldaţi de la cei de 
acasă, cărora li s-a făgăduit imposibilul. Problema devine cu 
atât mai gravă cu cât oamenii sunt mai puţin căliţi în lupte. 
Cât despre veterani, atitudinea lor s-a reflectat admirabil 
într-o remarcă pe care mi-a făcut-o într-o zi un sergent, în 
timp ce aştepta, împreună cu unitatea lui de feroviari, să 


plece mai departe pe front pentru a începe lucrul la nu ştiu 
ce construcţie de terasamente: 

— Domnule general - mi-a spus el -, pe hartă ziceaţi că 
treaba asta o să meargă şnur, dar uite că şi friţii au un 
cuvânt de spus. Nu-i nimic, după ce le tragem o mamă de 
bătaie, uităm noi de toate belelele! 


Capitolul al XV-lea 


În ofensivă 


La sfârşitul lui iunie, primul obiectiv esenţial al campaniei 
din Normandia - stabilirea unui cap de pod ferm, cu linii 
adecvate de aprovizionare, în zona dintre Cherbourg şi 
vărsarea râului Orne - fusese îndeplinit pe de-a-ntregul. 

Incă de la început, Montgomery, Bradley şi cu mine 
fuseserăm de părere că marea manevră de ieşire din 
limitele capului de pod se va efectua printr-o enormă 
mişcare de rotaţie spre stânga, pentru a aduce frontul pe 
linia Senei şi a lăsa în manile noastre toată regiunea 
cuprinsă între acest fluviu şi Loira şi întinzându-se spre est 
până la Paris. Departe de a însemna implicit adoptarea unei 
rigide scheme tactice de ansamblu, aceasta reprezenta 
doar prognoza noastră despre cele ce se vor întâmpla 
atunci când vom fi reuşit să concentrăm toate forţele 
noastre de uscat, aeriene şi navale împotriva inamicului 
întâlnit în nord-vestul Franţei. 

Un punct de seamă în calculele noastre se referea la linia 
de pe care intenţionam iniţial să executăm mişcarea de 
rotaţie. In această privinţă, anticipările noastre tactice 
neadeverindu-se, au necesitat rectificări. Prezentat în mod 
oficial de Montgomery la 15 mai, planul stabilea: "De îndată 
ce vom lua sub controlul nostru principalul aliniament 
inamic Granville-Vire-Argentan-Falaise-Caen şi vom ocupa 
ferm zona delimitată de acest traseu, vom dispune de 
suprafaţa dorită pentru concentrarea de întăriri şi vom 
putea începe înaintarea”. 

Speram să atingem aliniamentul de mai sus până la 23 
iunie sau, altfel spus, în termen de ziua Z plus 17. Într-o 
expunere mai amănunţită făcută la 7 aprilie, Montgomery a 
arătat că, în cea de-a doua mare fază a operaţiei, care 
urma să înceapă puţin după Z plus 20, Armata 2 britanică 


va pivota pe flancul ei stâng, la Falaise, pentru "a-şi 
împinge flancul drept în direcţia Argentan-Alengon”. Asta 
însemna că trebuia să ocupăm oraşul Falaise înainte de a 
începe marea mişcare de rotaţie. Dar linia pe care ne aflam 
de fapt în ziua de Z plus 50 (25 iulie), când am declanşat 
ofensiva, corespundea aproximativ celei prevăzute pentru Z 
plus 5. 

Situaţia era, aşadar, cu totul alta decât cea pe care o 
anticipasem, dar nu aveam încotro. Războiul nu este o 
treabă unilaterală, ci o împletire de acţiuni şi contraacţiuni 
reciproce, care se repetă mereu, adversarii străduindu-se 
să câştige teren şi alte avantaje, graţie cărora să provoace 
maximum de pierderi inamicului respectiv. 

In cazul de faţă, germanii puneau atâta preţ pe sectorul 
Caen, încât l-au apărat cu forţe considerabile. Pentru noi, 
ocuparea acestui teritoriu a devenit deocamdată o 
imposibilitate sau, cel puţin, o operaţie prohibitivă prin 
preţul în vieţi omeneşti pe care ar fi trebuit să-l plătim. 

Fireşte, această întorsătură a situaţiei ne-a pricinuit 
dificultăţi. Dacă am fi reuşit să ajungem, din primul elan, pe 
câmpia de la sud de Caen, înaintarea americanilor spre 
Avranches s-ar fi transformat într-o urmărire a trupelor 
naziste în retragere, în loc să dea loc, ca acum, la o 
crâncenă încleştare. Cu alte cuvinte, un succes iniţial mai 
substanţial pe flancul stâng ar fi înlesnit flancului drept să 
ajungă pe o linie convenabilă pentru demarajul mişcării de 
rotaţie. 

După 6 iunie, pe măsură ce treceau zilele, presa îşi 
exprima tot mai apăsat nemulţumirea faţă de imobilitatea 
flancului stâng al forţelor noastre din Normandia. 
Bineînţeles, alături de ceilalţi comandanţi şi ofiţeri superiori 
de stat-major, eram şi eu profund preocupat de situaţia 
statică de lângă Caen. Am folosit toate mijloacele de natură 
să ne urnească din acest punct mort şi în repetate rânduri i- 
am cerut lui Montgomery să acţioneze mai rapid şi să nu 
precupeţească nici un efort. El a lansat atac după atac, dar, 
în ciuda bravurii cu care s-au bătut britanicii şi a 


puternicului sprijin cu foc furnizat de artilerie şi aviaţie, 
rezistenţa germanilor nu a putut fi înfrântă. 

Pe de altă parte, trebuie să se ştie că, atunci când 
izbuteşte să ţină piept unei părţi din forţele noastre, fie 
printr-o activitate intensă, fie prin concentrarea de trupe, 
inamicul ajunge, de obicei, la acest rezultat în dauna 
propriei sale capacităţi de luptă în alte sectoare ale 
frontului. In cazul de faţă, chiar dacă atacul nostru trebuia 
acum să pornească de pe o linie situată mai înapoi decât 
prevedea planul, era evident că, din moment ce masa 
forţelor inamice era reţinută în jurul Caenului, pe flancul de 
vest erau mai puţine trupe germane care să se opună 
coloanelor americane. Era un adevărat noroc, dacă aveam 
în vedere relieful accidentat al terenului pe care trebuiau să 
înainteze americanii. Am discutat de nenumărate ori aceste 
lucruri cu Bradley şi Montgomery, acesta din urmă 
continuând să răspundă de coordonarea tactică a trupelor 
de uscat pe aglomeratul cap de pod. 

Pe la 30 iunie, Montgomery s-a convins şi el - aşa cum ne 
convinsesem, încă mai dinainte, Bradley şi cu mine - că 
ruperea liniilor inamice trebuia să se facă în sectorul unde 
apărarea era mai slabă. Directiva sa, emisă în acea zi, arăta 
foarte clar că Armata 2 britanică va continua să atace pe 
flancul stâng pentru a atrage acolo cât mai multe efective 
germane, în timp ce americanii, care cuceriseră 
Cherbourgul cu patru zile în urmă, vor începe atacul în 
direcţia sud, pentru a sparge frontul inamic pe flancul 
drept. De atunci încolo, acest plan de luptă nu s-a mai 
modificat, deşi natura terenului şi rezistenţa naziştilor, 
conjugate cu condiţiile atmosferice nefavorabile, au amânat 
atacul hotărâtor până la 25 iulie. Cele peste trei săptămâni 
de întârziere s-au scurs în lupte pentru cucerirea de noi 
poziţii şi pentru concentrarea rezervelor necesare. 

Bineînţeles, noul plan punea pe umerii forţelor americane 
o sarcină mai grea şi mai pretențioasă decât cea prevăzută 
iniţial. Dar Bradley a sesizat perfect care era situaţia de 
moment şi, încă de la 20 iunie, şi-a exprimat convingerea 


că ofensiva de pe flancul drept trebuia declanşată de pe 
poziţiile de lângă St. Lo, şi nu de pe o linie situată mai la 
sud, aşa cum stabilea prima versiune a planului. La fel de 
imperturbabil ca totdeauna, Bradley şi-a înţeles misiunea şi 
a purces la îndeplinirea ei ca un meşteşugar care se apucă 
de lucru, raţionalizând consumul de muniții pe tot frontul, 
alternând mereu trupele din linia întâi şi pregătindu-şi 
formaţiile de luptă şi unităţile de servicii în aşa fel încât să 
fie gata, oricând se va ivi prilejul, să lovească inamicul pe 
neaşteptate şi cu toată puterea. 

Problema ofensivei pe frontul american se complica şi 
mai mult datorită prezenţei unor formidabile garduri vii în 
zona de bocage. In această parte a Franţei, ogoarele au fost 
împărţite de secole în loturi foarte mici - unele depăşind 
doar cu puţin suprafaţa necesară pentru construcţia unei 
case -, fiecare dintre ele înconjurat de un gard viu, dens şi 
viguros, care creşte de obicei pe un taluz de pământ, înalt 
de 0,90-1,20 m. Uneori, gardurile şi taluzurile de la baza lor 
sunt duble, astfel încât între ele se formează o tranşee, 
care oferă un maximum de protecţie şi camuflaj natural 
atunci când teritoriul devine câmp de bătălie. În vara anului 
1944, în mai toate tufişurile se ascundeau cuiburi de 
mitraliere sau mici grupe de luptă, care se târau pe 
nevăzute, pândind în ambuscade pe orice cale de acces 
pentru a-i decima pe infanteriştii noştri. 

Numai tancurile le puteau veni de hac, dar şi ele într-o 
măsură destul de redusă. Încercând să străpungă un desiş, 
carul blindat era silit să se ridice aproape la verticală, 
expunându-şi pântecele lipsit de armură şi devenind o 
pradă uşoară pentru oricare tip de proiectil perforant. La fel 
de  exasperant era faptul că, din cauza poziţiei 
perpendiculare pe care o lua, tancul nu-şi mai putea 
îndrepta gurile de foc împotriva inamicului şi echipajele 
erau incapabile nu numai să se apere, ci şi să tragă în 
germani. 

In faţa acestei situaţii, un sergent american pe nume 
Culin a născocit ceva simplu care a redat carului blindat 


eficienţa sa şi a ridicat considerabil moralul tuturor trupelor 
de uscat. Culin a propus să se fixeze de botul tancului două 
lame dure de oţel care, acţionând oarecum ca nişte coase, 
retezau taluzurile de pământ şi tufişurile de deasupra lor. 
Rezultatul era că vehiculul putea trece peste obstacol în 
poziţie orizontală şi trăgând din tunuri, ba chiar ducând cu 
sine, pe o anumită distanţă, camuflajul natural al gardului 
ciopârţit. 

De îndată ce sergentul Culin a prezentat-o căpitanului 
companiei sale, invenţia a fost adusă la cunoştinţa 
generalului Walter M. Robertson, comandantul Diviziei 2. La 
rândul său, acesta a făcut o demonstraţie lui Bradley, care 
s-a apucat în grabă să echipeze cu "coase” un număr cât 
mai mare de tancuri, în vederea iminentei bătălii. Un aspect 
al acestui eveniment i-a umplut de satisfacţie şi veselie pe 
soldaţii noştri: oţelul necesar pentru lamele tăioasa era 
furnizat de obstacolele pe care germanii le plantaseră cu 
atâta generozitate pe plajele din Normandia pentru a 
împiedica debarcarea aliaţilor pe litoral. 

Dar inovaţia lui Culin nu intrase încă în uz atunci când 
Armata 1 americană şi-a început trudnica înaintare spre 
sud, în dorinţa de a ajunge pe o linie convenabilă de start 
pentru atacul cel mare. Ne venea foarte greu să căpătăm o 
imagine reală a câmpului de luptă. Într-o zi m-am urcat, 
împreună cu câţiva colaboratori, într-un turn de observaţie 
situat pe o colină, ridicându-ne astfel la o înălţime de mai 
bine de 30 m deasupra gardurilor vii din vecinătate. Totuşi, 
câmpul nostru vizual a rămas atât de limitat, încât am 
apelat la aviaţie, cerând un avion de vânătoare care să mă 
ducă de-a lungul liniei frontului, doar-doar îmi voi putea 
face o idee despre ceea ce ne aştepta în faţă. Din 
nefericire, nici măcar de la o altitudine de o mie şi ceva de 
metri nu se prea zărea ceva care să ne fie de vreun ajutor. 
După cum era şi de aşteptat în asemenea condiţii, în afara 
tirului de hărţuială la distanţă, artileria nu era de cine ştie 
ce folos. Aveam de-a face cu o luptă de speța cea mai 
păcătoasă - corp la corp, între ”pifani”. Toate diviziile care 


au luat parte la ea au ieşit din această acţiune mult mai 
călite, cu o vastă experienţă şi pline de încredere în forţele 
lor. 

Tactica, serviciile şi moralul - iată cele trei probleme 
cărora comandamentele superioare şi statele-majore şi-au 
închinat fiecare clipă de activitate. Tactica - pentru a ajunge 
la cea mai avantajoasă linie, de unde să declanşăm atacul 
cel mare împotriva naziştilor care ne încercuiau. Serviciile - 
pentru a subveni nevoilor noastre zilnice, a clădi munţii de 
provizii şi a aduce efectivele de rezervă care ne erau 
necesare pentru a da atacului un caracter decisiv. Moralul - 
o problemă care ne obseda necontenit, deoarece angajam 
mereu trupele în lupte grele, fără însă a le da satisfacția 
unor lungi înaintări, care sunt de natură să insufle elan 
soldaţilor. 

Până la 2 iulie 1944 am debarcat în Normandia 
aproximativ 1 000 000 de oameni, printre care 13 divizii 
americane, 11 britanice şi una canadiană. În aceeaşi 
perioadă am adus acolo 566 648 de tone de materiale de 
aprovizionare şi 171 532 de vehicule. A fost o muncă grea 
şi istovitoare, dar ducerea ei la bun sfârşit s-a dovedit 
extrem de de avantajoasă atunci când am fost în măsură să 
aruncăm toate forţele noastre împotriva inamicului. In 
cursul acestor prime trei săptămâni am luat 41 000 de 
prizonieri, pierderile noastre ridicându-se la 60 771, dintre 
care 8 975 ofiţeri şi soldaţi ucişi. 

"Bătălia capului de pod” a pus în evidenţă un aspect 
caracteristic al acelei perioade - progresele neîntrerupte pe 
care le-au înregistrat aliaţii în materie de utilizare a forţelor 
aeriene ca sprijin direct al trupelor de uscat angajate în 
luptă. 

Din păcate, este greu, dacă nu chiar imposibil, să se 
atingă perfecțiunea pe tărâmul coordonării sol-aer. Pilotul 
unui avion de vânătoare care zăreşte o ţintă terestră 
dedesubtul lui are multe şanse să se înşele în privinţa 
identităţii acesteia. Aflându-te în văzduh la o altitudine de 
3.000 - 5.000 m, în afară de cazul când vizibilitatea este 


fără cusur, nu-i deloc lesne să recunoşti punctul exact de 
pe sol deasupra căruia zbori. Dorind din tot sufletul să-ţi 
ajuţi camarazii din infanterie, ajungi dintr-o dată la 
concluzia că bateria, autocamionul sau unitatea pe care le 
vezi jos aparţin inamicului. In aceeaşi clipă începi lansarea 
în picaj, cu o viteză înspăimântătoare. De îndată ce ai luat 
hotărârea de a ataca, toată atenţia ţi se concentrează 
asupra obiectivului, singurul tău scop fiind de a pricinui 
duşmanului maximum de pierderi cu putinţă în unicul şi 
trecătorul moment pe care-l ai la dispoziţie. Numai o 
pregătire de luptă intensivă, căreia i se adaugă dotarea 
avionului cu cele mai moderne dispozitive de locaţie şi 
detectare, pot să contribuie la reducerea riscului ca pilotul 
să greşească şi să atace propriile-i forţe. 

Una dintre metodele utilizate de noi consta în îmbarcarea 
unui detaşament de transmisiuni aero la bordul unui tanc 
aparţinând unităţii pornite în atac. Fiecare asemenea 
detaşament avea un emiţător-receptor radio capabil să 
intre în legătură cu avioanele aflate în văzduh. In acest fel 
nu numai că am contribuit la evitarea accidentelor, dar am 
reuşit să dirijăm aviația împotriva unor anumite obiective 
deosebit de preţioase. Acţionând în colaborare, forţele de 
uscat şi aeriene au pus la punct tehnici şi mecanisme 
perfecţionate, care au înregistrat remarcabile succese. 

In trecut, antagonismele dintre cele două arme fuseseră 
foarte frecvente. Nu o singură dată, un avion de-al nostru, 
străduindu-se să ajute trupele de uscat, era întâmpinat cu 
salvele de foc ale armelor de infanterie. Numeroşi piloţi, 
înapoiaţi la bazele lor, s-au plâns cu mult năduf că 
"pifanului” nu-i plăcea să-şi vadă propria aviaţie deasupra 
capului. In primele zile ale campaniei din Africa, asemenea 
accidente se petreceau aproape zilnic, dar, la data când am 
încheiat victorioşi "bătălia capului de pod”, ele încetaseră 
aproape cu desăvârşire. 

Pentru noi, cei de la Comandamentul Suprem, aprecierea 
corectă a raportului dintre bombardamentele strategice 
efectuate împotriva Germaniei şi necesităţile de acoperire 


aeriană a forţelor de uscat prezenta o importanţă capitală, 
dacă voiam să acţionăm în slujba ţelului comun şi să 
obţinem maximum de rezultate posibile. Pe măsură ce 
această concepţie a câştigat de partea sa pe comandanții 
ambelor arme, a dispărut complet şi rezistenţa unor 
specialişti ca mareşalul aerului Harris şi generalul Doolittle - 
comandanții forţelor de bombardament ale Marii Britanii şi, 
respectiv, ale Flotei 8 aeriene a Statelor Unite - faţă de 
utilizarea formațiilor lor împotriva aşa-numitelor obiective 
tactice. La data când am rupt liniile inamice în Normandia, 
intervenţia în caz de necesitate a întregii aviaţii de 
bombardament în luptele de uscat era acceptată de toţi, ca 
ceva de la sine înţeles. 

Nu a existat decât o singură excepţie demnă de relevat 
de la această regulă generală. Printr-un nefericit concurs de 
împrejurări, Divizia 30 americană a suferit pierderi 
considerabile în urma unui bombardament efectuat de 
aviația noastră, accident care s-a repetat ceva mai târziu. 
Până la sfârşitul războiului, ori de câte ori a primit ordin de 
atac, comandantul acestei divizii a cerut insistent să se 
interzică participarea la misiune a bombardierelor grele şi 
mijlocii. 

A devenit necesar să fixăm o dată la care întregul sistem 
de comandament al trupelor de uscat să-şi capete forma 
definitivă - adică fiecare grup de armate să intre în 
subordonarea nemijlocită a Comandamentului Suprem. 
Aveam intenţia ca la 1 august să angajăm în luptă armata 
lui Patton, creând, cu acest prilej, în Franţa Grupul de 
armate 12, sub comanda lui Bradley. Conducerea Armatei 1 
urma atunci să fie preluată de generalul-locotenent 
Courtney H. Hodges, care în prima fază a bătăliei fusese 
locţiitorul lui Bradley. Ceea ce însă nu putea fi anticipat 
atunci era durata de timp necesară pentru ruperea liniilor 
germane, pentru desăvârşirea înfrângerii lor în lupta corp la 
corp pe frontul din Normandia şi pentru delimitarea 
definitivă a celor două grupuri de armate, fiecare din ele pe 
propria sa direcţie principală de mişcare. 


Până la atingerea tuturor acestor obiective şi atâta 
vreme cât toate trupele noastre luptau în vederea ţelului 
comun de a distruge forţele germane din Normandia, era 
evident că un singur comandant trebuia să fie învestit cu 
autoritatea de a coordona activitatea de uscat pe întregul 
front. După calculele noastre, această situaţie avea să 
dureze până la 1 septembrie. In consecinţă, am adus la 
cunoştinţa comandanților superiori că, de la acea dată, 
fiecare grup de armate va opera în subordonarea 
nemijlocită a Comandamentului Suprem. Din fericire, statul 
meu major personal era situat la o distanţă foarte 
convenabilă faţă de cartierele generale ale lui Montgomery 
şi Bradley, aşa că mi-era lesne să mă deplasez oricând la 
amândoi. 

În cursul lunii iulie s-au desfăşurat pe întregul front lupte 
care s-au numărat printre cele mai înverşunate din tot 
războiul. În sectorul american, fiecare atac era îngrădit de 
mlaştini şi cursuri de apă, iar terenul era deosebit de 
favorabil pentru defensivă. In această perioadă, mulţi dintre 
subalternii lui Bradley şi-au câştigat o frumoasă reputaţie, 
intrând în rândul celor mai competenţi tacticieni ai Statelor 
Unite. Comandanții de corp de armată şi de divizii, ca să nu 
mai vorbim de sute de ofiţeri cu grade mai mici, şi-au 
dovedit din plin calităţile de conducători şi priceperea 
tactică, adevăr valabil, dealtfel, şi pentru armatele aliaţilor 
noştri. lar în rândul soldaţilor, indiferent de naționalitatea 
lor sau de drapelul sub care luptau, curajul şi dârzenia s-au 
manifestat ca trăsături caracteristice, prevestind inevitabila 
înfrângere a inamicului. 

Îndată după mijlocul lunii iulie, Armata 1 americană a 
atins, în sectorul ei, aliniamentul St. Lo - coasta de vesta 
peninsulei Cotentin, de pe care putea lansa un puternic 
asalt. În acel moment, vremea - care fusese proastă - s-a 
stricat şi mai mult, iar în săptămână următoare am trecut 
cu toţii printr-o perioadă de chinuitoare tensiune. A trebuit 
să întocmim o serie de planuri, pentru a profita de prima 
ameliorare a condiţiilor atmosferice, având, totuşi, grijă să 


evităm veşnicele alarme şi dislocări de trupe pe care le 
provoacă o succesiune prea frecventă de ordine şi 
contraordine. Intr-un stadiu mai de început al războiului, o 
asemenea perioadă ar fi avut consecinţe extrem de 
dăunătoare asupra moralului şi eficienţei trupelor, dar 
soldaţii americani, care între timp se căliseră în luptă, au 
îndurat tortura aşteptării ca nişte veritabili veterani. 

In cele din urmă, în ziua de 25 iulie, la şapte săptămâni 
după debarcarea în Normandia, atacul s-a declanşat de pe 
aliniamentul aproximativ pe care ne aşteptasem să 
ajungem la data de Z plus 5 şi care se întindea de la Caen, 
prin Caumont, până la St. Lo. Un formidabil bombardament 
în zonă (sau un "covor de bombe”, cum i se mai spune), 
efectuat în sectorul St. Lo al frontului american, a avut 
asupra inamicului un efect paralizant, care a durat toată 
ziua. Din nenorocire, o greşeală comisă de formaţiile de 
bombardiere a provocat un mare număr de pierderi unui 
batalion din Divizia 9 şi Diviziei 30, ucigându-l pe generalul 
McNair, care se dusese la un post de observare pentru a 
urmări începutul atacului. Moartea lui a îndoliat pe toţi cei 
care îl cunoscuseră pe acest competent şi devotat ofiţer. 

În prima zi, înaintarea a fost lentă, dar seara generalul 
Bradley mi-a amintit că aşa se întâmpla totdeauna în fazele 
iniţiale ale unui astfel de atac şi şi-a exprimat convingerea 
că zilele următoare vor fi martorele unor extraordinare 
succese ale forţelor noastre. Evenimentele i-au confirmat 
întru totul previziunile. În cursul săptămânii următoare, 
Bradley şi-a croit drum spre sud până la baza peninsulei 
Cotentin, trecând prin porţiunea foarte îngustă de la 
Avranches şi lansându-şi coloanele în spatele trupelor 
germane. In momentul acela, la 1 august, generalul Patton, 
în fruntea cartierului general al Armatei 3 americane, s-a 
angajat în luptă, luând conducerea operaţiilor de la flancul 
drept al Armatei 1. Simultan, Montgomery, care tot mai 
avea de-a face cu poziţii inamice de apărare eşalonate în 
adâncime, şi-a deplasat centrul de greutate de la Caen spre 


vest, la Caumont, şi s-a îndreptat spre platoul înalt dintre 
râurile Vire şi Orne. 

De îndată ce a reuşit o rupere decisivă a liniilor germane, 
lui Bradley i-a revenit sarcina nemijlocită de a provoca 
inamicului pierderi cât mai grele. Toate celelalte rezultate 
depindeau de modul cum urma să fie exploatată această 
ocazie extrem de favorabilă, deoarece aveam certitudinea 
că orice alt obiectiv devenea uşor de atins din clipa când 
forţele naziste erau nimicite. Bradley plănuise să utilizeze 
toate unităţile de care se putea dispensa în alte sectoare 
pentru a ataca direct spatele trupelor duşmane, aflate încă 
între Caen şi Avranches. El urmărea, de fapt, o încercuire a 
acestor forţe, silite în continuare să se apere la nord de 
loviturile englezilor şi canadienilor. 

Pentru a-şi transpune în viaţă proiectul, Bradley a făcut o 
primă modificare a planurilor originale, reducând efectivele 
forţelor care aveau ca sarcină să captureze peninsula 
Bretania. În loc să trimită acolo grosul Armatei 3, generalul 
Patton a primit ordin să disloce în acest scop numai Corpul 
8 armată american, sub comanda generalului-maior Troy H. 
Middleton. 

Văzând că ofensiva Armatei 1 americane spre sud 
prindea un avânt din ce în ce mai mare, reuşind, până la 
urmă, să forţeze gâtuirea de la Avranches, inamicul a 
reacţionat prompt şi caracteristic. Obligat să nu-şi 
părăsească dispozitivul general de apărare, atât ca urmare 
a ordinelor lui Hitler, cât şi datorită acţiunii paralizante a 
aviaţiei noastre, comandamentul german şi-a dislocat 
imediat spre vest toate blindatele şi rezervele disponibile în 
sectorul Caen, pentru a contraataca îngusta fâşie de teren 
prin care americanii pătrundeau adânc în spatele lor. Dacă 
s-ar fi soldat cu un succes, contraatacul ar fi izolat trupele 
noastre care rupseseră liniile inamice şi le-ar fi pus într-o 
situaţie foarte grea. Culoarul nostru de înaintare fiind încă 
limitat, germanii apreciau, după toate aparențele, că 
riscurile pe care şi le luau erau justificate, chiar dacă, în 
eventualitatea unui eşec, pierderile suferite de ei ar fi sporit 


considerabil. Contraatacurile au început la 7 august, primul 
obiectiv fiind oraşul Mortain, la est de Avranches. 

Cu acest prilej, contribuţia forţelor aeriene aliate la 
zăgăzuirea valurilor de asalt inamice s-a dovedit de o 
eficienţă extraordinară. Flota 9 aeriană a Statelor Unite şi 
Royal Air Force!” au distrus sute de tancuri şi vehicule ale 
duşmanului. 

In rândurile R.A.F.-ului, numeroase avioane de tip 
“Typhoon”, dotate cu instalaţii de lansare a rachetelor, au 
efectuat atacuri la mică altitudine împotriva blindatelor 
germane şi au ţinut permanent sub foc trupele inamice, 
acordând astfel un preţios ajutor în apărare infanteriei 
noastre. 

Dându-ne seama de pregătirile care se făceau în vederea 
contraatacului, Bradley şi cu mine am analizat minuţios 
situaţia. In sectorul respectiv aveam suficiente efective, 
astfel încât, chiar dacă ne hotărâm să ne limităm la 
defensivă, germanii nu puteau câştiga nici un centimetru 
de teren. Totuşi, pentru a fi pe deplin siguri de dispozitivul 
nostru de la Mortain, ar fi trebuit, în principiu, să reducem 
numărul de divizii aruncate în spatele inamicului, 
sacrificând astfel ocazia de a realiza distrugerea completă 
pe care o speram. Pe de altă parte însă, în zilele acelea, 
condiţiile atmosferice ameliorându-se simţitor, puteam 
recurge la serviciul nostru de transport aerian, care avea 
capacitatea să aducă zilnic până la 2 000 de tone de 
materiale de aprovizionare pe indiferent ce pistă i-ar fi 
indicat oricare dintre marile unităţi aliate, temporar izolată 
de restul forţelor noastre. 


101 Royal Air Force (R.A.F.) - forţele aeriene militare ale Marii Britanii. - Nota trad. 

După ce i-am arătat lui Bradley că va avea parte de acest 
sprijin pe linia asigurării tehnico-materiale, chiar în 
eventualitatea unui succes provizoriu al germanilor, el s-a 
decis, fără şovăire, să reţină doar un minimum de efective 
la Mortain, dislocându-le pe celelalte spre sud şi spre est, 
pentru a începe mişcarea de învăluire a avangărzilor 


inamice. Mă aflam la cartierul său general când l-a chemat 
la telefon pe Montgomery ca să-i explice planul. Deşi şi-a 
manifestat o oarecare îngrijorare în privinţa poziţiilor de la 
Mortain, comandantul britanic s-a declarat de acord că 
avantajele în perspectivă erau enorme şi a lăsat întreaga 
răspundere a problemei pe seama lui Bradley, dând repede 
ordin tuturor trupelor să acţioneze conform acestui plan şi 
întâlnindu-se apoi cu Bradley şi cu generalul-locotenent 
Miles Dempsey, comandantul Armatei 2 britanice, pentru a 
coordona detaliile operaţiei. 

Un alt factor pe care s-a întemeiat această decizie foarte 
îndrăzneață era încrederea dobândită acum de Bradley şi 
de mine în principalii noştri comandanţi de campanie. 
Patton, care a luat conducerea Armatei 3 imediat după 
ruperea liniilor inamice, era un mare specialist în 
exploatarea unei situaţii mobile. Pe flancul stâng al 
americanilor îl aveam pe dârzul şi cumintele Hodges pentru 
a continua presiunea asupra germanilor şi în ambele 
armate existau comandanţi - de corp şi de divizie - încercaţi 
în luptă, pe care ne puteam bizui ca în orice situaţie să 
acţioneze prompt şi eficient, fără a aştepta instrucţiuni 
amănunțite de sus. 

Cele întâmplate ulterior au confirmat pe de-a-ntregul 
aprecierea lui Bradley despre posibilităţile sale de a păstra 
poziţiile-cheie de la Mortain. Dar situaţia creată acolo oferă 
încă un exemplu al delicatelor hotărâri pe care trebuie să le 
ia adesea un comandant pe câmpul de luptă. Dacă 
tancurile şi infanteria inamicului reuşeau să rupă liniile 
noastre la Mortain, situaţia tuturor trupelor aliate aflate la 
sud de această localitate ar fi fost grea, în ciuda capacităţii 
noastre parţiale de a le aproviziona pe calea aerului. Nu 
aveam nici o îndoială că, până la urmă, vom repurta o 
victorie, chiar dacă germanii vor reuşi să ne întrerupă 
temporar comunicațiile. Totuşi, într-un asemenea caz, la fel 
de sigur era că inevitabilele replieri ale trupelor noastre şi 
rezultatele mai puţin satisfăcătoare pe care le-am fi obţinut 


ar fi fost caracterizate în mod public drept o bătălie 
pierdută. 

Situaţia prezenta numeroase similitudini cu cea care s-a 
ivit în Ardeni cu vreo patru luni mai târziu şi care a dus la 
"bătălia intrândului”. În ambele împrejurări, calculele 
noastre pe termen lung s-au dovedit corecte, dar într-una 
din ele germanii au înregistrat un succes vremelnic, în timp 
ce la Mortain ei au fost respinşi imediat, neizbutind decât să 
sporească şi mai mult propriile lor pierderi pe câmpul de 
luptă. 

Inamicul şi-a concentrat grosul blindatelor disponibile la 
Mortain şi a continuat să atace cu încăpățânare până la 12 
august, dată la care acţiunile lui Bradley se desfăşurau 
satisfăcător, în conformitate cu planul. 

La  indicaţia generalului Bradley, generalul Patton 
trimisese Corpul 15 armată american, în frunte cu 
generalul-maior Wade H. Haislip, direct spre sud, către 
localitatea Laval. Ajuns la est de aceasta, Haislip a cotit 
spre nord, în direcţia oraşului Argentan. Corpul 12, sub 
comanda generalului-maior Gilbert R. Cook, a primit ordin 
să înainteze spre Orlşans, pe flancul de sud al Armatei 3, iar 
Corpul 20, sub ordinele generalului-maior Walton H. Walker, 
s-a îndreptat spre Chartres. Mai târziu, Corpul 19, comandat 
de generalul-maior Charles H. Corlett, a participat, de 
asemenea, la învăluire. Montgomery a ordonat Armatei 1 
canadiene să-şi continue presiunea spre sud, în direcţia 
oraşului Falaise, în scopul de a face joncţiunea c:u 
americanii la Argentan şi de a închide astfel cercul în jurul 
forţelor inamice aflate la vest de acest punct. Între timp, 
Armata 1 americană şi Armata 2 britanică căpătaseră 
misiunea de a ataca pe germanii prinşi în capcană, pentru a 
desăvârşi rapida lor nimicire. 

Mişcarea de învăluire dinspre sud avea, aşadar, ca prim 
obiectiv distrugerea sau capturarea trupelor inamice în 
regiunea Mortain-Falaise, existând, totodată, posibilitatea 
de a lichida şi unele rămăşiţe ale armatelor 1 şi 7 germane 
dacă acţiunea se desfăşura pe un arc de cerc şi mai larg, 


până la punctele de trecere peste Sena. Operația îmbrăca 
următorul aspect de ansamblu: grupul de armate al lui 
Montgomery ataca în general spre sud, lovindu-se de 
vechiul dispozitiv german de apărare din Normandia, în 
vreme ce forţele lui Bradley, cu flancul lor stâng ancorat în 
apropiere de locul unde rupseseră iniţial liniile inamice, 
efectuau marile mişcări de învăluire, menite să încercuiască 
toate trupele duşmane aflate încă între coloanele 
americane în marş şi frontul Grupului 21 de armate britanic. 
Intre timp, forţele aeriene aliate ţineau sub un foc continuu 
toate punctele de trecere peste Sena, pentru a împiedica 
retragerea acelor unităţi germane care ar fi încercat să 
traverseze fluviul, repliindu-se în direcţia nord, înainte de a 
se închide capcana. In materie de coordonare a unei 
asemenea operaţii este greu de conceput un grad mai înalt 
de perfecţiune. 

In noaptea de 13 august, Divizia 5 blindată a Statelor 
Unite, comandată de generalul Oliver, un veteran al 
campaniei din Africa, îşi făcea intrarea în periferiile 
Argentanului. Divizia 2 blindată franceză, sub conducerea 
generalului Jacques Leclerc, se afla în imediată vecinătate, 
iar diviziile americane 79 şi 90 de infanterie sprijineau 
acţiunea din apropiere. Germanii continuau să opună o 
rezistenţă desperată chiar la sud de Caen, unde îşi creaseră 
cel mai puternic dispozitiv de apărare din câte am întâlnit 
de-a lungul întregii campanii. Canadienii au lansat atacuri 
violente şi susţinute, dar n-au putut ocupa Falaise decât la 
16 august. Transformat într-un morman de ruine, Caen 
fusese cucerit la 9 iulie. 

La sfârşitul lui iulie, grăbindu-se din răsputeri, inamicul îşi 
aducea întăriri peste Sena. In săptămână 5-12 august, ela 
aruncat în luptă cinci divizii, dar, ca şi mai înainte, nu a fost 
în stare să influenţeze cu ceva rezultatul bătăliei. 

La 13 august am trimis comandamentului aliat un mesaj, 
în care spuneam printre altele: 

"Deoarece nu vom putea profita de acest prilej decât 
dovedind un zel fără margini, o neclintită hotărâre şi o 


exemplară rapiditate de acțiune, vă adresez acest apel, mai 
stăruitor ca oricând până acum. 

Cer fiecărui ostaş din forțele aeriene să considere că are 
misiunea personală de a ataca inamicul fără incetare, zi şi 
noapte, neîngăduindu-i să se simtă la adăpost nici în luptă, 
nici în retragere. 

Cer fiecărui ostaş din forțele maritime să facă tot ce-i stă 
în putință pentru ca nici o unitate a duşmanului să nu scape 
sau să nu primească întăriri pe calea mării şi pentru ca 
niciunul dintre camarazii noştri din forțele de uscat să nu 
ducă lipsă de nimic din ceea ce-i pot oferi artileria navală, 
vasele militare şi echipajele acestora. 

Cer fiecărui ostaş din forțele de uscat să atace obiectivul 
ce i s-a fixat cu hotărârea de a nu lăsa să supraviețuiască 
decât inamicii care se predau. Nici o palmă de pământ 
cucerită să nu fie cedată, nici un singur german să nu scape 
prin liniile noastre”. 


THE FALAISE ENCIRCLEMENT 
LINE OF AUGUST 14 


Acţiunea de impresurare de la Falaise 
Linia frontului la 14 august 


Br. Second = Armata 2 britanică. Canadian First = Armata 
1 canadiană. U.S, First Army şi U.S. Third Army = Armatele 1 şi 
3 americane 


Dat fiind că, în covârşitoarea lor majoritate, forţele aliate 
atacau dinspre arcul unui uriaş semicerc în direcţia unui 
centru comun, o problemă deosebit de complexă era 
precizarea punctului exact unde să se oprească fiecare 
unitate, pentru ca nu cumva să se nască ciocniri cu alte 
unităţii aliate, venite din sens opus. 

În cazul de faţă, trupele lui Bradley, executând marea 
mişcare de rotaţie, aveau un drum mult mai lung de 
parcurs decât britanicii şi canadienii. Aceştia, pe de altă 
parte, trebuiau să rupă poziţiile întărite ale inamicului, 
mişcările lor limitându-se la înaintările pe care le puteau 
efectua prin zone foarte puternic apărate. Montgomery 


urmărea îndeaproape evoluţia situaţiei, dar americanii 
progresau într-un ritm atât de rapid, încât era aproape 
imposibil de realizat acea coordonare de oră cu oră care ne- 
ar fi permis să câştigăm pe deplin bătălia de anihilare. 

Pe front s-au ivit o serie de confuzii şi singurul mijloc ca 
să le punem capăt era de a opri trupele în loc, chiar dacă 
asta însemna că unele unităţi germane vor ieşi din 
încercuire. Până la urmă ne-a scăpat un foarte mare număr 
de inamici, pe care această evadare însă i-a costat sacrificii 
imense şi abandonarea completă a tehnicii grele de luptă. 

Mă aflam la cartierul general al lui Bradley atunci când au 
început să sosească mesaje din partea comandanților de 
coloane americane în marş, care se plângeau că limitele 
stabilite de ordinele ce le fuseseră transmise permiteau 
germanilor să iasă din încercuirea proiectată. L-am susţinut 
însă fără rezerve pe Bradley, care le-a răspuns că trebuiau 
să se supună ordinelor şi să respecte scrupulos hotarele 
dintre grupurile de armate, exact aşa cum le fuseseră 
indicate, pentru a evita declanşarea unei catastrofale bătălii 
intre aliaţi. 

Ameninţat de un dezastru total, inamicul a luptat cu 
desperare pentru a păstra un coridor de ieşire din cercul pe 
cale de a se închide şi pentru a salva cât mai multe unităţi 
din capcană. Comandanții germani şi-au concentrat atenţia 
mai ales asupra elementelor blindate: un număr supărător 
de mare din diviziile lor de tancuri au reuşit să traverseze 
înapoi Sena, dar cu preţul pierderii unei importante 
proporţii din tehnica lor de luptă. In mâinile noastre au 
căzut 8 divizii de infanterie şi două divizii blindate, cu 
efectivele aproape complete. 

Câmpul de luptă de la Falaise era, incontestabil, unul 
dintre cele mai impresionante “abatoare” pe care le-a 
cunoscut războiul. Drumurile, şoselele şi ogoarele erau atât 
de ticsite cu tehnică avariată şi cu cadavre de oameni şi 
animale, încât trecerea pe acolo se făcea cu extremă 
dificultate. La 48 de ore după desăvârşirea încercuirii am 
parcurs regiunea pe jos, asistând la scene pe care doar 


Dante ar fi capabil să le descrie: era literalmente posibil să 
mergi pe câte o sută de metri şi mai bine călcând numai pe 
cărnuri moarte şi intrate în putrefacție. 

În cadrul mişcării mai largi de rotaţie în direcţia punctelor 
de trecere peste Sena din spatele armatei germane, 
americanii s-au văzut din nou nevoiţi să se oprească, după 
o înaintare rapidă, pentru a evita să-şi depăşească 
obiectivele şi să tragă în trupele aliate. Inamicul a profitat şi 
de data aceasta, reuşind să-şi salveze efective simţitor mai 
numeroase decât în cazul când am fi prevăzut din timp care 
va fi situaţia exactă. 

În vreme ce grosul forţelor lui Bradley, angajate în aceste 
bătălii de amploare, străbăteau Franţa îndreptându-se spre 
Paris, Corpul 8 armată al generalului Middleton a virat spre 
vest, pentru a ocupa peninsula Bretania şi a captura 
porturile sale. Deoarece noi, cei de la Comandamentul 
Suprem, încă mai credeam că va trebui să recurgem, într-o 
măsură sau alta, la golful Quiberon şi poate chiar la portul 
Brest, Middleton a primit ordin sa ocupe cât mai repede 
aceste puncte de pe litoral. El a efectuat o înaintare rapidă 
şi a împresurat St. Malo, un mic port de pe coasta de nord a 
Bretaniei. Garnizoana a rezistat cu înverşunare, dar, 
bucurându-se de sprijinul cu foc al forţelor aeriene şi 
navale, Middleton a exercitat o presiune suficient de 
puternică pentru a intra în St. Malo la 14 august, deşi 
rămăşiţe ale garnizoanei au mai luptat încă trei zile în 
citadela oraşului. Middleton a înaintat apoi spre vest, 
ajungând în apropiere de Brest, unde garnizoana germană 
era condusă de un ofiţer foarte combativ, pe nume 
Ramcke. 

Asediul, întreprins cu multă energie de Middleton, s-a 
lovit de poziţiile întărite ale apărătorilor, care luptau cu 
îndârjire, aşa că orice tentativă de a lua oraşul cu asalt ar fi 
fost extrem de costisitoare pentru noi. Din fericire, 
începând cu a doua jumătate a lunii august, au devenit din 
ce în ce mai probabile perspectivele noastre de a ocupa 
porturi mai bune decât Brest, pe care, în orice caz, nu 


contasem niciodată să-l folosim ulterior în aceeaşi măsură 
ca golful Quiberon. In consecinţă, s-a ordonat Corpului 8 
armată să evite pierderile grele în sectorul Brest, dar să-şi 
continue presiunea, până ce garnizoana va capitula. 

Vizitându-l pe Middleton în timpul asediului şi examinând 
poziţiile fortificate pe care trebuia să le străpungem, am 
admirat dibăcia cu care acesta lansa atac după atac, 
fiecare din ele astfel conceput încât reducea la minimum 
pierderile noastre, dar împingea mereu pe germani înapoi, 
pe un perimetru din ce în ce mai restrâns, unde erau supuşi 
din când în când bombardamentelor efectuate de aviația 
aliată. 

Garnizoana cuprindea şi un număr de trupe SS. În loc să 
le strângă pe toate într-o singură formaţie, generalul 
Ramcke le-a împrăştiat printre celelalte unităţi din 
dispozitivul de apărare, folosind astfel fanatismul lor pentru 
a obliga întregul efectiv să se bată cu desperare: la cel mai 
mic semn de slăbiciune, vinovatul era executat pe loc de un 
SS-ist. 

Brest a căzut la 19 septembrie, dar portul şi toate 
instalaţiile sale - bombardate de noi şi aruncate în aer de 
inamic - suferiseră distrugeri atât de mari, încât nici măcar 
nu am încercat vreodată să le utilizăm. 

Atunci când armatele aliate au încheiat, în cele din urmă, 
manevra de împresurare a trupelor inamice, la vest de 
Sena, înfrângerea finală a Germaniei în Europa occidentală 
a devenit o certitudine, singura problemă care mai 
rămânea deschisă fiind cea a duratei de timp până la acest 
deznodământ. Totuşi, s-a ivit imediat primejdia ca 
popoarele şi guvernele Statelor Unite şi Marii Britanii, 
subestimând misiunea pe care o mai aveam de îndeplinit, 
să slăbească eforturile pe frontul producţiei, ceea ce putea 
avea cele mai grave consecinţe. Nu numai că am atras 
atenţia superiorilor mei asupra acestui pericol, dar încă la 
15 august am ţinut o conferinţă de presă în care am prezis 
că forţele aliate mai aveau de dus la capăt o sarcină dificilă 
- anihilarea armatelor germane pe aliniamentul general Rin- 


Siegfried. Aceste cuvinte precaute s-au înecat însă în valul 
de bucurie stârnit de victoria pe care o dobândisem. Până şi 
printre ofiţerii superiori din cadrele active ale forţelor 
noastre armate a început să se manifeste un sentiment de 
optimism, ba chiar de seninătate nemotivată, care refuza 
să ţină seama de factori ca fanatismul unei însemnate părţi 
din armata nazistă sau capacitatea de rezistenţă a 
germanilor, împinşi la o luptă desperată fie şi numai de 
teama slugilor devotate cu trup şi suflet lui Hitler - 
Gestapoul şi SS-ul. 

Noua situaţie a dat naştere uneia dintre controversele 
cele mai prelungite pe care le-am avut cu primul ministru 
Churchill în tot cursul războiului. lIncepută aproape 
concomitent cu ruperea liniilor inamice din Normandia, spre 
sfârşitul lui iulie, disputa a ţinut până pe la 10 august, una 
dintre şedinţe durând câteva ore. Tema discuţiilor a 
constituit-o oportunitatea operaţiei purtând mai întâi 
numele de cod "Anvil” şi ulterior "Dragoon” - debarcarea 
forţelor conduse de generalul Devers în sudul Franţei. 

Una dintre raţiunile iniţiale pentru efectuarea acestei 
acţiuni de desant maritim fusese dobândirea unui port de 
intrare suplimentar, prin care diviziile de întărire, pregătite 
în Statele Unite, să poată ajunge repede pe teatrul de 
război din Franţa. Churchill susţinea că acum, când ştiam că 
vom reuşi să utilizăm curând porturile din Bretania, aveam 
posibilitatea să aducem pe acolo trupele din bazinul 
mediteranean sau, încă şi mai bine, puteam să le lăsăm în 
continuare pe frontul din Italia, cu scopul final de a intra în 
Balcani pe la nord de Marea Adriatică. 

M-am împotrivit categoric oricărei asemenea modificări a 
planurilor. Deoarece, conform practicii sale uzuale, 
Comitetul Mixt al Şefilor de State-Majore din S.U.A. a 
refuzai, să pună în discuţie concluziile comandantului 
suprem al teatrului de acţiuni militare, am devenit imediat 
omul cu care primul ministru a purtat întreaga polemică. Pe 
scurt, argumentele sale erau următoarele: 


” Marsilia şi linia de comunicații care duce la nord de 
acest port nu ne mai sunt necesare. Trupele din Statele 
Unite pot debarca în Bretania. 

Atacul prin sudul Franței se va desfăşura la o distanță 
geografică atât de mare de frontul din nordul Franţei, încât 
între ele nu se va stabili o legătură tactică. 

Trupele de sub comanda generalului Devers, care ar 
urma să efectueze acțiunea în sudul Franţei, ar contribui 
mai mult la câştigarea războiului dacă şi-ar continua 
înaintarea în Italia şi apoi în Balcani, amenințând Germania 
dinspre sud, decât dacă s-ar conforma planului inițial de 
acțiune. 

Pătrunderea noastră în Balcani ar insufla curaj întregii 
regiuni să se ridice la insurecție fățişă împotriva lui Hitler şi 
ne-ar permite să aducem arme şi muniții forțelor din 
rezistență, ale căror eforturi ar deveni astfel mai rodnice”. 

Propria mea poziţie se definea după cum urmează: 

"Experiența trecutului dovedeşte că ne aşteaptă, 
probabil, mari decepții în ceea ce priveşte posibilitatea de 
folosire a porturilor din Bretania. Nu numai că ele vor fi 
apărate cu înverşunare, dar putem fi siguri că vor fi 
complet distruse înainte ca noi să le cucerim. Nu credem că 
distrugerile vor fi la fel de mari la Marsilia, deoarece ştim că 
o bună parte din efectivele garnizoanei au fost dislocate la 
nord, spre a face față atacurilor noastre. Capturarea 
portului va trebui efectuată atât de rapid, incât germanilor 
să nu le mai rămână timp pentru aruncarea în aer a 
instalațiilor. 

Distanţa de la Brest până în sectorul Metz este mai mare 
decât cea dintre Marsilia şi Metz. Liniile de cale ferată 
Brest-Metz sunt cu mult mai întortocheate şi mai 
vulnerabile decât cele care urcă de-a lungul fluviului Ron. 

Fără a avea Marsilia în mâinile noastre nu vom putea 
accelera sosirea diviziilor americane din Statele Unite. 

Debarcarea unor forțe importante în sudul Franţei va 
reprezenta un incontestabil sprijin tactic şi strategic, pentru 
propria noastră operație. 


În primul rând, trupele generalului Devers vor acoperi şi 
sprijini flancul nostru drept, în timp ce ne vom continua 
înaintarea spre centrul de rezistență al germanilor. În al 
doilea rând, după joncțiunea lor cu flancul nostru drept, 
vom izola în mod automat toată zona situată la vest de 
această linie, vom captura toate trupele inamice de pe 
cuprinsul ei şi vom elibera întreaga Franță, care astfel ne va 
putea ajuta în mod atât pasiv, cât şi activ. 

În condiţiile în care nu are loc operaţia «Dragoon» ar 
trebui să ne protejăm flancul drept pe toată distanța dintre 
baza peninsulei bretone şi cel mai înaintat punct al 
avangărzilor noastre. Aceasta ar însemna imobilizarea unui 
mare număr de divizii aliate, amplasate pe flancul drept 
numai pentru a ne asigura împotriva atacurilor din partea 
unor mici forțe mobile. Aceste divizii de apărare nu ar putea 
participa decât cu mare dificultate la acțiuni ofensive 
ulterioare. 

Până acum, singurul port de care dispuneam este 
Cherbourg. Liniile sale de comunicații cu interiorul nu au 
deloc capacitatea necesară deservirii forțelor noastre de pe 
front. Situaţia noastră pe plan administrativ şi în ceea ce 
priveşte asigurarea tehnico-materială nu va fi la înălțimea 
cerințelor impuse de înfrângerea finală a Germaniei dacă 
nu vom cuceri Anversul în nord şi Marsilia - sau instalații 
portuare echivalente - în sud. Sunt convins că, de îndată ce 
le vom dobândi, vom putea trimite spre frontierele 
Germaniei suficiente efective şi materiale de aprovizionare 
pentru a declanşa ultimele ofensive hotărâtoare care vor 
scoate pe inamic din război. In lipsa unor asemenea 
instalații portuare, capacitatea noastră de asigurare 
tehnico-materială va fi inevitabil depăşită şi ne vom trezi în 
situatia prin care au trecut atât de frecvent fortele britanice 
din Egipt atunci când au înaintat spre vest, situație în care 
s-a găsit şi Rommel atunci când a ajuns la linia El Alamein, 
fără să fie în stare să-şi exploateze succesul. 

Un alt factor este acela că guvernul Statelor Unite a făcut 
cheltuieli imense pentru a dota şi aproviziona un număr de 


divizii franceze. Acestea doresc, fireşte, să participe la 
bătălia pentru eliberarea patriei lor. Nicăieri altundeva nu ar 
lupta ele cu aceeaşi înflăcărare şi devotament, nicăieri 
altundeva nu ar găsi efectivele necesare pentru înlocuirea 
pierderilor suferite. Aceste trupe, staționate în Italia şi 
Africa de Nord, nu pot fi angajate repede în luptă decât pe 
calea acțiunii de desant maritim în sudul Franței. 

Sunt categoric de părere că trebuie să realizăm cea mai 
puternică concentrare de forțe pe lungul traseu de frontieră 
dintre Elveţia şi Marea Nordului, de unde vom putea rupe 
cel mai repede dispozitivul inamic, pătrunzând în inima 
Germaniei şi făcând până la urmă joncţiunea cu Armata 
Roşie care înaintează dinspre est”. 

In sprijinul tezei sale, Churchill întrevedea sângeroase 
perspective pentru forţele debarcate în sudul Franţei, fiind 
convins că vor avea de furcă săptămâni de-a rândul cu 
anihilarea lucrărilor de fortificaţii şi temându-se că nu vor 
putea înainta spre nord, până la Lyon, în mai puţin de trei 
luni. Primul ministru credea că se vor înregistra pierderi 
mari şi că se vor reedita acolo cele petrecute la Anzio. 
Poate că el nu dădea crezare datelor furnizate de serviciile 
noastre de informaţii, dar noi eram convinşi că în sudul 
Franţei nu mai rămăseseră, în afara unor divizii 
precumpănitor imobile, decât puţine forţe germane. În 
consecinţă, nu ne îndoiam că dispozitivul de apărare inamic 
va fi rupt în scurtă vreme şi că trupele lui Devers vor înainta 
spre nord într-un ritm rapid. 

Deşi nu l-am auzit niciodată vorbind despre aceasta, 
aveam impresia că principala obiecţie a lui Churchill era de 
natură mai curând politică decât militară. S-ar putea ca el 
să fi considerat că, dacă sfârşitul războiului ar fi găsit mari 
forţe ale aliaţilor occidentali staționate în Balcani, lumea 
postbelică s-ar fi bucurat de o situaţie mai stabilă. l-am 
declarat că, dacă acestea erau motivele sale, trebuia să se 
ducă imediat la preşedintele Roosevelt şi să-i expună 
deschis atât faptele, cât şi propriile sale concluzii. Îmi 
dădeam seama că strategia poate fi afectată de 


considerente politice. lar în cazul când preşedintele Statelor 
Unite şi primul ministru al Marii Britanii hotărau că merita 
să prelungim războiul - chiar dacă asta antrena cu sine 
pierderi şi mai mari de vieţi omeneşti şi de bunuri materiale 
- pentru a se atinge obiectivele politice pe care ei le 
socoteau necesare, eram gata, pe loc şi fără rezerve, să-mi 
schimb planurile în consecinţă. Atâta vreme însă cât 
argumentele lui Churchill îşi păstrau un caracter pur militar, 
nu puteam să le recunosc temeinicia. 

După părerea mea, în acest domeniu special, numai mie 
îmi revenea răspunderea şi datoria de a lua hotărâri, de 
aceea am refuzat să modific cu ceva planurile din motive 
de ordin exclusiv militar. Primul ministru al Marii Britanii nu 
a recunoscut că se lăsa influenţat de raţiuni politice, dar 
sunt convins că nici un ostaş cu experienţă nu va pune 
niciodată la îndoială - din punct de vedere strict strategic - 
oportunitatea respectării planului de debarcare în sudul 
Franţei. 

Ca de obicei, Churchill a continuat discuţia până exact în 
clipa când s-a declanşat operaţia. Şi iarăşi, ca de obicei, în 
momentul când s-a convins că teza lui nu va triumfa, a 
făcut tot ce i-a stat în putinţă pentru a sprijini acţiunea. 
Luând un avion, el a plecat în Mediterana pentru a asista la 
debarcare şi, după câte am auzit, atunci când a început 
atacul, se afla pe puntea de comandă a unui distrugător 
pentru a urmări bombardamentul naval de pregătire. 

In lunga şi serioasa controversă avută cu mine, primul 
ministru s-a bucurat de sprijinul unora dintre membrii 
statului său major, dar ofiţerii britanici care lucrau în cadrul 
Comandamentului Suprem au fost tot timpul şi cu 
nezdruncinată fermitate de partea mea. 

Deşi pe vremea când elaboram planurile, la începutul 
anului 1944, Montgomery pledase în favoarea abandonării 
definitive a operaţiei "Anvil”, pentru ca "Overlord” să obţină 
mai multe nave de desant, acum, la începutul lui august, el 
era de acord cu mine ca debarcarea în sudul Franţei să se 
desfăşoare în conformitate cu planul. 


În timp ce dezbaterea se prelungea, Montgomery mi-a 
propus pe neaşteptate să păstreze, până la sfârşitul 
campaniei, controlul asupra coordonării tactice a tuturor 
forţelor de uscat. l-am răspuns că era imposibil, mai ales 
datorită faptului că voia să rămână, concomitent, şi 
comandantul direct al propriului său grup de armate. Pentru 
mine şi pentru întreg statul meu major, propunerea aceasta 
ţinea de domeniul fanteziei. Rațiunea de a fi a unui 
comandant de grup de armate este să asigure conducerea 
directă, de zi cu zi, a unui anumit sector al frontului, într-o 
măsură care depăşeşte posibilităţile unui comandant 
suprem. Este evident că nimeni nu poate să îndeplinească 
această funcţie în partea din dispozitiv ce-i revine şi, în 
acelaşi timp, să controleze, în mod logic şi inteligent, vreun 
alt sector al frontului. Singurul rezultat al unei astfel de 
organizări ar fi fost situarea lui Montgomery pe o treaptă 
ierarhică de pe care să poată utiliza la discreţie efectivele 
întregului Comandament Suprem pentru traducerea în viaţă 
a propriilor sale idei. 

Intr-o situaţie de felul celei cu care aveam de-a face în 
Europa, un comandant suprem nu poate, de obicei, să 
supervizeze zi de zi şi ceas de ceas nici un sector al 
frontului. Totuşi, el este acea unică persoană din sistemul 
de comandament care deţine autoritatea necesară pentru a 
stabili obiectivele principale ale marilor unităţi. El este, de 
asemenea, singurul în măsură să repartizeze efective şi 
tehnică de luptă diferitelor comandamente superioare în 
conformitate cu misiunile lor, să stabilească modul cum se 
distribuie materialele de aprovizionare primite şi să dirijeze 
operaţiile tuturor forţelor aeriene în sprijinul oricărui sector 
al frontului. In consecinţă, existenţa unui comandament al 
trupelor de uscat - ca verigă intermediară între 
comandantul suprem şi comandantul unui grup de armate - 
ar fi constituit o anomalie, căci i-ar fi lipsit nu numai de 
autoritatea de a dirija fluxul de întăriri şi provizii, ci şi de 
dreptul de a da instrucţiuni pentru valorificarea marilor 
posibilităţi combative ale aviaţiei. 


Practica modernă a britanicilor era însă de a menţine trei 
comandanţi-şefi - unul pentru forţele aeriene, unul pentru 
forţele de uscat şi unul pentru forţele maritime. Orice 
abatere de la acest sistem trecea în ochii multora drept 
ceva de neconceput, de natură să ducă direct la catastrofă. 
Le-am explicat răbdător că pe un teatru de acţiuni militare 
de proporţii vaste, ca al nostru, fiecare comandant al unui 
grup de armate trebuia să fie comandant-şef al trupelor de 
uscat din propriul său sector, astfel încât, în loc de unul 
singur, funcționau trei aşa numiţi comandanţi-şefi ai forţelor 
de uscat, fiecare dintre ei dispunând de sprijinul propriei 
sale aviaţii tactice. In spatele tuturor se afla comandantul 
suprem, învestit cu autoritatea de a concentra, pe orice 
front era necesar, întreaga forţă aeriană, inclusiv aviația de 
bombardament. Din când în când, efectivele fiecărui grup 
de armate sufereau modificări, în funcţie de importanţa pe 
care o prezenta dispozitivul inamic pentru înaintarea 
forţelor aliate în ansamblul lor. 

Punctul meu de vedere a fost acceptat, chiar dacă cei 
formaţi la o altă şcoală îl socoteau drept o erezie. Într-o 
formă diferită, problema s-a mai ridicat o dată, într-o fază 
ulterioară a campaniei, dar hotărârea mea a rămas 
neclintită. 

In ciuda unor asemenea întâmplătoare divergențe de 
opinii, în acţiunile noastre cotidiene se putea constata, lună 
după lună, un nivel atât de înalt de conlucrare şi de muncă 
colectivă, încât incidente de felul celor menţionate erau cu 
totul excepţionale. Ori de câte ori se iveau, totuşi, astfel de 
excepţii, ele trebuiau discutate pe larg, cu fermitate, 
dându-li-se soluţiile corespunzătoare. De mirare este că 
doar foarte puţine dintre ele au devenit vreodată probleme 
cu adevărat serioase. 

Ca şi generalul Patton, feldmareşalul Montgomery nu 
putea fi încadrat într-o categorie bine definită. Cultiva cu 
premeditare anumite excentricităţi, una dintre ele fiind 
aceea că, de obicei, se izola de statul său major, locuind 
într-o rulotă împreună cu câţiva colaboratori. Aceasta crea 


dificultăţi în activitatea de stat-major, care trebuie să se 
desfăşoare prompt şi eficient, pentru ca fiecare bătălie să 
se soldeze cu un succes. În mod sistematic, Montgomery 
refuza să aibă de-a face cu vreun ofiţer de stat-major care 
nu aparţinea propriului său cartier general, în discuţii îşi 
susţinea cu tenacitate punctul de vedere, până în clipa 
când se lua hotărârea. 

Efectele negative pe care le-ar fi putut avea această 
comportare au fost reduse la minimum datorită şefului de 
stat-major al Grupului 21 de armate, un om care se bucura 
de o reputaţie şi de un prestigiu demne de invidiat în rândul 
întregii forţe expediţionare aliate. Este vorba de generalul- 
maior Francis de Guingand - ”Freddy”, cum îi spuneau toţi 
camarazii săi din SHAEF şi din alte cartiere generale. 
Întruchipare vie a spiritului de colaborare dintre aliaţi, de 
Guingand îşi punea imensa lui putere de muncă, toată 
competenţa şi inepuizabila sa energie în slujba coordonării 
planurilor şi a punerii la punct a detaliilor, activităţi de o 
importanţă capitală pentru dobândirea victoriei. 

Cel mai reuşit portret al lui Montgomery este cel zugrăvit 
de el însuşi într-o scrisoare pe care mi-a trimis-o la scurtă 
vreme după capitularea Germaniei şi în care spunea: 

Dragă Ike, 

Acum, după ce am semnat cu toții documentele de la 
Berlin, presupun că, în curând, vom începe să ne vedem de 
treburile noastre. Înainte de aceasta însă tin să spun că a 
fost un privilegiu şi o onoare pentru mine să lupt sub 
ordinele dumitale. Rămân profund îndatorat înțelepciunii cu 
care m-ai îndrumat şi binevoitoarei indulgente pe care mi-ai 
arătat-o. Îmi cunosc foarte bine cusururile şi ştiu că nu sunt 
un subordonat comod - îmi place să jac totul după capul 
meu. 

De la dumneata însă, care m-ai impiedicat să deraiez de 
pe şine în momente grele şi tumultuoase, am avut multe de 
învățat. 

Pentru toate acestea iți sunt profund recunoscător. Şi-ţi 
mulțumesc pentru tot ce ai făcut pentru mine. 


_ Foarte devotatul dumitale prieten, Monty. 

In răspunsul meu i-am scris, respectând întru totul 
adevărul: 

Locul de cinste pe care-l ocupi printre comandanții 
militari ai Marii Britanii este bine precizat şi nu mi-a venit 
niciodată uşor să fiu în dezacord cu ceea ce ştiam că sunt 
sincerele dumitale convingeri. Dar voi fi totdeauna bucuros 
să aduc mărturie că, atunci când se lua o hotărâre, ne 
puteam bizui fără ezitare pe lealitatea şi eficiența dumitale 
pentru traducerea ei în viată, indiferent ce părere personală 
ai fi avut înainte. 

O altă discuţie interesantă, deşi cu un caracter mai puţin 
presant, am avut-o cu secretarul Departamentului de 
Finanţe Morgenthau!%?. Intr-o vizită făcută la cartierul nostru 
general în primele zile ale lunii august 1944, el mi-a spus că 
rata cursului valutar care urma să fie introdus în Germania 
ocupată nu trebuia, în nici un caz, să ofere vreun avantaj 
acestei ţări. l-am răspuns cu toată sinceritatea că fusesem 
mult prea prins de treburi pentru a mă ocupa în mod 
special de viitoarea economie a Germaniei, dar că aveam o 
secţie foarte competentă a statului meu major care lucra în 
această problemă. Acesta a fost punctul de plecare al unei 
conversații de ansamblu pe tema viitorului Germaniei, în 
cursul căreia mi-am exprimat aproximativ următoarele 
opinii: 

"Asupra acestor chestiuni vor decide alţii, dar, în ceea ce 
mă priveşte, consider că, după încheierea ostilităţilor, nu va 
trebui să încapă nici cea mai mică îndoială în legătură cu 
cine a câştigat războiul. Germania va trebui să fie ocupată. 
Mai mult decât atât, să nu li se permită germanilor să se 
eschiveze de la un sentiment de vinovăţie, de complicitate 
cu autorii tragediei care a zguduit lumea. Căpeteniile 
naziste împreună cu anumiţi industriaşi să fie traduse în 
faţa justiţiei şi pedepsite. Să se socotească apartenenţa la 


tos Henry Morgenthau Jr. (născut în 1891) a fost secretar al Departamentului de Finanțe al Statelor 
Unite de-a lungul aproape întregii administrații Roosevelt, mai precis din 1934 pînă în 1945. — Nota 
trad. 


Gestapo şi la SS drept o dovadă peremptorie de vinovăţie. 
să fie desfiinţat Marele Stat-Major general, să i se confişte 
toate arhivele şi să fie judecaţi toţi membrii săi suspectaţi 
de complicitate la dezlănţuirea războiului sau la comiterea 
vreunei crime de război. Germanii să plătească reparaţii de 
război unor ţări ca Belgia, Olanda, Franţa, Luxemburg, 
Norvegia şi Uniunea Sovietică. Să nu se mai lase Germaniei 
nici o posibilitate de a provoca un nou conflict, aceasta 
realizându-se eventual fie prin exercitarea unui control 
foarte strict asupra ramurilor industriale care folosesc 
maşini-unelte grele, fie prin simplul expedient de a se 
interzice fabricarea avioanelor. Germanilor să li se îngăduie, 
ba chiar să li se ceară să subvină propriilor lor nevoi, şi nu 
să trăiască de pe urma ajutoarelor americane. lată de ce 
distrugerea resurselor naturale ar fi o greşeală prostească”. 

Am respins categoric o propunere care îmi ajunsese la 
ureche, anume de a se inunda minele din bazinul Ruhrului, 
ceea ce mi se părea stupid şi criminal. În sfârşit, am arătat 
că administrarea Germaniei ocupate ar trebui să treacă, cât 
mai repede cu putinţă, din mâinile militarilor în cele ale 
civililor. 

Am prezentat opiniile de mai sus tuturor celor care, 
atunci sau mai târziu, mi-au pus întrebări în această 
problemă. In cele din urmă, am avut prilejul să le expun 
preşedintelui Truman şi secretarului Departamentului de 
Stat, Byrnes, atunci când au venit la Potsdam în iulie 1945. 


Capitolul al XVI-lea 
Urmărirea inamicului şi bătălia aprovizionării 


În timpul "bătăliei capului de pod”, inamicul şi-a ţinut 
Armata 15 concentrată în sectorul Calais. Convins că 
intenţionam să atacăm dinspre mare şi dinspre uscat 
această fortăreață, el a refuzat cu încăpățânare să trimită 
de aici forţe în ajutorul celor din Normandia. Pentru a-l 
întări în părerea lui greşită, am folosit toate subterfugiile 
posibile. De exemplu, am atribuit în mod semipublic 
generalului McNair, aflat pe teatrul european de acţiuni 
militare, comanda unei armate care exista doar în 
imaginaţia noastră. Numele lui figura pe lista secretă, dar 
am avut grijă ca taina să fie divulgată în Anglia, astfel încât 
orice agent nazist să fie convins că, aflând despre prezenţa 
lui, deţinea o informaţie importantă, pe care trebuia s-o 
comunice de urgenţă germanilor. Speram ca aceştia să 
creadă că misiunea "armatei” conduse de McNair era o 
ofensivă pe frontul Pas de Calais. 

Până la urmă însă, inamicul a căpătat o imagine mai 
clară a situaţiei, lucru de care ne-am dat repede seama şi 
noi. Identificarea unităţilor inamice de pe linia frontului 
reprezintă una dintre sarcinile permanente ale tuturor 
serviciilor de informaţii pe câmpul de luptă. Culegând 
asemenea date, noi reconstituiam zilnic - şi, de obicei, cu o 
remarcabilă precizie - "ordinea de bătaie” a germanilor. Ea 
ne-a dezvăluit, spre sfârşitul lui iulie, că diviziile Armatei 15 
începuseră să treacă Sena, pentru a participa la "bătălia 
capului de pod”. Veneau însă prea târziu şi fiecare soldat 
care ajungea atunci în Normandia era înghiţit de vârtejul 
înfrângerii, fără a influenţa cu ceva desfăşurarea luptelor. 
Aceluiaşi eşec îi erau sortite şi o serie de divizii pe care 
inamicul le adusese din sudul Franţei, din Bretania, din 
Olanda şi chiar din Germania. Când toate aceste întăriri s- 


au dovedit incapabile să zăgăzuiască înaintarea noastră, 
inamicul nu a mai fost în stare, pentru moment, să ne 
opună un front continuu. 

La 1 august, odată cu intrarea în acţiune a Armatei 3, de 
sub comanda generalului Patton, forţele noastre de uscat s- 
au extins, cuprinzând patru armate. Pe flancul drept se afla 
Armata 3 americană a generalului Patton, care forma 
împreună cu vecina ei din stânga, Armata 1 americană a 
generalului Hodges, Grupul de armate 12, sub comanda 
generalului Bradley. Pe flancul stâng, sub ordinele 
generalului Montgomery, lupta Grupul de armate 21 
britanic, care cuprindea Armata 2 britanică a generalului 
Dempsey şi Armata 1 canadiană a generalului-locotenent 
Henry D. G. Crerar. Aviația britanică de sprijin pentru grupul 
de armate al generalului Montgomery era condusă de 
mareşalul aerului Coningham, în vreme ce grupul de 
armate al lui Bradley avea sprijinul Flotei 9 aeriene a 
Statelor Unite, comandată de generalul-maior Hoyt S. 
Vandenberg. În subordinea acestuia, generalul-maior Otto 
R. Weyland răspundea de comandamentul aviaţiei tactice, 
care asigura acoperirea aeriană a Armatei 3 americane, iar 
generalul  Quesada comanda formaţiile aeriene care 
sprijineau Armata 1 americană. 

Tuturor forţelor aeriene ataşate armatelor şi grupurilor de 
armate le revenea misiunea curentă de a efectua atacurile 
cerute de comandanții trupelor de uscat respective. Pe de 
altă parte, toate unităţile aviaţiei tactice se aflau în 
subordinea lui Leigh-Mallory, care le putea folosi atât pe 
cele americane, cât şi pe cele britanice, masate laolaltă, 
pentru a lovi orice obiectiv desemnat de SHAEF. Un 
exemplu tipic de acţiune unitară l-a oferit contribuţia 
forţelor aeriene britanice la respingerea atacului german 
împotriva oraşului Mortain, în sectorul lui Bradley. Graţie 
caracterului flexibil al comandamentului său, aviația tactică 
venea, ori de câte ori era necesar, în ajutorul puternicelor 
bombardiere strategice, chiar când acestea pătrundeau 
adânc deasupra teritoriului german. 


La sfârşitul lui august, efectivele aproximative ale aliaţilor 
pe continent se ridicau la 20 de divizii americane, 12 divizii 
britanice, 3 divizii canadiene, una franceză şi una poloneză. 
Anglia nu mai dispunea de alte divizii, dar pe teritoriul ei se 
găseau încă şase divizii americane, printre care trei 
aeropurtate. În rândul forţelor noastre aeriene operative 
intrau circa 4 035 de bombardiere grele, 1 720 de 
bombardiere uşoare, medii şi torpiloare şi 5 000 de avioane 
de vânătoare. Acestora li se adăuga Comandamentul 
aviaţiei de transport, în cadrul căruia formaţiile americane 
şi britanice numărau împreună peste 2 000 de avioane. 

Aproape orice risc calculat îşi găseşte justificare 
împotriva unui inamic înfrânt şi demoralizat, iar succesele 
învingătorului se judecă, de regulă, după îndrăzneala, ba 
chiar nechibzuinţa manevrelor sale. Scopul costisitoarei 
ofensive din Normandia şi al furtunoaselor atacuri din cele 
trei săptămâni următoare era tocmai de a ajunge la o 
situaţie de felul celei în care ne aflam acum. Întocmisem 
planuri menite să ne ofere posibilitatea de a culege cele 
mai bogate roade de pe urma succesului iniţial, dar 
dificultăţile de aprovizionare, care s-au ivit de îndată ce 
coloanele noastre au început să gonească înainte, 
constituiau o problemă care trebuia rezolvată în mod 
eficient dacă voiam să nu pierdem nimic din beneficiile 
dobândite. 

De-a lungul întregii "bătălii a capului de pod”, formaţiile 
noastre de servicii fuseseră îngrădite în limitele unei zone 
foarte strâmte. Singurele porturi operative erau Cherbourg 
şi rada artificială ”Aguda” din sectorul britanic, lângă 
Arromanches. Repunerea în funcţiune a Cherbourgului a 
prezentat numeroase dificultăţi, rada şi căile de acces 
trebuind să fie dragate de mine, dintre care multe erau de 
tipuri noi, deosebit de eficiente. Am început să folosim 
portul în iulie, dar abia pe la mijlocul lui august s-a ajuns la 
utilizarea întregii sale capacităţi. "Aguda” din sectorul 
american fusese distrusă de furtuna din iunie. Pornind de la 
Arromanches şi Cherbourg, nu am putut să amenajăm în 


prealabil drumurile, căile ferate şi depozitele provizorii de 
campanie de pe traseu, aşa cum am fi făcut dacă ofensiva 
s-ar fi declanşat de pe o linie situată mult mai spre sud, la 
baza peninsulei Cotentin, de unde contasem la început că 
vom ataca. Ne-am văzut nevoiţi, aşadar, să aprovizionăm 
toate coloanele noastre în marş din stocuri situate în 
apropierea țărmului şi să transportăm materialele pe 
drumuri şi căi ferate care trebuiau reparate pe măsură ce 
înaintam. 

Cu asemenea mijloace necorespunzătoare nu se putea 
realiza la infinit asigurarea tehnico-materială şi era 
inevitabil să existe undeva, în direcţia Germaniei, o limită 
unde să ne oprim, din cauza nu atât a acţiunilor întreprinse 
de inamic, cât a suprasolicitării până la refuz a liniilor 
noastre de aprovizionare. 

O divizie întărită angajată în operaţii active consumă 
între 600 şi 700 de tone de materiale de aprovizionare pe 
zi. Dacă lupta se duce de pe poziţii staţionare, muniţia 
formează majoritatea tonajului, pe când în marş, cea mai 
mare parte este alcătuită din benzină şi lubrifianţi. 

Cu 36 de divizii angajate în luptă ni se punea problema 
să livrăm zilnic 20 000 de tone de materiale, transportându- 
le de pe plajele litoralului şi din porturi până la linia 
frontului. În plus, avangărzile se deplasau repede, uneori cu 
75 de mile pe zi, şi serviciile de asigurare tehnico-materială 
trebuiau să se ţină după ele, cu coloanele lor de 
autocamioane încărcate. Fiecare milă parcursă reprezenta 
o distanţă dublă, deoarece camionul cu materiale trebuia să 
facă totdeauna un drum dus şi întors - până la plaje şi 
înapoi - pentru a furniza o nouă încărcătură trupelor în 
marş. Alte mii de tone erau necesare lucrărilor de 
construcţie şi, ulterior, de întreţinere a aerodromurilor 
înaintate, iar refacerea drumurilor şi a podurilor cerea, de 
asemenea, însemnate cantităţi de utilaj greu. 

Câtă vreme ne-am aflat în ţarcul pe care-l constituia 
capul de pod, nu aveam cum să prevedem reacţia exactă a 
inamicului după ruperea liniilor sale pe flancul drept al 


aliaţilor. Cea mai logică manevră părea să fie replierea 
până la Sena, pentru a apăra punctele de trecere peste 
fluviu. În spatele acestui obstacol natural, trupele germane 
ar fi putut opune o înverşunată rezistenţă, până ce forţele 
noastre în ofensivă ar fi reuşit să le depăşească prin 
flancuri, obligându-le să se retragă. 

Dacă am fi fost obligaţi să angajăm o bătălie de mare 
anvergură pe Sena, am fi beneficiat de linii de comunicaţii 
relativ scurte, iar problemele asigurării tehnico-materiale s- 
ar fi rezolvat treptat, adaptându-se ritmului de înaintare a 
forţelor noastre. Când însă Hitler a ordonat trupelor sale să 
rămână pe loc şi să lanseze contraatacul de la Mortain, în 
flancul coloanelor aliate în marş, perspectiva de ansamblu 
s-a modificat. 

Grăbindu-ne să profităm de ocazia de a cădea, dinspre 
sud, în spatele frontului nazist, speram să obţinem 
lichidarea completă a tuturor forţelor germane. Dacă 
reuşeam, nu mai trebuia să angajăm bătăliile intermediare 
pe care, în anticipările noastre, le socotisem dintotdeauna 
ca fiind posibile pe Sena şi pe Somme. Ne mai rămânea o 
singură problemă de rezolvat: să calculăm cea mai 
avansată linie pe care speram s-o atingem înainte ca 
sistemul nostru de asigurare tehnico-materială să fie cu 
desăvârşire depăşit. 

In consecinţă, în timp ce generalul Bradley lansa grosul 
forţelor sale spre spatele frontului german, pentru mine a 
devenit necesară o reexaminare a întregului plan de 
campanie, pentru a stabili ce modificări mai importante îmi 
recomanda noua situaţie. 

Cele mai promițătoare perspective care ni se conturau pe 
atunci erau ocuparea rapidă a Marsiliei, la extremitatea 
meridională a Franţei, şi a Anversului, în Belgia. Capturarea 
portului Anvers - cu condiţia să fie în stare de funcţiune - 
ne-ar fi rezolvat problemele aprovizionării pentru întreaga 
jumătate de nord a frontului. Cel mai mare port din Europa, 
Anvers, situat nu departe de frontierele Germaniei, ar fi 
redus transporturile noastre feroviare şi rutiere în aşa 


măsură, încât asigurarea tehnico-materială nu ar mai fi fost 
un factor limitativ pentru continuarea campaniei, cel puţin 
în sectoarele de nord. 

Speram că vom putea să utilizăm în scurt timp Marsilia, 
deoarece germanii scoseseră din zonă o mare parte din 
diviziile lor mobile, astfel că o ocupare rapidă a portului ne- 
ar fi permis să evităm distrugerile. Un succes în acest 
sector oferea flancului drept al aliaţilor cele mai bune linii 
de aprovizionare. Tot pe această rută urmau să intre în 
Franţa primele întăriri din Statele Unite. Capacitatea 
admirabilelor linii de cale ferată care străbăteau valea 
Ronului era atât de mare, încât, după repunerea lor în 
funcţiune, nu am mai fi întâlnit nici un obstacol mai de 
seamă în asigurarea tehnico-materială a vreunui sector al 
frontului nostru la sud de graniţa Luxemburgului. 

Pentru a valorifica pe deplin cele două posibilităţi, se 
impunea, bineînţeles, ca flancul drept al armatelor noastre 
să facă joncţiunea cât mai repede cu Grupul 6 de armate al 
generalului Devers, venit din sud, şi, concomitent, să 
atacăm în direcţia nord-est cu efective foarte puternice. Pe 
această cale am fi izbutit, printre altele, să punem mâna pe 
zona de unde naziştii trimiteau sistematic bombele V-I şi V- 
2 împotriva Angliei de sud. Dar obiectivul principal era 
cucerirea Anversului şi împingerea liniei frontului spre est, 
pentru a putea utiliza nestingheriţi marele port. 

Toate acestea erau conforme cu planurile iniţiale, în afară 
de faptul că eventualitatea unui progres rapid, în locul unei 
înaintări prin luptă, ne deschidea perspectiva de a folosi 
într-un termen mai scurt porturile de pe coasta de nord şi 
ne făcea mai puţin dependenţi de porturile din Bretania. 
Mai rămânea însă de răspuns la întrebarea dacă sistemul 
nostru de asigurare tehnico-materială, handicapat de 
condiţiile specifice ale primelor şapte săptămâni de la 
debarcare, era sau nu capabil să sprijine acţiunile 
întreprinse de noi pentru atingerea acestor obiective. 

Nu încăpea îndoială că toate unităţile vor duce lipsă de 
materiale. Se punea însă problema de a repartiza în aşa fel 


deficitele, încât să evităm oprirea trupelor înainte de a-şi fi 
realizat misiunile principale, ceea ce însemna, pe de altă 
parte, că nici o formaţie nu avea dreptul să capete nici 
măcar un kilogram în plus faţă de strictul necesar pentru 
îndeplinirea sarcinilor de bază. 

Când o operaţie se desfăşoară cu viteza celei din Franţa 
febrilelor zile de la sfârşitul lui august şi începutul lunii 
septembrie 1944, pe fiecare general care comandă de la o 
divizie în sus începe să-l obsedeze gândul că, dacă ar 
dispune de câteva tone de materiale în plus, ar continua să 
înainteze fulgerător şi ar câştiga războiul. Aceasta este, 
dealtfel, starea de spirit în care se dobândesc victoriile şi, 
ca atare, trebuie să fie încurajată totdeauna. Iniţiativa, 
siguranţa de sine şi îndrăzneala se numără printre cele mai 
preţioase trăsături caracteristice ale bunului conducător de 
oşti. lată de ce, în timp ce goneam după inamic prin Franţa 
şi Belgia, fiecare comandant ne implora sau ne soma să-i 
dăm prioritate faţă de toţi ceilalţi, fiind incontestabil că 
fiecăruia i se ofereau posibilităţi de exploatare atât de 
rapidă a succesului, încât solicitările sale erau pe deplin 
justificate. 

Pe la sfârşitul verii anului 1944 însă aveam cunoştinţă de 
faptul că inamicul dispunea încă de rezerve importante în 
propria lui ţară şi că ar fi fost cu desăvârşire absurd să 
trimitem înainte un mic eşalon care să forţeze Rinul şi să 
înainteze spre inima Germaniei. Chiar dacă o asemenea 
formaţie ar fi totalizat la început 10-12 divizii - şi e cert că 
nu aveam cum să aprovizionăm mai mult de atât, nici 
măcar temporar -, coloana de atac s-ar fi redus treptat, 
văzându-se nevoită să lase pe parcurs unităţi care să-i 
acopere flancurile, şi ar fi sfârşit printr-o inevitabilă 
înfrângere. O astfel de tentativă ne-ar fi pus la discreţia 
inamicului. 

Cu cât studiam mai îndeaproape situaţia, cu atât mai 
bine ne dădeam seama că planul la care lucrasem 
săptămâni şi luni de-a rândul îşi păstra încă aplicabilitatea, 
chiar dacă condiţiile imediate de îndeplinire a prevederilor 


sale nu corespundeau întocmai cu amănunţitele posibilităţi 
anticipate de noi pentru operaţie. In consecinţă, am hotărât 
să înaintăm pe flancul drept până la efectuarea joncţiunii cu 
forţele generalului Devers, într-un punct care, după părerea 
noastră, urma să fie situat în regiunea Dijon. Pe flancul 
stâng, Montgomery a primit ordin să avanseze cât mai iute, 
pentru a avea certitudinea că va ajunge la un aliniament 
capabil să protejeze, în mod corespunzător, portul Anvers. 
Bradley a dat directive Armatei 1 a lui Hodges să asigure 
succesul flancului stâng, înaintând cot la cot cu formaţiile 
britanice şi având ca direcţie aproximativă de marş oraşul 
german Aachen. 

Speram că această ofensivă spre nord-est se va 
desfăşura atât de repede şi că prăbuşirea rezistenţei 
germane va fi atât de manifestă, încât, înainte de a surveni 
inevitabila oprire, vom dobândi şi un cap de pod dincolo de 
Rin, de unde să ţinem bazinul Ruhr-ului sub ameninţarea 
noastră. 

Luptele din săptămânile următoare au avut loc conform 
acestui plan general. 

In vreme ce treaba mergea strună pe frontul grupurilor 
de armate 12 şi 21, Armata 7 americană, sub comanda 
generalului Alexanaer M. Patch, obținea şi ea remarcabile 
rezultate în sudul Franţei!%. 

La Conferinţa de la Teheran, unde s-au întâlnit şefii 
guvernelor celor trei mari puteri aliate, la sfârşitul lui 
194310, Roosevelt şi Churchill l-au informat pe 
generalissimul Stalin că o debarcare secundară în sudul 
Franţei va face parte integrantă din operaţia efectuată de 
noi peste Canalul Mânecii, în scopul de a crea un al doilea 
front în Europa. Totuşi, la începutul anului 1944, aliaţii erau 
angajaţi în campania din ltalia şi se pregăteau pentru 
marea aventură a "Overlord”-ului. De aceea, în tot cursul 
primei jumătăţi a anului, generalului Wilson, comandantul 
teatrului de acţiuni militare din bazinul mediteranean, i-a 


103 Armata 7 americană debarcase în sudul Franței la 15 august 1944. — Nota trad. 


Ton Conferinţa de la Teheran a avut loc intre 28 noiembrie şt 1 decembrie 1943. — Nota trad. 


fost imposibil să capete date estimative despre forţele 
eventual disponibile pentru "Dragoon”. 

Hotărârea luată de mine în ianuarie, ca operaţia 
"Overlord” să fie efectuată pe un front de cinci divizii, nu a 
mai permis aliaţilor să lanseze acţiunea "Dragoon” simultan 
cu debarcarea în Normandia, aşa cum se proiectase iniţial. 
Ulterior, un imens volum de analize ale situaţiei militare şi 
de corespondenţă telegrafică a circulat între Comitetul 
Unificat al Şefilor de State-Majore, generalul Wilson şi 
cartierul meu general cu privire la oportunitatea respectării 
în continuare a planului. incă de la început am susţinut cu 
înflăcărare atacul în sudul Franţei şi niciodată, în nici un 
moment al lungii perioade de discuţii, nu am fost de acord 
să-l eliminăm din planurile noastre. Generalul Marshall a 
sprijinit punctul meu de vedere. 

Toate aceste polemici şi dezbarteri ţineau acum de 
domeniul trecutului. Nu mai încăpea îndoială că, într-un 
răstimp foarte scurt, în sudul Franţei va acţiona Grupul de 
armate 6 al generalului Devers - alcătuit din cel puţin zece 
divizii americane şi franceze, care vor înainta spre nord, 
pentru a face joncţiunea cu noi - şi că, în curând, vor 
debarca tot acolo divizii de întărire venite din Statele Unite. 
In acea perioadă, nici un eveniment cu caracter militar nu 
ne-a adus beneficii mai hotărâtoare şi nu a contribuit mai 
substanţial la dobândirea victoriei finale şi complete asupra 
Germaniei decât această ofensivă secundară, care progresa 
pe valea Ronului. 

Date fiind distanţa dintre trupele generalului Patch şi 
cartierul meu general, ca şi lipsa de comunicaţii între noi, 
se stabilise ca generalul Wilson să păstreze controlul 
operativ asupra Armatei 7 până când îmi va fi posibil să 
creez mecanismul corespunzător de comandament, ceea 
ce, conform prevederilor noastre, trebuia să se întâmple pe 
la 15 septembrie. Dar încă din primele zile ale acţiunii 
"Dragoon”, toate câmpurile de bătălie din Franţa s-au 
contopit, de fapt, într-un singur front şi toate planurile - de 
ordin atât tactic, cât şi al serviciilor - au fost elaborate 


plecându-se de la premisa că nu va trece mult până ce se 
va forma, de la un capăt la celălalt al ţării, un unic şi 
continuu dispozitiv aliat de luptă. Dorinţa noastră era de a 
ajunge cât mai iute în această situaţie şi, la sfârşitul lui 
august, odată cu încheierea luptelor de pe Sena, Bradley a 
ordonat Armatei 3 a lui Patton să urmărească inamicul mai 
departe, spre est, cu misiunea principală de a face grabnic 
joncţiunea cu Armata 7, pentru a forma un front 
neîntrerupt. 

Celelalte forţe aliate şi-au continuat ofensiva în direcţia 
generală nord-est, pentru a elibera Belgia, a cuceri Anversul 
şi a ameninţa Ruhrul. Inaintarea s-a efectuat pe un front 
larg, fiind jalonată pe parcurs de numeroase incidente, pe 
care le vor relata doar cronicile foarte amănunțite. De 
exemplu, corpurile 7 şi 19 de armată au avansat cu 
asemenea viteză, încât în apropiere de Mons - scenă a 
uneia dintre marile bătălii din primul război mondial - au 
prins în capcană un întreg corp de armată german şi, după 
o înverşunată ciocnire, au luat 25 000 de prizonieri. Intr-un 
moment obişnuit, această faptă ar fi fost salutată ca o 
victorie de mare amploare. Momentul fiind însă departe de 
a fi obişnuit, cele întâmplate nu şi-au găsit aproape nici un 
ecou în presă. 

O problemă aparte, care a devenit acută spre sfârşitul lui 
august, era de a stabili ce trebuia făcut în privinţa Parisului. 
In cursul diverselor acţiuni preliminare ne străduiseră din 
răsputeri să evităm bombardarea directă a capitalei 
franceze. Până şi în campania de distrugere a căilor de 
comunicaţii am preferat să atacăm mai degrabă nodurile 
feroviare din regiunea pariziană decât staţiile terminus din 
cuprinsul oraşului. Consecvenţi cu această concepţie şi 
dorind să nu transformăm Parisul într-un câmp de luptă, am 
proiectat să înaintăm prin zona din jurul metropolei şi s-o 
împresurăm, pentru a sili garnizoana germană să 
capituleze. Bineînţeles, nu cunoşteam exact condiţiile şi 
situaţia în care se afla populaţia oraşului. În momentul 
acela ţineam neapărat să păstrăm pentru viitoarele acţiuni 


de luptă fiecare gram de combustibil şi de muniții, astfel 
încât să împingem dispozitivul nostru la maximum de 
distanţă înainte. lată de ce speram să amân eliberarea 
propriu-zisă a capitalei, afară de cazul când aş fi aflat că 
locuitorii săi sufereau de foame sau de alte calamităţi. 

Dar acţiunile întreprinse de Forţele franceze libere din 
Paris mi-au forţat mâna. Pe tot cuprinsul ţării, aceste forţe 
se  dovediseră de o valoare inestimabilă în cursul 
campaniei. Deosebit de active în Bretania, ele ne-au dat 
ajutor în nenumărate feluri şi pe toate sectoarele frontului. 
Fără imensul lor sprijin, eliberarea Franţei şi zdrobirea 
inamicului în Europa occidentală ar fi luat mult mai mult 
timp şi s-ar fi soldat cu pierderi mult mai grave pentru noi. 
Astfel că, atunci când Forţele franceze libere din interiorul 
capitalei au organizat insurecția, a trebuit să le dăm de 
îndată ajutorul necesar. Informaţiile pe care le deţineam 
arătau că nu va avea loc o mare bătălie, pentru eliberarea 
oraşului fiind suficientă apariţia pe străzile sale a una sau 
două divizii aliate. 

Pentru onoarea de a fi prima unitate care intra în Paris, 
generalul Bradley a ales Divizia 2 franceză, a generalului 
Leclerc. Veteranii ei porniseră, cu trei ani înainte, de la 
Lacul Ciad, efectuaseră un marş aproape imposibil de 
conceput prin deşertul Saharei şi se alăturaseră Armatei 8 
britanice, participând la ultima fază a campaniei din Africa 
de Nord. lar acum, la 25 august, generalul Leclerc a primit 
capitularea generalului german care comanda garnizoana 
din Paris. Acesta a fost punctul culminant al unei odisee al 
cărei itinerar complet începuse în Africa Centrală şi avea să 
se termine la Berchtesgaden, în Germania. 

Totuşi, înainte de a reduce la tăcere pe inamic şi de a 
restabili ordinea în oraş, a fost nevoie să intervină şi Divizia 
4 americană. Din fericire, Parisul nu a avut prea mult de 
suferit de pe urma luptelor. Din punctul nostru de vedere, 
cea mai importantă dintre aceste împrejurări prielnice a 
fost că podurile de peste Sena au rămas intacte. 


Imediat după eliberarea Parisului i-am transmis 
generalului de Gaulle că speram să-şi facă, în cel mai scurt 
timp, intrarea în capitală, ca simbol al Rezistenței franceze, 
înainte ca eu însumi să mă opresc sau să trec pe acolo. 

În sâmbăta care a urmat eliberării oraşului m-am dus la 
cartierul general al lui Bradley, unde am aflat că generalul 
de Gaulle îşi stabilise deja comandamentul într-una din 
clădirile guvernamentale ale Parisului. M-am decis 
numaidecât să mă reped până în capitală, pentru a-i face o 
vizită oficială. Dorind să prezint opiniei publice o poziţie 
aliată comună, l-am informat pe Montgomery de intenţiile 
mele şi l-am invitat să mă însoţească. El nu a putut da curs 
invitaţiei din cauza situaţiei de pe front, care evolua cu 
repeziciune, aşa că m-am mulţumit să iau cu mine pe 
colonelul Gault, consilierul meu britanic. 


Operația "Anvil-Dragoon” 

După joncţiunea efectuată la Epinal, între Armatele 3 şi 7 
americane, linia frontului aliat a devenit continuă, de la frontiera 
cu Elveţia până la Marea Nordului. 

În drum spre oraş, Bradley şi cu mine am luat-o pe o 
şosea lăturalnică pentru a ocoli o regiune unde se mai 
dădeau încă lupte şi ne-am făcut intrarea în linişte şi taină 
(sau, cel puţin, aşa credeam noi) înainte de amiaza 
duminicii de 27 august. Ne-am dus imediat la de Gaulle, pe 
care, încă de pe atunci, îl păzeau gărzile republicane, 
înveşmântate în strălucitoarele lor uniforme, apoi l-am 
vizitat pe generalul Gerow, la cartierul general al Corpului 5 
armată american, şi ne-am oprit la generalul Koenig, care, 
în calitatea sa de subordonat al SHAEF-ului, era 
comandantul tuturor Forţelor franceze libere din interior. In 
timp ce circulam pe străzile Parisului s-a răspândit, pare-se, 
vestea despre sosirea noastră şi, când am ajuns în dreptul 
Arcului de Triumf, în Piaţa Etoile, ne-am trezit înconjurați de 
o mulţime entuziastă. Exuberantele saluturi ale locuitorilor 
eliberaţi ni s-au părut niţeluş cam stânjenitoare, aşa că ne- 
am grăbit să părăsim cât mai iute capitala, înapoindu-ne la 
cartierul general al lui Bradley, lângă Chartres. 

În cursul convorbirii purtate cu mine, generalul de Gaulle 
m-a pus la curent cu câteva dintre problemele şi 
preocupările lui. Astfel, el ne-a solicitat alimente şi 
materiale de aprovizionare. Dorea, de asemenea, să 
primească tehnică de luptă suplimentară, cu care să doteze 
noi divizii franceze. 

Dată fiind dezorganizarea care domnea în oraş, o 
problemă serioasă o constituia necesitatea ca de Gaulle să- 
şi impună cât mai prompt autoritatea şi să restabilească 
ordinea. El ne-a cerut să-i "împrumutăm” temporar două 
divizii, menite, după spusele lui, să facă o demonstraţie de 
forţă şi să-l ajute la consolidarea propriei sale poziţii. 
Gândul m-a dus imediat la evenimentele din Africa de Nord, 
în urmă cu aproape doi ani, şi la problemele noastre politice 
de atunci. Acolo, deşi acceptasem să păstrăm organizarea 
administrativă pe care o găsisem, niciodată - de-a lungul 
întregii noastre prezenţe pe acele meleaguri - nu ne-a cerut 
vreuna din personalităţile oficiale franceze să impunem sau 
să consolidăm autoritatea sa pe plan local. Acum însă, ca o 


ironie a soartei, simbolul Franţei descătuşate trebuia să 
apeleze la forţele aliate pentru a-şi instaura şi menţine 
propria sa poziţie în inima capitalei eliberate. 

Am înţeles, totuşi, în ce consta problema lui de Gaulle şi, 
deoarece nu aveam divizii disponibile pentru a le încartirui 
la Paris, i-am făgăduit că două dintre ele, în drum spre 
front, vor defila pe principalele artere de circulaţie ale 
oraşului. l-am mai propus ca aceste divizii să străbată 
Parisul în formaţie de paradă şi l-am invitat să le treacă în 
revistă, considerând că această demonstraţie de forţă, ca şi 
prezenţa lui la tribună vor atinge exact ţelurile pe care şi le 
dorea. Personal, am declinat cinstea de a fi prezent la 
manifestare, dar i-am spus că generalul Bradley se va 
înapoia la Paris şi va sta alături de el în tribună, pentru a 
marca unitatea dintre aliaţi. 

Deoarece parada coincidea exact cu planul de luptă din 
acest sector, a devenit posibil, pentru prima oară în istorie, 
ca nişte trupe să defileze pe străzile capitalei unei ţări mari 
înainte de a participa, în aceeaşi zi, la o violentă ciocnire pe 
front. 

O parte din presa britanică a comentat că "americanilor 
le plac parăzile”, remarcând, în mod critic, că trupele 
engleze participaseră şi ele la campania de eliberare a 
Franţei şi că niciunul dintre aliaţi n-ar fi trebuit să-şi asume 
singur toată gloria. Din rândul oficialităților însă, nimeni nu 
a înţeles greşit împrejurările şi nimeni nu a găsit ceva de 
obiectat la cele întâmplate. Dealtfel, imediat ce au aflat 
raţiunile defilării, ziarele care ne criticaseră s-au grăbit să-şi 
retragă observaţiile, dar incidentul a constituit o nouă 
dovadă a necesităţii ca, în războiul modern, comandantul 
să se preocupe totdeauna de aparențele unei acţiuni în 
ochii opiniei publice în egală măsură ca şi de efectuarea 
acţiunii respective. Nu ajută la nimic să-ţi spui că opinia 
publică poate fi trecută cu vederea, pe motiv că o victorie 
dobândită ulterior va face să se uite neînțelegerile 
vremelnice. 


O situaţie analoagă, în care a fost implicată presa din 
Statele Unite şi din Marea Britanie, s-a ivit în august, când 
ziarele americane au publicat ştirea că generalului 
Montgomery nu-i mai revenea sarcina de a coordona 
trupele de uscat şi că avea acum acelaşi rang ca şi 
generalul Bradley, fiindu-mi amândoi direct subordonați. 


Coridoarele armatelor aliate, începând cu ofensiva din capul de pod din 
Normandia şi operaţia «Anvil-Dragoon» până la 15 decembrie 1944. 
După joncţiunea efectuată de trupele aliate lângă Dijon a urmat 
dezintegrarea forţelor germane în sud-vestul Franţei. 


Vestea a fost dezminţită de SHAEF numai pentru că nu 
pusesem încă în aplicare acest sistem de organizare. Cele 
apărute în presă erau absolut exacte, dar premature: 


proiectasem de mult modificarea, care însă nu urma să 
intre în vigoare decât la 1 septembrie. 


Ziarele britanice au reacţionat cu o profundă 
nemulţumire, afirmând că Montgomery fusese retrogradat 
din cauza succeselor sale. Pe de altă parte, presa 
americană a salutat ştirea cu o imensă satisfacţie, 
considerând-o drept un indiciu că forţele Statelor Unite 
operau acum într-un mod cu adevărat independent, pe 
propria lor direcţie de înaintare. lată de ce prompta 
dezminţire dată de SHAEF a creat confuzie în S.U.A. şi 
generalul Marshall a găsit de cuviinţă să mă întrebe, printr- 
o telegramă, care era situaţia. A trebuit să repet, cu foarte 
multe detalii, în ce consta exact reorganizarea noastră în 
materie de comandament. Mi-am îngăduit, de asemenea, 
să dau glas unei oarecare iritări, remarcând în telegrama 
mea că "opiniei publice nu-i este suficient să obţinem o 
mare victorie, părându-i-se mai important felul în care a 
fost repurtată”!. Totuşi, reacţia în ambele ţări era perfect 
normală: fără fierbintele patriotism şi fără înflăcărata stare 
de spirit cărora li se datora această mândrie naţională ne-ar 
fi fost imposibil să ne organizăm şi să rezistăm în faţa 
necontenitelor pierderi pe care le înregistram. Incidentul a 
constituit doar o nouă şi utilă lecţie despre modul cum 
trebuie tratate problemele de mare interes pentru opinia 
publică. 

În timp de război nu se poate realiza niciodată o 
coordonare desăvârşită şi o conlucrare perfectă între presă 
şi autorităţile militare. Secretul, socotit de presă o pacoste, 
reprezintă pentru comandant o armă de apărare. Problema 
constă în a se pune la punct un procedeu care să ţină 
seama de ambele puncte de vedere. 

Preocuparea de căpetenie a presei este, pe bună 
dreptate, să ofere informaţii publicului cititor de acasă. 
Populaţia civilă - prin eforturile căreia se realizează tehnica 
de luptă şi celelalte lucruri necesare forţelor armate pentru 
a dobândi victoria - are dreptul să afle despre război tot 
ceea ce nu este obligatoriu să rămână secret din 


imperativele precumpănitoare ale securităţii militare. Pe 
câmpul de luptă, comandantul nu trebuie să uite niciodată 
că este de datoria lui să colaboreze cu conducerea 
guvernului în strădania de a menţine moralul populaţiei 
civile la un nivel capabil să facă faţă oricărei împrejurări. 

Pentru a atinge acest obiectiv, ustensila principală pe 
care o are la îndemâna comandantul este corpul 
corespondenţilor de presă de pe teatrul său de acţiuni 
militare. Ei reprezintă toate categoriile de ziare şi periodice, 
staţiile de radio, serviciile foto şi jurnalele de actualități 
cinematografice. Pe unii ofiţeri superiori îi deranjează 
prezenţa acestor necombatanţi, care uneori ajung la un 
total considerabil: pe teatrul european de acţiuni militare se 
aflau, la un moment dat, 943 de corespondenţi de presă. 

Când m-am întâlnit prima oară cu ei în Africa de Nord, 
generalii Alexander şi Montgomery aveau tendinţa să 
impună ziariştilor reguli şi norme foarte stricte, lista 
subiectelor interzise fiind lungă. Deşi ştiau că 
corespondenţii de război se aflau acolo printr-o decizie a 
guvernului, cei doi generali erau atât de obsedaţi de 
păstrarea secretului, încât tratau presa mai mult ca pe un 
rău necesar decât ca pe o prețioasă verigă de legătură cu 
patria şi ca pe un factor de mare utilitate în purtarea unei 
campanii. 

Britanicii aveau un motiv temeinic, mai ales la începutul 
războiului, de a adopta o atitudine mai rezervată şi mai 
conservatoare faţă de presă decât cea promovată mai 
totdeauna de către comandamentele americane. In prima 
perioadă a conflictului, mai cu seamă în 1940 şi 1941, când 
Anglia înfrunta de una singură pe nazişti, printre puţinele 
arme cu ajutorul cărora britanicii se împotriveau germanilor 
era înşelătoria. Ei recurgeau la tot soiul de subterfugii, 
printre care şi constituirea de comandamente imaginare şi 
expedierea de mesaje false, pentru a semăna confuzie 
printre germani cu privire la efectivele militare existente şi, 
îndeosebi, la dispozitivul lor de luptă. Din cauza acestei 


necesităţi s-a născut o deprindere de care, mai târziu, 
oamenii s-au dezbărat cu greu. 

După părerea mea, cea mai indicată atitudine a 
comandantului faţă de reprezentanţii presei era de a-i 
considera ca pe un fel de ofiţeri de stat-major, de a 
recunoaşte că aveau şi ei o anumită misiune în cadrul 
războiului şi de a-i ajuta să şi-o aducă la îndeplinire. In mod 
normal, singura rațiune de existenţă a cenzurii este de a 
interzice publicarea de informaţii importante, pe care 
inamicul nu le-ar putea obţine pe altă cale. De-a lungul 
ostilităţilor, eu însumi am violat această regulă generală, 
impunând o cenzură politică provizorie în Africa de Nord şi 
nepermiţând difuzarea cu anticipație a ştirilor despre 
reorganizarea finală a comandamentului în Normandia. Deşi 
în ambele cazuri motivele mi s-au părut temeinice, nu m- 
am putut niciodată împiedica să regret ceea ce ulterior s-a 
dovedit a fi o greşeală. 

In cel de-al doilea război mondial, marea majoritate a 
corespondenţilor de presă americani şi britanici era 
alcătuită dintr-un grup de oameni inteligenţi, energici şi 
plini de patriotism, cărora comandantul putea să le 
încredinţeze - în deplină securitate şi spre binele reciproc - 
mai toate secretele sale militare. Ori de câte ori am 
procedat aşa, grupul însuşi a devenit cel mai bun 
instrument pentru chemarea la ordine a celui ce încălcase 
regulile de securitate sau de conduită conform cărora 
activau ziariştii. În tot cursul campaniilor din bazinul 
mediteranean şi Europa, am constatat că, de obicei, 
corespondenţii aveau o comportare deschisă, sinceră şi 
înţelegătoare. 

In tratamentul aplicat presei, practica americană consta 
în a pune la dispoziţia unui ziarist toate mijloacele care să-i 
îngăduie să meargă oriunde voia şi oricând voia. Deşi asta 
ne punea în spinare unele sarcini administrative 
suplimentare, avantajele nu erau deloc neglijabile, 
deoarece toată lumea căpăta convingerea că nu se făcea 
nici o încercare de a se ascunde greşelile şi prostiile. Odată 


descoperite, acestea puteau fi imediat date în vileag, 
evitându-se astfel transformarea lor în focare de infecţie, 
aşa cum s-ar fi întâmplat după cine ştie ce tentativă de a le 
tine sub obroc. 

interzicând să se publice denumirea unităţilor deja 
angajate în luptă, comandantul se privează de unul dintre 
mijloacele cele mai de seamă pentru ridicarea moralului în 
rândul trupelor şi pentru menţinerea lui la un nivel înalt. 
Soldatul doreşte să fie identificat, vrea să ştie că suferinţele 
şi lipsurile pe care le îndură sunt cunoscuta şi probabil 
apreciate de ceilalţi. Nimic nu-i face mai multă plăcere 
decât să găsească o menţiune favorabilă în presă despre 
propriul său batalion, propriul său regiment sau propria sa 
divizie. Atunci când totul se acoperă sub o umbrelă 
impersonală, soldatului i se răpeşte această satisfacţie, 
ceea ce, mai devreme sau mai târziu, se răsfrânge în 
proteste făţişe. In afară de aceasta, orice inamic cât de cât 
eficient află repede, prin intermediul contactelor de front, 
identitatea tuturor unităţilor care îi stau în faţă şi a 
persevera în politica struţului, pretinzând contrarul, nu duce 
decât la scoaterea din sărite a presei, nefiind nimănui de 
nici un folos. 

Potrivit metodelor practicate de forţele americane în 
Europa, corespondenţilor de presă acreditaţi le revin mari 
răspunderi, una dintre ele fiind de a scrie nepărtinitor şi cu 
un simţ al perspectivei. Unii ziarişti tind să devină avocaţi şi 
susţinători ai cutărei unităţi sau ai cutărui comandant, lucru 
care devine deosebit de serios atunci când este vorba de 
un comandament aliat şi când subiectivismul capătă şi o 
nuanţă naționalistă. Bineînţeles, s-au produs incidente 
neplăcute, vina fiind uneori categoric a presei, aşa cum 
alteori era a comandantului respectiv. Dar luând în 
considerare nenumăratele prilejuri când s-ar fi putut scrie 
cu părtinire, semănându-se astfel disensiuni între unităţi, 
între categorii de arme şi chiar între popoare întregi, 
trebuie să  conchidem că  corespondenţii de război, 
asemenea tuturor celorlalte colectivităţi de pe câmpul de 


luptă, au fost la înălţimea cerinţelor de bază ale cooperării 
intra-aliate. 

Începând cu luna august 1944, relaţiile noastre de 
prietenie cu presa s-au întărit şi mai mult prin numirea 
generalului de brigadă Frank A. Allen Jr. ca şef al serviciului 
meu de informare publică. Deşi comandase cu succes o 
brigadă blindată în Africa de Nord şi Franţa, am socotit că 
excepţional de valoroasă pentru efortul de război se va 
dovedi priceperea sa în materie de asigurare a securităţii 
militare şi, totodată, de aducere la cunoştinţa publicului a 
informaţiilor de care acesta avea nevoie. Prin numirea lui 
Allen la statul-major am pierdut un încercat comandant de 
unitate, dar am scăpat de multe dureri de cap. 

Eliberarea Parisului, la 25 august 1944, a produs o 
adâncă impresie pretutindeni. Până şi scepticii au început 
să-şi dea seama că sfârşitul lui Hitler se apropia. De la 
debarcare încoace, inamicul suferise pierderi enorme, iar 
trei dintre feldmareşalii săi şi un comandant de armată 
fuseseră fie înlăturați din posturile lor, fie scoşi din luptă în 
urma rănilor primite. La 19 iulie, un avion aliat de 
vânătoare l-a rănit grav pe Rommel, care, câteva luni mai 
târziu, s-a sinucis pentru a nu fi adus în faţa tribunalului sub 
acuzaţia de complicitate la atentatul împotriva lui Hitler de 
la 20 iulie. Un comandant de armată, trei comandanţi de 
corpuri şi 15 comandanţi de divizii fuseseră ucişi sau luaţi 
prizonieri. Inamicul pierduse 400 000 de oameni, ucişi, 
răniţi sau prizonieri. Aceştia din urmă reprezentau peste 
50% din total şi 135 000 dintre ei fuseseră capturați în 
perioada 25 iulie-25 august. 

Pierderile germane în materiale se ridicau la 1 300 de 
tancuri, 20 000 de alte vehicule, 500 de tunuri de asalt și 1 
500 de piese de artilerie. “Luftwaffe” înregistrase, de 
asemenea, pierderi uriaşe, peste 3 500 dintre avioanele 
sale fiind distruse, şi asta în ciuda faptului că forţele 
aeriene naziste avuseseră serios de suferit încă înainte de 
debarcare. 


Moralul inamicului scăzuse considerabil. În rândul 
prizonierilor, fenomenul se putea constata mai ales la 
ofiţerii superiori, care, graţie pregătirii lor de specialitate, îşi 
dădeau seama de inevitabilitatea înfrângerii finale. Dar 
trupele de uscat, în ansamblul lor, nu atinseseră încă 
stadiul prăbuşirii de masă şi nu încăpea îndoială că, în 
condiţii favorabile, diviziile germane mai erau capabile să 
opună o rezistenţă foarte dârză. 

Odată cu eliberarea Parisului ne aflam în mare pe 
aliniamentul pe care, înainte de ziua Z, prevăzusem că vom 
ajunge la trei-patru luni după debarcare. In felul acesta, din 
punctul de vedere al prognozei pe termen lung, ne 
îndeplinisem misiunea cu câteva săptămâni mai devreme, 
dar pe importantul tărâm al capacităţii de aprovizionare 
rămăsesem în urmă rău de tot. Deoarece aproape întreaga 
zonă fusese ocupată în urma rapidelor manevre de după 1 
august, şoselele şi căile ferate redate circulaţiei, depozitele, 
atelierele de reparaţii şi utilajele bazelor, adică tot ce era 
necesar pentru păstrarea unui ritm susţinut de înaintare, se 
aflau încă departe în spatele frontului. 

După ce trupele germane, în ciuda înfrângerilor suferite 
şi a confuziei care domnea, reuşiseră să retragă efective 
substanţiale dincoace de Sena, ne mai rămăsese încă o 
speranţă de a le prinde în capcană înainte de a se putea 
reorganiza într-un dispozitiv corespunzător de apărare. 
Părţi din Armata 15 germană se mai aflau în sectorul Calais, 
în jurul lor urmând să se concentreze armatele 1 şi 7, în 
curs de repliere. Se anticipa din partea inamicului 
posibilitatea unei tentative de rezistenţă pe liniile naturale 
de apărare formate de căile de apă ale Belgiei. În această 
eventualitate, cele mai mari şanse de încercuire părea să 
ofere o mişcare de învăluire verticală prin surprindere, 
executată de trupe aeropurtate. 

Pe îndată ce zdrobirea naziştilor pe frontul din Normandia 
a devenit o certitudine, forţele noastre aeropurtate au 
primit ordin să elaboreze planuri pentru acţiuni de desant 
aerian într-un număr de poziţii succesive, locul exact 


urmând a fi ales atunci când evoluţia situaţiei ni-l va indica 
pe cel mai promiţător. Deşi laborioasă, întocmirea de 
planuri pentru astfel de operaţii era o treabă simplă, dar, 
atunci când se trecea la pregătirea propriu-zisă a 
paraşutării proiectate, se iveau dileme aflate într-un delicat 
echilibru.  Preparativele pentru un atac al forţelor 
aeropurtate impunând scoaterea avioanelor de transport 
din activitatea de aprovizionare, era greu de stabilit uneori 
dacă, dimpotrivă, lăsându-le să-şi continue această 
activitate, nu s-ar fi obţinut cumva rezultate mai favorabile. 

Din păcate, reținerea avioanelor de la alte sarcini trebuia 
să preceadă acţiunea de desant aerian cu câteva zile, ca să 
se creeze răgazul necesar pentru reutilarea lor în acest 
scop şi pentru instructajul şi pregătirea de luptă a 
echipajelor. Pe la sfârşitul lui august, în timp ce situaţia 
asigurării tehnico-materiale devenea din ce în ce mai 
desperată, iar noi cu toţii urmăream cu încordare 
desfăşurarea luptelor în căutarea unei noi posibilităţi de a 
împresura efective inamice în număr cât mai mare, 
problema folosirii Comandamentului aviaţiei de transport 
nu lipsea niciodată din discuţiile noastre cotidiene. In medie 
- şi ţinând seama de diversele condiţii atmosferice -, 
avioanele noastre puteau livra frontului aproximativ 2 000 
de tone pe zi. Deşi cifra nu reprezenta decât un mic procent 
din totalul livrărilor, fiecare tonă era atât de prețioasă, încât 
adoptarea unei decizii întâmpina serioase dificultăţi. 

După părerea mea, în regiunea Bruxelles se conturau 
perspective frumoase de succes pentru lansarea unui atac 
aeropurtat şi, deşi s-au exprimat diferite opinii cu privire la 
oportunitatea scoaterii avioanelor din activitatea de 
aprovizionare de dragul unei operaţii cu şanse îndoielnice, 
m-am decis să-mi asum acest risc. La 10 septembrie, 
Comandamentul aviaţiei transportoare de trupe a încetat 
provizoriu să mai execute misiuni de aprovizionare şi a 
trecut la intense pregătiri pentru o acţiune de desant aerian 
în regiunea Bruxelles. Curând însă a devenit evident că 
operaţia va eşua, deoarece germanii se retrăgeau foarte 


repede, nefăcând nici o tentativă de a apăra zona, în afara 
unor acţiuni de ariergardă. 

De-a lungul întregului front am înaintat necontenit, 
urmărindu-l îndeaproape pe inamicul în fugă. În patru zile, 
avangărzile britanice au acoperit o distanţă de 195 de mile, 
în paralel cu forţele americane de pe flancul lor drept, care 
au avansat la fel de rapid. A fost unul dintre multele 
recorduri pe care le-au stabilit formaţiile noastre la proba 
de marş în cadrul marii curse de urmărire de-a curmezişul 
Franţei. La 5 septembrie, Armata 3 a lui Patton a ajuns la 
Nancy şi a forţat trecerea râului Moselle, între acest oraş şi 
Metz. La 13 septembrie, Armata 1 a lui Hodges a atins 
fortificațiile liniei Siegfried, declanşând puţin după aceea 
atacul în direcţia oraşului Aachen. Obligate să se retragă 
spre propriile lor frontiere, trupele germane au început să 
dea semne evidente de combativitate sporită. La 4 
septembrie, armatele lui Montgomery au intrat în Anvers, 
de unde - aşa cum am avut bucuria să aflăm - germanii 
fuseseră izgoniți atât de repede, încât nu avuseseră timp să 
se dedea la distrugeri de prea mari proporţii. Cucerit la 28 
august, încăpătorul port al Marsiliei era pe cale de a fi repus 
în funcţiune. 

Aceste succese ne garantau că problemele noastre de 
asigurare tehnico-materială îşi vor găsi, în cele din urmă, 
soluţiile, ceea ce însemna că, într-un viitor destul de 
apropiat, vom fi capabili să asaltăm graniţele Germaniei la 
o scară şi cu o intensitate cărora inamicul nu putea spera 
să le facă faţă. Totuşi, mai erau multe de făcut înainte de a 
ajunge în această fericită situaţie şi suprasolicitatele 
noastre linii de aprovizionare mai aveau puţin până la limita 
maximă a capacităţii lor de extindere. În sud, forţele lui 
Patch nu făcuseră încă joncţiunea cu cele ale lui Bradley, iar 
căile ferate din valea Ronului urmau de-abia să fie reparate. 
În nord întâmpinam dificultăţi şi mai mari. 

Anversul este un port interior, legat de mare prin vastul 
estuar al fluviului Scheldt. Pentru a-l putea utiliza, trebuia 


să rupem dispozitivul german, încă intact, care ţinea sub 
acoperirea lui aceste căi de acces. 

Sarcinile noastre în nord se divizau în trei părţi. Trebuia 
să ajungem la un aliniament destul de avansat spre est 
pentru a proteja Anversul împreună cu şoselele şi căile 
ferate care duceau de acolo spre front. Trebuia să nimicim 
lucrările de apărare germane dintre port şi mare. In sfârşit, 
speram să pot trimite cât mai înainte cu putinţă avangărzile 
noastre, care să stabilească eventual şi un cap de pod 
peste Rin, pentru a ţine sub ameninţare bazinul Ruhrului şi 
a facilita viitoarele ofensive. 

La flancul grupului de armate al lui Montgomery se cerea 
rezolvată imediat problema ordinii de prioritate care urma 
să se dea acestor sarcini. Ca prim obiectiv se impunea cu 
necesitate avansarea liniilor noastre suficient de departe 
spre est ca să pună la adăpost Anversul, căci altfel portul şi 
instalaţiile sale deveneau inutilizabile pentru noi. Această 
acţiune trebuia întreprinsă imediat şi până la realizarea ei 
nu puteam nici măcar declanşa celelalte operaţii. La fel de 
limpede era că portul nu prezenta nici o valoare pentru noi 
atâta vreme cât nu degajam căile sale de acces. Operația 
se anunţa grea şi de lungă durată, deoarece inamicul ocupa 
poziţii întărite în insulele Bevelandul de Sud şi Walcheren, 
de aceea, cu cât începeam mai devreme, cu atât era mai 
bine. Se punea însă întrebarea dacă ne convenea sau nu 
ca, înainte de a ne înhăma la ingrata misiune de a distruge 
lucrările de apărare germane din împrejurimile Anversului, 
să ne continuăm înaintarea spre est, pe urmele inamicului 
în retragere, în intenţia de a dobândi un eventual cap de 
pod peste Rin, în vecinătatea Ruhrului. 

In timp ce studiam datele problemei, Montgomery ne-a 
prezentat pe neaşteptate propunerea să furnizăm Grupului 
de armate 21, de sub comanda sa, toate materialele de 
aprovizionare disponibile, pentru a-i permite să înainteze în 
trombă direct până la Berlin şi - după spusele lui - să pună 
capăt războiului. Nu mă îndoiesc că, în lumina 
evenimentelor ulterioare, feldmareşalul Montgomery a 


înţeles cât de greşită era concepţia lui. Pe moment însă, 
rapidele progrese din săptămâna precedentă îi stârniseră 
entuziasmul şi, convins că germanii erau complet 
demoralizaţi, declara sus şi tare că nu-i trebuia decât o 
aprovizionare corespunzătoare pentru a ajunge dintr-un salt 
la Berlin. 

La începutul lui septembrie, întorcându-mă dintr-o 
inspecţie făcută pe poziţiile avansate, am avut niţeluş de 
pătimit de pe urma unei aterizări forţate pe o plajă. Prinşi 
într-o furtună iscată brusc, nu am mai avut posibilitatea să 
ne înapoiem la mica pistă din vecinătatea cartierului 
general, singurul loc unde am putut ateriza fiind o plajă din 
apropiere, într-unul din sectoarele fortificate şi minate de 
germani înainte de 6 iunie. Nu ne simţeam tocmai la largul 
nostru, totuşi, ne-am străduit să tragem avionul cât mai 
departe de apă, ca să nu-l inunde fluxul, şi, opintindu-mă, 
mi-am scrântit rău un genunchi. În vreme ce pilotul meu, 
locotenentul Underwood, mă ajuta să străbat plaja, îmi 
aţinteam neliniştit privirea asupra nisipului moale din faţa 
noastră,  iscodind semne care să trădeze prezenţa 
explozivelor îngropate. În cele din urmă, am ajuns la un 
drum de ţară şi am luat-o pe jos spre îndepărtatul sediu al 
cartierului general. Era o călătorie trudnică, pe o ploaie 
torențială şi fără prea mari speranţe de autostop, deoarece 
pe această şosea dosnică circulau rareori trupele noastre. 

Peste câteva minute însă, în spatele nostru s-a ivit un 
jeep, în care reuşiseră să se înghesuie opt soldaţi. Le-am 
făcut semn să oprească şi, recunoscându-mă imediat, au 
sărit să-mi dea o mână de ajutor. Pe feţele lor se putea citi 
cât de uimiţi erau văzându-l pe comandantul lor suprem 
cum şchiopăta prin ploaie într-un cotlon uitat de Dumnezeu. 
Când i-am rugat să mă ducă la cartierul general, mi-au 
manifestat atâta solicitudine, încât m-au luat practic pe sus 
pentru a mă instala pe scaunul din faţă al maşinii. Plini de 
grijă ca nu cumva piciorul meu vătămat să aibă ceva de 
suferit, soldaţii nu au permis decât şoferului să stea alături 
de mine. Nici până în ziua de astăzi nu înţeleg cum de au 


încăput cu toţii în jeep şi pe jeep, izbutind să-l ia până şi pe 
pilot la bord. 

Am stat două zile țintuit la pat, fiind obligat după aceea 
să umblu o bucată de vreme cu piciorul în gips. 
Corespondenţii de presă, remarcând absenţa mea de la 
cartierul general, au presupus că mă îmbolnăvisem, 
probabil din cauza surmenajului. Un ziar a publicat o ştire în 
acest sens, obligându-mă să dau în vileag detaliile 
accidentului, în speranţa că soţia mea nu-i va acorda o 
importanţă exagerată până la primirea scrisorii de explicaţii 
pe care i-o trimisesem. 

Un timp mi-a venit greu să mă deplasez, dar, pentru a 
avea siguranţa că Montgomery va fi pe deplin la curent cu 
planurile noastre, m-am întâlnit cu el la Bruxelles în ziua de 
10 septembrie. Erau prezenţi, de asemenea, mareşalul 
aerului Tedder şi generalul Gale. 

l-am arătat lui Montgomery care era situaţia sistemului 
nostru de aprovizionare şi de ce aveam urgentă nevoie de 
Anvers. Am subliniat că, fără a dispune de poduri de cale 
ferată peste Rin şi fără a avea stocuri masive de materiale 
de aprovizionare la îndemână, nu exista nici o posibilitate 
de a întreţine în Germania o forţă capabilă să răzbată până 
la Berlin. Inamicul avea încă rezerve considerabile în 
propria sa ţară şi orice pătrundere cu efective restrânse în 
inima Germaniei, aşa cum propunea Montgomery, era 
sortită unei inevitabile pieiri - adevăr valabil, dealtfel, 
pentru oricare dintre sectoarele frontului. lată de ce nu 
puteam accepta o asemenea idee. 

Era posibil, poate chiar era cert că, la sfârşitul lui august, 
dacă am fi oprit orice acţiune aliată pe tot restul frontului, 
Montgomery ar fi reuşit să stabilească un puternic cap de 
pod care să amenințe bazinul Ruhrului, aşa cum oricare 
dintre grupările aliate ar fi izbutit să ajungă mai repede într- 
un punct mai îndepărtat dacă i s-ar fi permis să opereze pe 
seama celorlalte forţe ale noastre, condamnate la post 
negru. Nicăieri însă nu s-ar fi obţinut un succes hotărâtor şi, 


în schimb, pe alte sectoare ale frontului am fi ajuns în 
situaţii critice, din care cu greu ne-am fi putut descurca. 

Feldmareşalul Montgomery, care nu cunoştea decât 
situaţia din propriul său sector, îşi dădea seama că 
propunerea lui însemna paralizarea pe săptămâni de-a 
rândul a tuturor unităţilor, cu excepţia Grupului 21 de 
armate, dar nu înţelegea în ce impas risca să intre tot restul 
marelui nostru front în cazul când el, epuizând orice 
posibilitate de asigurare, se vedea nevoit să se oprească 
sau să se retragă. 

l-am precizat că obiectivele noastre în nord erau Anversul 
în stare de funcţionare şi un aliniament care să acopere 
acest port. In plus, consideram ca posibilă stabilirea unui 
cap de pod peste Rin, în regiunea Arnhem, cu participarea 
trupelor aeropurtate, astfel încât să depăşim prin flanc 
lucrările de apărare ale liniei Siegfried. Operația necesară 
pentru a dobândi acest cap de pod - purtând denumirea 
codificată ”"Market-Garden” ("Grădina de legume”) - nu 
urma să constituie decât un incident menit să ne împingă 
spre est, până la linia de care aveam nevoie pentru a ne 
asigura o temporară securitate şi care, pe flancul de nord, 
era formată din însuşi cursul inferior al Rinului. Dacă ne 
poticneam de acest obstacol, rămâneam foarte expuşi, mai 
ales în perioada când Montgomery trebuia să concentrezi 
forţe mari pentru operaţia de pe insula Walcheren. 

In eventualitatea că izbuteam să ne atingem obiectivele 
stabilite, nu mai aveam de gând să realizăm alte câştiguri 
substanţiale de teren în sectorul de nord înainte de a pune 
la punct serviciile înapoia frontului. În schimb puteam şi 
intenţionam să lansăm acţiuni de mică anvergură de-a 
lungul întregului front, cu scopul de a facilita marile 
ofensive de mai târziu. Montgomery ţinea neapărat să se 
angajeze cât mai repede în tentativa de cucerire a unui cap 
de pod. 

lată de ce, la şedinţa de la Bruxelles din ziua de 10 
septembrie, s-a aprobat ca feldmareşalul Montgomery să 
amâne operaţiile de curăţire a împrejurimilor Anversului şi 


să-şi îndrepte eforturile spre cucerirea capului de pod pe 
care mi-l doream. In sprijinul său am repartizat Armata 1 
aeropurtată aliată, formată de curând sub comanda 
generalului-locotenent Lewis H. Brereton din forţele aeriene 
militare ale Statelor Unite. Data atacului a fost fixată 
provizoriu pentru ziua de 17 septembrie şi am promis 
feldmareşalului să fac tot ce-mi stătea în putinţă pentru 
asigurarea sa materială până la încheierea operaţiei. După 
cucerirea capului de pod îi revenea misiunea de a trece 
imediat cu toate efectivele sale la ocuparea insulei 
Walcheren şi a celorlalte poziţii de pe care germanii apărau 
căile de acces spre Anvers. Montgomery s-a pus pe treabă 
cu obişnuita lui energie. 

Apreciind că la noi lucrurile stăteau relativ bine în toate 
privinţele, cu excepţia asigurării  tehnico-materiale, 
Comitetul Unificat al Şefilor de State-Majore, întrunit la 
Quebec, a hotărât că nu mai era necesar să rețin sub 
comanda mea directă şi personală cele două forţe de 
bombardament din Marea Britanie. S-a ajuns la concluzia ca 
bombardierele strategice să intre în subordonarea 
Comitetului Unificat prin intermediul unui stat-major 
unificat, cu sediul la Londra. Din punctul meu de vedere, 
sistemul adoptat acum era greoi şi ineficient, ceea ce însă 
nu avea absolut nici o importanţă pentru desfăşurarea 
operaţiilor noastre, deoarece directivele conţineau un 
paragraf potrivit căruia cererile formulate de comandantul 
suprem în Europa se bucurau de prioritate asupra tuturor 
celorlalte misiuni ce s-ar fi putut încredința aviaţiei 
strategice de bombardament. Având la mână această 
garanţie şi dispunând de o neîndoielnică autoritate, nu am 
mai găsit nimic de obiectat împotriva noului sistem, oricât 
de puţin funcţional mi s-ar fi părut. 

Aflând de reorganizarea efectuată, Spaatz a protestat cu 
vehemenţă până ce l-am potolit, arătându-i că nu mă 
afecta cu nimic. Până şi Harris - cunoscut odinioară ca omul 
care voia să câştige războiul numai pe calea 
bombardamentelor şi despre care se spunea că luase în 


derâdere mobilizarea forţelor de uscat şi navale - era acum 
extrem de mândru de calitatea sa de membru al 
"colectivului aliat”. lată câteva fragmente din scrisoarea pe 
care mi-a trimis-o atunci când a primit ordinul de a intra din 
nou în subordonarea Comitetului Unificat al Şefilor de State- 
Majore: 

21 septembrie 1944 

Dragul meu lke, 

Conform noii repartizări, eu şi comandamentul meu nu 
mai luptăm sub comanda dumitale directă. Profit de acest 
prilej pentru a te asigura - deşi sunt convins că vei socoti de 
prisos asigurările mele - că vom continua, ca şi mai înainte, 
să ne facem datoria, răspunzând la orice chemare şi venind 
în sprijinul forțelor dumitale cu toată priceperea de care ne 
simțim capabili şi până la ultima noastră picătură de 
energie. 

În numele meu personal, ca şi în numele 
comandamentului meu, tin să-ți exprim recunoştinţa şi 
mulțumirile noastre pentru statornicia cu care ne-ai ajutat, 
ne-ai încurajat şi ne-ai sprijinit de-a lungul întregii campanii, 
atât în cursul luptelor încununate de succes, cât şi în 
situațiile critice apărute întâmplător... 

Noi, cei de la Comandamentul aviației de bombardament, 
îți transmitem nu numai felicitări şi mulțumiri, ci şi 
promisiunea că vom fi la dispoziţia dumitale ori de câte ori 
va fi nevoie. Sper din tot sufletul că vom continua să ne 
facem datoria laolaltă, ducând la îndeplinire misiunea ce 
revine fiecăruia dintre noi în domeniul respectiv de 
activitate. 

Al dumitale, Bert 

Pe toată lungimea frontului simţeam din ce în ce mai 
pronunţat efectele  strangulării provocate de starea 
necorespunzătoare a căilor noastre de comunicaţii. Pentru 
a ne asigura mobilitatea până în ultima clipă, formaţiile de 
servicii au depus eforturi eroice şi eficiente, folosind 
principalele şosele ale Franţei ca artere de circulaţie în sens 
unic ale unor reţele de transporturi auto. Erau aşa numitele 


autostrăzi "Bila roşie”1%, pe care camioanele le străbăteau 
fără încetare, fiecare vehicul rulând cel puţin douăzeci de 
ore pe zi. S-au recrutat şoferi de schimb din toate unităţile 
unde au putut fi găsiţi, iar vehiculele nu se opreau decât 
atât cât era strict necesar pentru încărcare, descărcare şi 
operaţiile de întreţinere. 

Geniştii feroviari munceau zi şi noapte pentru a repara 
podurile şi căile ferate şi pentru a repune în funcţiune 
materialul rulant. Aduse pe continent cu ajutorul unor 
conducte flexibile, instalate pe fundul Canalului Mânecii, 
benzina şi motorina erau pompate de pe țărm până la 
principalele centre de distribuţie prin conducte montate la 
suprafaţa solului. Cu o viteză uimitoare, geniştii de aviaţie 
construiau piste de aterizare. Toate formaţiile de servicii 
vădeau acelaşi moral ridicat şi îşi făceau datoria cu acelaşi 
devotament ca oricare dintre unităţile combatante ale 
întregului comandament. 

În lunile de după încheierea ostilităţilor am avut 
numeroase prilejuri să  analizez diferitele campanii 
împreună cu principalii comandanţi ai armatei sovietice. Am 
vorbit nu numai cu mareşali şi generali, ci am abordat acest 
subiect şi într-o lungă discuţie purtată cu generalissimul 
Stalin. Fără excepţie, toţi comandanții ruşi mi-au cerut 
foarte stăruitor să răspund la o întrebare: cum am organizat 
asigurarea tehnico-materială în aşa fel încât să pot 
declanşa marea ofensivă care ne-a scos de pe strâmtul 
nostru cap de pod din Normandia, permiţându-ne să 
străbatem, dintr-un singur elan, toată Franţa, Belgia şi 
Luxemburgul, până exact la frontierele Germaniei? A trebuit 
să le descriu în detaliu activitatea de reparaţii şi construcţii 
feroviare, sistemul de cărăuşie, metodele de evacuare şi 
aprovizionare pe calea aerului. 

Interlocutorii mei mi-au declarat că, dintre toate 
realizările spectaculoase din cursul războiului, inclusiv cele 
sovietice, succesul aliaţilor occidentali în asigurarea 


193 Aluzie la cea mai importantă piesă din jocul' de biliard american, prin intermediul căreia sînt puse 
în mişcare celelalte bile. — Nota trad. 


materială a ofensivei din Franţa va intra în istorie ca cel mai 
uimitor. Poate că spuneau asta din politeţe, dar ce n-aş fi 
dat să-i poată auzi toţi cei care s-au străduit din răsputeri în 
săptămânile acelea fierbinţi pentru ca frontului să nu-i 
lipsească nici măcar un gram de muniţie, combustibil, 
alimente, echipament şi alte materiale! 

Totuşi, în pofida neprecupeţitelor eforturi depuse de 
formaţiile de servicii, acesta era domeniul unde întâmpinam 
dificultăţile cele mai acute. Întregul front răsuna de 
strigătele celor care cereau mai multă benzină şi mai multă 
muniţie. Cu o asigurare mai bună, oricare dintre 
avangărzile noastre ar fi fost în stare să ajungă mai departe 
decât ajunsese şi într-un timp mai scurt. Am fost şi am 
rămas convins că Patton ar fi reuşit să cucerească oraşul 
Metz. Dar trebuia să dăm fiecărei grupări cele necesare 
pentru executarea misiunilor de bază, şi numai a misiunilor 
de bază. 

Prevederi și realizări 

Cind realizările au depăşit prevederile de plan, căile de asigurare 
s-au extins, subţiindu-se. 

Linia întreruptă indică aliniamentul conform planului. Linia con= 
tinuă indică aliniamentul atins. 


La 11 septembrie, adică exact după 27 de zile de la 
debarcarea în sudul Franţei, flancul nostru drept a realizat 
joncţiunea, lângă Dijon, cu forţele lui Patch; aflate în 
ofensivă. Incepând din clipa aceea, singura piedică în calea 
unei abundente asigurări materiale a tuturor trupelor 
noastre la sud de Metz au reprezentat-o reparaţiile de care 
aveau nevoie liniile ferate din valea Ronului. Ca urmare a 
joncţiunii cu forţele lui Patch, un număr considerabil de 
trupe germane au fost încercuite în sud-vestul Franţei. Ele 


au început să capituleze în grupuri mici, cu o singură 
excepţie, când s-au predat în corpore 20 000 de oameni. 

La extremitatea flancului stâng, operaţia de la Arnhem s- 
a declanşat conform planului, la 17 septembrie. Trei divizii 
aeropurtate au fost desantate pe o axă nord-sud. La 
capătul de nord se găsea Divizia 1 aeropurtată britanică, 
urmată în direcţia sud de Divizia 82 aeropurtată şi Divizia 
101 aeropurtată, ambele americane. Acţiunea a început 
bine şi nu încape îndoială că s-ar fi încheiat cu succes dacă 
nu ar fi intervenit o înrăutăţire a vremii. Condiţiile 
atmosferice nefavorabile nu ne-au dat posibilitatea să 
aducem întăriri avangărzii de la extremitatea de nord, ceea 
ce a dus, până la urmă, la decimarea diviziei aeropurtate 
britanice şi la o reuşită doar parţială a întregii operaţii. Nu 
am putut stabili un cap de pod peste Rin, dar aliniamentul 
nostru a ajuns suficient de departe pentru a apăra 
Anversul. 

Desfăşurarea luptelor a captivat atenţia tuturor celor de 
pe teatrul de operaţii. E drept că unităţile noastre 
aeropurtate ne inspirau o mândrie cu totul ieşită din 
comun, dar interesul pentru această bătălie avea rădăcini 
mai profunde decât sentimentul mândriei. După părerea 
noastră, la Arnhem urma să ne dăm seama dacă germanii 
mai erau în stare să opună şi acum o rezistenţă eficace, în 
funcţie de rezultatul bătăliei puteam evalua severitatea 
luptelor care ne mai aşteptau. S-a creat impresia generală 
că acţiunea de desant aerian era, de fapt, o tentativă în 
toată puterea cuvântului de a declanşa imediat ofensiva 
spre inima Germaniei, ceea ce sporea şi mai mult interesul 
pentru o luptă care avea loc în condiţii neobişnuit de 
dramatice. 

În ciuda eroicelor lor strădanii, diviziile aeropurtate şi 
forţele terestre de sprijin au fost oprite în loc de inamic. 
Atunci am căpătat dovada concludentă că viitorul ne 
rezerva încă multe ciocniri înverşunate. In avangardă, 
Divizia 1 aeropurtată britanică s-a angajat într-una dintre 
cele mai brave acţiuni desfăşurate în cursul războiului şi 


dârzenia cu care a luptat a ajutat cele două divizii 
americane din spatele ei, ca şi forţele terestre de sprijin ale 
Grupului 21 de armate să ocupe şi să păstreze regiuni 
importante. Dar britanicii au suferit pierderi grele, doar 2 
400 dintre ei izbutind să se retragă la adăpost pe malul 
stâng al Rinului. 

Acum trebuia să evităm cu orice preţ o nouă întârziere în 
cucerirea căilor de acces spre Anvers. Deocamdată, forţele 
lui Montgomery erau foarte dispersate. Linia frontului său, 
care forma o proeminenţă neregulată, atingea cursul 
inferior al Rinului. Britanicii trebuiau să concentreze o forţă 
considerabilă în estuarul Scheldtului şi, concomitent, să 
asedieze câteva porturi mici, înşirate pe coastă, unde 
garnizoanele inamice continuau să reziste. Spre a le da 
posibilitatea să se regrupeze pentru operaţia din estuarul 
fluviului, le-am trimis două unităţi americane - Divizia 7 
blindată, sub comanda generalului-maior Lindsay McD. 
Sylvester, şi Divizia 104 infanterie, sub comanda 
generalului-maior Terry Allen, veteran al campaniilor din 
Tunisia şi Sicilia. 

Ajunsă la capătul strălucitului marş care o adusese de pe 
malurile Senei la graniţa Reichului, Armata 1 americană a 
declanşat aproape imediat operaţii care s-au soldat cu 
ocuparea oraşului Aachen, una dintre porţile de intrare în 
Germania. Naziştii s-au apărat cu o tenace înverşunare, dar 
Collins şi Corpul 7 armată, de sub comanda lui, a atacat cu 
atâta abilitate, încât la 13 septembrie au încercuit 
garnizoana şi au intrat în localitate, presând necontenit 
inamicul şi silindu-l să se retragă în ultima sa fortăreață, o 
clădire masivă din centrul Aachenului. Împotriva acesteia s- 
a recurs la simplul expedient de a se aduce tunuri de 155 
mm, supranumite "Long Tom”, până la mai puţin de 70 m 
distanţă şi de a se trage sistematic în ziduri pentru a le 
nărui. La 21 octombrie, după ce câteva proiectile au 
perforat clădirea dintr-o parte în cealaltă, comandantul 
german s-a predat, remarcând dezolat: 


— Dacă americanii se apucă să utilizeze tunurile de 155 
ca arme pentru trăgătorii de elită, a sosit timpul să 
capitulăm! 

In sud, Grupul de armate 6 al lui Devers a devenit 
operativ, trecând sub comanda mea. SHAEF controla acum 
un front continuu, care se întindea pe câteva sute de mile, 
de la ţărmul Mediteranei, în sud, până la vărsarea Rinului, 
în nord. 

În compunerea forţelor lui Devers intrau Armata 7 
americană, comandată de generalul-locotenent Patch, şi 
Armata 1 franceză, sub comanda generalului de Lattre de 
Tassigny (până atunci aflat sub controlul operativ al lui 
Patch). Grupul american de armate al lui Bradley era 
alcătuit din armatele 1, 3 şi 9, aceasta din urmă recent 
formată sub comanda generalului-locotenent William H. 
Simpson. Montgomery avea în continuare Armata 2 
britanică a lui Dempsey şi Armata 1 canadiană a lui Crerar, 
în vreme ce Armata 2 aeropurtată aliată, care îi fusese 
repartizată provizoriu, era direct subordonată 
Comandamentului Suprem. 

În luna octombrie am aflat că Leigh-Mallory era solicitat 
pe un alt teatru de operaţii. Deşi îmi părea rău să-l pierd, 
structura noastră organizatorică se cristalizase definitiv la 


acea dată şi munca colectivă ajunsese la un nivel atât de 
înalt, încât am aprobat transferul. Nu a trecut mult şi Leigh- 
Mallory şi-a pierdut viaţa într-un accident de avion. Astfel a 
pierit unul dintre cutezătorii şi distinşii comandanţi din cel 
de-al doilea război mondial. 

Spre sfârşitul verii, Marele Cartier General SHAEF s-a 
mutat de la Granville!%, unde se stabilise după debarcare, 
la Versailles, în imediata apropiere a Parisului. Alegând un 
nou sediu, aş fi vrut să găsesc un loc convenabil, situat la 
est de capitală şi destul de departe de ea pentru a nu fi 
obligat să trec prin aglomerata regiune metropolitană ori de 
câte ori plecam pe front. Totuşi, din cauza modului cum 
erau amplasate principalele canale de transmisiuni, ca şi 
din cauza lipsei de instalaţii adecvate în zonele situate la 
est de Paris, statul-major s-a văzut nevoit, iniţial, să 
accepte Versailles ca fiind sediul cel mai nimerit. Am creat, 
de asemenea, un punct de comandă înaintat în suburbiile 
oraşului Reims, de unde puteam să ajung cu uşurinţă în 
orice sector al frontului, chiar şi în zilele când zborul 
avioanelor era imposibil. 

În cursul lunilor septembrie, octombrie şi noiembrie, 
deplasările mi-au absorbit o mare parte din timp. Frontul se 
extindea fără încetare şi distanţele creşteau, astfel că 
fiecare drum dura din ce în ce mai mult. Aceste călătorii îmi 
erau însă de mare folos şi îşi meritau pe deplin preţul în 
timp şi eforturi. Practicându-le cu consecvență, am putut 
să-i vizitez pe comandanţi la propriile lor cartiere generale, 
să păstrez un contact personal cu problemele pe măsură ce 
se ridicau şi, mai presus de orice, să iau pulsul trupei. Dar 
după două luni, când iarna a prins să se apropie, drumurile 
întortocheate care duceau la micul meu bivuac de lângă 
Reims au început să devină uneori impracticabile. Intr-o 
după-amiază, împotmolindu-mă, am aşteptat trei ore până 
ce a venit un tractor să-mi scoată maşina din şanţ. În 
aceste condiţii am fost silit să mă întorc la Cartierul general 
de la Versailles şi, de atunci încolo, nu m-am mai putut 

deplasa atât de uşor, în afară de zilele când condiţiile 
atmosferice permiteau avioanelor să-şi ia zborul. 

Cu prilejul unei inspecții efectuate în toamna acelui an, 
m-am oprit puţin pe o poziţie avansată pentru a sta de 
vorbă cu cele câteva sute de oameni dintr-un batalion al 
Diviziei 29 infanterie. Ne aflam cu toţii pe panta alunecoasă 
şi plină de noroi a unui deal. După câteva minute, când am 
dat să plec, am căzut pe spate, cât eram de lung. Judecând 
după hohotele de râs care au izbucnit, sunt convins că, în 
tot cursul războiului, nici o întâlnire de-a mea cu soldaţii nu 
a repurtat un succes atât de mare. Până şi cei care s-au 
repezit pentru a mă ajuta să mă ridic din mocirlă abia 
puteau să se mişte de tare ce râdeau. 

Din când în când, prietenii mei mă sfătuiau insistent să 
renunţ la astfel de vizite pe front sau măcar să le scurtez, 
subliniind, pe bună dreptate, că nu puteam niciodată să 
discut personal decât cu un infim procent din masa 
soldaţilor. În consecinţă, argumentau ei, nu reuşeam să fac 
altceva decât să mă surmenez, fără a obţine un rezultat cât 
de cât semnificativ în ceea ce privea trupa. Eu nu eram de 
acord cu acest punct de vedere. În primul rând, aveam 
sentimentul că, vorbind mereu cu ostaşii îmi formam o 
imagine precisă a stării lor de spirit. Discutam cu ei despre 
câte în lună şi în soare. De exemplu, îmi plăcea să întreb 
dacă nu cumva grupa sau plutonul respectiv pusese la cale 
vreun şiretlic sau născocise vreo maşinărie care să aducă 
foloase în lupta de infanterie Eram gata să vorbesc oricât 
de mult, pe orice temă, numai pentru a-l determina pe 
soldat să-mi vorbească, la rândul său. 

Ştiam, desigur, că vestea despre o discuţie a mea - fie şi 
numai cu o mână de oameni dintr-o divizie - se va răspândi 
repede în întreaga unitate, ceea ce era de natură a-i 
încuraja pe soldaţi să vorbească cu superiorii lor, obicei 
care, după părerea mea, contribuie la sporirea eficienţei. In 
masa celor ce fac războiul cu puşca pe umăr există imense 
rezerve de ingeniozitate şi iniţiativă. Dacă soldaţii pot să se 
adreseze ofiţerilor în mod firesc şi fără reticenţe, resursele 


lor se valorifică, devenind un bun al tuturor. În plus, dintr-o 
asemenea deprindere se nasc încrederea reciprocă şi 
sentimentul unei participări pe picior de egalitate, ceea ce 
formează însăşi esenţa spiritului de solidaritate. O armată 
în care domină teama de ofiţeri nu va fi nicicând la fel de 
bună ca una ai cărei comandanţi se bucură de un credit 
nelimitat în rândul trupei. 

Pentru oricine a asistat la o bătălie, vechea expresie 
"pustietatea câmpului de luptă” este o descriere corectă şi 
semnificativă. În afară de cazul unei neobişnuite 
concentrări de activităţi tactice - aşa cum se întâmplă, de 
exemplu, la forțarea unui curs de apă sau într-o acţiune de 
desant maritim -, pe poziţiile înaintate precumpăneşte un 
sentiment de singurătate. Privirea nu prea are pe ce să 
zăbovească: duşmanul şi prietenul, ca şi maşinile de război 
se spulberă parcă în neant atunci când trupa ocupă 
dispozitivul de luptă. Controlul şi coeziunea se pierd cu 
uşurinţă, căci mai fiecare individ cade pradă spaimei şi 
panicii, la gândul că e destul să se mişte sau să se facă 
văzut, pentru ca moartea să-l secere într-o clipită. In 
asemenea împrejurări îşi dau roade încrederea în 
comandanţi, spiritul de camaraderie între ei şi trupă, 
convingerea acesteia că se poate bizui pe ofiţeri. 

Eforturile mele personale şi directe nu aveau cum să 
ducă la cine ştie ce rezultate în această privinţă. Ştiam însă 
că, dându-şi seama că puteau vorbi cu "coşcogea 
generalul”, soldaţii se simțeau mai puţin intimidaţi în 
prezenţa unui locotenent. In plus, poate că exemplul meu 
avea darul să stimuleze la unii ofiţeri dorinţa de a afla 
anumite lucruri de la soldaţi şi de a le câştiga încrederea. In 
orice caz, am rămas fidel acestei practici în tot cursul 
războiului şi nu a existat nici o discuţie cu un soldat sau cu 
un grup de soldaţi pe care s-o fi considerat vreodată inutilă. 

Vizitele făcute de mine au reprezentat, de asemenea, tot 
atâtea prilejuri pentru dezbaterea aprofundată a unor 
probleme privind îndeosebi înlocuirile, muniţia, 
echipamentul şi tehnica de luptă necesare pentru sezonul 


de iarnă şi pentru efectuarea viitoarelor operaţii. 
Bineînţeles, de aceste domenii se ocupă sistematic state- 
majore la diferite niveluri, ceea ce - afirmă manualele - 
asigură în mod automat satisfacerea tuturor nevoilor trupei. 
Nimic nu poate înlocui însă contactul direct între 
comandanţi şi acesta devine cu mult mai valoros atunci 
când superiorul este cel care face deplasarea, în loc să stea 
la cartierul său general, aşteptând ca subordonații să vină 
la el cu problemele lor. 

Moralul primului eşalon operativ trebuie urmărit 
totdeauna cu multă atenţie. Soldaţii au o capacitate 
aproape inepuizabilă de a rezista la suferinţe şi de a îndura 
privaţiuni, cu condiţia să fie convinşi că nu li se face nici o 
nedreptate, că ofiţerii le poartă de grijă şi că faptele lor de 
arme sunt înţelese şi apreciate. Cea mai mică suspiciune că 
li se aplică un tratament incorect le stârneşte, pe drept 
cuvânt, mânia şi indignarea, iar resentimentele lor se pot 
răspândi ca pecinginea, în întreaga unitate. Într-un rând, în 
Africa, soldaţii din linia întâi mi s-au plâns că nu căpătaseră 
nici batoane de ciocolată, nici ţigări, deşi ştiau că şi unele şi 
celelalte se găseau din abundență în depozitele serviciilor 
de asigurare. M-am interesat la comandamentul unităţii 
locale, care mi-a declarat că, la repetatele lui solicitări, i se 
răspunsese că nu existau mijloace de transport pentru a 
aduce aceste lucruri pe front. 

M-am mulţumit să dau un telefon la cartierul general şi 
să ordon: până ce toate aerodromurile înaintate şi toate 
unităţile din primul eşalon operativ nu vor primi cele două 
articole în cantităţi corespunzătoare, nu se va mai repartiza 
nimănui din formaţiile de servicii nici un dulce, nici o 
ţigaretă şi nici o ţigară de foi. Într-un răstimp surprinzător 
de scurt mi s-a raportat cu bucurie de pe front că toate 
solicitările erau satisfăcute cu promptitudine. 

In toamna anului 1944 a ieşit la iveală o afacere 
deplorabilă. Cele două lucruri a căror lipsă se resimțea cel 
mai acut pe front păreau să fie benzina şi ţigările. Conform 
unui raport primit de mine, la Paris, ambele articole se 


vindeau la o înfloritoare bursă neagră, manipulată de 
oameni din formaţiile de servicii. Cei câţiva inspectori pe 
care i-am trimis să investigheze au scos la lumină toată 
murdăria acestor matrapazlăcuri. Nu era de mirare că unii 
se lăsaseră ispitiţi de preţurile fabuloase care se ofereau 
pentru benzină şi ţigări. În cazul de faţă însă, o unitate 
devenise, în cvasitotalitatea ei, o bandă organizată şi 
eficientă de răufăcători, care vindeau aceste articole cu 
vagonul sau cu tona. Chiar şi aşa, ticăloşia cea mare consta 
nu atât în valoarea furturilor, cât în jefuirea celor de pe 
front. Am fost profund revoltat. 

Mi-am dat seama, totuşi, că o unitate americană nu se 
abătuse peste noapte de la drumul cel drept. Logica te 
îndemna să presupui că dezolanta panama fusese pusă la 
cale de câţiva escroci, ceilalţi lăsându-se treptat atraşi în 
combinaţie, aproape fără a fi conştienţi de ceea ce făceau 
şi, odată implicaţi, nu mai ştiau pe unde să scoată cămaşa. 

Am dat dispoziţie organelor justiţiei militare să deschidă 
acţiune împotriva celor vinovaţi - din fericire, numărul lor 
era mai mic decât cel anunţat la început -, dar să nu 
considere nici o sentinţă ca definitivă înainte de a mi-o 
aduce la cunoştinţă. Ulterior, după ce s-a procedat aşa cum 
ordonasem, mi-am dat în vileag planul - şi anume, de a 
oferi tuturor celor condamnaţi posibilitatea de a se reabilita 
propunându-se ca voluntari pe front. Sentinţele, care erau 
severe, fuseseră deja aduse la cunoştinţa ostaşilor, astfel 
că cei din primul eşalon operativ ştiau că vinovaţii nu vor 
scăpa de pedeapsă. Eu însă eram hotărât să le ofer o 
şansă, de care majoritatea dintre ei s-au grăbit să 
beneficieze, ştergând pata de pe numele lor şi trecând în 
rezervă, la sfârşitul războiului, cu un cazier intact. De 
această posibilitate nu au avut însă dreptul să profite şi 
ofiţerii care fuseseră amestecați în afacere. 

Din cauza mizerabilelor condiţii atmosferice din zona 
frontului, trupele aliate au început să sufere un mare număr 
de pierderi, dar nu în luptă. Una dintre principalele cauze 


era aşa-numitul "picior de tranşee”!%. Tratamentul curativ 
al acestei maladii este dificil şi uneori nu dă nici un rezultat, 
dar medicii au descoperit că prevenirea ei se poate realiza 
destul de simplu, fiind doar o problemă de disciplină: 
trebuia exercitat un control strict, pentru ca nimeni să nu 
neglijeze aplicarea procedeului recomandat. Acesta consta 
în scoaterea bocancilor şi ciorapilor cel puţin o dată pe zi şi 
masarea picioarelor timp de cinci minute. Pentru o mai 
mare siguranţă că indicaţia era corect executată, s-a 
introdus practicarea tratamentului preventiv în perechi, 
fiecare partener masând picioarele celuilalt pe durata 
prescrisă. Nu era cine ştie ce, dar, din clipa când am 
cunoscut soluţia şi am aplicat-o riguros în toate zonele 
afectate, am redus numărul cazurilor serioase cu câteva mii 
pe lună. 

Serviciul medical funcţiona atât de eficient, încât la 
trupele de uscat americane, în cel de-al doilea război 
mondial, proporţia de decese la suta de răniți nu ajungea 
nici la jumătatea celei din primul război mondial. Situaţia se 
datora mai multor cauze, printre care se numărau prezenţa 
penicilinei şi a sulfamidelor în arsenalul terapeutic, folosirea 
din vreme a plasmei sangvine şi un sistem eficace de 
evacuare, în mare parte pe calea aerului. In ceea ce-l 
priveşte pe rănit, datoria medicului este de a-l face cât mai 
repede apt să reia lupta, iar atunci când plaga provoacă o 
invaliditate permanentă, să-l trimită grabnic, în condiţii de 
confort şi securitate, la un spital din patrie. Medicii, 
infirmierele şi restul personalului mediu sanitar şi-au 
îndeplinit în mod remarcabil ambele misiuni. Au existat 
răniţi care au fost spitalizaţi de câteva ori într-un singur an 
de campanie, întorcându-se de fiecare dată pe front. Am 
văzut pe alţii internându-se în spitale situate la sute de mile 
depărtare de front după numai câteva ore de la rănirea 
care le provocase o invaliditate permanentă. 

Grija faţă de soldat preocupă totdeauna pe comandanții 
de toate gradele, dar în toamna anului 1944 ea prezenta o 
deosebită importanţă. Ostaşul aliat înfrunta toate greutăţile 
şi primejdiile caracteristice oricărui război, în timp ce, din 
pricina vremii rele, viaţa lui cotidiană era aproape de 
neîndurat. Lupta se desfăşura simultan în gospodăria 
proprie şi împotriva inamicului. Totuşi, statul meu major şi 
cu mine eram convinşi de necesitatea de a menţine ritmul 
operaţiilor. Aveam datoria să nu slăbim nici o clipă 
presiunea împotriva  naziştilor, să concentrăm forţele 
noastre umane şi materiale în cursul toamnei şi al iernii şi 
să fim gata la primăvară să dăm loviturile de graţie. 

Pe toţi comandanții trupelor de uscat din Corpul 
expediționar american îi alesesem eu. În privinţa aceasta, 
încă de la începutul campaniei în Africa exista între 
generalul Marshall şi mine un acord foarte precis: 

— Nu eşti obligat să iei sau să păstrezi nici un comandant 
în care nu ai deplină încredere - îmi spusese el. - Pentru 
mine, atâta vreme cât cineva deţine o funcţie de conducere 
în teatrul dumitale de operaţii, se presupune că eşti 
mulţumit de el. Sunt în joc multe vieţi, aşa că nu vreau să ai 
nici cea mai mică îndoială despre dreptul şi datoria 
dumitale de a nu accepta sau de a destitui pe cel care nu te 
satisface pe de-a-ntregul. 

Generalul Marshall nu a călcat niciodată această regulă, 
pe care şi eu, la rândul meu, am aplicat-o comandanților 
superiori subordonați mie. 

La începutul operaţiei "Overlord”, prim-ministrul Churchill 
şi feldmareşalul Brooke au găsit de cuviinţă să mă anunţe 
că şi ei erau dispuşi să înlocuiască imediat pe oricare dintre 
principalii mei colaboratori britanici faţă de care mi-aş fi 
exprimat vreo nemulţumire. Ce distanţă străbătuse 
cooperarea dintre aliaţi faţă de primele zile ale operaţiei 
“Torch”! 

Aveam soldaţi minunaţi şi ofiţeri admirabili atât în rândul 
trupelor de uscat, cât şi al forţelor militare aeriene. În 
fiecare zi veneau întăriri din Statele Unite. Tot ce ne mai 


lipsea era asigurarea în zonele înaintate. Eram convinşi că, 
atunci când vom reuşi să rezolvăm şi această problemă, 
vom dispune de tăria necesară pentru a angaja bătălia 
finală, în care să lichidăm inamicul în Europa occidentală. 

Inaintarea noastră rapidă în această parte a continentului 
a suscitat un entuziasm fără margini în sânul populaţiei 
locale. Pretutindeni, în Franţa, Belgia, Olanda şi Luxemburg, 
întâlneam acelaşi tablou: locuitorii erau sub-alimentaţi şi 
sufereau de sărăcie, dar faptul că îşi recâştigaseră 
libertatea individuală, că puteau să vorbească în voie cu 
vecinii lor şi că aflau ce se mai întâmplase prin lumea mare 
atârnau parcă mai greu în balanţă - cel puţin pentru 
moment - decât foamea şi lipsurile. 

In perioada ocupaţiei, schimburile comerciale ale acestor 
ţări cu străinătatea încetaseră cu desăvârşire, industria lor 
fusese aservită naziştilor, iar viaţa de zi cu zi a oamenilor se 
scurgea permanent sub spectrul spaimei de arestare sau de 
o soartă şi mai rea. Până şi veştile din restul lumii le 
parveneau filtrate de presa şi radioul aflate sub controlul 
hitlerist. Bineînţeles, călcând legile în vigoare, locuitorii 
căpătau unele informaţii transmise de posturile de radio 
britanice şi americane, dar ştirile aflate nu puteau circula 
liber în rândurile întregii populaţii, iar cei prinşi în timp ce 
ascultau emisiunile interzise erau pasibili de sancţiuni 
grave. La venirea aliaţilor, exuberanţa maselor lua uneori 
proporţii care puneau în încurcătură pe militarii noştri, dar 
neţărmurita bucurie a popoarelor eliberate de sub jugul 
nazist nu lăsa loc la nici o îndoială. 

Reinstalate la cârma statelor respective, guvernele din 
Europa occidentală cooperau din toată inima cu înaltul 
Comandament Aliat. Pe măsura posibilităţilor fiecărei ţări în 
parte, ni se puneau la dispoziţie braţe de muncă şi ni se 
dădea sprijin pe multe alte căi. Existau, desigur, şi 
elemente care făceau notă discordantă. Oameni care 
luptaseră îndelung, cu arma în mână, în mişcarea de 
rezistenţă şi care se obişnuiseră să lucreze în secret şi cu 


mijloace violente pentru a-şi îndeplini misiunile de sabotaj 
se adaptau cu dificultate cerinţelor ordinii sociale. 

Războiul nu a pus capăt tendinţelor de dezbinare din 
Franţa. Dar veşnicele disensiuni dintre diversele partide în 
spatele frontului nostru nu au afectat cu nimic situaţia 
militară a aliaţilor. Indiferent de opiniile lor politice, 
popoarele eliberate aveau o atitudine prietenoasă faţă de 
noi. Primejdia de natură să pericliteze viitoarele noastre 
operaţii ofensive consta însă în slăbiciunea sistemului 
nostru de comunicaţii, care se întindea de la litoralul 
francez până în zona frontului. Fluxul vital al asigurării 
tehnico-materiale ajungea în proporţii periculos de reduse 
până la poziţiile cele mai înaintate ale forţelor terestre 
aliate. 


Capitolul al XVII-lea 


Lupte de toamnă la graniţa Germaniei 


În luna septembrie 1944, forţele noastre se concentrau la 
frontierele Germaniei, unde inamicul dispunea de poziţii de 
apărare consolidate prin obstacole naturale şi artificiale. 
Armata 7 americană şi Armata 1 franceză, sub comanda lui 
Devers, înaintau spre est în direcţia lanţului Munţilor Vosgi, 
care alcătuiau o tradiţională barieră defensivă. In nord, linia 
Siegfried, sprijinindu-se pe valea Rinului, forma un sistem 
de apărare pe care nu putea să-l rupă decât o forţă bine 
asigurată, care să atace cu hotărâre. 

Deocamdată ne bizuiam încă pe porturile Cherbourg şi 
Arromanches, care, având o capacitate limitată şi căi de 
comunicaţii de mâna a doua, nu ne permiteau acumularea 
rezervelor de materiale în apropierea liniei întâi. Ne venea 
greu să asigurăm până şi subzistenţa trupelor angajate zi 
de zi în lupte necurmate pentru cucerirea de noi poziţii. 
Situaţia avea să dureze până ce porturile Anvers şi Marsilia 
puteau fi repuse în funcţiune la întreaga lor capacitate. La 
21 septembrie, Bradley îmi scria: toate planurile viitoarelor 
operaţii ne obligă să ţinem seama de faptul că portul 
Anvers prezintă o importanţă capitală pentru asigurarea 
materială a unei acţiuni de indiferent ce amploare dincolo 
de Rin”. Comandantul Grupului de armate 12 nu scăpa 
niciodată din vedere că serviciile urmau să joace un rol 
esenţial în zdrobirea finală a Germaniei. 

Odată cu înrăutățirea condițiilor meteorologice, 
întreţinerea drumurilor a ridicat noi probleme formatiilor de 
servicii, din cauza şubredelor fundaţii ale multor şosele din 
Europa şi, mai ales, din Belgia. In numeroase rânduri, 
autocamioanele noastre supraîncărcate au spart în bucăţi 
învelişul de beton al unor magistrale. Pentru a restabili cât 
de cât circulaţia, mlaştinile formate în porțiunile avariate 


trebuiau să fie umplute cu pietre şi prundiş, lucru care 
părea aproape cu neputinţă de realizat. 

Ca să depindem mai puţin de traficul rutier, am adus o 
mare cantitate de material rulant feroviar, menit să 
înlocuiască pe cel distrus în fazele anterioare ale războiului. 
Pentru a-şi duce cât mai prompt această misiune la capăt, 
geniştii au pus la punct un procedeu simplu care, odată 
adoptat, a dat rezultate splendide. Ca orice utilaj greu, 
vagoanele de cale ferată nu pot fi aduse de obicei pe un 
teatru de operaţii decât dacă sunt descărcate în docuri 
speciale. Operația este dificilă, deoarece necesită utilizarea 
celor mai puternice tipuri de macarale. Dar geniştii noştri 
au instalat şine de tren atât în calele L.S.T.-urilor, cât şi pe 
malul apei, la punctele de îmbarcare şi debarcare. Apoi, ei 
au unit şinele de pe uscat cu cele din nave prin tronsoane 
flexibile, pe care au împins pur şi simplu vagoanele la 
încărcare şi descărcare. 

In lunile de toamnă, pe când dădeam şi câştigam bătălia 
pentru asigurare, luptele de pe front nu ne acordau nici un 
răgaz. Deşi nu atinseseră efectivele maxime, forţele 
noastre de uscat continuau să crească. La 1 august aveam 
pe continent 35 de divizii, iar în Anglia alte patru divizii 
americane şi două britanice. La 1 octombrie, totalul 
efectivelor noastre pe continent - inclusiv Grupul de armate 
6, care înainta dinspre sudul Franţei - era de 54 de divizii, 
alte şase fiind încă în curs de aşteptare în Regatul Unit. 
Toate diviziile noastre duceau lipsa infanteriei de înlocuire, 
astfel că, din punct de vedere numeric, trupele de uscat 
germane se aflau încă într-o netă superioritate. Dispozitivul 
nostru urma o linie care, începând la nord pe malul Rinului, 
cobora spre sud, pe o distanţă de 500 de mile, până la 
frontiera Elveţiei. La sud de aceasta, detaşamente aliate 
apărau graniţa franco-italiană de eventuale incursiuni 
executate împotriva căilor noastre de comunicaţii de către 
germanii din Italia. 

Cu alte cuvinte, punând la socoteală toate tipurile de 
divizii - infanterie, blindate şi aeropurtate -, puteam 


desfăşura, în medie, ceva mai puţin de o divizie la fiecare 
zece mile de front. 

Date fiind toate aceste condiţii, aveam motive puternice 
să trecem de pe acum la apărare, pentru a ne consacra 
toată energia organizării sistemului de asigurare şi pentru a 
evita suferinţele unei campanii de iarnă. Am refuzat, totuşi, 
să merg pe această linie şi comandanții principali s-au 
declarat în unanimitate de acord cu mine că, presând în 
continuare pe inamic, nu aveam decât de câştigat. 

Una dintre dovezile concludente ale avantajului de a 
duce mai departe ofensiva, în limita efectivelor şi a 
capacităţii noastre de asigurare, era că - după cum aflasem 
- inamicul organiza şi dota în pripă noi divizii, pentru a 
înlocui  grelele pierderi suferite în iulie, august şi 
septembrie. De multe ori, el se vedea nevoit să aducă 
aceste trupe în primul eşalon, deşi nu făcuseră decât o 
pregătire sumară. La început, ele aveau un grad de 
eficienţă scăzut, şi acţiunile întreprinse împotriva lor erau 
acum cu mult mai puţin costisitoare decât urmau să devină 
mai târziu, când noile formaţii germane aveau să-şi 
desăvârşească pregătirea şi să-şi organizeze lucrările de 
apărare. 

Serviciile de informaţii au primit ordin să facă zilnic 
analize exhaustive ale pierderilor înregistrate de inamic în 
toate sectoarele frontului, scopul fiind de a ne abţine de la 
atacuri acolo unde balanţa acestor pierderi înclina în 
favoarea germanilor. Principiul general care ne-a călăuzit în 
această perioadă a fost că - în afară de punctele unde 
aveam un obiectiv precis şi esenţial, ca în căzul barajelor de 
pe râul Roer - nu calificam drept rentabile decât operaţiile 
care se soldau cu pierderi duble pentru inamic faţă de cele 
ale noastre. 

Eram convinşi că, în ciuda dificultăţilor şi a lipsurilor, 
susţinând o ofensivă neîntreruptă, vom mai culege şi alte 
roade şi, îndeosebi, vom pune mai curând capăt războiului, 
cruţând astfel mii de vieţi din rândul forţelor aliate. 


În consecinţă, toamna anului 1944 a rămas de neuitat din 
cauza unor ciocniri înverşunate, care au avut loc, de obicei, 
în condiţii atmosferice şi de teren extrem de grele, în acele 
luni, insula Walcheren, oraşul Aachen, pădurea Hurtgen, 
barajele de pe Roer, bazinul Saarului şi Munţii Vosgi şi-au 
împrumutat numele unor bătălii care, prin suma rezultatelor 
lor, au scurtat considerabil durata războiului în Europa. In 
afară de piedica pe care o reprezenta vremea rea, ne 
loveam şi de dificultăţile pricinuite de lipsa munițiilor şi a 
altor materiale. Niciodată ca în această perioadă, bărbăţia, 
cutezanţa şi ingeniozitatea soldatului aliat nu au fost 
supuse la un examen mai sever şi nu au obţinut rezultate 
mai strălucite. 

Prezenţa unei viguroase şi eficiente forţe aeriene făcea 
să sporească enorm puterea crescândă a trupelor noastre 
de uscat. 

Din punct de vedere tactic, aviația dispune de o 
mobilitate care oferă înaltului Comandament o armă 
utilizabilă de la o zi la alta împotriva unor obiective situate 
la sute de mile distanţă unele de celelalte. 
Bombardamentele aeriene se efectuează într-o formă 
extrem de concentrată, provocând forţelor de apărare un 
şoc pe care artileria nu-l obţine mai niciodată, oricâte guri 
de foc ar folosi. 

In schimb, aviația nimerea, de obicei, ţintele accesibile cu 
mai puţină exactitate decât artileria, iar în ceea ce priveşte 
obiectivele generale, ea nu distrugea, ci avaria. Un singur 
raid nu a nimicit niciodată o zonă industrială şi nici măcar 
bombardamentele repetate nu i-au pricinuit decât rareori 
pagube care să nu poată fi reparate parţial. Cu excepţia 
perioadelor prelungite de vreme bună, căile de comunicaţie 
nu puteau fi niciodată scoase cu desăvârşire din uz. Dar 
aviația aducea daune serioase tuturor obiectivelor pe care 
le ataca şi - utilizată pe scară mare şi în condiţii ideale de 
zbor - putea atinge o deosebită eficacitate. 

Atacul aerian executat de un singur avion are un caracter 
pasager, şi rezultatele obţinute nu coincid totdeauna cu 


primele evaluări. Rapoartele menţionând distrugerea unor 
vehicule - mai ales a celor blindate - erau totdeauna mult 
prea optimiste, şi asta nu din vina piloților. Fiecare avion de 
vânătoare-bombardament era dotat cu o cameră de filmat, 
care înregistra automat rezultatele aparente ale fiecărui 
atac. La aerodrom, filmele erau examinate, servind drept 
bază pentru "palmaresul aviaţiei”, dar am constatat că 
această metodă nu aprecia corect distrugerile provocate, 
care puteau fi evaluate exact abia după ocuparea 
teritoriului respectiv de către trupele de uscat. 

În ceea ce priveşte concentrarea dintr-o singură lovitură 
a unui imens tonaj de explozive asupra unei anumite zone, 
capacităţile aviației sunt fără  seamăn. Utilizarea 
bombardierelor mari în acest scop are avantajul de a nu 
impune nici o povară căilor de comunicaţii avansate. 
Dimpotrivă, fiecare proiectil de artilerie trebuie să fie adus 
mai întâi la o bază principală, de unde porneşte spre front 
prin intermediul suprasolicitatelor transporturi feroviare sau 
rutiere şi, după diverse manipulări, ajunge, în cele din 
urmă, lângă gura de foc, gata de a fi folosit. Marile 
bombardiere staţionează departe, înapoia frontului - în 
cazul nostru, ele se găseau în Anglia. Bombele utilizate 
erau fie produse în această ţară, fie aduse în cala 
cargourilor din Statele Unite. De la fabrică sau din port, ele 
soseau la aerodromul respectiv, iar de acolo, printr-o 
singură manipulare, erau trimise direct împotriva 
inamicului. 

Aviația poate fi folosită în diferite moduri pentru a 
contribui la reuşita luptelor terestre. Misiunile ei cele mai 
curente constau în prevenirea intervenţiei avioanelor 
inamice împotriva forţelor noastre de uscat, acordarea de 
asistenţă tactică trupelor în ofensivă prin atacarea unor 
obiective de pe front de către avioanele de vânătoare- 
bombardament şi bombardarea masivă a punctelor de 
apărare fortificate, pentru a facilita cucerirea lor. 
Bineînţeles, în această activitate de sprijin nemijlocit, 
forţele aeriene se lovesc de anumite limite. Cel mai mare 


duşman al lor în Europa era vremea rea: apariţia pe 
neaşteptate a ploii, ceţei sau norilor dădea adesea peste 
cap un plan de luptă. La mijlocul lunii decembrie 1944, 
condiţiile atmosferice defavorabile au împiedicat aviația 
aliată să semnaleze concentrările de trupe germane 
proaspete în Ardeni şi să intervină în mod activ în cursul 
primei săptămâni din "bătălia intrândului”. In plus, prin 
însăşi natura sa, aviația nu poate rămâne în permanenţă pe 
front şi fiecare avion trebuie să se înapoieze periodic pentru 
a lua carburanţi şi a i se face întreţinerea. Aceasta limita 
numărul aparatelor prezente pe front la o fracțiune din 
totalul celor disponibile, aşa că, din când în când, forţele 
aeriene inamice puteau da lovituri dispozitivului nostru, 
deşi din punctul de vedere al efectivelor globale, 
supremaţia noastră era copleşitoare. 

Aviația mai avea şi alte utilizări importante, printre care 
şi atacarea căilor de comunicaţii inamice. O altă misiune 
care îi revenea era aceea de a întări caracterul decisiv al 
luptelor terestre. Orice comandant din rândul trupelor de 
uscat râvneşte să câştige o bătălie de anihilare şi, în 
măsura în care condiţiile o permit, încearcă să reediteze 
clasicul exemplu de la Cannae!'% într-o versiune modernă. 
La începutul unei campanii de mari proporţii, luptele de 
anihilare nu sunt posibile decât împotriva unei grupări 
izolate din întreaga forţă a inamicului. Distrugând podurile, 
căile ferate, şoselele şi canalele, aviația tinde să izoleze 
trupele atacate, chiar dacă nu rupe cu totul căile lor de 
comunicaţii. 

În toamna anului 1944, efectivele noastre aeriene 
încadrate în unităţi operative, inclusiv aviația de 
bombardament care ne seconda, se ridicau la aproximativ 
4.700 de avioane de vânătoare, 6.000 de bombardiere 
uşoare, mijlocii şi grele şi 4.000 de avioane de cercetare, 
transport şi alte tipuri. 


tog Marcînd punctul culminant al carierei militare a lui Hannibal, bătălia de la Cannae (2 august, anul 
216 î.e.n.) s-a soldat cu o zdrobitoare victorie a cartaginezilor asupra romanilor, ale căror pierderi 
(peste 60 000 de morți) au fost de zeci de ori mai mari decît cele înregistrate de oastea generalului 
african. — Nota trad. 


În afară de procesul de concentrare a forţelor aliate, mai 
rămăseseră încă multe de făcut, potrivit planurilor iniţiale, 
în domeniul operativ propriu-zis. În nord, pe lângă cucerirea 
căilor de acces spre Anvers, era de dorit să ajungem cât 
mai aproape de Rin, deoarece din acest sector urma să 
lansăm atacurile cele mai puternice pentru a forţa trecerea 
fluviului. Mai spre sud, pe frontul lui Bradley, ne convenea 
să efectuăm operaţii preliminare în vederea lichidării 
complete a tuturor forţelor germane rămase la vest de Rin. 
In felul acesta, nu numai că reduceam efectivele inamice 
disponibile pentru apărarea ulterioară a fluviului, dar 
ocupam şi acele puncte din regiunea Saar de unde 
intenţionam să lansăm atacuri puternice, conjugate cu cele 
din nord, atunci când aveam să fim gata pentru manevra 
de învăluire a Ruhr-ului. 

In cursul luptelor de toamnă ne-am ciocnit iarăşi de 
vechiul nostru duşman - starea vremii. Uraganul care 
bântuise în iunie pe ţărmul mării stabilise un record de 
violenţă pe ultimii patruzeci de ani. Inundaţiile survenite în 
toamnă au doborât un alt record meteorologic pe ultimele 
câteva decenii. Până la 1 noiembrie, numeroase cursuri de 
apă au ieşit din matca lor, iar condiţiile atmosferice de pe 
întregul front au încetinit ritmul atacurilor noastre. În ciuda 
acestor situaţii nefavorabile însă, am continuat să aplicăm 
planul general, care prevedea: construirea de baze şi 
legături spre frontiera Germaniei, apropierea de Rin - la 
început, mai ales, pe flancul sting -, preparative pentru 
lichidarea forţelor inamice la vest de fluviu, pe toată 
lungimea acestuia, pregătirea asalturilor finale spre inima 
Germaniei. 

Cucerirea căilor de acces spre Anvers constituia o 
operaţie dificilă. Estuarul Scheldtului era puternic minat, iar 
trupele germane de pe insulele Walcheren şi Bevelandul de 
sud dominau complet căile de apă care duceau spre oraş. 
Era păcat că nu reuşisem să ocupăm toată regiunea încă 
din primele zile ale lunii septembrie, cu prilejul marii 
noastre ofensive spre nord. 


Ocuparea poziţiilor fortificate ale naziştilor necesita o 
operaţie conjugată navală, aeriană şi terestră. Montgomery 
a dat generalului Crerar, comandantul Armatei 1 canadiene, 
misiunea de a elabora şi pune în aplicare planurile acestei 
operaţii. Pregătirile au început la scurt timp după 4 
septembrie, când Anversul a căzut în mâinile noastre. 

Singura cale de acces pe uscat spre poziţiile inamice era 
o îngustă limbă de pământ care unea Bevelandul de sud cu 
continentul. Planul prevedea un atac lansat din acest istm 
în direcţia vest, simultan cu o acţiune de desant maritim. 
Forţele necesare operaţiei nu au putut fi adunate înainte de 
sfârşitul lunii octombrie. Dacă n-aş fi făcut tentativa de la 
Arnhem, poate că am fi reuşit să declanşăm asaltul 
împotriva insulelor cu vreo două-trei săptămâni mai 
devreme. 

Divizia 2 canadiană a primit ordin să pătrundă în istm şi 
de acolo să atace spre vest pe germanii de pe insula 
Bevelandul de sud. Trupele noastre s-au văzut nevoite 
adesea să lupte în apă până la brâu împotriva unei 
puternice rezistenţe inamice, aşa că le-au trebuit trei zile 
pentru a ajunge la extremitatea de vest a istmului. Dar la 
27 octombrie, Divizia 2 se afla pe teritoriul propriu-zis al 
insulei. Divizia 52 britanică a debarcat pe ţărmul de sud al 
Bevelandului în noaptea de 25 spre 26 octombrie. Cele 
două unități au atacat apoi convergent, realizând 
joncţiunea şi ocupând întreaga insulă Bevelandul de sud la 
30 octombrie. 

Garnizoana de pe insula Walcheren era alcătuită din 
trupe germane care scăpaseră din Beveland şi din 
detaşamente ale Armatei 15 germane, staționată iniţial în 
sectorul Calais. 

Asaltul amfibiu, declanşat împotriva insulei Walcheren la 
1 noiembrie, a întâmpinat una dintre cele mai puternice 
rezistenţe locale cu care ne-am întâlnit pe vreo linie de 
coastă în cursul campaniei noastre în Europa. Ca surse ale 
sprijinului cu foc nu puteam utiliza decât nave mici, care s- 
au apropiat însă fără şovăire de ţărmul insulei, angajând în 


permanenţă artileria grea a germanilor, pentru a veni în 
ajutorul trupelor de uscat care debarcau. Pierderile 
înregistrate de aceste nave au fost neobişnuit de ridicate, 
dar îndrăznelii şi tenacităţii echipajelor li s-au datorat atât 
succesul operaţiei de desant, cât şi reducerea la minimum 
a pierderilor suferite de trupele de asalt. 

O trăsătură specifică a dificilei campanii din zona Anvers 
a reprezentat-o inedita misiune încredinţată bombardierelor 
grele - aruncarea în aer a unor porţiuni din digurile care 
împiedicau marea să acopere terenurile cu nivel mai 
coborât ale insulei Walcheren.  Avariile provocate, 
permițând apei să inunde sectoare-cheie ale dispozitivului 
de apărare, s-au dovedit de o mare utilitate într-o operaţie 
care a prezentat, în tot cursul desfăşurării sale, dificultăţi 
ieşite din comun. 

Ultima rezistenţă germană pe insulă a fost lichidată la 9 
noiembrie, dată la care capturasem 10 000 de prizonieri, 
inclusiv un general comandant de divizie. Dar şi preţul plătit 
de noi a fost ridicat. In cursul întregii serii de operaţii din 
această zonă, pierderile noastre - aproape în întregime 
britanice şi canadiene - au totalizat 27 633 de oameni, în 
comparaţie cu mai puţin de 25 000 în campania din Sicilia, 
unde învinsesem o garnizoană de 350 000 de ofiţeri şi 
soldaţi. 

După încheierea acţiunii, am început să dragăm minele 
din estuarul Scheldtului. Ca de obicei, germanii le 
plantaseră la mare adâncime şi, în ciuda muncii fără preget 
a scafandrilor din marina militară, treaba nu a putut fi dusă 
la capăt decât în două săptămâni. 

Primele cargouri au început să descarce la Anvers în ziua 
de 2 noiembrie. Incă de pe la mijlocul lunii octombrie, 
germanii lansau asupra oraşului bombe V-I şi V-2. Dacă cele 
dintâi cădeau adesea la întâmplare, aşa cum făcuseră şi la 
Londra, rachetele V-2 au pricinuit mari pagube. Numeroşi 
civili şi militari au fost ucişi, iar comunicațiile şi serviciile au 
trebuit să-şi întrerupă activitatea în multe rânduri, deşi de 
obicei numai pe perioade scurte. Populaţia Anversului a 


rezistat cu dârzenie acestor atacuri. O bombă V-2 a lovit un 
teatru arhiplin, omorând câteva sute de civili şi un număr 
aproape egal de militari. 

Inamicul folosea, de asemenea, pe scară mare aşa 
numitele £-boot-uri (vedete-torpiloare rapide de mic tonaj) 
şi submarine de proporţii reduse pentru a stânjeni 
activitatea noastră în rada portului. Impotriva acestor 
mijloace am utilizat energice acţiuni aeriene şi navale, în 
ciuda tuturor dificultăţilor, Anversul a devenit bastionul de 
nord al întregului nostru sistem de asigurare tehnico- 
materială. 

În timp ce pe flancul de nord se desfăşura, în condiţii 
satisfăcătoare, această operaţie spectaculoasă, nici pe 
restul frontului nu domnea deloc liniştea. In sectoarele 
Grupului de armate 21, Montgomery a reuşit să 
concentreze efective suficiente, astfel încât în ziua de 15 
noiembrie, imediat după căderea insulei Walcheren, a 
lansat o ofensivă spre est. larna se apropiase şi înaintarea a 
trebuit să se efectueze pe un teren dificil, dar până la 4 
decembrie Montgomery a lichidat ultima grupare nazistă la 
vest de Maas - râul care, ceva mai în amonte spre sud, în 
Franţa şi Belgia, se numeşte Meuse. 

Din cauza lungului front pe care îl ocupa, Grupul de 
armate 21 nu avea pentru moment posibilitatea să lanseze 
noi şi puternice ofensive în sectorul său. Grupul lui 
Montgomery căpătase de mult toate trupele provenite din 
Imperiul britanic şi disponibile în Anglia, inclusiv Armata 1 
canadiană şi divizia poloneză. Noi întăriri erau imposibil de 
obţinut, afară de cazul - aşa cum s-a întâmplat în cele din 
urmă - când erau aduse câteva unităţi suplimentare de pe 
teatrul de operaţii din Mediterana. Americanii se aflau într-o 
situaţie diferită: diviziile de întărire soseau rapid din Statele 
Unite şi, ajungând pe front, furnizau efectivele necesare 
pentru îndeplinirea unor misiuni importante şi permiteau 
lărgirea sectorului american ori de câte ori se punea 
problema de a se realiza concentrări de trupe pe flancuri. 


Imediat la sud de sectorul britanic, Bradley a adus pe 
front, la 22 octombrie, Armata 9 americană, sub comanda 
generalului Simpson. La 16 noiembrie, Bradley a reluat 
ofensiva spre Rin în partea de nord a sectorului său, 
folosind în acest scop armatele 1 şi 9, după un puternic 
bombardament aerian şi de artilerie. La raid au participat 1 
204 bombardiere grele americane şi 1 188 britanice, 
operaţia constituind un alt exemplu de măsura în care 
utilizam pe atunci bombardierul greu pentru intervenţii în 
luptele terestre. 

Ofensiva a început cu 14 divizii, numărul lor crescând 
repede la 17, dar înaintarea s-a făcut lent şi ciocnirile erau 
violente. Pe flancul drept, Armata 1 a pătruns în pădurea 
Hurtgen, arena uneia dintre cele mai înverşunate bătălii din 
întreaga campanie. Inamicul avea toate avantajele unui 
teren extrem de favorabil apărării, iar americanii în atac 
trebuiau să se bizuie, aproape în exclusivitate, pe arme de 
infanterie, celelalte fiind inutilizabile din cauza pădurii dese. 
Vremea era îngrozitoare şi soldaţii germani rezistau cu o 
deosebită tenacitate. Până la urmă însă, încăpăţânarea 
yankeilor a ieşit învingătoare. După aceea, ori de câte ori 
vorbeau despre lupte grele, veteranii din diviziile 4, 9 şi 28 
luau drept termen de comparaţie bătălia din pădurea 
Hurtgen, pe care o aşezau în fruntea clasamentului. 

In ciuda altor numeroase ciocniri de amploare redusă, 
dar cu acelaşi caracter sângeros, unităţile noastre au fost 
imobilizate zile de-a rândul până ce au izbutit să-l scoată pe 
inamic din dispozitiv. Totuşi, am continuat să înaintăm pe 
întregul front, Armata 9 ajungând, în ziua de 3 decembrie, 
la malurile râului Roer. 

Acolo ne aştepta un nou gen de problemă tactică, 
determinat de prezenţa în amontele râului, la Schmidt, a 
unor mari baraje. Ele erau deosebit de preţioase pentru 
apărarea germanilor, deoarece, prin acţionarea porţilor de 
reglaj, se putea varia nivelul apei din aval. Din cauza 
aceasta, era imposibilă o fortare nemijlocită a râului Roer, 
căci trupele care reuşeau să-l treacă riscau să fie izolate de 


inundația provocată şi apoi lichidate în urma intervenţiei 
rezervelor germane. 

Am încercat mai întâi să distrugem barajele pe calea 
aerului. Bombardamentul a fost precis, înregistrând lovituri 
directe, dar structurile de beton erau atât de masive, încât 
avariile au fost neglijabile şi nu ne-a rămas altceva de făcut 
decât să le cucerim printr-o acţiune de uscat. Barajele fiind 
situate într-o zonă de munte greu accesibilă, era evident, 
încă de la început, că operaţia va fi lentă şi costisitoare. 
După eşecul unui atac întreprins de Divizia 28, Armata 1 a 
declanşat un puternic asalt în ziua de 13 decembrie. 

Între timp, la sud de pădurea Ardeni, Armata 3 a lansat o 
ofensivă, la 8 noiembrie, în direcţia generală a regiunii 
Saar, înregistrând la început un succes remarcabil. La nord 
de Metz, trupele noastre au stabilit capete de pod peste 
Mosella, iar pe la mijlocul lunii noiembrie avangărzile au 
trecut frontiera germană. Garnizoana din oraşul Metz, 
încercuită şi izolată, a capitulat la 22 noiembrie, dar unele 
forturi din apropiere au rezistat cu înverşunare, ultimul 
dintre ele fiind cucerit abia pe la mijlocul lunii decembrie. 

Flancul drept al Armatei 3 a înaintat rapid, ajungând la 
unul dintre cele mai puternice sectoare ale liniei Siegfried - 
cel care acoperea triunghiul dintre Mosella şi Rin. In această 
regiune, Siegfried cuprindea două linii de apărare. Cea mai 
înaintată, constând dintr-un sistem continuu de obstacole şi 
cazemate, nu avea o adâncime prea mare. In spatele ei 
însă se afla o altă linie, extraordinar de puternică, formată 
dintr-o serie de forturi de campanie care se sprijineau 
reciproc cu foc, dispuse pe o adâncime de peste două mile. 
Aceste lucrări au încetinit înaintarea Armatei 3 şi, anihilarea 
lor necesitând muniţie de artilerie în cantităţi enorme, 
ofensiva noastră a fost suspendată până la o ameliorare a 
condiţiilor de asigurare. 

Şi mai la sud, Grupul de armate 6 al lui Devers a avut de 
dus lupte grele. În cursul lunii septembrie, el a avansat spre 
nord prin valea Rinului, ajungând pe un aliniament în 
prelungirea celui al Armatei 3 şi având în faţa sa, spre est, 


dificila zonă a Munţilor Vosgi. La 14 noiembrie, Devers a 
atacat această formidabilă barieră, încercând o străpungere 
până în câmpiile Alsaciei. Dacă regiunea ar fi căzut în 
mâinile noastre, grosul forţelor lui Devers s-ar fi putut 
concentra pe flancul stâng şi germanii care apărau Saarul 
ar fi trebuit să reziste unor puternice atacuri pe două 
fronturi. 

In sectorul lui Devers, ofensiva a fost declanşată de 
Armata 1 franceză, care după o săptămână a reuşit să facă 
o ruptură la Belfort, avangărzile sale ajungând repede la 
Rin. Dispozitivul lor din Vosgi fiind astfel depăşit prin flanc, 
germanii s-au văzut nevoiţi să execute o retragere generală 
în faţa Armatei 7 americane, de sub comanda generalului 
Patch. Atacând umăr la umăr cu Armata 1 franceză, forţele 
lui Patch s-au izbit de uriaşe dificultăţi în sinuoasele 
trecători ale munţilor. Pe flancul drept al Armatei 7 se afla 
Corpul 6 armată al generalului Edward H. Brook, iar pe 
flancul stâng Corpul 15 armată al generalului Wade H. 
Haislip, care luptase înainte sub comanda lui Patton. Aceste 
trupe au înaintat cu mare viteză atunci când, în urma 
succesului repurtat de francezi, germanii au început să se 
replieze. Divizia 44 americană a cucerit oraşul Saarbrucken 
la 21 noiembrie, iar o zi mai târziu, forţele noastre au ieşit 
în câmpia Rinului. La 22 noiembrie, Divizia 2 blindată 
franceză a intrat în Strasbourg, oraş situat pe malul 
fluviului. Conform practicii sale curente, inamicul a lansat 
aproape imediat un contraatac, la începutul căruia trupele 
noastre au pierdut ceva teren, dar Divizia 44 a respins 
tentativa germanilor şi a revenit pe vechile poziţii. In 
aceeaşi linie cu ea a ajuns acum Divizia 79 şi cele două 
unităţi au înaintat laolaltă spre localitatea Haguenau, pe 
care au ocupat-o la 12 decembrie. 

Pe când se desfăşura această ofensivă, m-am dus la 
Devers pentru a examina împreună cu el situaţia. La 
extremitatea flancului stâng, o înaintare până în câmpia 
Rinului nu părea să prezinte vreun avantaj imediat pentru 
noi. l-am indicat să trimită spre nord Corpul 15 din flancul 


stâng al armatei lui Patch, pentru a-l aduce pe aceeaşi linie 
cu flancul drept al armatei lui Patton, pe versantele de vest 
ale Vosgilor. Corpului 15 îi revenea misiunea de a sprijini 
Armata 3 în ofensiva spre Saar, care urma să reînceapă în 
curând. 

Pe restul frontului său era de dorit, bineînţeles, ca Devers 
să iasă la Rin cât mai repede şi apoi, printr-o manevră spre 
nord, să ajungă la malul fluviului pe tot parcursul, până la 
confluenţa cu Saarul. Totuşi, i-am atras atenţia în mod 
special să nu iniţieze această manevră spre nord, la est de 
Munţii Vosgi, înainte de a fi lichidat toate grupările germane 
rămase înapoia frontului. 

Uneori este recomandabil să depăşeşti anumite grupări 
inamice, mulţumindu-te să le împiedici să acţioneze, până 
ce izolarea şi lipsa de materiale le obligă să capituleze. Dar 
acest procedeu se aplică în mod normal numai dacă trupele 
inamice sunt complet încercuite. În plus, metoda are 
totdeauna inconvenientul că imobilizează o parte din forţele 
proprii. In nici un caz ea nu este aplicabilă atunci când 
punga se găseşte într-o zonă pe care o utilizezi în scopuri 
ofensive sau de unde inamicul poate să-ţi amenințe căile de 
comunicaţii. Mă săturasem să tot las pe parcurs unităţi care 
să poarte grija grupărilor germane rămase în spatele 
frontului, aşa că i-am spus răspicat lui Devers că, dacă va 
permite unor formaţii naziste să rămână în câmpia Rinului, 
la vest de cursul superior al fluviului şi la sud de 
Strasbourg, vom avea cu siguranţă neplăceri mai târziu. 

Generalul Devers considera însă că Armata 1 franceză, 
care repurtase un succes remarcabil, realizând breşa de la 
Belfort şi ajungând la Rin, va izbuti să se descurce uşor cu 
rămăşiţele Armatei 19 germane, care mai existau încă în 
regiunea Colmar. Descriindu-mi situaţia, el mi-a spus că 
"Armata 19 germană a încetat să mai existe ca forţă 
tactică”. In consecinţă aprecia că va putea aduce la 
îndeplinire instrucţiunile mele cu privire la lichidarea 
trupelor inamice de lângă Colmar fără ajutorul Corpului 6 
armată al generalului Brooks. Opinia lui avea pe ce să se 


întemeieze, mai ales ţinând seama de marile înfrângeri pe 
care le suferise şi până atunci armata germană. El a 
ordonat, aşadar, Corpului 6 să execute manevra spre nord, 
în câmpia de la est de Vosgi, pentru a coopera, în ofensiva 
împotriva Saarului, cu Corpul 15, aflat la vest de masivul 
muntos. 

Evaluările lui Devers cu privire la eficienţa imediată a 
Armatei 1 franceze s-au dovedit excesiv de optimiste, în 
acelaşi timp, el a subestimat capacitatea de luptă a 
unităţilor germane atunci când se hotărau să apere cu 
înverşunare o poziţie puternică. Slăbită de recenta ei 
ofensivă, Armata 1 franceză nu a fost în stare să lichideze 
rezistenţa naziştilor de pe frontul ei şi astfel s-a format 
punga de la Colmar, în vecinătatea oraşului cu acelaşi 
nume, pe un teritoriu uşor de apărat, la vest de Rin, unde s- 
a instalat şi s-a menţinut o grupare germană a cărei 
existenţă avea să ne provoace ulterior grave neajunsuri. 

Pe întregul front, de la graniţa cu Elveţia până la gurile 
Rinului, luptele din ultimele săptămâni ale toamnei s-au 
transformat în încăierări de infanterie de cel mai odios tip. 
Înaintam încet şi trudnic, câştigurile de teren măsurându-se 
doar în metri. Operaţiile au devenit în esenţă o problemă de 
artilerie şi muniții, iar în privinţa infanteriştilor - o chestiune 
de rezistenţă, energie şi curaj. In asemenea condiţii, 
pierderile înregistrate de ei au fost mari, mai ales în 
plutoanele de puşcaşi. Infanteria, care, în orice fel de 
război, suferă de obicei majoritatea pierderilor, acum le 
înregistra practic în proporţie de sută la sută. Nu toate se 
datorau exclusiv acţiunilor întreprinse de inamic, deoarece 
pe alte planuri infanteria a avut, de asemenea, de pătimit 
de pe urma unui procent neobişnuit de pierderi. Din cauza 
expunerii la frig şi umezeală, cazurile de degerături, "picior 
de tranşee” şi afecţiuni respiratorii erau incomparabil mai 
numeroase printre infanterişti decât în rândurile soldaţilor 
din alte arme. Cu efectivele descompletate, diviziile se 
epuizau repede în cursul operaţiilor. În lipsa oamenilor care 
să îndeplinească misiunea zilnică de a înainta şi manevra 


sub perdeaua focului de artilerie, capacitatea noastră 
ofensivă a scăzut considerabil. 

În afară de problema micşorării efectivelor în fiecare 
unitate, ne-am mai lovit de dificultăţi în găsirea unui număr 
suficient de divizii care să ducă la capăt toate misiunile de 
urgenţă şi care să menţină, concomitent, concentrarea de 
forţe necesare pentru reuşita atacurilor. 

Problema infanteriei de înlocuire devenind acută, am 
recurs la tot felul de expediente pentru a păstra efectivele 
unităţilor la un nivel corespunzător. Am expediat rapoarte 
complete Departamentului de Război, astfel ca eforturile 
celor din patrie să se concentreze asupra acestei nevoi. Am 
cernut printr-o sită deasă propriile noastre forţe, căutând - 
în formaţiile de servicii sau aiurea - oameni cărora să li se 
poată face o pregătire rapidă pentru a fi încadraţi în 
unităţile de infanterie. Oriunde a fost cu putinţă, am înlocuit 
un soldat din servicii cu unul scutit medical sau cu o 
membră a Corpului auxiliar feminin. Generalul Spaatz a 
constatat că ne poate fi de un imens ajutor în această 
problemă, transferând zece mii de oameni din unităţile sale 
în rândul forţelor de uscat. Dar toate aceste măsuri nu au 
reuşit să umple rândurile formațiilor de infanterie. Dându-şi 
seama de aceasta, generalul Marshall mi-a transmis o 
sugestie care avea aparent un mare merit, şi anume ca 
infanteriştii care-şi făcuseră pregătirea în Statele Unite să 
ne fie trimişi fără a mai aştepta cargourile necesare pentru 
a transporta artileria, autocamioanele şi restul tehnicii lor 
grele de luptă. Generalul Marshall şi cu mine speram ca, în 
felul acesta, să aducem pe front noi regimente şi să le 
facem o prețioasă pregătire de luptă, alimentându-le cu 
unităţile aflate deja în rândul primului eşalon operativ. 
Scopul nostru principal era de a da unei divizii veterane de 
infanterie, obosită şi descompletată, posibilitatea de a se 
reface şi de a-şi împrospăta tehnica de luptă, în timp ce 
locul ei pe front era luat de unul dintre noile regimente cu 
efective complete. 


Rezultatele nu au corespuns pe de-a-ntregul aşteptărilor 
noastre. Pe măsură ce treceau lunile de iarnă, nevoile 
noastre de trupe au devenit atât de acute şi întinsul 
dispozitiv aliat atât de sărac în efective, încât atunci când 
au început să sosească noile regimente, fiecare comandant 
de armată, în loc să înlocuiască forţele uzate cu cele 
proaspete, a găsit necesar să repartizeze acestora din urmă 
sectoare speciale, dându-le ca sprijin gurile de foc pe care a 
putut să le adune de la diferite corpuri şi armate. 

Situaţia nu era deloc satisfăcătoare şi reprezenta o 
nesocotire totală a scopului pentru care noile regimente 
fuseseră aduse pe teatrul de operaţii atât de grabnic, încât 
mijloacele lor grele de luptă urmau să sosească abia 
ulterior. Totuşi, nevoile frontului nu ne permiteau să 
procedăm altfel şi, deşi oriunde a fost cu putinţă am revenit 
la planul iniţial de alternare, nu am reuşit niciodată să-l 
realizăm aşa cum intenţionasem. În privinţa rezultatelor de 
ansamblu însă, sosirea timpurie a acestor unităţi de 
infanterie a avut un efect profund pozitiv, căci, în anumite 
momente critice ale campaniei, ele ne-au dat posibilitatea 
să efectuăm o masivă concentrare a diviziilor încercate în 
luptă, ceea ce altfel ar fi fost cu neputinţă. 

In ambele războaie mondiale, problema înlocuirii trupelor 
de infanterie a dat multă bătaie de cap comandanților 
americani din primul eşalon operativ. Numai un mic 
procentaj din efectivele unui teatru de operaţii luptă în faţa 
liniei de artilerie uşoară stabilită de către divizii. Acest 
număr redus de oameni suferă însă 90% din pierderi. Mulţi 
dintre răniți se restabilesc repede şi sunt apți de a se 
reîntoarce pe front, ceea ce ridică însă o altă problemă 
deosebit de importantă, mai ales în legătură cu menţinerea 
moralului. 

În mod obişnuit, indiferent dacă sunt recent sosiți din 
patrie sau abia externaţi din spitale, soldaţii din trupele de 
înlocuire ajung pe front prin intermediul centrelor de 
înlocuire. Astfel ia naştere un amestec foarte pestriţ de 
veterani din numeroase divizii şi novici care nu au primit 


încă botezul focului. Când nevoia de înlocuiri devine acută, 
toţi oamenii aflaţi la centrele respective trebuie să fie 
trimişi cât mai grabnic acolo unde lipsa de efective se 
resimte cel mai puternic. O repartizare individuală, potrivit 
preferințelor personale, este aproape imposibilă. 

Veteranii însă stăruie totdeauna să se înapoieze la 
vechile lor divizii şi, dacă dorinţa nu le poate fi împlinită, 
moralul lor trece printr-o incontestabilă criză. În limitele 
impuse de stringenţa nevoilor, ne-am străduit să trimitem 
pe veterani înapoi la propriile lor unităţi. Dar în cazuri de 
forță majoră, regula a trebuit să fie violată. In toamna 
anului 1944 ne-am văzut obligaţi să aruncăm peste bord 
toate considerentele de ordin psihologic, străduindu-ne 
doar să completăm efectivele în sectoarele care duceau cea 
mai acută lipsă de oameni. 

Menţinerea moralului reprezenta o problemă de maximă 
importanţă. Elaborasem un plan de permisii care oferea cel 
puţin unora dintre oameni prilejul de a se înapoia la Paris 
sau la Londra. In spatele liniilor înfiinţasem, de asemenea, 
centre divizionare, unde o companie sau un batalion, care 
puteau din când în când să iasă din primul eşalon, aveau la 
dispoziţie băi, paturi calde şi o zi-două de odihnă. Intr-unul 
din cele mai mari hoteluri din Paris am întemeiat un "Club 
aliat” rezervat exclusiv soldaţilor. A fost una dintre cele mai 
reuşite iniţiative luate de noi în favoarea celor care aveau 
prilejul să viziteze capitala Franţei. In domeniul recreativ şi 
al distracţiilor ne bizuiam pe concursul civililor de la Crucea 
Roşie şi U.S.0.1% 

Pe acest plan, armata americană primise sprijin, în primul 
război mondial, din partea a tot felul de organizaţii civile. 
Ele lucraseră bine, dar frecventele dificultăţi de ordin 
administrativ ivite în urma contactelor cu un număr atât de 
mare de grupuri diferite au determinat Departamentul de 
Război, la începutul celei de-a doua conflagrații mondiale, 


h United Services Organization a reunit, pe bază de voluntariat, cîntăreţi de operă şi solişti 


Instrumentişti, actori de teatru şi film, artişti de circ şi de music-hall, ansambluri orchestrale şi 
companii de balet etc., care făceau turnee pe fronturile unde erau angajate forțele de uscat, aeriene şi 
navale ale Statelor Unite. — Nota trad. 


să insiste ca de această activitate să se ocupe două 
organizaţii principale: Crucea Roşie în domeniul recreativ, şi 
U.S.O. În cel al distracţiilor. În cadrul lor, devotamentul 
civililor care s-au consacrat soldaţilor veniţi în permisie de 
pe front a fost mai presus de orice elogiu. Crucea Roşie 
avea sub egida sa cluburi şi cafenele mobile, organiza vizite 
la răniții din spitale, scris scrisori, furniza consultaţii 
gratuite pe diverse teme şi, în toate privinţele, reuşea să 
ofere din când în când soldaţilor noştri răgazul unui ceas în 
care se simțeau ca acasă, atât pe cât era posibil la mii de 
mile depărtare de Statele Unite. 

Tot astfel, U.S.O. izbutea să dăruiască o oră-două de voie 
bună celui de pe front, care gusta din plin acest prilej de a 
se destinde. Am văzut actori de music-hall făcându-şi 
numărul pe poziţii înaintate şi expuse, uneori literalmente 
sub bombele unui raid inamic. Pretutindeni, în zonele de 
odihnă, în bivuacuri, la baze şi în toate categoriile de 
spitale, ei aduceau soldaţilor o clipă de uitare, care, în 
război, este totdeauna o binefacere. 

Spre sfârşitul toamnei, pe când ne apropiam de 
frontierele Germaniei, am analizat oportunitatea angajării 
forţelor noastre aeriene în distrugerea podurilor de peste 
Rin, de care depindea prezenţa trupelor germane la vest de 
fluviu. Dacă reuşeam să le distrugem pe toate, era cert că 
puternica noastră aviaţie va şti să limiteze într-atât 
utilitatea pontoanelor de vase, încât inamicul va trebui să 
se retragă repede. Nu nutream nici o speranţă de a cruța 
podurile permanente, pentru a le folosi ulterior noi înşine. 
Plecam de la premisa că, atunci când se va hotărî să 
efectueze replierea, inamicul le va arunca în aer pe toate şi 
noi nu vom găsi niciunul intact, cu excepţia vreunui caz 
accidental. 

Am refuzat să trimitem forţele aeriene aliate împotriva 
podurilor din considerente de prioritate şi eficienţă. 
Distrugerea doar a câtorva dintre ele nu ne-ar fi servit la 
mare lucru. După cum mi se raportase, 26 de poduri 
importante treceau de pe un mal al fluviului pe celălalt; 


dacă voiam să obţinem mai mult decât un rezultat parţial, 
trebuia să scoatem din uz vreo douăzeci. Chiar şi în condiţii 
optime de zbor, treaba ar fi cerut bombardamente 
prelungite şi de mare anvergură. Dar în această perioadă a 
anului, Europa cunoaşte doar rareori câte o zi cu vreme 
suficient de bună pentru un bombardament de precizie de 
la mare altitudine. Pe de altă parte, artileria antiaeriană 
nazistă era încă atât de puternică şi de eficace, încât zborul 
la joasă înălţime devenea prea costisitor. În consecinţă, 
singura metodă aplicabilă împotriva podurilor era 
bombardamentul fără vizibilitate, prin perdelele de nori. 
Dar statul-major al aviației a calculat că, pentru a distruge 
majoritatea podurilor, aveam nevoie de un interval de timp 
şi de un tonaj de bombe cu mult superioare celor pe care 
ne puteam îngădui să le abatem de la alte misiuni de 
importanță vitală. 

Unul dintre obiectivele capitale ale acestor misiuni era 
epuizarea rezervelor germane de carburanți. Încă de pe 
atunci, inamicul se găsea într-o situaţie precară în privința 
acestui material indispensabil. Bombardierele grele aliate 
aveau ordin să atace fără încetare, până la limita maximă a 
capacităţii lor, sursele de petrol, rafinăriile şi reţelele de 
distribuţie. Această tactică a avut profunde repercusiuni nu 
numai în general, asupra întregului potenţial de război al 
Germaniei, ci şi în mod nemijlocit asupra frontului, toţi 
comandanții nazişti fiind obligaţi să-şi elaboreze planurile în 
funcţie de disponibilităţile de combustibil. Era deci în 
avantajul nostru să continuăm bombardamentele, pentru a 
spori şi mai mult dificultăţile inamicului. 

Campania aeriană împotriva rezervelor de petrol 
germane a scos în evidenţă una dintre marile noastre 
superiorităţi asupra naziştilor, de care beneficiasem în tot 
cursul luptelor din bazinul mediteranean şi Europa, anume 
pe planul mobilităţii relative. Armata de uscat americană a 
ţinut totdeauna seama de mobilitate în organizarea şi 
dotarea trupelor sale. Inainte de apariţia automobilului, 
forţele noastre dispuneau proporţional de o cavalerie mai 


puternică decât majoritatea celorlalte oştiri ale epocii. Când 
a intrat în scenă motorul cu combustie internă, armata 
terestră a Statelor Unite a pus fără zăbavă mâna pe el 
pentru a-şi spori mobilitatea. Metodele producţiei de masă 
ale industriei americane au ridicat la un grad extrem de 
înalt avantajul nostru în această direcţie. Cu siguranţă că 
nici o altă ţară din lume n-ar fi fost în stare să producă, să 
repare şi să întreţină uriaşa flotă de transporturi motorizate 
pe care au folosit-o forţele armate americane în cel de-al 
doilea război mondial. 

La sfârşitul lunii noiembrie şi la începutul lui decembrie, 
lungimea excesivă a aliniamentului nostru ne preocupa 
necontenit, mai ales în sectorul lui Bradley. Pentru a susţine 
cele două ofensive pe care le consideram importante, a 
trebuit să concentrăm forţele disponibile la nord, în 
vecinătatea barajelor de pe râul Roer, şi la sud, în apropiere 
de râul Saar. Acest amplasament şubrezea gruparea 
noastră statică sau de acoperire din regiunea Ardeni. 

O bucată de vreme nu am avut acolo decât trei divizii în 
total pe un front de aproximativ 75 de mile, între Trier şi 
Mondschau, unde, dealtfel, nu am izbutit niciodată să 
aducem mai mult de patru divizii. Statul meu major 
urmărea cât mai îndeaproape posibil evoluţia acestei 
situaţii, pe când eu am analizat-o personal, împreună cu 
Bradley, în repetate rânduri. Am ajuns amândoi la concluzia 
că în Ardeni ne asumam un risc de netăgăduit, dar că ar fi 
fost o greşeală să suspendăm acţiunile ofensive pe întregul 
front numai pentru a ne pune la adăpost până ce venirea 
tuturor întăririlor din Statele Unite ar fi adus totalul 
efectivelor noastre la nivelul cel mai înalt. 

Discutând problema, Bradley a evidenţiat în mod special 
factorii din sectorul său pe care îi considera favorabili unei 
continuări a ofensivelor şi cu care eu m-am declarat 
categoric de acord. În primul rând, el a subliniat 
remarcabilele succese comparative pe care le repurtam în 
privinţa pierderilor, a căror medie zilnică era de două ori 
mai mare la inamic decât în rândurile noastre. În al doilea 


rând, după părerea lui Bradley, singurul loc unde germanii 
puteau să lanseze o contraofensivă serioasă era regiunea 
Ardenilor, la flancurile căreia se aflau cele două puncte 
unde concentrasem trupe ale Grupului 12 de armate în 
vederea unor acţiuni ofensive; Bradley aprecia, aşadar, că 
ne găseam pe poziţii optime pentru a lovi din ambele 
flancuri pe germani dacă încercau să declanşeze o 
contraofensivă în Ardeni. De asemenea, el considera că, în 
eventualitatea unei acţiuni prin surprindere în această 
regiune, inamicul s-ar fi lovit de uriaşe dificultăţi în 
asigurarea tehnico-materială din clipa când s-ar fi hotărât 
să înainteze până la linia râului Meusa. Afară de cazul când 
reuşea să pună mâna pe marile noastre depozite de 
materiale, el avea să intre curând într-o situaţie grea, mai 
ales dacă condiţiile atmosferice permiteau aviaţiei noastre 
să opereze în mod eficace. Bradley mi-a desenat pe hartă 
linia la care, după părerea lui, puteau ajunge avangărzile 
naziste; estimările sale s-au dovedit ulterior remarcabil de 
precise, marja de eroare fiind de maximum cinci mile în 
oricare dintre puncte. In zona unde anticipa eventuala 
înaintare a inamicului printr-un atac prin surprindere, el a 
lăsat foarte puţine centre de asigurare. La Liege şi la 
Verdun aveam depozite importante, dar Bradley era 
convins că germanii nu vor ajunge la niciunul din ele. 

La fel de sigur era că vom putea oricând să împiedicăm 
Inamicul de a forţa Meusa şi de a răzbate până la marile 
noastre antrepozite de la vest de râu. Prin urmare, orice 
asemenea ofensivă a naziştilor trebuia să se soldeze, până 
la urmă, cu un eşec. 

Concluzia noastră de ansamblu a fost că nu ne puteam 
îngădui să stăm cu braţele încrucişate - în timp ce germanii 
îşi organizau apărarea şi îşi perfecţionau pregătirea de 
luptă -, numai pe baza presupunerii că, înainte de a se 
recunoaşte definitiv înfrânt, inamicul va declanşa cândva o 
contraofensivă de amploare. In încheiere, Bradley a 
remarcat: 


— Ne-am străduit să luăm în prizonierat pe toţi aceşti 
germani înainte de a se ascunde în spatele liniei Siegfried. 
Dacă ies de acolo şi se angajează iarăşi în luptă cu noi, pe 
teren descoperit, nu avem decât de câştigat. 

Amândoi consideram că nimic nu ne putea costa mai 
scump decât stagnarea care ar fi domnit pe tot frontul dacă 
ne-am fi instalat peste iarnă pe poziţii de apărare, 
aşteptând întăriri suplimentare din patrie. 

Mie îmi revine răspunderea pentru cele numai patru 
divizii păstrate pe frontul Ardenilor şi pentru expunerea la 
riscul unei mari pătrunderi germane în această regiune. Cu 
începere din ziua de 1 noiembrie aş fi putut trece la apărare 
în orice clipă şi pe întregul front, punând dispozitivul nostru 
la cel mai perfect adăpost de orice acţiune inamică şi 
aşteptând întăririle. Dar hotărârea mea de bază a fost de a 
continua ofensiva până la limita extremă a capacităţii 
noastre. Acestei hotărâri i se datoresc uimitoarele succese 
din prima săptămână a contraofensivei germane din luna 
decembrie. 

La începutul aceleiaşi luni, generalul Patton, la comanda 
Armatei 3, făcea pregătiri pentru a relua ofensiva împotriva 
Saarului, pe care urma să o declanşeze la 19 decembrie. El 
îşi punea mari speranţe într-un rezultat decisiv, dar Bradley 
şi cu mine, hotărâți să evităm angajarea într-o operaţie de 
lungă durată, neconcludentă şi costisitoare, am căzut de 
acord să o suspendăm după o săptămână dacă nu va 
înregistra succese substanţiale. Ştiam desigur că, în 
eventualitatea că Patton va reuşi să dobândească câştiguri 
importante, inamicul va trebui să disloce forţe din alte 
sectoare pentru a-l opri, reuşita Armatei 3 aducându-ne, 
prin urmare, un plus de securitate în restul dispozitivului. 
Dimpotrivă, dacă un număr considerabil de divizii 
americane se înhămau la o înaintare lentă şi costisitoare, 
nu numai că nu realizam mai nimic, dar nu ne mai stătea în 
putinţă să reacţionăm prompt în nici un alt sector al 
frontului. 


Între timp, declanşată, potrivit planului, la 13 decembrie, 
ofensiva Armatei 1 împotriva barajelor de pe Roer nu 
angrenase decât relativ puţine divizii. La începutul lunii, 
vremea, care până atunci se strica cu intermitențe, s-a 
înrăutățit brusc. Ceaţa şi norii nu au mai permis practic nici 
o cercetare aeriană, zăpada a început să cadă în zona de 
munte şi frigul s-a întețit. 

Armata 6 blindată germană, care apăruse pe frontul 
nostru, era cea mai puternică şi mai eficientă rezervă 
mobilă rămasă la dispoziţia inamicului în întreaga sa ţară. 
La sosirea pe frontul nostru, ea a ocupat o fâşie de apărare 
în faţa flancului stâng al Grupului de armate 12, cu 
misiunea aparentă de a împiedica forțarea Roerului. La 
începutul lunii decembrie, când ofensiva americană din 
acest sector a trebuit să fie suspendată, am pierdut urma 
Armatei 6 blindate şi nu am mai putut s-o reperăm cu 
niciunul dintre mijloacele de care dispuneam. Prin acea 
perioadă, unele rapoarte ale serviciilor de informaţii au 
manifestat o îngrijorare crescândă faţă de slabele noastre 
forţe din Ardeni, unde ştiam că inamicul aducea acum noi 
unităţi de infanterie, deşi înainte folosise acest sector al 
frontului ca loc de refacere pentru diviziile istovite, aşa cum 
procedam şi noi. 

Astfel de rapoarte însă sosesc în permanenţă la cartierul 
general dintr-un punct sau altul al dispozitivului. 
Comandantul care se bizuie exclusiv pe sumbrele estimări 
ale serviciilor de informaţii nu are nici o şansă să câştige 
vreodată o bătălie, mulţumindu-se să stea veşnic în colţul 
său şi aşteptând cu spaimă catastrofele anunţate, în cazul 
de faţă am aflat ulterior că omul care prevăzuse 
declanşarea contraofensivei germane a apreciat, în plină 
fază critică, că inamicul avea gata pentru a angaja în luptă 
şase sau şapte divizii compuse din rezerve proaspete şi 
încă nefolosite. 

În orice caz, operaţiile din cursul toamnei anului 1944 s- 
au desfăşurat după schema pe care o concepusem 
personal. Ne-am menţinut în ofensivă, slăbind sectoarele de 


unde trebuia să luăm forţe în acest scop. Planul meu a 
furnizat comandamentului german prilejul să dea o lovitură 
uneia dintre părţile vulnerabile ale dispozitivului nostru. 
Dacă istoricii vor condamna faptul că am oferit inamicului 
această şansă, sentinţa va trebui să fie pronunţată numai la 
adresa mea. 

În ziua de 16 decembrie 1944, Bradley a sosit la cartierul 
general ca să discute mijloacele de a remedia acuta lipsă a 
înlocuirilor de infanterie. Exact în clipa când intra în biroul 
meu, un ofiţer de stat-major a venit să-mi raporteze uşoare 
infiltrări inamice în liniile noastre din faţa Corpului 8 
armată, al generalului Middleton, şi pe flancul drept al 
Corpului 5, sub comanda generalului Gerow - ambele în 
regiunea Ardenilor. Ofiţerul a însemnat punctele respective 
pe harta mea de campanie, iar Bradley şi cu mine ne-am 
apucat să discutăm semnificaţia celor întâmplate. 

Din prima clipă am fost convins că nu aveam de-a face 
cu o acţiune locală: nu era logic ca inamicul să o efectueze 
în Ardeni, afară, bineînţeles, de cazul când recurgea la o 
stratagemă pentru a ne distrage atenţia şi a da lovitura 
principală în altă parte. Bradley şi cu mine am eliminat 
această posibilitate. În celelalte sectoare ale frontului, fie că 
eram atât de puternici încât germanii nu puteau conta pe 
succesul unei ofensive, fie că lipseau obiectivele majore la 
care ei puteau spera să ajungă. In plus, ni se adusese la 
cunoştinţă că, de un număr de zile, efectivele trupelor 
inamice din Ardeni crescuseră treptat. In aceeaşi regiune 
lansaseră naziştii marea lor ofensivă din 1940, care 
izgonise pe britanici de pe continent şi scosese Franţa din 
război. Operația fusese condusă de acelaşi comandant care 
se afla acum în faţa noastră, von Rundstedt, care poate că 
spera într-o reeditare a succeselor sale din urmă cu mai 
bine de patru ani. Nutrisem dintotdeauna convingerea că, 
înainte de a se recunoaşte definitiv înfrânți în Europa 
occidentală, germanii vor încerca să declanşeze o 
disperată contraofensivă. Bradley şi cu mine aveam 
impresia că tocmai acest gen de operaţie începea acum. 


La nord de sectorul critic, Armata 1 a generalului Hodges, 
aflată în ofensivă împotriva barajelor de pe Roer, nu 
angajase decât patru divizii. La sud de aliniamentul din 
Ardeni, generalul Patton era în curs de concentrare şi 
pregătire pentru reluarea operaţiei împotriva Saarului, care 
urma să înceapă la 19 decembrie. 

Convinşi că împotriva centrului Grupului de armate 12 se 
desfăşura o ofensivă de amploare, Bradley şi cu mine am 
căzut de acord să transferăm unele trupe de pe ambele 
flancuri în sectorul Ardenilor. Era o manevră preliminară - 
mai mult o măsură de precauţie -, efectuată pentru a veni 
în ajutorul celor 75 de mile ale fâşiei ocupate de Corpul 8, 
cu condiţia, desigur, ca modul cum interpretam noi doi 
intenţiile germanilor să se dovedească corect. 

Am convocat în sala de şedinţe o serie de ofiţeri din 
cadrul Comandamentului Suprem, printre care mareşalul 
aerului Tedder şi generalii Smith, Bull şi Strong. Hărțile 
operative de sub ochii noştri arătau că, pe ambele flancuri 
ale Ardenilor, grosul câte unei divizii blindate americane 
ieşise din dispozitiv şi se putea deplasa rapid. La nord se 
afla Divizia 7 blindată, sub comanda generalului-maior 
Robert W. Hasbrouck, iar la sud, în armata lui Patton, se 
găsea Divizia 10 blindată, comandată de generalul-maior 
William H. Morris Jr. 

Am convenit ca ambele divizii să pornească imediat spre 
sectorul ameninţat, urmând ca Bradley să stabilească 
ulterior destinaţia exactă a fiecăreia. Asta însemnând 
amânarea pregătirilor pentru ofensiva împotriva Saarului, 
ştiam că generalul Patton va protesta. Noua ofensivă îi 
stătea la suflet, scontând rezultate grandioase de pe urma 
ei. Dar Bradley şi cu mine apreciam acum că era pe cale de 
a lua naştere tocmai situaţia pe care ne simţisem 
îndreptăţiţi s-o desfidem, bizuindu-ne pe concentrările 
noastre de trupe din ambele flancuri ale vulnerabilului 
sector al Ardenilor. Considerasem tot timpul că riscul 
asumat se întemeia pe convingerea că, în caz de nevoie, 
puteam să reacţionăm cu promptitudine. După părerea 


noastră, momentul critic sosise. În afară de directivele pe 
care le-a dat în vederea acestor manevre preliminare, 
Bradley a pus în alertă pe toţi comandanții de armată din 
grupul său, prevenindu-i să fie gata de a ţine la dispoziţie 
unităţi suplimentare pentru lupta care, după părerea lui, 
urma să se desfăşoare. 

Laolaltă cu ofiţerii de stat-major am studiat cu atenţie 
lista rezervelor de care dispuneam pe atunci. Printre cele 
mai la îndemână se număra Corpul 18 aeropurtat, sub 
comanda generalului Ridgway, încartiruit lângă Reims şi în 
compunerea căruia intrau diviziile 82 şi 101 aeropurtate, 
ambele fiind unităţi călite în luptă şi de cea mai bună 
factură. Cu puţin timp în urmă fuseseră angajate în luptele 
din Olanda şi încă nu se refăcuseră complet, în plus, ele 
erau relativ slab dotate cu armament greu de sprijin, dar pe 
acesta Bradley putea să-l procure din sectoarele calme ale 
frontului său. 

Divizia 11 blindată americană sosise de curând şi Divizia 
17 aeropurtată se afla în Anglia, gata de a veni pe 
continent, iar Divizia 87 infanterie putea şi ea să fie adusă 
destul de repede în regiunea Ardenilor. 

Sus, la nord, în sectorul britanic, Montgomery se 
pregătea pentru o nouă ofensivă. În acel moment, Corpul 
30 armată din subordinea sa ieşise complet din dispozitiv. 
Cu resursele de care dispuneam eram siguri că puteam da 
o ripostă eficace oricărei ofensive lansate de germani, dar 
nu ne făceam iluzii cu privire la vulnerabilitatea fâşiei de 
apărare a Corpului 8 sau la posibilitatea ca inamicul să o 
rupă printr-o lovitură puternică, pătrunzând la mare 
adâncime. Am convenit, aşadar, să evităm dispersarea 
rezervelor în cazul când înaintarea germană se va dovedi 
un asalt hotărâtor. In asemenea împrejurări eşti totdeauna 
tentat să arunci în luptă fiecare formaţie trimisă ca întărire 
de îndată ce ajunge pe front. Această deprindere era o 
slăbiciune a lui Rommel. Procedând aşa în faţa unei mari 
ofensive, singurul rezultat este că tăria loviturii inamice 
copleşeşte pe rând fiecare unitate de întărire. Ştiam că, 


chiar dacă am fi reuşit să oprim în modul acesta înaintarea 
naziştilor, nu ne-ar mai fi rămas nimic cu care să dăm o 
contralovitură decisivă. Pe de altă parte, se impunea să 
venim de urgenţă în ajutorul Corpului 8 cu forţe suficiente, 
pentru a-i permite să se replieze în ordine şi să-şi salveze 
majoritatea efectivelor proprii. 

Din nou am examinat limitele până la care puteam 
accepta, dacă era necesar, o pătrundere inamică în această 
regiune, fără a suferi noi înşine consecinţe iremediabile. 
Linia acoperea la sud oraşele Luxembourg şi Sedan, urma 
cursul Meusei spre vest şi acoperea la nord oraşul Liege. 
Mai mult nu aveam voie să ne retragem, urmând, 
bineînţeles, să oprim inamicul şi mai devreme dacă ne 
stătea în putinţă. 

Un factor de natură să ne preocupe în mod deosebit, ba 
chiar să ne îngrijoreze, era starea vremii. De câteva zile, 
puternica noastră aviaţie fusese ţintuită la sol din cauza 
norilor şi a unor perdele impenetrabile de ceaţă. lată deci 
că acum, până la ameliorarea situaţiei meteorologice, unul 
dintre cele mai importante atuuri ale noastre era practic 
inutilizabil. Atâta vreme cât împiedicau decolarea 
avioanelor noastre, condiţiile atmosferice deveneau un aliat 
al inamicului, valorând cât numeroase divizii suplimentare. 

După consfătuirea de la Bruxelles, Bradley s-a înapoiat la 
propriul său cartier general, în oraşul Luxembourg, de unde, 
în cursul următoarelor câteva zile critice, a ţinut contactul 
telefonic cu mine aproape din oră în oră. 

Prima lui misiune era de a aduce întăriri care să sprijine 
replierea Corpului 8. Între timp, statul său major împreună 
cu al meu trebuiau să adune şi să regrupeze rezervele în 
vederea unei acţiuni pe care urma să o precizăm pe măsură 
ce ajungeam în posesiunea unor informaţii mai exacte. 

Diviziile pe care Middleton le folosea pe frontul Corpului 8 
erau de la nord spre sud: Divizia 106 a generalului-maior 
Alan W. Jones, Divizia 28 a generalului-maior Norman D. 
Cota şi Divizia 4 a generalului-maior Raymond O. Barton. 


Divizia 9 blindată, sub comanda generalului-maior John W. 
Leonard, intra, de asemenea, în compunerea Corpului 8. 

In dimineaţa zilei de 17 decembrie a devenit evidentă 
forţa deosebită a ofensivei germane. Apărarea noastră a 
fost ruptă în două locuri - unul pe frontul Diviziei 106, 
celălalt pe frontul Diviziei 28. Primeam rapoarte confuze şi 
foarte puţine informaţii exacte, dar era clar că inamicul 
folosea un număr considerabil de tancuri şi înainta rapid 
spre vest. Bineînţeles, toate serviciile noastre de informaţii 
munceau din răsputeri şi curând am căpătat o imagine 
foarte corectă a efectivelor de ansamblu implicate în 
ofensiva germană. 

Von Rundstedt concentrase în vederea asaltului trei 
armaie; armatele 5 şi 6 blindate şi Armata 7 infanterie. În 
compunerea lor intrau zece divizii blindate, întreaga 
grupare totalizând 24 de divizii, împreună cu formaţiile lor 
de servicii. Unele dintre aceste date nu ne-au parvenit 
decât într-o fază ulterioară a luptelor, dar în seara de 17 
decembrie, serviciile de informaţii identificaseră 17 divizii şi 
erau convinse că la operaţii participau cel puţin douăzeci. 

Inamicul ne surprinsese categoric în două privinţe 
importante. Prima era programarea ofensivei: date fiind 
zdrobitoarele înfrângeri pe care i le provocasem la sfârşitul 
verii şi în cursul toamnei, ca şi măsurile excepţionale la 
care se văzuse nevoit să recurgă pentru a recruta noi trupe, 
nu ne-am închipuit că va reuşi atât de devreme să fie gata 
pentru un asalt de proporţii. A doua surpriză a constituit-o 
tăria loviturii: Armata 6 blindată era acea forţă mobilă 
căreia îi pierdusem urma ceva mai înainte - o unitate 
proaspătă şi puternică, abia sosită pe front din Germania; în 
schimb, pricinuisem deja pierderi grele Armatei 7 infanterie 
şi Armatei 5 blindate. 

Vremea l-a ajutat pe inamic să dobândească avantajul 
surprizei. Câteva zile de-a rândul, cercetarea aeriană a 
devenit imposibilă şi, în lipsa ei, nu puteam afla mai nimic 
despre amplasarea şi manevrele principalelor rezerve din 
spatele frontului german. Puternicele lucrări de apărare ale 


liniei Siegfried au permis naziştilor să folosească efective 
numeroase în cadrul ofensivei. Obstacolele, cazematele şi 
gurile de foc fixe formau bariere atât de greu de trecut, 
încât germanii au avut posibilitatea să adune forţele 
necesare pentru contralovitură, lăsând trupe foarte puţine 
pe lungi sectoare ale frontului. 

Deşi, din punctul de vedere al efectivelor angajate de 
ambele părţi, lupta de la trecătoarea Kasserine, în Tunisia, 
era o simplă hărţuială în comparaţie cu bătălia Ardenilor, 
între cele două tentative ale inamicului existau anumite 
similitudini. Ambele au fost operaţii desperate, ambele au 
profitat de extraordinara tărie a unor lucrări de apărare 
pentru a concentra forţele care să dea o lovitură căilor de 
comunicaţii aliate şi să determine înaltul nostru 
Comandament să renunțe la planurile sale cuprinzătoare de 
ofensive necurmate. 

Deşi programarea şi efectivele operației ne-au surprins, 
nu greşisem prevăzând că, până la urmă, ea va avea loc şi 
că se va desfăşura în sectorul Ardeni. De asemenea, în 
ceea. ce privea caracterul general al ripostei noastre, 
generalul Bradley şi cu mine căzuserăm de mult de acord 
asupra planurilor corespunzătoare. 

Pentru a le îndeplini cu succes, era de o importanţă vitală 
ca, pe flancurile coridorului de pătrundere a germanilor, 
dispozitivul nostru de apărare să reziste cu fermitate. La 
nord, zona critică se afla în apropiere de Monschau; în 
momentul când s-a declanşat operaţia germană, pe acolo 
se desfăşura ofensiva Corpului 5 al lui Gerow din 
compunerea Armatei 1 americane împotriva barajelor de pe 
Roer. Lovitura iniţială a inamicului s-a îndreptat împotriva 
Diviziei 2, alcătuită din veterani, sub comanda generalului 
Robertson, şi a proaspetei Divizii 99 a generalului-maior 
Walter E. Lauer. În scurt timp, aceasta din urmă a fost silită 
să se retragă în debandadă. Divizia 2 însă a înfruntat 
primejdia, manevrând cu multă abilitate şi hotărâre şi 
ducând, în următoarele trei zile, una dintre cele mai 
strălucite lupte pe care le-a susţinut vreo divizie în cursul 


războiului din Europa. Germanii au surprins-o în timp ce 
înainta spre barajele de pe Roer. La început, generalul 
Hodges, comandantul Armatei 1, nu a realizat proporţiile 
pericolului şi a ordonat ca americanii să-şi continue 
ofensiva. Dar generalul Robertson, aflat la faţa locului, a 
apreciat exact situaţia creată şi a acţionat în mod ferm. 

El a trebuit să-şi aleagă mai întâi un aliniament pe care 
divizia sa să poată organiza o apărare eficientă. Trupele au 
intrat apoi în dispozitiv, deşi se aflau sub presiunea 
inamicului, şi s-au pregătit să facă faţă unor asalturi 
violente. Între timp, efectivele lor au crescut, adăugându-li- 
se coloanele în retragere ale Diviziei 99, care a fost 
încadrată parţial în rândurile Diviziei 2. 

Impotriva acesteia, germanii au îndreptat lovituri 
puternice, dar americanii s-au încăpățânat să nu dea înapoi. 
Este îndoielnic însă că ei ar mai fi putut rezista singuri cele 
36 de ore care s-au scurs până la sosirea întăririlor dacă 
Divizia 7 blindată nu ar fi întreprins o cutezătoare acţiune la 
St. Vith. 

La 17 decembrie, când tancurile acestei mari unităţi au 
coborât de pe flancul de nord, situaţia era încă extrem de 
neclară. Înaintând pentru a veni în sprijinul Corpului 8, 
divizia a rămas până la urmă semi-izolată în oraşul St. Vith, 
la aproximativ 15 mile sud de Monschau. Avangărzile 
germane care se străduiau să înainteze spre vest aveau 
nevoie de acest nod important al reţelei rutiere din regiune. 
Completată acolo cu rămăşiţele diviziilor 106 şi 28, Divizia 7 
blindată a rezistat cu tenacitate repetatelor asalturi. 
Luptele de la St. Vith nu numai că au divizat forţele naziste 
care atacau spre nord, dar au împiedicat o rapidă încercuire 
a poziţiilor noastre de la Monschau. 

In cele din urmă, necurmata şi puternica presiune a 
germanilor a dus la o izolare şi mai pronunţată a Diviziei 7 
blindate, care la 20 decembrie, sub loviturile concentrice 
ale câtorva divizii inamice, s-a repliat spre vest, în zona 
situată la nord de St. Vith. A doua zi i s-a ordonat să se 
retragă, pentru a intra în dispozitivul aliat care se organiza 


acum pe flancul de nord al intrândului german. Dar 
admirabila ei rezistenţă a dat peste cap planurile 
avangărzilor naziste şi a fost de un imens folos Diviziei 2, 
care s-a apărat la Monschau, punct de o importanţă vitală, 
până ce i-au venit în ajutor Divizia 1, sub comanda 
generalului de brigadă Clift Andrus, şi Divizia 9, sub 
comanda generalului-maior Louis A. Craig. Din clipa aceea, 
având în dispozitiv aceste trei divizii experimentate şi călite 
în luptă, puteam conta cu certitudine pe securitatea 
flancului nostru de nord. 

Incă din ziua de 17 decembrie, Bradley a căpătat diviziile 
82 şi 101 aeropurtate, care făceau parte din rezervele 
SHAEF. S-au luat măsuri de urgenţă pentru folosirea Diviziei 
11 blindate, care abia sosise pe front, şi pentru dislocarea 
în Franţa a Diviziei 17 aeropurtate. 

Generalul Lee, comandantul uriaşei reţele a formațiilor 
de servicii, a primit ordin să pregătească trupele de geniu 
disponibile, precum şi alte detaşamente pentru apărarea 
punctelor de trecere peste Meusa şi, la nevoie, pentru 
aruncarea în aer a podurilor de peste râu. Dădusem acest 
ordin deoarece misiunea încredinţată lui Lee avea în 
principal caracterul unei măsuri statice şi de precauţie, la 
realizarea căreia nu voiam să participe divizii mobile. 
Formaţiile de servicii au răspuns cu promptitudine şi în 
sectorul american a început munca de dotare a 
aliniamentului de pe Meusa cu puternice lucrări de apărare. 
La rândul său, generalul Montgomery, în sectorul britanic, a 
luat şi el din timp măsuri de protecţie a depozitelor din 
spatele frontului. 

In ciuda eşecului de la Monschau, germanii au înaintat 
foarte repede prin centrul zonei de ruptură.. Pe măsură ce 
câştigau teren, ei au inceput să se orienteze treptat pe 
direcţiile nord şi nord-vest, unde devenise evident că se 
afla obiectivul ofensivei. După părerea noastră, inamicul 
urmărea, în primul rând, ocuparea oraşului Liege. Acolo 
putea captura materialele de asigurare, pe care trebuia să 
se bizuie în parte, chiar dacă îşi fixase un ţel mai ambițios - 


recucerirea Anversului. Am ajuns la această concluzie 
deoarece, încă de la început, contasem pe deficienţele de 
asigurare, ale germanilor şi mai ales pe inevitabilele 
dificultăţi ale transportului de materiale spre front. lată de 
ce consideram că, aproape indiferent de contramăsurile 
noastre, înaintarea lor mai departe depindea de capturarea 
vreunuia dintre marile noastre depozite de materiale. 

Chiar dacă ar fi dispus de servicii la fel de eficiente ca ale 
noastre - ceea ce nu era cazul -, inamicul tot s-ar fi lovit de 
imense greutăţi în asigurarea avangărzilor sale, dată fiind 
starea deplorabilă a şoselelor, aglomerate concomitent şi 
de întăririle germane care se îndreptau spre front. 

In consecinţă, ne-a preocupat foarte mult soarta oraşului 
Liege, unde se aflau enorme cantităţi de materiale 
esenţiale din cele mai diverse categorii, inclusiv combustibil 
şi alimente. Dar eram hotărâți să oprim inamicul înainte de 
a ajunge acolo şi, într-adevăr, el nu a apucat niciodată să se 
apropie de oraş. Ulterior am aflat că principalele obiective 
ale trupelor de asalt germane fuseseră Bruxelles şi Anvers. 
Totuşi, raţionamentul nostru s-a dovedit corect, deoarece 
lipsa de asigurare materială a devenit efectiv una dintre 
piedicile majore de care s-a lovit von Rundstedt în 
continuarea ofensivei. 

In ziua de 17 decembrie, Bradley a ordonat Corpului 18 
aeropurtat din cadrul rezervelor să pornească spre front cu 
destinaţia Bastogne. Generalul Middleton, care se afla 
acolo, a sesizat marea importanţă a oraşului şi a stăruit să 
se ia măsuri pentru apărarea lui. Într-o convorbire 
telefonică cu Bradley, deşi a admis că localitatea putea fi 
Incercuită în scurt timp, Middleton a recomandat să o 
păstrăm în mâinile noastre. Fiind nevoiţi să trimitem Divizia 
82 aeropurtată spre nord, în direcţia Stavelot, Divizia 101 
aeropurtată împreună cu detaşamente ale Corpului 8 au 
luat asupra lor apărarea oraşului Bastogne. 

In tot cursul zilelor de 17 şi 18 decembrie am examinat şi 
analizat în amănunţime desfăşurarea evenimentelor. În 
seara de 18 am apreciat că informaţiile aflate în posesiunea 


noastră despre efectivele, intenţiile şi situaţia inamicului, ca 
şi despre capacităţile proprii erau suficiente pentru şi 
elabora un plan de contraacţiune. În primele ore ale 
dimineţii de 19 decembrie, însoţit de mareşalul aerului 
Tedder şi de un mic grup de ofiţeri de stat-major, am plecat 
la Verdun, unde convocasem pe generalii Bradley, Patton şi 
Devers. După ce ne-am strâns cu toţii în jurul unei mese 
lungi, am deschis consfătuirea cu următoarea precizare: 

— Situaţia de faţă trebuie privită ca fiindu-ne favorabilă, 
nu ca o catastrofă. La această masă nu vreau să văd decât 
chipuri vesele. 

Impulsiv ca totdeauna, generalul Patton a exclamat: 

— Ei, drăcie! Ce-ar fi dacă am avea curajul să-i lăsăm 
pe... să ajungă până ia Paris. După aia îi încercuim şi-i 
facem praf! 

Toţi cei de faţă, inclusiv Patton, au zâmbit la această 
replică, dar eu i-am ripostat că nu vom permite niciodată 
inamicului să treacă dincolo de Meusa. 

Analizând cu atenţie situaţia, am avut bucuria să constat 
că toţi participanţii la şedinţă, fie ei comandanţi sau ofiţeri 
de stat-major, îşi păstraseră sângele rece şi încrederea. Nu 
am auzit nici o frază care să indice o stare de isterie sau să 
dovedească o teamă exagerată. 

Într-o situaţie ca aceasta, forţele de apărare reacţionează 
de obicei în două feluri, cu condiţia ca înaltul Comandament 
să nu se sperie atât de tare, încât să ordone o retragere 
generală pe tot frontul. Unul din procedee constă în făurirea 
unui masiv dispozitiv de apărare în jurul zonei aflate sub 
loviturile inamicului, alegându-se o trăsătură marcată a 
reliefului, de exemplu un râu, pentru a se organiza acolo 
rezistenţa. O altă cale este ca forţele de apărare să treacă 
la ofensivă de îndată ce pot grupa trupele necesare. Am 
ales-o pe cea de-a doua, nu numai pentru că, din punct de 
vedere strategic, ne aflam în ofensivă, ci şi pentru că eram 
ferm convins că, ieşind din fortificațiile liniei Siegfried, 
germanii ne oferiseră o mare ocazie, de care trebuia să 
profităm cât mai repede. În această idee, la 19 decembrie i- 


am trimis o radiogramă lui Montgomery, în care spuneam: 
"Punctul nostru cel mai slab se găseşte în direcţia Namur. 
Planul nostru general prevede închiderea rupturilor la nord 
şi lansarea unei ofensive coordonate dinspre sud”. A doua 
zi, într-un alt mesaj pe care i l-am trimis, precizam: "Te rog 
să-mi comunici modul cum apreciezi dumneata personal 
situaţia de pe flancul de nord, referindu-te şi la posibilitatea 
de a ceda - dacă va fi necesar - o anumită porţiune de 
teren, pentru a ne scurta aliniamentul şi a strânge rezerve 
puternice, cu care să nimicim pe inamic în Belgia”. 

Ajunsesem deja la concluzia că nu era esenţial să 
declanşăm simultan contraofensiva pe ambele flancuri, în 
nord, unde tăria atacului german scădea, urma să mai 
rămânem câteva zile în apărare. În sud însă puteam 
restabili situaţia, începând cât mai curând să înaintăm în 
direcţia nord. La consfătuirea ţinută la Verdun în ziua de 19 
decembrie, obiectivul meu imediat consta în organizarea 
primei faze a asaltului dinspre sud. 

Lui Bradley îi revenea misiunea de a delimita exact 
sectorul fiecărei unităţi şi de a pune la punct alte detalii 
privind direcţia de mişcare şi coordonare. Deoarece însă 
forţele lui Devers urmau să-şi extindă flancul stâng pentru a 
prelua o parte din frontul lui Bradley, oferindu-i astfel 
posibilitatea de a-şi concentra mai bine trupele, a trebuit ca 
eu însumi să iau hotărârile corespunzătoare, inclusiv pe 
cele privind efectivele generale şi încadrarea în timp. 

Mai întâi am stabilit limita până la care consideram că 
Devers putea să-şi lungească flancul stâng fără a expune 
cu nechibzuinţă aripa noastră de sud. Problema următoare 
era de a preciza numărul de oameni pe care Patton putea 
să-i grupeze pentru o contraofensivă, precum şi momentul 
aproximativ al declanşării acesteia. Nu voiam ca Patton să 
înceapă înainte de a dispune de forţe suficiente pentru ca - 
odată angajat - să macine treptat şi fără întrerupere flancul 
de sud al intrândului, care creştea mereu. După efectuarea 
acestei operaţii, trupele germane situate la vest de direcţia 
noastră de atac aveau să se oprească, deoarece 


comunicațiile pe axa est-vest în regiunea Ardenilor erau 
relativ firave. După estimările noastre, Patton putea începe 
o contraofensivă cu trei divizii în dimineaţa de 23 
decembrie, poate chiar în ziua de 22. 

Am transmis ordinele verbale pentru a se lua imediat 
măsurile necesare, convenind ca ofensiva lui Patton, aflat în 
subordinea lui Bradley, să înceapă nu mai devreme de 22 
decembrie şi nu mai târziu de 23. Am mai căzut de acord că 
forţele sale, după ce vor ajunge în zona Bastogne, îşi vor 
continua înaintarea, probabil în direcţia generală Houffalize. 
Am promis un puternic sprijin aerian din clipa când vremea, 
îndreptându-se, va permite avioanelor să decoleze. În plus, 
am adus la cunoştinţa participanţilor la consfătuire că voi 
lua măsuri pentru o acţiune ofensivă pe flancul de nord 
imediat ce tăria loviturii germane în acel sector se va 
epuiza. 

S-a stabilit ca Patton să-şi concentreze gruparea de atac, 
compusă din cel puţin trei divizii, în apropiere de Arlon, 
pentru a-şi începe de acolo înaintarea spre Bastogne. L-am 
prevenit personal să nu se angajeze într-o ofensivă 
dispersată şi i-am cerut ca înaintarea să se facă sistematic 
şi perseverent. La început, Patton nu prea sesiza tăria 
asaltului german şi vorbea cu atâta dezinvoltură despre 
misiunea ce i se încredinţase, încât am găsit cu cale să 
insist asupra tăriei şi coeziunii necesare propriei sale 
operaţii. 

Am discutat, de asemenea, în ce măsură era oportun să 
declanşăm împotriva aripii de sud a intrândului o ofensivă 
simultană întrucâtva mai la est. Am ajuns la concluzia că 
desfăşurarea viitoare a evenimentelor ar putea să ceară o 
astfel de manevră, dar că, deocamdată, trebuia ca acolo să 
asigurăm doar securitatea aripii, limitându-ne acţiunile la 
sectorul indicat. 

Directivele elaborate la Verdun în ziua de 19 decembrie 
au stabilit schema planului de contraofensivă pe flancul de 
sud, plan care nu s-a mai modificat ulterior. Emiţând 
propriul său ordin de atac, Patton, ca de obicei, a fixat 


forţelor sale un obiectiv situat la o distanţă inaccesibilă. 
Lucrul nu ne stingherea însă câtuşi de puţin, deoarece pe 
Bradley şi pe mine nu ne interesa decât o înaintare 
metodică spre zona Bastogne. În fazele următoare, Bradley 
avea să indice care anume manevre trebuiau efectuate. 

Punga de la Colmar a avut o influenţă categoric negativă 
asupra planurilor întocmite în acea dimineaţă. Dacă ea nu 
ar fi existat, Armata 1 franceză ar fi putut ocupa 
aliniamentul de pe malul Rinului, de la graniţa elveţiană 
spre nord, în direcţia bazinului Saarului, ceea ce ar fi dat 
posibilitate întregii Armate 7 americane să intre în luptă la 
nord de Colmar, sporind astfel considerabil tăria ofensivei 
lui Patton. Dar punga de acolo reprezenta o ameninţare 
pentru forţele noastre din câmpia Rinului, la est de Vosgi, 
de aceea era imprudent şi periculos să luăm din zonă toate 
trupele, de care, altfel, am fi putut dispune. 

Am ordonat lui Devers să abandoneze orice ieşind în 
sectorul său, pentru a face economie de forţe, şi, în cazul 
unei lovituri germane, să cedeze încet teren pe flancul de 
nord, chiar dacă trebuia să se retragă complet până la 
Munţii Vosgi. Câmpia din nordul Alsaciei nu prezenta nici o 
importanţă imediată pentru noi. În acel moment nu aveam 
nimic împotrivă, dacă era necesar, să mă retrag pe frontul 
lui Devers, până la limita de est a Munţilor Vosgi, dar nu 
intenţionam să-i las pe germani să pătrundă din nou în 
interiorul masivului, aşa că am stabilit acolo aliniamentul 
definitiv pe care Devers trebuia să reziste. 

Am transmis, bineînţeles, aceste instrucţiuni şi Armatei 1 
franceze, deoarece exista posibilitatea unei mişcări de 
repliere, care, dacă se extindea, aducea cu sine şi 
eventuala  abandonare temporară a  Strasbourgului. 
Comandantul francez a comunicat Parisului directiva 
primită de la mine, care a stârnit o mare nelinişte în 
cercurile militare şi guvernamentale. Generalul Juin, şeful 
Marelui Stat-Major al armatei de uscat franceze, a venit la 
mine, cerându-mi cu insistenţă să apărăm Strasbourgul cu 
orice preţ. l-am răspuns că deocamdată nu puteam garanta 


securitatea oraşului, dar că nu-l voi părăsi dacă nu va fi 
nevoie. Problema Strasbourgului însă avea să mai îmi dea 
mult de furcă în tot cursul bătăliei Ardenilor. 

Rapoartele primite în noaptea de 19 decembrie la 
cartierul general de la Versailles arătau că ofensiva 
germană făcea progrese rapide la centrul intrândului şi că 
avangărzile inamicului continuau să execute o manevră 
circulară spre nord-vest. După toate aparențele, direcţia 
loviturii arăta din ce în ce mai categoric că naziştii plănuiau 
să forţeze trecerea Meusei pe undeva la vest de Liege şi de 
acolo - după încercuirea oraşului, conform aprecierii 
noastre - să continue spre nord-vest, pentru a ajunge la 
principala cale de comunicaţii a tuturor forţelor noastre 
situate la nord de ruptură. Flancul de nord se afla într-un 
pericol evident şi lupta creştea mereu în intensitate. În plus, 
devenea probabil ca inamicul să lanseze ofensive 
secundare şi de sprijin ceva mai la nord, încercând astfel să 
ne disperseze forţele şi să realizeze o dublă învăluire a 
întregii noastre aripi de nord. Secţia de informaţii avea 
anumite dovezi că asemenea acţiuni de sprijin figurau în 
planurile inamicului. 

Ofensiva germană căpătase curând numele de "bătălia 
intrândului”, din cauza rapidei înaintări iniţiale, care a fost 
obţinută printr-un puternic asalt împotriva dispozitivului 
nostru slab apărat şi care a dus la o pătrundere în frontul 
aliat atingând o adâncime maximă de aproximativ 50 de 
mile. 

Acest gen de luptă apasă extrem de greu pe umerii unei 
armate în campanie, de la generalul cu gradul cel mal înalt 
până la ultimul soldat din cadrul trupei. Desigur, efectul 
moral destructiv se resimte cel mai grav în rândurile 
unităţilor asupra cărora se îndreaptă lovitura inamicului. 
Atacaţi de forţe copleşitoare, necunoscând măsurile pe care 
comandanții lor le pregătesc pentru a le veni în ajutor, 
soldaţii din primul eşalon operativ, având de înfruntat toate 
riscurile şi primejdiile luptei corp la corp, cad inevitabil 
pradă confuziei, derutei şi descurajării. 


La fel de puternic, deşi în alt fel, se exercită presiunea 
asupra comandanților superiori. Oricât de mare încredere 
ar avea ei în propria lor capacitate de a zădărnici tentativa 
inamicului şi chiar de a face ca situaţia să evolueze în 
favoarea lor, atunci când duşmanul preia iniţiativa, există 
totdeauna pericolul ca ceva să iasă prost. Istoria războaielor 
este plină de exemple când o panică bruscă, o neaşteptată 
schimbare de vreme sau o altă împrejurare neprevăzută au 
dat peste cap planurile cele mai judicios elaborate, aducând 
înfrângerea în locul victoriei. Ar fi stupid şi fals să pretind că 
prima săptămână a ofensivei din Ardeni nu ar fi provocat o 
stare de tensiune şi îngrijorare în rândul forţelor aliate, la 
toate treptele ierarhice. Ar fi la fel de fals însă dacă aş 
exagera proporţiile şi gravitatea acestui efect. 

În război, nici un om cu simţ al răspunderii nu scapă 
vreodată de o anumită tensiune psihică, şi aceasta ajunge 
la un punct culminant în bătălii de tipul celei iniţiate de 
germani în Ardeni. Dar în cadrul unor forţe armate cu o 
bună pregătire de luptă, toţi ofiţerii şi soldaţii au învăţat 
cum să trăiască sub o asemenea tensiune. Isteria generată 
de o spaimă excesivă se întâlneşte doar în cazuri 
excepţionale. În astfel de lupte, mai mult ca oricând, este 
necesar ca ofiţerii cu funcţii de înaltă răspundere să dea 
dovadă de fermitate, calm şi optimism, cu care să sfâşie 
păienjenişul de rapoarte contradictorii, de îndoieli şi de 
nesiguranţă, pentru a profita de orice slăbiciune a 
inamicului şi a-l înfrânge, repurtând victoria. Exact aşa au 
reacţionat comandanții americani. 

La 22 decembrie, în prima fază a bătăliei, am emis unul 
dintre puţinele mele "Ordine de zi” din timpul războiului, în 
care spuneam: 

"Ieşind din lucrările sale de apărare, inamicul ne oferă 
poate prilejul de a transforma marele lui joc de noroc în cea 
mai zdrobitoare înfrângere a sa. lată de ce fac apel la 
fiecare om din rândurile tuturor aliaților de a se ridica acum 
până la culmile curajului, ale hotărârii şi ale efortului. 
Fiecare dintre noi să nu aibă decât un singur gând - acela 


de a nimici inamicul pe uscat, în văzduh, pretutindeni. Să-l 
nimicim! Uniti în această hotărâre şi cu o încredere de 
nezdruncinat în cauza pentru care luptăm, vom păşi 
înainte, cu ajutorul lui Dumnezeu, spre măreața noastră 
victorie”. 

La nord de ruptură, trei armate aliate şi parte dintr-a 
patra ocupau poziţii pe un mare intrând, care se întindea, în 
formă oarecum semicirculară, pe un front de 250 de mile. 
La extremitatea de nord se afla Grupul de armate 21, al 
cărui aliniament, orientat spre nord şi est, urma cursul 
inferior al Rinului şi valea râului Mosella. Ceva mai la sud 
era Armata 9 americană, care lupta în direcţia est. Urma 
apoi acea parte din Armata 1 americană care rămăsese la 
nord de pătrunderea germană şi care acum era orientată în 
direcţia sud. 

Toate trupele disponibile ale armatelor 1 şi 9 erau 
actualmente în curs de regrupare, pentru a construi o linie 
de apărare pe axa est-vest împotriva asaltului inamic. 
Deocamdată, cele două armate nu puteau oferi nici un fel 
de rezervă mobilă. 

În cadrul Grupului de armate 21 al lui Montgomery exista 
însă o rezervă disponibilă: Corpul 9 armată britanic, pe 
atunci în afara primului eşalon operativ şi gata de a 
interveni pe marea noastră linie semicirculară din nord în 
orice punct unde ar fi atacat inamicul. Nu mai încăpea 
îndoială că acel intrând se transformase într-un singur front, 
dispunând de o singură rezervă la care se putea recurge 
pentru a sprijini fie armatele britanică şi canadiană, fie 
armatele 9 şi 1 americane. În zilele de 18 și 19 decembrie, 
din cauza pătrunderii germane, fuseseră întrerupte toate 
comunicațiile normale dintre cartierul general al lui Bradley, 
în oraşul Luxembourg, şi cartierele generale ale armatelor 9 
şi 1. De aceea, lui Bradley îi era cu desăvârşire imposibil să 
acorde ofensivei la aripa de sud atenţia pe care aş fi dorit-o 
eu şi să păstreze, concomitent, contactul corespunzător cu 
trupele din nord, care suportau cele mai puternice lovituri 
ale naziştilor. 


O singură soluţie părea să fie aplicabilă acestei situaţii de 
ansamblu - şi anume, de a subordona unui unic comandant 
toate forţele din intrândul nostru de nord. Singura cale 
pentru a realiza unitatea necesară era de a numi temporar 
pe Montgomery la comanda tuturor trupelor din nord şi de a 
ordona lui Bradley să-şi consacre întreaga atenţie situaţiei 
din sud. Plin de încredere în trăinicia spiritului de muncă 
colectivă pe care-l instaurasem, nu am ezitat nici o clipă să 
adopt această soluţie. l-am telefonat lui Bradley pentru a-l 
informa despre hotărârea luată, apoi l-am chemat pe 
feldmareşalul Montgomery şi i-am transmis ordinele 
corespunzătoare. 

Târziu, în aceeaşi seară, m-a sunat Churchill la telefon, 
întrebându-mă cum se desfăşurau luptele. l-am prezentat în 
linii mari contramăsurile pe care le luasem şi i-am adus la 
cunoştinţă că  înfiinţasem un comandament temporar. 
Primul ministru a subliniat că planul meu va pune imediat 
rezerva britanică la dispoziţia noastră, indiferent de limitele 
stabilite anterior între zone. 

— Vă asigur - a adăugat el - că trupele britanice se vor 
socoti totdeauna onorate să participe la o bătălie cot la cot 
cu prietenii lor americani. 

Soluţia comandamentului unic a dat roade şi, în general, 
necesitatea ei a fost admisă pe atunci de toată lumea. 

Din păcate, după încheierea bătăliei, o conferinţă de 
presă ţinută de Montgomery, căreia i s-au adăugat o serie 
de articole scrise de ziarişti acreditaţi pe lângă Grupul 21 
de armate au stârnit în rândul americanilor nefericita 
impresie că, prin modul cum intervenise, feldmareşalul îşi 
atribuia rolul de mântuitor al trupelor S.U.A. Nu cred că 
Montgomery voia să dea un asemenea înţeles cuvintelor 
sale, dar asta nu scădea cu nimic din răul făcut. 

Acest incident mi-a pricinuit mai multe frământări şi 
amărăciune decât toate celelalte cazuri similare din cursul 
războiului. Mă îndoiesc că Montgomery şi-a dat vreodată 
seama cât de profunde erau resentimentele unora dintre 
comandanții americani, care, trăgând concluzia că el îi 


umilise cu premeditare, nu au întârziat să-i plătească cu 
aceeaşi monedă a dispreţului şi a desconsiderării. Totuşi, 
învinuirile şi recriminările reciproce pe care le-a iscat 
comandamentul temporar se refereau nu la raţiunile 
militare ale hotărârii iniţiale, ci la interpretările date de 
americani conferinţei de presă a lui Montgomery şi la 
articolele publicate de corespondenţii de război de la 
cartierul său general. Ce păcat că un astfel de incident a 
trebuit să întunece satisfacția unanimă provocată de 
succesul nostru! 

Tot atunci, o parte din presa britanică a redeschis vechea 
problemă a comandamentului unic al forţelor de uscat. 
Feldmareşalul Montgorrery, care îl considera o chestiune de 
principiu, mi-a propus să intre el însuşi în subordinea lui 
Bradley, dacă voi fi de acord. Dar şi eu eram împotriva 
comandamentului unic ca o chestiune de principiu, aşa că i- 
am respins şi acum propunerea. Până şi generalul Marshall 
mi-a telegrafiat în această problemă la 30 decembrie, 
scriindu-mi: 

"Poate că au ajuns la cunoştinţa dumitale câteva articole 
din anumite ziare londoneze care propun un locțiitor 
britanic al Comandamentului Suprem pentru toate forțele 
de uscat aliate, insinuând, totodată, că ai luat prea multe 
misiuni asupra dumitale. Am sentimentul că sub nici un 
cuvânt nu trebuie să faci vreo concesie. Nu plec de la 
premisa că ai fi avut în gând o astfel de concesie, vreau 
doar să fii sigur de poziția dumitale. Faci o treabă 
excelentă, vezi-ți de ea mai departe şi nu te sinchisi de 
nimeni” 

În ziua de Anul Nou i-am răspuns: 

"Să nu vă temeti că aş reflecta la numirea unui locțiitor 
pentru fortele de uscat. După primirea telegramei 
dumneavoastră, am citit articolele din gazetele britanice la 
care vă referiti. Un anumit grup de ziare şi corespondenții 
acestora folosesc dificultățile noastre actuale pentru a 
pleda în favoarea unei măsuri pe care au dorit-o 
dintotdeauna, dar care nu are nimic bun într-insa. In cazul 


de față, ofensiva germană nu s-a desfăşurat la marginea 
sectorului vreunui grup de armate, ci a lovit exact în centrul 
unui singur grup. Modificările de urgență survenite în 
structura comandamentelor - cu alte cuvinte numirea câte 
unui om care să răspundă de fiecare flanc - au fost 
determinate de evoluția situației: inamicul pătrunsese atât 
de departe, încât Bradley nu mai putea comanda ambele 
flancuri, iar singurele rezerve disponibile pe flancul de nord 
erau britanice. În consecință, a trebuit să se instituie câte 
un control unic atât la nord, cât şi la sua”. 

Apărarea oraşului Bastogne nu numai că a fost o 
spectaculoasă faptă de arme, dar a avut şi o mare influenţă 
asupra rezultatului bătăliei. Localitatea se afla pe direcţia 
generală de înaintare a Armatei 5 blindate germane, care 
avea ordin - aşa cum am aflat ulterior - să lase în urma sa 
Bastogne dacă va fi apărat, trimiţându-şi avangărzile mai 
departe, spre vest, şi apoi spre nord, pentru a se alătura 
ofensivei principale. 

La 17 decembrie, când cele două divizii ale Corpului 18 
aeropurtat au fost preluate de Bradley şi trimise la 
Bastogne, nu bănuiam că în acea zonă se va desfăşura o 
bătălie, ci ştiam doar că oraşul era un excelent nod rutier. 
Trupele ajunse acolo puteau fi trimise ulterior oriunde 
găsea de cuviinţă comandantul local. La 18 decembrie, 
aceste trupe înaintau spre front, când situaţia a devenit 
atât de serioasă pe flancul de nord, încât generalul Bradley 
a schimbat spre stânga direcţia de marş a Diviziei 82, aflată 
în frunte. Divizia 101 şi-a continuat însă drumul spre 
destinaţia iniţială, Bastogne, de care a început să se 
apropie în noaptea de 18 decembrie. În acea noapte şi în 
ziua de 19, în timp ce germanii aveau de-a face cu 
detaşamente izolate din prima linie de apărare, divizia s-a 
pregătit de luptă pentru păstrarea oraşului. În dimineaţa de 
19 decembrie, când am ţinut consfătuirea de la Verdun, nu 
ştiam dacă oraşul Bastogne fusese deja înconjurat, dar 
forţa şi direcţia de înaintare a trupelor germane în acea 
zonă dovedeau că încercuirea nu mai putea să întârzie. 


În consecinţă, Divizia 101 s-a pregătit pentru o apărare 
circulară. Din acel moment şi până ce a fost înlocuită, ea s- 
a aflat sub permanenta presiune a germanilor, deşi diviziile 
lor blindate de asalt au depăşit oraşul, pentru a participa la 
ofensiva în direcţia nord-vest. 

Pe frontul de nord al acestei ofensive, situaţia a rămas 
critică timp de câteva zile. La 21 decembrie am retras 
rămăşiţele Diviziei 7 blindate şi detaşamentele ei de sprijin 
de pe poziţiile lor expuse de lângă St. Vith, unde 
rezistaseră, în ziua precedentă, la crâncenul asalt al unor 
forţe de o copleşitoare superioritate numerică. In zilele 
următoare, pe flancul de nord au continuat să se 
desfăşoare lupte desperate. De îndată ce a preluat 
comandamentul, Montgomery a început să organizeze o 
grupare americană în vederea unei ulterioare 
contraofensive pe acest flanc. 

Misiunea a fost încredinţată Corpului 7 armată, sub 
comanda generalului Collins, dar, timp de câteva zile, pe 
măsură ce i se repartizau divizii, ele erau aruncate în luptă, 
pentru a pune stavilă înaintărilor inamice în punctele 
critice. 

Ciocnirile au continuat să se desfăşoare la această scară 
până în ziua de 26 decembrie şi, conform tuturor datelor 
aflate în posesiunea noastră, germanii aveau să mai facă 
cel puţin încă o mare tentativă de a rupe! liniile noastre din 
sectorul de nord. 

În sud, Bradley îşi lansase ofensiva în dimineaţa de 22 
decembrie, dar înaintarea s-a făcut foarte încet şi 
manevrele au fost dificile din cauza troienelor de zăpadă 
care acopereau şoselele şi câmpiile. Atacul iniţial a fost 
întreprins de Corpul 3, în compunerea căruia intrau Divizia 
4 blindată şi diviziile 80 şi 26. Era genul de luptă pe care 
generalul Patton nu putea să-l sufere - o deplasare lentă şi 
trudnică, fără nici o posibilitate de rupere a liniilor inamice. 
În cursul acţiunii, Patton m-a chemat de câteva ori la 
telefon pentru a da glas dezamăgirii pe care i-o pricinuia 
imposibilitatea de a înainta mai repede; în cadrul 


consfătuirii de la Verdun din dimineaţa de 19 decembrie, el 
lăsase să se înţeleagă, ba chiar pronosticase că va intra în 
Bastogne din primul elan. l-am răspuns că, atâta vreme cât 
va câştiga teren, mă voi declara pe deplin satisfăcut. Acum 
făcea exact ceea ce mă aşteptasem să facă şi, deşi ştiam 
că primele sale lovituri nu întâlniseră în cale decât diviziile 
de apărare ale Armatei 7 germane, condiţiile de teren şi de 
climă erau atât de vitrege, încât nu puteam conta pe o 
înaintare mai rapidă. 

La 23 decembrie a intervenit unul dintre factorii favorabili 
nouă - o bruscă şi trecătoare îmbunătăţire a vremii în 
zonele înaintate, ceea ce a permis aviaţiei noastre să se 
arunce în luptă. Din clipa aceea, cu unele întreruperi 
datorate relelor condiţii atmosferice, colectivul nostru tactic 
sol-aer, călit în foc, a început să funcţioneze din nou, cu 
obişnuita-i eficacitate. Aviația aliată a bombardat puncte 
nevralgice din reţeaua de comunicaţii a germanilor, a 
atacat coloane mărşăluind pe şosele, a cercetat şi ne-a 
raportat toate mişcările semnificative de trupe ale 
inamicului. Prizonierii capturați ulterior se plângeau regulat 
şi cu multă vehemenţă de eşecul pe care-l înregistrase 
“Luftwaffe” şi de teroarea şi distrugerile pe care le 
provocau forţele aeriene aliate. 

In cele din urmă, la 26 decembrie, Patton a reuşit să 
strecoare o coloană mică în Bastogne, care a trecut însă 
printr-un coridor atât de strâmt de pe flancul stâng, încât 
nu a realizat decât o legătură precară cu trupele asediate 
de acolo. De-abia după acea dată s-au desfăşurat luptele cu 
adevărat grele din jurul oraşului, la care au participat atât 
forţele din Bastogne, cât şi cele care le veneau în ajutor. 
Intenţionasem să mă duc la Montgomery în ziua de 23 
decembrie, dar în spatele frontului deplasările pe calea 
aerului nu erau încă recomandabile, iar cele pe şosea se 
făceau greu şi fără siguranţă. Ar fi fost imprudent din 
partea mea să plec de la cartierul general într-o călătorie 
care putea să dureze câteva zile. Din fericire, transmisiunile 
radio şi telefonice cu feldmareşalul şi cu Bradley 


rămăseseră satisfăcătoare, aşa că am putut să mă menţin 
într-un contact strâns cu evoluţia situatiei. Totuşi, m-am 
hotărât să dau o fugă cu trenul, peste noapte, la Bruxelles, 
pentru a mă întâlni cu Montgomery, urmând să mă înapoiez 
imediat după încheierea consfătuirii. Dar garnitura pe care 
trebuia să o iau a fost bombardată de germani în noaptea 
de 26 decembrie şi o alta a fost încropită la iuţeală, 
permiţându-mi să plec în ziua de 27 decembrie. 

Călătoria s-a complicat şi mai mult din cauza 
extraordinarelor temeri ale serviciului de securitate, care 
era convins că prin regiune circulau asasini trimişi de 
inamic cu misiunea de a ne ucide pe Montgomery, pe 
Bradley şi pe mine, poate şi pe alţii. Faptul m-a uimit, căci 
de câteva luni cutreieram Franţa în maşină, fără a beneficia 
de altă protecţie decât cea furnizată de o ordonanţă şi un 
aghiotant, care călătoreau de obicei în automobil cu mine. 
Vestea mi-a adus-o, la 20 decembrie, un foarte agitat 
colonel american, care era sigur că deţinea dovezi 
complete şi pozitive despre existenţa unui astfel de 
complot. El mi l-a descris în cele mai mici detalii şi 
concluziile sale au fost coroborate de alţi membri ai 
serviciului de securitate. Nu am luat în seamă teoria 
asasinatului, dar am acceptat să-mi mut domiciliul mai 
aproape de cartierul general. Până atunci locuisem la Saint 
Germain, într-o casă pe care înainte o ocupase von 
Rundstedt. Eram convins că inamicul avea prea multă 
nevoie de oameni pentru a-i lăsa să vagabondeze într-o 
zonă întinsă, în căutarea victimelor desemnate, printre care 
nici o persoană nu era de neînlocuit. M-a iritat insistența cu 
care serviciul de securitate îmi cerea să pun limite precise 
libertăţii mele de mişcare, dar am constatat că, dacă nu mă 
conformam în mod rezonabil acestei recomandări, singurul 
rezultat era că se foloseau şi mai mulţi oameni în cadrul 
măsurilor de pază. 

In consecinţă, am promis că nu voi pleca de la cartierul 
general decât atunci când va fi necesar, cu condiţia ca 
detaşamentele de protecţie să fie reduse la minimum, 


astfel încât soldaţii să fie trimişi pe front, în loc să se ţină 
scai după mine. Mi s-a făgăduit că perioada de vigilenţă va 
lua sfârşit la 23 decembrie. La 27 decembrie însă, când am 
plecat la Bruxelles, m-am trezit cu gara forfotind de membri 
ai poliţiei militare şi de santinele înarmate. l-am luat la rost 
pe ofiţerii din serviciul de securitate pentru modul cum 
foloseau oamenii, dar ei m-au asigurat că nu aduseseră în 
gară decât pe cei care erau în mod normal de gardă prin 
împrejurimi. După plecarea trenului însă ani descoperit că 
mă însoțea o grupă de soldaţi; la fiecare oprire - şi opririle 
surveneau frecvent, din cauza dificultăţilor pricinuite de 
gheaţă şi de troienele de zăpadă -, aceşti ostaşi săreau din 
tren şi luau poziţie de alarmă, pentru a ne proteja. 

Am arătat ofițerului inferior care comanda grupa că ar fi 
fost o adevărată minune ca vreun ambițios asasin german 
să poată stabili dinainte că va da peste victima sa în 
perspectivă într-un vagon al unui anume tren, la un anume 
moment, într-un anume colţişor din Europa. l-am ordonat să 
nu-şi mai dea jos oamenii, pentru a nu-i mai expune la gerul 
aspru de afară. Ofiţerul s-a declarat de acord în principiu, 
dar într-atât îl impresionase stricteţea ordinelor primite, 
încât mă îndoiesc că am reuşit să scutesc vreunul dintre 
soldaţi de inutila şi neserioasa activitate pe care trebuia să 
o depună”, 

Abia pe la amiaza zilei de 28 decembrie am luat contact 
cu Montgomery. Şoselele fiind impracticabile, transportul 
auto devenise imposibil şi trenul nostru a trebuit să meargă 
pe o linie secundară, lungă şi ocolită, până la Hasselt, unde 
m-am întâlnit cu Montgomery. El mi-a dat amănunte cu 
privire la recentele lovituri germane împotriva 
aliniamentului nostru de nord, mi-a arătat poziţia rezervei 
sale generale şi mi-a declarat că începuse din nou să 
regrupeze corpul de armată al lui Collins, cu care voia să 


110 Documente din arhivele naziste, ieşite la iveală după apariția Cruciadei in Europa, au dovedit că 
măsurile de precauţie pe care le ironizează Eisenhower erau pe deplin întemeiate : asasinarea înalţilor 
comandanţi aliaţi se înscria printre principalele obiective ale unei ample operaţii hitleriste de 
diversiune, pusă sub comanda faimosului maior SS Otto Skorzeny. — Nota trad. 


înceapă ofensiva aliată de pe flancul de nord, având ca 
direcţie generală oraşul Houffalize. 

La acea dată nu dispuneam de informaţii care să indice 
categoric intenţia inamicului de a pune capăt ofensivei sale 
din nord. Bizuindu-se pe informaţiile aflate în posesiunea sa 
- informaţii corecte în momentul primirii lor -, Montgomery 
era sigur că germanii aveau de gând să mai declanșeze cel 
puţin încă o ofensivă de mare anvergură împotriva flancului 
nostru de nord. Neîndoindu-se că o va respinge, el voia ca 
rezerva să fie gata de a porni în urmărirea germanilor în 
retragere. Bineînţeles, planul prevedea să se profite de cele 
mai bune condiţii pentru iniţierea marii contralovituri, 
singura dificultate fiind că fixarea datei ei depindea de 
acţiunea inamicului. Am discutat cu Montgomery 
posibilitatea ca naziştii să nu mai atace din nou în nord, 
dar, după părerea lui, perspectiva unei lovituri era practic o 
certitudine. Dacă, totuşi, inamicul nu-şi va relua asaltul, mi- 
a spus că va folosi răgazul pentru a-şi reorganiza trupele, a 
le dota din nou cu tehnică de luptă şi a le împrospăta. 
Deocamdată, prima lui misiune era de a se asigura de 
integritatea liniilor noastre din nord. Germanii se aflau încă 
departe de orice regiune în care ne-ar fi putut provoca 
daune grave şi nu aveam nimic de care să ne temem, în 
afara unei rupturi efective, realizată de trupe inamice 
proaspete aduse pe acest front. 

Am căzut de acord că cel mai bun lucru în actuala 
situaţie era să întărim frontul, să reorganizăm unităţile şi să 
ne pregătim pe deplin pentru declanşarea unei puternice 
contralovituri, între timp fiind oricând gata să respingem 
orice atac german. Am convenit, de asemenea, că, dacă 
inamicul nu va lansa nici un astfel de atac, Montgomery să- 
şi înceapă contraofensiva în ziua de 3 ianuarie 1945. 

Până la urmă, nu a mai avut loc nici o acţiune a 
germanilor, din cauza unei modificări în planurile lor, 
ducând la concentrarea de trupe în zona Bastogne. Trupele 
aliate de pe flancul de nord au folosit răgazul în avantajul 


lor şi în dimineaţa de 3 ianuarie au trecut la ofensivă, 
potrivit planului adoptat la 28 decembrie. 

La 29 decembrie m-am înapoiat la cartierul meu general. 
Cei din serviciul de securitate începuseră, în sfârşit, să 
admită că exageraseră în teama lor de asasinatele 
proiectate. Deşi continuau să mă înconjure cu măsuri de 
pază mai severe decât cele utilizate înainte de declanşarea 
ofensivei, acum puteam măcar să plec de la cartierul 
general fără a fi însoţit de un întreg pluton de poliţie 
militară, îmbarcat în jeepuri şi maşini de cercetare. 

La 26 decembrie, Patton stabilise un firav contact cu 
trupele din Bastogne, pe când la nord tocmai respinsesem 
un foarte violent atac al germanilor, care s-a dovedit a fi 
ultima lor acţiune majoră pe acest flanc. Intre timp, forţele 
aliate din Bastogne stăteau ca un ghimpe puternic în coasta 
înaltului Comandament German. Atâta vreme cât oraşul se 
afla în mâinile noastre, coridorul inamic spre vest se 
reducea la o trecătoare îngustă, mărginită la sud de 
Bastogne şi la nord de Stavelot. De-a lungul ei, în direcţia 
est-vest se găsea o singură şosea demnă de acest nume. 
La 26 decembrie, inamicul a început să concentreze forţe 
puternice pentru o ofensivă împotriva regiunii Bastogne, 
transferând acolo trupe de pe frontul de nord şi aducând 
altele din zona interioară. 

Între timp însă adusesem şi noi Divizia 11 blindată şi 
dislocasem pe continent Divizia 17 aeropurtată din Anglia. 
Cele două unităţi împreună cu Divizia 87 au ocupat poziţii în 
apropiere de Meusa, aşteptând să ne hotărâm unde urmau 
să fie folosite în modul cel mai eficient. Ţinând seama de 
necurmatele lovituri ale germanilor pe flancul de nord între 
20 şi 26 decembrie, se părea că noile noastre formaţii ar fi 
dat cel mai bun randament pe acest flanc. Dar în ziua de 27 
decembrie a devenit evident că inamicul îşi îndrepta 
lovitura principală împotriva oraşului Bastogne, aşa că la 28 
decembrie am pus cele trei unităţi la dispoziţia lui Bradley. 
Diviziile 11 şi 87 au fost trimise în sprijinul flancului stâng al 
lui Patton, imediat la vest de Bastogne, dar drumurile 


îngheţate şi întroienite ridicau asemenea dificultăţi, încât 
noile trupe nu prea au realizat mare lucru. La sfârşitul lunii, 
Corpul 8 armată al lui Middleton s-a refăcut şi a reintrat în 
luptă, participând la ofensiva spre nord, în direcţia 
Bastogne. La rândul său, inamicul nu a încetat să asalteze 
această regiune dinspre nord, până în noaptea de 3 
ianuarie. 

În cursul luptelor din decembrie nu am întrerupt nici o 
clipă elaborarea de planuri pentru reluarea ofensivei 
generale. La 31 decembrie am trimis lui Montgomery şi lui 
Bradley un plan în linii mari al operaţiilor noastre până la 
Rin, pe tot frontul de la Bonn spre nord. 

Spre sfârşitul bătăliei Ardenilor, germanii au început să 
lanseze atacuri de diversiune în Alsacia. Efectivele angajate 
în luptă nu erau mari, dar situaţia trebuia urmărită cu 
atenţie, deoarece descompletasem liniile noastre din acea 
regiune. l-am ordonat lui Devers să nu permită, sub nici un 
motiv, izolarea şi încercuirea vreuneia dintre unităţile sale 
mai mari. 

Securitatea Strasbourgului continua să-i preocupe pe 
francezi. La 3 ianuarie, de Gaulle a sosit la cartierul meu 
general. l-am prezentat situatia şi el s-a declarat de acord 
că planul meu de a salva trupele din acea regiune era 
justificat din punct de vedere militar. De Gaulle a insistat 
însă asupra faptului că, încă de pe timpul războiului din 
1870, Strasbourgul devenise un simbol pentru poporul 
francez. După părerea lui, o pierdere, chiar temporară, a 
oraşului va duce la o totală demoralizare a Franţei poate 
chiar la o revoltă făţişă. Tratând problema cu o deosebită 
seriozitate, de Gaulle mi-a spus că, în caz extrem, ar 
prefera să apere Strasbourgul cu toate forţele franceze, 
luându-şi până şi riscul de a le pierde cu desăvârşire, decât 
să cedeze oraşul fără luptă. El mi-a adus o scrisoare în care 
declara că se va vedea nevoit să acţioneze în mod 
independent dacă nu voi ordona apărarea până la capăt a 
Strasbourgului. l-am atras atenţia că trupele sale nu vor 
căpăta muniţie, materiale şi alimente dacă nu vor asculta 


de ordinele mele şi am subliniat că o asemenea situaţie nu 
s-ar fi ivit dacă francezii ar fi lichidat punga de la Colmar. 

La prima vedere, argumentele lui de Gaulle păreau să 
pornească de la considerente politice întemeiate mai 
curând pe sentimente decât pe logică şi pe bun-simţ. 
Totuşi, pentru mine, problema îmbrăca un aspect militar, 
din cauza repercusiunilor posibile asupra căilor noastre de 
comunicaţie şi de asigurare materială, care străbăteau 
Franţa de la un capăt la celălalt, din două direcţii. Dacă pe 
traseul lor s-ar fi ivit nelinişte, tulburări sau răscoale, 
consecinţa pentru noi ar fi fost înfrângerea pe front. In plus, 
întâlnirea mea cu de Gaulle avea loc după ce criza din 
Ardeni fusese complet rezolvată. Acum trecusem la 
ofensivă în interiorul intrândului, şi nu pentru a preveni un 
dezastru, ci pentru a da un caracter şi mai decisiv victoriei 
noastre voiam să trimit în sectorul lui Bradley toate trupele 
de care mă puteam dispensa în alte părţi ale frontului. Din 
aceste motive, am hotărât să modific ordinele date lui 
Devers. l-am spus generalului de Gaulle că voi trimite 
instrucţiuni comandantului Grupului de armate 6 să se 
retragă numai din ieşind-urile de la flancul de nord al 
aliniamentului său şi să ia măsuri, în centru, pentru a păstra 
ferm Strasbourg-ul. De asemenea, am promis că nu voi mai 
scoate trupe din compunerea acestui grup de armată. 
Aceste modificări au produs o mare satisfacţie lui de Gaulle, 
care a plecat bine dispus, declarând că avea o încredere 
fără margini în competenţa mea militară. 

Din întâmplare, la cartierul meu general se afla toi atunci 
Winston Churchill, care venise într-o vizită. El a asistat la 
convorbirea noastră fără să rostească un cuvânt, dar, după 
plecarea lui de Gaulle, a observat pe un ton calm: 

— Ai făcut lucrul cel mai înţelept şi mai nimerit. 

În cursul luptelor care au urmat, Luftwaffe” a încercat să 
opereze mai intens ca oricând de la începutul campaniei. La 
1 ianuarie, aviația germană a lansat împotriva noastră cel 
mai violent atac din ultimele luni, principalele sale obiective 
fiind aerodromurile aliate, îndeosebi cele din apropierea 


intrândului şi de la nord de el. În acea zi, inamicul ne-a 
distrus numeroase avioane, în majoritatea lor la sol. Reacţia 
propriilor noastre avioane de vânătoare a fost promptă şi, 
deşi am suferit pierderi severe şi, în parte, inutile, naziştii 
au plătit succesul lor cu o jumătate din forţele cu care 
atacaseră. 

Peste două zile, la 3 ianuarie, Armata 1 americană, având 
în avangardă Corpul 7, a dezlănţuit ofensiva pe flancul de 
nord şi orice pericol al marii pătrunderi germane a dispărut. 
Începând din acea clipă nu s-a mai pus decât o singură 
întrebare: vom reuşi noi oare să înaintăm suficient prin 
lucrările de apărare ale inamicului şi prin nămeţii Ardenilor 
pentru a captura sau lichida o parte însemnată a forţelor 
sale? 

Ofensiva noastră a continuat de pe ambele flancuri în 
direcţia Houffalize, unde cele două armate au făcut 
joncţiunea la 16 ianuarie. Înaintarea se desfăşurase însă 
atât de încet şi inamicul rezistase cu atâta înverşunare, 
încât majoritatea trupelor germane, situate la vest de inelul 
care se închidea, reuşiseră să se replieze. După întâlnirea la 
Houffalize, ambele armate au atacat în direcţia generală 
est, pentru a-i respinge pe nazişti dincolo de aliniamentul 
lor iniţial. Armata 1 a reintrat acum sub comanda 
generalului Bradley. Am repartizat temporar Armata 9 a 
S.U.A., de pe flancul stâng al forţelor americane, Grupului 
de armate 21, pe baza unui plan pe care îl elaboram pentru 
forțarea cursului Roerului şi pentru o operaţie convergentă 
în sectorul de nord, menită să împiedice inamicul să treacă 
Rinul. Speram să lansez asaltul în jur de 8-10 februarie şi, 
dat fiind că forţele lui Montgomery ocupau încă un 
dispozitiv mai puţin avansat, în vecinătatea Anversului, 
singura cale prin care puteam oferi cele două armate 
necesare operaţiei era de a utiliza Armata 9 americană. 

"Bătălia Ardenilor” s-a soldat cu pierderi considerabile de 
ambele părţi. Comandanții din primul eşalon operativ au 
estimat că, în luna care se încheiase la 16 ianuarie, 
inamicul înregistrase 120 000 de oameni scoşi din luptă. 


Ţinând seama că, după război, comandanții germani au 
recunoscut că totalul pierderilor lor se ridicase la 
aproximativ 90 000, rezultă că evaluările noastre fuseseră 
destul de precise. În afara pierderilor de personal, inamicul 
înregistrase un mare număr de tancuri, tunuri de asalt, 
avioane şi vehicule de transport distruse sau avariate. Pe 
atunci, calculele noastre arătau că totalul lor atingea 600 
de tancuri şi tunuri de asalt, 1 600 de avioane şi 6 000 de 
alte Vehicule. În "bătălia Ardenilor”, trupele noastre de 
uscat au utilizat pentru prima oară în luptă noul "focos de 
proximitate”, o invenţie care a făcut să crească enorm 
eficacitatea artileriei aliate. 

Pierderile noastre erau şi ele ridicate, cel mai mult având 
de suferit Divizia 106 infanterie. Ocupând poziţii expuse, ea 
nu numai că a fost angajată de la început în luptă, dar mulţi 
dintre oamenii săi au fost izolaţi şi capturați. Divizia 28 s-a 
aflat, de asemenea, în situaţii dificile, iar Divizia 7 blindată 
a înregistrat pierderi serioase ca urmare a bravurii sale în 
apărarea oraşului St. Vith. Conform calculelor noastre, 
pierderile aliate ajungeau la un total de 77 000 de oameni, 
dintre care aproximativ 8 000 morţi, 48 000 răniţi şi 21 000 
prizonieri sau dispăruţi. Pierdusem, de asemenea, 733 de 
tancuri şi mijloace antitanc. 

Ofensiva proiectată pe 8-10 februarie avea să fie doar 
prima dintr-o serie de lovituri prin intermediul cărora 
intenţionam să desăvârşim lichidarea trupelor germane 
aflate la vest de Rin. Voiam să trec la ofensiva generală cât 
mai curând cu putinţă, deoarece eram convins că inamicul 
îşi aruncase în "bătălia intrândului” toate rezervele care îi 
mai rămăseseră. De acum înainte contam pe o rezistenţă 
mult mai slabă, din cauza pierderilor suferite de germani, 
ca şi din cauza profundei demoralizări care eram convins că 
va cuprinde trupele lor. În plus - şi faptul era foarte 
important - ruşii declanşaseră la 12 ianuarie puternica, şi 
îndelung aşteptata lor ofensivă de iarnă!!!. Incă de pe 


1 ”Aşteptarea” nu fusese deloc îndelungată. lată ce ne spune, în această privință, mareşalul G. K. 


Jukov ("Amintiri şi reflecţii”, Editura militară, 1970, pp. 809-810), relatându-ne una din întâlnirile sale 


acum, rapoartele arătau că sovieticii înaintau repede şi era 
evident că, cu cât vom ataca mai prompt, cu atât vom fi 
mai siguri că inamicul nu se va putea organiza din nou pe 
frontul de vest în tentativa de a evita înfrângerea. 


postbelice cu Eisenhower:”"Mă interesa mult contraofensiva germană din Ardeni, de la sfârşitul anului 
1944, şi acţiunile defensive ale trupelor aliate în acest raion. Trebuie spus că Eisenhower şi însoțitorii 
săi nu au manifestat prea multă dorinţă de a se angaja în discuţii pe această temă. Din zgârcitele lor 
relatări rezulta totuşi că lovitura executată de trupele germane în Ardeni a constituit o surpriză pentru 
statul major al înaltului comandament aliat şi pentru comandamentul Grupului 12 de armate al 
generalului Bradley. Înaltul comandament aliat a avut mari temeri cu privire la acţiunile pe care le va 
întreprinde inamicul în continuare în Ardeni Temerile acestea erau împărtăşite întru totul de Churchill, 
care la 6 ianuarie 1945 i-a adresat o scrisoare personală lui Stalin. El îl informă că în Apus se 
desfăşoară lupte foarte grele şi că situaţia aliaţilor a devenit alarmantă, ca urmare a pierderii 
inițiativei.. Acordând o mare importanţă reacției rapide a Uniunii Sovietice la această comunicare, 
Churchill şi Eisenhower au trimis această scrisoare la Moscova prin mareşalul principal al aviaţiei, 
Tedder. În cazul în care, aşa cum sperau Churchill şi Eisenhower, guvernul sovietic era de acord ca 
trupele sovietice să treacă cât mai repede la ofensivă, Hitler ar fi fost nevoit să-şi îndepărteze trupele 
de şoc de pe frontul occidental şi să le transfere în est. După cum se ştie, credincios obligaţiilor sale de 
aliat, guvernul sovietic a declanşat după numai o săptămână o ofensivă grandioasă pe tot frontul, care 
a zdruncinat din temelii apărarea trupelor germane pe toate direcţiile strategice şi le-a obligat să se 
retragă, suferind pierderi colosale, pe Oder, Neisse, Moravskâ Ostrava, să cedeze Viena şi partea de 
sud-est a Austriei. Referindu-se la această ofensivă, Eisenhower a spus:— Pentru noi a fost o ofensivă 
mult aşteptată. Am răsuflat uşuraţi mai ales după ce am primit comunicarea că ofensiva se dezvoltă 
cu mult succes. Eram siguri că acum nemţii nu-şi vor mai putea întări frontul occidental. Din păcate, 
după declanşarea «războiului rece», şi mai ales după ce generalii germani râmaşi teferi au început să 
inunde piaţa cu memoriile lor, aprecierile obiective de acest gen, făcute în perioada imediat 
postbelică, au fost în mod evident deformate. Propagandiştii peste măsură de zeloşi din tabăra 
antisovietică ajung chiar pină acolo încât să afirme că nu Armata Sovietică i-a ajutat pe americani în 
bătăliile lor din Ardeni, ci americanii mai că au salvat Armata Sovietică”. - Nota trad. 


Capitolul al XIX-lea 
Trecerea Rinului 


În tot cursul "bătăliei intrândului”, noi am continuat să 
întocmim planuri pentru ultimele lovituri ofensive, pe care, 
odată declanşate, intenţionam să le continuăm fără 
încetare până la zdrobirea Germaniei. Planul operativ 
prevedea trei faze generale, începând cu o serie de acţiuni 
pe întregul front menite să distrugă unităţile germane de la 
vest de Rin. Stadiul următor consta din forțarea acestui 
fluviu şi cucerirea unor importante capete de pod. În sfârşit, 
ne rămâneau de efectuat ultimele înaintări, care eram 
siguri că ne vor duce până în inima Germaniei, unde vom 
anihila ceea ce-i mai rămânea acesteia ca posibilitate de 
rezistenţă. 

Ştiam că, în cursul acestei ultime înaintări, vom întâlni pe 
undeva unităţi ale Armatei Roşii venind dinspre est, aşa că 
acum devenise important să realizăm o coordonare mai 
strânsă cu activitatea sovieticilor. În campaniile 
precedente, Comitetul Unificat al Şefilor de State-Majore ne 
ţinuse la curent cu intenţiile generale ale trupelor sovietice, 
ceea ce era suficient pentru coordonarea dintre cele două 
forțe de la extremitățile Europei atâta vreme cât zonele lor 
de operaţii erau despărțite prin distanțe mari. Acum însă 
sosise momentul să facem schimb de informații cu privire la 
obiectivele şi încadrarea în timp a acţiunilor prevăzute în 
planuri. 

Cu aprobarea Comitetului Unificat al Şefilor de State- 
Majore, am trimis, la începutul lunii ianuarie 1945, pe 
mareşalul aerului Tedder la Moscova pentru a realiza 
acordurile necesare acestei  coordonări. Îl însoțeau 
generalul-maior Harold R. Bull şi generalul de brigadă T. J. 
Betts, doi ofiţeri capabili din statul-major SHAEF. Îi 
autorizasem pe Tedder să furnizeze autorităţilor militare 


sovietice toate datele referitoare la planurile noastre pentru 
sfârşitul iernii şi primăvară, urmând ca el să obţină 
informaţii similare privind proiectele ruşilor. 

Aflasem deja că sovieticii aveau intenţia să lanseze 
curând o ofensivă spre vest, de pe poziţiile din jurul 
Varşoviei, pe Vistula. Ştiam că ei efectuaseră concentrări în 
acest scop încă de la 1 ianuarie, dar că, din cauza 
condiţiilor de teren şi, îndeosebi, din cauza perdelelor dese 
de ceaţă şi nori, care împiedicau activitatea aeriană, îşi 
amânaseră lovitura în aşteptarea unei îmbunătăţiri a 
vremii. Comitetul Unificat al Şefilor de State-Majore ne-a 
adus însă la cunoştinţă că, chiar în eventualitatea că nu va 
surveni o ameliorare a condiţiilor, sovieticii vor declanşa 
ofensiva nu mai târziu de 15 ianuarie. Ea a început la 12 
ianuarie, obţinând succese remarcabile. 

Mareşalul aerului Tedder şi însoțitorii săi au sosit la 
Moscova imediat după angajarea acestei operații. 
Generalissimul Stalin şi autorităţile militare sovietice i-au 
primit cu cea mai deplină cordialitate şi cele două părţi au 
făcut un schimb complet şi amănunţit de informaţii în 
legătură cu planurile de viitor. Generalissimul a comunicat 
trimişilor noştri că, chiar dacă ofensivele în curs nu vor 
reuşi să-şi atingă obiectivele stabilite, ruşii vor continua să 
efectueze o serie de operaţii care, în cel mai rău caz, îi vor 
împiedica măcar pe nazişti să retragă forţe de pe frontul de 
est pentru a-şi întări dispozitivul din vest. 

Un alt rezultat al acestui prim efort de coordonare s-a 
materializat în autorizaţia pe care mi-a acordat-o Comitetul 
Unificat al Şefilor de State-Majore de a comunica direct cu 
Moscova în probleme de natură exclusiv militară. Intr-o fază 
ulterioară a campaniei, Churchill a contestat cu energie 
interpretarea dată de mine acestei autorizaţii, dificultatea 
decurgând din străvechiul adevăr că activităţile politice şi 
militare nu se pot separa niciodată cu totul. 

În războiul modern, necesitatea coordonării între două 
forţe aliate care înaintează spre un centru comun este cu 
mult mai acută decât în zilele când lupta, exclusiv terestră, 


se mărginea la o fâşie îngustă de teritoriu, delimitată de 
raza de tragere a armelor de infanterie şi a tunurilor de 
campanie. Astăzi, avioanele de vânătoare-bombardament, 
care sprijină o armată în ofensivă, trec mereu dincolo de 
liniile inamicului, ajungând uneori până la sute de mile în 
spatele frontului său, cu scopul de a găsi şi distruge diferite 
cartiere generale, depozite şi poduri, precum şi de a ataca 
unităţile de rezervă. Cu mult înainte ca cele două forţe 
aliate să stabilească ele înseşi contactul se ridică delicata 
problemă a coordonării, pentru a preveni accidente şi 
neînţelegeri cu urmări grave între armate care luptă pentru 
aceeaşi cauză, dar la distantă una de cealaltă. 

Pe câmpul de luptă nu este niciodată uşor să deosebeşti 
prietenul de duşman. In războiul de secesiune american, 
unde una din tabere avea uniforme albastre şi cealaltă 
cenuşii, nu o dată s-au produs ciocniri violente între unităţi 
ale aceleiaşi armate. In războiul de astăzi, când toate 
uniformele sunt concepute în ideea de a se contopi cu 
peisajul, când nu se mai întâlnesc niciodată formaţiile de 
masă ale secolului al XIX-lea şi când viteza avioanelor şi a 
vehiculelor nu mai lasă observatorilor decât o clipă fugară 
înainte de a indica acţiuni hotărâtoare, problema devine 
greu de soluţionat. Aceste aspecte cereau o atenţie din ce 
în ce mai trează, pe măsură ce înaintarea noastră continua. 
Dar în ianuarie 1945 aveam, în primul rând, nevoie să 
cunoaştem data şi direcţia viitoarei ofensive sovietice şi să 
punem bazele unei cooperări ulterioare pe câmpul de luptă. 

La începutul anului 1945, consecinţele campaniei noastre 
aeriene deveneau catastrofale pentru economia germană. 
Marile noastre câştiguri de teren reuşiseră să deregleze 
sistemul de alarmă şi apărare antiaeriană al inamicului şi să 
aducă în mâinile noastre numeroase centre - mai ales 
porturile Europei occidentale folosite drept baze de 
submarine - care abătuseră până atunci multe dintre 
escadrilele noastre de la obiectivele situate în inima 
Germaniei. Bombardierele strategice aliate beneficiau acum 
de un alt avantaj - o mai bună protecţie din partea 


avioanelor de vânătoare care le însoțeau. Formaţii de 
vânătoare au putut staţiona pe aerodromuri înaintate din 
apropierea Rinului, aşa că, în ciuda razei lor relativ mici de 
acţiune, au fost în stare să opereze deasupra mai oricărui 
obiectiv de pe teritoriul Axei. 

Forţele noastre aeriene înregistraseră între timp un 
remarcabil succes în distrugerea rezervelor de petrol ale 
Germaniei. De luni de zile, resursele de carburanţi ale 
inamicului formau unul dintre principalele obiective ale 
bombardamentelor strategice şi, pe măsură ce se cumulau 
efectele ofensivei, se agrava şi criza permanentă de care 
sufereau transporturile şi efortul de război nazist, în toate 
stadiile sale. Această criză avea o considerabilă influenţă 
asupra luptelor terestre, căci germanilor le venea din ce în 
ce mai greu să transfere trupe de rezervă şi materiale de 
pe un front pe altul, iar unităţile lor din toate sectoarele se 
loveau permanent de lipsa de carburanţi pentru vehicule. 
Efectele erau resimţite şi de “Luftwaffe”, unde aceleaşi 
deficienţe au dus la o scurtare marcată a perioadei de 
instruire a noilor piloţi. 

În cursul lungilor lupte de iarnă, serviciile noastre de 
informaţii au început să ne aducă veşti îngrijorătoare 
despre marile progrese realizate de germani în construirea 
avioanelor cu reacţie. După părerea comandanților forţelor 
noastre aeriene, dacă izbutea să trimită în văzduh 
asemenea avioane într-un număr masiv, inamicul va începe 
în scurt timp să provoace pierderi insuportabile 
bombardierelor aliate care operau deasupra Germaniei, în 
Statele Unite şi Marea Britanie, punerea la punct a tehnicii 
de zbor cu reacţie făcea, de asemenea, paşi înainte, dar nu 
ajunsesem suficient de departe pentru a conta pe escadrile 
formate din astfel de avioane în campania de primăvară. 

Singura soluţie posibilă pentru noi era de a ne strădui ca, 
prin intermediul bombardamentelor, să întârziem producţia 
germană a noii arme. Echipajele noastre ştiau că avioanele 
cu reacţie au nevoie de piste deosebit de lungi, aşa că, ori 
de câte ori dădeau peste un aerodrom german cu o 


asemenea pistă, îl supuneau unor bombardamente 
intermitente, dar repetate. În plus, formaţiile aliate 
cercetau cu atenţie fiecare zonă în care presupuneam că se 
construiau noile aparate. Aceasta a însemnat o oarecare 
deviere de la misiunea de a distruge rezervele de petrol 
germane, dar în ianuarie 1945 efectivele şi randamentul 
forţelor noastre aeriene ajunseseră la un nivel atât de 
ridicat, încât ne-am putut permite o astfel de abatere fără a 
afecta pe plan material obiectivul principal. 
Bombardamentele întreprinse de noi împotriva uzinelor 
unde se fabricau avioane cu reacţie au dat rezultate cel 
puţin parţiale, deoarece germanii nu au reuşit niciodată să 
le folosească în număr suficient pentru a provoca daune 
materiale. 

Serviciile de informaţii aliate strângeau date referitoare 
la toate aceste probleme, prezentându-mi zilnic calculele în 
concluziile lor. Ele scoteau în relief dificultăţile crescânde 
ale maşinii de război inamice şi coroborau părerea mea şi a 
colaboratorilor mei că încă o campanie de anvergură, 
purtată cu energie, pe un front larg, va da lovitura de 
moarte Germaniei hitleriste. 

Planul meu s-a lovit însă de o puternică şi - pentru mine - 
surprinzătoare împotrivire din partea unora dintre 
autorităţile militare superioare ale Angliei. 

Raporturile pe care le întreținea Comitetul Mixt al Şefilor 
de State-Majore din S.U.A. cu comandanții de pe câmpul de 
luptă difereau sensibil de cele existente între treptele 
ierarhice corespunzătoare ale Marii Britanii. Doctrina 
americană a preconizat dintotdeauna să i se dea 
comandantului unui teatru de război o misiune, să i se pună 
la dispoziţie un anumit număr de trupe şi apoi să se 
intervină cât mai puţin în modul cum îşi îndeplineşte 
planurile. Teza este, mai întâi, că omul de la faţa locului 
cunoaşte mai bine situaţia tactică decât cineva aflat la 
câteva mii de mile depărtare de front şi în al doilea rând că, 
dacă rezultatele obținute de comandant devin 
nesatisfăcătoare, procedeul cel mai indicat nu este de a-l 


sfătui, admonesta sau hărţui, ci de a-l înlocui cu alt 
comandant. 

Dimpotrivă, şefii de stat-major de la Londra au păstrat, 
de-a lungul întregului război, cel mai strâns contact cu 
comandanții din subordinea lor, insistând să fie permanent 
ţinuţi la curent cu detalii despre efective, planuri şi situaţii. 
Poate că acest obicei se întemeia pe considerente 
judicioase, pe care le ignoram. Pe mine însă, crescut în 
tradiţia forţelor armate americane, mă şoca ori de câte ori 
constatam că şefii de stat-major britanici puneau regulat 
comandanților lor de pe front întrebări în legătură cu 
planurile tactice. De exemplu, un comandant britanic 
trebuia să trimită Londrei un raport zilnic, cuprinzând toate 
datele mărunte care în cadrul forţelor S.UA. nu ar fi ajuns 
decât în mod excepţional mai sus de statul-major local al 
unei armate. 

In cel de-al doilea război mondial am practicat sistemul 
de a expedia Washingtonului şi Londrei scurte rapoarte 
zilnice asupra situaţiei, denumite Cositintreps (Combined 
situation and intelligence reports - rapoarte mixte asupra 
situaţiei şi a datelor obţinute de serviciile de informaţii). 

In ianuarie 1945, când am terminat de redactat planul 
final, prietenul meu feldmareşalul Brooke mi-a prezentat - 
în mod neoficial, dar cu multă gravitate - obiecţii serioase 
împotriva a ceea ce denumea "dispersarea planificată” a 
forţelor noastre. El susţinea că nu vom dispune niciodată de 
suficiente efective pentru a declanşa mai mult decât o 
singură ofensivă de mare amploare peste Rin. În 
consecinţă, spunea Brooke, pentru a ne asigura efectivele 
necesare unei astfel de ofensive, trebuia, potrivit situaţiei 
de atunci, să trecem la apărare în toate celelalte sectoare 
ale frontului. 

În purtarea unui război, dispersarea forţelor constituie 
una dintre cele mai mari crime, dar, aşa cum se întâmplă 
cu toate celelalte generalităţi, aplicarea corespunzătoare a 
adevărului este cu mult mai importantă decât simpla 
cunoaştere a existenţei sale. 


În situaţia în care ne găseam în ianuarie, germanii 
beneficiau de uriaşul avantaj al lucrărilor de apărare din 
linia Siegfried, începând cu bazinul Saarului şi în zona 
situată la nord de acesta. Ingăduindu-le să se adăpostească 
în complicatul sistem de fortificaţii, le dădeam posibilităţi 
sporite de a apăra, cu forţe relativ slabe, porţiuni întinse din 
lungul lor aliniament şi de a se concentra în puncte alese cu 
grijă, pentru a declanşa acţiuni de hărţuire. Aceasta 
însemna că o bună parte din forţele aliate ar fi rămas 
imobilizate în apărare, singurul sector în ofensivă fiind cel 
de la nord de bazinul Ruhrului. In această unică zonă de 
înaintare însă nu puteam asigura material mai mult de 35 
de divizii. 

În schimb, dacă mai întâi lichidam trupele germane de la 
vest de Rin printr-o succesiune de operaţii masive şi 
concentrate, dobândeam, pe toată lungimea marelui front, 
o linie de apărare la fel de greu de rupt ca şi cea a 
inamicului. Am calculat că, dacă ocupam malul de vest al 
Rinului, puteam trimite 75 de divizii întărite împotriva 
naziştilor, în cadrul unor mari ofensive convergente, pe 
când, dacă le permiteam să rămână în lucrările liniei 
Siegfried, la sud de Ruhr, trebuia să ne limităm, aşa cum 
am văzut, la o singură ofensivă, întreprinsă cu aproximativ 
35 de divizii. 

Un al doilea avantaj al planului nostru îl reprezenta 
diminuarea forţelor germane cu care aveam să ne ciocnim 
mai târziu, la punctele de forţare a trecerii Rinului, în plus, 
efectul unei ofensive convergente sporeşte atunci când o 
susţine o aviaţie de proporţiile celei pe care o aveam în 
Europa în primele luni ale anului 1945. Cu ajutorul ei 
puteam împiedica inamicul să-şi deplaseze trupele încoace 
şi încolo, după bunul lui plac, împotriva uneia sau alteia 
dintre coloanele noastre în ofensivă. Aveam, de asemenea, 
posibilitatea de a utiliza, în orice clipă, întreaga noastră 
forţă aeriană, pentru a ne sprijini înaintarea în orice sector 
doream. 


Am explicat pe larg feldmareşalului Brooke că, departe 
de a dispersa efortul, îmi duceam campania în aşa fel încât, 
atunci când vom fi gata să ne angajăm de cealaltă parte a 
Rinului în ofensiva finală pe teritoriul Germaniei, să putem 
lovi cu o forţă închegată şi gigantică, pentru a provoca 
rapida prăbuşire a inamicului. Atingând cursul Rinului pe 
toată lungimea sa, beneficiam de avantajul hotărâtor de a 
spori considerabil proporţia de trupe aliate capabile de a fi 
utilizate în scopuri ofensive. 

Brooke nu s-a lăsat convins pe deplin. Dând de înţeles că 
planurile mele fuseseră întocmite pe considerente 
naţionaliste, el mi-a spus: 

— Tare aş vrea ca Grupul de armate 12 să ocupe 
dispozitivul la nord de Ruhr, iar forţele britanice să se afle la 
centru. 

— Nu ţin câtuşi de puţin să trimit la moarte pe americani, 
aruncându-i în vârtejul luptei, aşa cum nu ţin să văd că 
britanicii suferă grosul pierderilor. Am întărit grupul de 
armate al lui Montgomery cu o armată americană 
completă, deoarece este singurul mijloc de a concentra la 
nord de Ruhr efectivele pe care le consider indispensabile 
unei prompte execuţii a planurilor mele. Nu am conceput 
nici un plan în funcţie de un anume individ sau o anume 
ţară cărora să le revină gloria, căci trebuie să vă spun că nu 
există glorie dobândită în luptă care să merite sângele 
vărsat pentru ea. 

Feldmareşalul Brooke şi-a exprimat speranţa că 
evenimentele se vor desfăşura în conformitate cu 
previziunile mele, dar se îndoia, pare-se, de capacitatea 
aliaţilor de a distruge, printr-o serie de lovituri zdrobitoare, 
trupele germane situate între noi şi Rin. 

In aceeaşi perioadă mi s-a sugerat din nou să numesc un 
"comandant-şef al trupelor de uscat”, care să opereze în 
subordinea directă a SHAEF. Am respins propunerea, aşa 
cum o respinsesem şi mai înainte. Eram convins că 
elaborasem cele mai bune planuri cu putinţă pentru a 
desăvârşi înfrângerea Germaniei. În afară de sentimentul că 


reorganizarea propusă era inutilă şi nefuncţională, eram 
hotărât să evit orice imixtiune în precisa şi rapida 
îndeplinire a acestor planuri. 

La începutul lunii ianuarie am aflat că preşedintele 
Roosevelt, primul ministru Churchill şi consilierii lor urmau 
să aibă o nouă conferinţă cu generalissimul Stalin, de data 
aceasta la lalta. Am organizat o întâlnire secretă la Marsilia 
cu generalul Marshall, care venise în Europa separat de 
restul grupului american. La 25 ianuarie am avut cu el o 
lungă convorbire pe marginea situaţiei, aşa cum o vedeam 
atunci. 

Generalului Marshall îi parveniseră, la Washington; ecouri 
ale nemulțumirilor exprimate de şefii de stat-major britanici 
la adresa planurilor noastre, aşa cum auzise şi despre 
propunerea de a se institui un comandament unic al 
trupelor de uscat. l-am explicat cum stăteau lucrurile şi i- 
am prezentat, în linii mari, în ce constau exact măsurile 
prevăzute pentru zdrobirea Germaniei. El s-a declarat cu 
totul de acord. 

Pe vremea aceea însă, în planurile noastre se strecurase 
un calcul eronat, datorat unor defectuoase informaţii 
tehnice. După ce efectuaseră numeroase studii asupra 
fluviului Rin, bazându-se pe statistici care acopereau o 
îndelungată perioadă, geniştii îmi raportaseră că, după 
toate probabilitățile, acest curs de apă nu putea fi forţat cu 
succes mai devreme de data aproximativă de 1 mai. 
Această opinie era exprimată atât de categoric, încât, în 
sinea mea, mă resemnasem cu inevitabila întârziere şi nu 
intenţionam să _iniţiez până atunci principalele asalturi 
împotriva fluviului. Bineînţeles, acest lucru nu a afectat 
deloc nici o prevedere a planului cu termen de îndeplinire 
înainte de forțarea Rinului. Mai târziu, avizele tehnice în 
această privinţă s-au modificat radical şi am descoperit că 
încă cu mult înainte de 1 mai aveam posibilitatea să forţăm 
trecerea fluviului, să construim poduri peste el şi să 
rezolvăm problema asigurării materiale. 


Impresionat de temeinicia întregului plan, generalul 
Marshall mi-a propus să trimit pe generalul Smith, şeful 
statului meu major, la Malta pentru a participa la o 
consfătuire care urma să aibă loc acolo între Roosevelt, 
Churchill şi consilierii lor, în drum spre Ialta. 

— Fireşte - mi-a spus el -, pot să te susţin bazându-mă 
doar pe principiul că asemenea hotărâri intră în sfera 
răspunderilor dumitale. Dar planul dumitale este atât de 
raţional, încât cred că e mai bine să-l trimiţi pe generalul 
Smith la Malta ca să prezinte în detaliu problemele. Logica 
lor va convinge. 

Mi-am dat bucuros consimţământul, ştiind bine că, având 
sprijinul generalului Marshall, nu riscam nici o imixtiune în 
planurile noastre pe cale de elaborare. 

Obiecţiile ridicate de feldmareşalul Brooke în această 
chestiune izvorau dintr-o convingere sinceră, iar profunda 
sa preocupare nu avea la bază nimic meschin. Dovadă că, 
doar cu câteva săptămâni mai târziu, când lichidarea 
trupelor germane de la vest de Rin se încheiase şi când ne 
aflam amândoi pe malul fluviului, asistând la trecerea lui, 
efectuată de Armata 9 şi de Grupul de armate 21, Brooke s- 
a întors spre mine, spunându-mi: 

— Slavă Domnului că nu ţi-ai modificat planul, Ike, aveai 
perfectă dreptate. lartă-mă dacă temerile mele faţă de 
dispersarea forţelor ţi-au creat dificultăţi suplimentare. 
Acum, nemţii sunt bătuţi. Capitularea lor nu mai e decât o 
chestiune de timp. Slavă Domnului că te-ai ţinut tare în 
privinţa planurilor. 

Schema operativă pentru prima fază a planului nostru 
strategic - lichidarea trupelor inamice de la vest de Rin - 
prevedea trei lovituri principale: prima revenea Grupului de 
armate 21, pe flancul de nord al aliniamentului nostru, cea 
de-a doua - grupului lui Bradley, la centru, iar cea de-a treia 
consta dintr-o ofensivă convergentă, efectuată de Bradley 
şi Devers, pentru a lichida unităţile naziste din bazinul 
Saarului. 


De îndată ce armatele 1 şi 3 au făcut joncţiunea la 
Houffalize, în ziua de 16 ianuarie 1945, Montgomery s-a 
consacrat din nou pregătirilor pentru prima dintre operaţiile 
menţionate. La vest de Rin, linia Siegfried se prelungea 
spre sud dincolo de vărsarea Mosellei în fluviu, cuprinzând 
şi lucrările de apărare din bazinul Saarului. Imediat la sud 
de acesta mai rămâneau câteva detaşamente germane în 
câmpia Alsaciei, iar şi mai la sud aveam de furcă cu punga 
de la Colmar. 

In ianuarie, pe când inamicul făcea cale întoarsă după 
dezastruoasa sa aventură în Ardeni, mi-am îndreptat din 
nou atenţia spre Colmar, hotărându-mă să lichidez fără 
zăbavă acest dispozitiv german, a cărui prezenţă într-un 
punct sensibil al frontului nostru mă iritase din totdeauna. 
La 20 ianuarie, Armata 1 franceză a lansat împotriva lui o 
ofensivă, care, stânjenită de vremea rea, nu a obţinut 
rezultate substanţiale. Punga era încercuită de două corpuri 
franceze de armată, dar, hotărât să pun capăt, odată 
pentru totdeauna, acestei pacoste, i-am repartizat lui 
Devers unităţi suplimentare, pentru ca să poată sprijini pe 
francezi cu un corp american de armată complet, format 
din patru divizii. Misiunea a fost încredinţată Corpului 21, 
aflat sub comanda generalului-maior Frank W. Milburn şi în 
compunerea căruia intrau diviziile 3, 28 şi 75 infanterie şi 
Divizia 5 blindată franceză. Ulterior, Divizia 12 blindată 
americană şi Divizia 2 blindată franceză au fost, de 
asemenea, folosite în sectorul Corpului 21. Cu acesta în 
avangardă, francezii şi americanii au atacat simultan. 
Apărarea germană s-a dezintegrat repede, trupele din 
Colmar au capitulat la 3 februarie şi până la 9 februarie 
singurii supraviețuitori inamici din zonă au fost respinşi 
dincolo de Rin. In această operaţie, naziştii au pierdut peste 
22 000 de oameni şi o enormă cantitate de material. 

Conform planului de campanie împotriva forţelor 
germane din faţa unităţilor noastre, prima lovitură urmau s- 
o dea armata canadiană din cadrul Grupului 51 şi Armata 9 
americană, repartizată temporar lui Montgomery. 


Canadienii atacau în direcţia sud şi sud-est, peste râul 
Meusa, iar Armata 9 a lui Simpson trebuia să forţeze cursul 
Roerului, pentru a înainta spre nord-est, cu scopul de a 
pune inamicul în faţa unei ofensive convergente şi de a-l sili 
să se retragă repede spre Rin. 

În acest sector se aflau câteva dintre cele mai încercate 
trupe rămase la dispoziţia naziştilor. Printre ele se înscria şi 
Armata 1, ai cărei oameni şi unităţi ajunseseră, printr-o 
pregătire corespunzătoare, la un înalt nivel de competenţă 
şi temeritate. 

O altă dificultate pe frontul lui Simpson o formau barajele 
de pe Roer, aflate tot în mâinile inamicului, care le putea 
utiliza pentru a împiedica forțarea râului. De aceea, Bradley 
a ordonat Armatei 1 a lui Hodges să intre cât mai repede în 
posesiunea barajelor. La 4 februarie, Corpul 5 a angajat 
lupta în direcţia lor şi după şase zile de ciocniri înverşunate 
Armata 1 a izbutit să le cucerească. Dar nici atunci nu am 
scăpat de dificultăţi, căci germanii blocaseră porţile 
canalelor deversoare, în aşa fel încât debitul excedentar al 
rezervoarelor să umfle apele râului, provocând inundaţii pe 
o durată de câteva zile. 

Începând să se pregătească de ofensivă, Montgomery, 
care dorea, fireşte, ca Armata 9 americană să dispună de 
maximum de efective posibile, mi-a recomandat să-i ordon 
lui Bradley să oprească acţiunile ofensive ale armatelor 1 şi 
3 în Ardeni, pentru a elibera trupe şi a realiza astfel o 
concentrare superioară la nord. Am respins propunerea, 
fiind convins că neîncetatele acţiuni din Ardeni vor reţine 
forţele inamicului departe de sectorul de nord. Lucru şi mai 
important, ţineam neapărat să împing înainte liniile 
americane din această regiune, astfel ca, atunci când va 
sosi momentul să participe la ofensivele majore de nimicire, 
trupele să se angajeze în luptă plecând de pe poziţii cât mai 
bune. Eram sigur că puteam ajunge la aliniamentul pe care- 
| doream fără a stânjeni cu nimic regruparea la timp a 
Armatei 9. 


Am căzut de acord cu Montgomery asupra datei la care 
să dea prima lovitură. Iniţial, intenţionasem ca americanii şi 
canadienii să lanseze un asalt simultan, ambele armate 
putând fi gata de acţiune pe la 10 februarie. Dar nici eu, 
nici Montgomery nu socoteam că era raţional să aşteptăm 
până ce apele revărsate ale Roerului vor reveni în matca 
lor. Am aprobat, aşadar, propunerea lui ca trupele 
canadiene să atace cât mai repede, chiar dacă apoi trebuia 
să treacă o perioadă de două săptămâni sau mai mult până 
ce americanii puteau să se angajeze şi ei în operaţie. 

Armata canadiană a intrat în acţiune la 8 februarie, 
obţinând la început rezultate satisfăcătoare, dar 
împotmolindu-se repede pe terenul inundat şi mocirlos şi 
având de înfruntat o rezistență înverşunată. Înaintarea era 
lentă şi costisitoare, iar împotrivirea s-a întețit când 
germanii şi-au adus trupele din bazinul Roerului pentru a le 
arunca în calea direcției de atac a canadienilor. Această 
deplasare de forțe nu l-a prea tulburat pe Montgomery, 
deoarece promitea implicit că americanii vor putea înainta 
foarte rapid. 

Distrugerea forțelor germane la vest de Rin 
1) Asaltul forţelor americane, britanice şi canadiene pe flancul de nord, 
8 februarie-13 martie 1945. 
2) Asaltul Grupului de armate 12 american în centru, 23 februarie- 10 
martie. 


3) Asaltul Armatelor americane 3 şi 7 împotriva ieşindului din Saar, 13- 
25 martie. 

În această perioadă am inspectat Armata 9 a generalului 
Simpson, găsind-o cu moralul ridicat şi bine pregătită 
pentru operaţie. Nu ştiu ca Simpson să fi comis vreo 
greşeală în calitate de comandant de armată. După război 
am aflat că suferea de câţiva ani de o serioasă afecţiune 


gastrică, lucru pe care nici nu l-aş fi bănuit în timpul 
ostilităţilor. 

În compunerea armatei sale intrau trei corpuri. Pe flancul 
stâng se afla Corpul 16, sub comanda generalului J.B. 
Anderson. Pe flancul drept era Corpul 19, comandat de 
generalul-maior Raymond S. McLain, ofiţer din Garda 
naţională care intrase în război ca general de brigadă, 
comandând artileria Diviziei 45. Mai târziu, în cursul grelelor 
lupte desfăşurate imediat după ofensiva noastră din iulie în 
Normandia, el a preluat Divizia 90, vădind asemenea 
calităţi remarcabile, încât a fost avansat la comanda 
Corpului 19, unde l-a înlocuit pe generalul Corlett, care se 
îmbolnăvise. La centrul armatei lui Simpson se găsea 
Corpul 13, sub comanda generalului-maior Alvan C. Gillen 
Jr. 

În zilele care au urmat ofensivei canadiene din nord, 
americanii nu prea au avut ce face, mulțumindu-se să 
observe nivelul apelor Roerului şi să se pregătească de 
acțiune de îndată ce reintrarea lor în albie va permite 
construirea de poduri peste râu. Lucrul a devenit posibil 
abia la două săptămâni după intrarea în luptă a 
canadienilor, comandati de generalul Crerar. La 23 
februarie, Simpson a declanşat atacul. 

Precedată de un violent bombardament, Armata 9 a ieşit 
din dispozitiv conform planului şi a reuşit să forțeze 
trecerea râului. La început, ea s-a lovit de mari dificultăți, 
îndeosebi din cauza focului de artilerie al inamicului asupra 
pontoanelor de vase şi din cauza distrugerilor suferite de 
oraşul Jülich în urma bombardamentelor noastre aeriene şi 
de artilerie. Nevoite să treacă prin această localitate, a fost 
necesar ca unităţile noastre să aducă mai întâi buldozere, 
pentru a le croi un drum printre mormanele de ruine. În 
ciuda întârzierilor, forțele lui Simpson au înaintat pe 
distanțe remarcabile, succes care se datora în parte şi 
dislocării trupelor germane de aici în sectorul canadian. În 
mai puțin de o săptămână, Armata 9 a cucerit Mönchen- 


Galdbach, cel mai mare oraş german ocupat de noi până 
atunci. 

Străbătând oraşul, împreună cu Simpson, la scurt timp 
după ocuparea lui, am văzut prima oară un avion cu 
reacţie. Era un avion de vânătoare german care zbura la 
mare înălţime. Toate bateriile de antiaeriană din zonă au 
deschis imediat un foc intens şi, în câteva secunde, de jur 
împrejurul nostru a început să plouă cu schije. A fost 
singura dată în cursul războiului când mi-am pus pe capo 
cască de oţel, altfel ar fi trebuit să opresc jeepul şi să mă 
adăpostesc sub el. În Africa, unul dintre ofiţerii noştri cei 
mai destoinici fusese lovit de o schijă, suferind o rană atât 
de grea, încât a rămas în spital mai bine de un an. Din 
fericire, primirea inospitalieră a izgonit repede avionul 
inamic. 

Resimţind acum presiunea puternicei ofensive 
convergente, forţele germane din zonă au început să se 
retragă spre Rin. La 3 martie, Corpul 16, din flancul stâng al 
lui Simpson, luase direcţia înainte, făcuse joncţiunea cu 
canadienii şi se îndrepta spre fluviu. Intregul sector era 
curăţat repede de inamici. Din cauza apropierii la care se 
afla dispozitivul de apărare german de podurile peste Rin, 
în aceste lupte nu am izbutit să luăm prizonieri într-un 
număr la fel de mare ca în asalturile ulterioare. 

După curăţarea malului de vest al Rinului în sectorul de 
nord, lui Montgomery îi revenea misiunea de a se pregăti 
pentru o cât mai rapidă forţare a fluviului. Pentru această 
operaţie avea nevoie de efective mai numeroase decât cele 
ale Grupului 21 de armate, aşa că am ordonat Armatei 9 să 
rămână mai departe sub comanda lui. In timp ce aceste 
forţe se ocupau cu pregătirile de trecere a Rinului, în 
sectorul situat mai spre sud evenimentele se desfăşurau 
într-un mod deosebit de satisfăcător. 

Ziua de 23 februarie, când Simpson a lansat asaltul, a 
constituit pentru Bradley, aflat la centrul lungului nostru 
aliniament, un semnal pentru a declanşa o serie de acţiuni 
ofensive, întreprinse cu mare viteză şi strălucit organizate. 


Sub comanda sa operativă se găseau atunci două armate - 
1 pe flancul stâng şi 3 pe flancul drept, în urma luptelor 
purtate de ele la sfârşitul lui ianuarie şi începutul lui 
februarie, ambele ocupaseră poziţii favorabile pentru 
angajarea unei ofensive importante. Prima manevră în 
sectorul lui Bradley a aparţinut lui Hodges, care şi-a trimis 
înainte Corpul 7, de pe flancul stâng al Armatei 1, 
concomitent cu ofensiva lui Simpson şi având misiunea 
iniţială de a sprijini flancul drept al acestuia. In caz de 
succes, manevra avea să descopere spre sud flancul drept 
al germanilor, îndată după aceea Corpul 7 urmând să se 
întoarcă spre dreapta, pentru a ataca inamicul din flanc. 
Restul armatei lui Hodges trebuia să declanşeze apoi 
asaltul în direcţia est. Şi mai spre sud venea, după aceea, 
rândul lui Patton să atace, cu scopul mai întâi de a izola şi 
încercui pe nazişti şi apoi de a-i captura sau nimici pe loc. 

Totul a mers ca pe roate. La dreapta lui Simpson, Corpul 
7 a izbutit curând să angajeze lupta în direcţia sud, şi din 
momentul acela am înregistrat numai succese pe toată 
lungimea frontului. 

După ce a zdrobit o îndârjită rezistenţă în apropierea 
canalului Erft, Corpul 7 a continuat să înainteze 
spectaculos, ajungând la 5 martie în suburbiile Kolnului. Ne 
aşteptam ca oraşul să fie apărat cu înverşunare, aşa cum 
se întâmplase la Aachen, dar trupele inamice, instruite în 
pripă şi surprinse de apariţia noastră, nu se ridicau câtuşi 
de puţin la nivelul celor cu care avusesem de-a face în 
stadiile iniţiale ale campaniei. Până în după-amiaza zilei de 
7 martie, Collins a ocupat tot oraşul. Infirmând prevederile 
noastre, conform cărora Corpul 7 ar fi trebuit să întreprindă 
acolo un puternic asediu, pe o durată de câteva zile, rapida 
cucerire a  KGlnului ne-a pus la dispoziţie divizii 
suplimentare, pentru exploatarea altor victorii, mai spre 
sud. 

În timp ce Corpul 7 al lui Collins înregistra aceste 
răsunătoare succese, Hodges a trimis corpurile 3 şi 5 în 
direcţia sud-est, spre Rin. Corpul 3 a ajuns pe malul fluviului 


în ziua de 7 martie, la Remagen, unde a nimerit peste unul 
dintre acele extraordinare prilejuri favorabile ale războiului 
care, sesizate prompt şi ferm, au repercusiuni incalculabile 
asupra operațiilor viitoare. La Remagen, coloanele 
americane de asalt au descoperit că podul Ludendorff de 
peste Rin rămăsese în picioare. 

Fără doar şi poate, germanii făcuseră dinainte pregătiri 
minuţioase pentru distrugerea podurilor de peste Rin, şi 
Ludendorff nu reprezenta o excepţie. Dar forţele americane 
înaintaseră atât de repede, iar în rândurile naziştilor se 
stârnise o derută atât de gravă, încât nehotărârea şi 
îndoielile puseseră stăpânire pe detaşamentul care urma să 
detoneze încărcăturile de explozive instalate sub pod. Poate 
că germanii, cărora, după cât se pare, nu le venea să 
creadă că americanii se apropiau în forţă, au crezut de 
cuviinţă să amâne distrugerea podului pentru a permite 
retragerea trupelor lor, aflate încă în număr mare la vest de 
fluviu. 

In fruntea coloanei care înainta spre pod se afla Divizia 9 
blindată, sub comanda generalului Leonard. Fără nici o 
ezitare, un brav detaşament al Brigăzii ”B” de tancuri a 
generalului de brigadă William M. Hoge a trecut în viteză 
peste pod, împiedicând aruncarea lui în aer, deşi o mică 
încărcătură de explozive fusese, totuşi, detonată. 

Vestea a fost adusă la cunoştinţa lui Bradley, la al cărui 
cartier general se afla întâmplător un ofiţer de stat-major 
din SHAEF, şi între ei s-a încins de îndată o discuţie 
referitoare la efectivele care trebuiau să treacă fluviul. 
Dacă erau prea reduse, forţele din capul de pod riscau să 
fie zdrobite printr-o rapidă concentrare a trupelor germane 
de pe malul de est al Rinului. Pe de altă parte, Bradley îşi 
dădea seama că, trimițând dincolo un număr prea mare de 
oameni, putea stânjeni desfăşurarea acţiunilor prevăzute 
de planul meu de ansamblu. M-a sunat deci imediat la 
telefon. 

Chemarea lui m-a găsit la cartierul meu general de la 
Reims, unde luam cina împreună cu comandanții de corp de 


armată şi de divizie ai forţelor americane aeropurtate. Când 
Bradley mi-a raportat că cucerisem un pod permanent 
peste Rin, nu mi-a venit să-mi cred urechilor. Discutasem 
adesea cu el despre o astfel de perspectivă, considerând-o 
drept o posibilitate foarte îndoielnică şi nicidecum o 
speranţă întemeiată. 

Strigând în gura mare în receptor, l-am întrebat: 

— Câţi oameni ai acolo pe care poţi să-i trimiţi peste Rin? 

— Am peste patru divizii - mi-a răspuns el -, dar te-am 
chemat ca să mă asigur că nu-ți încurc cumva planurile 
dacă-i trimit dincolo. 

— Lasă, Brad, doar ne aşteptam să imobilizăm patru 
divizii în jurul Kölnului, dar acum sunt libere. Nu te codi şi 
expediază imediat pe malul celălalt cel puţin cinci divizii cu 
tot ce trebuie ca să fim siguri de capul de pod. 

— Exact ce aveam şi eu de gând - mi-a spus el pe un ton 
plin de satisfacţie -, dar pe aici s-a pus problema dacă asta 
nu se bate cap în cap cu planurile tale, aşa că am vrut să 
verific. 

A fost, pentru mine, una dintre clipele fericite ale 
războiului. Într-o conflagrație, succesul de mari proporţii 
este prevăzut cu zile sau săptămâni înainte, încât atunci 
când survine cu adevărat, comandanții şi statele-majore nu- 
| mai iau în seamă, cufundându-se în planuri de viitor. Acum 
însă aveam de-a face cu ceva cu totul neaşteptat. 
Traversasem Rinul pe un pod permanent, străpungând 
tradiționala barieră de apărare spre inima Germaniei. 
Zdrobirea finală a inamicului - pe care, potrivit calculelor, 
ne aşteptam de mult să o realizăm în cursul campaniilor din 
primăvara şi vara anului 1945 - ne apărea acum, brusc, ca 
o perspectivă imediată. 

Entuziasmul care mă însufleţea i-a molipsit şi pe oaspeţii 
mei de la masă, printre care se aflau veterani ai unor 
reuşite lansări cu paraşuta împotriva inamicului şi ai unor 
lupte crâncene purtate în cele mai diferite împrejurări. În 
unanimitate, ei mi-au prevestit că războiul va lua sfârşit 
curând. Sunt sigur că, din acea clipă, au intrat toţi în luptă 


cu elanul care izvorăşte din îmbucurătoarea certitudine a 
unei victorii triumfale. 

Până la 9 martie, Armata 1 a extins suprafaţa capului de 
pod de la Remagen, care a atins o adâncime de peste trei 
mile. Inamicul a avut nevoie de o bună bucată de vreme ca 
să se dezmeticească din surprinderea şi confuzia iniţială, 
dar, până să aducă întăriri împotriva capului nostru de pod, 
eram prea puternici pentru a ne mai teme de o înfrângere. 
Ca de obicei, naziştii au atacat fracţionat, aruncând în luptă 
fiecare unitate de îndată ce sosea pe front, dar o tactică 
atât de slabă nu ne putea împiedica să extindem sistematic 
teritoriul pe care-l cucerisem într-o zonă vitală pentru 
inamic. 

Incă din ziua când am trecut fluviul, el s-a străduit cu 
desperare să distrugă podul Ludendorff. Artileria cu tragere 
lungă a deschis focul împotriva lui şi "”Luftwaffe” l-a atacat 
cu toate avioanele de bombardament disponibile. Niciuna 
dintre tentative nu a dat rezultate imediate şi trupele 
noastre au continuat să se reverse peste pod. Concomitent 
însă am construit şi pontoane de vase Treadway. 

Pontonul Treadway, o excelentă piesă a tehnicii noastre 
de luptă, având capacitatea de a rezista la încărcături 
militare foarte grele, se transportă relativ uşor şi se 
montează repede. După trecerea Rinului, generalul Collins; 
comandantul Corpului 7 armată, preocupat, bineînţeles, de 
instalarea cât mai promptă a podurilor de vase, a convocat 
pe colonelul Mason J. Young, şeful trupelor de geniu ale 
corpului, şi i-a spus: 

— După câte ştiu, Young, dumneata poţi monta un 
ponton peste acest fluviu în 12 ore. Ce premiu vrei de la 
mine ca să-l faci mai repede? 

— Personal, nu vreau nimic - a răspuns colonelul după o 
clipă de gândire -, dar, dacă puteţi promite oamenilor mei 
două lăzi de şampanie, vom munci din răsputeri ca să le 
câştigăm! 


— În regulă - a declarat Collins - eu vă fac rost de 
şampanie dacă dumneata îmi faci rost de un pod în mai 
puţin de 12 ore. 

În 10 ore şi 11 minute, geniştii au terminat un ponton de 
300 m, peste care a trecut primul transport. Collins şi-a 
respectat bucuros promisiunea. După câte am auzit, până şi 
acest lăudabil record a fost doborât ulterior. 

Sub efectele cumulate ale tentativelor germane, podul 
Ludendorff a început, în cele din urmă, să cedeze. După 
cinci zile am încetat să-l mai folosim, căci pontoanele 
Treadway deveniseră pe deplin corespunzătoare pentru 
asigurarea materială a trupelor noastre de pe malul de est. 
Geniştii americani însă s-au încăpățânat să depună eforturi 
necurmate pentru a consolida piesele şubrezite ale 
construcţiei, în vederea unei utilizări viitoare. Strădaniile lor 
s-au dovedit inutile. La 17 martie, traveea de mijloc - cea 
avariată la 7 martie de încercarea nereuşită a inamicului de 
a arunca podul în aer - s-a prăbuşit în fluviu, târând cu ea 
un număr de bravi genişti de-ai noştri, dintre care unii nu 
au mai putut fi salvaţi din apele îngheţate ale Rinului. 

Folosirea celor cinci divizii pentru cucerirea capului de 
pod de la Remagen, la începutul lui martie, nu a modificat 
sau stânjenit cu ceva realizarea planului de lichidare a 
trupelor germane la nord de Mosella. Toată luna februarie, 
Armata 3 a făcut pregătiri pentru ofensiva spre Rin. Corpul 
8 al lui Middleton a înaintat în direcţia est, dincolo de Prüm, 
iar Corpul 12 al generalului-maior Manton S. Eddy a ocupat 
Bitburg. La 23 februarie, Corpul 20, sub comanda 
generalului Walker, a zdrobit rezistenţa naziştilor în 
triunghiul Saar-Mosella, cucerind un cap de pod de partea 
cealaltă a  Saarului. Lucrările liniei Siegfried au ios 
străpunse şi oraşul Trier a căzut în mâinile noastre la 2 
martie. Peste două zile, Corpul 12 a stabilit capete de pod 
dincolo de râul Kyll. 

Era semnalul pentru declanşarea loviturii principale a 
Armatei 3. Corpul 8 a atacat în direcţia nord-est şi, rupând 
toate liniile de apărare germane, a ajuns, în ziua de 9 


martie, la Andernach, pe Rin, unde a făcut curând 
joncţiunea cu Armata 1. Simultan, Corpul 12 a angajat lupta 
tot spre nord-est, de-a lungul malului de nord al Mosellei, 
atingând Rinul la 10 martie. Ambele corpuri au capturat 
mari cantităţi de mijloace şi materiale, iar când au făcut 
joncţiunea pe Rin, avangărzile lor au încercuit unităţi întregi 
ale inamicului. 

Impresionantele victorii ale armatelor 1 şi 3 au desăvârşit 
cea de-a doua etapă din planul de distrugere a trupelor 
germane de la vest de Rin. Nu mai rămânea acum decât 
puternica grupare nazistă din bazinul Saarului, al cărei 
dispozitiv avea forma unui imens triunghi, cu baza pe valea 
Rinului şi cu cele două laturi întâlnindu-se într-un punct 
situat la 75 de mile spre vest. Latura de nord era protejată 
de râul Mosela, cea de sud consta din câteva sectoare 
extrem de puternice ale liniei Siegfried. Analizând 
retrospectiv situaţia, este de neînțeles de ce, după ce a 
constatat că trupele sale la nord de Mosella se prăbuşeau şi 
erau nimicite, inamicul nu a iniţiat o retragere rapidă a 
grupării din bazinul Saarului, pentru a o scoate de pe 
poziţiile ei expuse şi a o utiliza la apărarea Rinului. 

În campaniile precedente întâlnisem, nu o singură dată, 
exemple analoage ale unei tactici care nouă ni se părea pur 
şi simplu stupidă. Personal, cred că motivul trebuie căutat 
în "complexu' cuceritorului”: teama că abandonarea unei 
palme de teren cotropit ar duce la demascarea putredelor 
temelii pe care se clădise mitul invincibilităţii naziste. Unii 
ofiţeri din statul meu major erau de părere că germanii 
rămăseseră în bazinul Saarului sub influenţa încrederii pe 
care o aveau în capacitatea de apărare a aliniamentului pe 
Mosella şi a liniei Siegfried. In plus, inamicul nu cunoştea, 
probabil, tăria Armatei 7, care se afla la sud de ieşindul 
Saarului. 

Astfel de motive ar denota o jalnică prostie din partea 
comandanților şi ofiţerilor de stat-major germani. Dar 
atunci când avuseseră libertate de acţiune, ei îmi 
dovediseră prea adesea cât de competenţi erau pentru ca 


să cred că nu îşi retrăseseră trupele expuse din motive de 
ordin militar - treaba semăna mai curând cu rodul intuiţiei 
lui Hitler! 

În cursul primelor două acte ale dramei ce se juca lângă 
Rin am ordonat grupului de armate al lui Devers să rămână 
în apărare, cu excepţia lichidării pungii de la Colmar. Intre 
timp am refăcut Armata 7 a generalului Patch din 
compunerea acestui grup, ale cărei efective au ajuns la 
neobişnuitul total de 14 divizii, fără a mai socoti una 
franceză, Divizia 3 algeriană. Actul al treilea putea să 
înceapă. 

Bradley urma să lovească vârful şi latura de nord a 
ieşindului triunghiular, Devers era gata să atace latura lui 
de sud. 

Planul prevedea ca Armata 7 americană să lanseze un 
puternic asalt în direcţia Worms, străpungând linia Siegfried 
şi cucerind un cap de pod peste Rin. Bradley urma să 
forţeze trecerea cursului inferior al Mosellei, astfel încât să 
pătrundă adânc în spatele germanilor care luptau împotriva 
Armatei 7. Prin aceste lovituri convergente speram să 
izolăm forţele inamice şi să împiedicăm retragerea lor 
dincolo de Rin. Concomitent cu aceste două acţiuni la baza 
ieşindului, flancul drept al Armatei 3 urma să atace vârful 
acestuia. 

Ofensiva a început la 15 martie. Operaţiile din sud şi din 
vest s-au lovit de o împotrivire înverşunată în puternicele 
lucrări de apărare ale inamicului, dar au reuşit atât de bine, 
încât toată atenţia germanilor părea să se fi concentrat 
exclusiv asupra acestor două mari acţiuni. Ca urmare, 
asaltul întreprins de Corpul 12 peste cursul inferior al 
Mosellei s-a soldat cu rezultate excelente: americanii au 
început să treacă râul la 14 martie fără a întâmpina vreo 
rezistenţă puternică şi organizată, poate din cauză că 
inamicul se aştepta ca ei să înainteze spre nord, în avalul 
Rinului, pentru a face joncţiunea cu forţele noastre situate 
la est de fluviu, în capul de pod de la Remagen. In orice 
caz, germanii au rămas foarte surprinşi când Corpul 12 a 


făcut un salt direct spre sud, realizând una din cele mai 
spectaculoase înaintări ale războiului, pentru a lovi adânc în 
inima dispozitivului de apărare al Saarului. 

Curând, situaţia inamicului a devenit desperată. De jur 
împrejurul ieşindului, americanii îşi croiau drum prin luptă, 
în timp ce Corpul 12 al lui Eddy bloca eficace orice coridor 
de scăpare. Când forţele sale au ieşit la Rin, Patton nu s-a 
oprit nici o clipă, ci a trimis Divizia 5 a generalului-maior 
Stafford Irwin peste fluviu fără nici un fel de pregătire de tip 
clasic. Pierderile lui Irwin au fost neînsemnate şi la 23 
martie divizia sa se organizase ferm în cel de-al doilea cap 
de pod aliat. 

Curăţirea Saarului s-a efectuat rapid şi la 25 martie orice 
rezistenţă organizată la vest de Rin încetase. 

Toate aceste operații s-au desfăşurat conform 
procedeului - acum curent - al cooperării sol-aer. Puternica 
noastră aviație, care ajungea departe şi acoperea o 
suprafață întinsă, a atacat în masă obiectivele importante, 
reducând aproape la zero capacitatea germanilor de a 
manevra şi distrugând uriaşe cantităţi de materiale vitale şi 
de tehnică de luptă. Deşi nu erau ideale pentru operaţiile 
aeriene, condiţiile atmosferice nu s-au înrăutățit niciodată 
atât de mult încât să ţintuiască la sol avioanele noastre. 

De ziua lui Washington!!?, forţele aeriene aliate au 
întreprins o operaţie la o scară colosală, bătând aproape 
toate recordurile, chiar şi într-o zonă în care se 
înregistraseră uneori peste 10 000 de misiuni pe câmpul de 
luptă într-o singură zi. Denumită codificat “Clarion” 
(“”Trâmbiţă”), operaţia avea drept scop să dea o gigantică 
lovitură reţelei de transporturi germane, cu anumite 
obiective special alese pentru a provoca cele mai mari 
daune şi maximum de întârzieri în repararea lor. Pornind de 
la aerodromuri din Anglia, Franţa, Italia, Belgia şi Olanda, 9 
000 de avioane au participat la raid, lovind puncte situate 
în aproape toate zonele nevralgice ale Germaniei. Reacţia a 


112 In Statele Unite, aniversarea zilei de naştere a lui George Washington (22 februarie 1732) este 
sărbătoare legală. — Nota trad. 


fost slabă, "Luftwaffe” fiind, pare-se, incapabilă să se opună 
în mod eficient, din cauza ariei imense pe care a acoperit-o 
atacul. "Clarion” s-a dovedit o operaţie excepţional de 
inventivă şi s-a soldat cu un mare succes, devenind unul 
dintre episoadele cele mai memorabile ale îndelungatei 
campanii aeriene purtate de aliaţi pentru nimicirea maşinii 
de război germane. 

Una dintre remarcabilele trăsături ale luptelor de la 
sfârşitul iernii a reprezentat-o faptul că desfăşurarea lor a 
corespuns extraordinar de fidel prevederilor de plan. In 
mod normal, în cadrul unor operaţii de mari proporţii, care 
implică un efectiv atât de numeros pe fronturi atât de 
vaste, reacţia inamicului şi evenimente neaşteptate 
determină necontenit rectificări ale planului. Cazul de faţă a 
fost o excepţie. Exactitatea planului s-a datorat, în primul 
rând, enormei forţe aliate aeriene şi terestre angajate în 
operaţii, în al doilea rând, calităţilor în luptă ale trupei şi 
competenţei comandanților de plutoane, batalioane şi 
divizii, în al treilea rând, crescândei demoralizări, derute şi 
confuzii din rândul naziştilor. Hitler a plătit parte din preţul 
pentru "bătălia intrândului” prin zdrobitoarele înfrângeri pe 
care le-a suferit în februarie şi martie 1945. 

Toate trupele noastre mergeau la luptă având ordin să 
cucerească un cap de pod peste Rin oriunde se ivea cel mai 
mic prilej şi toate erau prevenite asupra posibilităţii - puţin 
probabile - de a captura un pod permanent. Şansa pe care 


o avusesem la Remagen a precipitat sfârşitul Germaniei, 
dar nu a avut nici o influenţă efectivă asupra luptelor, pe 
atunci în toi, la vest de Rin. 

O uşoară modificare în planurile noastre a survenit în 
cursul bătăliei din bazinul Saarului. Limitele dintre grupurile 
de armate ale lui Bradley şi Devers treceau chiar pe câmpul 
de luptă, situaţie creată în mod premeditat, pentru a 
conferi maximum de tărie loviturilor convergente ale 
armatelor 7 şi 3 împotriva bastionului inamic. Treptat, în 
cursul ciocnirilor, Armata 3 a lui Patton a căpătat 
posibilitatea de a ataca obiective în sectorul Armatei 7 a lui 
Patch, care erau inabordabile lui Devers. Aflându-mă din 
întâmplare la faţa locului în momentul respectiv, am 
aprobat efectuarea unor ajustări ale limitelor dintre grupuri, 
punând un accent deosebit pe necesitatea unui strâns 
contact între armate. Măsura implica, de asemenea, 
transferarea unei divizii blindate a Armatei 7 în compunerea 
Armatei 3. Caracterul lipsit de orice importanţă al acestei 
modificări ilustrează precizia cu care  statele-majore 
calculaseră probabilitățile. 

In cursul acestei campanii de o lună am luat în medie 10 
000 de prizonieri germani pe zi, ceea ce însemna că armata 
de uscat a naziştilor pierduse valoarea a 20 de divizii 
complete, fără a mai pune la socoteală morţii şi răniții. 
Inamicul a suferit, de asemenea, mari pierderi în tehnică de 
luptă şi materiale, fiind grav afectate importante zone 
industriale şi surse de materii prime. 

La acea dată dispuneam de o organizare administrativă 
şi a asigurării materiale capabilă să facă faţă unui număr 
foarte ridicat de prizonieri, astfel încât aceştia nu au 
stânjenit decât trecător mişcările de trupe şi operaţiile 
noastre. Cât de mult progresasem faţă de epoca luptelor 
din Tunisia, când neaşteptata capitulare a 275 000 de 
soldaţi ai Axei mă făcuse să spun, cu destulă tristeţe, 
ofiţerilor mei din secţia de operaţii, Rooks şi Nevins: 

— De ce nu ne-a învăţat nimeni, la vreo şcoală de stat- 
major, ce să facem cu un sfert de milion de prizonieri, 


îngrămădiţi la capătul unei prăpădite de linii ferate, de unde 
e imposibil să-i transportăm şi unde e cumplit de greu să-i 
păzim şi să-i hrânim? 

La 24 martie, în capul de pod de la Remagen se afla o 
armată americană alcătuită din trei corpuri complete, ferm 
amplasate şi gata să dea lovituri în orice direcţie. Mai spre 
sud, Armata 3 forţase şi ea Rinul şi în această zonă nu se 
mai afla acum nici o grupare inamică capabilă să ne 
împiedice de a cuceri noi capete de pod, aproape la 
discreţia noastră. 

Imediat la nord de capul de pod de la Remagen curgea 
râul Sieg, care mărginea la sud bazinul Ruhrului. 
Securitatea acestei regiuni era atât de vitală pentru 
industria de război germană, încât inamicul, presupunând 
că într-acolo se va îndrepta lovitura forţelor nostie de la 
Remagen, a grupat în pripă de-a lungul Siegului toate 
trupele disponibile pe care le putea scoate din celelate 
sectoare amenințate ale frontului de vest. 

In această situaţie, Hitler a recurs la vechiul său obicei de 
a proceda la schimbări în comandamentul superior şi von 
Rundstedt a fost înlăturat din funcţie, urmând să nu mai ia 
parte la război. Von Rundstedt, pe care noi l-am considerat 
totdeauna cel mai capabil dintre generalii germani, era 
comandantul tuturor trupelor naziste în Europa occidentală 
la 6 iunie 1944, când debarcasem în Normandia. Neputând 
să-i arunce pe aliaţi în mare, aşa cum îi ordonase Hitler, 
fusese demis la trei săptămâni după debarcare şi înlocuit cu 
von Kluge. Când nici acesta nu a făcut o ispravă mai bună 
decât predecesorul său, Hitler s-a decis din nou în favoarea 
unei schimbări, rechemând în funcţie pe von Rundstedt. 
După câte am înţeles noi pe atunci, cea de-a doua înlocuire 
avea drept cauză imediată bănuiala că von Kluge 
participase la complotul de la 20 iulie împotriva lui Hitler. 

Acesta s-a hotărât acum să aducă pe feldmareşalul von 
Kesselring din Italia în locul lui von Rundstedt. 


Capitolul al XX-lea 
Asalt şi încercuire 


În timp ce în sectorul de nord Montgomery susţinea 
primele lupte din februarie şi martie pentru nimicirea 
trupelor germane de la vest de Rin, Grupul de armate 21 a 
început să primească efective suplimentare canadiene şi 
britanice din bazinul mediteranean. Denumit codificat; 
"Goldflake” (”Fulg de aur”), transferul implica un corp de 
armată canadian din Italia şi o divizie britanică din Orientul 
Mijlociu. O bună parte din aceste trupe au sosit la Marsilia, 
trebuind să traverseze întreaga noastră reţea de 
comunicaţii până să ajungă la dispozitivul lor de pe flancul 
de nord. Statele-majore au organizat acest dificil transport 
cu pricepere, astfel că el s-a desfăşurat fără incidente şi 
fără a stânjeni cu ceva asigurarea materială şi subzistenţa 
frontului. Astfel, pe când Bradley şi Devers dădeau, mai 
spre sud, loviturile care au eliberat malul apusean al 
Rinului, la nord, Montgomery putea conta pe întăriri 
grabnice în cursul preparativelor sale pentru forțarea 
trecerii fluviului. 

Feldmareşalul britanic era un maestru al pregătirii 
metodice a forţelor pentru o ofensivă construită după tipicul 
clasic. În cazul de faţă, el a făcut preparativele cele mai 
meticuloase, deoarece ştia, ca şi noi, că avea în faţă, 
imediat la nord de Ruhr, cele mai bune trupe rămase 
inamicului, inclusiv unităţi din Armata 1 de paraşutişti. 

Asaltul lui Montgomery urma să se desfăşoare pe un 
front de patru divizii - două din Grupul de armate 21 şi două 
din Armata 9 americană, cu sprijinul unei acţiuni de desant 
aerian întreprinse de Divizia 17 aeropurtată americană şi 
Divizia 6 aeropurtată britanică. In mod obişnuit, forţele 
aeropurtate precedau în luptă trupele de uscat, cu scopul 
de a provoca maximum de surprindere şi confuzie în rândul 


inamicului înainte de declanşarea operaţiei terestre. De 
data aceasta, Montgomery intenţiona să inverseze ordinea 
celor două faze, hotărând să forţeze trecerea fluviului la 
adăpostul întunericului şi să întreprindă desantarea aeriană 
în dimineaţa următoare. Se obişnuia, de asemenea, să se 
lanseze forţele aeropurtate la o distanţă considerabilă în 
spatele frontului inamic, unde se presupunea că ele vor 
întâlni la început o rezistenţă slabă, având astfel răgazul să 
se organizeze pentru a ataca sedii ale statelor-majore, a 
bloca mişcările de trupe şi, în general, a face ravagii. În 
această operaţie însă, cele două divizii urmau să fie 
desantate în apropiere de linia frontului, la o distanţă 
suficientă doar pentru a nu se găsi în raza de tragere a 
propriei noastre artilerii. Misiunea lor era de a lovi bateriile 
de artilerie inamică şi de a participa direct la luptele tactice. 
Pentru forțarea Rinului s-au luat măsuri complexe în 
vederea utilizării fumului ca mijloc de mascare artificială şi 
s-a adus un mare număr de tunuri pentru sprijinirea cu foc 
a operaţiei. 

Rinul constituia un formidabil obstacol militar, mai ales în 
porţiunea sa de nord, unde era nu numai larg, ci şi 
periculos; până şi nivelul apei şi viteza curenților erau 
susceptibile de a fi modificate, deoarece inamicul putea 
manipula barajele existente pe albia afluenților răsăriteni ai 
marelui fluviu. Impotriva acestui risc au fost înfiinţate 
detaşamente speciale de cercetare şi avertizare. Dată fiind 
natura obstacolului, acţiunea de forţare a trecerii semăna 
cu asaltarea unui țărm maritim, cu deosebirea că, în loc să 
debarce din vase pentru a ataca malul, trupele trebuiau să 
se angajeze în luptă de la un mal la celălalt. 

Un studiu al condiţiilor locale a scos la iveală că era cât 
se poate de indicat ca la operaţie să participe forţele 
maritime militare, deoarece aveam nevoie de ambarcaţii de 
dimensiuni suficiente pentru a transporta tancuri 
concomitent cu primele valuri de asalt. În consecinţă, 
marina a început să transfere pe frontul lui Montgomery 


nave de desant cunoscute sub numele de L.C.M.-uri!!* şi 
L.C.V. (P.)-uri'**, parte aduse pe căi de apă, dar multe din 
ele transportate pe şoselele Europei de nord-vest. In acest 
scop au fost construite remorci speciale, cu ajutorul cărora 
micile nave - unele având o lungime de aproape 15 m şi o 
lăţime de peste 4 m - au călătorit cu bine pe uscat, pentru a 
lua parte la ofensivă. 

La data când a început asaltul, efectivele Grupului 21 de 
armate numărau 15 divizii. Adăugind la socoteală cele două 
divizii aeropurtate şi Armata 9 a lui Simpson, Montgomery 
avea sub comanda sa operativă, în acea zi, 29 de divizii şi 7 
brigăzi separate. Nu toate însă puteau fi angajate imediat în 
ofensiva spre est, deoarece Montgomery trebuia să-şi 
protejeze flancul stâng, foarte lung, care se întindea spre 
vest, pe valea Rinului, până la Marea Nordului. Pe drum se 
aflau întăriri formate din trupe ale Imperiului britanic şi 
aduse din bazinul mediteranean. 

Declanşată în noaptea de 23 spre 24 martie, ofensiva a 
fost precedată de un violent bombardament de artilerie. Pe 
frontul celor două divizii americane trăgeau 2 000 de tunuri 
de toate calibrele. Impreună cu generalul Simson, am găsit 
un punct de observaţie în turla unei vechi biserici, de unde 
am urmărit focul. Cum bateriile se eşalonau pe şesul plat 
de pe malul de vest al Rinului, puteam vedea fiecare 
străfulgerare. Vuietul nu contenea nici o clipă, între timp, 
unităţile infanteriei de asalt mărşăluiau pe marginea apei, 
pentru a se îmbarca pe navele de desant. Apropiindu-ne de 
câteva dintre ele, am constatat că oamenii erau însufleţiţi 
de un remarcabil elan în îndeplinirea misiunii lor. Nimic nu 
contribuie mai mult la ridicarea moralului ca o serie de mari 
victorii. Tot umblând pe mal, am dat însă peste un tânăr 
soldat care mergea în tăcere, cu un aer abătut. L-am 
întrebat: 

— Cum te simţi, băiatule? 


113 L.C.M. (Landing Craft Mechanized) = navă de desant pentru tancuri. — Nota trad 


44 L.C.V.(P) (Landing Craft, Vehicle Personnel) = navă mică de desant pentru infanterie. — Nota trad. 


— Sunt grozav de nervos, domnule general - mi-a 
răspuns el. - Acum două luni am fost rănit şi abia ieri am 
ieşit din spital. Nu prea mă simt la largul meu. 

— Atunci să ştii că ne potrivim: şi eu sunt nervos. Dar 
ofensiva asta am pregătit-o de multă vreme şi avem 
aviaţie, avem tunuri, avem trupe aeropurtate, avem tot ce 
ne trebuie ca să-i facem praf pe nemti. Ce-ar fi să mergem 
împreună până la mal, poate că aşa o să ne mai vină inima 
la loc? 

— A, la drept vorbind, eram, nervos. Acum nu mai sunt. 
Parcă nu-i dracul chiar atât de negru pe-aici! 

Şi am înţeles ce voia să spună. 

Pregătirile pentru forțarea cursului de nord al Rinului 
fuseseră atât de laborioase şi complicate, încât inamicul 
ştia ce-l aşteaptă. Singurul element de surpriză îl putea 
furniza numai data şi tăria atacului, aşa că anticipam o 
puternică rezistenţă. Credeam, mai ales, că naziştii vor ţine 
fluviul şi malul răsăritean sub bătaia unui mare număr de 
tunuri, încercând să oprească prin foc trupele noastre la 
marginea apei. 

Nu ne-am lovit însă de acest gen de împotrivire. Diviziile 
30 şi 79 americane, de sub comanda generalului Anderson, 
din Corpul 16, care efectuau asaltul pe frontul Armatei 9, nu 
au pierdut în total decât 31 de oameni în cursul trecerii 
propriu-zise. 

În restul nopţii am primit o serie de rapoarte 
îmbucurătoare. Pretutindeni, forțarea fluviului înregistra un 
succes deplin. Aveam motive să sperăm că vom reuşi să 
înaintăm atât de departe spre est, încât să interceptăm 
căile de acces inamice spre bazinul Ruhrului. 

În dimineaţa următoare m-am urcat pe o colină pentru a 
asista din vârful ei la desantarea unităţilor aeropurtate, a 
căror lansare era prevăzută să înceapă la ora 10. 
Transportul lor a fost efectuat de 1 572 de avioane şi 1 326 
de planoare, escortate în timpul zborului de 889 de avioane 
de vânătoare, alte 2 153 de avioane de vânătoare 


acoperind zona obiectivului şi formând un ecran de 
protecţie în direcţia est. 

Ceaţa şi fumul de pe câmpul de luptă nu mi-au permis să 
urmăresc desfăşurarea întregii operaţii, dar am putut vedea 
unele aspecte. Câteva dintre avioanele noastre au fost 
lovite de artileria antiaeriană - în general însă abia după ce 
îşi desantaseră paraşutiştii, pe drumul de înapoiere, 
deasupra unui punct unde focul bateriilor era deosebit de 
precis. Aparatele lovite au căzut în interiorul dispozitivului 
nostru şi, aproape în toate cazurile, echipajele au izbutit să 
se salveze, aruncându-se cu paraşuta. Chiar şi aşa, 
pierderile noastre în avioane au fost mult mai uşoare decât 
prevăzusem. Denumită codificat "Varsity” ("Universitate”), 
operaţia aeropurtată din cadrul ofensivei lui Montgomery a 
fost cea mai reuşită acţiune de acest fel întreprinsă de noi 
în cursul războiului. 

În aceeaşi dimineaţă am avut o întâlnire cu Winston 
Churchill şi cu feldmareşalul Brooke. Primul ministru 
britanic găsea totdeauna mijlocul de a fi în apropiere de 
locul unde se pregătea declanşarea unei operaţii deosebit 
de importante. În dimineaţa aceea, încântat, aşa cum eram 
cu toţii, exclama într-una: 

— Dragă generale, s-a isprăvit cu neamţul! l-am venit de 
hac! Gata cu el! 

Primul ministru exprima, de fapt, ceea ce simţeam cu 
toţii şi ceea ce ne spuneam unul celuilalt. Şi tot în 
dimineaţa aceea, feldmareşalul Brooke a dat glas imensei 
lui bucurii că operaţiile din februarie şi martie se 
desfăşuraseră aşa cum prevedeau planurile elaborate de 
SHAEF. 

Pe la amiază a trebuit să dau o fugă până la cartierul 
general al lui Bradley pentru a discuta pe marginea unor 
faze importante ale operaţiilor sale. După plecarea mea, 
Churchill l-a convins pe comandantul local să-l treacă peste 
Rin într-un L.C.M. Fără îndoială, primul ministru a savurat 
intensa satisfacţie de a pune piciorul pe malul răsăritean al 
tradiţionalei bariere a Germaniei. Poate că gestul a 


reprezentat pentru el un simbol al înfrângerii finale a 
inamicului care încolţise cu ferocitate Anglia în urmă cu 
cinci ani. In orice caz, dacă aş fi fost de faţă, nu i-aş fi 
permis cu nici un preţ să treacă Rinul în ziua aceea. 

Conform practicii noastre curente, aviația a participat 
intens la ofensivă. Cu un număr de zile înainte de 23 martie 
am organizat un bombardament aerian neîntrerupt 
împotriva unei largi varietăţi de obiective din regiunea 
respectivă şi, mai ales, împotriva aerodromurilor inamice, 
acordând o deosebită atenţie fiecărei piste de pe care 
putea opera un avion cu reacţie. Incepând din 21 martie, 
am revărsat o ploaie de bombe asupra aerodromurilor, 
ciuruind pistele şi distrugând avioanele la sol. Aceste 
măsuri s-au dovedit hotărâtoare: în ziua asaltului, forţele 
aeriene aliate au efectuat aproape 8 000 de ieşiri, întâlnind 
mai puţin de 100 de avioane inamice în văzduh. În tot acest 
timp am beneficiat de condiţii atmosferice excelente şi de o 
vizibilitate perfectă. 

In ziua de 24 martie am efectuat, de asemenea, operaţii 
aeriene cu caracter de diversiune, pentru a împiedica 
concentrarea avioanelor de vânătoare inamice în zona unde 
se desfăşura ofensiva. Un număr de 150 de bombardiere 
din Flota 15 aeriană, staționată în Italia, au parcurs în zbor 
1 500 de mile, atacând Berlinul, pe când alte formaţii 
aeriene, decolând tot din Italia, au întreprins raiduri 
împotriva aerodromurilor din sudul Germaniei. Incă cu mult 
înainte, Comandamentul aviaţiei strategice britanice, 
conceput iniţial numai pentru bombardamente de noapte, 
începuse să participe regulat la raidurile de zi. Protejate de 
masele imense ale avioanelor de vânătoare, bombardierele 
britanice puteau opera în securitate la lumina zilei şi 
precizia lor a crescut considerabil. La 24 martie au 
intervenit şi ele, atacând nodurile de cale ferată şi 
depozitele de petrol din bazinul Ruhrului şi vecinătate. 

Operația de la 24 martie a pecetluit soarta Germaniei. 
Desigur, cucerisem deja două capete de pod peste Rin mai 
spre sud, dar în ambele cazuri ne favorizaseră şansa şi 


elementul surpriză. Ofensiva din sectorul de nord s-a 
desfăşurat împotriva celei mai înverşunate rezistenţe pe 
care o putea opune inamicul undeva pe linia lungului fluviu. 
În plus, ea a pătruns direct în coasta bazinului Ruhrului, iar 
desantările reuşite pe malul de est al Rinului au dus la 
crearea unui puternic dispozitiv aliat, capabil să răpească 
germanilor posibilitatea de a utiliza mari sectoare din 
această mare zonă industrială. 

Concomitent, în sectoarele de sud, situaţia evolua rapid. 
Bradley avea ca prim obiectiv ocuparea unor poziţii sigure 
în regiunea Frankfurt, de unde urma să iniţieze o înaintare 
masivă spre Kassel. Acolo, potrivit aşteptărilor noastre, 
avea să facă joncţiunea cu forţele lui Montgomery venind 
de la nord, pentru a desăvârşi manevra de împresurare a 
bazinului Ruhrului. 

Din primul moment când îşi trimisese Divizia 5 americană 
peste Rin, în noaptea de 22 martie, generalul Patton a 
continuat sistematic să-şi extindă capul de pod. In seara de 
24 martie, acesta măsura 9 mile în lungime şi 6 în 
adâncime, iar americanii luaseră 19 000 de prizonieri, 
întreg Corpul 12 se afla acum pe malul celălalt şi Divizia 4 
blindată înainta atât de impetuos, încât la 25 martie a 
capturat intacte podurile de peste râul Main de la 
Aschaffenburg. 

Incă de la cucerirea sa, capul de pod de la Remagen se 
lărgise neîncetat, în ciuda repetatelor lovituri fracţionate ale 
germanilor. Generalul Hodges trimisese acolo corpurile 3, 5 
şi 7. La 26 martie, detaşamentele naziste de pe flancul de 
nord al capului de pod au fost respinse dincolo de râul Sieg, 
unde inamicul era convins că aliaţii vor lansa un asalt 
important. Dar sectorul Remagen îi rezerva o altă mare 
surpriză. De îndată ce forţele americane au început să se 
organizeze acolo, am trecut, împreună cu Bradley, la 
elaborarea unui plan care să ne dea posibilitatea 
valorificării la maximum a acestui succes. 

În sectorul lui Bradley avusesem de la bun început 
intenţia de a trece grosul trupelor peste Rin, în regiunea 


unde Patton cucerise capetele de pod, deoarece de acolo 
ne convenea cel mai bine să înfigem cea de-a doua suliță a 
giganticei ofensive duble, menită să încercuiască Ruhrul. 
Desigur, de la Remagen puteam îndrepta Armata 1 spre 
nord şi nord-est, pentru a asalta direct dispozitivul german. 
Dar aceasta presupunea o lovitură frontală peste râul Sieg 
şi nu ducea la marea şi completa încercuire a râvnitului 
bazin - obiectiv esenţial al planului nostru de ansamblu. lată 
de ce Bradley şi cu mine hotărâserăm de mult să dirijăm 
trupele din capul de pod de la Remagen în direcţia sud-est, 
pentru a realiza joncţiunea cu Patton în apropiere de 
Giessen. După aceea, Bradley urma să-şi concentreze 
forţele, în vederea obţinerii de noi succese rapide şi sigure. 

La 26 martie a început ofensiva care avea ca punct de 
plecare capul de pod de la Remagen. Corpul 5, acum sub 
conducerea generalului-maior Clarence R. Huebner, a 
înaintat repede spre sud-est şi a ocupat Limburg. 
Puternicele lovituri convergente ale lui Patton şi Hodges au 
dus la demoralizarea completă a inamicului în acest sector. 

Corpul 8 al lui Middleton, din compunerea Armatei 3, se 
afla încă pe malul vestic al Rinului, la nord de Braubach, 
unde, din cauza malurilor abrupte, trecerea fluviului sub 
focul inamicului părea aproape imposibilă. Totuşi Corpul 8 a 
încercat să realizeze această operaţie şi, în ciuda unei 
aprige rezistenţe iniţiale, a ajuns de partea cealaltă, putând 
astfel să înainteze în linie dreaptă şi să participe la marea 
ofensivă. La 29 martie, Frankfurtul a fost complet ocupat şi 
avangărzile blindate au pornit în direcţia Kassel. 

Şi mai spre sud, în sectorul Grupului de armate 6, Armata 
7 a lui Patch s-a alăturat, de asemenea, ofensivei, în zilele 
când această unitate lupta încă în bazinul Saarului 
prevăzusem că va trebui să o sprijinim cu trupe aeropurtate 
pentru a-i asigura forțarea cu succes a Rinului, unde 
apreciam că dispozitivul de apărare german era foarte 
puternic. În acest scop, Divizia 13 aeropurtată americană a 
primit ordin să întocmească planul unei acţiuni de desant. 
Dar aceasta s-a dovedit inutilă, într-atât a fost de mare 


confuzia inamicului după prăbuşirea grupării sale din Saar. 
La 26 martie, Corpul 15 al generalului Haislip din 
compunerea Armatei 7 a forţat trecerea Rinului lângă 
Worms. Îndârjita împotrivire a detaşamentelor naziste de 
pe malul de est a fost repede înfrântă şi, până la 27 martie, 
Corpul 15 a trecut în întregime fluviul. Imediat, Armata 7 a 
reluat ofensiva şi, după ce a făcut joncţiunea cu Armata 3, 
a înaintat repede, ocupând oraşul Mannheim. In ziua de 1 
aprilie, Armata 1 franceză a efectuat ultima trecere a 
Rinului sub focul inamic, la Philippsburg. De acolo, francezii 
aveau să lovească spre sud-est, în direcţia Stuttgart, şi să 
curețe tot malul drept al fluviului, până la frontiera 
elveţiană. 

Traversasem acum Rinul în toate coridoarele principale 
alese de noi pentru invadarea Germaniei. Uşurinţa cu care 
obţinusem aceste succese şi pierderile mici cu care le 
plătisem contrastau puternic cu ceea ce s-ar fi întâmplat, 
desigur, dacă inamicul s-ar fi retras în cursul iernii de pe 
malul de vest şi ar fi opus o rezistenţă hotărâtă de-a lungul 
fluviului. Acesta constituia un obstacol formidabil şi, pe tot 
malul de est, terenul favoriza crearea unui puternic 
dispozitiv de apărare. Ciocnirile frontale cu armata 
germană, chiar cu efectivele ei reduse şi cu capacitatea de 
luptă diminuată de la începutul anului 1945, ne-ar fi impus 
mari sacrificii. 

li datoram mult lui Hitler. Nu încăpea îndoială că, dacă ar 
fi avut mână liberă în domeniul operaţiilor militare, Statul- 
Major General german ar fi prevenit inevitabilul dezastru de 
pe malul de vest şi şi-ar fi retras forţele cel mai târziu, 
probabil, la începutul lunii ianuarie. La acea dată, eşecul 
loviturii din Ardeni devenise evident şi trupele care 
participau la ea fuseseră înfrânte şi respinse. In plus, la 12 
ianuarie, ruşii declanşaseră o mare ofensivă, care avea să-i 
poarte de pe Vistula pe Oder, la mai puţin de 30 de mile de 
Berlin. 

Din punct de vedere militar, lucrul cel mai înţelept pe 
care l-ar fi putut face germanii în momentul acela ar fi fost 


să capituleze. Situaţia lor era fără ieşire şi, chiar dacă nu ar 
mai fi putut salva nimic pe plan politic, ar fi cruțat măcar 
vieţile a mii dintre ai lor pe câmpul de luptă şi ar fi evitat 
distrugerea în continuare a industriei şi oraşelor germane. 

Din moment ce se hotărâse însă să lupte mai departe - 
poate în smintita speranţă că aliaţii se vor încăiera între ei, 
renunțând astfel să mai ducă până la capăt ocuparea 
Germaniei -, inamicul ar fi trebuit să se sprijine, în Europa 
occidentală, pe cea mai puternică linie de apărare - fluviul 
Rin -, grupând acolo toate rezervele centrale pe care le 
putea utiliza. Nici aşa nu avea vreo şansă de succes, fie şi 
din cauză că uriaşa noastră forţă aeriană pulveriza 
actualmente, într-o proporţie catastrofală pentru «el, 
resursele vitale de pe teritoriul său, ce se micşora 
necontenit. Dar era singura cale care îi dădea o posibilitate 
de a prelungi ostilitățile - şi acum devenise limpede că nu 
putea exista nici un alt motiv de a continua războiul. Până 
şi Hitler, aşa fanatic cum era, trebuie să fi trecut prin 
momente de luciditate, în care nu se poate să nu-şi fi dat 
seama că sfârşitul era iminent. Dar el scria finalul unei 
drame al cărui tragic deznodământ avea să întreacă cu 
mult tot ceea ce concepuse vreodată prea iubitul său 
Wagner. 

In ce-i priveşte pe aliaţi, situaţia se asemăna întrucâtva 
cu cea survenită cu opt luni în urmă, după ofensiva din 
Normandia, dar cu unele deosebiri importante. În clipa de 
faţă, forţele noastre terestre şi aeriene ocupau un dispozitiv 
capabil să zdrobească orice rezistenţă întâlnită în cale, iar 
inamicul nu mai avea, departe în spate, o linie Siegfried în 
care să se instaleze. Mult mai importantă era deosebirea pe 
care o prezenta sistemul nostru de asigurare materială, 
acum riguros şi bine organizat. Chiar pe malul stâng al 
Rinului se aflau stocuri de mijloace tehnice şi materiale. În 
imediata noastră apropiere activau formaţiile de servicii, 
indispensabile pentru a asigura trupele într-o ofensivă 
impetuoasă, inclusiv în privinţa subzistenţei de zi cu zi. De 
îndată ce fortam Rinul, montam pontoane de vase, cărora li 


se adăugau curând poduri fixe. Cel dintâi pod semi- 
permanent de cale ferată a fost construit la Wesel, în 
sectorul de nord. Acolo, la mai puţin de 11 zile de la 
cucerirea oraşului şi deasupra uneia dintre cele mai largi 
porţiuni ale fluviului, geniştii americani au construit un pod 
peste care a trecut prima noastră garnitură feroviară. 

Odată cu forțarea Rinului în toate punctele şi cu dispariţia 
unor enorme efective germane în naufragiul liniei Siegfried, 
s-a încheiat cea de-a doua mare etapă a campaniei noastre 
de primăvară. Acum se impunea să analizăm situaţia şi să 
stabilim ce operaţii mai trebuiau efectuate în etapa a treia - 
nimicirea finală a puterii militare a Germaniei şi invadarea 
teritoriului său. 

Primul pas continua să fie încercuirea Ruhrului. Acest 
obiectiv figura dintotdeauna printre prevederile majore ale 
planurilor noastre şi în situaţia în care ne aflam nimic nu 
arăta că abandonarea lui ne-ar aduce vreun avantaj. 
Dimpotrivă, acum era clar că dubla manevră de învăluire nu 
numai că va izola definitiv şi complet Ruhrul industrial de 
restul Germaniei, dar va duce şi la distrugerea uneia dintre 
cele mai puternice grupări de care dispunea inamicul. 

In primele zile ale lunii martie, după eşecul tentativei lor 
de a lichida capul de pod de la Remagen, naziştii au început 
să organizeze, cu o grabă frenetică, aliniamentul de sud al 
apărării Ruhrului, pe râul Sieg. În acelaşi fel, la 24 martie, 
când Montgomery şi-a catapultat forţele peste Rin, în 
sectorul de nord, germanii s-au apucat să ocupe în pripă 
poziţii la flancul de nord al regiunii Ruhr. Dubla învăluire 
urma, aşadar, să împresoare aceste trupe, să facă o largă 
ruptură prin centru şi să-şi croiască drum prin bazinul 
Ruhrului spre est. 

Eram la curent cu acordurile politice ale aliaţilor, care 
prevedeau împărţirea Germaniei postbelice în zone de 
ocupaţie. Axa nord-sud, pe care hotărârea adoptată o 
stabilea ca limită de răsărit a părţii atribuite britanicilor şi 
americanilor, începea din apropiere de Lübeck, la est de 
baza peninsulei daneze, şi cobora în direcţia generală sud, 


până la oraşul Eisenach şi, mai departe spre sud, până la 
frontiera austriacă. 

Această viitoare împărţire a Germaniei nu a avut nici o 
influenţă asupra planurilor noastre militare de ocupare a 
tării. După părerea mea, asemenea planuri trebuiau 
concepute cu singurul scop de a grăbi victoria, rămânând 
ca rectificări ulterioare să permită trupelor aparţinând celor 
câteva state să se regrupeze, fiecare în sectorul respectiv. 

După Ruhr, Berlinul constituia un obiectiv firesc, fiind 
important pe plan politic şi psihologic, ca simbol a ceea ce 
mai rămăsese din puterea militară germană. Am ajuns însă 
la concluzia că, pentru forţele aliate occidentale, nu era un 
obiectiv logic şi nici deosebit de oportun. 

In ultima săptămână a lunii martie, când ieşisem la Rin, 
ne mai despărţeau de Berlin 300 de mile, iar la 200 de mile 
de frontul nostru se găsea obstacolul Elbei. 

Forţele sovietice ocupaseră poziţii ferme pe Oder şi 
aveau un cap de pod pe malul de vest al fluviului, la numai 
30 de mile de Berlin. Capacitatea noastră de asigurare 
tehnico-materială, în care se includea şi posibilitatea de a 
transporta zilnic pe calea aerului aproximativ 2 000 de tone 
de materiale pentru primul eşalon operativ, era suficientă 
pentru a permite avangărzilor noastre să străbată 
Germania. Dar, dacă am fi intenţionat să forţăm Elba, cu 
unicul scop de a încerca să împresurăm capitala, s-ar fi 
întâmplat două lucruri. Mai întâi, ruşii ar fi încercuit, 
probabil, oraşul cu mult înainte ca noi să ajungem acolo. În 
al doilea rând, necesităţile de asigurare materială a unei 
grupări puternice, la această distanţă de bazele noastre 
principale de pe valea Rinului, ar fi dus, practic, la 
imobilizarea unităţilor de pe tot restul frontului - lucru pe 
care-l socoteam nu numai nechibzuit, ci de-a dreptul 
prostesc. În afară de încercuirea Berlinului, existau alte 
câteva obiective majore, care trebuiau atinse de urgenţă. 

De exemplu, era de dorit ca avangărzile noastre să 
străbată repede Germania, pentru a face joncţiunea cu 
forţele sovietice, fracţionând astfel teritoriul ţării şi privând 


trupele naziste de orice posibilitate de a acţiona unitar. De 
asemenea, prezenta importanţă ocuparea cât mai grabnică 
a oraşului Lubeck, situat la extremitatea de nord, ceea ce 
ducea la izolarea tuturor trupelor germane rămase în 
Danemarca, ca şi a celor aflate încă în Norvegia. In plus, 
prin această lovitură puneam stăpânire pe porturile din 
nordul Germaniei, ocupând fie Hamburgul, fie Bremenul, fie 
ambele şi scurtând astfel şi mai mult căile noastre de 
comunicaţie. 

La fel de important şi oportun era să pătrundem în aşa- 
numita "redută naţională” şi s-o nimicim. Cu multe 
săptămâni în urmă începusem să primim informaţii că, în 
caz de extremă necesitate, naziştii intenționau să 
concentreze elita SS-ului, a Gestapoului şi a altor organizaţii 
fanatic devotate lui Hitler în masivul alpin care ocupă sudul 
Bavariei, vestul Austriei şi nordul Italiei. Acolo, ei sperau să 
blocheze întortocheatele trecători de munte şi să reziste la 
infinit aliaţilor. Un asemenea bastion putea fi oricând 
lichidat, măcar prin înfometare, dacă nu pe alte căi. Dar 
dacă li s-ar fi permis să-şi organizeze “reduta”, germanii 
aveau posibilitatea de a ne sili să ne angajăm într-un lung 
război de guerilă sau într-un sângeros asediu, căpătând 
astfel mijlocul de a ţine trează speranţa dementă că, graţie 
neînțelegerilor ivite între aliaţi, vor smulge condiţii mai 
favorabile decât capitularea necondiționată. In posesiunea 
probelor evidente că naziştii intenționau să facă această 
încercare, m-am hotărât să-i împiedic s-o pună în aplicare. 

Un alt obiectiv al hitleriştilor, întrucâtva înrudit cu 
edificarea fortăreței în munţi, îl reprezenta înfiinţarea unei 
armate subterane, căreia i se dăduse un nume semnificativ: 
"Vârcolacii”. Alcătuită în exclusivitate din discipoli fideli ai 
lui Hitler, organizaţia folosea ca mijloace de luptă 
omuciderea şi teroarea. În "armata” secretă urmau să fie 
înrolați băieţi şi fete, ca şi adulţi, în speranţa că ei vor 
răspândi o asemenea groază în ţară şi vor crea asemenea 
dificultăţi puterilor de ocupaţie, încât ele vor fi bucuroase 
să evacueze teritoriile cucerite. 


Din cauza fanaticului devotament al multor tineri 
germani faţă de fuhrerul lor, un astfel de proiect putea 
oricând să devină real şi, pentru a-l curma din faşă, soluţia 
era de a invada tot teritoriul ţării înainte de a se efectua 
organizarea "vârcolacilor”. 

Cu aceste câteva considerente în minte, am hotărât că, 
imediat ce grupurile de armate 12 şi 21 vor termina 
împresurarea Ruhrului, principalele noastre ofensive vor 
cuprinde trei părţi esenţiale. 

Prima consta dintr-o puternică lovitură a lui Bradley, care 
urma să traverseze direct centrul Germaniei. Inaintând în 
această direcţie, trupele sale aveau de străbătut platoul 
central al ţării, forțând astfel cursurile de apă în apropiere 
de izvoarele lor, unde ele nu formau obstacole importante, 
ca în câmpia din nordul Germaniei, în vecinătatea mării. 
Pentru a pune la dispoziţia lui Bradley forţele necesare unui 
marş neîntrerupt de la un capăt la altul al teritoriului, 
Armata 9 americană reintra în subordinea sa. În plus, am 
organizat, tot pentru Grupul 12, o nouă armată, 15, sub 
comanda generalului Gerow, căruia îi reveneau două 
misiuni principale: să-şi asume răspunderea administraţiei 
militare în spatele trupelor noastre care înaintau şi să 
asigure pe malul stâng al Rinului, în faţa bazinului Ruhrului, 
o prezenţă aliată capabilă de a împiedica pe germanii de 
acolo să saboteze punctele vitale ale căilor noastre de 
comunicaţie de la vest de fluviu. Lui Gerow i s-a mai 
încredinţat comanda Diviziei 6 americane, care, la sute de 
mile spre vest, înfrunta încă garnizoanele germane din St, 
Nazaire şi Lorient, porturi în golful Biscaya. 

Ofensiva celor trei armate ale Grupului 12 trebuia să 
înceapă de îndată ce Bradley căpăta certitudinea că 
gruparea inamicului din Ruhr nu mai putea să-i amenințe 
căile de comunicaţii. Nu aveam de gând să duc o luptă 
crâncenă, din casă în casă, pentru nimicirea acestei 
grupări. Dens populată, regiunea nu dispunea de surse 
alimentare proprii, aşa că, până la urmă, foametea avea să 


oblige cu siguranţă inamicul să capituleze, evitând astfel 
aliaţilor nenumărate sacrificii de vieţi omeneşti. 

După joncţiunea efectuată de Bradley cu forţele sovietice 
undeva pe cursul Elbei, planul de ansamblu prevedea, 
pentru partea a doua şi a treia, câte o înaintare rapidă pe 
ambele noastre flancuri - în nord izolând Danemarca, în sud 
pătrunzând în Austria şi ocupând munţii din vestul şi sudul 
ei. In stadiile iniţiale ale ofensivei lui Bradley, Grupul de 
armate 6, din flancul drept, şi Grupul de armate 21, din 
flancul stâng, trebuiau în general să înainteze în sprijinul 
acestei lovituri principale, câştigând cât mai mult teren în 
direcţia obiectivelor lor finale. 

La rândul său, după ce-şi îndeplinea misiunea în centru, 
Bradley urma să-l sprijine pe Montgomery la nord şi pe 
Devers la sud, în cursul ultimelor operaţii pe care le aveau 
de efectuat aceştia. 

Planul de ansamblu a fost prezentat generalissimului 
Stalin. 

Conform celor stabilite în ianuarie şi aprobate de 
Comitetul Unificat al Şefilor de State-Majore, consideram că 
misiunea de a comunica acest plan generalissimului Stalin 
intra pe deplin în sfera competenţei şi a răspunderilor mele. 
Dar am constatat foarte repede că primul ministru Churchill 
avea obiecţii foarte serioase împotriva iniţiativei pe care o 
luasem şi nu era de acord cu planul meu. El susţinea că, 
deoarece campania se apropia de sfârşit, mişcările de trupe 
căpătau o semnificaţie politică, ceea ce necesita intervenţia 
conducătorilor de stat în definitivarea planurilor operative 
de ansamblu. După părerea sa, mesajul trimis lui Stalin 
depăşea competenţa mea, care se limita la a comunica cu 
Moscova doar în probleme de ordin strict militar. Churchill 
se declara foarte dezamăgit şi nemulţumit de faptul că 
planul meu nu prevedea o ofensivă a lui Montgomery, 
susţinută de toate efectivele americane disponibile, într-o 
desperată încercare de a ocupa Berlinul înaintea ruşilor. El 
a adus la cunoştinţa Washingtonului acest punct de vedere. 


Bineînţeles, primul ministru ştia că, indiferent de distanta 
la care ar fi înaintat aliaţii occidentali spre Elba, el şi 
preşedintele Roosevelt conveniseră deja ca zonele de 
ocupaţie britanică şi americană să aibă ca limită 
răsăriteană o linie situată la 200 de mile vest de Berlin. Prin 
urmare, repetatele sale insistenţe de a pune toate resursele 
noastre în slujba intrării aliaţilor occidentali în capitală 
înaintea ruşilor trebuie să se fi întemeiat pe convingerea că 
britanicii şi americanii vor beneficia ulterior de un mare 
prestigiu şi de multă influenţă de pe urma acestei realizări. 

Eu nu puteam cunoaşte adevăratele sale motive, dar 
protestul lui a dat naştere imediat unui schimb de 
numeroase telegrame, începând cu un mesaj al generalului 
Marshall din 29 martie. Mesajul mă informa că Comitetul 
Britanic al Şefilor de State-Majore îşi manifesta îngrijorarea 
în legătură atât cu procedura pe care o adoptasem, intrând 
în contact cu Stalin, cât şi cu ceea ce ei numeau 
modificarea adusă de mine planului. Comitetul Britanic al 
Şefilor de State-Majore propunea lui Marshall ca principala 
mea ofensivă să se desfăşoare prin câmpia din nordul 
Germaniei, deoarece în felul acesta puteam ocupa porturile 
germane din vestul şi nordul ţării. Englezii subliniau că 
operaţiile preconizate de ei ar fi dus la scoaterea din luptă a 
submarinelor inamice, ne-ar fi dat libertate de mişcare în 
Danemarca, ar fi stabilit o cale de comunicaţii cu Suedia şi 
ne-ar fi pus la dispoziţie vase suedeze şi norvegiene cu un 
deplasament de aproximativ 2 000 000 de tone. 

După  recepţionarea acestui mesaj, am răspuns 
următoarele: 

"Eisenhower către Marshall, data 30 martie: 

Sincer vorbind, învinuirea că aş fi modificat planurile nu 
are nici un temei. Nimeni nu a obiectat vreodată împotriva 
loviturii principale date la nord de Ruhr, cu scopul de a izola 
această regiune bogată. Acum, putând să  întrevăd 
momentul când forțele mele se vor concentra în sectorul 
Kassel, rămân în continuare fidel vechiului meu plan de a 
lansa de acolo o ofensivă principală, menită să realizeze, în 


cooperare cu ruşii, distrugerea forțelor armate ale 
inamicului. Conform acestui plan, vom ocupa porturile şi 
celelalte obiective de pe coasta de nord mai repede şi mai 
sigur decât prin dispersarea forțelor pe care o cere mesajul 
lui Wilson către dumneavoastră". 

După expedierea acestui răspuns preliminar, am 
redactat, pentru informarea generalului Marshall, un 
rezumat complet al planului nostru, pe care l-am trimis prin 
următoarea radiogramă: 

"Eisenhower către Marshall, data 30 martie: 

Ca răspuns la radiograma dumneavoastră. 

Protestele reproduse în telegrama dumneavoastră, cu 
excepția celui privind «procedura», mi-au fost aduse la 
cunoştinţă aseară de către primul ministru pe cale 
telefonică. 

Nu înțeleg deloc la ce se referă protestul privind 
«procedura». Am primit instrucțiuni să tratez direct cu ruşii 
în probleme de coordonare militară. Nu a survenit nici o 
schimbare în strategia de bază. Consiliul Britanic al Şefilor 
de State-Majore a protestat vara trecută împotriva intenţiei 
mele de a înainta în directia Frankfurt, susținând că ar fi o 
operație inutilă, care ar sustrage efectivele necesare unei 
ofensive în nord. Am subliniat totdeauna că ofensiva în nord 
va fi lovitura principală în acea fază operativă care va duce 
la izolarea Ruhrului, dar încă de la început, înainte chiar de 
Ziua Z, am arătat ofiţerilor de stat-major şi comandanților 
superiori că planul meu prevede mai întâi conjugarea 
loviturilor inițiale şi secundare în sectorul Kassel şi apoi 
declanşarea marii ofensive spre est. 

Examinând, fie şi superficial, problema directiei 
hotărâtoare a acestei ofensive, după încheierea operatiei în 
sectorul Kassel, constatăm că, în actualele împrejurări, 
lovitura principală trebuie să fie îndreptată spre regiunea 
Leipzig, unde se concentrează ceea ce a mai rămas din 
potentialul industrial al Germaniei şi unde se crede că s-ar 
refugia ministerele. Planul meu nu prevede dislocarea spre 
sud a forțelor britanice şi canadiene ale lui Montgomery. 


Flancul drept al acestuia, după cum puteți remarca, va 
înainta pe axa generală Hanovra-Wittemberg. Nefăcând 
altceva decât să respect principiul enunțat dintotdeauna de 
feldmareşalul Brooke, sunt hotărât să mă concentrez într-o 
singură ofensivă majoră. Planul meu se mulţumeşte să 
readucă Armata 9 americană sub comanda lui Bradley 
pentru faza operativă care prevede o înaintare în centru, 
din zona Kassel până în zona Leipzig, afară de cazul, fireşte, 
când joncţiunea cu ruşii se va face înainte de a ajunge noi 
în această ultimă zonă. Apoi acest dispozitiv va fi organizat, 
iar planul arată Clar că s-ar putea ca Armata 9 să se 
deplaseze spre nord, pentru a sprijini armatele britanică şi 
canadiană în acţiunea de curăţire a întregii linii de coastă 
de la vest de Lubeck. După asigurarea efectivelor pentru 
această operaţie, se apreciază că putem întreprinde o 
manevră spre sud-est, pentru a împiedica pe nazişti să-şi 
organizeze o redută în munți. 

Am acordat toată atenția cuvenită aspectelor navale ale 
situaţiei şi îmi dau seama limpede de avantajul ocupării 
rapide a coastei de nord. Tocmai de aceea am considerat-o 
drept proximul obiectiv de atins, după ce ofensiva 
principală ne va pune într-o situație de superioritate 
hotărâtoare. Utilizarea porturilor Bremen, Hamburg şi Kiel 
presupune operații împotriva insulelor Frisice şi Helgoland 
şi o acțiune de dragare a minelor pe o mare întindere. 
Toate acestea, ca şi operațiile în Danemarca şi Norvegia fac 
parte dintr-un stadiu ulterior. 

Aş vrea să subliniez că Berlinul nu mai este un obiectiv 
deosebit de important. El şi-a pierdut mult din utilitate 
pentru germani şi până şi guvernul se pregăteşte să se 
instaleze într-o altă zonă. Acum este important să ne 
grupăm forțele pentru o unică ofensivă, ceea ce - mai 
repede decât risipirea eforturilor noastre în diverse direcții - 
ne va aduce căderea Berlinului, eliberarea Norvegiei, 
intrarea în posesiunea vaselor şi a porturilor suedeze. 

Un alt punct pe care aş vrea să-l subliniez este că aşa- 
numitul «teren favorabil» din nordul Germaniei nu este cu 


adevărat favorabil în această parte a anului. Nu numai că o 
serie de apărători împânzesc regiunea, dar solul însuşi, în 
acest anotimp, este foarte umed şi nu atât de prielnic 
pentru deplasări rapide ca platoul înalt prin care mă 
pregătesc să lansez ofensiva principală. 

Pentru a rezuma: 

Propun ca la o dată cât mai apropiată şi în cooperare cu 
sovieticii să fracționăm şi să distrugem forțele germane, 
lansând ofensiva principală din sectorul Kassel direct spre 
est, către centrul a ceea ce mai rămâne din potențialul 
industrial al Germaniei, până ce vom ajunge în zona 
Leipzigului, inclusiv oraşul respectiv, afară de cazul când 
joncțiunea cu ruşii în ofensivă se va face la vest de acest 
punct. A doua caracteristică fundamentală a operației 
constă în a da ordin de înaintare forțelor lui Montgomery pe 
flancul stâng şi, îndată după îndeplinirea misiunii de mai 
sus, în a trimite Armata 9 spre nord, pentru a-l sprijini pe 
Montgomery în curățirea întregii zone situate la vest de Kiel 
şi Lübeck. 

După ce aceste două manevre îşi vor atinge țelurile, voi 
trimite o grupare spre sud-est, străduindu-mă să fac 
joncțiunea cu ruşii în valea Dunării şi să împiedic crearea 
unei redute naziste în sudul Germaniei. 

Bineînțeles, planurile mele sunt flexibile şi trebuie să-mi 
păstrez libertatea de acțiune pentru a face față 
eventualelor situații noi. Un maximum de flexibilitate va 
rezulta din concentrarea unui maximum de forțe la centru”. 

Un amănunt interesant cu privire la telegrama de mai 
sus: ciorna ei a fost redactată la cartierul general SHAEF de 
către unul dintre colaboratorii mei britanici. 

” Marshall către Eisenhower, data 31 martie: 

Consiliul Britanic al Șefilor de State-Majore din Londra a 
făcut astăzi cunoscute Comitetului Unificat al Şefilor de 
State-Majore părerile sale despre planul dumitale. 

Britanicii contestă că ar avea dorința de a lega mâinile 
comandantului suprem al Forțelor expediționare aliate 
(SCAEF), dar se referă la probleme mai vaste, care ies din 


sfera de competență a acestuia (războiul submarin, vasele 
suedeze, importanța politică a salvării de la înfometare a 
mii de olandezi, importanța unei pătrunderi în Danemarca 
şi a eliberării Norvegiei), şi solicită să nu se trimită detalii 
suplimentare ale planului lui Deane [şeful Misiunii militare 
la Moscova] până nu vei primi indicaţii de la Comitetul 
unificat. 

Astăzi, Comitetul Mixt al şefilor de State-Majore din 
S.U.A. a răspuns în esență după cum urmează: procedura 
adoptată de SCAEF pentru a comunica cu ruşii pare să fi 
fost o necesitate operativă. Orice modificare a acestui 
mesaj trebuie să fie adusă de Eisenhower, nu de Comitetul 
unificat. Acţiunile prevăzute în planul SCAEF sunt conforme 
cu strategia aprobată şi cu directiva trimisă SCAEF, mai 
ales în lumina evenimentelor actuale. Eisenhower dislocă 
peste Rin, în nord, maximum de forțe care pot fi utilizate. 
Operația secundară din sud obține remarcabile succese şi e 
valorificată până la limita capacităților de asigurare 
materială. Şefii de state-majore ai S.U.A. sunt convinşi că 
planul de acțiune al SCAEF va duce la ocuparea porturilor şi 
la realizarea celorlalte obiective menţionate de britanici mai 
repede şi mai sigur decât prin manevra cerută de ei. 

Bătălia Germaniei a ajuns astăzi la un stadiu în care 
numai comandantul suprem poate aprecia măsurile ce 
trebuie luate. Nu ni se pare indicat să renunțăm în mod 
deliberat la exploatarea slăbiciunilor inamicului. Unicul 
obiectiv trebuie să fie victoria rapidă şi completă. Deşi sunt 
de acord că anumiţi factori nu intră în preocupările directe 
ale SCAEF, şefii de state-majore ai S.U.A. consideră că 
concepțiile strategice ale acestuia sunt judicioase şi trebuie 
să primească un sprijin deplin. El va trebui să continue a 
comunica liber cu comandantul suprem al armatei 
sovietice” 

Peste câteva zile, la 7 aprilie, în ultima radiogramă 
adresată generalului Marshall pe această temă, spuneam 
printre altele: 


” Mesajul pe care i l-am trimis lui Stalin era o măsură de 
natură strict militară, luată conform amplelor împuterniciri 
şi instrucțiuni emise anterior de Comitetul Unificat al Şefilor 
de State-Majore. Sincer să fiu, nici nu mi-a trecut prin cap 
să mă consult în prealabil cu Comitetul Unificat, deoarece 
plecam de la premisa că răspund de eficiența operațiilor 
militare în acest teatru de război şi era firesc să-l întreb pe 
comandantul forțelor ruse care vor fi direcția şi data 
viitoarei sale ofensive majore şi să-i prezint, în linii mari, 
propriile mele intenții. 

Acum întârziem transmiterea către Misiunea militară în 
Rusia a unui mesaj al cărui scop este stabilirea de măsuri 
concrete pentru identificarea reciprocă a forțelor noastre 
aeriene şi terestre şi găsirea unor proceduri pentru 
eventualitatea că forțele noastre vor lua contact cu cele 
sovietice în indiferent ce parte a Germaniei. Este extrem de 
important ca această problemă să fie rezolvată repede, pe 
o bază practică”. 

Până la urmă, rezultatul tuturor acestor discuţii a fost că 
am pus mai departe în aplicare planul nostru. Atât de 
convins eram de temeinicia militară a operaţiilor noastre, 
încât ofiţerii de stat-major mai apropiaţi de mine ştiau că 
eram gata să pun chestiunea de încredere. 

Un singur rezultat a mai avut această controversă 
neobişnuită, anume că, de atunci încolo, ne-am simţit cam 
îngrădiţi în contactele cu Stalin şi că am avut grijă ca toate 
mesajele noastre să abordeze exclusiv probleme de 
importanţă tactică. Nu mi se părea o situaţie deosebit de 
serioasă, mai ales pentru că Comitetul Mixt al Şefilor de 
State-Majore ai S.U.A. reafirmase categoric libertatea mea 
de acţiune în realizarea unor planuri care, după părerea 
mea, aveau să pună capăt ostilităţilor în cel mai scurt timp 
cu putinţă. 


Capitolul al XXI-lea 
Invadarea Germaniei 


Importanţa industrială pe care o prezenta bazinul 
Ruhrului pentru Germania scăzuse considerabil încă înainte 
ca noi să-l fi împresurat. Uzinele de acolo fuseseră ţinta 
multor raiduri masive de bombardament, iar în februarie 
1945 forţele aeriene aliate iniţiaseră un "program de 
interzicere”, menit să rupă căile de comunicaţii ducând din 
Ruhr spre interiorul ţării. Operația repurtase un succes 
remarcabil şi ştiam că germanii se loveau de mari dificultăţi 
în transporturile de muniții din bazin către trupele pe care 
le mai aveau pe front. Ţinând seama că acum regiunea era 
ameninţată pe ambele laturi şi că posibilităţile de utilizare a 
ei se micşoraseră enorm, ar fi fost logic ca germanii să-şi 
retragă trupele de acolo, pentru a le folosi împotriva 
forţelor noastre care înaintau. Marele Stat-Major German 
trebuie să-şi fi dat seama că, odată cu încercuirea Ruhrului, 
pierdea nu numai fabricile sale, ci şi toate unităţile militare 
îngrămădite în dispozitivul local de apărare. Totuşi, şi de 
data aceasta, germanii au rămas pe loc. 

În sud, forţele lui Bradley, iar în nord cele ale lui 
Montgomery au înaintat neîntrerupt prin luptă spre punctul 
de întâlnire ce li se fixase, în apropiere de Kassel. Armata 9 
a lui Simpson, pe flancul drept al Grupului de urmate al lui 
Montgomery, s-a lovit de o rezistenţă mai dârză decât cea 
întâlnită de armatele 1 şi 3, care ieşiseră din regiunea 
Frankfurt. Drept urmare, braţul de sud al cleştelui nostru a 
înconjurat flancurile de est şi nord-est ale Ruhrului, pentru a 
se întâlni cu coloanele avansate ale lui Simpson în 
apropiere de Lippstadt, lângă Paderborn. 

În ziua de 1 aprilie, exact la o săptămână după ce Grupul 
de armate 21 forţase Rinul în sectorul Wesel, joncţiunea se 


realizase complet, bazinul Ruhrului era încercuit, iar trupele 
germane de acolo căzuseră în capcană. 

Inamicul suferise până acum un şir neîntrerupt de 
înfrângeri zdrobitoare. Incepând cu sângeroasa respingere 
a ofensivei falimentare din Ardeni, avalanşa aliaţilor îi 
provocase, în serie, pierderi şi eşecuri de proporţii 
înspăimântătoare. Nu mai exista nici o fărâmă de rațiune 
sau logică pentru a justifica prelungirea luptei. Atât în est, 
cât şi în vest, forţe puternice operau actualmente pe 
teritoriul naţional al Germaniei. Inamicul pierduse Ruhrul, 
Saarul şi Silezia. Risipite în zona centrală a ţării, uzinele 
care îi mai rămâneau nu aveau nici o posibilitate de a 
subveni nevoilor trupelor care mai încercau să lupte. Căile 
de comunicaţie suferiseră rupturi grave şi nici un 
comandant superior nazist nu mai putea fi sigur că ordinele 
sale vor ajunge la unităţile cărora le erau destinate. Deşi în 
multe părţi se aflau grupări capabile să opună o 
înverşunată rezistenţă locală, numai pe flancurile de nord şi 
de sud ale marelui front occidental existau încă armate 
dispunând de efective suficiente pentru a realiza mai mult 
decât o întârziere a înaintării aliate. 

In ziua de 31 martie am adresat o proclamaţie trupelor şi 
populaţiei germane, cerând primelor să capituleze, iar 
ţăranilor să înceapă însămânţările de primăvară. Arătând că 
se găseau într-o situaţie desperată, le spuneam că 
prelungirea rezistenţei nu va face decât şi mai grele 
suferinţele lor viitoare. 

Intenţia mea era de a pune capăt sângerosului măcel. 
Dar ascendenţa lui Hitler asupra complicilor săi era încă 
atât de puternică, iar dominaţia sa asupra ţării se exercita 
atât de absolut, prin intermediul Gestapoului şi al SS-ului, 
încât germanii continuau să se bată. 

Ajungând în regiunea Kassel, Bradley a avut de înfruntat 
o dublă problemă: mai întâi să îngrămădească gruparea 
inamicului din Ruhr într-o pungă suficient de mică pentru a 
fi ţinută la respect doar de câteva divizii, care să prevină 
orice ameninţare pentru căile aliate de comunicaţie; în al 


doilea rând, să-şi organizeze cele trei armate pentru 
ofensiva principală, prin platoul central al Germaniei, în 
direcţia Leipzig. 

Bradley avea în primul eşalon operativ, de la nord spre 
sud, Armata 9 a lui Simpson, Armata 1 a lui Hodges şi 
Armata 3 a lui Patton, cu un total de 48 de divizii - cea mai 
mare forţă exclusiv americană din istoria Statelor Unite. 

Gruparea germană împresurată în bazinul Ruhrului se 
afla sub comanda feldmareşalului Model. Acesta a încercat 
mai întâi să rupă încercuirea atacând spre nord, dar a fost 
înfrânt. O tentativă similară în direcţia sud a eşuat de 
asemenea, şi inamicului nu i-a mai rămas nici o 
perspectivă, în afara capitulării finale. Prin lovituri 
neîncetate, Bradley îl silea să se retragă, iar la 14 aprilie a 
lansat o ofensivă locală care a secţionat punga în două. 
După alte două zile, jumătatea de est s-a prăbuşit, iar la 18 
aprilie a capitulat tot restul grupării. Calculasem iniţial că 
vom lua în Ruhr aproximativ 150 000 de prizonieri, dar 
totalul lor s-a ridicat, în ultimă instanţă, la 325 000, printre 
care 30 de generali. Am distrus 21 de divizii şi am capturat 
enorme cantităţi de materiale. Hitler îşi închipuise, probabil, 
că asediul Ruhrului va întâmpina aceeaşi înverşunată 
împotrivire ca şi cel al Brestului, dar după numai 18 zile din 
momentul când s-a realizat încercuirea, inamicul a 
capitulat, lăsând în mâinile noastre un număr şi mai mare 
de prizonieri decât luasem, cu aproape doi ani în urmă, cu 
prilejul prăbuşirii forţelor Axei în Tunisia. 

Îmopresurarea și cucerirea Ruhrului 


împresurarea 24 martie—1 aprilie. Cucerirea 2—18 aprilie 


Între timp, Bradley îşi organizase rapid forţele în vederea 
ofensivei spre est. Încă înainte de capitularea naziştilor din 
Ruhr, avangărzile sale ieşiseră până la Elba, la o distanţă de 
150 de mile de Kassel. Inaintarea se efectua pe un front 
larg. În sud, Armata 3, îndreptându-şi lovitura în direcţia 
frontierei cehoslovace şi a oraşului Chemnitz, imediat la 
nord de această ţară, a ajuns acolo la 13-14 aprilie. Pe 
flancul stâng al lui Patton, Armata 1 a declanşat ofensiva la 
11 aprilie, înaintând impetuos în faţa unei rezistenţe 
sporadice. La 14 aprilie, Divizia 3 blindată din compunerea 
Corpului 7 al lui Collins a ajuns la Dessau, practic pe Elba. 
Acest corp, care participase la asaltul iniţial al plajelor din 
Normandia, ocupând curând după aceea portul Cherbourg, 
a parcurs luptând toată Europa de nord-vest, de la coastele 
Franţei până la fluviul Elba. 


Ziua de 12 aprilie am petrecut-o împreună cu Patton. 
Scenele pe care le-am văzut şi veştile pe care le-am auzit 
înainte de a se lăsa întunericul mi-au gravat această dată în 
memorie. Dimineaţa am vizitat câteva corpuri şi divizii 
dispersate ale Armatei 3, care înaintau repede spre est, în 
cadrul unei ofensive tipice pentru Patton, ici-colo încercuind 
şi capturând detaşamente izolate ale armatei inamice în 
plină descompunere. Nu exista o linie generală de 
rezistenţă, nici măcar o tentativă coordonată de a întârzia 
înaintarea noastră. Totuşi, unele formaţii locale s-au 
împotrivit cu îndârjire şi, în tot cursul zilei, am asistat la 
lupte sporadice. 

Armata lui Patton a descoperit şi capturat tezaurul nazist, 
ascuns în galeriile subterane ale unei adânci mine de sare. 
Impreună cu un grup, am coborât în puț la aproximativ 
jumătate de milă dedesubtul pământului. 

In fundul galeriilor se aflau imense mormane de bancnote 
germane, îngrămădite acolo, pare-se, într-o ultimă şi 
frenetică sforţare de a evacua parte din ele înainte de 
sosirea americanilor. Unul din tuneluri ascundea un număr 
colosal de tablouri şi alte obiecte de artă» unele învelite în 
hârtie sau pânză de ambalaj, altele doar stivuite, ca 
lemnele de foc. 

In alt tunel am văzut un depozit de aur, pe care experții 
noştri l-au estimat ca valorând aproximativ 250 000 000 de 
dolari, majoritatea în bare, în greutate de aproape 12 kg 
fiecare şi vârâte în saci două câte două. Tot acolo se mai 
afla o imensă cantitate de monezi de aur, provenind din 
diferite ţări ale Europei, ba chiar câteva milioane de 
asemenea monede din Statele Unite. 

Valize, cufere şi tot felul de lăzi şi lădiţe erau tixite de 
nenumărate tacâmuri şi podoabe de aur şi argint, vizibil 
jefuite din locuinţe particulare de pe cuprinsul întregului 
continent. Toate fuseseră aplatizate cu ciocanul din 
economie de spaţiu şi apoi aruncate de-a valma în valiza 
sau lada respectivă, aşteptând, pare-se, prilejul de a fi 
topite şi transformate în bare de metal preţios. 


Tunelul în care era depozitat tot acest aur atrăsese 
atenţia datorită prezenţei unui zid de cărămizi recent 
construit, în centrul căruia se afla o uşă de oţel, aşa cum au 
seifurile de tipul cel mai modern. Blindajul ei era atât de 
gros, încât pentru a o distruge ar fi fost cu siguranţă 
necesară o mare cantitate de explozive. Examinând-o, un 
soldat american a constatat însă că zidul de cărămizi din 
jurul uşii nu arăta a fi deosebit de rezistent. Prezumția 
soldatului s-a confirmat cu ajutorul doar al unei jumătăţi de 
cartuş de dinamită, care, explodând, a făcut o gaură 
imensă prin zid, dezvăluind privirilor tezaurul. Ne-am 
întrebat de ce naziştii nu încercaseră să-l ascundă într-un 
loc mai tainic, în labirintul de tuneluri, în loc de a-l piti după 
un zid pe care puteai să-l dărâmi lesne cu un târnăcop. Uşa 
perfecționată de oţel ni se părea cu totul lipsită de rost, dar 
un soldat american care mă însoțea a remarcat: 

— Aşa-s nemţii - încuie cu cheia uşa grajdului, dar din 
pereţii lui fac praf şi pulbere. 

Cele povestite de Patton despre incidentul care dusese la 
explorarea minei erau extrem de ciudate. Desigur, mai 
devreme sau mai târziu, forţele de ocupaţie ar fi cercetat cu 
atenţie mina. Dar, potrivit spuselor lui Patton, dacă doi 
americani nu ar fi dat curs unor sentimente umanitare, 
poate că nu am fi descoperit-o decât după ce mare parte 
din tezaur ar fi fost ascuns într-un loc mai sigur. lată ce se 
întâmplase: 

În mica localitate din apropiere, trupele americane 
introduseseră restricţii de circulaţie, orice civil găsit pe 
stradă după căderea întunericului fiind arestat şi supus unui 
interogatoriu. Într-o seară, o patrulă mobilă, văzând o 
femeie care mergea grăbită după ora limită, a oprit jeepul 
şi a interpelat-o. Ea a protestat, afirmând că plecase după 
moaşă pentru vecina ei care era în chinurile facerii. Soldaţii 
americani s-au hotărât să verifice dacă spusele femeii 
corespundeau adevărului, fiind gata, în acest caz, să-i dea 
şi o mână de ajutor. Invitând-o cu ei în jeep, au luat moaşa 
şi s-au înapoiat la casa cu pricina, unde lucrurile stăteau 


aşa cum li se povestise. Dornici să fie în continuare de 
folos, soldaţii au aşteptat cât era necesar şi apoi au condus 
pe vecină şi pe moaşă la locuinţele lor. Trecând pe o stradă, 
prin dreptul porţii de intrare a unei mine de sare de prin 
partea locului, una dintre femei a declarat: 

— Asta-i mina în care au îngropat aurul. 

Cuvintele ei au stârnit curiozitatea soldaţilor, care au 
luat-o la întrebări şi au aflat că, în urmă cu câteva 
săptămâni, sosiseră din est mari transporturi de materiale, 
care fuseseră depozitate în mină. Soldaţii au raportat cele 
aflate superiorilor lor, care, la rându-le, au anchetat câţiva 
funcţionari ai societăţii miniere respective, şi astfel tezaurul 
a căzut în mâinile noastre. 

În aceeaşi zi am văzut pentru prima oară un lagăr de 
exterminare, în apropriere de oraşul Gotha. N-am fost 
niciodată în stare să descriu reacţia mea psihică când am 
dat ochii cu dovezile de netăgăduit ale ferocităţii naziştilor, 
ale neîndurătorului dispreţ cu care călcaseră în picioare 
orice urmă de omenie. Până atunci, aflasem în această 
privinţă doar unele generalităţi sau relatări din auzite. Sunt 
convins însă că nicicând în viaţă nu am înregistrat o 
zguduitură atât de puternică. 

Am umblat prin toate colţurile şi ungherele lagărului, căci 
socoteam de datoria mea ca, începând din ziua aceea, să 
pot depune ca martor ocular despre aceste lucruri în cazul 
când s-ar fi născut vreodată la noi, în Statele Unite, 
impresia sau presupunerea că "poveştile despre 
bestialitatea naziştilor nu sunt decât propagandă”. Din 
grupul care vizita lagărul, unii nu au fost în stare să treacă 
până la capăt prin acest calvar. Eu nu numai că am făcut-o, 
dar în aceeaşi seară, de îndată ce m-am înapoiat la cartierul 
general al lui Patton, am expediat câte un mesaj la 
Washington şi Londra, cerând celor două guverne să trimită 
imediat în Germania un grup înjghebat la iuţeală din 
redactori-şefi ai unor ziare, precum şi grupuri 
reprezentative din adunările legislative ale Statelor Unite şi 
Marii Britanii. După părerea mea, dovezile trebuiau etalate 


fără întârziere în faţa opiniei publice americane şi britanice, 
într-un mod care să nu lase loc îndoielilor cinice. 

Ziua de 12 aprilie s-a încheiat pe nota unui dramatic 
punct culminant. Bradley, Patton şi cu mine am vorbit, până 
noaptea târziu, despre planurile de viitor, îndeosebi despre 
criteriile de selecţie a ofiţerilor şi unităţilor care trebuiau să 
fie transferate cât mai repede pe frontul din Pacific. Ne-am 
dus la culcare puţin înainte de miezul nopţii, Bradley şi cu 
mine într-o căsuţă de la cartierul general al lui Patton, iar 
acesta din urmă în rulota sa. Oprindu-i-se ceasul, el a 
deschis radioul pentru a şi-l potrivi după B.B.C., şi astfel a 
auzit ştirea despre moartea preşedintelui Roosevelt. 
Întorcându-se în casă, l-a trezit pe Bradley şi au venit 
amândoi în camera mea pentru a-mi comunica tragica 
veste. 

Am reflectat cu toţii la consecinţele pe care le putea avea 
moartea preşedintelui pentru pacea aşteptată. Eram 
convinşi că ritmul în care era purtat războiul nu se va 
schimba cu nimic, deoarece aflasem câte ceva despre 
marile pregătiri făcute în Pacific pentru zdrobirea Japoniei. 
Bineînţeles, nu eram la curent cu nici o măsură specială 
luată de Roosevelt în vederea păcii viitoare. Dar ne îndoiam 
că mai exista în S.U.A. un alt om la fel de experimentat ca 
el în domeniul relaţiilor cu ceilalţi lideri politici aliaţi. 
Niciunul dintre noi trei nu-l cunoscuse pe preşedinte foarte 
îndeaproape, dar momentul ni se părea, pe plan 
internaţional, foarte critic pentru înlocuirea unui conducător 
de stat, ceea ce eram nevoiţi să facem. Ne-am dus din nou 
la culcare, trişti şi deprimati. 

Existau unele acţiuni politice ale lui Roosevelt cu care nu 
putusem niciodată să fiu de acord. Dar îl cunoscusem doar 
în calitatea sa de conducător al unui popor aflat în război - 
şi în această calitate îl considerasem corespunzător tuturor 
exigenţelor. 

Înaintarea Armatei 1 a izolat în Munţii Harz peste 15 000 
de germani, care au opus o rezistenţă înverşunată până la 
21 aprilie. Terenul era extrem de dificil. Timp de o 


săptămână, anihilarea pungii şi respingerea tentativelor 
altor trupe de a scoate din încercuire gruparea inamică au 
provocat lupte crâncene. Mai spre nord, Armata 9 a lui 
Simpson s-a ţinut în pas cu înaintările din centru şi sud. La 
6 aprilie, ea a cucerit un cap de pod peste vijeliosul râu 
Weser, năpustindu-se apoi spre Elba, unde a ieşit la sud de 
Magdeburg în ziua de 11 aprilie. A doua zi, Divizia 2 
blindată din compunerea Armatei 9 a cucerit, cu 10 mile 
mai în aval, un mic cap de pod. Încercările Diviziei 5 
blindate din Corpul 13 armată de a stabili un alt mic cap de 
pod la nord de Magdeburg au eşuat atunci când germanii 
au aruncat în aer podul. În acest sector, inamicul părea 
dispus să părăsească teritoriul la vest de Elba, dar opunea 
o dârză rezistenţă oricărei tentative a noastre de a forţa 
fluviul. El a contraatacat imediat capul de pod al Diviziei 2 
blindate, pe care a trebuit să-l abandonăm la 14 aprilie. Dar 
Divizia 83 a forţat şi ea trecerea mai spre sud, reuşind să se 
menţină pe malul de est. 

Aproape concomitent cu sosirea noastră pe Elba, Armata 
Roşie, ieşind din dispozitivul ei de pe Oder, s-a angajat într- 
o puternică ofensivă spre vest, pe un front de peste 200 de 
mile. Sovieticii au înaintat rapid pe toată linia, flancul lor de 
nord presând în direcţia peninsulei daneze, centrul spre 
Berlin, iar flancul de sud către regiunea Dresda. La 25 
aprilie, patrule ale Diviziei 69 din compunerea Corpului 5 s- 
au întâlnit cu elemente ale Diviziei 58 de gardă sovietice pe 
Elba, la Torgau, oraş situat la aproximativ 75 de mile sud de 
Berlin. Corpul 5, ca şi Corpul 7, participase la asaltul iniţial 
pe plajele din Normandia şi nici că se putea nimeri mai bine 
decât ca una din aceste mari unităţi să stabilească primul 
contact cu Armata Roşie şi să realizeze tăierea în două 
definitivă a teritoriului german. Pe măsură ce înaintam în 
Germania centrală, problemele acestui contact cu ruşii 
deveneau din ce în ce mai importante. Acum nu mai era 
vorbă de domeniul strategiei majore, ci de chestiuni cu 
caracter tactic, una dintre principalele dificultăţi fiind 
identificarea reciprocă. 


Din cauza diferenţei de limbă, staţiile de radio de pe linia 
frontului nu puteau servi drept mijloace de comunicaţie 
între cele două forţe convergente. Singura soluţie consta în 
convenţii încheiate din timp cu privire la semnele distinctive 
şi la proceduri. Încă de la începutul lunii aprilie, forţele 
aeriene ale aliaţilor occidentali şi ale sovieticilor intraseră în 
contact, cu rezultate nu tocmai fericite. Intre aviația 
noastră şi cea rusă se schimbaseră focuri şi pericolul unor 
ciocniri de amploare creştea necontenit. Organizarea unui 
sistem de semnale de recunoaştere a fost o treabă 
anevoioasă, care nu s-a încheiat complet decât la 20 aprilie. 
Totuşi, ambele părţi acceptaseră deja limitele restrictive 
impuse aviaţiilor lor şi, datorită atenţiei cu care s-a 
procedat, ca şi unei considerabile doze de noroc, nu s-au 
produs erori cu adevărat grave. 

Am convenit, de asemenea, cu ruşii că, ori de câte ori 
cele două forţe convergente se vor întâlni, comandanții 
unităţilor respective vor stabili linii satisfăcătoare de 
joncțiune, bazate pe considerente locale şi operative. 
Pentru linia generală de joncțiune dintre noi şi sovietici am 
ţinut să folosim o caracteristică geografică uşor de 
identificat. Din acest motiv, am căzut de acord ca linia din 
centrul frontului să urmeze cursurile râurilor Elba şi Mulda. 
Am stabilit că retragerea forţelor noastre în zonele de 
ocupaţie respective se va efectua la o dată viitoare, asupra 
căreia vor cădea de acord guvernele statelor noastre. 

În timp ce în centru avea loc această hotărâtoare 
înaintare, la nord Grupul de armate 21 şi la sud Armata 6 îşi 
îndeplineau şi ele misiunea ce le fusese încredinţată. 

În nord, Grupul de armate 21 al lui Montgomery s-a 
îndreptat spre Bremen şi Hamburg, trimițând o coloană 
înainte, spre Elba, pentru a acoperi flancul de nord al lui 
Bradley. Ofensiva spre est a fost efectuată numai de 
Armata 2 britanică, pe când armata canadiană a dat 
lovitura spre nord, prin Arnhem, pentru a curăța nord-estul 
Olandei şi centura de coastă spre est, în direcţia Elbei. 
Înaintând spre est pe un front de trei corpuri, Armata 2 


britanică a ieşit la malul Weserului la 6 aprilie şi la cel al 
Elbei la 19 aprilie. La Bremen, britanicii au dat peste o 
grupare inamică decisă să reziste până la capăt. Corpul 30 
a ajuns în suburbiile oraşului la 20 aprilie, dar a trebuit să 
treacă o săptămână de lupte înverşunate până ce Bremenul 
a capitulat. 

Tot astfel, armata canadiană de pe flancul stâng al lui 
Montgomery, înaintând spre nord, s-a lovit la început de o 
rezistenţă desperată, dar a realizat câştiguri satisfăcătoare 
de teren pe toată linia, intrând în Arnhem la 15 aprilie. 
Căderea oraşului a fost un semnal pentru germanii din 
acest sector să se retragă în “fortăreaţa olandeză”, la 
adăpostul regiunilor inundate, ceea ce ridica probleme 
serioase în calea unei ofensive în vestul Olandei. 

După părerea lui Montgomery, la care mă raliam şi eu, o 
campanie imediată în Olanda ar fi adus mari şi noi suferinţe 
acestei nefericite ţări, a cărei populaţie pătimea deja din 
greu de pe urma lipsei de alimente. Mare parte din teritoriu 
fusese pustiit de inundarea premeditată a terenurilor, de 
bombardamente şi de construirea lucrărilor de apărare 
naziste. Am hotărât, aşadar, să amânăm operaţiile în 
Olanda şi să facem tot ce ne stătea în putinţă pentru a alina 
suferinţele şi foametea din rândul populaţiei. 

In primele zile ale lunii aprilie, Grupul de armate 6 al lui 
Devers a avut misiunea de a acoperi flancul drept al 
ofensivei lui Bradley. Pentru a îndeplini această misiune, 
Devers a organizat o înaintare metodică a Armatei 7 a lui 
Patch pe flancul său stâng şi a Armatei 1 franceze pe 
flancul drept. 

La început, Grupul de armate 6 a întâlnit pretutindeni 
rezistenţă: în ciuda dezastrului din sectorul de nord şi a 
pierderilor pe care le înregistrau zilnic, germanii au 
continuat să se împotrivească cu înverşunare. Ajungând la 
râul Neckar, Armata 7 a trebuit să lupte din greu pentru a-l 
forţa şi a avut nevoie de o săptămână pentru a lichida 
trupele inamice din oraşul Heilbronn. În această regiune, 
forţele germane nu erau atât de demoralizate de marile 


succese aliate din februarie şi martie ca cele care 
suportaseră greul loviturilor noastre. La 7 aprilie, Divizia 10 
blindată s-a avântat în direcţia Crailsheim, dar riposta 
naziştilor a fost atât de promptă şi de puternică, încât 
americanii s-au repliat în grabă de pe poziţiile lor expuse. 
Corpul 15 a intrat în Nurnberg la 16 aprilie, dar şi aici au 
fost necesare câteva zile de luptă înainte ca dispozitivul de 
apărare al oraşului să se prăbuşească. 

Rezistenţa în sectorul francez nu a fost atât de 
pronunţată şi, după lupte aprige în imediata vecinătate a 
Rinului, francezii au început să înainteze impetuos. 

Bineînţeles, Armata 1 franceză a participat la ofensivă 
sub comanda generalului Devers, care răspundea de 
stabilirea fâşiilor între armate, de căile de asigurare 
materială şi de toate celelalte măsuri administrative 
necesare subzistenţei trupei din tot grupul său de armate. 
Limitele amintite au plasat Stuttgartul în fâşia Armatei 7 a 
lui Patch, deoarece căile de asigurare ale americanilor 
trebuiau să treacă neapărat pe acolo. Oraşul a fost însă 
ocupat de francezi, care au refuzat după aceea să-l 
evacueze pentru a permite lui Patch să-l utilizeze. 
Recurgând la argumentul că era în joc onoarea lor 
naţională, francezii s-au arătat atât de neînduplecaţi, încât 
problema a ajuns până la mine. l-am recomandat lui Devers 
să nu cedeze şi să ceară respectarea planului. Francezii au 
continuat însă să se încăpăţâneze, aducând problema la 
cunoştinţa Parisului. Fără a se mulţumi cu atât, generalul 
de Gaulle a adoptat aceeaşi atitudine rigidă şi la nivel 
guvernamental, aşa cum dovedea răspunsul său la un 
mesaj tăios pe această temă trimis de preşedintele Statelor 
Unite. Intre timp l-am prevenit pe comandantul francez că 
mă vedeam nevoit să informez Comitetul Unificat al Şefilor 
de State-Majore că nu voi mai conta cu certitudine pe 
utilizarea operativă a nici unor forţe franceze pe care acest 
Comitet ar intenţiona să le doteze cu tehnică de luptă în 
viitor. Sistarea eventuală a livrării mijloacelor de luptă 


pentru trupele franceze s-a dovedit o ameninţare eficace şi, 
în cele din urmă, francezii s-au conformat. 

O situaţie oarecum similară s-a ivit la frontiera franco- 
italiană, unde cele două state îşi disputau drepturile morale 
şi legale de posesiune asupra unui minuscul petic de 
teritoriu. Acolo  stabilisem o delimitare a graniţelor 
împreună cu feldmareşalul Alexander, dar francezii au 
violat acordul, în dorinţa de a da o pondere şi mai mare 
pretențiilor lor la porţiunea disputată de teritoriu. 

Desigur, francezii nu aveau o poziţie uşoară în cel de-al 
doilea război mondial. Odinioară cunoscută drept cea mai 
de seamă putere militară a Europei, armata lor de uscat, ca 
şi mândria lor naţională fuseseră zdrobite în teribila 
catastrofă din 1940. De aceea, când operaţia ”Torch” din 
1942 a dat din nou francezilor patrioţi prilejul să se alăture 
luptei împotriva naziştilor, ei au manifestat o mare 
sensibilitate faţă de orice problemă legată de orgoliul şi 
onoarea naţională. La aceasta se adăuga ura lor 
înverşunată împotriva naziştilor, o ură care devenea parcă 
şi mai intensă faţă de unii dintre foştii lor conducători 
politici şi militari. Un rol esenţial îl juca baza nesigură pe 
care se sprijinea autoritatea lui de Gaulle şi a guvernului pe 
care el îl adusese la putere în Franţa. Un alt factor îl 
reprezenta completa dependenţă a armatei franceze - şi 
chiar a unei considerabile părţi din populaţie - de Statele 
Unite în problemele de asigurare materială. Aceasta 
zgândărea şi mai rău amorul propriu al francezilor; deşi 
insistau mereu că le erau necesare cantităţi şi mai mari din 
fiecare categorie de mijloace şi materiale, îi rodea, fireşte, 
constatarea că fără această asigurare erau cu desăvârşire 
neputincioşi. Toate acestea îi făceau deosebit de 
susceptibili şi era greu să ai de-a face cu ei, căci găseau în 
orice problemă, oricât de măruntă, ceva ce li se părea că 
leza onoarea lor naţională. Totuşi, investiţiile americane în 
forţele franceze au dat dividende minunate. 

In campania din Africa, francezii au fost utili, dar extrem 
de slabi. Prima lor participare substanţială la lupte cu 


adevărat grele a avut loc în Italia, unde, la sfârşitul anului 
1943 şi la începutul anului 1944, corpul francez de armată 
a făcut o treabă excelentă. In plus, ei s-au distins prin 
faptele lor de arme cu prilejul debarcării în sudul Franţei, al 
operaţiilor din Munţii Vosgi şi al înaintării spre cursul 
superior al Rinului. Eficienţa lor a scăzut repede odată cu 
venirea anotimpului rece, la sfârşitul anului 1944, din cauză 
că armata lor avea o mare proporţie de trupe băştinaşe din 
Africa, incapabile să îndure frigul şi celelalte inconveniente 
ale unei campanii de iarnă în Europa, în primăvara anului 
1945 însă, în cursul ultimelor operaţii ale războiului, armata 
franceză a înaintat cu temeritate şi pricepere, ocupând mari 
părţi din sudul Germaniei. Simultan, ei au dus o campanie 
terestră şi aeriană împotriva germanilor din golful Biscaya, 
care s-a încheiat cu eliberarea oraşului Bordeaux şi a insulei 
Oleron. Această operaţie - amânată de câteva ori din 
toamna anului 1944, datorită nevoilor mai urgente în alte 
sectoare - a început la 14 aprilie; într-o săptămână, Gironda 
a fost curățată până la mare şi Oleron a căzut la 1 mai. 
Când sunt însufleţiţi de un ideal, francezii au o uriaşă 
capacitate de luptă. 

Printre francezi se găseau numeroase personalităţi de 
seamă, care nu ne-au pricinuit niciodată o supărare cât de 
mică, oameni pe care viziunea lor largă şi posibilităţile de 
înţelegere a problemelor îi făceau aliaţi admirabili. 
Personal, îl simpatizam pe generalul de Gaulle, căruia îi 
recunoşteam multe calităţi remarcabile. După părerea 
noastră însă, aceste însuşiri erau întunecate de 
hipersensibilitatea lui şi de o extraordinară îndărătnicie în 
probleme care nouă ni se păreau lipsite de orice 
însemnătate. Contactele mele cu el în timpul războiului nu 
au dat naştere unei atmosfere atât de încinse ca cea pe 
care se pare că o provocau întâlnirile lui cu mulţi alţii. 

Cu Giraud mă împrietenisem. Era un luptător cu 
desăvârşire cinstit şi sincer, dar totala lui lipsă de interes 
pentru problemele politice îl făceau inapt pentru a ocupa o 
funcţie de stat. Generalii Juin, Koenig, Koeltz şi nenumărați 


ofiţeri inferiori erau militari curajoşi, oneşti şi competenţi. 
Numele generalilor Mast şi  Bethouart, ca şi ale 
colaboratorilor lor - care şi-au riscat primii viaţa pentru a 
contribui la renaşterea Franţei, cu ajutorul intervenţiei 
aliate în Africa - vor rămâne veşnice simboluri ale celui mai 
înalt patriotism şi ale celei mai remarcabile tării de 
caracter. 

După ce grupul de armate al lui Bradley s-a organizat 
ferm pe Elba, totul era pregătit pentru ultimele manevre 
aliate din cadrul campaniei. Inamicul era fracţionat în 
comandamente independente în nord şi sud, fără a dispune 
de mijloacele de a reface un front unic fie împotriva ruşilor, 
fie a aliaţilor occidentali. In acest naufragiu general, soldaţii 
germani nu mai aveau nici un chef să lupte şi doar în cazuri 
izolate  reuşeau comandanții să păstreze coeziunea 
unităţilor lor. În primele trei săptămâni ale lunii aprilie, 
aliaţii occidentali au luat peste un milion de prizonieri. 

Incă înainte ca ofensiva noastră prin Germania centrală 
să înceapă, ştiam că guvernul nazist se pregătea să 
evacueze Berlinul. Birourile administrative se îndreptau, 
după cât se părea, spre sud-est, poate - gândeam noi - la 
Berchtesgaden, în "reduta naţională”. Dar această mutare 
nu a mai putut continua după ce rapida înaintare a lui 
Bradley a interzis orice transport prin ţară în direcţia nord- 
sud. Ştiam, de asemenea, că Hitler nu izbutise să plece în 
sud şi că se pregătea să opună ultima rezistenţă la Berlin. 
Mai existau însă serioase posibilităţi ca un număr de nazişti 
fanatici să se instaleze în "reduta naţională”, aşa că 
ocuparea acelei regiuni rămăsese importantă pentru noi. În 
nord aveam, de asemenea, motive temeinice pentru a 
urgenta ofensiva proiectată în direcţia Lubeck. 

Această operaţie era menită să ducă la capturarea 
ultimelor baze de submarine ale germanilor, eliminând 
astfel definitiv rămăşiţele a ceea ce fusese cândva o gravă 
primejdie. 

Nu eram în stare să anticipăm cum se vor comporta 
trupele germane de ocupaţie din Danemarca. Nu era exclus 


ca ele să opteze în favoarea unei rezistenţe tenace, în care 
caz intenţionam să declanşăm împotriva lor o campanie- 
fulger. 

La începutul lunii aprilie, Montgomery ajunsese la 
concluzia că, pentru a îndeplini misiunea ce i se 
încredinţase, nu avea nevoie de efective în plus faţă de cele 
17 divizii aflate pe atunci în compunerea Grupului de 
armate 21. El a refuzat şi ajutorul suplimentar de asigurare 
materială pe care i l-am oferit, rezervându-i o parte din 
capacitatea podului de cale ferată american de la Wesel. 
Odată cu angajarea operaţiilor pe flanc însă, Montgomery a 
constatat o rapidă uzură a forţelor sale şi, pentru a câştiga 
în viteză, a cerut să fie ajutat cu trupe şi materiale. | le-am 
acordat bucuros şi pe unele şi pe celelalte. Am ataşat 
temporar grupului său Corpul 18 aeropurtat american, sub 
comanda generalului Ridgway, care urma să opereze ca 
unitate de infanterie, pentru a sprijini ofensiva lui 
Montgomery. În eventualitatea că germanii din Danemarca 
s-ar fi decis să lupte până la capăt, eram gata să oferim, de 
asemenea, Grupului 21 de armate efectivele necesare 
pentru o acţiune aeropurtată în vederea forţării canalului 
Kiel. 

La 26 aprilie, când Montgomery a ocupat, în sfârşit, 
portul Bremen, rezistenţa inamicului pe frontul său a 
devenit sensibil mai slabă. Feldmareşalul a deplasat repede 
greutatea loviturii principale în sectorul Corpului 8 britanic, 
care a forţat Elba la 29 aprilie. Ceva mai spre sud, Corpul 
18 a efectuat o trecere simultană a fluviului, acoperind pe 
flancul drept manevrele ulterioare ale Armatei 2 britanice. 

La 1 mai, Divizia 11 blindată din Corpul 8 britanic a 
declanşat o vertiginoasă ofensivă, traversând landul 
Schleswig-Holstein până la Baltica şi intrând în Lubeck în 
după-amiaza zilei de 2 mai. Aceasta a pecetluit soarta 
inamicului în Danemarca, nepermiţând, totodată, nici unei 
unităţi înfrânte în Germania să se retragă în peninsula 
daneză. 


Montgomery şi-a organizat rapid terenul câştigat de-a 
lungul întregului său front. Intr-un sector al acestuia, la 3 
mai, Corpul 18 american a stabilit contactul cu ruşii. 
Berlinul era în flăcări, flancul de nord al Armatei Roşii 
înainta _vijelios spre noi, traversând Germania, şi orice 
rezistenţă s-a prăbuşit. Retrăgându-se în debandadă de pe 
frontul rus, mulţimi imense de germani au început acum să 
se predea armatelor anglo-americane. Trupele americane 
de pe Elba făceau zilnic mii de prizonieri. 

Intre timp, pe flancul stâng al lui Montgomery, armata 
canadiană îşi continua cu succes operaţiile, curăţind repede 
întregul său front, dar abţinându-se de la a încerca să 
pătrundă în partea de vest a Olandei, unde se organizase în 
apărare Armata 25 germană. 

Noi ştiam că situaţia în Olanda se agrava necontenit şi 
că, după ce ofensiva forţelor noastre o izolase de Germania, 
condiţiile de viaţă ale olandezilor deveniseră aproape 
insuportabile. judecând după datele aflate în posesiunea 
mea, mă temeam că populaţia va fi secerată de foamete şi 
am hotărât să iau măsuri de prevenire. Refuzam, în 
continuare, să declanşez o ofensivă de proporţii în această 
ţară, deoarece nu numai că ar fi provocat noi distrugeri şi 
suferinţe, dar ar fi determinat inamicul să deschidă 
barajele, inundând teritorii şi mai întinse şi transformându- 
le în pământuri sterpe pe mulţi ani de acum înainte. L-am 
avertizat pe generalul Blaskowitz, comandantul grupării 
germane din Olanda, să nu mai deschidă alte baraje, 
arătându-i că nimic din ceea ce ar fi făcut acolo nu mai 
putea împiedica prăbuşirea iminentă a Germaniei. 

Inaltul comisar nazist în Olanda, Seyss-Inquart, a oferit o 
soluţie locală, propunând o încetare a focului în 
următoarele condiţii: dacă aliaţii nu vor mai efectua nici o 
operaţie spre vest în această ţară, germanii nu vor mai 
deschide alte baraje şi vor colabora la aducerea de provizii 
pentru populaţie. Cum superiorii mei militari îmi dăduseră 
deja mână liberă în această chestiune, l-am trimis pe şeful 
statului meu major, generalul W.B. Smith, la o întâlnire cu 


Seyss-Inquart în ziua de 30 aprilie. Ei au căzut de acord 
asupra metodelor de aducere a alimentelor şi materialelor 
pe care aliaţii le pregătiseră în acest scop. Imediat a 
început livrarea lor în mari cantităţi, încă înainte de 
aceasta, trimisesem în Olanda mici cantităţi de alimente 
prin paraşutare liberă. Generalul Smith a transmis lui Seyss- 
Inguart avertismentul că nu voi tolera nici o piedică pusă în 
calea programului de ajutorare şi că voi refuza să tratez 
ulterior pe germani ca prizonieri de război dacă se vor face 
vinovaţi de vreo încălcare a acordului. După părerea mea, 
ocuparea în continuare a Olandei de către germani nu mai 
avea nici un rost şi orice act eventual de represiune din 
partea lor trebuia pedepsit. In cadrul discuţiilor purtate, 
generalul Smith a propus. de asemenea, ca generalul 
Blaskowitz să depună de îndată armele împreună cu trupele 
sale. Seyss-Inquart i-a răspuns însă că, atâta timp cât 
guvernul german continua să reziste, Blaskowitz nu putea 
să capituleze sub nici un motiv. 

Concomitent cu toate aceste operaţii în nord, manevre la 
fel de hotărâtoare se desfăşurau în sud. Direcţia principală 
de înaintare era sud-est, de-a lungul văii Dunării, spre Linz, 
în scopul de a se face joncţiunea cu ruşii în Austria. Cum 
ofensiva lui Bradley, în centru, îşi atinsese deja obiectivul, 
dispuneam de Armata 3 pentru această lovitură, pe când 
Grupul 6 de armate şi-a concentrat întreaga atenţie asupra 
acţiunii de ocupare a zonei rezervate “redutei”, mai 
departe spre sud şi vest. Ca să fim siguri că Devers va 
înainta în ritm susţinut, i-am repartizat Divizia 13 
aeropurtată americană, pentru a o utiliza atunci când va 
crede de cuviinţă. Inaintarea s-a efectuat însă atât de rapid, 
încât această unitate nu a mai fost necesară, rămânând 
astfel, până la urmă, singura divizie americană venită în 
Europa care nu s-a angajat niciodată în luptă. 

Armata 3 şi-a declanşat ofensiva în avalul Dunării la 22 
aprilie. Inamicul a făcut o tentativă de rezistenţă la 
Regensburg, dar la est şi la vest de acest oraş corpurile 3 şi 
20 au cucerit curând capete de pod peste fluviu şi au 


avansat repede de-a lungul lui. Divizia 11 blindată din 
compunerea Corpului 12 a dat o energică lovitură la 5 mai, 
obligând trupele germane din oraşul austriac Linz să 
capituleze. 

Armata 3, ale cărei principale forţe înaintau în valea 
Dunării, a primit acum ca întăriri Corpul 5 din compunerea 
armatei lui Hodges, pe care Patton l-a trimis în direcţia est, 
spre Cehoslovacia. Corpul a cucerit la 6 mai oraşul Pilsen. In 
această zonă, sovieticii înaintau rapid dinspre est, şi din 
nou, a fost necesară o minuțioasă coordonare. Conform 
acordului realizat, am ordonat trupelor americane să ocupe 
aliniamentul  Pilsen-Karlovy-Vary, pe când la sud de 
Cehoslovacia, linia de joncțiune asupra căreia convenisem 
mergea de-a lungul căii ferate Budejovice-Linz şi, de acolo, 
pe valea râului Enns. 

Ultima operaţie majoră a Armatei 7 a lui Patch din 
compunerea grupului de armate al lui Devers a început la 
22 aprilie. Pe flancul drept, Corpul 15 a coborât prin valea 
Dunării, luând apoi direcţia sud, pentru a ataca marele oraş 
Munchen, locul de obârşie a mişcării naziste, pe care l-a 
ocupat la 30 aprilie. Divizia 3 a aceluiaşi corp a capturat, la 
4 mai, Berchtesgaden, iar alte trupe au intrat în Salzburg. 
Dispozitivul de apărare inamic din întregul sector s-a 
dezintegrat. 

La 22 aprilie, corpurile 21 şi 6 din Armata 7 au forţat 
trecerea Dunării, înaintând fără oprire spre “reduta 
naţională”. La 3 mai a căzut oraşul Innsbruck, iar Divizia 
103 din compunerea Corpului 6 a pătruns în trecătoarea 
Brenner. De cealaltă parte a punctului de frontieră 
internaţională, această divizie americană a SHAEF a făcut 
contactul cu Divizia 88 din compunerea Armatei 5 
americane, care înainta din Italia. Prezicerea făcută de mine 
în urmă cu un an şi jumătate, că mă voi întâlni cu soldaţii 
din teatrul de operaţii mediteranean "în inima teritoriului 
inamic”, se îndeplinise. 

Pe întreaga lungime a frontului, la sfârşitul lunii aprilie, 
principalele obiective fuseseră - sau erau pe cale de a fi - 


atinse în toate sectoarele. Marile câştiguri de teren 
realizate au avut drept consecinţă sporirea multora dintre 
problemele administrative, organizatorice şi de asigurare, 
cu care aveam permanent de furcă. Şi de data aceasta, pe 
umerii formațiilor noastre de servicii apăsa o gigantică 
povară. Distanţele ar fi fost suficiente pentru a obliga 
avangărzile noastre să se oprească dacă am fi depins doar 
de transporturile pe uscat, oricât de eficiente s-ar fi dovedit 
ele. Coloanele îndepărtate şi în rapidă mişcare depindeau 
însă uneori aproape exclusiv de asigurarea pe cale aeriană 
şi, în cursul lunii aprilie, 1 500 de avioane de transport au 
activat neîncetat în cadrul sistemului nostru de servicii. 
Cunoscute sub porecla de "vagoanele zburătoare”, ele nu 
au fost nicicând mai necesare decât în aceste faze finale 
ale războiului. In plus, am demontai aparatura de pe multe 
bombardiere grele, prefăcându-le, de asemenea, în avioane 
de transport. În luna aprilie, forţele noastre aeriene au livrat 
frontului o încărcătură de 60 000 de tone, printre care 
aproape 38 000 000 de litri de benzină. 

Forţele noastre se găseau acum în toate colţurile 
Germaniei occidentale şi puţine mai erau obiectivele 
împotriva cărora puteam trimite avioane fără teamă că 
bombele vor cădea fie peste trupele proprii, fie peste cele 
sovietice. In ultimele zile ale războiului însă, forţele aeriene 
ale aliaţilor occidentali au efectuat două importante raiduri 
de bombardament. Unul a fost întreprins de 
Comandamentul aviaţiei strategice britanice împotriva 
insulei-fortăreaţă Helgoland, pentru a veni în sprijinul lui 
Montgomery, în eventualitatea că ar fi găsit necesar să 
forţeze canalul Kiel. Celălalt a fost întreprins de Flota 8 
aeriană a Statelor Unite, care a aruncat o ploaie de 
explozive brizante asupra Berchtesgadenului, bastionul şi 
simbolul aroganţei naziste. Bombardamentul a avut loc 
într-un moment când încă mai credeam că naziştii vor 
încerca să se organizeze într-o "redută naţională”, având 


115 În imediata apropiere a Berchtesgaden - mică localitate din Bavaria - la Oberszalsberg, Hitler își 
construise o somptuoasă locuinţă. 


Berchtesgaden drept capitală. Escadrilele de cercetare foto 
au adus clişee care arătau că bombele noastre 
tranformaseră localitatea în ruine, fapt care ne-a stârnit o 
vie şi explicabilă satisfacţie. 

La fiecare drum de înapoiere de pe front, avioanele de 
transport şi bombardierele transformate veneau pline cu 
prizonieri aliaţi, eliberaţi din captivitatea nazistă. Aceşti 
oameni erau internaţi în tabere speciale, în vederea 
refacerii şi a unei grabnice repatrieri. Lângă Le Havre, într-o 
singură tabără de acest fel, numită "Lucky Strike” 
("Lovitura norocoasă”), se găseau la un moment dat 47 000 
de foşti prizonieri americani. Britanicii aveau şi ei tabere 
similare în diverse puncte din nord-vestul Franţei şi din 
Belgia. Dat fiind numărul mare de foşti prizonieri, refacerea 
sănătăţii lor într-un interval atât de scurt punea probleme 
delicate serviciului medical, serviciului de transporturi şi, la 
drept vorbind, nouă tuturor. În multe cazuri, condiţia lor 
fizică era extrem de rea, aşa că hrănirea trebuia făcută cu o 
grijă deosebită. Cei cu un grad înalt de epuizare erau 
internaţi în spitale şi, o bucată de vreme, acestea s-au 
umplut cu oameni însufleţiţi de bucuria patetică a 
întoarcerii acasă, dar, totodată, atât de grav bolnavi din 
cauza subalimentaţiei, încât numai îngrijirea specialiştilor îi 
mai putea salva. 

Unii dintre americani căzuseră prizonieri încă în primele 
lupte din Tunisia, în decembrie 1942, iar în rândul 
britanicilor am recuperat soldaţi care fuseseră capturați la 
Dunkerque, în 1940. 

Într-o zi îmi fixasem o întâlnire cu cinci senatori 
americani. În clipa cind îşi făceau intrarea în biroul meu, un 
ofiţer de stat-major m-a anunţat telegrafic că un articol 
apărut într-un ziar din Statele Unite se ocupa de pretinsele 
condiţii insuportabile care ar fi domnit în tabăra "Lucky 
Strike”. Articolul afirma că acolo oamenii - înghesuiți claie 
peste grămadă, într-un mediu neigienic şi  hrăniţi 
necorespunzător - erau trataţi cu o lipsă totală de simpatie 
şi înţelegere. În realitate, lucrurile stăteau exact invers: toţi 


prizonierii americani eliberaţi căpătau, în mod automat, 
permisiunea de a pleca în Statele Unite şi repartizasem 
ofiţeri speciali selecționați care să se ocupe de ei. 

Dar chiar dacă cele relatate de ziar erau parţial 
adevărate, însemna că una sau alta dintre verigile 
organizatorice dovedea grave carenţe în executarea 
ordinelor stricte pe care le primise. Hotărât să verific eu 
însumi situaţia, am spus pilotului meu să pregătească 
avionul pentru o decolare imediată, apoi m-am adresat 
celor cinci senatori, rugându-i să mă scuze pentru că 
anulam întrevederea cu ei şi explicându-le de ce trebuia să 
plec imediat la "Lucky Strike” Am adăugat însă că, dacă 
ţineau să aibă totuşi convorbirea cu mine, puteau să mă 
însoţească în călătorie. Am subliniat că în tabără vor avea 
posibilitatea să se întâlnească cu mii de prizonieri de război 
recuperaţi şi că nicăieri altundeva nu vor găsi o asemenea 
concentrare de cetăţeni americani. Au acceptat bucuroşi cu 
toţii. 

În mai puţin de două ore ne aflam la ”Lucky Strike”, unde 
am început inspecția. Am cutreierat toată tabăra, negăsind 


nimic care să confirme aserţiunile uluitoare din alarmanta 
telegramă. Oamenii îşi manifestau o oarecare nemulţumire 
doar în două privinţe. Prima era hrana. Mâncarea era de 
bună calitate şi bine preparată, dar medicii, interziseseră 
sarea, piperul şi orice fel de alt condiment, considerându-le 
dăunătoare pentru oameni care suferiseră de foame pe 
durate mergând de la câteva săptămâni la câţiva ani. 
Senatorii şi cu mine am luat cina laolaltă cu foştii prizonieri, 
convenind că un regim complet lipsit de condimente nu 
prea era apetisant. La mijloc fiind însă o problemă de 
competenţa specialiştilor, nu m-am încumetat să iau 
atitudine împotriva medicilor. 

Cealaltă plângere, justificată, se referea la îndelungata 
perioadă pe care trebuiau să o petreacă în tabără soldaţii în 
aşteptarea mijloacelor de transport spre Statele Unite din 
cauza lipsei de nave. Cargourile, care formau cea mai mare 
parte din flota noastră maritimă comercială în această fază 
a războiului, nu erau potrivite pentru transportul de 
pasageri, neavând rezervoarele necesare de apă potabilă şi 
dispunând de toalete şi alte instalaţii sanitare suficiente 
doar pentru echipajele respective. Necunoscând acest 
lucru, foştii prizonieri îşi ieşeau din fire văzând cum 
cargourile părăseau aproape goale portul Le Havre, în timp 
ce ei ardeau de dorinţa de a se înapoia acasă. 

Vizita noastră a produs, pare-se, o mare satisfacţie, ca 
dovadă că, pretutindeni în tabără, soldaţii se ţineau după 
noi cu sutele. Când ne-am întors, în cele din urmă, la 
avionul care ne aştepta, am constatat că, la uşa acestuia, 
câţiva dintre ei, mai întreprinzători, instalaseră un microfon 
cuplat la o staţie de amplificare. În faţa noastră s-a 
prezentat un comitet de sergenţi, care ne-au comunicat, cu 
o oarecare timiditate, că oamenii doreau să-l vadă şi să-l 
asculte pe comandantul suprem. În jurul avionului se 
strânsese o mulţime de vreo 15 000-20 000 de foşti 
prizonieri. 

Stătusem de vorbă cu soldaţi americani - atât individual, 
cât şi în grupuri ajungând la volumul unei divizii - în sute de 


locuri şi în mai toate împrejurările caracteristice războiului. 
De data aceasta însă am rămas o clipă în încurcătură, 
neştiind ce să spun. Fiecare dintre cei de faţă trecuse prin 
încercări care  depăşeau orice imaginaţie normală. 
Indiferent ce aş fi încercat să spun din propria mea 
experienţă, nu avea nici o şansă de a ajunge la inima unor 
oameni care cunoşteau atât de profund ce înseamnă 
suferinţa. 

M-a salvat o inspiraţie fericită, o idee menită să 
grăbească repatrierea acestor soldaţi. Am luat microfonul 
şi, adresându-mă mulţimii din jur, am arătat că existau 
două metode pentru întoarcerea lor acasă. Prima consta în 
a urca la bordul fiecărui transportor de trupe cu destinaţia 
Statele Unite numărul maxim de pasageri pentru care era 
concepută nava. Aceasta era practica curentă. 

Am continuat subliniind că, deoarece submarinele nu mai 
constituiau o primejdie, aveam posibilitatea să îmbarcăm 
pe aceste nave un număr dublu faţă de cel prevăzut în mod 
normal, ceea ce însemna însă că un om va trebui să 
doarmă ziua, pentru ca altul să-i poată folosi cuşeta în 
timpul nopţii. Însemna, de asemenea, înghesuială şi tot 
felul de inconveniente pentru pasageri. Am întrebat pe cei 
strânşi în jurul meu care din metode mă sfătuiau s-o aleg. 
Ovaţiile cu care a fost întâmpinat proiectul dublei încărcări 
nu a lăsat loc la nici o îndoială în privinţa preferinţei lor. 

— Perfect, aşa vom proceda - le-am spus eu când 
vacarmul s-a mai potolit. - Dar vă avertizez, băieţi, că astăzi 
au venit cu mine cinci senatori ai S.U.A. Prin urmare, după 
ce ajungeţi acasă, nu vă foloseşte la nimic să trimiteţi 
scrisori presei sau vreunui senator, plângându-vă de supra- 
aglomerata de la întoarcere. Voi aţi ales soluţia, aşa că 
acum, vrând-nevrând, trebuie să vă placă! 

Hohotul de râs care s-a înălţat arăta limpede că oamenii 
erau pe deplin satisfăcuţi de soluţia aleasă. Şi niciodată nu 
mi-a ajuns la ureche o plângere a vreunuia dintre ei în 
legătură cu lipsa de confort în timpul călătoriei de înapoiere 
în ţară. 


Se întrezărea acum sfârşitul războiului, de care ştiam că 
ne despart, probabil, puţine zile. Singura întrebare era dacă 
finalul va fi determinat de joncţiunea - pe toată lungimea 
giganticului front - cu Armata Roşie şi cu forţele noastre din 
ltalia sau dacă guvernul german va face o tentativă de 
capitulare. 

Cu câteva săptămâni înainte de încheierea ostilităţilor am 
fost sesizaţi că diverse personalităţi de mare suprafaţă în 
Germania căutau căi pentru a ajunge la capitulare. Niciunul 
dintre mesajele indirecte primite de noi nu îl menţiona pe 
Hitler. Dimpotrivă, fiecare trimiţător se temea cumplit de 
furia naziştilor, dându-şi tot atâta osteneală pentru a păstra 
secretul asupra rolului său în această iniţiativă, ca şi pentru 
a obţine capitularea trupelor germane. 

Una dintre primele aluzii la o defecţiune germană a 
constat într-un balon de încercare venit prin intermediul 
Ambasadei britanice la Stockholm, cu scopul declarat de a 
încheia un armistițiu pe frontul de vest. Era o tentativă 
vădită de a pune capăt războiului cu aliaţii occidentali, 
pentru ca naziştii să poată arunca în luptă toate forţele 
împotriva Rusiei. Guvernele noastre au respins propunerea. 

O alta s-a ivit în Elveţia, în împrejurări misterioase, 
emanând de la un individ pe nume Wolff. Era vorba, după 
cât se pare, de un complot destinat să ducă la capitularea 
trupelor germane din Italia în faţa  feldmareşalului 
Alexander. Deşi comandamentul nostru nu avea nimic de-a 
face cu acest caz special, eram ţinuţi la curent cu evoluţia 
lui, deoarece se înscria printre simptomele vizibile de 
demoralizare a înalţilor demnitari hitlerişti. Primirea unei 
asemenea sugestii sau a unui mesaj serios dădea 
totdeauna naştere la o imensă activitate şi necesita o 
atenţie deosebită, din cauza marelui număr de ţări din 
rândurile aliaților, fiecare din ele fiind, bineînţeles, 
preocupată să-şi apere pe deplin propriile sale interese. In 
cazul Wolff, aliaţii occidentali - deşi au verificat, de bună- 
credinţă, autenticitatea mesajului şi autoritatea celui care îl 
trimisese - au stârnit suspiciunile Uniunii Sovietice, făcând 


necesare nenumărate explicaţii şi punându-ne şi pe noi în 
gardă pentru eventualitatea că ne-ar fi parvenit un astfel de 
mesaj. 

Prima propunere directă de capitulare ajunsă la SHAEF a 
venit din partea lui Himmler, care a încercat să ia contact 
cu primul ministru Churchill prin intermediul contelui 
Bernadotte din Suedia. La 26 aprilie, Churchill mi-a trimis o 
lungă comunicare, care analiza propunerea de capitulare a 
lui Himmler pe frontul de vest. Am considerat această 
sugestie ca o ultimă şi desperată tentativă de a provoca o 
sciziune între aliaţi. Am răspuns în acest sens lui Churchill, 
insistând cu energie să nu se accepte şi să nu se ia în 
seamă nici o propunere care nu prevedea capitularea 
tuturor forţelor germane pe toate fronturile. După părerea 
mea, orice presupunere că aliaţii occidentali vor accepta o 
capitulare a guvernului german implicând doar trupele din 
vest va provoca imediat grave fricţiuni cu ruşii, ducând la o 
situaţie în care ei ne vor putea acuza, pe drept cuvânt, de 
duplicitate. Dorinţa unei armate germane de a depune 
armele reprezenta o chestiune de ordin tactic şi militar. Tot 
astfel, predarea tuturor forţelor pe un anume front putea fi 
oferită de comandantul german din zona respectivă şi 
acceptată de omologul său din comandamentul aliat. Dar 
singura cale pe care avea dreptul să capituleze guvernul 
Germaniei era cea necondiționată, faţă de toţi aliaţii. 

Opinia mea coincidea cu cea a lui Churchill, iar acesta şi 
preşedintele Statelor Unite au pus de îndată la curent pe 
generalissimul Stalin, anexând şi declaraţia lor prin care 
respingeau propunerea. 

Totuşi, până în ultima clipă, germanii nu au renunţat să 
facă deosebire între o capitulare pe frontul de vest şi una 
pe frontul de est. După eşecul tuturor acestor tentative, 
fiecare comandant german în sectorul său a trebuit să se 
decidă între o anihilare completă şi capitularea militară. 

Prima mare capitulare a avui lac în Italia, unde forţele lui 
Alexander duseseră o campanie strălucită în tot anul 1944, 
reuşind ca, până la 26 aprilie 1945, să pună inamicul într-o 


situaţie imposibilă. Au început tratativele pentru o 
depunere locală a armelor şi, la 29 aprilie, comandantul 
german s-a predat. Toate ostilitățile în Italia urmau să 
înceteze la 2 mai. 

Aceasta punea trupele germane situate imediat la nord 
de teatrul de operaţii italian într-o situaţie la fel de 
imposibilă. La 2 mai, comandantul acestor trupe a cerut să i 
se spună cărui comandant aliat trebuie să se adreseze în 
vederea capitulării şi i s-a indicat generalul Devers, odată 
cu avertismentul că nu va fi acceptată decât o capitulare 
necondiționată. Această grupare inamică, cunoscută sub 
numele de Grupul de armate ”G” şi având în compunerea 
sa armatele 1 şi 19 germane, a depus armele la 5 mai, 
capitularea devenind efectivă o zi mai târziu. 

Departe, spre nord, în zona Hamburg, comandantul 
german şi-a dat şi el seama de situaţia desperată în care se 
afla. La 30 aprilie şi-a făcut apariţia la Stockholm un emisar 
inamic care a anunţat că feldmareşalul Busch, comandantul 
forţelor din nord, şi generalul Lindemann, comandantul 
trupelor de ocupaţie din Danemarca, erau gata să 
capituleze imediat ce ofensiva aliată va ajunge la Marea 
Baltică. Ni s-a comunicat că germanii refuzau să se predea 
ruşilor, dar că, în momentul când aliaţii occidentali vor intra 
în Lubeck, punând astfel trupele inamice din acea regiune 
la adăpost de venirea unor formaţii fanatice de SS din 
centrul ţării, ele vor depune armele în faţa noastră. Forţele 
lui Montgomery au pătruns în Lubeck la 3 mai, dar între 
timp avusese loc o mare schimbare în structura 
guvernamentală a Germaniei. 

Hitler îşi pusese capăt zilelor şi amiralul Dönitz luase pe 
umerii săi mantia zdrenţuită a autorităţii supreme. El a dat 
ordin armatelor sale de pe toate fronturile să depună 
armele în faţa aliaţilor occidentali. Mii de soldaţi germani 
copleşiţi de descurajare, au început să treacă liniile noastre. 
La 3 mai, amiralul Friedeburg, noul comandant al marinei 
militare germane, a venit la cartierul general al lui 
Montgomery, însoţit de un ofiţer din statul-major al 


feldmareşalului Busch, declarând că misiunea lor era de a 
aduce capitularea a trei armate care luptaseră împotriva 
ruşilor şi de a obţine permisiunea ca refugiații să treacă 
prin liniile noastre. Fără ezitare, Montgomery a refuzat să 
discute o capitulare în asemenea condiţii şi a trimis pe 
emisari înapoi la feldmareşalul Keitel, şeful înaltului 
Comandament german. 

Incă dinainte îi indicasem lui Montgomery să accepte ca 
oricare dintre forţele aflate în zona sa de operaţii să-şi 
depună armele, o asemenea acţiune având un caracter 
tactic şi fiind de competenţa comandantului local. În 
consecinţă, la 4 mai, când amiralul Friedeburg a revenit la 
cartierul general al Grupului de armate 21 cu propunerea 
ca toate trupele germane din partea din nord-vest a ţării, 
inclusiv cele din Olanda şi Danemarca, să depună armele, 
Montgomery a acceptat imediat. Documentele au fost 
semnate în aceeaşi zi, intrând în vigoare în dimineaţa 
următoare. Devers şi Montgomery au primit aceste mari 
capitulări ca pe nişte măsuri cu caracter pur militar, şi nimic 
mai mult, fără să-şi ia nici un angajament de vreun fel 
oarecare, pentru a nu stânjeni sau limita cu ceva libertatea 
guvernelor noastre de a adopta hotărâri ulterioare în 
privinţa germanilor. 

La 5 mai a venit la cartierul meu general un reprezentant 
al lui Dönitz, despre a cărui sosire fusesem anunţat în ajun. 
Tot atunci ni se adusese la cunoştinţă că guvernul german 
ordonase tuturor submarinelor sale să se întoarcă în 
porturi. Eu am transmis imediat această informaţie 
Comandamentului Suprem al Armatei Roşii, cerându-i să 
desemneze un ofiţer care să vină la cartierul meu general 
pentru a participa ca reprezentant rus la eventualele 
negocieri propuse de Dönitz. Am anunţat, de asemenea, pe 
sovietici că nu voi accepta o capitulare care să nu se 
producă simultan pe toate fronturile. Comandamentul 
Suprem al Armatei Roşii l-a desemnat pe generalul-maior 
Ivan Suslaparov. 


Am mai primit un mesaj din partea feldmareşalului von 
Kesselring, comandantul forţelor germane de pe frontul de 
vest, care îmi cerea permisiunea de a trimite un 
plenipotenţiar pentru a stabili condiţiile de capitulare. 
Deoarece autoritatea lui nu se exercita decât în Vest, i-am 
răspuns că nu voi angaja tratative care să nu privească 
toate forţele germane, de pretutindeni. 

La 5 mai, sosind la Reims, amiralul Friedeburg a declarat 
că voia să clarifice o serie de puncte. Reprezentantul nostru 
în conducerea negocierilor, şeful statului meu major, 
generalul W. B. Smith, i-a răspuns că nu era nimic de 
discutat şi că obiectivul aliaţilor se limita la acceptarea unei 
capitulări totale şi fără condiţii. Friedeburg a replicat că nu 
era împuternicit să semneze un astfel de document. | s-a 
dat permisiunea să transmită un mesaj lui Dönitz, care i-a 
răspuns că feldmareşalul Jodl plecase spre cartierul nostru 
general pentru a participa la negocieri. 

Nouă ne-a devenit evident că germanii voiau să câştige 
timp pentru a face să treacă în spatele liniilor noastre un 
număr cât mai mare de soldaţi aflaţi încă pe câmpul de 
luptă. L-am instruit pe generalul Smith să comunice lui Jodl 
că, dacă autorităţile germane nu vor renunţa imediat la 
orice pretext şi tărăgănare, voi închide complet frontul 
aliat, împiedicând prin forţă trecerea refugiaților germani 
prin liniile noastre, şi nu voi mai tolera nici o nouă amânare. 

În cele din urmă, Jodl şi Friedeburg au redactat o 
telegramă către Dönitz, cerând împuternicirea de a oferi o 
capitulare totală, care să intre în vigoare la 48 de ore după 
semnare. Dacă aş fi fost de acord cu această procedură, 
germanii ar mai fi născocit un pretext sau altul pentru a 
amâna semnarea şi a beneficia astfel de un răgaz 
suplimentar. Prin intermediul lui Smith le-am comunicat că 
depunerea armelor va intra în vigoare după 48 de ore de la 
miezul nopţii de 6 spre 7 mai, altfel voi pune în aplicare de 
îndată ameninţarea de a închide frontul de vest. 

Dönitz şi-a dat seama, în sfârşit, că trebuia să se 
conformeze şi instrumentele de capitulare au fost semnate 


de Jodl în dimineaţa zilei de 7 mai la ora 2,41. Toate 
ostilitățile urmau să înceteze la miezul nopţii de 8 spre 9 
mai. 

După ce feldmareşalul Jodl şi generalul Smith şi-au pus 
iscăliturile pe hârtiile necesare, împreună cu cele ale 
reprezentanţilor Franţei şi Uniunii Sovietice, care au semnat 
ca martori, Jodl a fost adus în biroul meu. L-am întrebat prin 
interpret dacă înţelegea pe deplin toate prevederile din 
documentul pe care-l semnase. 

— Ja, mi-a răspuns el. 

— Pe plan atât oficial, cât şi personal - i-am spus eu - vă 
consider răspunzător de orice violare a vreuneia dintre 
clauzele acestei  capitulări, inclusiv prevederea ca 
comandanții germani să compară la Berlin, la data stabilită 
de Comandamentul Suprem rus, pentru formalitatea 
oficială de capitulare în faţa guvernului sovietic. Asta e tot! 

Jodl a salutat şi a ieşit din birou. 


Capitolul al XXII-lea 
După victorie 


Conform clauzelor din documentul de capitulare, 
comandanții forţelor armate de uscat, aeriene şi navale ale 
Germaniei au fost convocați la Berlin în ziua de 9 mai 
pentru a semna o ratificare la Cartierul General rus. După 
câte am înţeles, cea de-a doua ceremonie avea menirea să 
simbolizeze unitatea dintre aliaţii occidentali şi sovietici şi 
să facă cunoscut germanilor şi lumii întregi că inamicul 
capitulase în faţa tuturor aliaţilor, nu numai a celor 
occidentali. Din aceste motive am primit instrucţiuni să nu 
anunţăm prima semnare înainte de a avea loc şi cea de-a 
doua. 

Pentru a da posibilitate corespondenţilor de presă 
americani şi britanici să relateze pe larg capitularea de la 
Reims, am invitat un număr dintre ei la ceremonie. 
Acceptând invitaţia, ei au convenit să nu publice nimic până 
ce ştirea nu va putea fi anunţată oficial, conform acordurilor 
dintre aliaţi. Dar un ziarist american şi-a publicat reportajul 
înainte de ora stabilită, ceea ce i-a scos din sărite pe ceilalţi 
gazetari, care îşi respectaseră promisiunea. Incidentul a 
stârnit o vâlvă considerabilă, dar, până la urmă, nimeni nu 
a avut cu adevărat de suferit, în afară de ziarele păcălite. 

Am emis un "Ordin de zi al victoriei”, în care îmi 
exprimam speranța că problemele postbelice vor fi 
rezolvate prin colaborare între popoare. După ce aduceam 
mulţumiri trupelor şi celor de pe frontul producţiei din ţările 
noastre pentru sprijinul lor neprecupeţit, continuam astfel: 

"Calea pe care ați străbătut-o de-a lungul a sute de mile 
este presărată de mormintele foştilor noştri camarazi. 
Fiecare dintre cei căzuți a murit ca membru al colectivului 
căruia îi apartineti, uniți laolaltă prin dragostea comună de 
libertate şi prin refuzul de a vă lăsa înrobiți. Problemele 


noastre comune în viitorul apropiat şi îndepărtat îşi vor găsi 
cele mai bune soluții, în acelaşi spirit de cooperare şi 
devotament pentru cauza libertății omului care a făcut din 
forțele noastre expediționare un puternic mecanism de 
nimicire a răului. 

Să nu luăm parte la controversele inutile, în care e 
inevitabil să se angajeze alţii, pe tema: ce țară sau ce armă 
a câştigat războiul în Europa. Fiecare bărbat, fiecare femeie 
a fiecărui popor reprezentat aici a slujit potrivit capacităților 
sale, şi eforturile fiecăruia au contribuit la obținerea 
rezultatului victorios. lată ce trebuie să ne amintim, căci 
astfel vom aduce omagiul nostru tuturor mormintelor pe 
care le cinstim şi vom alina durerea celor apropiați 
camarazilor care nu au trăit să vadă această zi”. 

Nici atunci, nici mai târziu nu am organizat vreo 
festivitate locală pentru a sărbători victoria. După ce Jodl și- 
a pus semnătura, ne-am mulţumit să ne ducem la culcare, 
pentru puţina odihnă de care aveam atâta nevoie, căci a 
doua zi, încă de la trezire, ne solicita puzderia de probleme 
ridicate de încetarea ostilităţilor. Din clipa aceea însă ne-am 
dus munca cu mulţumirea pe care ne-o dădea faptul că 
măcelul din Europa se sfârşise. Oricât de dificile ar fi fost 
problemele, nu mai aveam de-a face cu liste de pierderi. 

Cea mai complexă şi presantă dintre misiunile noastre 
imediate era redislocarea. 

Incă din 1941, strategia de ansamblu a aliaţilor punea 
înfrângerea Germaniei drept condiţie prealabilă a unei 
ofensive totale şi concertate împotriva Japoniei. Capitularea 
Germaniei, la 7 mai, a marcat realizarea primului şi celui 
mai important obiectiv aliat. 

Acum sosise momentul să ne consacrăm cât mai repede 
celui de-al doilea. Pe întreg cuprinsul globului, forţele aliate 
erau disponibile pentru operaţii împotriva partenerului 
oriental al Axei. Oficial, Uniunea Sovietică era încă în relaţii 
de pace cu Japonia, dar, potrivit informaţiilor pe care le 
căpătasem, generalissimul Stalin declarase preşedintelui 
Roosevelt, la lalta, că Armata Roşie se va alătura ofensivei 


împotriva Japoniei la maximum trei luni după capitularea 
Germaniei. 

În trecut, diferiţi conducători de oşti, în luptă cu un 
inamic divizat, au folosit cu succes mobilitatea şi elementul 
surpriză, concentrându-şi trupele mai întâi împotriva uneia 
dintre părţile izolate ale duşmanului şi, după înfrângerea ei, 
nimicind-o pe cealaltă cu o copleşitoare superioritate de 
forţe. Niciodată însă, această metodă simplă de a purta 
războiul nu a fost aplicată pe o scară care să depăşească 
limitele unui continent. Dar concepţia era la fel de corectă 
pe plan global, ca şi pe plan local. Liderii aliaţi care au 
aplicat-o în cel de-al doilea război mondial nu s-au intimidat 
de faptul că redislocarea presupunea deplasarea a milioane 
de oameni şi a tehnicii de luptă în cantităţi nelimitate din 
Europa până în Japonia, pe un drum care ocolea jumătate 
din glob. 

Pentru ruşi, aceasta a însemnat o operaţie laborioasă şi 
care a cerut timp pentru a fi dusă la capăt - transferarea 
unor mari forţe din Vest în Est, pe lunga linie de cale ferată 
a transsiberianului, singurul mijloc de transport feroviar 
disponibil. Dar pentru aliaţii occidentali, dislocarea forţelor 
lor de uscat şi aeriene din Europa pe teatrul de război 
asiatic a reprezentat o realizare prodigioasă, implicând sute 
de vase, care au trebuit să navigheze pe itinerare maritime 
cu o lungime de zece mii de mile. 

Incă din februarie 1945 începusem să elaborăm planuri în 
vederea acestei manevre. Membrii statului meu major se 
consultau în permanenţă cu Departamentul de Război, în 
ziua victoriei în Europa, schemele, priorităţile şi pregătirile 
organizatorice erau suficient de avansate pentru a începe 
transferul în masă spre Pacific. 

Câţiva factori adăugau dificultăţi suplimentare unei 
probleme care, în cel mai bun caz, era foarte complexă, în 
Europa trebuiau păstrate efective corespunzătoare pentru 
ocuparea Germaniei învinse. Teatrul de acţiuni militare 
asiatic avea o acută nevoie imediată de formaţii de servicii, 
care însă ne erau şi nouă mai necesare ca oricând, pentru a 


putea îmbarca rapid diviziile aşteptate în Orientul 
îndepărtat. Dificultăţi şi mai mari s-au ivit ca urmare a 
politicii noastre de repartizare egală a misiunilor de luptă în 
rândul milioanelor de soldaţi din subordinea SHAEF. 

La data capitulării Germaniei, în uriaşele forţe aliate, 
aveam sub comanda mea peste trei milioane de americani. 
Dintre cele 61 de divizii americane ale acestor forţe, 60 
luaseră parte activă la luptă. 

Soldaţii cu cele mai vechi state de serviciu în primul 
eşalon operativ urmau să formeze trupele de ocupaţie sau 
să fie demobilizaţi, ceilalţi trebuind să plece pe frontul 
Pacificului. Multe dintre diviziile noastre aveau la activul lor 
unsprezece luni de luptă neîntreruptă. Unele - ca, de 
exemplu, diviziile 1, 3, 9, 36 şi 45 infanterie şi diviziile 82 
aeropurtată şi 2 blindată - primiseră botezul focului în 
bazinul mediteranean, cele mai vechi luptând, cu mici 
întreruperi, de doi ani şi jumătate. La fel se întâmpla cu 
Divizia 34 infanterie şi Divizia 1 blindată, care aparţineau în 
continuare teatrului de operaţii mediteranean. 

Pentru a face rectificările necesare, trebuia să efectuăm 
transferul în masă din numeroase divizii veterane şi să 
umplem golurile cu soldaţi având un stagiu de luptă mai 
scurt. In acelaşi timp se impunea multă grijă pentru 
păstrarea eficienţei unităţilor, căci ar fi fost absurd să 
trimitem pe frontul Pacificului divizii întregi formate practic 
din recruți. 

Criteriile după care se stabilea demobilizarea sau 
rămânerea sub arme a unui soldat constau dintr-un punctaj 
complex, bazat pe data mobilizării, durata de timp 
petrecută peste hotare, decoraţii, situaţie familială şi 
vârstă. Aplicarea sistemului cerea multă bătaie de cap, dar 
era greu de închipuit o metodă mai bună prin care să se 
pună de acord considerente atât de contradictorii ca 
respectarea intereselor individuale şi păstrarea eficienţei 
unităţilor. 

Maşina noastră administrativă în Europa a trebuit să facă 
marşarier. Toate formaţiile de servicii de la baze, 


aerodromuri, depozite, porturi, şosele şi căi ferate - a căror 
misiune fusese de a împinge înainte oamenii şi materialele 
spre inima Germaniei - s-au văzut obligate să facă, vorbind 
la figurat, ”stânga-mprejur” şi să treacă la o activitate în 
sens contrar. Materiale şi muniții, risipite în toată Europa 
occidentală şi în mare parte pe teritoriul Italiei şi al Africii 
de Nord, au trebuit să fie adunate, inventariate, ambalate şi 
încărcate pe vase. Viteza prima asupra tuturor celorlalte 
considerente. 

Atât de uriaşe şi de urgente erau aceste operaţii, încât 
am înfiinţat un stat-major special, a cărui unică misiune era 
de a îndruma, a controla şi a stimula desfăşurarea lor. 
Acest stat-major a fost creat în mod oficial la 9 aprilie, deci 
cu o lună înainte de capitularea Germaniei. 

Din cauza experienţei sale fără egal în domeniul marilor 
campanii de bombardament, generalul Spaatz a fost 
eliberat din funcţia ce o deţinea în teatrul nostru de război 
şi trimis în Pacific. Orientul îndepărtat având, de asemenea, 
nevoie de un încercat comandant de armată, l-am ales 
pentru aceasta pe generalul Hodges, a cărui Armată 1 îşi 
încheiase misiunea în Europa odată cu ieşirea la Elba. 
Foarte competent şi experimentat, Hodges era singurul 
comandant de armată de care ne puteam dispensa atât de 
devreme. El a părăsit teatrul de operaţii european, plecând 
spre Pacific, via Statele Unite, încă înainte de capitularea 
Germaniei. 

Eram atât de cufundaţi în vârtejul muncii de zi cu zi, încât 
nu ne dădeam decât foarte puţin seama de entuziasmul 
care cuprinsese ţările noastre. 

Tipică pentru mulţi dintre noi a fost propria mea 
incapacitate de a aprecia corect amploarea reacției 
populare. La scurt timp după capitularea Germaniei, 
aducându-mi aminte că în 1945 se împlineau treizeci de ani 
de când promoţia mea absolvise West Point, m-am gândit 
să organizez o mică festivitate cu caracter privat pentru 
aceia dintre noi care se aflau în Europa. După socoteala 
mea, urma să plecăm cu avionul în Statele Unite, să 


petrecem o zi la West Point şi să ne întoarcem în Germania 
după o absenţă totală de numai trei zile. Procedând cu 
discreţie, consideram că nimeni în S.U.A., cu excepţia celor 
de la West Point, nu va afla nimic despre această escapadă 
până la înapoierea noastră la Frankfurt. Proiectul m-a 
entuziasmat şi am propus celor douăzeci de colegi de 
promoţie din Europa să trimitem în secret un mesaj soțiilor 
noastre, invitându-le la reuniunea de o zi de la West Point. 

Pe când mă pregăteam să-mi pun în aplicare ideea, 
Washingtonul ne-a înștiințat că, deoarece împrejurările nu 
permiteau unităţilor americane din Europa să se înapoieze 
în Statele Unite pentru a defila în cadrul tradiţionalei parade 
a victoriei, generalul Marshall îmi ordona să aleg un număr 
de ofiţeri şi soldaţi reprezentativi, care să vină în S.U.A în 
grupuri de câte cincizeci, pentru un scurt turneu prin ţară. 
Marshall considera că, prin aceste festivități simbolice, 
Statele Unite căpătau un prilej de a aduce prinos de 
recunoştinţă ostaşilor lor din Europa. 

Acest ordin a dat peste cap proiectul meu personal. Cred 
că toţi cei aleşi pentru a merge în ţară şi a participa la 
festivitățile din cursul lunii iunie 1945 au încercat un 
sentiment de profundă uimire în faţa entuziasmului cu care 
au fost întâmpinați. 

Pentru noi toţi a fost o experienţă însufleţitoare, care ne- 
a mers la inimă. Poporul american ne-a copleşit prin 
generozitatea, cordialitatea şi ospitalitatea pe care le-a 
revărsat asupra fiecăruia dintre aceste grupuri. Câtă 
deosebire faţă de reuniunea proiectată de mine, pentru o zi 
din iunie, la West Point! A fost un intermezzo fericit, după 
care însă era inevitabil să ne întoarcem la truda noastră 
neiertătoare. În lunile ce au urmat capitulării Germaniei am 
participat la  sărbătoriri similare în diferite capitale 
europene, printre care Londra, Paris, Bruxelles, Haga şi 
Praga. Mi-a fost imposibil să accept alte invitaţii, iar vizitele 
mele ulterioare la Moscova şi Varşovia nu au avut în 
program "festivități ale victoriei”. 


Cu prilejul Conferinţei de la Moscova din 1943, la care 
participase secretarul Departamentului de Stat, Hull, cei 
trei aliaţi principali căzuseră de acord să înfiinţeze o 
comisie consultativă europeană, cu sediul la Londra, pentru 
a studia problemele politice postbelice de pe continent şi a 
face recomandările cuvenite guvernelor respective. 

In primele zile ale anului 1944, comisia a început să 
lucreze în capitala Marii Britanii şi a ajuns la o înţelegere, 
recomandând condiții pentru viitoarea capitulare a 
Germaniei, precum şi zone naţionale de ocupaţie, împreună 
cu mecanismul necesar unui control comun. 

Conform protocoalelor elaborate de Comisia consultativă 
europeană, fiecare dintre cei patru aliaţi urma să răspundă 
de ocuparea unei părţi a Germaniei. Administrarea militară 
a acestei ţări revenea unei Comisii cvadripartite, alcătuită 
din cei patru comandanţi militari ajutaţi de un comitet de 
coordonare. Organul de control cuprindea, de asemenea, 
grupuri de ofiţeri şi civili cu misiuni speciale privind 
dezarmarea şi demobilizarea forţelor armate germane, 
activităţile de ordin politic şi economic, problemele 
legislative financiare şi ale forţei de muncă, precum şi 
celelalte preocupări caracteristice pentru administrarea 
militară a unei ţări ocupate. 

Atâta vreme cât a mai existat SHAEF, britanicii şi 
americanii au depus eforturi comune în acest domeniu. 
Englezii înfiinţaseră o şcoală specială de cadre în Marea 
Britanie, analoagă celei americane de la Charlottesvilie 
(statul Virginia), care ne furnizase deja un contingent de 
administratori militari în Sicilia şi Italia. 

Ultima fază a pregătirii ofiţerilor cărora le revenea 
această misiune în zona americană de ocupaţie din 
Germania se desfăşura în Anglia. În cadrul SHAEF am 
înfiinţat o direcţie generală de stat-major care să se ocupe 
de coordonarea tuturor acestor activităţi. 

Prima noastră experienţă de administrare militară în 
Germania am dobândit-o la Aachen, înainte de forțarea 
Rinului, unde am făcut cunoştinţă cu tipul de probleme de 


care aveam perspectiva să ne lovim mai târziu, când 
ocupaţia avea să se întindă pe un vast teritoriu. Inedită şi 
dificilă, situaţia a devenit şi mai critică din cauza politicii 
noastre de a exclude pe nazişti din orice post administrativ. 
Dar numai ei aveau suficiente cunoştinţe pentru a ne fi de 
folos în munca serviciilor publice, aşa că s-a ridicat imediat 
problema dacă să-i utilizăm sau să preferăm pe cei care nu 
fuseseră hitlerişti, dar care nu se pricepeau deloc sau se 
pricepeau prea puţin la această treabă. A fost o situaţie 
grea, însă ne-am descotorosit, pe cât de repede ne-a fost 
cu putinţă, de membrii partidului hitlerist, pregătindu-i pe 
ceilalţi pentru atât de necesara activitate în domeniul 
lucrărilor publice, gospodăriei comunale, serviciului sanitar, 
poştei, telegrafului şi telefoanelor. 

Un ofiţer din administraţia militară nu avea când să se 
plictisească. De regulă, gradul lui în armată se datora 
experienţei sale administrative sau tehnice. Dar, ducând pe 
umeri gospodăria unui oraş întreg, el trebuia să rezolve 
toată gama imaginabilă de probleme din domeniul relaţiilor 
umane, să vegheze la pacea şi ordinea locală, dar şi să 
scoată din vizuinile lor pe naziştii căutaţi de aliaţi pentru a fi 
deferiţi justiţiei, să repună pe picioare activitatea de 
producţie, dar şi să aplice în sectorul său politica aliată de 
ansamblu, aşa cum ne indica Washingtonul într-un 
document cunoscut sub indicativul JCS/1 067. La început, 
administratorul era silit să intervină în chip de arbitru în 
conflicte cu caracter personal. De îndată ce s-a aflat despre 
programul nostru de denazificare, orice plângere a unui 
individ împotriva altuia se făcea pe baza afirmației că "este 
nazist”. In haosul caracteristic Germaniei postbelice, erorile 
au fost inevitabile, atât în materie de politică generală, cât 
şi în modul de rezolvare a problemelor de către funcţionarii 
locali. Dar, în linii mari, grupul de administratori militari 
americani au făcut o treabă remarcabilă, rod al cinstei şi 
inteligenţei lor, ca şi al seriozităţii cu care fuseseră 
pregătiţi. 


În aprilie 1945 a sosit în Europa generalul-locotenent 
Lucius Du B. Clay, în calitate de locţiitor al meu pentru 
administrarea militară a Germaniei. Într-o fază anterioară a 
războiului, el adusese nepreţuite servicii teatrului european 
de operaţii, pentru o scurtă perioadă, în cadrul sistemului 
nostru de asigurare tehnico-materială. De la bun început a 
fost de acord cu mine că o administraţie civilă va trebui să 
preia, în cele din urmă, misiunile organului de control al 
Germaniei şi întreaga organizaţie de sub comanda sa s-a 
delimitat categoric de personalul militar, în felul acesta, 
eram pregătiţi să încredinţăm Departamentului de Stat 
administrarea Germaniei, fără a mai fi necesară o 
reorganizare completă. Ulterior, generalul Clay a fost 
succesorul generalului McNarney în funcţia de comandant 
american în Germania şi a păstrat tot timpul această linie 
de demarcaţie organizatorică. 

Ca urmare a unui acord de natură politică, la 14 iunie 
1945, Comandamentul Suprem al Forţelor expediţionare 
aliate în Europa şi-a încheiat existenţa. Pentru a marca 
acest eveniment, am trimis un mesaj de mulţumiri şi rămas 
bun tuturor celor care se aflaseră sub ordinele mele. Pentru 
prima oară în trei ani încetam să mai fiu comandant aliat. 
De acum înainte îmi reveneau răspunderi exclusiv 
americane. 

Acordurile preliminare pentru o primă şedinţă a Comisiei 
aliate de control de la Berlin s-au realizat cu dificultate. 
Printre obstacole se înscriau deosebirile de limbă şi 
complexitatea metodelor de comunicare, lipsa de contacte 
personale între comandanții superiori şi distrugerile pe care 
le suferise Berlinul şi care îngrădeau în mod practic 
posibilităţile de instalare în oraş. Complicatele noastre 
negocieri au trebuit să continue până la 5 iunie, când s-a 
ţinut prima şedinţă oficială a comandanților aliaţi la Berlin. 

Masa rotundă a conferinţei era cea mai mare pe care o 
văzusem vreodată. Fiecare delegaţie a celor patru state 
dispunea de un sector de cerc de 90°. ln jurul 
comandanților se aflau o grămadă de colaboratori militari şi 


politici, fotografi, ziarişti şi alţii care se mulţumeau, pare-se, 
să fie de faţă. Consilierul meu polititic era Robert Murphy, 
vechea cunoştinţă din zilele debarcării în Africa de Nord. 
Mareşalul Jukov avea în calitate de prim consilier politic pe 
Andrei Vâşinski. În faţa noastră se găseau câte patru copii 
ale fiecărui document şi fiecare copie trebuia semnată de 
cei patru membri ai comisiei. După o scurtă dezbatere pe 
tema unor detalii minore de formulare, laborioasa noastră 
treabă a luat sfârşit. 

Am aflat atunci că mareşalul Jukov a organizat un 
banchet în toată regula pentru oaspeţii săi, dar eu nu mă 
pregătisem pentru a înnopta la Berlin. În plus, dădusem 
unui număr atât de mare de persoane permisiunea dea mă 
însoţi, încât nu exista nici o posibilitate de a le caza în 
spaţiul foarte restrâns al sediului ce mi se repartizase, în 
consecinţă i-am spus lui Jukov că trebuia să mă înapoiez la 
Frankfurt în aceeaşi seară, plecând suficient de devreme 
pentru a putea ateriza înainte de lăsarea întunericului. El 
mi-a propus un compromis - să viu în sala banchetului 
pentru a ciocni un pahar şi a asculta două cântece 
interpretate de corul Armatei Roşii şi mi-a promis un 
transport rapid prin oraş, până la aeroport, asigurându-mă 
că va veni cu mine pentru a veghea să nu se producă o 
întârziere. 

In faţa gestului de ospitalitate al mareşalului la adresa 
aliaţilor săi, mi-a părut rău că nu puteam să rămân. Corul 
Armatei Roşii a cântat remarcabil, şi masa gemea de 
specialităţi culinare ruseşti. Înainte de plecare, mareşalul 
Jukov m-a anunţat că tocmai primise un mesaj de la 
Moscova care îi ordona, cu aprobarea lui Stalin, să 
înmâneze  feldmareşalului Montgomery şi mie Ordinul 
"Victoria”, o decorație sovietică care până atunci nu fusese 
conferită nici unui străin. La întrebarea mareşalului când 
doream să aibă loc decernarea, l-am invitat la cartierul meu 
general de la Frankfurt pentru această ceremonie. El a 
acceptat şi mi-a făcut plăcere că, plin de tact, Montgomery 
a propus să primească şi el decorația tot la cartierul meu 


general, deoarece în toată campania din Europa luptase 
sub comanda mea. 

l-am sugerat lui Jukov să vină la ceremonia de la 
Frankfurt împreună cu un număr de colaboratori ai săi din 
statul său major şi să rămână oricât va dori, asigurându-l că 
va fi primit cu căldură. Mi-a răspuns că va veni la 10 iunie, 
însoţit de cel mult zece ofiţeri de stat-major, dar că nu va 
putea sta decât o singură zi. In consecinţă, am organizat un 
dejun de gală pentru el şi suita sa. Doar cu câteva ore 
înainte de sosire am primit o telegramă prin care eram 
anunţat că, în afara celor zece ofiţeri de statmajor, vor mai 
veni şi cinci ofiţeri din garda personală a mareşalului. Nu 
mai auzisem în viaţa mea de ofiţeri din garda personală şi 
nu prea mă dumiream cum să procedez cu ei la dejun. l-am 
spus ofițerului cu intendenţa să nu definitiveze aşezarea din 
jurul mesei şi să aştepte instrucţiunile mele după sosirea 
mareşalului. 

L-am întâmpinat pe Jukov la aeroport cu o gardă de 
onoare şi cu fanfara armatei de uscat a Statelor Unite. 
După ceremonia de primire, ne-am urcat, împreună cu un 
interpret, în maşina mea, pornind spre cartierul general. 
Imediat am adus în discuţie problema locurilor unde urmau 
să stea la dejun ofiţerii din garda personală, arătând că 
mareşalul putea să-i aşeze fie în jurul său, fie în picioare la 
spatele lui, fie la capătul mesei. După ce interpretul i-a 
tradus toate acestea, el a ripostat: 

— Vă rog să-i spuneţi domnului general că nu are decât 
să-i aşeze unde doreşte dânsul. l-am adus cu mine pentru 
că mi s-a spus să-i aduc. 

Aceasta a rezolvat în mod foarte satisfăcător problema 
ofiţerilor din garda personală. 

Dejunul de la Frankfurt a fost foarte reuşit. Era o zi 
minunată de vară. Ne-am condus mai întâi oaspeţii într-o 
galerie încăpătoare, fără acoperiş, unde ni s-a servit vin şi 
diferite aperitive. Pentru această zi organizasem o paradă a 
unei mari părţi din forţele noastre aeriene, în ideea că 
mareşalul Jukov o va considera drept un omagiu pe care i-l 


aduceam lui. De pe aerodromurile din apropiere au decolat 
sute de avioane de vânătoare, urmate de bombardiere de 
diferite proporţii, începând cu tipurile uşoare şi până la cele 
mai grele. În lumina strălucitoare a soarelui, spectacolul era 
Zzguduitor şi Jukov părea foarte impresionat. 

Potrivit obiceiului rusesc, în măsura în care îl cunoşteam, 
în cursul dejunului s-au ţinut o serie de toasturi. Mareșalul 
era un vorbitor de mâna întâi - sau cel puţin aşa ni s-a părut 
nouă - şi sentimentele exprimate de el, prin mijlocirea 
interpretului, erau măgulitoare pentru aliaţi şi pline de 
speranţă în succesul intenţiilor noastre de cooperare. 
Fiecare dintre noi - britanici, americani, ruşi şi francezi - a 
închinat pe rând câte un toast. Cu siguranţă că ne-am 
ridicat în picioare de cel puţin zece, douăsprezece ori, dar 
am remarcat că mulţi americani mi-au urmat curând 
exemplul, umplându-şi paharele cu apă şi colorând-o doar 
atât cu vin roşu cât era nevoie să dea băuturii un aspect 
convenabil. 

Decoraţiile conferite lui Montgomery şi mie se numără 
printre puţinele văzute de mine vreodată care au şi o 
valoare intrinsecă mare, nu numai una exclusiv 
sentimentală sau simbolică. Concepută în formă de stea, 
fiecare conţine 80-90 de diamante, în jurul unui grup de 
rubine, în centrul cărora se află o mică imagine smălțuită a 
Kremlinului. 

Jukov şi colaboratorii săi manifestau o intensă dorinţă de 
a stabili legături de prietenie şi colaborare cu noi. Evocând- 
o din nou, mi se pare şi acum că ziua aceea nu oferea decât 
făgăduiala luminoasă a unor relaţii strânse şi cordiale cu 
ruşii. În ceea ce priveşte prietenia mea cu mareşalul Jukov, 
ea nu a încetat să crească până la plecarea mea din 
Europa, în noiembrie 1945. Era o prietenie personală între 
doi indivizi şi care, din păcate, nu corespundea unei 
atitudini generale. 

Pe atunci însă, problema dificilă a "persoanelor 
strămutate” îmi solicita mai pregnant atenţia decât relaţiile 
mele personale cu ruşii. O "persoană strămutată” se 


definea ca un civil - aflat în afara hotarelor naţionale ale 
ţării sale din motive de război - care dorea, dar nu putea 
fără a primi ajutor, să se înapoieze în patrie sau să-şi 
găsească un cămin, ori care urma să fie trimis din nou pe 
teritoriul inamic sau fost inamic. 

Am evacuat repede sute de mii dintre ei. Era vorba de 
civilii care se adăugau prizonierilor de război, avându-şi 
căminul undeva în Europa şi dorind să se înapoieze imediat 
acasă. Pentru aceste categorii am organizat tabere în care 
să fie îngrijiţi temporar şi hrăniţi pe durata necesară pentru 
întocmirea planurilor de transport. 

La nivel politic, aliaţii elaboraseră formule pentru a stabili 
deosebirile dintre "persoanele strămutate” care urmau să 
se înapoieze în ţările lor şi cele de soarta cărora se îngrijeau 
puterile de ocupaţie. 

Dintre toate "persoanele strămutate”, situaţia cea mai de 
plâns o aveau evreii, care vreme de ani de zile suferiseră 
de pe urma bătăilor, a foametei şi a schingiuirilor. Nici 
măcar revenirea la un regim alimentar normal, 
îmbrăcămintea căpătată şi tratamentul omenos de care s- 
au bucurat nu i-au putut smulge din ghearele desperării şi 
ale apatiei. Înghesuindu-se unii într-alţii în câte o singură 
încăpere (această strângere laolaltă le dădea, pare-se, un 
sentiment de securitate), ei aşteptau, pasivi, ceea ce le 
rezerva destinul. Era extrem de greu să le procurăm un 
adăpost convenabil şi să creăm pentru ei un sistem eficient 
de distribuire a hranei şi de asistenţă medicală, fără a mai 
vorbi de dificultăţile întâmpinate în asigurarea unor 
adecvate instalaţii sanitare, de încălzire şi de iluminat. 
Asemenea instalaţii nu erau niciodată îndestulătoare, 
alimentele distribuite oamenilor abia le îngăduiau un trai de 
azi pe mâine şi, oricât de multă osteneală ne dădeam, nu 
făceam decât foarte mici paşi înainte. 

Ca de obicei, indivizi fără nici o răspundere în acest 
domeniu, ultragiaţi în sentimentele lor umanitare de cazuri 
care adesea se dovedeau iremediabile, au început să umple 
Statele Unite cu poveşti despre indiferența, neglijenţa şi 


cruzimea trupelor noastre. Îndeobşte, aceste relatări 
minţeau. Mii de americani - însufleţiţi de dorinţa sinceră de 
a nu-şi precupeţi nici un efort pentru aceşti dezmoşteniţi ai 
soartei - primiseră misiunea de a salva de la pieire 
"persoanele strămutate” şi de a organiza ajutorarea lor, 
punându-li-se la dispoziţie tot sprijinul şi toate utilajele pe 
care le putea furniza armata de uscat. Dar perfecțiunea 
fiind imposibil de atins, unii aşa-zişi "anchetatori” au găsit 
un prilej admirabil de a-şi face reclamă personală pe seama 
unui mare număr de americani care trudeau zi şi noapte 
pentru a uşura viaţa unor oameni trecuţi prin asemenea 
suferinţe, încât păreau dincolo de orice suferinţă. 

Insoţit de comandanţi şi ofiţeri ai statului meu major, am 
inspectat de multe ori aceste tabere, stând ceasuri de-a 
rândul în fiecare din ele, pentru a constata, cu ochii noştri, 
care erau necesităţile sau revendicările principale şi pentru 
a le satisface ori de câte ori ne era cu putinţă. 

Prima şedinţă de lucru a Comisiei aliate de control de la 
Berlin a avut loc la 10 iulie. Preşedinţia urma să aparţină, 
prin rotaţie, fiecăruia dintre cei patru comandanţi, timp de 
o lună. S-au ivit divergențe de opinii, majoritatea privind 
însă detalii de procedură sau de metodă, şi, în atmosfera 
dominată de spiritul conlucrării, niciuna din ele nu părea să 
anunţe dificultăţi deosebite. 

Pe la începutul lui iulie am fost anunţaţi că, în curând, va 
avea loc Conferinţa de la Potsdam!!$. Din nou a trebuit să 
facem pregătiri pentru cazarea şi asigurarea securităţii unor 
personalităţi foarte importante, dar, în cazul de faţă, 
misiunea mea se mărginea doar la primirea şi găzduirea 
delegaţiei americane. Am plecat la Anvers ca să ies în 
întâmpinarea crucişătorului la bordul căruia veneau în 
Europa preşedintele Truman şi secretarul Departamentului 


tie Pentru a stabili un punct de vedere comun pentru organizarea politică a Europei, între 7 iulie și 2 


august 1945, s-au întrunit la Postdam conducătorii celor trei mari puteri aliate: V. Stalin (U.R.S.S.), 
Harry Truman (S.U.A.), W. Churchill, al cărui loc l-a luat, după victoria laburiştilor în alegerile de la 28 
iulie, Clement Attlee (Marea Britanie). La conferinţă au mai participat miniştrii de externe şi şefii de 
state-majore ai celor trei mari puteri. — Nota trad.j 


de Stat, Byrnes. Am avut astfel prilejul să discut cu ei 
câteva probleme pe care le socoteam importante. 

În primul rând, am insistat ca, în zona noastră de 
ocupaţie din Germania, autorităţile civile să ia locul 
administraţiei militare cât mai curând cu putinţă. Am arătat 
preşedintelui şi secretarului Departamentului de Stat că, 
deşi armata va trebui, desigur, să păstreze controlul până 
ce va fi instaurată ordinea, guvernarea civililor în viaţa lor 
normală de zi cu zi nu intra în sfera răspunderilor militare. 
După părerea mea, oricâtă pricepere şi devotament ar fi 
dovedit armata în îndeplinirea acestei sarcini, era inevitabil 
să se ivească conflicte. Până la urmă, cel mai mare serviciu 
ce se putea face concepţiilor şi tradiţiilor americane era ca 
Departamentul de Stat să preia răspunderea de ansamblu 
în Germania, folosind armata americană ca secondant şi 
sprijinitor al autorităţii şi politicii civile. În principiu, atât 
Truman, cât şi Byrnes s-au declarat categoric de acord cu 
mine, ceea ce m-a îndrituit să sper că, în câteva luni, 
situaţia va evolua în acest sens. 

Când m-am înapoiat în Statele Unite, pe la sfârşitul anului 
1945, ca şef al Marelui Stat-Major al trupelor de uscat, am 
continuat să stărui pe lângă Byrnes pentru a-l convinge cât 
de indicată era această măsură, dar am aflat că el îşi 
schimbase părerea. Deşi era mai departe de acord în 
principiu, nu accepta să pună ideea în aplicare din cauza 
obligaţiilor de ordin administrativ şi financiar care s-ar fi 
creat astfel pentru Departamentul de Stat. 

Un alt domeniu în care m-am încumetat să dau un sfat 
preşedintelui Truman se referea la intenţia Uniunii Sovietice 
de a declara război Japoniei. l-am spus că, deoarece toate 
informaţiile noastre vorbeau despre o iminentă prăbuşire a 
Japoniei, nu avea rost ca Armata Roşie să se mai angajeze 
în ostilităţi. Prevedeam că dintr-o asemenea participare se 
vor isca dificultăţi şi am sugerat ca, în cel mai rău caz, să 
nu ne punem măcar în postura de a solicita sau cerşi 
ajutorul sovieticilor. Eram convins că nimic pe lume nu va 
putea împiedica Armata Roşie să intre în război, în afară de 


eventualitatea că luptele vor lua sfârşit înainte ca forţele 
sovietice să aibă posibilitatea de a interveni. 

In al treilea rând, am propus preşedintelui să facem 
dovadă de oarecare flexibilitate în abrogarea convențiilor 
de împrumut şi închiriere cu Franţa şi Marea Britanie. Nu 
cunoşteam exact prevederile legii care se ocupa de această 
problemă”, dar ştiam că simpla încetare a ostilităţilor nu 
diminua - nici imediat, nici în mod substanţial - nevoile în 
alimente şi materiale ale celor două ţări, care contaseră cu 
multă încredere pe Statele Unite în această privinţă. 
Consideram că trebuia evitată o bruscă şi arbitrară anulare 
a convențiilor şi că era recomandabil să adoptăm un 
program care să ofere francezilor şi britanicilor condiţii 
favorabile pentru a-şi vindeca repede rănile războiului. 

Am adus, de asemenea, la cunoştinţa lui Truman 
certitudinea mea că trebuia să abordăm problemele 
economice ale Germaniei, şi, mai ales, cea a reparațiilor de 
război, în aşa fel încât să asigurăm locuitorilor posibilitatea 
de a-şi agonisi traiul dacă erau gata să muncească. Or, în 
privinţa dorinţei lor de a munci, nu încăpea nici o îndoială. 
Din prima zi când am pus piciorul în Germania era evident 
că cetăţeanul de rând nu se codea să trudească, din zori şi 
până în noapte, pentru o bucăţică de pâine. Incă înainte de 
a forţa Rinul am văzut femei şi copii pe ogoare, sub un foc 
sporadic de artilerie, săpând pământul şi semănând 
grăunţe, pentru a obţine fie şi o brumă de recolta în acel 
an. 

Clay şi cu mine eram convinşi că refacerea bazinului 
Ruhrului corespundea intereselor noastre majore. Nicăieri în 
Europa nu existau depozite de cărbuni de o calitate atât de 
bună şi atât de uşor de extras. Şi chiar de pe atunci era 
vădit că cheia succesului în administrarea Germaniei 
ocupate o reprezenta cărbunele. Fără el nu se puteau 
restabili transporturile şi fără transporturi toată ţara era 


147 Conform Legii de împrumut și închiriere votată la 11 martie 1941, preşedintele Statelor Unite era 
împuternicit să pună la dispoziţie produse și servicii americane ţărilor a căror apărare era considerată 
ca fiind vitală pentru apărarea SUA - Nitrad. 


paralizată. Am spus preşedintelui că în Germania va bântui 
curând foametea dacă nu vom pune accentul pe refacerea 
Ruhrului. Fireşte, americanii nu vor lăsa nici măcar pe foştii 
lor inamici să moară de inaniţie şi îşi vor asuma, în mod 
voluntar, sarcina costisitoare de a-i hrăni. După părerea 
mea însă, puteam scăpa de această povară financiară, căci, 
dacă stimulam producţia de cărbune în bazinul Ruhrului şi 
dacă puneam pe picioare transporturile. Germania era în 
stare, în scurt timp, să exporte produse ale industriei 
uşoare, care nu avea nimic comun cu industria de război, 
desfiinţată conform clauzelor din actul de capitulare. Cu 
banii obţinuţi din vânzarea acestor mărfuri, germanii vor 
putea să importe din alte ţări stocuri de alimente în 
cantitate îndestulătoare pentru a face faţă inevitabilelor 
lipsuri. 

La Potsdam am avut câteva întrevederi cu diverşi 
membri ai delegaţiei americane, dar, deoarece războiul în 
Europa se încheiase, nu am participat la conferinţă nici ca 
reprezentant oficial, nici în calitate de consilier. 

Am avut o lungă convorbire cu secretarul 
Departamentului de Război, Stimson, care mi-a spus că 
foarte curând va avea loc în statul New Mexico o explozie 
experimentală a bombei atomice, pe care savanții 
americani reuşiseră, în sfirşit, să o pună la punct. Nu peste 
mult timp, o cablogramă l-a înştiinţat pe Stimson că proba 
fusese încununată de succes. Vestea i-a luat o piatră de pe 
inimă, căci urmărise procesul de producţie a bombei cu un 
interes foarte acut, simțindu-se direct răspunzător de 
sumele şi resursele cheltuite pentru realizarea ei. Mi-am 
exprimat speranţa că nu va trebui să o utilizăm împotriva 
nici unui inamic, deoarece nu-mi surâdea ideea că Statele 
Unite vor fi primul stat care să introducă în război o armă 
nouă, oribilă şi destructivă, cum era zugrăvită aceasta. În 
plus, mă legănam în vaga iluzie că, dacă nu o vom utiliza 
niciodată, celelalte ţări nu vor şti că problema dezintegrării 
nucleare a fost rezolvată. Habar nu aveam, fireşte, că o 
armată de savanţi lucrase la producţia acestei arme şi că 


nu se putea păstra secretul într-un domeniu de o asemenea 
importanţă. Opiniile mele exprimau reacţii personale şi 
imediate, fără să se bazeze pe o analiză a problemei. In 
orice caz, s-a luat hotărârea că, dacă Japonia nu va capitula 
de îndată, potrivit condiţiilor comunicate de la Potsdam 
guvernului niponi:$, planul de folosire a bombei atomice va 
fi pus în aplicare. 

In timpul şederii sale în Germania, preşedintele Truman 
şi-a exprimat dorinţa de a inspecta trupe americane. Am 
organizat o astfel de vizită în zona noastră şi şansa a vrut 
ca Divizia 84 să se numere printre unităţile alese pentru a-i 
fi prezentate. În această divizie, vărul oaspetelui, colonelul 
Louis Truman, era şeful statului-major, astfel că inspecția 
nu numai că a fost o plăcută experienţă oficială pentru 
preşedinte, ci a avut şi o caldă notă personală. 

Într-o zi, aflându-se în maşină cu Bradley şi cu mine, 
Truman a început să discute despre planurile de viitor ale 
unora dintre comandanții militari superiori. l-am spus că nu 
aveam altă ambiţie decât să mă retrag în tihna căminului 
şi, de acolo, să fac puţinul de care eram în stare pentru a 
ajuta poporul american să înțeleagă  profundele 
transformări aduse lumii de către război şi răspunderile 
inevitabile care ne reveneau nouă tuturor ca urmare a 
acestor transformări. Nu voi uita niciodată răspunsul 
preşedintelui. Până atunci nu-l întâlnisem decât de două 
sau trei ori, în treacăt, luasem împreună un mic dejun 
neoficial şi îl consideram un om sincer, serios, cu care era 
foarte agreabil să ai de-a face. Acum, în maşină, el s-a 
întors brusc spre mine, spunându-mi: 

— Generale, sunt gata să-ţi dau o mână de ajutor ca să 
obţii tot ce-ţi doreşti. Inclusiv - şi în mod special - 
preşedinţia Statelor Unite în 1948. 

Nu cred să mai fi existat vreodată un ostaş american atât 
de zguduit până în străfundul fiinţei sale de spusele unui 


118 La 26 iulie, guvernele Statelor Unite, Marii Britanii şi Chinei (care nu participa la conferință) au 
adresat un ultimatum Japoniei, precizînd printre condiţiile capitulării : depunerea imediată a armelor 
pe toate fronturile, lichidarea puterii şi influenţei mili- tariştilor, ocuparea teritoriului nipon, anularea 
legilor antidemocratice etc. Guvernul de la Tokio a respins ultimatumul. — Nota trad. 


preşedinte cum am fost eu la auzul acestei propuneri 
aparent sincere şi categoric uluitoare. Din când în când, cu 
prilejul unor conversații avute cu prietenii mei, mi se 
făcuseră aluzii şugubeţe la o eventuală carieră politică, 
reacţia mea fiind totdeauna şi imediat negativă. Dar când 
preşedintele mi-a trântit-o de la obraz, pe neaşteptate, nu 
mai îmi rămânea altceva de făcut decât să iau totul ca peo 
glumă nemaipomenit de amuzantă, sperând că aşa şi era. 
Am răspuns râzând cu poftă: 

— Domnule preşedinte, nu ştiu cine va fi 
contracandidatul dumneavoastră la preşedinţie, dar ştiu 
precis că nu voi fi eu. 

In privinţa seriozităţii me/e, nu încăpea nici o îndoială. 

Atmosfera de cooperare pe plan politic internaţional în 
care a luat sfârşit Conferinţa de la Potsdam s-a resimţit şi la 
nivelul administraţiei militare. În toate relaţiile noastre de 
lucru cu autorităţile sovietice de la Berlin ne-am străduit în 
mod special să  respectăm cu  scrupulozitate toate 
angajamentele luate, chiar şi cele implicite sau 
subânţelese. Pe plan local, în cursul lunilor august, 
septembrie şi octombrie, a precumpănit o atitudine 
generală care ne dădea temeiuri să credem că, până la 
urmă, se va putea obţine un succes deplin. Ce-i drept, nu 
lipseau unele supărătoare aspecte de detaliu. Dimpotrivă, 
în numeroase ocazii, răbdarea era pusă la grea încercare în 
cursul eforturilor depuse pentru a ajunge la acorduri 
unanime, indispensabile realizării oricărui progres. De 
obicei, britanicii erau de acord cu noi, în general, deşi 
uneori se iveau şi diferende destul de acute. Cu francezii nu 
ne înţelegeam niciodată în problema de bază a unui guvern 
german centralizat - noi fiind pentru, ei contra. 

Am luat măsuri pentru a stimula vizitele personale 
reciproce, mai ales între americani şi ruşi, lucru care părea 
să fie pe gustul ambelor părţi. Ruşilor le place să petreacă 
şi apreciază sincer orice fel de muzică, astfel încât glumele, 
voia bună şi orchestrele fiind nelipsite de la mese, fiecare 
asemenea întâlnire se bucura de un mare succes. 


În cursul acestor luni de vară şi de început de toamnă am 
rămas în relaţii amicale cu mulţi dintre colaboratorii mei 
britanici din timpul ostilităţilor. Ministerul de Război al 
Angliei mi-a permis să păstrez, până la sfârşitul lui august, 
pe colonelul britanic James Goult, consilierul meu militar 
personal, un ofiţer devotat, leal şi competent; vreme de doi 
ani, el luase pe umerii săi o multitudine de probleme 
mărunte, uneori exasperante, de care altfel ar fi trebuit să 
mă ocup chiar eu. 

Un alt englez cu care mai aveam încă întrevederi şi care 
fusese un sprijin neclintit în cele mai critice zile ale 
războiului era generalul Sir Hastings Ismay. Una dintre 
personalităţile militare cele mai de seamă ale Marii Britanii, 
el era colaboratorul direct al lui Churchill în calitatea 
acestuia de ministru al apărării. Ca şef al personalului de 
secretariat care lucra la Cabinetul de Război şi la Comitetul 
Britanic al Şefilor de State-Majore, Ismay deţinea, din punct 
de vedere american, o poziţie-cheie: prin intermediul lui, 
orice problemă putea fi supusă, în orice clipă, atenţiei lui 
Churchill şi a principalilor săi consilieri. lată de ce era un 
adevărat noroc pentru noi faptul că lsmay slujea cu 
devotament cauza unităţii dintre aliaţi şi că personalitatea 
lui câştigase încrederea şi prietenia colaboratorilor săi 
americani. 

După înfrângerea Partidului Conservator în alegerile 
generale din Anglia din vara anului 1945, Churchill s-a decis 
să plece într-o scurtă vacanţă. El ţinuse piept cu succes 
vicisitudinilor inerente uriaşelor sale răspunderi din anii 
războiului, dar acum, când nu mai avea funcţii oficiale, 
dorea să-şi ia un mic concediu, de care avea şi nevoie. 
Fostul prim-ministru mi-a făcut cinstea şi plăcerea de a mi 
se adresa mie pentru a-i organiza odihna, ceea ce dădea de 
înţeles că avea faţă de mine o părticică din puternicele 
sentimente de respect, afecţiune şi admiraţie pe care le 
nutream eu faţă de dânsul. Am luat măsuri ca să-şi 
petreacă vacanţa într-una din cele mai frumoase regiuni ale 
teatrului nostru de operaţii. In calitate de gazdă a lui 


Churchill pentru câteva zile, am considerat ca o şansă 
posibilitatea ce mi se oferea de a mă achita, într-o mică 
măsură şi doar în parte, de ceea ce îi datoram pentru 
sprijinul său de nădejde şi pentru nedezminţita lui curtenie, 
ca să nu mai pomenesc de ospitalitatea personală pe care 
mi-o arătase în atâtea rânduri. 

Mă întâlneam din când în când cu feldmareşalul Brooke, 
cu generalul Frederick Morgan, cu mareşalul aerului 
Tedder, cu Sir Andrew Cunningham, cu feldmareşalul 
Montgomery, precum şi cu alţi comandanţi ai forţelor 
armate britanice cu care colaborasem în timpul războiului. 
Toţi îmi erau buni prieteni. Oricât de curios ar părea, 
discuţiile noastre nu se orientau decât rareori spre trecut, 
aşa cum se întâmplă în cazul militarilor bătrâni, şi nu prea 
se ocupau de diversele incidente ale războiului. Încă de pe 
atunci ne dădeam seama că problemele viitoare ale păcii 
vor lăsa în umbră până şi uriaşele dificultăţi peste care a 
trebuit să trecem în cursul ostilităţilor. De aceea, 
conversațiile noastre aveau aproape totdeauna ca temă 
probabilitățile de viitor, îndeosebi perspectivele încheierii 
unor acorduri clare şi reciproc respectate între aliaţii 
occidentali şi sovietici. 


Capitolul al XXIII-lea 
Operația ”Study” 


În vara anului 1945, deşi principalele noastre obiective 
erau  redislocarea trupelor, instaurarea regimului de 
ocupaţie şi îndeplinirea multor sarcini mărunte în legătură 
directă cu misiunile noastre, ne ocupam şi de consecinţele 
pe plan profesional ale războiului - studiul şi estimarea 
lecţiilor sale. 

Materialul ce ne stătea în faţă era monumental ca 
proporţii şi fără seamăn din punctul de vedere al 
conţinutului. Campaniile din bazinul Mediteranean şi din 
Europa nu aveau nici un termen de comparaţie în istoria 
războaielor; participând la desfăşurarea lor, armata de 
uscat americană se angajase în operaţii fără precedent în 
întreaga existenţă a Statelor Unite. 

Pentru campaniile din Africa şi Europa fusese necesară 
organizarea unei enorme forţe terestre. In compunerea ei, 
în jurul unui nucleu format din 47 de divizii de infanterie, 
împreună cu artileria lor, mai intrau 16 divizii blindate, 4 
divizii aeropurtate, o divizie de vânători de munte, 4 brigăzi 
maritime pentru manevrarea navelor de desant, pe lângă 
diferite unităţi de genişti de desant şi de asalt, o brigadă şi 
batalioane separate de artilerie antiaeriană şi zeci de 
batalioane antitanc. La fel de impresionantă se dovedise 
creşterea forţelor aeriene americane în cele două teatre de 
operaţii: în perioada dintre intrarea S.U.A. în război şi 
capitularea Germaniei, avioanele noastre de vânătoare 
dobândiseră superioritatea asupra celor din ”Luftwaffe”, iar 
bombardierele noastre trecuseră peste toate barierele de 
apărare ridicate de inamic împotriva lor. 

Se creaseră sisteme intercontinentale de transmisiuni, de 
transporturi şi administrative şi se înființase un organism de 
administraţie militară menit să-şi exercite controlul asupra 


a milioane de cetăţeni inamici. Conducerea operaţiilor 
necesitase o coordonare cu ministere civile din ţări străine, 
a căror organizare se deosebea de a noastră, o activitate 
de stat-major efectuată în colaborare cu armate aliate, noi 
metode de comandament strategic în cadrul propriei 
noastre structuri organizatorice militare şi tratative pe 
tărâm diplomatic, aşa cum rareori a avut prilejul să poarte o 
forţă armată. Nici o definiţie antebelică a misiunii trupelor 
de uscat nu ar fi putut anticipa, în mod corespunzător, 
registrul sau multitudinea îndatoririlor ce le-au revenit în 
lupta împotriva Axei în Europa. Studiind atât realizările, cât 
şi erorile, puteam învăţa mult. 

Operaţiile de natură pur militară au constituit, de fapt, o 
uriaşă şi permanentă ofensivă, prelungită de-a lungul a 
numeroase luni; se impunea ca lecţiile ei să fie analizate şi 
evaluate. Misiunea trasată forţelor aliate a fost una dintre 
cele mai dificile pe care le-a avut vreodată de înfruntat o 
armată pe câmpul de luptă. Incepând cu Africa de Nord, 
trecând prin Sicilia şi Italia şi sfârşind cu asaltul împotriva 
aşa-numitei Festung Europa, unităţile noastre au trebuit să 
debarce pe ţărmuri maritime, să lupte zile întregi fără a 
beneficia măcar de serviciile unui port mediocru, să-şi 
organizeze pozițiile împotriva unor trupe de uscat 
superioare numericeşte şi, în cele din urmă, să concentreze 
efective suficiente pentru a-şi zdrobi complet inamicul. 

In toate campaniile, dar mai ales în cea din Europa 
occidentală, principiul nostru călăuzitor a fost de a evita cu 
orice preţ o imobilizare a liniei de front care să ducă la 
împotmolirea trupelor noastre, în condiţii similare războiului 
de poziţii din 1914-1918. Din când în când, în cadrul 
oricărei campanii de amploare continentală se naşte o 
suprasolicitare a căilor de asigurare materială, care 
împiedică, în mare măsură, prelungirea unor ofensive 
puternice, hotărâtoare şi face inevitabil un grad oarecare 
de stabilizare în astfel de perioade. Dar forţele aliate nu au 
permis acestor perioade să se transforme în jalnice şi 
nechibzuite bătălii lungi, statice şi costisitoare, aşa cum au 


fost cele care au secătuit de sânge Europa în cursul 
primului război mondial. Ilmbinarea puterii de foc cu 
mobilitatea şi forţa aeriană, pe care am folosit-o pentru a 
ne atinge scopurile, trebuia examinată în aşa fel încât 
principiile de bază ale acestei utilizări eficiente să devină 
parte integrantă din teoria noastră militară. 

In afara unor operaţii de desant maritim, întreprinse la o 
scară fără precedent, forţele noastre au depăşit baricade 
naturale sau fortificate considerate inexpugnabile. Terenul 
pe care l-am întâlnit în Africa de Nord, Sicilia şi Italia era 
parcă dinadins plămădit de natură pentru a fi prielnic 
acţiunilor de apărare. Pe dealurile Tunisiei, pe povârnişurile 
Muntelui Etna din Sicilia, în Munţii Apenini din Italia se 
găseau zeci de puncte nevralgice unde un batalion putea 
stăvili înaintarea unei armate întregi. În Europa occidentală, 
Rinul pe toată lungimea sa, întărit în nord de Olanda cea 
uşor inundabilă, fusese vreme de douăzeci de secole cea 
mai formidabilă piedică în calea operaţiilor militare 
împotriva teritoriului german. Forţele noastre au biruit toate 
aceste obstacole naturale. 

Mai mult decât atât, în Europa occidentală, forţele aliate 
şi-au croit drum, în două rânduri, prin fortificaţii construite 
după cele mai exigente norme tactice şi tehnice. O 
străpungere fie a Zidului Atlanticului, fie a liniei Siegfried ar 
fi fost demnă să figureze cu cinste în analele militare. 
Sfărâmarea ambelor sisteme într-un interval de zece luni a 
reprezentat o realizare fără seamăn a trupelor participante. 

Este uşor să conteşti importanţa poziţiilor fixe de apărare 
şi a fortificațiilor. Zidul chinezesc, limesul roman şi linia 
Maginot nu au reuşit, până la urmă, să-şi atingă telurile 
defensive pentru care fuseseră construite. Totuşi, în orice 
parte a frontului, o unitate care se află în apărare şi care 
dispune de lucrări pregătite cu grijă beneficiază de o 
imensă superioritate asupra inamicilor săi expuşi. 

Pentru a realiza pătrunderea iniţială prin Zidul 
Atlanticului, am folosit elementul surpriză în alegerea zonei 
de debarcare şi o uriaşă concentrare de forţe pe un front 


îngust. Lucrările de fortificaţii nu aveau adâncime. De 
îndată ce am efectuat spărtura în dreptul poziţiilor cucerite 
de noi pe țărm, forţele noastre aeriene şi navale ne-au dat 
posibilitatea să utilizăm plajele ca locuri de adunare, în 
plus, ca urmare a distrugerii căilor de comunicaţii şi a 
podurilor peste Sena şi Loara, germanii fuseseră izolaţi într- 
o mare măsură, aşa că, pe când trupele noastre primeau 
necontenit întăriri, ale lor îşi păstrau cu greu efectivele la 
acelaşi nivel. 

Linia Siegfried era mai redutabilă. Lucrările ei cuprindeau 
întinse câmpuri de mine, reţele complexe de obstacole, 
şanţuri antitanc, cazemate de beton mascate şi cuiburi de 
mitralieră puternic întărite. Toate acestea beneficiau de 
sprijin cu foc din partea artileriei şi a armelor auxiliare, 
precum şi de o excelentă cale de asigurare materială, pe 
care se puteau aduce rapid întăriri şi muniții, în unele 
sectoare, fortificațiile de apărare se întindeau pe o 
adâncime de câteva mile, în altele se utilizau cursurile de 
apă ca obstacole. 

Misiunea de a străpunge şi rupe asemenea lucrări a 
ridicat probleme dintre cele mai grave, aproape 
înspăimântătoare pentru trupele aflate în ofensivă. Nimic 
nu se face uşor în război. Greşelile se plătesc totdeauna 
prin pierderi în oameni, şi trupa îşi dă imediat seama de 
orice gafă comisă de comandanţi. Deşi în iarna anului 1945 
unele sectoare ale liniei Siegfried erau apărate de unităţi 
înjghebate în pripă şi lipsite de o pregătire adecvată, 
ruperea acestui sistem de fortificaţii şi anihilarea virtuală a 
forţelor germane de acolo au demonstrat nu numai 
excepţionalele calităţi în luptă ale soldaţilor şi unităţilor 
aliate, ci şi spiritul hotărât şi competenţa comandanților lor 
de divizie, de corp de armată, de armată şi de grup de 
armate. 

Forţa expediţionară aliată care se afla pe Elba la 3 mai 
1945 constituia cea mai puternică maşină militară făurită 
vreodată. Flancul său stâng se rezema de Marea Baltică, iar 
cel drept de Alpi. Din spate o susţinea o gigantică forţă 


aeriană, ale cărei avioane erau mai numeroase decât 
efectivele tuturor aviaţiilor lumii din urmă cu câţiva ani. 
Căile sale de asigurare şi de transmisiuni formau o uriaşă 
reţea, care acoperea Franţa şi Marea Britanie şi se 
prelungea până în toate localităţile din Statele Unite. 
Forţele noastre îşi găseau un sprijin în altă oştire 
victorioasă. In sud, prin trecătorile Alpilor - coridoare 
tradiţionale ale războaielor în stil clasic - se scurgeau cei un 
milion de veterani ai campaniei din Italia, sub comanda lui 
Alexander, susținuți şi ei de colosale flote aeriene şi navale 
şi beneficiind de căi transoceanice de asigurare materială. 
Când cele două forţe - din Europa occidentală şi din Italia - 
au ajuns la capătul drumului, odată cu capitularea 
Germaniei, puterea lor reunită dovedea, fără putinţă de 
tăgadă, cât de puternică era democraţia - o lecţie 
concludentă a războiului. 

Dar prima şi cea mai trainică lecţie a campaniilor din 
Mediterana şi Europa o reprezenta demonstraţia că războiul 
poate fi dus cu succes de o coaliţie de ţări. Au fost învinse 
dificultăţi cu caracter istoric şi s-au risipit cu desăvârşâre 
gravele îndoieli care mai dăinuiseră, în această privinţă, 
până în toamna anului 1942. Guvernele aliate, ca şi 
organizaţiile economice, politice şi militare de sub tutela lor 
au conlucrat în cadrul aceluiaşi unic şi mare efort, fără ca 
interese naţionale contradictorii să dea vreodată naştere 
unei dificultăţi majore. 

Deşi unitatea dintre aliaţi şi căile prin care ea se realizase 
alcătuiau principala lecţie a războiului, pe noi, cei din rândul 
trupelor de uscat, ne interesau îndeosebi lecţiile legate de 
concepte şi principii pur militare. Dacă reuşeam să studiem 
fiecare ciocnire cât timp amintirea ei era proaspătă în 
memoria participanţilor şi dacă analizam atât realizările, cât 
şi erorile de ordin tactic comise în cursul desfăşurării ei, 
puteam contribui cu o masă imensă de cunoaştere a 
faptelor la ştiinţa războiului - adică la ştiinţa de a obţine 
victoria militară repede şi cu o minimă cheltuială de vieţi 
omeneşti. 


În acest scop, imediat după încetarea ostilităţilor am 
constituit o comisie largă, în care au intrat ofiţerii cei mai 
experimentați şi, totodată, cei mai progresişti. La 
conducerea comisiei s-a aflat, la început, generalul Gerow, 
pe care ulterior l-a înlocuit generalul Patton. 

Pentru ca Departamentul de Război să aibă în 
permanenţă la dispoziţie toate faptele, în măsura în care le 
puteam scoate la iveală, ca şi opiniile oamenilor cu cea mai 
mare experienţă în materie de luptă propriu-zisă, de 
asigurare materială a frontului şi de administraţie, am 
acordat comisiei cele mai mari înlesniri posibile şi nu i-am 
stabilit nici o limită de timp pentru a-şi aduce la îndeplinire 
sarcina. 

Printre lecţiile cu caracter militar, locul de frunte îl ocupa 
rolul avionului în purtarea războiului. Campania din Europa 
a prilejuit, aproape în fiecare zi, noi şi preţioase utilizări ale 
forţei aeriene. Rolul hotărâtor al acesteia în reducerea 
capacităţii de luptă a Germaniei s-a resimţit pe ambele 
fronturi - cel de vest, ca şi cel de est. In afară de aceasta, 
avionul a fost un valoros factor de asigurare materială, mai 
ales în cursul rapidelor noastre înaintări prin Franţa 
(toamna anului 1944) şi prin Germania (primăvara anului 
1945); în lipsa avionului, cele două ofensive nu s-ar fi 
desfăşurat nicidecum cu o asemenea viteză şi nici nu s-ar fi 
soldat cu rezultate atât de remarcabile. 

Importantul nod rutier Bastogne nu ar fi putut fi apărat 
de Divizia 101 în decembrie 1944, când germanii au trecut 
la contraofensivă, dacă aviația nu i-ar fi furnizat peste 400 
000 kg de materiale în zilele critice dintre 23 şi 27 
decembrie. In cursul celei mai vaste operaţii aeropurtate 
aliate - "”Varsity” -, efectuată la 24 martie, în sprijinul 
forţării Rinului de către Montgomery, 1 625 de ieşiri avion şi 
1 348 de ieşiri planor au adus în primul eşalon peste 22 000 
de oameni şi peste 2 500 000 kg de mijloace de luptă. 
Avionul a devenit, de asemenea, un mijloc foarte valoros de 
culegere a informaţiilor despre inamic, nu numai la bazele 
sale principale, ci chiar de-a lungul frontului propriu-zis. 


Fotografiile aeriene scoteau la iveală până şi detalii 
mărunte ale modului de organizare a germanilor în apărare 
şi în atac, iar tehnica noastră s-a perfecţionat într-atât, 
încât informaţiile astfel obţinute erau puse la dispoziţia 
trupelor aliate într-un interval de numai câteva ore. 

Conjugarea giganticei forţe aeriene cu marea mobilitate 
realizată graţie motorizării armatei de uscat ne-a dat 
posibilitatea să lovim în oricare dintre punctele alese pe un 
front de sute de mile. Cea mai concludentă ilustrare a 
flexibilităţii noastre a ocazionat-o contraofensiva germană 
din Ardeni, când armata lui Patton şi-a întrerupt pregătirile 
pentru o ofensivă în direcţia est, s-a deplasat pe alt front şi 
a întreprins o manevră pe distanţa de vreo 60-70 de mile, 
în unghi drept cu fosta sa direcţie de înaintare. La mai puţin 
de 72 de ore după ce statul-major al lui Patton a primit 
ordinul respectiv, un întreg corp de armată s-a angajat într- 
o nouă ofensivă. 

Savanţii şi inventatorii au schimbat în zeci de feluri chipul 
războiului. Debarcând pe ţărmuri maritime, ne-am bucurat 
de marele avantaj al unor noi tipuri de mijloace navale de 
luptă, inclusiv de tancuri care puteau "înota” până la mal 
după o lansare la apă făcută la sute de metri depărtare de 
litoral. În ajunul încheierii ostilităţilor foloseam un mare 
număr de arme fără recul, cu o greutate foarte redusă şi cu 
proiectile de o forţă colosală. 

Studiind influenţa asupra modului de a duce războiul pe 
care au exercitat-o noile vehicule, noile arme, noile sisteme 
de transport şi transmisiuni, am reexaminat, concomitent, 
rolul factorului fundamental în repurtarea succesului militar 
- soldatul individual. 

Ostaşul american instruit posedă calităţi aproape fără 
pereche. Datorită spiritului de iniţiativă şi inventivităţii sale, 
precum şi facultăţii de a se adapta la condiţii noi şi 
ingeniozităţii cu care se descurcă în împrejurări grele, el 
devine un soldat excepţional atunci când ajunge să 
stăpânească toate tehnicile curente de luptă. Totuşi, are şi 
el limite, şi păstrarea capacităţii sale de luptă, ca individ şi 


ca membru al unui colectiv, se înscrie printre cele mai mari 
răspunderi ale comandanților. 

De obicei, unităţile formate din veterani dau un 
randament mai bun decât cele alcătuite din soldaţi care iau 
prima oară contact cu frontul. Experienţa de luptă nu 
stârneşte însă nici un sentiment de simpatie pentru câmpul 
de luptă şi veteranii nu ţin cu nimic mai mult decât 
“bobocii” să se expună prin locuri pe unde şuieră gloanţele. 
Ei se pricep mai bine să tragă foloase de pe urma fiecărui 
avantaj pe care-l oferă puterea de foc, posibilitatea de a 
manevra şi natura terenului. Veteranii dobândesc, de 
asemenea, o fermitate morală care nu se lasă zguduită de 
confuzia şi ravagiile provocate de unele bătălii. Dar, când 
sunt ţinuţi o perioadă prea îndelungată în primul eşalon 
operativ, cad pradă epuizării fizice şi nervoase, iar cei mai 
cutezători şi mai activi dintre ei - deci tocmai cei dotați cu 
calităţi de conducători - încep să sufere un procent anormal 
de pierderi. În concluzie, pentru a le păstra eficienţa, 
trimiterea periodică a unităţilor de pe front la refacere este 
obligatorie. 

In Italia şi în Europa de nord-vest am fost nevoiţi adesea 
să încălcăm această regulă, unele regimente şi batalioane 
trebuind să rămână excesiv de mult în primul eşalon 
operativ. Anumite divizii au adus o contribuţie mai mare 
decât s-ar fi cuvenit la confruntarea cu inamicul. Diviziile 
34, 45, 3 şi 1 se aflau pe primele locuri în ceea ce priveşte 
numărul zilelor de luptă, totalul lor variind de la 438 până la 
peste 500. Aceste divizii au suferit, de asemenea, pierderi 
relativ ridicate. 

Prelungirea perioadei petrecute în primul eşalon operativ 
dă totdeauna rezultate negative. Dacă o unitate este 
scoasă de pe linia frontului înainte ca procesele de epuizare 
fizică şi nervoasă să ajungă prea departe şi înainte ca 
pierderile sale să devină excesive, ea va fi gata de a reintra 
în luptă - după asimilarea noilor săi recruți - mult mai 
repede decât o unitate ţinută prea mult în linia întâi. În 
plus, odihna periodică are un admirabil efect asupra 


moralului - şi, în orice fel de război, moralul trupei este 
totdeauna un factor hotărâtor. 

Încă din primele faze ale campaniei din Africa de Nord a 
devenit evident că energia psihică şi forţa spirituală a 
soldatului individual erau la fel de importante pentru 
succesul în luptă ca şi armele sau pregătirea sa militară. Pe 
măsură ce intensitatea ofensivelor noastre a crescut, 
cazurile de psihoză de război în rândul trupelor au sporit şi 
ele într-o proporţie îngrijorătoare. 

La începutul războiului, ofiţerul din trupele de uscat - fie 
el activ sau rezervist - obişnuia să pună prea mare preţ pe 
disciplina de suprafaţă, întemeiată exclusiv pe execuţia 
perfectă a părţii mecanice din pregătirea de luptă. De 
regulă, comandanților nu prea le vine la îndemână să aibă 
de-a face cu probleme legate de sufletul omului - aspirații, 
idealuri, convingeri, sentimente de afecţiune şi de ură. 
Oricât de multă osteneală şi-ar da pentru a înrâuri 
deprinderile soldatului, instrucţia şi comportarea sa, oricât 
de convingător s-ar strădui să-i zugrăvească virtuțile 
curajului şi tăriei de caracter, ofiţerii se codesc să abordeze 
domenii în care se tem că cele spuse de ei ar putea fi luate 
drept "predici”. 

Printre calităţile unui bun comandant militar nu intră 
neapărat şi o profundă înţelegere a filozofiei. Dar nu e mai 
puţin adevărat că, dacă neglijează să dea tuturor soldaţilor 
săi o imagine elementară despre interesele superioare ale 
poporului şi despre raporturile dintre individ şi colectivitate, 
o armată va plăti mult mai scump orice victorie, ba chiar îşi 
va vedea victoria periclitată. 

Importanţa acestor probleme nu mai trebuie demonstrată 
celor care au avut prilejul să viziteze, pe de o parte, câteva 
spitale şi centre de recuperare din spatele frontului, pe de 
altă parte, un dispozitiv de luptă pe front. În linia întâi, orice 
vizitator, fără excepţie, era entuziasmat de capacitatea 
soldatului aliat de a-şi face datoria cu discreţie şi eficienţă, 
ţinând piept dificultăţilor şi lipsurilor şi înfruntând ceas de 
ceas primejdia, cu hotărâre, încredere, adesea chiar cu 


semeţie, care parcă nu-l părăseau niciodată. Indiferent de 
naționalitatea sa - american, britanic, francez sau polonez 
-, ostaşul aliat stârnea admiraţia tuturor celor ce-l 
cunoşteau. 

In spatele frontului însă a trebuit să fie create secţii 
speciale, în cadrul spitalelor şi al centrelor de recuperare, 
pentru automutilaţi sau pentru cei afectaţi de isterie, 
psihonevroze şi boli venerice (contractate uneori cu 
premeditare, după afirmaţiile medicilor). Procentul pe care-l 
reprezentau era redus, dar numărul lor total era mare. Un 
comandant are mult de câştigat dacă vizitează un astfel de 
spital, dacă stă de vorbă cu pacienţii, dacă înţelege câte 
ceva din deruta, spaima şi defetismul unor oameni cărora le 
e frică, în primul rând, de viaţă, deşi lor li se pare că se tem 
de moarte. Nu o dată am auzit din gura câte unuia imediat 
după ce constata că i s-a acordat atenţie: 

— Domnule general, scoteţi-mă de aici! Vreau să mă 
întorc la unitatea mea. 

Severitatea excesivă duce, de obicei, la agravarea bolilor 
din această categorie, dar o atitudine înţelegătoare are o 
serioasă contribuţie la vindecarea lor şi, după părerea mea, 
dacă este aplicată din timp, poate să le prevină într-o largă 
măsură. 

In război, timpul are o importanţă vitală, căci sunt multe 
de făcut. Dovezile vizibile de competenţă, care se 
manifestă printr-o comportare şi o execuţie tehnică fără 
cusur, sânt atât de uşor de remarcat, încât o serie de ofiţeri 
de toate gradele nu pot sau nu vor să-şi mai bată destul 
capul cu individul. Dar atenţia faţă de individ este cheia 
succesului, îndeosebi pentru că resursele umane sunt nu 
numai bunul nostru cel mai de preţ, ci şi un bun a cărui 
lipsă se resimte în orice război cu adevărat mondial. 

Şcolile noastre militare au datoria incontestabilă să-i 
pregătească pe ofiţeri în acest domeniu, indiferent de 
progresele realizate în abordarea lui de către sistemul 
general de învăţământ al Statelor Unite. Menirea armatei 
de uscat este să repurteze victoria în război - deci armata 


nu-şi poate permite să treacă cu vederea nici un fenomen 
care, așa cum arată experienţa, prezintă importanţă pentru 
dobândirea victoriei. 

Toate perfecţionările aduse metodelor, tehnicii de luptă 
şi puterii distructive, pe care le studiasem în decursul 
anilor, au devenit nişte inovaţii de mâna a doua în 
comparaţie cu efectele fără precedent ale armei atomice. 
Pe teatrul de acţiuni militare din Europa, ea nu a fost 
utilizată, neexistând niciodată vreun proiect în acest sens. 
Dar, chiar şi în lipsa rezultatelor experimentale postbelice, 
rapoartele pe care le-am primit după lansarea celei dintâi 
bombe asupra Hiroshimei, la 6 august 1945, ne-au risipit 
orice urmă de îndoială asupra faptului că începuse o nouă 
eră în istoria conflagraţiilor. 

Într-o clipită s-au spulberat numeroase concepţii militare 
vechi. După cât se pare, țelul unui stat agresor, de acum 
înainte, va fi de a stoca bombe atomice în cantitate mare şi 
de a le folosi prin surprindere împotriva zonelor industriale 
şi a centrelor populate ale ţării alese ca victimă. In bună 
parte, metodele ofensive se vor concentra asupra 
siguranţei, volumului şi preciziei cu care se efectuează 
lansarea, în vreme ce apărarea se va strădui să prevină 
această lansare şi să utilizeze, la rândul său, propriul stoc 
de arme atomice împotriva statului agresor. Dintr-o dată, 
până şi ruinele rămase de pe urma bombardării Germaniei 
nu ne-au mai adresat, parcă, decât un palid avertisment 
despre ceea ce ar putea să însemne un viitor război pentru 
locuitorii Pământului. 

Am crezut şi am sperat că, adăugându-se tuturor 
învăţămintelor pe care le-au servit lumii cei şase ani de 
război necurmat, această ultimă lecţie va convinge pe toţi 
oamenii de pretutindeni că renunţarea la folosirea forţei în 
arena relaţiilor internaţionale a devenit o necesitate 
stringentă. Având de jur împrejurul meu mărturiile celui mai 
nimicitor război purtat vreodată de populaţia globului, am 
nădăjduit că acest pas, făcut dincolo de pragul unde 
credeam că se opreşte posibilitatea de perfecţionare a 


mijloacelor de distrugere, îi va determina pe oameni să 
desființeze războiul din instinct de conservare. 


Capitolul al XXIV-lea 
Rusia 


La capătul celui de-al doilea război mondial, Statele Unite 
şi Uniunea Sovietică erau cele mai puternice state de pe 
glob. Această situaţie s-a reflectat în fiecare detaliu al 
activităţii oficiale curente a americanilor în zona lor de 
ocupaţie, căci orice conflict de durată mai lungă între cele 
două puteri risca să complice iremediabil problemele locale 
şi chiar să anuleze victoria noastră scump plătită. Dar era 
vorba de mult mai mult decât bunul mers al administraţiei 
sau al controlului politic în Germania. 

Ce perspective de permanentizare avea pacea recent 
cucerită? La ce amploare vor putea ajunge Naţiunile Unite? 
Pe ce drum va păşi în viitor civilizaţia? Răspunsurile la 
aceste întrebări depindeau acum, fără doar şi poate, de un 
factor important: capacitatea Estului şi Vestului de a munci 
laolaltă şi de a trăi laolaltă în una şi aceeaşi lume. 

Relaţiile ruso-americane din trecut nu ne îndrituiau câtuşi 
de puţin să privim viitorul cu pesimism. Istoria consemna o 
prietenie nezdruncinată între cele două popoare, datând 
încă de la făurirea republicii independente a Statelor Unite. 
In afara unei scurte perioade!'*, relaţiile diplomatice nu 
suferiseră nici o întrerupere. Niciunul dintre state nu purta 
pecetea infamantă pe care o lasă crearea prin forţă a unui 
imperiu colonial. Transferul bogatului teritoriu al Alaskăi, 
efectuat între ele, a fost un episod internaţional unic în felul 
său - fără nici o ameninţare la data schimbului şi fără nici o 
învinuire după aceea!%. In două rânduri, Statele Unite şi 
Rusia au fost aliate în război, iar cu începere din 1941 se 
119 Este vorba de perioada care a început în 1918, odată cu intervenţia străină împotriva tînărului stat 


sovietic, şi s-a încheiat !n 1933, cînd preşedintele Roosevelt a restabilit relaţiile diplomatice cu U.R.S.S. 
— Nota trad. 


150 Descoperită în 1741 de navigatorii ruşi V. Bering şi A. |. Ci- rikov, Alaska a fost posesiune rusă pînă 
în 1867, cînd guvernul țarist a vîndut-o Statelor Unite pentru suma de 7 200 000 de dolari. — Nota 
trad. 


bizuiseră una pe cealaltă în lupta pentru victoria finală 
asupra Axei în Europa. 

Din punct de vedere ideologic însă, cele două ţări se 
situau pe poziţii diametral opuse. Marcata diferenţiere 
dintre sistemele de guvernământ ale celor două mari puteri 
era susceptibilă să ducă la apariţia în lume a două tabere 
ostile, ale căror divergențe puteau provoca, până la urmă, 
un alt holocaust. Dacă peste prăpastia dintre orânduiri se 
arunca însă puntea practică a unor metode fructuoase de 
colaborare, pacea şi unitatea lumii erau asigurate. Nici o 
altă contradicţie pe plan internaţional nu putea reprezenta 
o ameninţare pentru unitatea şi pacea mondială dacă între 
americani şi sovietici se instaura un climat de încredere 
reciprocă. 

Şi de o parte şi de cealaltă existau obstacole, îndoieli şi 
temeri de eşec în privinţa relaţiilor americano-sovietice. Dar 
eventualitatea unui insucces implica consecinţe atât de 
înspăimântătoare, încât noi, cei din trupele de ocupaţie, am 
căutat cu toţii orice cale posibilă de realizare a unui 
progres. 

Eram convinşi că, în cadrul eforturilor pentru elaborarea 
unui acord internaţional, Berlinul juca rolul de laborator 
experimental. Acolo, Apusul lucra mână în mână cu 
Răsăritul la reorganizarea unei economii extrem de 
complexe şi la reeducarea politică a unei numeroase 
populaţii, astfel încât germanii, privaţi de capacitatea şi 
voinţa de agresiune, să fie reintegraţi în familia popoarelor. 

In această strădanie comună, găsirea unor căi amicale de 
a rezolva divergenţele şi dificultăţile noastre locale însemna 
un mare pas înainte spre reglementarea, într-un spirit de 
prietenie, a problemelor mondiale. Pentru noi, americanii, 
obiectivul ce lăsa în umbră pe toate celelalte era contribuţia 
pe care o puteam aduce pe plan local la bunul mers al unei 
colaborări funcţionale între S.U.A. şi Rusia. Perseverenţa 
mea în această direcţie, ca şi convingerea în succesul final 
al Naţiunilor Unite îşi aveau rădăcinile în experienţa pe care 
o dobândisem în calitate de comandant suprem. 


Marea noastră speranţă era, aşadar, că vom reuşi să 
creăm în rândul celor ce primiseră misiunea de a ocupa 
Germania o atmosferă de prietenie, în cadrul căreia să ne 
acceptăm reciproc ca oameni angajaţi într-o luptă paşnică 
pentru realizarea unei înţelegeri comune şi pentru 
atingerea unui ţel comun - binele nostru, al tuturor. Odată 
creat la Berlin, acest spirit avea şanse de difuzare dincolo 
de hotarele Germaniei, până în propriile noastre capitale. 
Bunele intenţii pe plan internaţional dovedite la Potsdam de 
şefii de state erau un început favorabil. Dacă învăţam să ne 
comportăm ca nişte prieteni în jurul mesei de şedinţă, până 
la urmă puteam ajunge să trăim laolaltă ca nişte prieteni şi, 
în ultimă instanţă, să muncim laolaltă, în cadrul unei 
cooperări la scară mondială. Stabilirea unui modus vivendi 
între Est şi Vest - iată care era obiectivul nostru primordial. 

La 2 august, preşedintele Truman şi suita sa au părăsit 
Berlinul, înapoindu-se în Statele Unite. Peste câteva zile mi 
s-a comunicat de la Washington că generalissimul Stalin mă 
invita să fac o vizită în Rusia. Era, de fapt, o repetare a 
invitaţiei pe care o primisem la începutul lunii iunie şi căreia 
nu-i putusem da curs, deoarece Departamentul de Război 
mă convocase la aceeaşi dată în Statele Unite. Acum însă, 
invitaţia era însoţită de o notă în care guvernul american îşi 
exprima speranţa că voi accepta. 

Stalin a sugerat ca din programul vizitei mele să nu 
lipsească ziua de 12 august, când la Moscova avea loc 
Parada sportului. Mi-a făcut plăcere prilejul ce mi se oferea 
de a cunoaşte o ţară pe care nu o mai văzusem niciodată, 
dar şi mai multă plăcere mi-a făcut sensul implicit al 
invitaţiei, şi anume că guvernul sovietic era la fel de 
interesat ca şi noi în stabilirea de contacte prieteneşti. Am 
acceptat imediat şi mi s-a adus la cunoştinţă că, pe durata 
şederii mele în Rusia, gazda mea oficială va fi mareşalul 
Jukov, care mă va însoţi de la Berlin la Moscova. 

Când vestea despre călătoria mea s-a răspândit la 
Cartierul General, zeci de persoane m-au asaltat 
literalmente, solicitându-mi aprobarea de a veni cu mine. 


Ţinând seama de capacităţile limitate de cazare ale 
Moscovei, nu am luat decât pe generalul Clay şi pe vechiul 
meu prieten generalul de brigadă T.J. Davis. Ca aghiotant 
temporar, pe durata vizitei, l-am cerut pe fiul meu, John, 
acum locotenent, care fusese câteva luni în teatrul de 
operaţii din Europa. Comandantul său a aprobat cererea. 
Din grup nu lipsea nici sergentul major Leonard Dry, care 
făcuse tot războiul alături de mine. 

După sosirea la Moscova, bunul meu prieten Averell 
Harriman, pe atunci ambasador în U.R.S.S., ne-a instalat în 
clădirea Ambasadei americane. Funcţia de gazdă o 
îndeplinea fermecătoarea sa fiică, Kathleen. In urma unei 
îndelungate colaborări din timpul războiului, dădeam o 
înaltă preţuire atitudinii patriotice şi calităţilor profesionale 
ale lui Harriman, aşa că eram încântat să-l am ca mentor şi 
ghid în cadrul unei vizite importante într-o ţară în care eram 
cu desăvârşire străin. 

Prima convorbire am avut-o cu generalul Antonov, şeful 
Marelui Stat-Major al Armatei Roşii. El m-a condus în biroul 
de operaţii, unde mi-a prezentat dispozitivul trupelor 
sovietice în Orientul îndepărtat şi mi-a arătat planul exact al 
campaniei care începuse doar cu câteva zile în urmă”. 
Pretutindeni în Manciuria, evenimentele se desfăşurau 
conform planului, şi Antonov nu se îndoia că victoria va fi 
obţinută repede şi uşor. Până seara târziu am discutat cu el 
pe teme militare, într-o atmosferă plină de cordialitate şi de 
încredere reciprocă. 

Dimineaţa următoare a fost rezervată marii Parade a 
sportului, care s-a ţinut în Piaţa Roşie, un teren vast, pavat 
cu piatră cubică. Nu erau de faţă decât oaspeţii guvernului, 
veniţi pe baza unor invitaţii speciale, şi sportivii care 
defilau. Numărul acestora din urmă era estimat între 20 
000 şi 50 000, dar, după calculele mele, cifra mai mică se 
apropia mai mult de adevăr. 


tal U.R.S.S. a declarat război Japoniei în ziua de 9 august 1945, cînd a început şi ofensiva forțelor 


sovietice concentrate la granița în teritoriile aflate sub control japonez — China de nord-est (Manciuria) 
şi Coreea de nord. — Nota trad. 


Accesul publicului larg era interzis şi întregul perimetru 
era bine păzit de personal militar. Cele câteva sute de 
spectatori se instalaseră în tribune similare celor de pe 
stadioane, unde nu exista nici o posibilitate de a şedea, 
astfel că toată lumea stătea în picioare. Imediat după 
sosirea noastră în tribuna prevăzută cu podium de beton, 
care era rezervată ambasadorului american şi suitei sale, 
şi-a făcut apariţia generalul Antonov. El mi-a spus că Stalin 
mă invita să stau alături de el - dacă îmi făcea plăcere -, în 
tribuna situată deasupra mausoleului lui Lenin. Aflându-mă 
în tovărăşia ambasadorului american, al cărui prestigiu, ca 
reprezentant al preşedintelui S.U.A., era important, m-am 
întrebat dacă se cuvenea să-l abandonez pentru a trece 
lângă Stalin. Obligaţia de a spune totul prin intermediul 
unui interpret nu-mi lăsa nici o posibilitate să cer lui 
Antonov, ca de la om la om, amănunte mai precise, aşa 
încât am ezitat o clipă. Dar generalul m-a scos din 
încurcătură, aducându-mi la cunoştinţă restul mesajului 
trimis de Stalin: 

— Generalissimul spune că, dacă veniţi şi dacă doriţi să 
aduceţi cu dumneavoastră doi compatrioți, invitaţia li se 
adresează şi lor. 

Am ţinut sfat la iuţeală cu ambasadorul. El mi-a spus că 
gestul nu avea precedent şi că, după câte ştia el, nici un alt 
străin nu mai fusese poftit în tribuna mausoleului. Dându-mi 
seama, aşadar, că mi se arăta o deosebită bunăvoință, am 
răspuns prompt generalului Antonov că primeam cu bucurie 
invitaţia, compatrioţii pe care-i luam cu mine fiind 
ambasadorul şi generalul-maior John R. Deane, şeful 
Misiunii militare a Statelor Unite la Moscova. M-am gândit 
că, dacă era vorba de dobândit un prestigiu pe plan local, 
Harriman şi Deane erau oamenii cărora aceasta le folosea 
cel mai mult. 

Am stat cinci ore în tribuna mausoleului, privind 
desfăşurarea  paradei. Niciunul dintre noi nu văzuse 
vreodată ceva cât de cât asemănător. Fiecare grup de 
sportivi purta costumele viu colorate ale republicii unionale 


respective şi numărul celor care se produceau simultan 
ajungea, în unele momente, la câteva mii. Tot felul de 
dansuri populare, exerciții de masă, acrobaţii şi 
demonstraţii atletice erau executate cu o precizie 
ireproşabilă şi cu cel mai mare entuziasm. Fanfara, despre 
care mi s-a spus că avea o mie de instrumente, a cântat 
fără întrerupere - fiind, probabil, împărţită în subansambluri 
care alternau - toate cele cinci ore ale paradei. 

Stalin nu dădea semne de oboseală, dimpotrivă, avea 
aerul că gustă fiecare minut din spectacol. Invitându-mă 
alături de el, a stat de vorbă cu mine, prin interpret, de-a 
lungul întregii parade, cu unele întreruperi. 

Stalin vădea un mare interes faţă de realizările S.U.A. pe 
tărâm industrial, ştiinţific, educativ şi social. De câteva ori 
mi-a repetat că Rusia avea nevoie de prietenia Statelor 
Unite. Mai precis, iată spusfele lui, în traducerea 
interpretului: 

— Avem nevoie de ajutor american în multe privinţe. Ne 
revine măreaţa sarcină de a ridica nivelul de trai al 
poporului sovietic, care a avut serios de suferit de pe urma 
războiului. Trebuie să asimilăm tot ceea ce aţi realizat în 
agricultură. De asemenea, avem nevoie ca tehnicienii 
dumneavoastră să ne ajute la rezolvarea problemelor din 
construcţia de maşini şi din industria de construcţii. Vrem 
să aflăm cât mai multe despre metodele producţiei de 
masă în fabrici. Ştim că am rămas în urmă în aceste 
domenii şi ştim că dumneavoastră ne puteţi ajuta. 

Stalin a dat glas acestei concepţii de ansamblu, aplicând- 
o în multe direcţii şi infirmând aşteptările mele că se va 
mulţumi doar cu câteva generalităţi despre dorinţa lui de 
cooperare. 

Pe atunci, mareşalul Jukov era vădit unul din marii săi 
favoriţi. El a participat la toate convorbirile pe care le-am 
avut cu Stalin, adresându-se unul celuilalt pe un ton intim şi 
cordial. Faptul m-a bucurat foarte mult, căci eram convins 
de sincera dorinţă de colaborare şi de sentimentele de 
prietenie ale mareşalului Jukov. 


Stalin a orientat discuţia asupra activităţii desfăşurate de 
Comisia aliată de control de la Berlin, subliniindu-i 
importanţa, nu numai din cauza misiunii sale specifice, ci şi 
pentru că oferea un banc de probă, capabil să verifice dacă 
marile puteri, victorioase în război, puteau să continue o 
colaborare rodnică şi în rezolvarea problemelor păcii. 

Acest mod de a gândi coincidea exact cu convingerile 
nutrite de mine şi de Clay. După părerea noastră însă, una 
dintre piedicile în calea unor progrese mai substanţiale la 
Berlin consta în obligaţia impusă, pare-se, lui Jukov de a 
cere aprobarea Moscovei în orice problemă nouă, oricât de 
neînsemnată. În primele zile de activitate a Comisiei aliate 
de control am remarcat că mareşalul dădea adesea 
impresia că era de acord cu câte o propunere logică de 
importanţă locală, dar nu putea niciodată să răspundă 
imediat, pe baza propriei sale competenţe. Aceasta m-a 
îmboldit să studiez vaga posibilitate de a contribui cu ceva 
la remedierea situaţiei. 

Ştiam că tot ceea ce făceam şi spuneam eu şi 
colaboratorii mei era transmis de îndată la Moscova; ştiam, 
de asemenea, că mândria naţională îi va determina pe ruşi 
să vegheze la apărarea prestigiului comparativ al 
reprezentantului lor la Berlin. Pornind de la aceste două 
premise, am adoptat un plan simplu, care speram că va da 
unele rezultate. Planul se mărginea la folosirea fiecărui 
prilej favorabil pentru a demonstra lui Jukov că superiorii 
mei de la Washington îmi acordaseră o largă libertate de 
mişcare în orice problemă care nu contravenea politicii 
aprobate. Ori de câte ori aveam ceva de discutat cu 
mareşalul, îmi găseam o ocazie de a mă întâlni cu el, de 
obicei înainte sau după o şedinţă oficială a Comisiei aliate. 
Apoi îi prezentam în linii mari sugestia respectivă (care în 
covârşitoarea majoritate a cazurilor, corespundea 
intereselor superioare ale sovieticilor în aceeaşi măsură ca 
şi intereselor noastre), dându-i formularea unei propuneri 
precise. Pe urmă încheiam eu dezinvoltură: 


— Dacă proiectul vi se pare bun, sunt gata să-l pun în 
practică oricând doriţi. Dacă vă trebuie timp pentru a-l 
studia sau dacă preferaţi să consultaţi Moscova, nu am 
nimic împotrivă să aştept răspunsul dumneavoastră. Dar 
sunt gata să acţionez pe moment. 

Din fericire, într-un rând sau două, Jukov a simţit nevoia 
să întrebe: 

— Ce va spune guvernul dumneavoastră în privinţa 
aceasta? 

— Dacă aş trimite asemenea detalii mărunte la 
Washington, aşteptând o hotărâre de acolo, guvernul meu 
m-ar da afară din funcţie, numind în loc pe cineva capabil 
să rezolve singur astfel de probleme. 

Nu ştiu dacă această campanie personală a avut sau nu 
vreun efect, dar, cu trecerea timpului, mareşalul Jukov a 
început să manifeste o mai mare independenţă de acţiune 
decât la început. Renunţând la practica de a avea mereu 
alături pe consilierul său politic, el se întâlnea cu mine fără 
ca nimeni altcineva să mai fie de faţă, cu excepţia 
interpretului. De asemenea, s-a deprins să răspundă din ce 
în ce mai des la câte o propunere cu da sau nu, în loc să 
ceară un răgaz pentru a o studia. 

Aşa că, în tribuna mausoleului, atunci când Stalin a 
abordat tema Comisiei aliate de control, m-am decis să duc 
mai departe campania iniţiată la Berlin şi am spus 
generalissimului: 

— Fireşte, mareşalul Jukov şi cu mine ne înţelegem de 
minune. Şi asta pentru că ţări mari şi puternice ca a 
dumneavoastră şi a mea îşi pot îngădui să învestească pe 
reprezentanţii lor de pe teritoriile ocupate cu o autoritate 
suficientă pentru a cădea de acord asupra unor aspecte 
locale şi a unor probleme administrative. Statelor mai mici 
sau mai slabe le-ar fi, poate, cu neputinţă să procedeze 
astfel şi s-ar naşte dificultăţi. Dar mareşalul Jukov şi cu 
mine dispunem de un spaţiu de manevră atât de larg 
pentru a ajunge la un punct de vedere comun, încât 


amândoi reuşim, de obicei, să trecem peste micile piedici 
întâlnite în cale. 

Declarându-se categoric de acord cu mine, Stalin a spus: 

— Nu are nici un rost să trimiţi undeva un delegat care să 
fie doar un comisionar. El trebuie să aibă autoritatea de a 
acţiona. 

In timp ce priveam parada, generalissimul a făcut o 
ultimă remarcă, şi anume că atletismul şi gimnastica de 
masă exercită o influenţă pozitivă asupra populaţiei. 

— Ele dezvoltă spiritul combativ - a arătat Stalin. - Ţara 
dumneavoastră ar trebui să facă mai mult în această 
direcţie. Apoi a adăugat: - Germaniei nu-i vom permite 
niciodată să se ocupe de una ca asta. 

La acea dată ne mai aflam în război cu Japonia. 

In puţinele zile cât am stat la Moscova am văzut un meci 
de fotbal la care asistau 80 000 de suporteri entuziaşti, am 
vizitat metroul, de care ruşii sunt foarte mândri, şi am mers 
la un muzeu de artă. O după-amiază am petrecut-o la uzina 
aeronautică ”Şturmovik” şi o zi întreagă la ţară, prin 
colhozuri şi sovhozuri. Pretutindeni ne-au impresionat 
dovezile unui devotament simplu, sincer şi personal faţă de 
ţară. Patriotismul oamenilor îşi găsea expresie în fraze ca: 
"Dar asta nu-i greu, căci e pentru maica Rusia”. Un grup de 
muncitori de la uzinele "Şturmovik”, după ce mi-au povestit 
că, în timpul războiului, lucrau 84 de ore pe săptămână, au 
precizat cu mândrie că media prezenţei în ateliere depăşea 
94%. In rândurile lor se aflau numeroşi copii şi femei, astfel 
că, ştiind cât de mici erau rațiile alimentare şi cât de 
serioasă era lipsa mijloacelor de transport, ne venea greu 
să înţelegem cum de izbuteau să asigure o asemenea 
prezenţă. 

Cel mai de seamă eveniment monden al călătoriei 
noastre la Moscova a fost banchetul de la Kremlin. In 
scânteietoarea sală de mese se aflau numeroşi mareşali ai 
Armatei Roşii, împreună cu Molotov şi cu o serie de 
funcţionari ai Ministerului de Externe, care urmau să ne 
servească drept interpreţi. Au participat ofiţerii care mă 


însoțeau, precum şi ambasadorul Harriman şi generalul 
Deane. S-au ţinut multe toasturi, toate închinate spiritului 
de cooperare şi de muncă colectivă, instaurat treptat în 
cursul războiului. După masă am văzut un film despre 
operaţiile sovietice pentru cucerirea Berlinului. Interpretul 
mi-a spus că la aceste lupte luaseră parte 22 de divizii, cu 
sprijinul unei enorme concentrări de  artilerie!?. 
Manifestându-mi interesul faţă de film, Stalin mi-a promis 
imediat că-mi va trimite o copie. L-am rugat să-mi dea şi o 
fotografie a sa şi el a ţinut minte ambele cereri. Peste 
câteva zile am primit la Berlin o copie completă a filmului, 
însoţită de o fotografie a generalissimului cu un amplu 
autograf. 

Stalin m-a rugat să transmit generalului Marshall 
sentimentele sale personale de regret pentru ceea ce el 
definea drept un gest de nepoliteţe comis în timpul 
războiului. Intr-un rând, Marshall îi comunicase o informaţie 
despre inamic care s-a dovedit ulterior falsă, provocând 
unele dificultăţi trupelor sovietice. Scos din fire, 
generalissimul i-a trimis o radiogramă concepută în termeni 
duri. Pe urmă i-a părut rău, căci nu se îndoia de buna- 
credinţă a lui Marshall şi tocmai de aceea insista acum să 
transmit şefului Marelui Stat-Major expresia regretului său. 

In cursul şederii în U.R.S.S., mareşalul Jukov şi alte 
personalităţi sovietice mi-au dat mereu ghes să spun pe 
unde aş vrea să merg, afirmând că nu exista nici un loc - 
până şi foarte îndepărtat, ca oraşul Vladivostok - pe care să 
nu-l pot vedea. Dispuneam de un timp limitat, dar, înainte 
de a părăsi Moscova, tineam, într-adevăr, să cunosc Muzeul 
Kremlinului. De îndată ce mi-am exprimat dorinţa, s-a 
organizat o vizită şi am fost invitat să aduc cu mine pe 
oricâţi aghiotanţi şi colaboratori voiam. 

Poate că gazdele mele aveau în vedere doar micul grup 
cu care venisem de la Berlin, dar, când să plecăm spre 


122 în realitate, la ofensiva asupra Berlinului (15 aprilie—2 mal 1945) au participat trei fronturi (grupuri 


de armate) sovietice, care totalizau 2 500 000 de oameni, 42 000 de tunuri şi aruncătoare, 6 200 de 
tancuri şi autotancuri şi peste 9 000 de avioane. — Nota trad. 


muzeu, am constatat că aproape toţi membrii personalului 
Ambasadei americane se înrolaseră voluntar pentru a-mi 
servi drept aghiotanţi în ziua aceea. Izbucnind în râs, am 
acceptat să-i încadrez temporar în suita mea, care, formată 
din 50 sau 60 de persoane, şi-a petrecut după-amiaza 
contemplând comorile adunate de țari. Giuvaeruri, 
veşminte cu ornamente somptuoase, drapele şi decoraţii de 
toate felurile umpleau sălile vaste, oferind privirii un tablou 
magnific. 

Parcurgând incinta Kremlinului, am trecut prin dreptul 
unui tun având cel mai mare calibru pe care-l văzusem 
vreodată: era o relicvă din secolul al XVIII-lea, având 
diametrul interior al ţevii de peste 30 de țoli. Pe când ne 
îndepărtam de el, fiul meu a rostit, dus pe gânduri: 

— Probabil că aceasta este arma care, în urmă cu două 
sute de ani, a făcut din război ceva atât de îngrozitor, încât 
oamenii au crezut că nu vor mai recurge la el niciodată. 

In seara dinaintea plecării noastre din Moscova, 
ambasadorul Harriman a dat o recepţie în cinstea grupului 
de oaspeţi. Erau invitaţi numai bărbaţi, şi majoritatea 
ruşilor aparţineau Ministerului de Externe şi forţelor armate. 
S-au ţinut obişnuitele toasturi, urmate de o cină, în toiul 
căreia ambasadorul a fost convocat de urgenţă la Ministerul 
de Externe. Bănuind că va afla vestea capitulării Japoniei, 
aşteptată din clipă în clipă, Harriman m-a rugat să fac ce 
pot pentru a reţine invitaţii până la înapoierea sa. Treaba 
nu a fost deloc uşoară, deoarece ambasadorul a fost reţinut 
la Ministerul de Externe mult mai mult decât se aşteptase. 
Totuşi, cu concursul unor prieteni americani care au 
născocit noi toasturi, unele cântate chiar pe melodiile 
executate de orchestră, am reuşit să distrăm oaspeţii şi să 
reținem marea lor majoritate până la întoarcerea lui 
Harriman. 


123 Este vorba de celebrul „[ar-tun", construit nu în secolul al XVIII-lea, ci al XVI-lea (1588) ; greutatea 


sa atinge 40 de tone, lungimea — 5,34 m, iar calibrul ţevii — 890 mm sau peste 35 de ţoii. — Nota 
trad. 


Ambasadorul a păşit în mijlocul sălii şi a anunţat 
capitularea japonezilor, ceea ce a stârnit strigăte de bucurie 
din partea americanilor prezenţi. 

In timpul războiului auzisem multe despre admirabila 
apărare a Leningradului în 1941 şi 1942, ceea ce m-a 
determinat să-mi exprim dorinţa de a face o scurtă vizită în 
acest oraş. Potrivit arhivelor sovietice, în asediul 
Leningradului au pierit de foame 350 000 de oameni din 
rândurile populaţiei civile, mulţi alţii fiind ucişi sau răniţi de 
inamic!?4. Aceste cifre au fost mereu reamintite grupului 
nostru de către reprezentanţii autorităţilor civile din 
Leningrad, care se alăturaseră comandanților militari ruşi în 
calitate de gazde locale. Neînchipuitele suferinţe ale 
populaţiei s-au împletit cu perioada foarte lungă în care 
oraşul a avut de îndurat grelele consecinţe ale luptelor, 
pentru a face din această operaţie unul dintre asediile 
memorabile ale istoriei şi, neîndoielnic, singurul de aceste 
proporţii în epoca modernă. 

Primarul Leningradului ne-a oferit un dejun la care au 
participat conducători politici şi militari locali. Artiştii ruşi 
aflaţi acolo ne-au oferit muzică vocală şi instrumentală, 
recitări de texte dramatice - pe care, fireşte, nu le-am 
înţeles - şi câteva dansuri minunate. Am spus primarului cât 
de mult mă frapase, în Rusia, respectul manifestat de toată 
lumea faţă de artişti şi uimitoarea preţuire pe care fiecare 
cetăţean - de la cel mai înalt conducător până la omul cel 
mai modest - o acorda artei sub diversele ei forme. El mi-a 
răspuns că orice rus este dispus să flămânzească o 
săptămână întreagă dacă astfel poate merge duminica la o 
galerie de artă, la un meci de fotbal sau la un spectacol de 
balet. 

In timpul toasturilor ţinute cu prilejul dejunului de la 
Leningrad, fiul meu, care până atunci reuşise să scape de 
această corvoadă, a fost invitat de mareşalul Jukov să 
spună şi el câteva cuvinte. După cum mi-a istorisit mai 


IA Totalul pierderilor suferite, din cauze diferite, de populaţia civilă din Leningrad in cursul asediului 
este estimat la aproximativ 650 000. — Nota trad. 


târziu, John, temându-se tot timpul că va fi pus într-o astfel 
de situaţie, se pregătise pe cât se pricepuse mai bine. 
Ridicându-se în picioare, el a declarat că, fiind doar un 
tânăr locotenent, nu era deprins să se afle în compania 
mareşalilor Uniunii Sovietice, a primarilor de mari oraşe şi a 
generalilor de gradul cel mai înalt. Apoi a continuat: 

— Sunt în Rusia de câteva zile şi am ascultat multe 
toasturi. S-au închinat pahare în cinstea tuturor 
conducătorilor de stat aliaţi, tuturor mareşalilor, generalilor, 
amiralilor şi comandanților forţelor aeriene. Dar nu am auzit 
încă un toast în onoarea celui mai de seamă rus din cel de- 
al doilea război mondial. Domnilor, v-aş ruga să beti, 
împreună cu mine, pentru soldatul de rând al Armatei Roşii. 

Cuvintele lui John au fost întâmpinate cu un entuziasm 
mai viu şi cu strigăte de aprobare mai puternice decât 
oricare alt toast auzit într-un răstimp când am auzit atâtea! 
Mareşalul Jukov, care era deosebit de încântat, mi-a spus că 
el şi cu mine începusem cu siguranţă să îmbătrânim, din 
moment ce aşteptam ca un tânăr locotenent să ne 
amintească de "cei care au învins cu adevărat în război”. 

Zborul de înapoiere  Leningrad-Berlin a devenit 
dezagreabil când vremea s-a stricat. Plafonul de nori a 
coborât atât de jos, încât, până la urmă, avionul nostru de 
transport cu patru motoare a ajuns să zboare razant cu 
coroanele copacilor. Pilotul meu, maiorul Larry Hansen, a 
urcat însă la iuţeală avionul deasupra norilor. De atunci 
încolo am avut parte de un zbor normal şi uşor până la 
Berlin. În orele petrecute la bordul avionului, am comentat 
adesea, cu mareşalul Jukov, campaniile celui de-al doilea 
război mondial. Datorită locului special pe care-l ocupa, de 
câţiva ani, în ierarhia Armatei Roşii, Jukov avea o 
experienţă mai bogată decât oricare alt ofiţer contemporan 
aflat la comanda superioară a unor trupe angajate în lupte 
de mare amploare. După cât se pare, era trimis, de obicei, 
în orice sector al frontului care juca un rol hotărâtor în acel 
moment. Din felul cum zugrăvea organizarea armatei 
sovietice sau terenul pe care lupta ea, ca şi din modul cum 


expunea motivele hotărârilor sale strategice  reieşea 
limpede că mareşalul Jukov era un ostaş desăvârşit. 

E| s-a declarat de acord cu mine că subminarea moralului 
inamicului trebuie să fie totdeauna țelul înaltului 
Comandament. In acest scop, cele mai bune rezultate le 
oferă obţinerea unei surprize strategice, care dă dintr-o 
dată trupelor proprii posibilitatea să anihileze capacitatea 
inamicului de a continua războiul, cel puţin într-o zonă 
importantă. Efectul se potenţează când îl însoţeşte şi o 
surpriză tactică, care stârneşte în sânul unităţilor inamice 
din primul eşalon teama că nimicirea lor este iminentă, în 
repetate rânduri, în campaniile din bazinul mediteranean şi 
din Europa, noi am reuşit să obţinem surprize fie strategice, 
fie tactice, fie din ambele categorii. În cadrul "bătăliei 
intrândului”, din decembrie 1944, am fost victimele unei 
surprize tactice în ceea ce priveşte tăria şi data ofensivei 
germane. |n acest caz însă am prevăzut atât probabilitatea 
manevrei, cât şi aria ei generală de desfăşurare, astfel că 
întocmisem un plan de ripostă, pe care l-am îndeplinit cu 
succes. Totuşi, efectul iniţial al ofensivei inamice asupra 
moralului trupelor noastre din primul eşalon operativ a fost 
considerabil. 

Pentru  U.R.S.S., cel de-al doilea război mondial 
însemnase o experienţă dramatică. Anul 1941 a văzut 
naziştii cotropind toată partea de apus a ţării. Începând din 
regiunea Volgăi spre vest, aproape totul era distrus. 
Zburând deasupra Rusiei în 1945, între frontierele 
occidentale şi împrejurimile Moscovei nu am zărit nici o 
casă rămasă în picioare. După cum mi-a relatat mareşalul 
Jukov, în această zonă invadată, ocupanţii asasinaseră un 
număr atât de mare de femei, copii şi bătrâni, încât 
guvernul sovietic nu avea să fie niciodată în stare să 
stabilească cifra totală. Unele oraşe mari fuseseră 
devastate, şi până în noiembrie 1942 nu prea părea să 
existe vreo speranţă că dârza rezistenţă a ruşilor va reuşi 
să ţină piept inamicului până ce industria sovietică va 


reîncepe să producă şi până ce aliaţii occidentali îşi vor 
aduce o contribuţie substanţială la luptă. 

Toate acestea erau de natură să trezească ura oricărui 
popor. Ar fi fost de neînțeles ca ruşii să nu aibă împotriva 
germanilor motive de răzbunare mai directe şi mai 
personale, iar faţă de realităţile războiului o atitudine mai 
categorică decât ţările aflate la mari depărtări de teatrul de 
operaţii. 

Chiar şi în ofensivele lor încununate de succes, sovieticii 
au trebuit să plătească crâncen de scump fiecare victorie. 
Cea mai costisitoare formă de a purta războiul - cea unde 
tăria în scădere a unei ofensive se manifestă cel mai 
repede - o reprezintă înaintarea tactică a unor forţe 
superioare, care câştigă treptat teren împotriva unei 
apărări flexibile şi dibace. Inamicul îşi regrupează mereu 
forţele, pentru a obliga pe atacatori să se izbească, 
succesiv şi cu pierderi mari, de aceleaşi trupe ale sale, care 
ocupă poziţii dinainte pregătite. Atunci când factorul 
asigurare materială începe să complice serios problema, 
inamicul poate să răstoarne raportul iniţial de forţe pe plan 
atât moral, cât şi material. În primele contraofensive ale 
războiului, Jukov a fost nevoit să-şi folosească trupele după 
această metodă costisitoare. Abia în ultimele luni ale 
războiului au început sovieticii să culeagă, pe plan militar, 
roadele bogate ale imenselor sacrificii pe care le făcuseră 
anterior. Mândri de victoriile obţinute, ruşii îşi aminteau 
totdeauna cu durere cât de scump le plătiseră. 

Cât priveşte reacţia mea personală, trebuie să spun că, 
pe măsură ce treceau lunile de război, creştea şi ura pe 
care o resimţeam împotriva germanilor, şi mai ales 
împotriva bandei lui Hitler. Pretutindeni dădeam peste 
ravagiile provocate de ambiția lui necruțătoare. Fiecare 
ciocnire, fiecare hărţuială îşi cerea preţul în trupurile 
schilodite şi vieţile răpuse ale tinerilor soldaţi aliaţi. 

In timpul războiului, sute de taţi, mame şi soţii, cu inima 
frântă de durere, mi-au trimis scrisori personale, 
implorându-mă să le dau fie o umbră de speranță că cel 


drag ar mai trăi, fie, cel puţin, câteva amănunte în plus 
despre felul cum murise. Am răspuns tuturor acestor 
scrisori. Nu cunosc cale mai sigură pentru a ajunge lao ură 
nestinsă împotriva celor vinovaţi de declanşarea unui război 
agresiv decât îndatorirea de a încerca să alini jalea 
familiilor pe care acest război le-a îndoliat. lată de ce 
înţelegeam atitudinea ruşilor mai bine şi cu mai multă 
simpatie decât aş fi putut-o face înainte de izbucnirea 
războiului. 

Pentru a răspunde gestului de curtenie al guvernului 
sovietic, Departamentul de Război al Statelor Unite nu a 
întârziat să-l invite pe mareşalul Jukov în America, cu 
aprobarea preşedintelui Truman. Răspunsul afirmativ 
sosind imediat, am crezut că vizita va avea loc într-un viitor 
apropiat. Mareşalul a cerut să fie însoţit de mine sau de 
generalul Clay, pentru a avea alături un prieten, aşa cum şi 
eu îl avusesem pe el în călătoria pe care o făcusem în 
Rusia. Din păcate, m-am văzut nevoit să-i răspund că, 
datorită unor împrejurări şi probleme de moment mai 
deosebite, nu aveam posibilitatea să fiu gazda lui în S.U.A., 
dar l-am delegat pe generalul Clay în această calitate. La 
întrebarea lui Jukov dacă nu cumva ar putea merge cu el şi 
fiul meu, i-am răspuns că va fi o cinste pentru John să-l 
însoţească. L-am anunţat, de asemenea, că va călători cu 
"Floarea soarelui”, avionul de tip C-54 care îmi fusese pus 
la dispoziţie. Incântat de veste - căci avea mare încredere 
în aparat şi în echipajul său, după zborul în Rusia, cu prilejul 
vizitei mele - a spus ceva interpretului, care mi-a tradus: 

— Cu avionul generalului şi cu fiul generalului alături, ştiu 
că voi fi în cea mai deplină siguranţă. 

Din nefericire, curând după aceea, mareşalul s-a 
îmbolnăvit. Pe moment, unii şi-au pus întrebarea dacă nu 
era vorba de o maladie diplomatică. Dar prima oară când |- 
am revăzut, la o şedinţă a Comisiei aliate de control de la 
Berlin, avea înfăţişarea unui om care luptase din greu cu 
boala. In orice caz, vizita a trebuit să fie amânată până 


către iarnă, când mareșalul şi-a exprimat dorinţa să aştepte 
primăvara pentru a face călătoria. 

Ultima oară m-am întâlnit cu el la 7 noiembrie 1945. În 
cinstea acestei zile sărbătoreşti, Jukov a oferit o mare 
recepţie la Berlin, invitând pe ofiţerii superiori din 
comandamentele şi statele-majore ale tuturor aliaţilor. 
Vremea se stricase, nemaipermiţând zborul avioanelor. 
Comandanţii-şefi britanic şi francez au renunţat să mai 
participe. Ştiind însă că voi fi rechemat în S.U.A. nu peste 
mult timp, m-am hotărât să asist la recepţie, chiar dacă 
asta însemna o noapte de mers cu trenul şi un drum lung 
cu maşina în ziua următoare. 

La sosire l-am văzut pe mareşalul Jukov împreună cu 
soţia sa şi cu câţiva colaboratori principali înşiraţi la intrare 
şi primindu-şi oaspeţii. M-a salutat, apoi a ieşit aproape 
imediat din rând, luând-o şi pe soţia sa de braţ. Toţi trei, 
însoţiţi de un interpret, ne-am retras într-o încăpere 
confortabilă, aprovizionată cu tot felul de gustări şi băuturi, 
unde am stat de vorbă două ore. 

In esenţă, mareşalul şi-a exprimat convingerea că noi, cei 
din Comisia aliată de la Berlin, adusesem o contribuţie la 
îndeplinirea dificilei misiuni de a promova un climat de 
înţelegere între Statele Unite şi Uniunea Sovietică, ţări cu 
mentalități culturale şi politice atât de diferite. După 
părerea lui însă, puteam realiza şi mai mult. După ce s-a 
ocupat îndelung de noua Organizaţie a Naţiunilor Unite, 
Jukov a subliniat: 

— Dacă Statele Unite şi Uniunea Sovietică vor face front 
comun - şi la bine, şi la rău -, succesul Naţiunilor Unite este 
asigurat. Dacă lucrăm mână în mână, nici o altă ţară pe 
lume nu se va încumeta să provoace un război, din moment 
ce noi l-am interzis. 

Mareşalul adera cu trup şi suflet la concepţiile comuniste, 
considerând că sistemul sovietic de guvernământ se 
întemeiază pe idealurile umanităţii, pe când cel american, 
pe interesele ei materiale. Explicând ce înţelegea prin 
această diferenţiere şi cerându-şi scuze pentru criticile 


aduse implicit, el a arătat că orânduirea din S.U.A. apelează 
la tot ce este egoist în om, pe care noi îl punem la muncă 
spunându-i că-şi poate însuşi tot ce câştigă şi că poate 
spune tot ce i se năzare şi permițându-i, pe cele mai 
diverse planuri, să devină o entitate nedisciplinată şi 
dezorientată, în cadrul unui vast complex naţional. 

Jukov m-a rugat să fac un efort pentru a înţelege 
orânduirea sovietică, care se străduieşte să înlocuiască 
astfel de scopuri cu imboldul de dăruire a omului pentru 
cauza marelui complex naţional, căruia îi aparţine şi el. 

Chiar şi după înapoierea mea în Statele Unite am 
continuat să corespondez cu Jukov, în aceiaşi termeni 
amicali, până în aprilie 1946. In primăvara aceea, el a fost 
eliberat din funcţia pe care o deţinea la Berlin şi, de atunci, 
nu mi-a mai dat de veste. S-a zvonit că nu s-ar mai fi 
bucurat de respectul şi afecțiunea pe care şi-o câştigase din 
partea opiniei publice în ultimele luni ale războiului. 

Printre cauzele atribuite dizgraţiei sale s-a presupus că s- 
ar fi înscris şi binecunoscuta prietenie dintre noi. Nu îmi 
vine să cred, căci, în ciuda acestei prietenii, Jukov a rămas 
până la capăt profund convins de dreptatea fundamentală a 
teoriei comuniste, la care aderase dintr-un impuls interior, 
şi nu din vreo constrângere exterioară. 

Ruşii sunt generoşi. Le place să invite oaspeţi şi să facă 
daruri, aşa cum poate să confirme orice american care a 
avut de-a face cu ei în timpul războiului. In ochii mei, rusul 
obişnuit are o pronunţată asemănare cu aşa-numitul 
"american mijlociu”, prin elanurile sale de generozitate, 
prin pofta cu care râde, prin fidelitatea lui faţă de prieteni, 
prin viziunea directă pe care o are asupra vieţii de zi cu zi. 

Prietenia şi înțelegerea personală dintre mine şi 
mareşalul Jukov nu au eliminat însă incidentele şi 
conflictele, care enervau şi exasperau fără încetare pe 
membrii statului meu major. Uneori, ele luau proporţii 
serioase. 

Din cauza deosebirilor de limbă, nimeni nu dispunea de 
instrumentul convorbirilor personale pentru a atenua 


acuitatea controverselor care  izbucneau. S-au ivit 
neînţelegeri în legătură cu punerea în aplicare a acordului 
de la Potsdam, mai ales în privinţa reparațiilor de război. 
Deşi amândoi militam pentru refacerea Ruhrului şi pentru 
dezvoltarea unei economii capabile să întreţină populaţia 
Germaniei occidentale, Clay şi cu mine insistam, în aceeaşi 
măsură, ca toate angajamentele ferme ale guvernului 
american să fie îndeplinite prompt şi la nivelul 
corespunzător. Consideram că, făcându-ne vinovaţi de rea- 
credinţă în vreun detaliu de execuţie, am fi năruit orice 
speranţă de a oferi o bază tot mai largă cooperării 
internaţionale. 

La scurt timp după încetarea ostilităţilor s-au iscat 
primele obiecţii împotriva politicii de strictă respectare a 
cuvântului pe care şi-l dăduse guvernul nostru. Pe 
neaşteptate, unii colaboratori ai mei mi-au sugerat să 
răspund printr-un refuz atunci când ruşii îmi vor cere să 
evacuez în zona de ocupaţie atribuită Statelor Unite trupele 
americane de pe aliniamentul Elbei. Argumentul era că 
sovieticii vor fi mai receptivi la unele propuneri ale noastre, 
îndeosebi la cele privind o împărţire judicioasă a Austriei, 
dacă forţele noastre vor rămâne pe Elba. Mie, o astfel de 
atitudine mi se părea lipsită de orice temei. Dacă de la 
primii paşi ai conlucrării noastre direct cu ruşii refuzam să 
traducem în practică un acord care angaja buna-credinţă a 
guvernului nostru, aveam certitudinea (şi Departamentul de 
Război m-a susţinut totdeauna pe această poziţie) că 
torpilam, de la bun început, întregul nostru efort de 
cooperare. 

Nu m-am îndoit niciodată că aliaţii occidentali ar fi putut 
încheia un acord prin care să ocupe o zonă mai întinsă din 
Germania decât cea pe care o stabiliseră. După părerea 
mea, dacă ar fi fost la fel de convinşi ca noi, cei de la 
SHAEF, despre iminenţa unei victorii rapide pe frontul 
anglo-american, oamenii noştri de stat ar fi insistat, la Ialta, 
ca Elba să formeze limita naturală geografică dintre zonele 
de ocupaţie de est şi de vest. Deşi pe la sfârşitul lunii 


ianuarie 1945 ne mai aflam tot pe malul stâng al Rinului şi 
nu rupsesem încă linia Siegfried, eu şi statul meu major am 
informat pe superiorii noştri că aveam perspectiva unor 
mari victorii într-un răstimp scurt. Numai teama că nu vom 
putea înainta mai departe, spre est, trebuie să-i fi 
determinat pe conducătorii noştri politici să accepte o linie 
de ocupaţie având oraşul Eisenach drept punctul cel mai 
adânc situat pe teritoriul german. Dar acestea sunt simple 
speculaţii, căci nu am discutat niciodată problema cu 
vreuna dintre persoanele, direct răspunzătoare de 
împărţirea zonelor. 

În orice caz, cronica Berlinului în lunile de la sfârşitul verii 
şi începutul toamnei anului 1945 reprezintă punctul 
culminant al cordialităţii şi cooperării pe care am reuşit să-l 
atingem în raporturile noastre cu autorităţile sovietice. Pe 
planuri mai vaste şi la niveluri mai înalte, neînțelegerile au 
sporit mereu, repercutându-se inevitabil şi pe scena 
germană. Este posibil, de asemenea, ca procesul să se fi 
desfăşurat în sens invers. 

Pe atunci, americanii - sau, cel puţin, noi, cei de la Berlin 
- nu vedeau deloc pentru ce sistemul de guvernământ 
sovietic şi regimul democratic, aşa cum îl înțelegeau aliaţii 
occidentali, nu ar putea convieţui pe glob, cu condiţia ca 
fiecare să respecte drepturile, teritoriul şi convingerile 
celuilalt şi ca fiecare să evite acţiunile făţişe sau oculte 
îndreptate împotriva celuilalt. Nouă ni se părea firesc să se 
realizeze şi să se respecte cinstit acest acord, de genul 
"trăieşte şi lasă şi pe altul să trăiască”. Era, probabil, 
maximul pe care l-am sperat vreodată. 


